
CHRONOLOGIE  NOVENAIRE 


PALMA  CAYET. 

LIVRE  DEUXIESME. 

[1590]  La  France,  en  ceste  année,  fut  le  lieu  du 
monde  où  se  passa  plus  d'importantes  actions.  Après 
que  le  duc  de  Mayenne,  sur  la  fin  de  Fan  passé,  eut 
receu  à  composition  le  chasteau  du  bois  de  Vincennes, 
et  osté  cest  espine  hors  du  pied  des  Parisiens,  le  dessein 
de  l'union  fut  de  rendre  libre  les  rivières  de  Seine  et 
d'Oise,  affin  que  les  vivres  fussent  amenez  à  Paris  sans 
empeschement.  Il  fut  résolu,  pour  cest  efFect,  d'assiéger 
Pontoise  et  Meulan  occupez  par  les  royaux.  Suivant 
ceste  resolution ,  le  duc  deJVTayenne  mena  devant  Pon- 
toise son  armée ,  laquelle  estoit  lors  composée  de  deux 
mil  chevaux  et  douze  mil  hommes  de  pied.  Le  premier 
jour  de  l'an  il  commença  à  battre  ceste  ville  de  telle 
furie, que, le  sixiesme  de  janvier,  le  sieur  de  Buhy,  qui 
en  estoit  gouverneur  pour  le  Roy,  fut  contraint  de 
rendre  la  place  au  duc,  et  en  sortir  avec  ses  soldats  la 
vie  sauve  seulement. 

De  Pontoise  le  duc  de  Mayenne  alla  vers  Meulan. 
Durant  qu'il  faisoit  ses  approches  et  se  preparoit  pour 
4o.  1 

fat  faict  prisonnier.  Il  y  avoit  desjà  une  des  arches  du 
pont  rompue  ;  mais  le  duc  de  Mayenne,  pour  empes- 
cher  les  royaux  de  passer  la  Seine,  en  fit  encor  rom- 
pre deux  arches. 

Cependant  que  le  duc  de  Mayenne  tasche  d'em- 
pescher  aux  royaux  de  passer  la  Seine  à  Poissy ,  les 
victoires  et  la  prospérité  des  affaires  du  Roy,  qui  se 
publioient  de  tous  costez,  firent  enhardir  ceux  qui 
l'affectionnoient  à  des  entreprises  hazarcleuses  pour 
son  service  :  toute  la  Normandie,  excepte'  Rouen  et  le 
Havre  de  Grâce  et  quelques  autres  petites  places ,  s'es- 
toit  remise  en  l'obeyssance  royale.  Le  marquis  d'Al- 
lègre, qui  avoit  sa  principale  demeure  àBlainville  prez 
de  Rouen,  et  qui  tenoit  le  party  royal,  practiqua  quel- 
ques uns  dans  Rouen  qui  s'emparèrent  du  chasteau 
le  ai  de  février.  Le  capitaine  qui  estoit  dedans  se 
sauva  descendant  d'une  tour  avec  une  corde  dans  la 
ville,  de  laquelle  les  habitans  furent  incontinent  en 
armes,  et,  s'estans  retranchez  contre  le  chasteau,  poin- 
tèrent huict  canons  avec  lesquels  ils  ne  cessèrent  de 
battre  jusques  au  lendemain  midy,  que  ceux  qui  es- 
toient  dedans  demandèrent  à  parlementer.  Par  la  com- 
position les  soldats  que  le  marquis  d'Alegre  y  avoit 
envoyé  sortirent  la  vie  sauve  :  les  habitans  qui  se 
trouvèrent  dedans  ne  furent  pris  qu'à  discrétion,  au- 
cuns desquels  furent  exécutez  à  mort.  Du  depuis  ce 
chasteau,  qui  estoit  à  la  porte  de  Bouvreul ,  a  esté 
abatu.  Si  tost  que  le  duc  de  Mayenne  eut  la  nouvelle 
de  ceste  prise,  il  s'achemina  vers  Rouen  ;  mais ,  dez  qu'il 
en  eut  entendu  la  reprise,  il  s'en  alla  recevoir  les  forces 
que  le  comte  d'Egmont  luy  amenoit  de  Flandres,  ainsi 
que  nous  dirons  cy  après.  Le  Roy,  de  l'autre  costé, 

voulant  continuer  de  chasser  l'union  de  la  Normandie, 
alla  assiéger  Dreux. 

Les  affaires  du  Roy,  s'advançans  ainsi  en  la  Nor- 
mandie, servirent  de  subjet  au  duc  de  Mayenne  et  à 
ceux  de  l'union  de  demander  secours  d'hommes  et 
d'argent  au  roy  d'Espagne.  Il  a  esté  dit  cy-dessus ,  sur 
la  fin  de  l'an  passé,  que  c'estoit  un  plaisir  de  voir  les 
menées  qui  se  faisoient  dans  le  party  de  l'union ,  les 
chefs  duquel  vouloient  tirer  de  l'argent  et  des  commo- 
ditez  du  roy  d'Espagne  sans  luy  rien  bailler,  et  luy 
d'autre  costé  ne  leur  vouloit  rien  bailler  que  sur  bons 
gages.  Mais ,  nonobstant  qu'il  ne  pust  obtenir  le  tiltre  de 
protecteur  en  France ,  l'appréhension  extrême  qu'eu- 
rent Mendozze  et  ses  ministres  à  Paris  à  cause  de  la 
prospérité  des  affaires  du  Roy  en  Normandie,  et  du 
bruit  que  Ton  fit  courir  que  l'on  vouloit  traicter  avec 
le  Roy,  fut  la  cause  qu'ils  luy  mandèrent  qu'il  ne  de- 
voit  laisser  d'envoyer  des  hommes  et  de  l'argent  en 
France,  tant  pour  y  authoriser  ses  affaires  dans  le  party 
de  l'union,  les  chefs  duquel  se  rendoient  foibles ,  que 
pour  le  secourir  contre  le  roy  Henry  iv,  afin  de  luy 
empescher  de  s'agrandir. 

Or  le  duc  de  Mayenne,  pour  estre  plus  foible  de 
cavalerie  que  le  Roy,  demanda  seulement  secours  aux 
ministres  d'Espagne  à  Paris,  de  quinze  cents  lances  et 
de  cinq  cents  harquebusiers  à  cheval,  affin  de  pouvoir 
tenir  la  campagne  et  combattre  le  Roy  si  l'occasion 
s'en  presentoit.  Sur  ceste  demande  le  roy  d'Espagne 
commanda  au  duc  de  Parme  de  luy  envoyer  ce  se- 
cours :  ce  qu'il  fit  sous  la  conduitte  du  comte  d'Eg- 
mont.  Et,  pource  que  c'estoient  les  premières  forces 
qu'il  envoya  en  son  nom  et  à  l'ouvert  en  France  du- 

val,  commandant  à  M.  de  Montpensier  qu'aussi  tost 
qu'il  auroit  receu  Honfleur,  qu'il  le  suivist  avec  toute 
l'armée. 

Le  siège  du  fort  de  Meulan  cependant  se  continuoit, 
et  le  duc  de  Mayenne  y  employoit  tout  ce  que  l'on 
pouvoit  faire  par  la  force  et  par  l'invention  ,  car  ce  fort 
est  en  une  isle  au  milieu  de  la  Seine.  Pour  empescher 
qu'il  n'y  entrast  aucun  secours  dedans,  le  duc  avoit 
divisé  son  armée  en  deux  des  deux  costez  de  la  ri- 
vière; mais,  sentant  approcher  le  Roy  près  de  luy,  il 
retira  toute  son  armée  du  costé  du  Vexin,  si  soudaine- 
ment toutesfois ,  que  les  assiégez  ,  ayans  faict  une 
sortie,  gaignerent  quelques  munitions  de  guerre  et  ba- 
gages. 

Le  Roy,  estant  entré  dans  le  fort  de  Meulan,  y  mit 
quelque  infanterie;  et,  voyant  que  le  duc  s'estoit  logé 
en  lieu  fort  avec  beaucoup  de  forces,  ne  voulut  entre- 
prendre de  l'en  faire  sortir  que  toute  son  armée  ne  fust 
arrivée,  au  devant  de  laquelle  il  s'en  retourna  jusques 
à  Rretueil. 

Le  duc,  sçachant  que  le  Roy  estoit  sorty  du  fort,  fit 
repasser  la  rivière  de  Seine  à  sa  cavalerie  et  à  la  plus 
grand  part  de  son  armée.  Il  envoya  sa  cavalerie  pour 
entreprendre  sur  le  Roy,  qui  s'en  alloit  rejoindre  son 
armée  à  Rretueil,  jusques  sur  le  bord  de  la  rivière 
d'Eure;  mais  elle  s'en  revint  au  siège  de  Meulan  sans 
faire  aucun  exploit.  Cependant  ledit  sieur  duc  fit  battre 
le  fort  furieusement,  et  fit  faire  bresche  pour  aller  à 
l'assaut.  Or  il  avoit  fait  venir  nombre  de  grands  ba- 
teaux1 que  vulgairement  sur  la  Seine  on  appelle  fon- 
cets,  sur  lesquels  ayant  fait  passer  les  soldats  comme 
sur  un  pont  pour  aller  à  l'assaut,  ils  furent  repoulsez 

si  vifvement,  que  la  plus-part  de  ces  foncels  furent 
enfondrez  dans  l'eau,  et  y  ont  este',  comme  pour  re- 
marque, encor  un  long  temps  depuis.  Le  Roy  ayant 
joinct  son  armée  s'en  revint  vers  Meulan.  Dès  que  le 
duc  sceut  qu'il  s'y  acheminoit,  il  fit  repasser  la  rivière 
de  bon  heure  à  tous  ses  gens  et  à  son  artillerie,  lais- 
sant encor  le  passage  libre  au  Roy  pour  entrer  à  sa 
volonté  dans  le  fort  de  Meulan.  De  pouvoir  attaquer 
le  duc  dans  le  bourg  de  Meulan,  où  il  s'estoit  fortifie' 
du  costé  du  Vexin,  il  fut  jugé  impossible;  et,  quoy 
que  le  Roy  fist  tirer  dedans  leur  logis  quelques  coups 
de  canon ,  cela  fut  sans  grand  effect. 

Pour  faire  donc  sortir  le  duc  de  Mayenne  et  son 
armée  d'où  il  estoit  logé,  le  Roy  résolut  d'aller  pren- 
dre Poissy,  que  ledit  sieur  duc  avoit  reprins  peu  au- 
paravant, et  là  où  il  avoit  laissé  deux  régiments  de  gens 
de  pied  françois  pour  garder  ceste  ville  et  le  pont  qui 
y  est  sur  la  Seine.  Poissy  n'est  distant  de  Meulan  que 
de  trois  lieuçs.  Sa  Majesté  s'y  achemina,  et  fit  donner 
l'escalade  si  oportunément  qu'il  emporta  la  ville  sans 
perte  d'aucuns  des  siens.  Ceux  de  l'union  qui  escha^ 
perent  la  mort  ou  la  prison  en  ceste  surprise  se  reti- 
rèrent dans  un  petit  fort  qui  estoit  au  milieu  du  pont. 
Aussi -tost  que  les  ducs  de  Mayenne  et  de  Nemours 
furent  advertis  de  ceste  prise,  ils  s'y  acheminèrent 
avec  leur  armée  et  leur  canon,  avec  lequel  ils  firent 
une  contrebatterie  au  bout  du  pont  pour  empescher 
les  royaux  de  prendre  le  fort  ;  ce  qui  ne  leur  servit  de 
rien,  car  le  Roy  y  fit  donner  l'assaut  si  vifvement,  que 
peu  se  sauvèrent  qu'ils  ne  fussent  taillez  en  pièces  ou 
noyez  :  l'un  des  maistres  de  camp  des  deux  régiments 
y  fut  tué,  et  le  sieur  de  Ligone,  qui  y  commandoit, 

assiéger  ceste  place,  le  Roy,  ayant  pris  Àlançon,  ainsi 
que  nous  avons  dit  Tan  passé,  alla  avec  son  armée 
assiéger  Falaise,  où  le  comte  de  Brissac  et  le  chevalier 
Picard  avec  son  régiment  s'estoient  jettez  dedans.  Fa- 
laise est  situé  au  fonds  d'un  vallon,  et  environné  de 
toutes  parts  de  montagnes;  la  ville  est  longue  et  es- 
troite,  n'ayant  que  trois  rues,  deux  desquelles  vont 
d'un  bout  à  l'autre  de  la  ville  où  est  le  ehasteau ,  basty 
sur  un  roc  commandant  à  la  ville,  ayant  des  fossez  fort 
profonds,  et  environné  de  deux  estangs,  l'un  desquels 
ne  tarit  jamais  à  cause  des  sources  qui  y  sont.  L'union 
publioit  par  tout  que  ceste  place,  forte  d'assiette  et 
garnie  d'hommes  de  guerre,  estant  assiégée  par  le  Roy 
dans  le  milieu  de  l'hyver,  arresteroit  le  cours  de  ses 
victoires  et  ruiner  oit  son  armée,  à  cause  de  l'extrême 
froid  qu'il  faisoit  alors.  Mais  il  en  advint  tout  au  con- 
traire, car,  par  ce  froid  la  terre  estant  gelée,  le  canon 
de  l'armée  royale  fut  plus  aisé  à  conduire  ;  si  bien 
qu'estant  arrivé  devant  Falaise,  la  breschè  faicte,  les 
royaux  entrèrent  dedans  par  assaut.  Le  comte  de  Bris- 
sac  et  le  chevalier  Picard  se  rendirent  prisonniers  de 
Sa  Majesté.  Autant  que  ceux  de  l'union  furent  eston- 
nez  de  ceste  prise  contre  leur  opinion,    autant  les 
royaux,  en  la  Normandie  et  en  d'autres  endroits,  se 
rendirent  hardis  à  toutes  entreprises. 

Le  sieur  de  Lignei  y,  qui  commandoit  dans  Vernucil 
pour  l'union,  rendit  ceste  ville  à  M.  le  comte  de  Sois- 
sons  par  un  traicté  que  le  Roy  approuva. 

Sa  Majesté  avec  l'armée  tira  droict  à  Lisienx,  où 
il  y  avoit  cinq  compagnies  de  gens  de  pied  en  garnison 
et  nombre  de  cavalerie;  mais,  voyans  la  diligence  que 
l'on  avoit  fait  faire  au  canon,  sans  en  vouloir  ouyr  le 

bruit,  prinrent  exemple  sur  ceux  de  Falaize,  et,  sans 
attendre  l'extrémité',  se  rendirent  au  R.oy,  vies  et  ba- 
gues sauves. 

Le  21  janvier  les  habitans  de  Ponteaudemer  et  le 
gouverneur  qui  y  estoit  dedans  pour  l'union  avec 
quatre  cents  soldats  se  rendirent  au  Roy,  lequel  fit 
incontinent  cheminer  son  armée  devant  Honfleur,  pe- 
tite ville  assez  forte,  où  est  un  bon  port  à  l'embou- 
clieure  de  la  Seine  dans  la  mer.  Le  chevalier  de  Gril- 
lon commandoit  dedans  ceste  ville  pour  l'union,  avec 
nombre  de  soldats.  Ceste  place  estoit  fournie  de  ca- 
nons et  munitions  nécessaires  pour  un  siège  ;  mais, 
sept  jours  après  que  le  Roy  fut  arrivé  là  devant,  ayant 
faict  battre  ceste  place  de  furie,  le  chevalier,  ne  s'es- 
tant  imaginé  d'estre  si  promptement  et  rudement  mené, 
parla  d'entrer  en  accord.  Le  Roy  escouta  ses  demandes, 
et  luy  accorda  que  si  dans  quatre  jours  Honfleur  n'es- 
toit  secouru  du  duc  de  Mayenne  ou  du  duc  de  Ne- 
mours, que  ledit  chevalier  remettroit  ceste  place  entre 
les  mains  de  Sa  Majesté,  ou  de  celuy  à  qui  il  Fordon- 
neroit,  et  que  les  soldats  en  sortiroient  tous  vie  et  ba- 
gues sauves.  Le  duc  de  Nemours,  qui  en  ce  temps-là 
pretendoit  avoir  le  gouvernement  de  la  Normandie 
pour  l'union,  affin  d'avoir  la  faveur  de  ceux  de  ce 
party,  se  mit  en  quelque  devoir  de  s'acheminer  pour 
pouvoir  secourir  Honfleur  ;  mais  le  dégel  survint  si 
grand ,  que  les  mauvais  chemins  Fempescherent  de 
passer  onltre.  Ainsi  le  chevalier  de  Grillon  rendit 
Honfleur  entre  les  mains  de  M.  de  Montpensier;  car, 
si  tost  que  Sa  Majesté  en  eut  accordé  la  capitulation, 
il  partit  pour  aller  secourir  le  fort  de  Meulan  avec 
sept  ou  huit  cents  chevaux  et  mil  harquebusiers  à  che- 

rant  ces  derniers  troubles ,  il  fit  publier  une  déclara- 
tion en  forme  de  protestation,  en  laquelle  il  dit:  «Nous 
prions  et  requérons  tous  les  princes  clirestiens  catho- 
liques de  vouloir  se  joindre  avec  nous  pour  l'extirpa- 
tion de  l'heresie  et  délivrance  du  Très-Chrestien  roy  de 
France  Charles  dixiesme,  injustement  détenu  en  cap- 
tivité' par  les  hérétiques ,  à  fin  que,  moyennant  la  grâce 
de  Dieu,  le  florissant  royaume  de  France  estant  re- 
purgé d'heresie,  nous  tournions  nos  armes  unanime- 
ment Contre  des  autres  provinces  commandées  par  les 
hérétiques,  afin  qu'iceux  estans  exterminez  les  chres- 
tiens  puissent  arracher  des  mains  des  barbares  et  in- 
fidèles la  Terre  Saincte,  que  l'ancienne  noblesse  catho- 
lique avoit  si  valeureusement  gagnée.  Protestant  neant- 
moins  devant  Dieu  et  ses  anges,  que  les  préparatifs 
que  nous  faisons  ne  tendent  à  autre  but  que  pour 
l'exaltation  de  nostre  mère  Saincte  Eglise  catholi- 
que, apostolique  et  romaine,  repos  des  bons  catholi- 
ques sous  l'obeyssance  de  leurs  princes  légitimes,  ex- 
tirpation entière  de  toutes  sortes  d'heresies ,  paix  et 
concorde  des  princes  clirestiens  :  pour  à  quoy  parvenir 
nous  sommes  prests  d'y  employer  non  seulement  nos 
moyens ,  mais  aussi  nostre  propre  vie ,  que  nous  tien- 
drons bien  employée  en  ceste  saincte  cause,  où  il  s'agit 
de  l'honneur  de  Dieu,  de  sa  Saincte  Eglise  et  du  bien 
gênerai  de  toute  la  chrestienté.  » 

Le  lendemain  qu'il  eut  faict  publier  ceste  protesta- 
tion ,  il  envoya  aussi  un  commandement  à  l'archeves- 
que  de  Tolède  pour  dresser  un  estât  des  beneficiers 
de  toute  l'Espagne  qui  pourroient  soudoyer  les  armées 
qu'il  desiroit  envoyer  au  secours  de  ceux  de  l'union. 
Les  royaux  françois  firent  plusieurs  discours  sur  ceste 

déclaration  et  sur  ce  mandement,  pour  monstrer  que 
l'Espagnol  doroit  la  pilule  qu'il  leur  vouloit  faire  ava- 
ler du  prétexte  de  la  religion,  et  disoient  : 

«  Si  c'est  un  sainct  zèle  que  le  roy  d'Espagne  a  d'ex- 
tirper l'heresie  de  toute  la  chrestienté,  il  n'a  pas  faute 
desubjects  hérétiques  en  ses  Pays-Bas  pour  employer 
ses  armes  et  l'argent  des  ecclésiastiques  d'Espagne.  11 
est  plus  obligé  de  conserver  le  repos  de  ses  pauvres 
subjects  que  celuy  des  François,  ausquels  il  n'a  au- 
cune obligation.  C'est  un  abus  de  croire  que  le  roy 
d'Espagne  procure  la  grandeur  et  la  conservation  de 
la  couronne  de  France  dont  le  roy  précède  tous  les 
autres  roys  chrestiens.  Ne  sçait-on  pas  qu'il  ne  désire 
que  la  division  de  ceste  couronne  affin  qu'il  tienne  le 
premier  rang  entre  les  roys  chrestiens,  et  qu'à  l'ad- 
venir  nul  ne  luy  puisse  plus  empescher  d'effectuer 
toutes  les  entreprises  qu'il  voudra  faire  contre  les 
princes  de  la  chrestienté,  lesquels  il  désire  ruiner  les 
uns  après  les  autres,  ainsi  que  l'on  rompt  des  flesches 
séparées  de  leur  trousseau?  S'il  a  tant  de  zèle  pour 
l'augmentation  de  la  foy  catholique,  pourquoy  a-t-il 
fait  trefve  pour  trois  ans  avec  le  Turc,  moyennant 
certaine  somme  de  deniers  qu'il  luy  baille,  et  à  la 
charge  qu'il  envoyera  un  ambassadeur  résident  à  Cons- 
tantinople?  Il  faut  donc  croire,  disoient- ils,  que  ce 
n'est  qu'un  prétexte  qu'il  prend  d'extirper  l'heresie 
pour  ruyner  la  monarchie  françoise. 

«  Ce  qu'il  met  en  avant,  que  c'est  pour  la  délivrance 
du  prétendu  roy  Charles  x,  entendant  parler  de  M.  le 
cardinal  de  Bourbon,  n'est  qu'un  prétexte;  car  qui  est 
celuy  qui  ne  void  que  le  roy  d'Espagne  se  veut  servir 
du  nom  de  ce  bon  prince  et  cardinal,  aagé  de  soixante 

vais  temps,  ils  furent  contraints  de  sortir  et  de  se  reti- 
rer encor  à  Noort-dan.  Le  prince,  ad verty  par  Herau- 
guiere  que  le  temps  estoit  contraire  à  leur  entreprise  , 
luy  rescrivit  d'avoir  patience  encor  un  jour;  mais,  peu 
après  qu'ils  furent  arrivez  à  Noort-dan,  le  bastelier 
leur  vint  dire  que  le  temps  estoit  changé  et  propre  à 
exécuter  leur  dessein,  tellement  qu'ils  s'en  revindrent 
au  bateau,  et  s'acheminèrent  vers  Breda,  où  ils  arri- 
vèrent le  troisiesme  de  mars  devant  LaHeronniere  qui 
estprez  le  chasteau  de  Breda.  Arrestez  en  ce  lieu,  un 
caporal  vint  dans  une  nacelle  visiter  le  bateau,  et  entra 
dans  la  ca banne  du  batelier,  puis  ouvrit  le  guichet  qui 
regardoit  sur  la  pompe,  joignant  laquelle  estoit  Herau- 
guiere  et  ses  compagnons,  lesquels  il  ne  vid  point  a» 
cause  d'une  planche  qui  estoit  entredeux.  Ce  caporal, 
ayant  fait  sa  visite,  s'en  retourna,  et  raporta  qu'il  n'y 
avoit  rien  dans  ce  basteau  que  des  tourbes  pour  la  pro- 
vision du  chasteau.  Le  batelier,  attendant  le  retour  de 
la  marée  pour  entrer  au  chasteau,  fut  jusques  au  len- 
demain sur  les  trois  heures  après  midy  avant  que  d'y 
pouvoir  entrer.  Durant  ceste  attente ,  le  bateau  s'estant 
pensé  perdre  sur  un  banc  de  sables ,  les  soldats  qui  es- 
taient cachez  dedans  eurent  de  l'eau  jusques  à  my- 
jambes,  et  murmuroient  contre  Herauguiere,  qui  les 
rasseura  le  mieux  qu'il  put,  car  le  froid  lesfaisoit  tous- 
ser, cracher,  et  n'attendoient  en  ces  extremitez  que 
d'estre  descouverts  et  pendus.  L'escluse  du  chasteau 
ouverte,  les  soldats  de  la  garnison  ayderent  à  tirer  le 
basteau  jusques  au  milieu  du  chasteau ,  où  le  sergent 
major  commanda  qu'incontinent  on  eust  à  le  deschar- 
ger, et  qu'on  fournist  tous  les  corps  de  garde  de  tour- 
bes. Un  portefais  fut  mis  après  pour  le  descharger  ,  et 

travailla  en  telle  diligence ,  qu'il  descouvrit  jusques  aux 
planches  sous  lesquelles  estoient  cachez  les  soldats; 
mais  le  batelier  s'advisa  d'une  finesse,  et  luy  donna  de 
l'argent  pour  boire,  disant  qu'il  acheveroit  le  reste  au 
premier  jour. 

La  nuict  venue,  affin  d'empescher  d'estre  descou- 
verts à  cause  que  tousjours  quelqu'un  des  soldats  cra- 
choit  ou  toussoit,  le  batelier  fit  le  plus  de  bruit  qu'il 
put  à  tirer  la  pompe.  Sur  le  minuict,  Herauguiere 
exhorta  ses  soldats  à  bien  faire  leur  devoir,  puis  les  fit 
descendre  à  la  fille  le  plus  coyement  qu'il  put,  et  leur 
fit  prendre  leurs  armes  à  mesure  qu'ils  sortoient.  Es- 
tans  tous  sortis,  il  les  sépara  en  d\3ux  troupes,  l'une 
desquelles  il  bailla  au  capitaine  Lambert  pour  aller 
attaquer  le  corps  de  garde  du  costédu  havre  de  la  ville, 
et  luy  avec  l'autre  troupe  alla  attaquer  un  autre  corps 
de  garde  qui  estoit  à  la  porte  vers  la  ville.  Ils  donnè- 
rent tous  si  furieusement  qu'ils  emportèrent  chacun 
de  leur  coste  ces  deux  corps  de  garde,  et  tuèrent  tout 
ce  qu'ils  y  trouvèrent.  Paul  Anthoine  Lancavecha, 
qui  commandoit  dedans  ce  chasteau  en  l'absence  de 
son  père  qui  en  estoit  gouverneur,  se  retira  au  donjon , 
d'où  il  fit  une  sortie,  et  y  eut  là  un  furieux  combat; 
mais  Lancavecha,  blessé,  fut  contraint  de  se  retirer.  A. 
ce  bruit  l'alarme  se  donna  si  chaude  dans  la  ville ,  qu'au- 
cuns mesmes  vindrent  mettre  le  feu  dans  la  porte  du  chas- 
teau, où  Herauguiere  courut,  et  ayant  là  trouvé  encor 
un  corps  de  garde  de  seize  soldats,  il  les  tailla  en  pie- 
ces,  et  pourveut  à  la  seureté  de  ce  costé  là.  Le  comte  de 
Hohenlo ,  lieutenant  du  prince  Maurice,  et  menant  son 
advantgarde,s'estant  approché  prez  de  Breda,  etayant 
entendu  le  bruit  du  combat,  s'advança  si  à  propos,  que, 

sçait  qu'au  commencement  de  ceste  année ,  faute  de 
payement,  les  Espagnols  qu'il  a  au  Pays-Bas  se  sont 
mutinez  et  ont  pris  la  ville  de  Courtray,  vivans  à  dis- 
crétion sur  le  peuple  sans  faire  aucun  exploict  mémo- 
rable contre  les  hérétiques,  et  mesmes  que  le  duc  de 
Parme  a  esté  contraint  de  l'escrire  à  ce  Pvoy  son  mais- 
tre  et  au  légat  Caè'tan  par  le  sieur  Camillo  Capizuca, 
qu'il  a  envoyé  exprez  à  Paris?»  Bref,  les  royaux  fran- 
çois  disoient  que  tout  ce  que  faisoit  le  roy  d'Espagne 
n'estoit  que  pour  donner  courage  aux  séditieux  de  s'o- 
piniastrer  en  leur  rébellion  contre  le  Boy,  tout  ainsi 
que  l'on  anime  des  dogues  sur  un  furieux  sanglier  pour 
le  désir  et  plaisir  que  Ton  a  de  voir  sa  ruine. 

Puis  que  nous  sommes  tombez  sur  le  propos  des  af- 
faires de  Flandres,  voyons  tout  d'une  suitte  ce  qui  s'y 
passa  en  ce  temps-là.  Au  commencement  de  ceste  an- 
née le  duc  de  Parme,  estant  à  Bains,  fit  insinuer  un  pla- 
cart  à  ceux  d'Aix  la  Chapelle ,  par  lequel  il  declaroi  t 
ceste  ville  n'estreplus  neutrale,  quoy  qu'elle  soit  l'une 
des  quatre  villes  capitales  de  l'Empire  et  où  l'Empereur 
doit  recevoir  sa  première  couronne  :  la  cause  estoit 
pour  ce  que  quelques  protestanss'estoient  de  force  em- 
parez du  magistrat,  et  avoient  mis  hors  la  ville  le  ma- 
gistrat catholique.  Pour  ceste  fois  ceste  déclaration 
ne  fit  grand  effect ,  et  le  magistrat  catholique  n'y  fut 
restabli  qu'en  l'an  1598,  ainsi  que  nous  avons  dit  en 
nostre  Histoire  de  la  paix. 

Nous  avons  dit  l'an  passé  que  le  comte  Charles  de 
Mansfeld  s'approcha  pour  tenir Bergk  déplus  prez  as- 
siégé; il  lefitavec  un  tel  soin  et  vigilance,  qu'il  contrai- 
gnit les  assiégez  de  se  rendre  à  luy,  lesquels  toutesfois 
eurent  une  composition  honorable,  car  ils  sortirent 

tambour  battant,  enseigne  desployée,  mesche  allumée 
et  baie  en  bouche.  Ainsi  retourna  Bergk,  qui  est  du 
diocèse  de  Cologne  ,  sous  le  pouvoir  de  l'Espagnol, 
qui  par  ceste  reprise  eut  toute  la  rivière  du  Rhin  à  son 
commandement,  jusques  à  Arnhem  en  Gueldres. 

Cependant  que  le  prince  de  Parme  tasche  d'appaiser 
les  Espagnols  mutinez  qui  s'estoient  emparez  de  Cour- 
ti  ay ,  et  que  les  habitans  de  Bruges  et  autres  lieux  se 
tenoient  sur  leurs  gardes  de  peur  que  d'autres  mutinez 
s'emparassent  de  leurs  villes ,  le  prince  Maurice  vint 
à  bout  du  long  dessein  qu'il  avoit  de  se  rendre  maistre 
de  la  ville  de Breda,  qui  est  de  son  patrimoine,  par  le 
moyen  d'un  batelier  qui  menoit  d'ordinaire  des  tour- 
bes au  chasteau  de  Breda,  dans  le  basteau  duquel  il 
envoya  le  sieur  de  Herauguiere  avec  quelques  soldats 
pour  prendre  ce  chasteau.  La  surprise  se  fit  de  ceste 
façon. 

Le  prince,  ayant  faict  courir  le  bruit  qu'il  vouloit 
assiéger  Gerthruydemberghe ,  s'achemina  avec  plu- 
sieurs troupes  à  Clundert  cependant  que  le  sieur  de 
Herauguiere,  avec  soixante  et  dix  hommes  qu'il  avoit 
esleus  pour  l'accompagner  en  ceste  entreprise,  partit 
de  Nort-dan,  où  il  estoit  en  garnison  pour  les  Estats; 
mais  Herauguiere  n'ayant  trouvé  le  batelier  ny  le  ba- 
teau au  lieu  où  il  avoit  promis  de  se  rendre ,  et  l'ayant 
trouvé  après  l'avoir  long  temps  cherché,  l'exécution 
fut  remise  à  une  autre  fois.  Herauguiere,  contraint  pour 
ce  jour  de  se  retirer  avec  ses  gens  à  Sevenberghe,  ren- 
tra le  lendemain  dans  le  bateau  chargé  de  tourbes,  sous 
lesquelles  luy  et  les  siens  se  cachèrent  affin  de  n'estre 
aucunement  descouverts  ;  mais ,  après  avoir  esté  trois 
jours  sur  l'eau,  endurans  le  froid,  la  faim  et  le  mau- 

et  tant  d'années,  que  le  Roy  son  neveu  a  trouvé  pri- 
sonnier à  son  advenement  à  la  couronne,  et  qui  y  a 
esté  mis  du  vivant  et  par  le  commandement  du  feu 
Roy,  pour  venir  diviser  le  royaume  de  France  et  s'es- 
tablir  en  une  grande  partie  d'iceluy  ?  c'est  une  charité 
trop  suspecte.  Et  puis,  qui  ne  sçait  que  le  secours  d'un 
grand  est  tousjours  redoutable  à  un  royaume  plein  de 
guerres  civiles?  Qui  sera  la  caution  pour  le  roy  d'Es- 
pagne que,  venant  avec  des  armées  en  France  ,  il  ne 
s'emparera  des  places  où  il  se  trouvera  le  plus  fort ,  et 
principalement  des  frontières?  Combien  de  batailles 
faudra-il  qu'il  donne  devant  que  ses  armées  soient  ar- 
rivées à  Fontenay  où  M.  le  cardinal  est  prisonnier?  Et 
d'avantage,  qui  est  celuy  qui  ne  juge  que  si  l'on  void 
approcher  une  armée  de  ce  costé  là  qu'il  sera  mené 
incontinent  dans  La  Rochelle,  là  où  estant,  combien 
de  temps  faudra- il  aux  armées  du  roy  d'Espagne  pour 
forcer  ceste  ville? 

«  Le  roy  d'Espagne  veut  que  l'on  croye  qu'il  n'a 
aucun  particulier  interest  ny  pretension  sur  la  cou- 
ronne de  France,  et  qu'il  n'est  poussé  à  la  secourir  par 
ses  armes  que  pour  en  chasser  l'heresie.  Pourquoy 
donc  a-t-il  fait  consulter  et  escrire  le  droict  et  les  pré- 
tensions  que  l'Infante  sa  fille  a,  disoit-il,  en  la  duché 
de  Bretagne ,  et  ce  dez  le  vivant  du  feu  Roy  ?  Pour- 
quoy maintenant  ne  dit-il  rien  dans  ceste  déclaration 
touchant  ceste  pretension,  veu  qu'il  s'est  donné  par 
cy  devant  de  la  peine  assez  pour  faire  accroire  au 
monde  qu'elle  fust  bonne?  Le  but  de  son  dessein  est 
trop  aisé  à  cognoistre;  car,  si  le  royaume  de  France  est 
divisé  en  portions ,  il  luy  sera  bien  aisé  de  s'emparer 
de  la  Bretagne  et  de  l'oster  des  mains  de  M.  de  Mer- 

cœur,  s'il  la  peut  avoir  pour  sa  part,  car  ceux  qui 
tiendront  les  autres  provinces  ne  voudront  pas  s'in- 
commoder pour  résister  à  l'Espagnol,  lequel  ne  s'ac- 
commodera seulement  de ceste province,  mais  d'autres 
encor,  selon  que  l'appétit  luy  en  prendra. 

«  Le  roy  d'Espagne  offre  d'employer  sa  propre  vie 
pour  la  conservation  de  la  religion  catholique  en 
France.  C'est  chose  que  l'on  croira  quand  on  le  verra; 
car  s'il  n'a  voulu  se  transporter  ez  Pays-Bas,  bien  que 
ses  affectionnez  subjets  l'en  eussent  supplie  à  jointes 
mains,  et  qu'il  leur  eust  promis  d'y  aller,  tant  dez  que 
le  duc  d'Albe  par  ses  cruautez  espagnoles  fut  cause  de 
luy  faire  révolter  et  perdre  tous  sesdits  pays  et  y  faire 
establir  l'heresie,  qu'aussi  après  la  mort  du  comman- 
dadeur  major,  s'il  n'a  voulu,  disoient-ils,  liazarder  sa 
personne  pour  la  deffense  de  la  religion  catholique  et 
recouvrement  de  ses  propres  pays  de  Flandres ,  com- 
ment à  présent  qu'il  a  soixante  et  quatre  ans  viendra- 
il  du  fonds  de  l'Espagne  en  ce  royaume  pour  le  seul 
respect  de  favoriser  la  religion  catholique?  On  cog- 
noist  trop  la  charité  et  l'amour  de  ce  Roy ,  et  sçait-on 
bien  que,  quand  il  voudroit  se  mettre  en  chemin  pour 
venir  en  France,  qu'il  ne  faudroit  pas  de  commencer 
ses  exploicts  par  la  frontière,  selon  que  son  interest  et 
profit  particulier  le  requerroit. 

«  Le  roy  d'Espagne  faict  lever  de  l'argent  sur  le 
clergé  d'Espagne  pour  chasser  l'heresie  de  France.  Il 
devroit,  disoient-ils,  plustost  continuer  à  fournir  des 
moyens  au  duc  de  Parme  pour  faire  la  guerre  aux 
hérétiques  de  Flandres.  Mais  qui  ne  sçait  que,  faute 
d'argent,  ce  duc  n'a  peu  continuer  ses  heureuses  en- 
treprises, et  chasser  l'heresie  de  la  Flandres?  Qui  ne 

deux  heures  après  la  prise,  il  entra  avec  grand  nombre 
de  gens  dans  le  chasteau  par  une  pallissade  contre 
la  rivière  auprès  de  l'escluse;  à  la  venue  duquel  Lan- 
cavecha  se  rendit,  et  sortit  luy  et  les  siens  la  vie  sauve. 
Peu  après  le  prince  Maurice  y  arriva  aussi  avec  toutes 
ses  troupes,  et,  comme  il  mettoit  ordre  pour  faire  une 
sortie  du  chasteau  dans  la  ville,  un  tambour  vint  de  la 
part  des  bourgmaistres,  qui  demanda  pour  parlemen- 
ter. Dans  une  heure  l'accord  fut  faict ,  et  les  bourgeois 
payèrent  deux  mois  de  gages  de  toutes  les  troupes  qui 
estoient  là  venues  avec  le  prince.  Par  cest  accord  ceux 
de  Breda  évitèrent  le  pillage.  Herauguiere  fut  pourveu 
par  le  prince  du  gouvernement  de  ceste  place,  et  Lam- 
bert eut  Testât  de  sergent  major. 

Le  duc  de  Parme  fut  grandement  fasché  de  ceste 
perte  ;  et ,  pource  que  la  compagnie  de  cavalerie  du 
marquis  du  Guast,  et  cinq  compagnies  d'infanterie  qui 
estoient  en  garnison  dans  la  ville  de  Breda,  avoient 
incontinent  abandonné  la  ville  dès  qu'ils  virent  le 
chasteau  pris,  ledit  duc  fit  couper  les  testes  à  César 
Buitra,  à  Julio  Gratiano,  et  à  Tarlatino,  lieutenant  de 
la  compagnie  du  marquis  du  Guast. 

Dez  le  mois  d'aoust  de  l'an  passé,  le  connestable  d'Es- 
cosse,  estant  allé  enDannemarc,  avoit  espousé  dans 
Cronebourg ,  au  nom  et  pour  son  maistre  Jacques , 
sixiesme  roy  d'Escosse,  Anne,  fdle  deFederic  n,  roy 
de  Dannemarc,  ainsi  qu'il  est  accoustumé  de  faire  entre 
roys.  Mais  comme  l'admirai  de  Dannemarc ,  et  autres 
grands  seigneurs  danois,  conduisoient  ladite  Royne  es- 
pousé au  roy  d'Escosse  son  mary  sur  la  fin  du  mois 
de  septembre,  il  s'esleva  de  si  grandes  tourmentes  sur 
mer,  que  plusieurs  navires  furent  séparés  de  ceste 

flotte,  et  la  Roy  ne  espouse,  après  avoir  esté  six  sep- 
maines  sur  mer,  fut  par  les  vents,  avec  quelques-uns 
des  navires  qui  l'accompagnoient,  jette'e  sur  les  costes 
de  Novergue.  Le  roy  d'Escosse,  ayant  receu  ceste  nou- 
velle, après  avoir  laissé  le  comte  Bothuel  pour  gou- 
verner l'Escosse  en  son  absence,  se  mit  en  mer  au  mois 
de  novembre  afin  d'aller  trouver  son  espouse,  la- 
quelle il  rencontra  à  Aggershusiane  en  Novergue, 
où,  après  avoir  confirmé  le  mariage  promis  en  son 
nom  par  son  connestable,  et  l'avoir  consommé,  invité 
par  la  royne  de  Dannemarc  sa  belle-mere  et  par  les 
grands  du  royaume  de  venir  en  Dannemarc,  il  arriva 
au  commencement  de  ceste  année  dans  Cronebourg , 
où  le  duc  de  Medelbourg,  oncle  maternel  de  la  Royne 
son  espouse,  et  le  duc  de  Brunsvic,  qui  avoit  espousé 
en  secondes  nopces  la  sœur  aisnée  de  ladite  Royne 
espouse ,  se  trouvèrent  avec  plusieurs  grands  princes 
et  seigneurs  allemans,  là  où,  par  l'espace  de  trente 
jours,  les  nopces  furent  célébrées  avec  des  magnifi- 
cences toutes  royales.  Sur  Ja  fin  d'avril,  le  roy  et 
royne  d'Escosse  partirent  de  Dannemarc  pour  aller  en 
Escosse ,  là  où  ils  arrivèrent  heureusement  au  com- 
mencement de  may,  et,  suivant  la  coustume  de  ce 
royaume,  la  Royne  fut  couronnée  et  receue  magnifi- 
quement par  les  Escossois. 

Cependant  que  ces  peuples  septentrionaux  se  res- 
jouyssent  en  nopces  et  en  festins,  tous  les  François, 
armez  les  uns  contre  les  autres,  s'entretûent  en  des 
batailles,  en  des  rencontres  et  en  des  sièges  de  villes. 
Aussi-tost  que  le  duc  de  Mayenne  eut  joinct  le  comte 
d'Egmont  avec  les  forces  estrangeres ,  il  s'achemina 
pour  faire  lever  le  siège  que  le  Roy  tenoit  devant 
4o-  i 

Dreux ,  et  fit  tourner  la  teste  de  son  armée  vers  la 
rivière  de  Seine,  pour  la  venir  passer  sur  le  pont  de 
la  ville  de  Mante  qui  tenoit  pour  luy,  et  qui  n'est 
distante  de  celle  de  Dreux  que  de  huict  ou  neuf 
lieues. 

Le  Roy,  ayant  eu  un  advis  certain  que  le  duc  de 
Mayenne  et  son  armée  estoient  entièrement  passez  et 
advancez  jusques  au  village  de  Dampmartin,  qui  es- 
toit  deux  lieues  en  avant  vers  luy,  partit  de  devant 
Dreux  le  lundy  douziesme,  et  commença  dèslors  de 
faire  marcher  son  armée  en  bataille,  et  vint  ledit  jour 
loger  en  la  ville  de  Nonancourt,  qui  s'estoit  peu  de 
temps  auparavant  fait  prendre  par  assaut,  affin  de 
prendre  le  gué  d'une  petite  rivière  qui  y  passe.  Si  tost 
qu'il  y  fut  arrivé  il  fit  advertir  qire  le  lendemain  un 
chacun  se  tinst  prest. 

Le  soir  et  la  nuict  le  Roy  s'estant  retiré,  il  dressa 
et  traça  luy-mesme  le  plan  et  l'ordre  de  la  bataille  , 
lequel,  dez  le  grand  matin ,  il  monstra  à  M.  de  Mont- 
pensier  et  aux  mareschaux  de  Biron  et  d'Aumont, 
au  baron  de  Biron,  mareschal  de  camp,  et  autres  prin- 
cipaux capitaines  de  l'armée,  qui  tous  le  trouvèrent 
faict  avec  tant  de  jugement  et  prudence  militaire , 
qu'ils  n'y  changèrent  rien.  Puis,  ayant  mis  ce  plan 
entre  les  mains  du  baron  de  Biron  pour  advertir  cha- 
cun de  son  rang  et  place,  et  choisi  le  sieur  de  Vicq, 
l'un  des  maistres  de  camp  de  l'infanterie  françoise , 
pour  sergent  de  bataille ,  il  dit  à  tous  les  princes,  offi- 
ciers de  la  couronne ,  et  autres  grands  du  royaume 
qui  y  estoient  présents  : 

«  Je  ne  doute  point  de  vostre  fby  et  de  vostre  va- 
leur, ce  qui  me  fait  promettre  une  victoire  certaine 

de  la  bataille  comme  si  elle  estoit  desjà  advenue.  Je 
ne  doute  point  aussi  que  vous  ne  persévériez  tous  en 
l'ancienne  révérence  que  les  François  ont  tousjours 
porte' à  leurs  roys,  et  en  la  promesse  que  vous  avez 
faicte  de  venger  la  mort  du  feu  Roy  nostre  très-bon 
et  très-honoré  seigneur,  et  en  la  bonne  affection  que 
vous  me  portez  tous  en  particulier.  Je  suis  certain 
aussi  que  vous  combattrez  tous  jusques  au  dernier 
souspir  de  vos  vies  pour  conserver  la  monarchie  fran- 
çoise ,  et  délivrer  la  France  de  la  tyrannie  de  ceux 
qui  ont  appelle  les  anciens  ennemis  du  nom  françois 
affin  de  leur  donner  en  proye  les  villes  de  ce  royaume, 
qui  ont  este'  conserve'es  du  sang  de  vos  pères  et  de  vos 
ayeuls.  Les  faicts  d'armes  que  vous  avez  exploictez, 
tant  en  campagne  qu'en  la  delFense  des  villes,  où  vous 
vous  estes  trouvez  en  moindre  nombre  que  vos  enne- 
mis, et  desquels  vous  en  avez  remporte'  la  victoire  par 
vostre  valeur,  me  fait  espérer  que ,  combien  que  nos 
ennemis  ayent  d'avantage  de  gens  que  nous,  que  vous 
désirerez  aussi  d'autant  plus  de  demeurer  victorieux, 
aûin  d'avoir  d'avantage  de  gloire.  Dieu  cognoist  l'in- 
tention de  mon  cœur,  et  sçait  que  je  ne  désire  point 
combattre  pour  appétit  de  sang,  désir  de  vengeance, 
ou  par  quelque  dessein  de  gloire  ou  d'ambition  :  il  est 
mon  juge  et  tesmoin  irréprochable;  aussi  protestay-je 
devant  luy  que  la  seule  charité  que  je  porte  à  mon 
peuple  pour  le  soulager  de  la  violence  de  la  guerre 
me  pousse  à  ce  combat.  »  Puis,  eslevant  les  yeux  au  ciel, 
il  dit  :  «  Je  supplie  ce  grand  Dieu  ,  qui  cognoist  seul 
l'intention  du  cœur  des  hommes,  de  faire  sa  volonté 
de  moy  comme  il  verra  estre  nécessaire  pour  le  bien 
de  la  chrestienté,  et  de  me  vouloir  conserver  autant 

2. 

qi^il  cognoistra  que  je  seray  propre  et  utile  au  bien  et 
repos  de  cest  Estât,  et  non  plus.  » 

Ceste  prière  ravit  tant  tous  les  assistans,  que  l'on 
vid  aussi-tost  les  églises  de  Nonancourt  pleines  de 
princes  et  seigneurs,  noblesse  et  soldats  de  toutes  na- 
tions, ouyr  messes,  se  communier,  et  faire  tous  offices 
de  vrays  et  bons  catholiques.  Ceux  de  la  religion  pré- 
tendue reformée,  qui  y  estoient  en  petit  nombre,  veu 
la  quantité  des  catholiques  qu'il  y  avoit  lors  en  l'armée, 
firent  aussi  leurs  prières  à  leur  mode. 

Le  Roy  ayant  donné  le  rendez-vous  au  village  de 
Sainct  André,  distant  de  Nonancourt  de  quatre  lieues, 
sur  le  chemin  pour  aller  à  Yvri,  où  il  estimoit  que  le 
duc.de  Mayenne  avec  son  armée  fust  logé,  toute  l'ar- 
mée royale  s'y  rendit.  Au  delà  de  ce  village  de  Sainct 
André  il  y  a  une  fort  grande  plaine  bordée  à  veue  de 
quelques  autres  villages  et  d'un  petit  bois  appelle 
La  Haye  des  Prez  ;  là  le  Roy  avec  les  mareschaux  de 
Biron  et  d'Aumont  et  le  baron  de  Biron ,  mareschal 
de  camp,  commencèrent  à  dresser  les  troupes  en 
bataille  suivant  le  plan  qui  en  avoit  esté  résolu ,  qui 
cstoit  tel  : 

Le  Roy,  qui  avoit  expérimenté  en  d'autres  batailles 
et  combats  qu'il  estoit  plus  advantageux  de  faire  com- 
battre la  cavalerie  en  escadron  qu'en  haye  ,  mesmes  la 
sienne  qui  ne  portoit  point  de  lances ,  départit  toute 
sa  cavalerie  en  sept  regimens  rengez  en  autant  d'esca- 
drons, et  toute  son  infanterie  aux  flancs  desdits  esca- 
drons, qui  avoient  chacun  une  troupe  d'enfans  perdus. 

Le  front  de  l'armée  estoit  quasi  en  droicte  ligne, 
toutesfois  faisant  un  peu  de  corne  par  les  deux  bouts. 
Le  premier  escadron  de  la  main  gauche  estoit  celuy 

du  mareschal  d'Aumont ,  qui  estoit  de  trois  cens  bons 
chevaux,  et  avoit  à  ses  deux  costez  deux  régiments 
d'infanterie  françoise.  Le  second  estoit  celuy  de  M.  de 
Montpensier,  qui  estoit  du  mesme  nombre  de  trois  cents 
chevaux,  et  avoit  au  costé  gauche  quatre  ou  cinq  cents 
lansquenets,  au  costé  droict  un  régiment  de  Suisses; 
lesdites  forces  estrangeres  couvertes  d'infanterie  fran- 
çoise. Un  peu  devant  lesdits  deux   escadrons  estoit 
celuy  de  la  cavalerie  légère  en  deux  troupes  :  en  l'une 
estoit  le  grand  prieur,  colonel  d'icelle,  et  en  l'autre  le 
sieur  de  Givry,  mareschal  de  camp  de  ladite  cavalerie 
légère,  qui  pouvoient  faire  en  tout  quatre  cents  bons 
chevaux.  Un  peu  tirant  plus  à  la  gauche  estoit  l'artil- 
lerie, qui  estoit  de  quatre  canons  et  deux  coulevrines. 
Le  quatriesme  estoit  celuy  du  baron  de  Biron,  qui  pou- 
voit  estre  de  deux  cens  cinquante  chevaux ,  et  en  mesme 
ligne  que  celuy  desdits  chevaux  légers,  un  peu  plus  à 
la  gaulche,  et  quasi  au  devant  de  celuy  de  M.  de  Mont- 
pensier. Le  cinquiesme  escadron  estoit  celuy  du  Roy, 
quifaisoit  cinq  rangs,  en  chacun  desquels  il  y  avoit  de 
front  six  vingts  chevaux,  de  sorte  qu'il  estoit  de  six  cens 
bons  chevaux.  Il  avoit  à  sa  gauche  deux  regimens  de 
Suisses  du  canton  de  Glaris  et  des  Grisons,  et  à  sa 
droite  un  autre  gros  bataillon  de  deux  autres  regimens 
de  Suisses,  l'un  du  canton  de  Soleure,  et  l'autre  du 
colonnel  Baltazard.  Ces  deux  regimens  estoient  de  dix- 
huit  enseignes  ;  lesdits  bataillons  ayans  chacun  aux 
ailes,  à  sçavoir,  de  la  main  droite  le  régiment  des  gar- 
des du  Roy  et  celuy  de  Brigneux,  et  de  la  gauche  ceux 
de  Vignolles  et  de  Sainct  Jean.  Le  sixiesme  estoit  celuy 
du  mareschal  de  Biron,  qui  pouvoit  estre  de  deux  cens 
cinquante  bons  chevaux,  ayant  aussi  à  ses  costçz  deux 

regimens  d'infanterie  françoise.  Et  le  septiesme  estoit 
celuy  clés  reistres ,  qui  estoit  aussi  de  deux  cens  cin- 
quante chevaux,  et  qui  avoit,  comme  les  autres,  aux 
costez  de  l'infanterie  françoise.  Tout  cela  fut  si  bien 
dispose'  par  la  diligence  du  Roy.  de  messieurs  les 
mareschaux  de  Biion  et  d'Aumont  et  du  baron  de 
Biron,  qu'en  moins  d'une  heure  tout  fut  mis  en  Tordre 
qu'il  devoit  estre. 

Pendant  que  le  Roy  fit  un  peu  rassoir  son  armée  en 
cest  ordre,  qui  put  estre  sur  les  deux  heures  après 
midy,  y  arrivèrent  M.  le  prince  de  Conty  avec  sa 
troupe  de  cavallerie  et  quelque  infanterie,  le  sieur  de 
La  Guiche,  grand  maistre  de  l'artillerie,  et  le  sieur 
du  Plessis  Mornay,  lesquels  se  mirent  dans  l'escadron 
du  Roy.  Cependant  Sa  Majesté  envoya  ses  chevaux  lé- 
gers du  costé  de  la  main  droicte,  estimant  que  l'en- 
nemy  fust  logé  audit  Yvry,  qui  est  un  grand  bourg  où 
y  a  un  pont  sur  la  rivière  d'Eure  ou  de  Dure,  et  en 
resolution  de  l'y  aller  attaquer;  mais  ils  n'eurent  pas 
faict  un  quart  de  lieue,  qu'ils  descouvrirent  et  adver- 
tirent  le  Roy  que  le  duc  de  Mayenne  avoit  esté  plus 
diligent  que  l'on  n'eust  sceu  penser,  et  qu'il  estoit 
passé  tout  au  deçà  ladicte  rivière  d'Eure,  là  où  son 
armée  estoit  en  bataille  et  en  bon  ordre,  marchant 
pour  venir  trouver  le  Roy  et  le  combattre. 

Si-tost  que  ceste  nouvelle  fut  entendue  que  le  duc 
de  Mayenne  paroissoit,  l'on  entendit  une  allégresse 
universelle  en  toute  l'armée  royale,  à  laquelle  Sa  Ma- 
jesté fit  au  mesme  temps  tourner  la  teste  du  costé  où  il 
estoit,  et  n'eut  gueres  cheminé  que  l'on  commença  à 
descouvrir  son  année  à  voue,  toutesfois  fort  esloi- 
gnée;  et  entre  les  uns  et  les  autres  y  avoit  un  village 

duquel  ceux  de  l'union  s'estoient  saisis,  lequel  Sa  Ma- 
jesté' fit  incontinent  attaquer,  et  leur  fit  quitter. 

Pendant  que  l'armée  royale  estoit  ainsi  en  cest  or- 
dre, arrivèrent  les  troupes  des  garnisons  de  Diepe, 
Evreux  et  du  Pont  de  L'Arche,  et  autres  compagnies 
de  quelques  seigneurs  et  gentils-hommes  de  Norman- 
die, qui  pouvoient  estre  de  deux  cens  bons  chevaux 
et  plus ,  lesquels  prindrent  aussi  tost  place  dans  le  ré- 
giment de  M.  de  Montpensier. 

Les  deux  armées  demeurèrent  ainsi  le  reste  du  jour 
à  la  veuë  l'une  de  l'autre,  sans  qu'il  s'y  entreprist  rien 
d'avantage  que  quelques  légères  escarmouches.  La 
nuict  estoit  quasi  toute  fermée  qu'elles  estoient  en- 
cores  en  bataille.  En  lin  elles  furent  contraintes  de  se 
loger.  Le  logis  de  la  personne  du  Roy  fut  à  Fourcan- 
ville,  qui  est  un  petit  village  un  peu  à  la  gauche  de  la- 
dicte  plaine  où  l'armée  avoit  esté  premièrement  mise 
en  bataille.  Le  reste  de  l'armée  fut  logé  aux  autres  vil- 
lages, que  ceux  de  l'union  pensoient  avoir  ce  jour  là 
pour  eux. 

Comme  le  Roy  avoit  esté  quasi  le  premier  qui  s'es- 
toit  le  matin  trouvé  au  rendez-vous,  aussi  fut-il  le 
dernier  à  se  retirer  au  logis,  ayant  voulu,  avant  que 
partir,  voir  la  forme  de  loger  des  ennemis,  et  ordon- 
ner de  toutes  les  gardes  de  son  armée. 

Quant  Sa  Majesté  arriva  à  son  logis  il  estoit  plus 
de  deux  heures  de  nuict,  où,  ayant  un  peu  repeu,  il 
envoya  advertir  un  chacun  de  se  tenir  prest  à  la  pointe 
du  jour;  mais  il  le  fut  bien  plustost,  car,  s'estant  jette 
sur  une  paillasse,  et  ayant  reposé  deux  heures,  sou- 
dain il  commença  à  envoyer  quérir  des  nouvelles  de 
l'armée  de  l'union.  L'on  luy  rapporta  premièrement 


24  [I^9°]    CHRONOLOGIE  JVOVEJVAIllE 

qu'il  y  avoit  apparence  qu'elle  eust  repassé  la  rivière ? 
parce  qu'en  leur  place  de  bataille  il  y  avoit  des  feux, 
mais  qu'il  sembloit  qu'il  n'y  eust  personne  derrière. 
Il  y  renvoya  pour  la  seconde  fois,  et  luy  fut  rapporté 
que  sans  doute  les  ennemis  n'avoient  point  repassé  la 
rivière,  et  qu'ils  estoient  logez  aux  villages  qui  bor- 
dent ceste  rivière  d'Eure,  derrière  leur  place  de  ba- 
taille, et  au  reste  qu'il  n'y  avoit  point  d'apparence 
qu'ils  fussent  pour  repasser,  parce  que ,  s'ils  l'eussent 
voulu  faire,  ils  y  eussent  commencé  dès  la  nuict.  Ce 
rapport  conforta  le  Roy,  qui  sembloit  appréhender  de 
perdre  ceste  occasion.  Et  encores  que  ceste  nuict  eust 
esté  bien  rude  pour  plusieurs,  ayans  la  plus-part  esté 
contraints  de  camper,  toutesfois  la  confirmation  de 
ceste  nouvelle  que  ce  jour  là  se  donneroit  la  bataille 
les  remplit  tous  de  telle  allégresse,  que  le  jour  couvrit, 
avec  les  ténèbres  de  la  nuit,  toute  la -mémoire  du  mal 
et  de  la  peine  qu'ils  y  avoient  receue  et  tout  le  jour 
précèdent. 

Sa  Majesté  se  rendit  au  champ  de  bataille  sur  les  neuf 
heures,  et  peu  après  s'y  rendirent  toutes  les  troupes, 
lesquelles,  à  mesure  qu'elles  arrivoient,  estoient  desjà 
toutes  sçavantes  de  leurs  places  :  de  sorte  que,  sur  les 
dix  heures  du  matin,  toute  l'armée  estoit  en  l'ordre 
qu'elle  avoit  esté  le  jour  précèdent. 

Celle  du  duc  de  Mayenne  parut  en  mesme  temps  en 
lieu  un  peu  plus  relevé,  et  aussi  un  peu  plus  reculé 
qu'elle  n'estoit  le  jour  précèdent.  L'ordre  et  disposi- 
tion de  son  aimée  pour  la  bataille  estoit  quasi  pa- 
reille à  celle  du  Roy,  excepté  que  les  poinctes  advan- 
çoient  d'avantage,  et  avoient  un  peu  plus  de  la  forme 
de  croissant.  Ainsi  que  la  cornette  du  Roy  estoit  au  mi- 

lieu  de  ses  escadrons,  aussi  estoit  celle  dudit  sieur  duc 
de  Mayenne  ;  mais  c  estoit  au  milieu  de  deux  escadrons 
de  lances  de  celles  qui  estoient  venues  de  Flandres,  qui 
pouvoient  estre  de  douze  ou  treize  cents  lances.  Ceste 
cornette  du  duc  de  Mayenne  pouvoit  aussi  estre  de 
deux  cents  cinquante  chevaux,  et  bien  autant  qui  es- 
toient de  la  troupe  du  duc  de  Nemours,  qui  s'y  vint 
joindre,  lesquels  faisoient  un  troisiesme  escadron  au 
milieu  des  deux  autres,  faisans  prez  de  dix-huict  cents 
chevaux  qui  marchoient  tous  ensemble.  Au  costé  du- 
dit escadron  estoient  deux  régiments  de  Suisses ,  cou- 
verts aussi  d'infanterie  françoise.  Il  y  avoit  après 
deux  autres  escadrons  de  cavalerie  composez  de  reis- 
tres,  Bourguignons  et  Flamands  ;  celuy  de  leur  main 
droite  estoit  de  huict  cents  chevaux,  et  celuy  de  la 
gauche  de  sept  cents,  au  devant  duquel  estoient  deux 
coulevi  ines  et  deux  bastardes ,  l'un  et  l'autre  escadron 
pareillement  flanquez  d'un  grand  nombre  d'infanterie, 
tant  Suisses,  François,  qu'Allemans.  Ainsi  que  le  Roy 
avoit  exhorté  les  siens,  aussi  le  duc  de  Mayenne  parla 
aux  princes  et  seigneurs  de  son  armée ,  et  leur  dit  : 

«  Messieurs,  nous  sommes  tous  grandement  obligez 
à  la  providence  de  Dieu  pour  ceste  heureuse  jour- 
née, en  laquelle  il  luy  a  pieu ,  après  tant  de  peines 
et  de  travaux  que  nous  avons  soufferts  depuis  tant 
d'années,  de  nous  faire  naistre  l'oportunité  d'une  ba- 
taille contre  les  ennemis  de  son  Eglise  et  les  nostres, 
et  encores  de  nous  la  donner  avec  l'advantage  que 
nous  avons  maintenant  sur  eux,  tant  en  nombre  de 
bons  soldats  que  pour  le  lieu  où  nous  devons  com- 
battre; si  bien  qu'il  se  peut  cognoistre  aysement  que 
la  justice  de  Dieu  a  conduit  nos  ennemis  en  ce  lieu 

pour  estre  punis  de  toutes  les  meschancetez  qu'ils  ont 
par  cy-devant  commises.  Quoy  que  Dieu  retarde  quel- 
quefois son  chastiement,  la  qualité  de  la  peine  n'amoin- 
drit pas,  au  contraire  elle  augmente.  Il  y  a  trente  ans 
que  les  hérétiques  persécutent  la  France  par  sacri- 
lèges, bruslemens  et  meurdres;  Dieu»les  a  mis  à  ceste 
heure  en  vos  mains  pour  en  faire  le  chastiement.  Rendez 
vous  donc  dignes  de  ceste  gloire,  soldats  de  Christ  ar- 
mez de  l'invincible  escu  de  nostre  mereSaincte  Eglise, 
et  de  l'espée  de  la  justice  divine,  pour  deffendre  les 
fermes  fondements  du  Sainct  Siège  apostolique,  et 
faites  recouvrir  au  royaume  de  France  le  nom  de 
très  -  chrestien    affin    qu'il   jouysse    d'une    heureuse 
paix.  Ne  pensez  pas  que  la  victoire  que  vous  obtien- 
drez serve  seulement  pour  la  France;  car  la  Flandre, 
l'Allemagne,  l'Italie,  et  l'Espagne  mesmes,  se  senti- 
ront du  bénéfice  de  vostre  valeur.  Les  gueux  de  Flan- 
dres en  perdront  leur  support;  l'on  ne  craindra  plus 
les  menaces  des  hérétiques  du  Piedmont;  la  Lombardie 
ne  sera  troublée  en  sa  longue  paix;  il  ne  se  trouvera 
plus  personne  qui  veuille  nourrir  les  sectes  de  Luther, 
de  Zuingle  et  de  Calvin;  l'on  ne  travaillera  plus  le 
Portugal  par  les  armes;  les  navigations  des  Indes  se- 
ront libres;  bref,  de  la  valeur  que  vous  monstrerez  en 
ceste  bataille  despend  le  repos  de  toute  la  chrestienté, 
et  principalement  la  fin  de  nos  longues  misères.  Voicy 
devant  nous  tous  les  chefs  des  ennemis  de  Dieu  et  de 
son  Eglise;  mais  que  vous  les  ayez  vaincus,  il  ne  res- 
tera plus  rien  à  combattre,  et  ne  ferez  que  poursuivre 
une  heureuse  victoire.  Vous  sçavez  qu'ils  n'ont  jamais 
voulu  venii  à  une  juste  bataille  contre  nous,  quoy  que 
nous  leur  ayons  plusieurs  fois  présentée,  et  que  nous 

n'eussions  pas  tant  de  gens  de  guerre  que  nous  avons  à 
présent.  Quel  triomphe  donc  désireriez  vous  plus  grand 
que  de  respandre  vostre  sang  pour  la  défense  de  la  foy  ? 
Car,  quanta  moy,  je  jure  devant  Dieu  que  je  n'ay  autre 
passion  que  celle  là,  car  je  n'ay  à  présent  aucun  sub- 
ject  de  combattre  pour  avoir  vengeance  de  la  miséra- 
ble mort  de  mes  deux  frères,  assez  recognus  pour  avoir 
esté  durant  leur  vie  deux  fermes  colonnes  de  la  foy 
catholique,  à  cause  que  celuy  qui  les  avoitfaict  mourir 
a  esté  tué,  ainsi  que  vous  avez  sceu.  Combattons  donc, 
soldats  de  Nostre  Seigneur  Jesus-Christ,  pour  la  def- 
fense  de  la  foy,  pour  l'honneur  et  la  gloire  du  nom 
chrestien,  et  pour  venger  les  communs  oultrages  et 
ruines  que  ces  hérétiques  ont  fait  en  ce  royaume.  » 
Les  princes,  seigneurs  et  capitaines,  ayans  entendu 
ceste  exhortation,  monstrerent  cous  à  leurs  visages  le 
désir  qu'ils  avoient  de  combattre ,  et  asseurerent  le 
duc  de  faire  tous  leur  devoir. 

Les  deux  armées  estans  ainsi  à  la  veue  et  si  proches 
l'une  de  l'autre,  le  Roy  commença  à  faire  marcher 
premièrement  la  sienne,  et  la  fit  advancer  de  plus  de 
cent  cinquante  pas,  gaignant  par  ce  moyen  là  le  dessus 
du  soleil  et  du  vent,  qui  eust  peu  rejetter  toute  la  fu- 
mée des  harquebuzades  dans  son  armée,  advantage  qui 
n'est  pas  petit  en  un  jour  de  bataille.  Comme  elle 
fut  approchée,  le  Roy  et  ses  capitaines  recogneurent 
à  veuë  que  les  ennemis  estoient  bien  plus  grand 
nombre  qu'ils  n'avoient  estimé,  et  qu'ils  estoient  plus 
de  quatre  mille  chevaux  et  de  dix  à  douze  mille 
hommes  de  pied;  toutesfois  il  sembla  que  ce  fust  un 
surcroist  de  courage  qui  leur  fust  survenu. 

L'armée  de  l'union  estoit  chargée  de  clinquant  d'or 

et  d'argent  sur  les  cazaques  ;  mais  celle  du  Roy  n'es- 
toit  charge'e  que  de  fer,  et  ne  se  pouvoit  rien  voir  de 
plus  formidable  que  deux  mille  gentils-hommes  armez 
à  cru  depuis  la  teste  jusques  aux  pieds.  Sa  Majesté 
mesmes,  comme  dit  le  poète  du  Bartas  au  cantique  et 
en  la  description  qu'il  a  faicte  de  la  bataille  d'Yvry  : 

Bravache ,  il  ne  se  pare 

D'un  clinquant  enrichi  de  mainte  perle  rare  : 
Il  s'arme  tout  à  cru,  et  le  fer  seulement 
De  sa  forte  valeur  est  son  riche  ornement. 

Et  toutesfois  peu  après  il  dit  : 

De  marques  despouillé ,  laschement  il  ne  cache 
Sa  vie  dans  la  presse  :  un  horrible  pannache 
Ombrage  sa  salade  (0 


(x)  Ombrage  sa  salade.  On  sera  probablement  satisfait  de  se  rap- 
peler, à  l'occasion  de  ces  vers  de  du  Bartas,  un  passage  très-remar- 
quable de  la  Henriade,  où  le  poète  applique  la  même  idée  à  la  bataille 
de  Coutras,  gagnée  par  Henri  de  Bourbon  le  20  octobre  1587.  Ce  prince 
en  donne  les  détails  à  la  reine  Elisabeth ,  et  peint  d'abord  les  officiers 
de  l'armée  du  duc  de  Joyeuse  : 

Les  courtisans  en  foule,  attachés  à  son  sort, 

Du  sein  des  voluptés  s'avançoicnt  à  la  mort  : 

Des  chiffres  amoureux,  gages  de  leurs  tendresses, 

Traçoient  sur  leurs  habits  les  noms  de  leurs  maîtresses. 

Leurs  armes  éclatoient  du  feu  des  diamans, 

De  leurs  bras  énervés  frivoles  ornemens. 

Ardens,  tumultueux,  privés  d'expérience, 

Ils  portoient  au  combat  leur  superbe  imprudence  ; 

Orgueilleux  de  leur  pompe,  et  liers  d'un  camp  nombreux, 

Sans  ordre,  ils  s'avançoient  d'un  pas  impétueux. 

Le  prince  fait  ensuite  le  tableau  de  son  armée  : 

D'un  éclat  différent  mon  camp  frappoit  leur  vue  : 
Mon  armée  en  silence,  à  leurs  yeux  étendue, 
TN'offroit  de  tous  côtés  que  farouches  soldats, 
Endurcis  aux  travaux,  vieillis  dans  les  combats. 

Le  cheval  surquoy  il  estoit  monté  portoit  aussi  un 
pannache,  ce  qui  le  rendit  fort  remarquable  de  tous 
les  siens.  Et,  estant  ainsi  armé,  à  la  teste  de  son  es- 
cadron, dont  le  premier  rang  n'estoient  que  princes  , 
comtes  et  barons,  chevaliers  du  Sainct  Esprit,  et  des 
principaux  seigneurs  et  gentils-hommes  des  princi- 
pales familles  de  la  France ,  il  recommença  à  prier 
Dieu  ,  et  fit  exhorter  un  chacun  de  faire  le  semblable. 
Puis  il  fit  une  passade  à  la  teste  de  son  armée,  animant 
un  chacun  avec  une  grande  modestie,  et  neantmoins 
pleine  d'asseurance  et  resolution. 

Retourné  qu'il  fut  en  sa  place,  arriva  le  sieur  de 
Marrivault  (  car  dez  que  le  Roy  fut  adverty  que  le 
duc  de  Mayenne  avoit  receu  les  forces  estrangeres 
et  qu'il  s'acheminoit  droict  à  luy,  il  avoit  mandé  de 
tous  costez  que  l'on  le  vinst  trouver  )  ,  lequel  le  vint 
advertir  que  les  troupes  de  Picardie  qu'amenoient 
les  sieurs  de  Humieres ,  de  Mouy,  et  autres  seigneurs 
et  gentils-hommes  du  pays,  qui  pouvoient  estre  plus 
de  deux  cents  chevaux,  estoient  à  deux  mille  pas  du 
champ  de  bataille.  Pour  cela  il  ne  voulut  pas  différer 
la  bataille  d'un  poinct,  et  envoya  commandement  au 
sieur  de  La  Guiche ,  grand  maistre  de  l'artillerie  ,  de 
faire  tirer  :  ce   qu'il  fit  incontinent  et  avec  grande 


Accoutumés  au  sang  et  couverts  de  blessures; 
Leur  fer  et  leurs  mousquets  composoient  leurs  parures. 
Comme  eux  vêtu  sans  pompe ,  armé  de  fer  comme  eux , 
Je  conduisois  aux  coups  leurs  escadrons  poudreux  : 
Comme  eux ,  de  mille  morts  affrontant  la  tempête , 
Je  n'étois  distingué  qu'en  marchant  à  leur  tête. 

(Voyez,  à  l'égard  de  du  Bartas,  la  note  delà  page  420  des  Mémoires 
de  deThou,  tom.  xxxvn,  première  série  de  notre  Collection.) 

promptitude  ,  dont  ceux  de  l'union  receurent  beau- 
coup de  dommage.  11  avoit  fait  tirer  neuf  canonnades 
avant  que  ses  ennemis  eussent  commencé. 

Après  trois  ou  quatre  volées  de  part  et  d'autre , 
l'escadron  des  anciens  chevaux  légers  de  l'union,  tant 
François,  Italiens  ,  qu'Albanois,  qui  pouvoient  estre 
de  cinq  à  six  cents  chevaux,  voulut  s'advancer  pour 
venir  à  la  charge  contre  celuy  du  mareschal  d'Au- 
mont,  menans  avec  eux  les  lansquenets  qui  estoient  à 
leurs  costez  ;  mais  le  mareschal  voulut  entamer  le  com- 
bat, et  le  leur  fit  à  eux-mesmes  si  rude  et  furieux,  qu'il 
les  perça  de  part  en  part,  et  aussi -tost  ils  ne  mons- 
trerent  plus  que  le  dos  et  les  croupes  de  leurs  che- 
vaux ;  et  le  mareschal  les  mena  battant  jusques  dans 
un  petit  bois  qui  estoit  derrière,  où  il  fit  ferme  pour 
venir  retrouver  le  Roy,  comme  il  en  avoit  eu  le  com- 
mandement. 

Au  mesme  instant  que  ceux-là  fuyoient,  le  hot 
des  reistres  de  leur  main  droicte,  qui  vouloit  venir 
vers  l'artillerie  du  Roy,  y  trouvant  les  chevaux  légers 
qui  s'y  estoient  advancez,  leur  fit  une  charge,  qui  fut 
si  bien  receue,  que,  sans  les  enfoncer,  ils  tournèrent 
tout  court  se  r'allier  derrière. 

Cependant  un  autre  escadron  de  lances  de  Wallons 
et  Flamans,  voyant  les  chevaux  légers  du  Roy  un  peu 
séparez  de  ce  grand  effroy  qu'avoit  mis  parmy  eux 
ceste  troupe  de  reistres,  leur  voulut  venir  faire  une 
autre  charge;  mais  le  baron  de  Biron  s'advança,  et  ne 
l'ayant  peu  prendre  par  la  teste,  en  print  une  partie 
de  la  queue,  qu'il  perça,  et  y  fut  blessé  au  bras  et  au 
visage.  Au  devant  du  reste  M.  de  Montpensier  s'a- 
chemina et  leur  fit  une  très-belle  charge,  en  laquelle 

ayant  luy-mesmes  esté  porté  par  terre,  son  cheval  tué, 
mais  incontinent  remonté  sur  un  autre ,  il  s'y  comporta 
avec  telle  valeur  qu'il  demeura  maistre  de  la  place. 

En  ce  mesme  temps  le  duc  de  Mayenne  avec  ce 
gros  escadron,  lequel  il  n'avoit  fait  si  fort  que  pour 
combattre  avec  advantage  celuy  de  Sa  Majesté,  et 
dans  lequel  s'estoient  rengez  le  duc  de  Nemours,  le 
chevalier  d'Àumale  et  le  comte  d'Egmont,  s'advança 
pour  venir  à  la  charge,  faisant  marcher  à  son  aisle 
gauche  le  vicomte  de  Tavannes  avec  quatre  cents 
harquebuziers  à  cheval  estrangers,  appeliez  carabins, 
qui  estoient  armez  de  plastrons  et  morions,  lesquels 
firent  une  salve  de  vingt-cinq  pas  près  de  celuy  du  Roy. 
La  salve  achevée ,  la  teste  desdits  gros  escadrons  af- 
fronta celle  de  celuy  du  Roy,  du  front  duquel  on  le  vid 
partir  la  longueur  deux  fois  de  son  cheval  avant  aucun 
autre,  et  se  mesler  si  furieusement  parmy  ses  ennemis, 
qu'il  fît  bien  recognoistre  que  si  auparavantil  avoit,  en 
commandant  et  ordonnant,  bien  fait  l'office  d'un  grand 
capitaine,  au  combat  il  sceut  bien  faire  celuy  d'un 
brave  et  magnanime  gendarme. 

Geste  rencontre  fut  très-furieuse,  n'ayant  neant- 
moins  jamais  esté  au  pouvoir  de  ceste  espouvantable 
forest  de  lances  de  faulser  l'escadron  du  Roy,  lequel, 
au  contraire,  fut  si  bien  suivy,  qu'il  perça  celuy  de 
l'union ,  et  fut  un  grand  quart  d'heure  parmy  eux  tous- 
jours  combattant.  Cependant  ce  gros  corps,  duquel 
les  royaux  affoiblissoient  le  fondement  en  combattant, 
commença  à  chanceler,  et  en  moins  dé  rien  on  vid  le 
dos  de  ceux  de  l'union  qui  estoient  si  furieusement 
venus  présenter  le  visage,  et  employer  leurs  testes  et 
bras,  encores  tous  armez,  à  l'aide  et  au  secours  de 

leurs  talons  qui  ne  Festoient  point.  Du  Bartas,  parlant 
de  ceste  fuite ,  dit  : 

O  prince  généreux!  hé  pourquoy  t'enfuis-tu? 
Quelle  terreur  panique  estonne  ta  vertu? 
Qui  grave  un  pasle  effroy  sur  ton  constant  visage  ? 
Le  droict  manque  à  tes  mains,  et  non  pas  le  courage. 

Ce  commencement  de  victoire  ne  pouvoit  encores 
resjouyr  l'armée,  ne  voyant  point  le  Roy.  Mais  aussi- 
tost  on  le  vid  paroistre  couvert  du  sang  de  ses  enne- 
mis, sans  qu'ils  eussent  veu  une  goutte  du  sien,  en- 
cores qu'il  fust  assez  remarquable  par  son  pannache 
blanc  qu'il  portoit  et  'par  celuy  de  son  cheval .  Dès 
qu'il  fut  sorty  de  la  meslée,  en  s'en  revenant,  et  n'es- 
tant accompagné  au  plus  que  de  douze  ou  quinze  de 
sa  troupe,  il  rencontra,  entre  les  deux  bataillons  des 
Suisses  ennemis,  trois  estendarts  de  Vallons  et  quel- 
ques autres  qui  les  accompagnoient,  portans  tous  les 
croix  rouges,  qu'il  chargea  si  valeureusement  que  les 
cornettes  lui  demeurèrent,  et  ceux  qui  les  portoient 
et  accompagnoient  tuez  sur  la  place.  Arrivé  qu'il 
fut  quasi  [d'où  il  estoit  party ,  il  se  fit  de  toute  l'armée 
un  cry  universel  de  vive  le  Roy. 

Incontinent  le  marescbal  d'Aumont  ,  le  grand 
prieur,  le  baron  de  Biron  et  autres  seigneurs,  avec 
plusieurs  dez  leurs  qu'ils  avoient  ralliez,  vindrent 
joindre  Sa  Majesté,  qui  alla  avec  eux  vers  le  mares- 
chal  de  Biron,  lequel  estoit  demeuré  ferme  avec  sa 
troupe,  laquelle  sans  frapper  avoit  autant  ou  plus  fait 
de  mal  aux  ennemis  que  nulle  autre.  A  leur  ren- 
contre le  mareschal  dit  au  Roy  :  «  Sire,  vous  avez 
faict  le  devoir  du  mareschal  de  Biron ,  et  le  mares- 
chal de  Biron  a  faict  ce  que  devoit  faire  le  Roy.  »  Sa 

Majesté  lui  respondit  :  «  Il  faut  louer  Dieu,  monsieur 
le  mareschal,  car  la  victoire  vient  de  lui  seul.  » 

Alors  Sa  Majesté,  voyant  que  l'union  luy  iaissoit 
la  place  toute  couverte  de  leurs  morts,  et  qu'il  ne 
restoit  plus  que  leurs  Sjusses,  lesquels,  bien  qu'aban- 
donnez de  toute  leur  cavalerie  qui  à  gauche  et  à 
droite  avoit  prins  party,  ne  laissoient  de  faire  très- 
bonne  contenance,  proposa  une  fois  de  les  envoyer 
rompre  par  l'infanterie  françoise  de  main  droite  qui 
n'avoit  point  combattu  ;  mais ,  se  resouvenant  de 
l'ancienne  amitié  et  alliance  que  ceste  nation  a  de 
tout  temps  eue  avec  la  couronne  de  France,  il  se 
contenta,  les  ayant  renvoyez  au  mareschal  de  Biron, 
de  leur  faire  grâce,  et  au  lieu  de  leur  envoyer  la 
mort,  comme  il  pouvoit  faire,  il  leur  envoya  la  vie 
et  les  receut  à  grâce  et  miséricorde;  et  ayans  mis  les 
armes  bas  passèrent  du  costé  des  royaux.  Ce  qui 
estoit  avec  eux  de  François  jouyrent  de  ceste  mesme 
clémence. 

Au  mesme  instant  que  le  Roy  se  joignit  avec  le  ma- 
reschal de  Biron,  il  y  fut  rencontré  desdictes  troupes 
de  Picardie.  Mais  ainsi  que  premièrement  Sa  Ma- 
jesté avoit  fait  l'office  de  capitaine  et  de  gendarme,  il 
voulut  faire  celuy  de  gênerai  de  l'armée,  qui  est  de 
poursuivre  la  victoire  avec  son  gros,  et,  ayant  jette 
devant  luy  le  grand  prieur  avec  une  troupe  à  sa  gau- 
che ,  et  le  baron  de  Biron  à  la  droicte ,  ayant  avec  luy 
le  reste  de  sa  cavallerie  qui  s'estoit  ralliée ,  et  lesdites 
troupes  de  Picardie ,  il  se  mit  à  suivre  la  victoire , 
estant  accompagné  des  princes  de  Conty  et  duc  de 
Montpensier,  du  comte  de  Sainct  Paul,  du  mareschal 
d' Au  mont ,  du  sieur  de  La  Tri  mouille,  et  infinis  autres 
4°.  3 

seigneurs,  capitaines  et  gentils-hommes  de  l'armée, 
laissant  le  mareschal  de  Biron  avec  le  corps  d'icelle , 
qui  suivoit  après. 

La  retraicte  des  chefs  et  capitaines  de  l'union  se  fit 
de  deux  costez  :  le  duc  de  Nimours,  Bassompierre,  le 
vicomte  de  Tavannes,  Bosne  et  quelques  autres,  prin- 
drent  la  route  de  Chartres;  et  le  duc  de  Mayenne  et 
ceux  qui  se  retirèrent  avec  luy  prindrent  le  chemin 
d'Yvry  pour  y  passer  la  rivière.  Le  temps  que  le  Boy 
arresta  à  pardonner  aux  Suisses  donna  grand  advan- 
tage  au  duc  de  Mayenne  et  à  ceux  qui  se  retiroient  : 
de  sorte  que,  quand  il  fut  arrivé  à  Yvry,  il  trouva  que 
le  duc  de  Mayenne  estoit  pieçà  passé  et  avoit  après  luy 
rompu  le  pont,  qui  fut  cause  de  la  mort  et  perte  d'une 
infinité  des  siens,  spécialement  des  reistres,  dont  une 
grande  partie  se  noya,  estans  contrains,  pour  empes- 
cher  les  rues  afin  qu'on  ne  les  peust  suivre,  de  cou- 
per les  jarrets  de  leurs  chevaux  et  en  faire  des  rem- 
parts dans  les  rues. 

Estant  le  pont  d'Yvry  rompu  et  le  gay  très  dange- 
reux, le  Boy  fut  conseillé  d'aller  passer  la  rivière  au 
gay  d'Anet,  qui  est  beaucoup  meilleur,  qui  fut  une 
grande  lieue  et  demie  de  destour  :  toutefois  cela  n'em- 
pescha  pas  que  Ton  ne  trouvast  les  chemins  bordez  de 
fuyards  qui  n'avoient  peu  estre  si  diligens  que  les 
autres,  lesquels  demeuroient  à  discrétion.  Ceux  qui  se 
voulurent  eschapper  dans  les  bois  tombèrent  à  la 
mercy  des  paysans,  qui  leur  estoient  bien  plus  cruels 
que  n' estoient  les  gens  de  guerre. 

Sa  Majesté,  estant  advertie  que  le  duc  de  Mayenne 
estoit  entré  dans  Mante,  alla  loger  à  Bosny,  une  lieuè" 
près  de  Mante ,  aussi  mal  garny  de  bagage  pour  ceste 

nuict  qu'estoient  ceux  de  l'union.  Voylà  ce  qui  se 
passa  en  la  bataille  d'Yvry,  où  toute  l'infanterie  de 
l'union  fut  ou  taillée  en  pièces,  ou  se  rendit.  De  la 
cavalerie  il  en  fut  tué  ou  noyé  plus  de  mille  et  plus 
de  quatre  cents  prisonniers.  Entre  les  morts  furent 
recognns  pour  principaux  le  comte  d'Egmont ,  che- 
valier de  l'ordre  de  la  Toison ,  colonel  des  troupes,  en- 
voyées par  le  prince  de  Parme;  Guillaume,  fils  du 
duc  Henry  de  Brunsvic,  mais  naturel;  le  baron  d'Hu- 
rem ,  le  seigneur  de  La  Chastaigneraye,  et  plusieurs 
autres  seigneurs  ;  des  prisonniers,  le  comte  Danstfrist, 
colonel  des  reistres,  et  plusieurs  seigneurs  estrangers, 
tant  espagnols  ,  flamands ,  qu'italiens  ;  et  des  Fran- 
çois, les  seigneurs  de  Bois -Dauphin,  Sigongne,  qui 
portoit  la  cornette  blanche  du  duc  de  Mayenne,  Mes- 
davit,  Fontaine-Martel,  Loncham,  Lodonan,  Falen- 
dre,  Henguessan,  les  maistres  de  camp  Treuzail,  La 
Casteliere,  Disemieux,  et  beaucoup  d'autres.  Il  y  fut 
aussi  gaigné  vingt  cornettes  de  cavallerie,  entre  les- 
quelles estoient  la  cornette  blanche  du  duc  de  Mayenne, 
le  grand  estendart  rouge  du  gênerai  des  Espagnols  et 
Flamands,  et  la  cornette  du  colonel  des  reistres,  avec 
soixante  enseignes  de  gens  de  pied  ,  tant  françois  , 
flamans,  que  lansquenets  ,  et  les  vingt -quatre  en- 
seignes des  Suisses  qui  se  rendirent.  L'artillerie  aussi , 
qui  ne  put  cheminer  si  viste  que  le  duc,  demeura  en  la 
possession  du  Roy. 

De  ceux  de  l'armée  royale  y  ont  esté  tuez  le  sieur  de 
Clermont  d'Entragues,  capitaine  des  gardes  du  corps, 
qui  mourut  bien  près  de  la  personne  de  son  maistre  ; 
le  sieur  Tich  Schomberg,  lequel,  ayant  commandé  et 
mené  de  grosses  troupes  de  sa  nation,  se  contenta  pour 

3. 


36  t1^*)0]    CHRONOLOGIE  NOVENAIRE 

ceste  journée  d'estre  simple  gendarme  à  la  cornette  de 
Sa  Majesté;  les  sieurs  de  Longaulnay  de  Normandie, 
aagé  de  soixante  et  douze  ans ,  de  Crenay,  cornette  de 
M.  de  Montpensier,  Fesquieres  ,  et  jusques  a  une 
vingtaine  d'autres  gentils-hommes. 

Des  blessez,  le  sieur  marquis  de  Nesle,  lequel,  bien 
qu'il  fust  capitaine  de  gensd'armes ,  voulut  combattre 
au  premier  rang  des  chevaux  légers  :  il  mourut  peu  de 
jours  après  au  chasteau  d'Esclimont  ;  le  comte  de 
Choisi,  les  sieurs  Do,  le  comte  du  Lude  ,  les  sieurs  de 
Montlouet  ,  Lauvergne  et  Rosny,  et  une  vingtaine 
d'autres  gentils-hommes,  dont  la  pluspart  ne  furent 
que  légèrement  blessez. 

Geste  journée  du  quatorziesme  de  mars  fut  grande- 
ment heureuse  pour  les  affaires  du  Roy;  car,  comme 
plusieurs  ont  remarqué,  oultre  qu'il  semblast  que  la 
terre  eust  fait  naistre  des  hommes  armez  pour  son  ser- 
vice ,  comme  il  se  vid  la  veille  et  le  jour  du  combat , 
où  il  arriva  de  tous  costez  plus  de  six  cents  gentils- 
hommes, Dieu  encore  eut  soin  aussi  des  affaires  de  Sa 
Majesté  en  deux  autres  endroits  de  son  royaume,  sça- 
voir,  en  Auvergne,  où  le  comte  de  Rendan ,  tenant 
assiégé  Issoire,  fut  tué  ce  mesme  jour,  et  son  armée 
desfaicte;  et  au  pays  du  May  ne,  où  le  sieur  de  Lansac, 
qui  luy  avoit  juré  fidélité,  ainsi  qu'il  a  esté  dit  cy 
dessus  ,  ayant  sceu  que  le  duc  de  Mayenne  avoit  passé 
la  Seine  pour  combattre  Sa  Majesté,  se  remit  derechef 
de  la  ligue ,  et  ayant  secrettement  assemblé  plusieurs 
gens  de  guerre,  s'esforça  de  surprendre  Le  Mans  en 
ceste  mesme  journée,  d'où  il  fut  repoulsé  et  ses  trou- 
pes peu  après  desfaictes ,  ainsi  que  nous  dirons  cy  des- 

sous  ;  mais  que  nous  ayons  veu  ce  que  le  Roy  fit  après 
son  heureuse  victoire  d'Yvry. 

Le  duc  de  Mayenne,  comme  plusieurs  ont  escrit, 
estant  arrivé  de  nuict  aux  portes  de  Mante,  affin  d'en- 
trer dedans  la  ville,  dit  aux  habitans  que  le  Biarnois 
estoit  mort ( ceux  de  l'union  appelloient  ainsi  le  Roy); 
toutesfois  qu'il  y  avoit  eu  quelque  desroute  des  siens, 
mais  petite  au  regard  du  grand  nombre  de  morts  du 
costé  des  hérétiques.  Les  habitans  de  Mante,  à  l'exem- 
ple de  beaucoup  de  villes  de  l'union,  n'avoient  receu 
garnison  ny  gouverneur  qu'à  telle  condition  qu'ils 
avoient  voulu ,  et  n'aimoient  pas  trop  ceux  de  ce  party 
pour  en  avoir  receu  de  l'incommodité  lors  que  le  feu 
Roy  alla  battre  Pontoise,  parce  qu'ils  y  avoient  faict 
abbattre  quelques  églises  et  maisons  dans  les  faux- 
bourgs,  et  mesmes  les  murailles  de  leur  cymetiere  : 
pour  ces  raisons  ils  se  mirent  en  armes  aux  premières 
nouvelles  qu'ils  receurent  de  la  bataille,  et  ne  vou- 
1  oient  laisser  entrer  personne  dans  leur  ville.  Après 
plusieurs  paroles  ils  y  laissèrent  entrer  le  duc,  à  la 
charge  que  ceux  qui  le  suivoient  n'entreroient  que  dix 
à  dix,  et  passeroient  en  mesme  temps  au  faux-bourg 
de  Limoy  delà  le  pont. 

Le  duc ,  entré  ainsi  dans  Mante ,  receut  quelques 
restes  de  son  armée ,  puis  il  proposa  de  mettre  des  gens 
de  guerre  dans  ceste  ville,  pour  arrester  là  contre  les 
victorieux  cependant  qu'il  donneroit  ordre  à  ses  af- 
faires. Le  Roy  d'autre  costé  estoit  à  Rosny,  qui,  dez 
la  poincte  du  jour,  envoya  le  vidame  de  Chartres  avec 
quarante  chevaux  pour  prendre  langue  et  sçavoir  nou- 
velles du  duc.  Ledit  sieur  vidame  estant  proche  de 
Mante  s'arresta  ,  et,   n'ayant  rencontré  personne  à 

cause  du  grand  effroy  auquel  estoient  ceux  de  Mante, 
commanda  au  sieur  de  Villeneufve  ,  gentil-homme  du 
pays  de  Quercy,  lequel  estoit  auprès  de  luy,  d'aller  le 
plus  près  qu'il  pourroit  de  la  porte  de  la  ville  pour 
apprendre  des  nouvelles  du  duc.  Villeneufve  aussi  tost 
s'advança,  et  voyant  quelques  uns  qui  se  sauvoient  par 
dans  des  vignes  pour  entrer  dans  Mante,  alla  droict 
à  eux  pensant  les  joindre  ;  mais  ils  coururent  si  viste- 
ment,  qu'ils  allèrent  donner  l'alarme  à  ceux  de  la 
porte ,  où  il  les  suivit  jusques  à  trente  pas  près.  Entre 
la  porte,  la  barrière  et  le  pont-levis,  estoient  plus  de 
deux  cents  hommes  en  armes,  la  plus-part  harquebu- 
siers ,  qui  avoient  la  mèche  sur  le  serpentin  prest  à 
tirer.  Villeneufve  les  ayant  contemplez  ,  et  voyant 
qu'ils  ne  le  tiroient  point,  s'advança  droict  à  eux  :  ap- 
proché ,  il  leur  dit  tout  haut  qu'il  estoit  là  venu  ex- 
près par  le  commandement  du  Roy,  lequel  estoit  à 
Rosny,  pour  sçavoir  d'eux  ce  qu'ils  pretendoient 
faire  :  puis  leur  ayant  raconté  l'heureuse  victoire  que 
Sa  Majesté  avoit  obtenue  contre  le  duc  de  Mayenne, 
et  les  avoir  asseuré  de  la  clémence  de  Sa  Majesté 
pourveu  qu'ils  le  recogneussent,  et  dit  plusieurs  choses 
sur  ce  subject,  lesdits  habitans  s'approchèrent  plus 
prez  dudit  sieur  de  Villeneufve,  et  le  supplièrent  de 
leur  dire  s'il  venoit  vers  eux  expiez  de  la  part  du  Roy 
pour  leur  parler  :  il  leur  dit  qu'ouy.  Incontinent  les 
capitaines  desdits  habitans  commandèrent  aux  mous- 
quetaires et  harquebusiers  de  lever  la  mesche  de  des- 
sus le  serpentin;  ce  qu'ils  firent,  et,  ayans  mis  leurs 
harquebuzes  et  mousquets  sur  l'espaule,  le  chapeau  à 
la  main,  ils  luy  dirent  :  «  Vous  pouvez  asseurer  le  Roy 
que  nous  ne  desirons  autre  chose  que  de  le  recognois- 

tre,  et  que  nous  sommes  résolus  de  vivre  et  mourir  à 
son  service  :  »  ce  qu'ils  protestèrent  tous  de  faire,  en 
levant  les  mains. 

Pendant  ces  discours,  qui  furent  un  petit  longs, 
survint  un  capitaine  de  la  garnison  de  la  vilte,  lequel, 
ayant  escouté  la  resolution  des  habitans,  tira  son  espée, 
et  leur  dit  de  colère  que  l'on  les  empesclieroit  bien 
d'exécuter  leur  resolution;  puis,  pensant  joindre  ledit 
Villeneufve  pour  le  tuer,  et  se  voulant  jetter  sur  luy , 
il  en  fut  empesche'.  Alors  ce  capitaine  et  Villeneufve 
se  mirent  à  contester  devant  ces  habitans  :  chacun  d'eux 
leur  disoit  l'advantage  de  son  party.  Le  capitaine , 
voyant  qu'il  n'estoit  escouté  selon  son  désir,  rentre  en 
la  ville,  et  les  habitans  prièrent  Villeneufve  de  dire  au 
Roy  qu'il  vinst  se  présenter  devant  leur  ville  le  plustost 
qu'il  pourroit,  affin  qu'ils  luy  rendissent  tesmoignage 
de  leur  affection. 

Villeneufve  d'un  costé  va  advertir  le  Roy  de  ce  qu'il 
avoit  fait;  le  capitaine,  de  l'autre,  alla  trouver  M.  de 
Mayenne,  et  luy  dit  qu'il  y  avoit  à  la  porte  un  gentil- 
homme de  la  part  du  Roy  qui  parlementoit  avec  les 
habitans,  lesquels  promettoient  de  rendre  la  ville 
au  Roy.  Le  duc,  sur  cest  advis,  de  peur  de  se  trouver 
enfermé  dans  ceste  ville,  monte  incontinent  à  cheval, 
et,  sans  laisser  une  bonne  garnison  dans  Mante,  ainsi 
qu'il  avoit  résolu,  partit  tout  aussi-tost  pour  se  retirer 
dans  Sainct  Denis. 

Les  habilans,  estans  entrez  en  confusion  avec  les 
gens  de  guerre,  envoyèrent  vers  le  Roy.  Le  sieur  de 
Chasteau-Poissy,  l'un  desdits  habilans,  practiqua  leur 
accord,  et  dez  le  lendemain  Sa  Majesté  fit  son  entrée 
dans  Mante,  et  y  mit  pour  gouverneur  le  sieur  de 

Kosny.  La  ville  de  Vernon  en  mesme  temps  se  rendit 
aussi  :  tellement  que  le  Roy  eut  en  sa  possession  tous 
les  ponts  qui  sont  sur  la  Seine  entre  Rouen  et  Paris. 

Avant  que  de  dire  comment  le  Roy  se  rendit  maistre 
de  Corbeilet  des  ponts  qui  sont  sur  la  rivière  de  Seine 
an  dessus  de  Paris,  voyons  ce  qui  advint  de  plus  no- 
table en  la  journée  d'Issoire  en  Auvergne,  puis  que 
ceste  bataille  fut  donnée  au  mesme  jour  que  celle 
d'Ivry,  et  que  Dieu  voulut  en  ce  jour,  et  presque  en 
mesme  heure,  monstrer  une  libérale  profusion  de  sa 
faveur  et  de  son  assistance  au  party  royal. 

Nous  avons  dit  l'an  passé  comment  Issoire  fut  re- 
pris par  le  sieur  de  Randan  sur  les  royaux.  Ceste  ville 
est  une  des  principales  de  la  province  d'Auvergne , 
tant  pour  la  commodité  qu'elle  rapporte  à  tout  le  plat 
pays  où  elle  est  assise  et  située  comme  au  milieu  d'ice- 
luy,  que  pour  l'artifice  de  sa  forteresse,  qui  est  d'un 
large  fossé  plain  d'eau  et  d'un  grand  terrain  dans  la 
ville.  En  une  guerre  civile,  quiconque  en  Auvergne 
est  maistre  de  ceste  ville,  donne  la  loy  à  une  grande 
estenduë  du  pays,  et  levé  par  tout  à  son  plaisir  les  de- 
niers des  tailles.  Les  royaux  estoient  merveilleusement 
faschez  de  la  perte  de  ceste  place.  Tissandier,  l'un  des 
eschevins  de  Clermont,  ayant,  par  le  moyen  d'aucuns 
de  ceux  d'Issoire  qui  s'estoient  réfugiez  audit  Cler- 
mont, fait  sonder  tous  les  endroits  plus  propres  pour 
surprendre  ceste  ville,  et  ayant  communiqué  son  des- 
sein à  ses  autres  compagnons  eschevins  et  au  sienr 
Dalmas,  président  au  presidial  de  Clermont,  se  réso- 
lurent ensemblement  d'en  faire  l'exécution  :  et ,  ayans 
conféré  avec  les  capitaines  Basset  et  La  Sale  de  leur 
entreprise,  ils  leur  donnèrent  la  charge  de  l'cxexuter, 

Lesamedy,dixiesme  février,  lesdits  deux  capitaines, 
ayans  faict  courir  un  bruict  d'estre  malcontenls  des 
eschevins  de  Clermont,  sortirent  sur  le  soir  des  faux- 
bourgs  de  Clermont  avec  les  compagnies  du  sieur  de 
La  Guesle  et  du  capitaine  La  Croix,  parmi  lesquelles 
se  meslerent  quelques  gentilshommes  et  aucuns  des 
habitans  d'Issoire  qui  s'y  estoient  reffugiez.  Tous  en- 
semble marchèrent  en  telle  diligence,  qu'ils  abordèrent 
aux  murailles  d'Issoire  sur  le  matin  et  un  peu  devant 
jour.  L'endroit  destinépour  planter  l'escalade  recognu, 
un  desdits  réfugiez  d'Issoire,  ayant  dressé  son  eschelle, 
monta  le  premier  sur  la  muraille,  et  fut  suivy  incon- 
tinent des  sieurs  de  Bobiere,  Basset  et  autres,  lesquels, 
après  avoir  tué  quelques  rondes  sur  le  couroir  de  la 
muraille,  donnèrent  de  furie  jusques  au  milieu  de  la 
place  de  la  ville,  en  laquelle  quelques  uns  de  la  gar- 
nison s'y  voulans  renger  furent  tuez  :  le  reste  de  la 
garnison  espouvanté,  n'oyant  par  tout  qu'un  cry  de 
Vive  le  Roy,  se  retira  dans  la  citadelle.  Les  royaux  , 
pensant  d'une  mesmesuitte  s'en  rendre  maistres,  allè- 
rent planter  trois  pétards  contre  les  trois  portes  ;  mais 
cela  ne  leur  profita  de  rien  ,  et  ne  firent  pour  ce  coup 
que  loger  cinquante  harquebusiers  dans  les  faux-bourgs 
proche  de  ladite  citadelle,  pour  empescher  qu'elle  ne 
fust  secourue  par  le  dehors. 

Basset  et  La  Salle  ayant  donné  advis  aux  eschevins 
de  Clermont  de  la  prise  d'Issoire,  et  demandé  forces 
pour  parvenir  à  la  prinse  de  la  citadelle,  le  sieur  de 
Florat,  seneschal  d'Auvergne,  avec  les  sieurs  de  Blot, 
de  Barmonthet,  de  La  Mothe-Arnauld  et  de  Frede- 
ville,  montèrent  incontinent  à  cheval,  et,  faisans  une 
troupe  de  quatre-vingts  cuirasses,  firent  telle  diligence 

qu'ils  se  rendirent  de  Glermont  en  cinq  heures  dans 
Issoire,  l'unziesme  de  février.  Incontinent  le  sieur  de 
Florat,  prenant  le  commandement  gênerai,  disposa  à 
chacun  son  quartier  pour  entourer  la  citadelle;  les  uns 
s'employèrent  aux  approches,  les  autres  à  la  sape, 
d'autres  à  la  mine,  et  tous  travaillèrent  sans  inter- 
mission jour  et  nuit. 

Le  comte  de  Randan,  adverty  que  la  citadelle  te- 
noit  encor  pour  l'union,  envoya  quelques  cavaliers 
afîin  d'asseurer  par  quelque  signal  les  assiégez  d'un 
prompt  secours  :  ce  qu'ils  firent,  et  sur  le  soir  du  dou- 
ziesme  février,  quatrevingts  chevauxvindrent  fort  près 
de  la  citadelle,  lesquels,  après  avoir  faict  plusieurs 
signais,  s'en  retournèrent  incontinent.  Le  lendemain 
ils  y  revindrent  encor,  mais  ils  estoientbien  cent  cin- 
quante, lesquels,  en  s'en  retournant,  allèrent  prendre 
les  munitions  et  les  pétards  qu'envoyoient  ceux  de 
Glermont  à  Issoire. 

Tout  le  plat  pays  d'Auvergne,  ainsi  qu'aux  autres 
endroicts  de  la  France,  favorisoit  lors  fort  le  party  de 
l'union ,  qui  se  preparoit  pour  assiéger  et  reprendre 
ceste  ville.  Les  royaux  dans  Issoire,  en  ayans  eu  advis, 
mirent  en  délibération  d'abandonner  leur  prise  et  de 
se  retirer,  ou  bien  de  la  conserver  au  party  royal.  11 
se  présenta  plusieurs  raisons  pour  l'abandonner,  en- 
tr'autres  le  peu  de  vivres  qu'il  y  avoit  dans  la  ville , 
tant  pour  les  hommes  que  pour  les  chevaux,  le  man- 
quement de  poudres  et  autres  armes  propres  à  la  def- 
fence  d'une  place,  et  sur  tout  le  peu  d'espérance  qu'il 
y  avoit  d'en  recouvrer.  Toutesfois,  se  mettans  devant 
les  yeux  de  quelle  importance  la  conservation  de  ceste 
place  estoit  au  service  du  Roy,  ils  se  résolurent  et  se 

jurèrent  les  uns  aux  autres  de  perdre  plnstost  la  vie 
que  de  la  quitter.  Ils  donnèrent  incontinent  advis  de 
leur  resolution  à  ceux  de  Clermont,  les  priant  de  con- 
vier tous  les  gouverneurs  des  provinces  voisines  ser- 
viteurs de  Sa  Majesté,  pour  leur  prester  assistance  et 
donner  secours.  Le  sieur  d'-Effiat,  agent  pour  le  Roy 
en  Auvergne,  avec  les  eschevins  de  Clermont  mande- 
.  rent  et  convièrent  de  tous  costez  la  noblesse  royale  de 
leur  prester  assistance,  et  principalement  au  sieur  de 
Rostignac,  gouverneur  du  haut  pays  d'Auvergne,  au 
vicomte  de  Lavedan,  et  au  sieur  de  Chazeron,  gou- 
verneur de  Bourbonnois.  Le  marquis  de  Curton,  les 
sieurs  de  Chaptes,  de  Rivoire,  de  Chappes,  et  autres 
gentils-hommes  d'Auvergne,  se  rendirent  incontinent 
à  Clermont. 

Cependant  que  les  royaux  s'assembloient  à  Cler- 
mont, le  comte  de  Randan  avec  ses  troupes  investit  la 
ville  d'Issoire,  et  envoya  prier  le  sieur  de  NeufVy,  com- 
mandant pour  l'union  en  Bourbonnois,  et  le  sieur  de 
Sainct  Marc,  commandant  aussi  pour  l'union  au  pays 
de  la  Marche,  de  luy  donner  aussi  assistance.  Ainsi  les 
royaux  et  les  ligueurs  se  mettent  tous  à  la  campagne, 
chacun  pour  rendre  fort  son  party. 

Au  lieu  que  les  royaux  dans  Issoire  assiegeoient  la 
citadelle,  le  comte  de  Randan,  ayant  faict  entrer  du 
secours  dedans,  assiégea  la  ville  et  desfit  deux  cents 
cinquante  harquebusîers  conduits  par  les  capitaines 
Orgemont  et  du  Bois,  lesquels  estoient  partis  exprès 
de  Clermont  pour  entrer  dans  Issoire.  Et  depuis ,  le 
sieur  de  Neufvy  estant  venu  au  secours  dudit  sieur 
comte,  accompagné  de  cent  hommes  d'armes  et  de 
deux  cents  argoulets  à  cheval,  après  s'estre  emparé  des 

faux -bourgs,  il  fit  battre  la  ville  avec  trois  pièces  de 
canon  de  dedans  la  citadelle,  ayant  espérance  de  forcer 
les  royaux  par  ce  coste'  là;  mais  les  retranchements  et 
fortifications  qu'ils  a  voient  faictes  rendirent  ceste  bat- 
terie sans  effect. 

Il  se  faisoit  tous  les  jours  quelque  combat  ou  quel- 
que escarmouche. Les  royaux,  qui  du  commencement 
avoient  eu  du  pire,  sur  la  fin  furent  plus  heureux. 
Premièrement  ils  receurent  cinquante  hommes  de  ren- 
fort en  une  fois,  puis  de  jour  en  jour  ils  receurent  des 
poudres,  grenades,  lances  à  feu  et  autres  armes  pour 
leur  deffence,  par  le  moyen  de  quelques  paysans  qui 
se  hazardoient  de  leur  porter.  Sur  l'advis  qu'ils  receu- 
rent que  le  secours  s'assembloit  à  Clermont,  ils  se  ré- 
solurent de  faire  des  sorties;  le  sieur  de  Fredeville  en 
eut  la  conduitte,  et,  ayantmis  dans  lesruynes  du  faux- 
bourg  du  Pontet  nombre  d'harquebusiers,  luy,  avec 
quinze  salades,  alla  convier  les  assiegeans  de  donner 
coups  d'espée  à  pareil  nombre.  Le  sieur  de  Neufvy,  qui 
estoit  là  avec  ses  troupes,  tascha  de  l'enclorre  :  Frede- 
ville ,  s'en  prenant  garde ,  fit  semblant  de  se  retirer,  et 
par  ce  moyen  l'attira  dans  son  embuscade,  laquelle 
tira  si  à  propos,  que  ledit  sieur  de  Neufvy  et  plusieurs 
des  siens  furent  blessez,  quelques  uns  de  tuez  et  beau- 
coup de  chevaux;  ce  qui  fut  cause  que  ledit  sieur  de 
Neufvy  se  retira  avec  les  siens  et  abandonna  du  de- 
puis ce  siège. 

Le  comte  de  Randan  cependant  avoit  fait  changer 
sa  batterie,  laquelle  fit  un  grand  eschet  aux  retranche- 
ments et  barricades  ;  mais,  ayant  entendu  l'achemine- 
ment du  sieur  de  Rostignac  et  du  vicomte  de  Lavedan, 
il  se  résolut  de  les  aller  combattre  devant  qu'ils  fussent 

arrivez  à  Clermont.  Le  marquis  de  Curton,  qui  estoit 
dans  Clermont,  en  ayant  eu  advis,  s'achemina  avec  une 
troupe  de  cavalerie  et  d'infanterie  au  devant  desdits 
sieurs  de  Rostignac  et  de  Lavedan,  et,  les  ayant  joints 
à  trois  lieues  de  Clermont ,  ils  y  revindrent  tous  en- 
semble sans  aucun  empeschement.  Randan ,  retourné 
à  son  siège,  faict  retirer  ses  canons  de  dedans  la  cita- 
delle, et  les  fit  mener  dedans  le  chasteau  de  Villeneufve 
appartenant  au  sieur  de  Sainct  Heran,  ne  laissant 
toutesfois  de  continuer  son  siège,  espérant  de  com- 
battre tout  secours  et  d'en  empescher  l'entrée  dans 
Issoire. 

En  attendant  le  sieur  de  Chazcron  avec  ses  trou- 
pes, les  royaux  assemblez  dans  Clermont  entrepri- 
rent de  se  saisir  du  fort  de  Neschers  pour  leur  ser- 
vir de  retraicte  entre  Clermont  et  Issoire  ;  mais  ils 
faillirent  leur  entreprise  ,  ce  qui  fut  cause  que  Randan 
mesprisa  les  royaux,  et  jugea  qu'ils  estoient  sans 
bonne  conduite  et  sans  chef.  Aussi  tost  qu'il  eut  receu 
le  secours  que  luy  amena  le  sieur  de  Sainct-Marc  du 
pays  de  la  Marche,  il  fit  remener  ses  canons  devant 
Issoire,  et  recommença  à  faire  dresser  une  nouvelle 
batterie.  Les  assiégez ,  ayans  recogneu  son  dessein ,  et 
estansen  peine  de  ce  que  le  secours  qui  leur  avoit  esté 
promis  retardoit  tant,  résolurent  de  faire  sortir  quel- 
qu'un en  habit  desguisé  pour  aller  à  Clermont  afin 
d'y  représenter  Testât  auquel  ils  estoient  réduits.  Ce- 
pendant que  le  sieur  de  Florat  faisoit  desguiser  un 
gentilhomme  avec  un  habit  de  paysan  pour  y  aller,  le 
sieur  de  Randan  leur  présenta  une  inopinée  commo- 
dité, qui  fut  telle  :  Quelques  uns  de  sa  part  proposèrent 
aux  assiégez  qu'il  failloit  faire  une  trefve   générale 

dans  le  pays  d'Auvergne,  attendant  laquelle  il  seroit 
bon  d'accorder  une  surseance  d'armes.  Sur  ceste  pro- 
position les  assiégez  respondirent  qu'ils  ne  pou- 
voient  rien  faire  sans  le  conseil  estably  pour  le  Roy 
dans  Clermont,  mais  que  s'ils  vouloient  donner  seureté 
à  un  des  leurs  pour  y  aller  et  revenir,  qu'ils  esperoient 
que  ledit  conseil  ne  refuseroit  le  bien  du  pays.  Ceux 
de  l'union  n'avoient  pas  faict  ceste  proposition  pour 
donner  du  repos  au  pays,  mais  seulement  affin  que 
les  forces  assemblées  à  Clermont,  n'estant  prompte- 
ment  employées,  s'en  retournassent  chacun  chez  eiix, 
d'où  puis  après  il  seroit  malaisé  de  les  rassembler;  et 
les  royaux  ne  l'acceptèrent  aussi  que  pour  envoyer 
seurement  le  sieur  du  Blot  à  Clermont  affin  de 
sçavoir  en  quel  estât  estoit  le  secours  qu'ils  atten- 
doient,  et  pour  faire  entendre  le  leur,  et  aussi  pour 
persuader  que  l'on  fist  advancer  quelques  forces  pour 
favoriser  la  sortie  des  chevaux  des  assiégez,  qui  mou- 
roient  de  jour  en  jour  faute  de  fourrage,  ensemble  les 
personnes  inutiles  qui  ne  servoient  qu'à  incommoder 
les  autres.  Par  ce  moyen  ledit  sieur  du  Blot  alla  à 
Clermont,  et  retourna  à  Issoire  le  treiziesme  jour  de 
mars,  sur  les  trois  heures  après  midy,  alors  que  l'as- 
saut se  commençoit  à  donner;  car  ce  mesme  jour  le 
sieur  de  Randan  avoit  faict  tirer  six  vingts  coups  de 
canon,  et  avoit  faict  bresche  en  un  endroict  où  il  pou- 
voit  faire  aller  à  l'assaut  par  le  moyen  d'une  coule- 
vrine  qu'il  avoit  fait  mettre  dans  la  citadelle,  laquelle 
commandoit  entièrement  le  long  de  la  bresche  au 
dedans  de  la  ville.  Du  Blot,  rentré,  asseura  les  as- 
siégez qu'il  avoit  -veu  leur  secours  de  Clermont  en 
ordre  de  bataille,  et  qu'ils  l'auroient  dans  le  lendemain 

matin.  Ceste  nouvelle  encouragea  tellement  les  as- 
siégez, qu'ils  soustinrent  l'assaut  de  ceux  de  l'union, 
et  les  repoulserent  avec  perte. 

Le  quatorziesme  de  mars,  le  secours  royal  partit, 
sur  le  point  du  jour,  de  Coude,  à  deux  lieues  d'Issoire, 
et,  ayant  repris  la  forme  de  bataille  qu'il  tenoit  à  la 
sortie  de  Clermont,  s'achemina  pour  entrer  dans  Is- 
soire.  M.  le  marquis  de  Curton  en  estoit  gênerai; 
M.  de  Rostignac  conduisoit  la  bataille,  et  M.  de  Cha- 
zei  on  l'advantgarde  ;  les  sieurs  de  Rivoire  et  de  Chappes 
estoient  mareschaux  de  camp.  Ce  secours  estoit  de 
trois  cents  cuirasses  et  de  cinq  cents  harquebusiers 
commandez  par  les  sieurs  de  Bouquetreau  et  Bertry, 
ayant  pour  sa  deffence  quatre  petites  pièces  d'artil- 
lerie et  deux  chariots  d'harquebuses  à  croc  faictes  en 
orgues.  Tandis  que  le  sieur  de  Randan  se  preparoit 
d'un  costé  pour  aller  combattre  ce  secours,  de  l'autre 
le  sieur  de  Florat  se  preparoit  de  sortir  de  la  ville 
pour  l'aller  joindre,  et,  après  avoir  donne'  l'ordre  né- 
cessaire dans  la  ville,  accompagne  desdits  sieurs  de 
Blot,  deBarmontet,  de  La  Mothe- Arnauld ,  de  Basset 
et  autres,  jusques  au  nombre  de  soixante  salades,  par- 
tirent d'Issoire  si  heureusement,  que  l'ennemy  mesmes 
leur  fit  naistre  une  occasion  de  se  joindre  au  secours 
sans  empeschement. 

Le  sieur  de  Randan,  ayant  mis  ses  troupes  en  ba- 
taille dans-la  plaine  d'Issoire,  entre  la  ville  et  la  mon- 
tagne de  Croz-Rolancl,  qui  n'en  est  qu'à  demie  lieuë, 
par  où  devoit  passer  le  secours  royal,  logea  aussi  ses 
harquebuziers  dans  un  petit  bois  et  en  lieu  fort  ad- 
vantageux  pour  eux;  mais  le  sieur  de  Rostignac,  ayant 
recognu  l'advantage  que  l'union  avoit  en  ce  lieu,  et 

que  les  royaux  n'eussent  sceu  passer  par  là  qu'à  la 
mercy  de  ces  harquebuziers,  ny  n'eussent  aussi  sceu 
prendre  la  place  ny  l'ordre  pour  le  combat  qu'ils 
desiroient rendre,  s'advisa  de  ne  faire  paroistre  qu'une 
partie  du  secours,  cependant  qu'il  feroit  couler  et 
monter  le  reste  du  costé  de  main  droite  par  un  valon 
de  ladite  montagne.  Par  ce  moyen  les  royaux,  y  estans 
montez,  en  firent  desloger  aucuns  de  l'union  qui  s'en 
estoient  saisis.  Rostignac,  ayant  de  dessus  la  montagne 
contemplé  l'ordre  de  l'armée  de  l'union,  leur  envoya 
quatre  volées  de  canon ,  qui  servirent,  tant  pour  ad- 
vertir  les  assiégez,  que  pour  faire  changer  d'ordre  à 
l'armée  de  Randan.  Ainsi  les  royaux,  ayans  recognu 
l'armée  de  l'union,  descendirent  de  la  montagne  et 
marchèrent  en  bonne  ordonnance  vers  Issoire,  avec 
les  vivres,  munitions  et  pièces  d'artillerie,  lesquelles 
leur  servoient  comme  de  barrières  entre  eux  et  leurs 
ennemis,  qu'ils  laissoient  tousjours  à  leur  main  gau- 
che. Randan,  qui  void  que  les  royaux  s'advancent  vers 
Issoire,  affin  de  leur  donner  à  droict  ou  à  dos,  monta 
avec  toutes  ses  troupes  sur  le  mont  de  Croz-Roland 
d'où  les  royaux  estoient  descendus,  ce  qui  vint  lors 
très  à  propos  pour  le  sieur  de  Florat,  qui,  estant  sorty 
de  la  ville,  ne  sçavoit  joindre  le  secours,  d'autant  que 
ledit  sieur  de  Randan  estoit  en  bataille  au  lieu  par  où 
il  devoit  passer.  Ainsi  le  sieur  de  Florat  et  sa  troupe 
joints  au  secours,  print  place  à  la  teste  d'iceluy,  entre 
les  sieurs  de  Rivoire,  de  Chappes  et  de  Chazeron. 

L'ordre  auquel  cheminoient  les  royaux  fit  encor 
changer  de  dessein  au  sieur  de  Randan,  lequel  des- 
cendit de  la  montagne  et  résolut  de  regaigner  la 
plaine  pour  les  combattre  avant  qu'ils  fussent  appro- 

chez  de  la  ville  :  pour  ce  faire  il  regaigna  le  devant 
diligemment,  ayant  disposé  son  armée  en  trois  esca- 
drons, marchans,  serrez  et  en  bel  ordre,  fort  furieu- 
sement droict  contre  la  teste  de  la  petite  armée  royale. 
Le  premier  escadron  de  l'union  estoit  conduit  par  les 
sieurs  de  Chaslus,  Sainct  Marc  et  Monfan;  le  second 
marchoit  à  vingt  pas  près  du  premier,  et  estoit  conduit 
par  les  sieurs  de  Syogheat,  Flagheat,  Cormilhon  et 
Cons  ;  le  dernier  marchoit  après ,  et  estoit  conduit  par 
les  sieurs  comte  de  Randan,  vicomte  de  Chasteauclou 
et  Monravel.  Ces  trois  escadrons  ainsi  ordonnez,  d'une 
brave  resolution,  commencèrent  à  venir  au  combat. 
Le  canon  et  les  orgues  des  royaux  les  endommagèrent 
fort  du  commencement.  Le  premier  escadron,  s'estant 
approché  comme  pour  venir  au  combat,  fut  salué  de 
cent  harquebusiers  qui  estoient  à  la  teste  de  l'infan- 
terie royale,  ce  qui  le  contraignit  de  tourner  le  flanc 
et  passer  outre,  comme  s'il  eust  voulu  choquer  la 
bataille  des  royaux  dans  laquelle  estoient  les  sieurs 
marquis  de  Curton,  de  Rostignac,  vicomte  de  Lave- 
dan,  Deffiat  et  autres;  mais  cest  escadron  passa  à  la 
teste  des  sieurs  de  Florat,  de  Chappes  et  de  Rivoire, 
qui  ne  le  voulurent  charger,  craignant  d'estre  prins 
en  flanc  par  celuy  qui  venoit  après  :  ainsi  passa  ce 
premier  escadron;  le  second,  le  voulant  suivre,  passa 
aussi  outre ,  et  fit  jour  au  troisiesme  ,  où  estoit  le  sieur 
de  Randan,  qui  vint  à  la  charge  contre  le  sieur  de 
Florat  et  sa  troupe ,  laquelle  fut  soustenue  par  lesdits 
sieurs  de  Rivoire  et  de  Chappes,  où ,  après  un  long  et 
furieux  combat,  ils  perserent  à  jour  l'escadron  du 
sieur  de  Randan ,  et  le  mirent  à  vau-de-route.  Cepen- 
dant les  deux  autres  escadrons  s'estans  joincts  ensemble, 
4°.  4 

attaquèrent   courageusement   l'advantgarde    conduite 
par  le  sieur  de  Ghazeron,  et  la  bataille  royale  :  cha- 
cun desiroit  avoir  l'honneur  de  son  costé.  Il  y  eut 
entr'cux  un  long  et  furieux  combat  ;  mais  les  royaux 
furent  en  fin  victorieux,  demeurant  sur  la  place  plus 
de  six  vingts  gentils-hommes  morts  de  l'union,  et  une 
partie  de  ce  qu'ils  avoient  d'infanterie.  Il  y  eut  grande 
quantité  de  prisonniers  de  qualité,  entre-autres  ledit 
comte  de  Randan,  que  le  sieur  de  La  Mothe-Arnauld 
ht    son   prisonnier,  et   le    mena   dans   Issoire,    où    il 
mourut,  une  heure  après,  d'une  blessure  qu'il  avoit 
receuë  en  la  bataille,  d'un  coup  de  pistolet  chargé  de 
deux  baies,  dans  la  hanche  droicte.  Les  autres  morts 
du  costé  de  l'union  furent  les  sieurs  de  Sainct  Marc, 
Sainct  Gervasy ,    seneschal    de   Clermont ,    Montfau 
l'aisné,   d'Axbouze,    Ronzay,    Neuf-ville   Faisné,    La 
Villatte,  Sainct  Pardoux,  Peirisieres,  Chavaignac  de 
Dienne,  Ville-velours,  Bussiere  le  jeune,  Murât,  La 
Salle,  Bouschet  le  jeune,  de  Lair,  Sainct  Flour,  Le 
Vernet  de  Berry,  Rochemore  et  les  Vignaux  ;  de  pri- 
sonniers, le  sieur  vicomte  de  Chasteauclou,  lequel  fut 
pris  par  M.   de  Florat,   son   lieutenant   et   enseigne 
Mont-ravel,  les  Bravards,  le  jeune  Brezon,  Hercules, 
fils  au  sieur  de  Villebouche,  Fressinet  de  Roûargues, 
La  Borde,  Le  Chay,  Verdonnet,  La  Martre,  de  Toro- 
ques,  Sainct  Michel,  qui  depuis  est  mort  à  Clermont, 
et  plusieurs  autres. 

L'armée  royale,  ayant  poursuivy  quelque  temps  la 
victoire,  se  rassembla  le  plus  diligemment  qu'elle  le 
put,  et  alla  investir  la  citadelle  d'Issoire  avec  le  faux- 
bourg  proche  d'icelle,  Où  s'estoit  retiré  une  partie  de 
l'infanterie  de  l'union.  Mais  ceux  de  dedans,  estans 


DE  PALMA  CAYET.     [  1  ^Cjo]  5l 

asscurez  de  la  mort  de  leur  chef,  entrèrent  en  compo- 
sition, et  rendirent  la  citadelle,  l'artillerie  et  les  mu- 
nitions dudit  sieur  de  Randan  ez  mains  des  royaux , 
et  le  sieur  de  La  Vort  avec  le  capitaine  Barrière  et 
leurs  soldats  sortirent  de  ceste  place  vies  et  bagues 
sauves,  mesche  esteinte. 

La  remarque  est  notable  que  l'on  a  faict  du  costé  des 
royaux,  en  ce  qu'il  ne  fut  tué  en  ce  combat  que  trois  gen- 
tils-hommes du  party  royal,  et  dix  ou  douze  de  blessez. 
Pendant  aussi  que  le  sieur  de  Randan  tint  le  siège  de- 
vant lssoire,  bien  que  les  royaux  eussent  esté  si  vifve- 
ment  attaquez  cinq  semaines  durant,  qu'ils  n'eurent  pas 
loisir  de  se  desarmer,  logeant  tonsjours  dedans  leurs 
corps  de  garde  et  dans  leurs  retranchemens ,  il  n'y  fut  tué 
que  cinq  soldats  avec  le  sieur  de  Fredeville,  lequel, 
pour  ses  louables  qualitez ,  fut  regretté  de  tous  ceux  de 
son  party. 

Le  jeudy ,  seiziesme  de  mars ,  après  que ,  du  consente- 
ment de  tous  les  seigneurs,  le  sieur  de  Barmontet  fut 
laissé  gouverneur  dans  lssoire ,  ils  s'en  retournèrent 
tous  à  Clermont,  et  de  là  chacun  s'en  retourna  en  ses 
gouvernements  et  places.  Voylà  ce  qui  s'est  passé  en  la 
bataille  d  lssoire,  de  laquelle  victoire  le  sieur  de  Rosti- 
gnac,  que  du  depuis  on  a  appelle  le  sieur  de  Messillac, 
a  esté  grandement  honoré,  comme  aussi  il  le  fut  en- 
core beaucoup  de  celle  qu'il  obtint  contre  le  duc  de 
Joyeuse  à  Villemur,  ainsi  que  nous  dirons  cy-après. 

Nous  avons  dit  cy-dessus  que  le  Roy  après  la  bataille 
d'Ivry  se  rendit  maistre  de  Mante  et  de  Vernon ,  et 
que  par  ce  moyen  il  tenoit  tous  les  ponts  entre  Rouen 
et  Paris.  Après  la  réduction  de  ces  deux  places,  quel- 
ques-uns de  la  noblesse  s'en  retournèrent  chacun  chez 

eux  aux  provinces  d'où  ils  étoient,  tant  pour  s'opposer 
et  garantir  des  hostilitez  et  courses  que  faisoient  ceux 
des  villes  de  l'union  ,  lesquels  surprenoient  tousjours 
quelques  petits  lieux  forts  qui  leur  servoient  de  re- 
traicte  en  chasque  province,  d'où  ils  molestoient  gran- 
dement les  royaux ,  qu'aussi  pour  se  rafraischir,  et  pour 
se  préparer  de  venir  au  siège  de  Paris,  que  le  Roy  es- 
peroit  faire  sur  l'esté  prochain. 

Sa  Majesté',  après  avoir  demeuré  quinze  jours  vers 
Mante,  se  voyant  maistre  du  bas  de  la  rivière  de  Seine, 
résolut  de  faire  advancer  son  armée  vers  Corbeil  pour 
se  rendre  aussi  maistre  des  ponts  et  villes  du  hault  de 
ladite  rivière,  affin  d'empescher  les  Parisiens  de  recevoir 
des  vivres  par  les  rivières  de  Seine ,  de  Marne ,  d'Ionne, 
de  Loing  et  d'Estampes  ;  mais  les  historiens  qui  ont  es- 
crit  en  faveur  de  la  ligue  des  catholiques  disent  que 
si  le  Boy,  au  lieu  du  séjour  qu'il  fit  vers  Mante,  fust 
allé  droict  à  Paris ,  et  eust  faict  exercer  les  practiques 
estroittes  de  la  guerre ,  qu'il  estoit  impossible  que  les 
Parisiens  eussent  faict  aucune  résistance,  et  que  dès- 
lors  il  se  fust  rendu  maistre  de  ceste  grande  ville  ,  et 
que  ce  séjour  de  Mante  fut  cause  qu'ils  prirent  nou- 
veaux conseils  et  nouvelles  délibérations  avec  le  duc 
de  Mayenne,  qui  s' estoit  sauvé  à  Sainct  Denis,  distant 
de  deux  lieues  de  Paris,  là  où  le  cardinal  Caètan,  légat 
de  Sa  Saincteté,  le  fut  trouver  avecMendozze,  ambas- 
sadeur d'Espagne,  l'archevesque  de  Lyon,  lequel  es- 
toit sorty  quelque  temps  auparavant  de  prison  par 
rançon,  et  plusieurs  autres  prélats  et  gens'de  conseil 
qui  estoient  de  son  party ,  où  ils  résolurent  entr'eux 
qu'en  s'accommodant  du  bénéfice  du  temps  que  Sa  Ma- 
jesté leur  donnoit  sans  se  présenter  devant  Paris,  de- 

nue  alors  de  toutes  forces,  tant  de  gens  de  guerre  que 
d'artillerie  et  munitions,  ils  dévoient  entretenir  le  Roy 
par  quelque  conférence  et  traicté  d'accord,  pendant  le- 
quel on  tascheroit  à  faire  entrer  des  vivres  dans  Paris 
et  des  gens  de  guerre  pour  y  tenir  le  peuple  ferme  en 
leur  party,  et  que  cependant  le  commandeur  Morée, 
biarnois  de  nation,  mais  grand  serviteur  de  l'Espagne 
où  il  a  esté  nourry,  iroit  vers  le  duc  de  Parme  pour 
obtenir  nouvelles  forces  affin  d'empescher  Paris  de  se 
rendre  au  party  royal,  et  pour  le  secourir  en  cas  de 
nécessité  ;  «  car  sans  doute,  disoient-ils,  si  Paris  quitte  le 
party  de  l'union ,  beaucoup  d'autres  villes  suivront, 
ceste  voye.  » 

Ainsi  qu'il  advient  d'ordinaire  ez  guerres  civiles 
que  les  grands,  après  une  perte  notable,  ne  laissent  de 
racommoder  leurs  affaires  par  des  conseils  qu'ils 
prennent  en  leurs  nécessitez,  lesquels  souvent  leur, 
réussissent  et  les  font  maintenir  en  réputation  dans 
leur  party,  aussi  ces  conseils  que  print  lors  le  duc  de 
Mayenne  dans  Sainct  Denis  luy  conservèrent  sa  répu- 
tation et  son  authorité  dans  son  party. 

Pour  faire  entrer  des  vivres  à  Paris  devant  que  le 
Boy  se  fust  emparé  du  haut  de  la  rivière,  le  sieur  de 
Givry,  qui  tenoit  le  pont  de  Chamois  pour  le  party 
royal  ,  fut  sommé  de  laisser  passer  la  traicte  de  dix 
mille  muids  de  vin  et  trois  mille  muids  de  bled  et 
autres  grains,  moyennant  certaine  somme  de  deniers, 
ainsi  qu'il  l'avoit  accordé  auparavant  la  victoire  d'Ivry  : 
ce  qui  fut  exécuté  trop  promptement;  et  il  se  peut 
dire  que  ceste  seule  action  fut  cause  de  faire  opinias- 
trer  Paris  contre  le  Roy. 

Pour  y  faire  entrer  des  gens  de  guerre  ,  le  duc  de 

Nemours,  qui  s'estoit  sauvé  de  la  bataille  d'Ivry  dans 
Chartres ,  se  rendit  incontinent  dans  Paris  avec  le  che- 
valier d'Aumale,  et  fut  mis  gouverneur  dans  ceste 
ville  avec  douze  cents  lansquenets  (  sous  la  conduite 
de  Bernardin,  baron  libre  d'Erbestain,  lieutenant  du 
comte  Jaques  de  Colalte,  qui  en  mesme  temps  fut  aussi 
envoyé  en  Allemagne  pour  y  faire  une  nouvelle  levée 
de  lansquenets  au  nom  du  roy  d'Espagne),  cinq  cents 
Suisses  et  mille  hommes  de  pied  françois  avec  quelque 
cavalerie.  Peu  après  s'y  rendirent  le  sieur  de  Vitry  et 
quelques  seigneurs  de  ce  party  avec  leurs  compagnies. 

Pour  plus  promptement  soliciter  le  secours  du  duc 
de  Parme,  M.  de  Mayenne  s'en  alla  de  Sainct-Denis  à 
Soissonsj  il  despescha  aussi  incontinent  des  courriers 
de  tous  costez,  tant  vers  le  Pape  que  vers  le  roy 
d'Espagne  et  les  autres  princes  de  la  ligue,  s'excusant 
le  mieux  qu'il  pouvoit  de  l'infortune  qui  lui  esloit  ad- 
venue à  lvry,  leur  demandant  secours  de  gens  et  d'ar- 
gent. Loys  Perron,  l'un  de  ses  secrétaires,  fut  le  plus 
infortuné  de  tous  ces  courriers,  car,  passant  par  Tours, 
et  ayant  abusé  d'un  passeport  qu'il  avoit  du  Roy,  pour 
faire  quelques  affaires  pour  le  party  du  sel,  et  luy  es- 
tant trouvé  dans  la  selle  de  son  cheval  des  lettres  en 
chiffres  que  le  duc  de  Mayenne  envoyoit  au  duc  de 
Mercœur,  qui  contenoient  beaucoup  de  choses  contre 
les  affaires  du  Roy ,  fut  pendu  le  j  our  mesme  de  sa  prise. 

Pour  advancer  quelques  paroles  d'accord  avec  le 
Roy,  le  légat  Caetan  en  print  la  charge  per  acquistar 
tempo  j,  e  aver  piïi  comodità  d'apparecchiarsi  alla 
difesa  0),  disent  les  historiens  italiens.   Or,  en   ce 

(0  Pour  gagner  du  terpps,  et  avoir  plus  de  facilité  de  préparer  sa 
défense. 


DE  PALMA  CAYET.      [l5c)o]  55 

mesme  temps ,  M.  le  cardinal  de  Gondy  estoit  retiré 
en  sa  maison  de  Noesy,  à  cinq  lieues  de  Paris;  et, 
quoy  qu'il  s'y  tinst  comme  neutre,  il  alloit  souvent  à 
Paris  voir  ledit  sieur  légat,  lequel  sçavoit  bien  que 
ce  prélat  estoit  affectionné  au  party  royal,  et  qu'il 
estoit  aymé  de  Sa  Majesté  et- grandement  honoré  des 
princes  et  seigneurs  du  conseil  du  Roy.  Il  luy  de- 
manda s'il  n'y  avoit  point  moyen  de  donner  quelque 
repos  aux  troubles  de  la  France.  Les  choses  furent  si 
promptement  menées,  que  le  légat  s'offrit  mesmes 
d'aller  au  chasteau  de  Noesy,  sous  la  foy  du  Roy,  pour 
en  communiquer  avec  M.  le  mareschal  de  Biron  qui 
s'y  devoit  aussi  rendre. 

Ledit  sieur  mareschal  de  Biron  et  le  sieur  de  Givry 
allèrent  à  Noesy  trouver  ledit  sieur  îegat,  lequel  es- 
toit accompagné  dudit  sieur  cardinal  de  Gondy  et  dès 
prélats  italiens  qui  luy  avoient  esté  ordonnez  par  le 
Pape,  et  qui  estoient  venus  d'Italie  avec  luy.  Or, 
comme  nous  avons  dit,  ce  que  ledit  sieur  légat  avoit 
poursuivy  ce  traiclé  d'accord  n'estoit  que  pour  gai- 
gner  le  temps  (0,  affin  que  le  party  de  l'union  se  pre- 
parast  mieux  à  la  deffensive  ;  aussi  il  proposa  premiè- 
rement qu'il  failloit  assembler  les  trois  estais  de  France 
affin  de  donner  un  bon  ordre  au  royaume;  mais,  ayant 
veu  que  ceste proposition  avoit  esté  rejettée  bien  loing, 
il  dit  qu'il  falloit  donc  faire  une  trefve  pour  quelques 
jours  affin  d'acheminer  les  affaires  à  une  paix.  On  luy 
respondit  que  l'on  ne  vouloit  point  de  trefve,  que  l'es- 

(0  N'estoit  que  pour  gai gner  le  temps.  Le  légat  avoit  un  autre  motif 
pour  négocier.  Il  savoit  que  sa  conduite  n'avoit  pas  été  approuvée  à 
Rome,  efc  que  le  duc  de  Luxembourg,  envoyé  de  Henri  iv,  y  avoit  été 
bien  reçu. 

tat  des  affaires  du  Roy  n'en  requeroit  point,  mais  que 
l'on  desiroit  une  bonne  paix.  Il  fut  recognu  lors  que 
ledit  sieur  légat  ne  cerchoit  que  des  dilayements.  Ce 
fut  pourquoy  ceste  conférence  fut  rompue,  et  ledit 
sieur  légat  se  retira  à  Paris  un  peu  confus  quand  il 
vid  que  l'on  eut  juge'  de  son  dessein. 

Le  Roy,  voyant  que  toutes  ces  conférences  n'estoient 
que  des  amusements,  fit  passer  son  armée  vers  Corbeil, 
à  sept  lieues  au-dessus  de  Paris.  Ceste  ville  luy  fut 
incontinent  rendue.  Lagny  sur  Marne  fut  aussi  pris 
en  mesme  temps.  De  là  l'armée  s'achemina  à  Melun, 
qui  se  rendit  aussi,  et  le  Roy  y  mit  dedans  pour  gou- 
verneur le  sieur  de  La  Grange  Le  Roy.  De  Melun  l'ar- 
mée alla  à  Provins,  où  le  sieur  de  Montglas  y  fut 
laissé  gouverneur.  De  là  on  alla  à  Rray,  qui  se  rendit 
aussi,  et  où  ledit  sieur  de  Montglas  vint  trouver  le 
mareschal  de  Biron,  et  y  acconduit  l'evesque  de  Ce- 
neda  avec  le  secrétaire  dudit  sieur  mareschal,  lesquels 
venoient  tous  deux  de  Paris;  mais,  après  plusieurs 
discours  entre  ledit  sieur  mareschal  et  ledit  sieur  eves- 
que ,  il  ne  se  put  rien  accorder,  et  ledit  sieur  evesque 
s'en  retourna  vers  ledit  sieur  légat.  Monter  eau-faut- 
Yonne  fut  aussi  en  mesme  temps  remis  en  l'obeyssance 
du  Roy,  et  beaucoup  d'autres  places.  De  là  Sa  Majesté 
fit  tirer  l'armée  vers  Sens,  où  le  sieur  de  Chanvallon 
estoit  pour  l'union,  lequel  fut  incontinent  secouru  du 
marquis  de  Fortuna  avec  la  compagnie  d'hommes 
d'armes  de  M.  de  Nemours,  du  capitaine  Peloso  et 
d'autres,  lesquels  encouragèrent  si  bien  les  habitans, 
que,  ny  par  menaces,  ny  par  belles  paroles,  ny  pour 
quelque  effort  que  les  royaux  firent  pour  les  penser 
avoir  de  force,  ils  en  furent  vivement  repoulsez.  Le 

Roy,  qui  ne  vouloit  perdre  le  temps  à  faire  un  siège 
devant  ceste  ville,  fit  tourner  la  teste  de  son  armée 
droict  vers  Paris,  où  desjà  rien  ne  pouvoit  plus  entrer 
par  eau  ,  car  tous  les  ponts  du  haut  et  du  bas  de  la 
rivière  de  Seine  estoient  à  la  dévotion  de  Sa  Majesté. 
Mais,  avant  que  dire  quel  fut  ce  siège ,  voyons  ce  qui 
se  passa  en  plusieurs  endroicts  depuis  la  victoire  d'Ivry. 

Nous  avons  dit  cy-devant  que,  le  mesme  jour  que  le 
Roy  gaigna  la  bataille  d'Ivry,  le  sieur  de  Lansac  pensa 
surprendre  Le  Mans.  Voyons  quelle  fut  son  entreprise, 
et  tout  d'une  suitte  plusieurs  choses  notables  advenues 
en  ces  pays  là  et  aux  autres  circonvoisins. 

Ledit  sieur  de  Lansac  s'estoit  retiré  à  Ballon,  chas- 
teau  qui  appartenoit  à  sa  belle  mère  madame  la  ma- 
reschale  de  Cossé,  distant  de  quatre  lieues  du  Mans, 
où,  après  qu'il  eut  preste  serment  de  fidélité  au  Roy, 
il  ne  laissoit  toutesfois  d'estre  tousjours  accompagné 
de  plusieurs  personnes  tenans  ouvertement  le  party  de 
la  ligue.  M.  de  Rambouillet,  qui  commandoit  dans  Le 
Mans  en  l'absence  du  sieur  du  Fargis  son  frère,  lequel 
estoit  en  l'armée  du  Roy,  l'en  ayant  admonesté  par  let- 
tres, et  prié  de  se  gouverner  fidellement  au  service  de 
Sa  Majesté,  Lansac  luy  respondit  qu'il  seroit  à  jamais 
bon  et  fidèle  serviteur  du  Roy,  et  que  s'il  s'accompa- 
gnoit  des  Touchevaux,  habitans  du  Mans,  et  d'autres 
telles  gens  de  la  ligue,  qu'il  faisoit  comme  le  bon  char- 
latan qui  composoit  le  bon  tyriaqwe  de  vipères.  En 
mesme  temps  aussi  ledit  sieur  de  Lansac  convia  les 
sieurs  d'Allieres  et  de  Malerbe ,  qui  avoient  leurs  com- 
pagnies en  garnison  dans  Le  Mans,  de  l'aller  voir  audit 
Ballon  ;  mais  eux,  ne  se  voulans  fiera  un  ennemy  nou- 
vellement reconcilié,  le  remercièrent.  Il  avoit  envie  de 

les  y  attraper,  affin  d'exécuter  plus  seurement  son  en- 
treprise sur  Le  Mans.  Du  depuis,  ayant  entendu  que 
M.  de  Mayenne  passoit  la  Seine  pour  venir  rencon- 
trer le  Roy  à  Dreux ,  il  fit  secrettement  une  assemblée 
de  toutes  les  forces  qu'il  put  avec  les  sieurs  de  La 
Patriere  de  Beauce,  de  La  Croix-Cotereau ,  de  Pes- 
cheray,  de  Vaux,  de  La  Pierre  et  autres,  et  vint,  la 
nuict  du  quatorziesme  mars,  se  loger  avec  ses  trou- 
pes dans  le  faux-bourg  Sainct  Vincent  du  Mans,  pen- 
sant surprendre  la  ville  à  l'ouverture  de  la  porte  ,  par 
le  moyen  de  quelques  soldats  desguisez  en  couvreurs 
qui  dévoient  feindre  de  porter  des  gouttières  pour 
l'église  Sainct  Julien,  et,  estans  sur  le  pont,  dévoient 
laisser  choir  lesdites  goutieres ,  et  se  rendre  maistres 
de  la  porte.  Ce  dessein  avoit  de  l'apparence  de  venir 
à  effect,  mais  l'ordre  que  l'on  tenoit  de  baisser  la 
planchette  un  derny-quart  d'heure  devant  que  d'ab- 
baisser  le  pont,  par  laquelle  on  faisoit  sortir  un  ser- 
gent avec  quelques  soldats  pour  faire  la  descouverte 
par  tout  le  faux-bourg  ,  fut  la  cause  que  ce  sergent  et 
ses  soldats,  ayant  descouvert  les  gens  de  Lansac,  de 
prime  abord  tuèrent  un  nomme'  La  Rochegovaut,  ce 
qui  donna  une  telle  alarme,  que  ce  sergent  et  quel- 
ques-uns des  soldats  qui  estoient  sortis  pour  descou- 
vrir furent  aussi  tuez  par  les  entrepreneurs,  lesquels, 
voyans  leur  entreprise  descouverte,  et  que  la  garnison 
de  la  ville  sortoit.en  gros  pour  les  venir  charger,  se 
retirèrent  tous  à  Memers ,  qui  est  un  grand  bourg  en 
Sonnois,  où  le  sieur  de  Hertray ,  gouverneur  d'Alen- 
çon,  les  alla  attaquer  et  desfit  la  plus-part  de  ces 
troupes.  Lansac  fut  contraint,  avec  les  mieux  montez-, 
de  se  retirer  en  Bretagne  pour  amasser  nouvelles  forces. 

Presque  en  mesme  temps  plusieurs  gentils-hommes 
de  l'union,  des  pays  d'Anjou  et  du  May  ne,  enlr'autres 
les  sieurs  des  Chesnayes,  du  Pin,  de  LaRocheboisseau, 
Charles  de  Biragues,  de  Gorces  et  autres,  lesquels 
avoient  donné  la  principale  charge  de  leur  conduite 
au  sieur  de  La  Saulaye,  et  qui  avoient  tous  de  belles 
troupes  de  cavalerie  et  d'infanterie,  surprinrent  la  ville 
de  Sablé,  où  ils  arresterent  prisonnière  madame  de 
Rambouillet  qui  y  estoit.  Dans  le  chasteau  estoit  pour 
le  Roy  le  sieur  de  Landebry,  qui  se  défendit  fort  bien; 
et  toutesfois  ceux  de  l'union  luy  emportèrent  la  basse- 
court  du  chasteau,  et  firent  un  trou  dans  la  muraille 
pour  sortir  dehors,  avec  plusieurs  forts  et  barricades 
pour  empescher  tout  secours  que  l'on  pourroit  donner 
audit  chasteau. 

Landebry  donna  advis  incontinent  au  sieur  de  Ram- 
bouillet de  ceste  surprise,  lequel  convia  de  tous  costez 
la  noblesse  royale  de  ceste  province  de  se  rendre  au 
Mans  affin  de  secourir  le  chasteau  de  Sablé.  En  ce 
mesme  temps  le  sieur  du  Fargis  son  frère,  revenant 
de  la  bataille  d'Ivry,  après  avoir  repris  Mondoubleau, 
petite  ville  de  son  gouvernement  du  May  ne,  quoy 
quelle  soit  de  la  duché  de  Vendosmois,  et  en  avoir 
faict  sortir  le  sieur  d'Alleray  qui  l'avoit  surprise  pour 
l'union,  arriva  au  Mans,  où  il  trouva  aussi  ses  autres 
frères  les  sieurs  de  Maintenon  et  de  Pongny,  avec  le 
sieur  de  Bouille,  gouverneur  de  Clerac,  et  de  L'Estelle, 
gouverneur  de  Mayenne,  et  beaucoup  d'autre  noblesse, 
tous  assemblez  pour  le  secours  du  chasteau  de  Sablé. 

Ceux  de  l'union  s'estoient  aussi  emparez  de  Bruslon , 
et  s'estoient  fortifiez  dans  le  prieuré;  le  sieur  du  Fargis, 
en  s'acheminant  à  Sablé,  résolut  de  les  faire  sortir  de 

là.  Toutes  les  troupes  s'y  estant  acheminées,  condui- 
sans  de  petites  pièces  qui  portoient  calibre  comme 
d'une  boulle  de  mail,  ledit  sieur  du  Fargis,  voulant 
luy  mesme  recognoistre  le  lieu  pour  attaquer  ledit  fort, 
fut  blessé  d'une  harquebuzade  à  la  jambe,  dont  il  fut 
contraint  de  se  retirer  au  Mans.  La  noblesse  et  les 
troupes  là  assemblées  ne  laissèrent  de  continuer  leur 
resolution,  et,  ayans  receu  ceux  du  fort  de  Bruslon  à 
discrétion ,  firent  pendre  le  capitaine  ;  ce  qu'ayant  sceu , 
ceux  de  l'union  dans  Sablé  pendirent  deux  prisonniers 
du  party  du  Roy.  Ce  sont  des  œuvres  des  guerres  ci- 
viles: tel  en  patit  qui  n'en  peut  mais. 

Le  marquis  de  Vilaines,  le  sieur  d'Achon,  avec  leurs 
troupes,  s'estans  venus  rendre  aussi  à  Bruslon,  les 
royaux  firent  lors  comme  un  corps  d'armée,  et  futfaict 
advantgarde  et  bataille.  Les  sieurs  de  La  Patriere  d'An- 
jou et  de  La  Rochepatras  furent  esleus  mareschaux 
de  camp.  Le  sieur  de  Beauregard  commandoit  à  l'in- 
fanterie de  l'advantgcii  de,  et  le  sieur  de  Malerbe  à  celle 
de  la  bataille.  Ainsi  les  royaux,  allans  en  ordre  de  ba- 
taille ,  tirèrent  droict  vers  Sablé  pour  en  secourir  le 
chasteau;  l'advantgarde  marcha  par  lecosté  du  parc,  et 
la  bataille  le  long  du  grand  chemin  droict  à  la  grande 
porte  de  la  ville.  Ceux  de  l'union,  ne  les  voulant  laisser 
approcher  si  près  d'eux  sans  les  recognoistre,  firent 
une  brave  sortie,  où  il  y  fut  bien  combatu  de  part  et 
d'autre  :  en  ce  commencement  ledit  sieur  de  Beaure- 
gard du  costé  des  royaux  y  fut  blessé  ;  de  ceux  de 
l'union,  de  Coi  ces,  leur  sergent  de  bataille,  y  fut  tué, 
et  ledit  sieur  de  La  Saulaye  pris  avec  beaucoup  d'au- 
tres, et  furent  remenez  battans  jusques  sur  la  contr'es- 
carpe  du  fossé  par  le  marquis  de  Vilaines  et  les  sieurs 

de  L'Estelle  et  d'Action  d'un  costé,  et  à  la  main  droicte 
par  le  sieur  de  Pongny,  qui  leur  fit  une  rude  charge. 
Après,  ceux  de  l'union  sortirent  par  les  portes  de  la 
ville,  etvindrent  attaquer  le  sieur  de  Malerbe  avec  son 
infanterie  qui  estoit  en  bataille,  et  derrière  luy  M.  de 
Bouille  avec  un  gros  de  cavalerie  pour  le  soustenir.  La 
charge  se  fit  tout  du  long  du  grand  chemin,  à  travers 
duquel  ceux  de  l'union  avoient  faict  une  barricade  y 
laquelle  estoit  défendue  de  la  courtine  de  la  ville,  par 
le  moyen  de  laquelle  ils  incommodoient  grandement 
les  royaux;  ce  que  voyant  ledit  sieur  de  Malerbe ^ 
suivy  des  siens,  donna  si  vifvement  à  ceste  barricade 
qu'il  l'emporta ,  bien  qu'il  eust  esté  porté  par  terre  de 
la  force  de  deux  harquebuzades  qu'il  receut  dans  ses 
armes  sans  estre  blessé.  Ainsi,  ceste  barricade  emportée, 
les  royaux  gaignerent  un  petit  champ  où  il  y  avoit  une 
hay  e ,  de  laquelle  ils  tenoient  un  costé  et  ceux  de  l'union 
l'autre;  de  façon  qu'ils  se  commencèrent  à  se  battre  à. 
coups  de  main.  L'escarmouche  cependant  se  renforçoil 
de  tous  costez,  tant  vers  le  parc  qu'au  grand  chemin. 
Ceux  de  l'union  firent  derechef  une  autre  sortie  sur 
ledit  Malerbe  et  ses  troupes,  et  se  fit  lors  une  salve  sur 
le  grand  chemin  de  plus  de  deux  mil  harquebuzades. 
En  fin ,  après  plusieurs  charges  et  combats,  il  survint 
des  esclairs  et  tonnerres  si  espouvantables,  suivis  d'o- 
rages et  de  pluye,  qu'il  fut  impossible  aux  uns  et  aux 
autres  de  s'ayder  de  leurs  harquebuzes,  et  ne  se  purent 
plus  battre  qu'avec  l'espée,  ce  qu'ils  continuèrent  jus- 
ques  à  cinq  heures  du  soir  que  les  royaux  se  retirè- 
rent à  Sainct  Denis  d'Anjou,  sans  avoir  peu  mettre  au- 
cun secours  dans  le  chasteau.  Ceste  escarmouche  fut 
bien  maintenue  de  part  et  d'autre,  et  tient-on  que  c'a 

esté  une  des  belles  qui  se  soient  faictes  durant  ces  trou- 
bles, car  elle  dura  neuf  heures  sans  cesser. 

M.  de  La  Rochepot,  gouverneur  pour  le  Roy  en 
Anjou,  ayant  quitte'  son  entreprise  de  Brissac  pour  se- 
courir aussi  le  chasteau  de  Sablé,  sur  la  prière  que 
luy  en  firent  les  seigneurs  susdits,  il  leur  envoya  d'An- 
gers deux  canons  avec  quelques  troupes  d'infanterie  et 
de  cavalerie.  Si  tost  que  les  royaux  eurent  receu  ce  se- 
cours, ils  s'allèrent  derechef  loger  auprès  de  Sablé  du 
costé  du  parc,  afïin  de  battre  les  forts  que  les  ligueurs 
avoient  de  nouveau  faicts  au  dehors  du  chasteau  pour 
empescher  d'y  mettre  du  secours. 

Dez  le  lendemain  matin  le  canon  fut  pointé  contre 
lesdits  forts  et  retranche  mens ,  et  en  peu  de  temps 
toutes  ces  fortifications  et  barricades  furent  emportées. 
Les  royaux,  ayant  fait  un  petit  pont  d'aix  sur  des 
eschelles,  passèrent  le  ruisseau  pour  aller  à  l'assaut, 
lequel  ils  donnèrent  si  furieusement  que  tout  ce  qui 
se  trouva  dans  ces  forts  fut  taillé  en  pièces;  puis,  en- 
trans  pesle-mesle  avec  les  ligueurs  dedans  la  basse 
court  du  chasteau  par  ledit  susdit  trou,  tuèrent  tout 
ce  qui  se  trouva  devant  eux.  Ceux  de  l'union  entrèrent 
lors  en  tel  effroy,  comme  il  advient  d'ordinaire  en 
tels  accidents,  qu'ils  ne  songèrent  plus  qu'à  se  sauver; 
ce  qu'ils  firent  en  telle  confusion,  que,  sans  prendre 
advis  de  rompre  le  pont  de  la  rivière  de  Sartre  pour 
se  retirer  en  seureté  de  l'autre  costé  de  la  ville,  ou- 
blians  en  cest  endroict  ce  qui  estoit  nécessaire  pour 
leur  sauver  la  vie,  ils  donnèrent  aux  victorieux  meil- 
leur marché  de  leurs  vies  qu'ils  ne  pensoient  avoir 
d'eux  :  presque  toute  l'infanterie  fut  taillée  en  pièces, 
et  en  fut  tué  jusques  au  nombre  de  sept  à  huict  cents. 

Le  sieur  des  Chesnayes,  qui  estoit  le  principal  chef 
de  toutes  ces  troupes,  avec  plusieurs  autres,  s'allèrent 
sauver  au  logis  de  madame  de  Rambouillet,  où  ils  ne 
trouvèrent  que  de  la  courtoisie  au  lieu  de  la  rigueur 
qu'ils  luy  avoient  tenue,  car  elle  leur  fit  sauver  la  vie. 
La  Rocheboisseau,  conduisant,  la  cavalerie  de  l'union, 
se  sauva  par  une  des  portes  de  la  ville.  Peu  après,  les 
portes  estans  ouvertes  du  coslé  du  chasteau,  la  cava- 
lerie royale  passa  au  travers  la  ville  pour  le  suivre: 
on  en  glanna  quelques-uns  sur  la  queue  ;  mais  le 
temps  et  la  diligence  de  Rocheboisseau  en  sauva  la 
plus  grande  partie.  Voylà  le  succez  de  la  surprise  et 
reprise  de  Sablé  pour  le  Roy. 

Les  royaux  pensoient  par  ceste  prise  avoir  rendu  ceux 
de  l'union  sans  mouvement  dans  le  pays  du  Mayne; 
mais  ils  furent  trompez,  car  ils  ne  furent  pas  si  tost  re- 
tournez, les  uns  en  leurs  garnisons,  autres  chez  eux, 
d'autres  ayans  prins  le  chemin  pour  aller  trouver  le 
Roy  qui  estoit  auprès  de  Paris,  que  le  sieur  de  Lansac, 
qui  s'estoit  sauvé  en  Bretagne,  revint  au  Mayne  avec 
des  nouvelles  forces  que  M.  de  Mercœur  lui  avoit 
baillées,  au  nombre  de  deux  mille  cinq  cents  hommes 
de  pied  et  de  deux  cents  bons  chevaux,  amenant  avec 
luy  les  sieurs  de  Vicques  de  Normandie,  de  Guebriant, 
de  La  Fueillée,  du  Bellay,  et  autres,  lesquels,  estans 
tous  arrivez  aux  villages  de  Gerron  et  d'Embrieres , 
estans  advertis  que  le  sieur  de  L'Estelle ,  gouverneur 
de  Mayenne,  estoit  allé  avec  sa  troupe  trouver  le  Roy, 
prirent  occasion ,  par  les  intelligences  que  ledit  sieur 
de  Lansac  avoit  avec  quelques  habitans  de  Mayenne, 
de  se  saisir  de  la  ville,  et  d'en  assiéger  le  chasteau. 

M.  le  prince  de  Conty  estoit  lors  arrivé  à  Tours, 

de  retour  de  la  bataille  d'ivry;  car  le  Roy,  voyant 
qu'il  ne  pouvoit  estre  par  tout  à  la  suitte  de  sa  favo- 
rable fortune,  luy  décerna  une  armée,  et  le  fit  son 
lieutenant  gênerai  en  icelle  ez  pays  d'Anjou,  Touraine, 
le  May  ne,  Poictou,  le  grand  et  petit  Perche,  Berry, 
Blaisois,  Vendosmois,  Dunois,  Limosin  et  la  Marche. 
Ledit  sieur  prince,  ayant  entendu  ceste  surprinse  et 
le  siège  dudit  chasteau,  envoya  en  diligence  vers  le 
sieur  de  L'Estelle,  qui  s'estoit  acheminé  avec  tout  ce 
qu'il  avoit  de  troupes  pour  aller  trouver  le  Roy,  affin 
qu'il  s'en  retournast  en  diligence  à  Mayenne  pour  en 
secourir  le  chasteau.  L'Estelle  n'eut  plustost  receu 
ce  mandement,  que,  rebroussant  chemin  et  marchant 
jour  et  nuit,  il  arriva  à  Lassé,  quatre  lieuè's  prez  de 
Mayenne,  d'où  il  envoya  le  sieur  du  Motet  avec  quel- 
ques soldats  pour  tascher  à  se  jetter  dedans  le  chas- 
teau; ce  qu'il  exécuta  si  heureusement,  qu'après  avoir 
taillé  en  pièces  deux  corps  de  garde  et  gaigné  une  en- 
seigne, ils  entrèrent  tous  dans  le  chasteau. 

Le  sieur  de  Hertray,  gouverneur  d'Àlençon,  eut 
aussi  mandement  dudit  sieur  prince'de  se  joindre  avec 
le  sieur  de  L'Estelle,  pour  ensemblement  adviser  à 
ce  qui  seroit  nécessaire  pour  la  reprise  de  la  ville  de 
Mayenne.  Suyvant  ce  mandement,  ledit  sieur  de  Her- 
tray se  rendit  à  Lassé  avec  ses  troupes.  Par  ce  moyen 
ledit  sieur  de  Lestelle  et  luy,  joincts,  faisoient  bien 
deux  cents  bons  chevaux  et  quinze  cents  hommes  de 
pied,  lesquels  s'en  allèrent  droict  vers  Mayenne  se 
saisir  du  faux-bourg  Sainct  Martin,  ce  qu'ils  firent 
sans  avoir  trouvé  beaucoup  de  résistance. 

Ledit  sieur  de  Lestelle,  voyant  que  le  gué  pour 
entrer  dans  le  chasteau  estoit  empesché  par  des  har- 

quebusiers  qui  estoient  logez  dans  des  maisons ,  passa 
la  rivière  à  nage ,  et  entra  dans  le  chasteau ,  d'où  il 
fit  promptement  sortir  du  Motet  avec  six  vingts  sol- 
dats pour  gaigner  lesdites  maisons  ;  ce  qu'il  fit  si 
courageusement  qu'il  garda  tousjours  lesdites  mai- 
sons ,  et  par  ce  moyen  toutes  les  troupes  eurent 
moyen  de  passer  au  gué  vers  le  chasteau  sans  in- 
commodité'. 

Les  sieurs  de  Lestelle  et  de  Hertray,  ayans,  le  len- 
demain matin,  recognu  du  haut  d'une  tour  que  Lan- 
sac  et  ses  troupes  avoient  esté  advertis  de  leur  entrée , 
et  qu'ils  vouloient  lever  le  siège,  résolurent  ensem- 
blement  de  ne  les  laisser  retourner  si  à  leur  ayse,  et 
de  sortir  sur  eux  par  deux  endroicts,  sçavoir,  le  sieur 
de  Hertray  et  de  Montaterre  avec  soixante  cuirasses 
et  cent   cinquante  harquebusiers ,  lesquels   attaque- 
roient  ceux  qui  estoient  au  dessous  du  chasteau,  tandis 
que  ledit  sieur  de  Lestelle ,  avec  cent  hommes  armez 
de  toutes  pièces  et  cent  harquebuziers,  les  chargeroit 
aussi  du  costé  de  la  ville.   Ils  sortent  les  uns  et  les 
autres.  Lestelle  ,  ayant  rompu  trois  barricades  sur 
une  chaulsée  d'estang,  lesquelles  se  soustenoient  l'une 
l'autre,   garnies  chacune  de   cent   hommes,  et   faict 
fuyr  devant  iuy  tout  ce   qu'il  rencontra ,  trouva  en 
teste,  au  milieu  d'une  grande  place,  Lansac  avec  un 
gros  de  cavalerie  estant  en  bataille,  et  ayant  sur  sa 
main    droicte   un   bataillon   de   deux   mille   soldats. 
Après  que  L'Estelle  eut  contemplé  la  contenance  de 
ses  ennemis,  il  alla  droict  au  petit  pas  attaquer  la  ca- 
valerie, et  d'abordée  les  fit  saluer  de  vingt-cinq  har- 
quebuzades  qui  tuèrent  douze   chevaux  ;  puis  ayant 
faict  redoubler  encor  de  plus  près  une  pareille  salve 
4o.  5 

d'harquebuzades ,  cela  fit  un  si  terrible  eflfect  que 
toute  la  cavalerie  se  mit  à  la  fuitte.  Lestelle,  les  lais- 
sant fuyr,  alla  droict  aux  gens  de  pied,  et  les  attaqua 
par  le  coing  de  la  main  gauche  de  leur  bataillon, 
qui  fut  occasion  qu'ils  rompirent  leur  ordre  de  ba- 
taille :  ce  qu'ayant  recognu,  il  leur  fit  faire  une  salve 
d'harquebuzades  à  dix  pas  prez,  puis  se  mesla  avec 
toute  sa  troupe  parmy  eux ,  et  à  coups  d'espée  com- 
batit  de  telle  furie  qu'il  les  rompit  et  mit  en  fuite. 

L'Estelle  les  poursuivant  jusques  hors  la  ville,  ils 
se  recogneurent  eslre  plus  grand  nombre  beaucoup 
que  luy,  et  voulurent  se  r'allier;  mais  ils  n'en  eurent 
pas  le  moyen,  car  les  sieurs  de  Hertray  et  de  Mon- 
taterre,   qui  de  leur  costé  avoient  chassé  devant  eux 
tout  ce  qu'ils  avoient  rencontré,  arrivèrent  à  l'instant, 
et,  s'estans  joincts  avec  ledit  sieur  de  Lestelle,  firent 
une  telle  charge  qu'ils  les   empescherent  lors  de  se 
rallier  :  ainsi  Lansac  et  les  siens,  se  mettans  à  la  fuitte, 
se  sauvèrent  à  une  lieue  de  là,  où  ils  trouvèrent  moyen 
de  se  rallier  sur  une  chaulsée  d'estang;  mais  le  mar- 
quis de  Vilaines  estant  arrivé  avec  cent  cuirasses  de 
renfort   aux  victorieux ,  qui  poursuivoient  tousjours 
les  fuyards,  chargèrent  de  telle  furie  ces  nouveaux 
râliez,  que  tout  fut  mis  à  vau-de-route  sans  se  pou- 
voir plus  rejoindre.  Il  fut  tué  du  costé  de  l'union  de 
douze  à  quatorze  cents  soldats,  et   de  personnes  de 
remarque  le  baron  de  Montezon,  les  sieurs   de   La 
Bezaudiere,  de  La  Chevalerie,  de  Lurnois,  de  LaChap- 
pelle   de   Beaumanoir,    enseigne   colonelle   de  Gue- 
briant,  et  plusieurs  autres  :  leurs  enseignes  et  cor- 
nettes furent  gaignées,  avec  trois  cents  prisonniers. 
Du  costé  des  royaux  il  y  mourut   de  remarque  les 

sieurs  de  Charnière,  de  Perenaut  et  de  Coulonges, 
avec  quelques  soldats.  Voylà  ce  qui  se  passa  à 
Mayenne.  Quant  à  Lansac,  il  se  sauva  en  Bretagne, 
et  ne  retourna  plus  au  May  ne  pour  faire  la  guerre. 

M.  le  prince  de  Conty,  ayant  sceu  ceste  desfaicte, 
se  résolut  de  se  préparer  pour  assiéger  La  Ferté- 
Bernard,  seule  place  qui  restoit  au  pays  du  Mayne 
pour  le  party  de  l'union,  dans  laquelle  commandoit 
le  sieur  Dragues  de  Comnene.  Ceste  ville  est  assise 
sur  la  rivière  de  Duyne  au  travers  d'un  pré,  presque 
en  forme  de  quarré  long,  laquelle  n'a  que  deux  seules 
advenues  par  lesquelles  on  la  peut  attaquer,  et  où  on 
se  peut  loger,  sçavoir  au  faux -bourg  de  la  porte 
Sainct  Barthélémy,  et  l'autre  au  faux-bourg  de  la 
porte  Sainct  Julien;  car  les  deux  flancs  de  ceste  ville 
sont  prairies  si  à  descouvert,  qu'on  n'y  peut  bêcher 
deux  pieds  au  plus  sans  trouver  l'eau. 

Après  que  M.  le  prince  de  Conty  fut  arrivé  en  sa 
maison  de  Bonnestable,  qui  n'est  distante  de  La  Ferté- 
Bernard  que  de  trois  lieues ,  et  que  le  sieur  de  Bui- 
gnieres,  qu'il  avoit  envoyé  à  La  Ferté  pour  les  exhor- 
ter de  se  mettre  en  leur  devoir  sans  estre  cause  de  la 
ruine  de  tout  le  pays,  fut  retourné  luy  dire  qu'il  n'a- 
voit  cognu  au  gouverneur  et  aux  habitans  qu'une 
opiniastre  resolution  de  tenir  pour  l'union,  il  manda 
aux  sieurs  du  Fargis,  de  Lestelle,  de  Hertray  et  au- 
tres, de  le  venir  trouver  avec  leurs  troupes.  D'autre 
costé,  le  sieur  de  Comnene  se  prépara  pour  se  defFen- 
dre ,  et  fit  entrer  dans  la  ville  quatre-vingts  bons  har- 
quebuziers  des  environs  de  La  Ferté,  avec  lesquels  il 
se  trouva  qu'il  avoit  deux  cents  bons  hommes  de 
pied  et  cent  bons  chevaux,  sans  les  habitans. 

5. 

La  nuict  du  3o  avril  les  troupes  royales  s'acheminè- 
rent pour  investir  La  Ferte'.  Les  sieurs  cle  Malerbe  et 
de  Marigny  d'un  costé,  avec  la  garnison  du  Mans,  al- 
lèrent se  loger  à  Sainct  Ànthoine,  proche  le  faux-bourg 
Sainct  Julien,  et  le  sieur  de  La  Rainiere  se  logea  dans 
le  faux-bourg  Sainct  Barthélémy,  d'où  il  chassa  le  ca- 
pitaine Meziere;  ce  qui  ne  se  fît  sans  perte  d'hommes 
de  part  et  d'autre. 

Comnene,  qui  ne  desiroit  avoir  de  si  proches  voi- 
sins, fit  faire  une  rude  sortie  en  plain  midy,  etesperoit 
faire  mettre  le  feu  dans  tout  ledit  faux-bourg  Sainct 
Barthélémy;  mais  après  que  les  siens  eurent  force'  quel- 
ques barricades  et  le  premier  corps  de  garde,  et  couru 
une  partie  du  faux-bourg,  ils  furent  rechassez  dans  la 
ville  par  les  royaux,  et  n'eurent  loisir  que  de  mettre 
le  feu  aux  plus  proches  maisons  des  fossez  du  costé  du 
Mans. 

Deux  jours  après,  Comnene  voyant  qu'il  ne  pouvoit 
plus  garder  le  faux-bourg  de  Sainct  Julien,  et  que  les 
royaux  se  preparoient  de  passer  la  rivière  d'entre-eux 
et  ledit  fauxbourg,  il  y  fit  mettre  le  feu  par  tout,  et  n'y 
eut  rien  de  sauvé  qu'une  chappelle,  de  laquelle  les 
royaux  se  saisirent  incontinent,  et  par  les  ruynes  des 
maisons  s'approchèrent  assez  prez  du  ravelin.  L'on  a 
remarqué  que  tous  ceux  du  party  de  l'union  ont  fort 
usé  de  ceste  voye  d'embrasements  pour  se  fortifier,  et 
toutesfois  les  ruynes  qu'ils  ont  faictes  ne  leur  ont  de 
rien  servy.  Plust  à  Dieu  qu'ils  eussent  eu  engravé  dans 
l'ame  ceste  belle  parole  dont  usa,  durant  ces  troubles, 
la  dame  d'AJegre ,  sœur  de  M.  le  mareschal  d'Aumont, 
estant  assiégée  dans  son  chasteau  par  M.  de  Nemours. 
«  Vous  me  conseillez,  disoit-elle  à  un  capitaine,  de 

faire  brusler  des  maisons  pour  fortifier  mon  chasteau  ; 
cela  seroit  bon  à  dire  si  nous  avions  à  faire  à  des  estran- 
gers.  Apprenez  qu'aux  guerres  civiles  aujourd'hui 
l'on  se  bat  et  demain  l'on  s'appointe,  et  que  chacun 
trouvant  son  logis  entier,  la  haine  en  est  moindre  et 
de  moins  de  durée.  » 

Comnene,  en  ce  commencement  de  siège,  fit  tout 
ce  qu'il  put  pour  la  defFense  de  La  Ferté.  Il  s'atten- 
doit  d'avoir  du  secours  de  M.  de  La  Bourdaisiere,  qui 
commandoit  dans  Chartres  pour  l'union,  lequel  avoit 
amassé  quelques  troupes  vers  Orléans,  avec  lesquelles 
il  prit  Meun  sur  Loire,  qui  n'est  qu  a  deux  lieues  de 
Boisgency,  et  du  depuis  Chasteaudun;  mais  il  n'en  re- 
ceut  point.  Il  fit  aussi  faire  quelques  sorties,  ausquelles 
il  n'oublia  rien  de  ce  qui  estoit  de  la  practique  et  de  la 
ruse  de  la  guerre. 

Le  sieur  de  L'Estelle,  avec  mille  hommes  de  pied  et 
cent  chevaux,  le  sieur  de  Hertray,  avec  aussi  cent  che- 
vaux et  trois  cents  harquebuziers,  et  plusieurs  gentils- 
hommes et  seigneurs,  estans  arrivez  au  siège,  on  com- 
mença à  faire  tirer  un  canon  et  une  coulenvrine,  et 
deux  petites  pièces,  dont  lesdits  sieurs  de  L'Estelle  et 
de  Hertray  eurent  la  charge.  Le  sixiesme  may  la  ville 
fut  saluée  d'une  voilée  de  canon,  et  incontinent  après 
la  batterie  commença  contre  le  front  du  ravelin  de  la 
porte  Sainct  Berthelemy,  et  continua  jusques  un  peu 
devant  soleil  couchant,  que  les  royaux,  portans  quand 
et  eux  des  eschelles,  se  présentèrent  pour  monter  par 
la  bresche  sur  le  ravelin,  mais  ils  en  furent  rudement 
repoulsez  par  le  bon  ordre  qu'avoit  mis  Comnene  pour 
les  soustenir. 

M.  le  prince,  qui  desiroit  avoir  ceste  place,  et  où  il 

y  ailoit  de  son  honneur,  pource  que  c'estoit  la  pre- 
mière place  qu'il  avoit  assiégée  depuis  que  le  Roy  l'a- 
voit  créé  son  lieutenant  gênerai  en  ces  pais  là,  voyant 
le  peu  d'effect  qu'avoit  faict  le  canon ,  et  le  peu  de  mu- 
nitions qu'il  avoit  encor  pour  contraindre  les  assiégez 
à  se  rendre,  envoya  à  Angers,  d'où  M.  de  La  Roche- 
pot  luy  envoya  deux  gros  canons  et  des  munitions.  Si 
tost  qu'il  eut  receu  ce  renfort,  il  fit  recommencer  la 
batterie  contre  le  susdit  ravelin ,  dont  les  assiégez  es- 
tonnez,  sans  espérance  de  secours,  commencèrent  à 
s'espouvanter. 

Le  sieur  de  Comnene,  pour  sa  seureté,  fit  alors  le- 
ver les  ponts  du  chasteau  par  dedans  la  ville,  lesquels 
dez  le  commencement  du  siège  il  avoit  fait  abbattre, 
et  les  avoit  laissez  libres  à  tous  les  habitans  qui  y  vou- 
laient entier,  leur  disant  qu'il  ne  vouloit  point  d'autre 
retraicte  que  la  leur,  et  qu'il  vouloit  courir  leur  mesme 
fortune.  Les  femmes,  d'autre  costé,  commencèrent  à 
craindre  la  violence  des  soldats  si  la  ville  estoit  prise 
d'assaut.  Le  sieur  de  La  Barre  Menardiere,  sergent 
major  dans  La  Ferté,  faisant  sortir  sa  femme  par  le 
moyen  du  sieur  de  La  Pelletière  Tibergeaut,  qui  estoit 
au  camp  du  prince,  luy  fit  ouverture  qu'il  y  avoit 
moyen  de  parvenir  à  une  composition  si  on  vouloit. 
Le  sieur  de  L'Estelle,  par  le  commandement  de  M.  le 
prince,  escouta  ledit  sieur  de  La  Barre,  lequel,  rentré 
dans  la  ville ,  rapporta  au  sieur  de  Comnene  que 
M.  le  prince  faisoit  estât  d'entrer  par  force  en  La  Ferté 
dans  vingt-quatre  heures;  ce  neantmoins  qu'il  .estoit 
prest  d'entrer  en  composition  si  on  vouloit.  Comnene, 
ayant  faict  assembler  quelques-uns  des  habitans,  en- 
voya, de  leur  consentement,  deux  députez  vers  M.  le 

prince,  lequel  leur  demanda  ce  qu'ils  vouloient  :  eux 
luy  dirent  qu'ils  n'avoient  charge  que  d'entendre  les 
propositions  qu'il  plaii  oit  à  Son  Excellence  de  leur 
faire.  «  Je  vous  accorde,  leur  dit- il,  une  suspension 
d'armes  depuis  six  heures  jusques  à  dix  heures;  re- 
tournez en  la  ville,  et  m'apportez  vos  demandes  par 
escrit.  »  Les  députez  rentrez ,  il  y  eut  quelque  différent 
entre  ledit  sieur  de  Comnene  et  le  baillif  Gaudin,  ce 
qui  fut  cause  que,  dix  heures  passées,  la  batterie  re- 
commença; mais  cesse'e  encor  une  fois  et  trefve  faicte, 
ledit  baillif  dressa  par  articles  les  demandes  des  habi- 
tans,  qu'il  fit  signer  au  greffier  de  la  ville;  puis,  sans 
les  communiquer  audit  sieur  de  Comnene,  il  les  en- 
voya à  M.  le  prince,  lequel  les  receut,  et  cognut  bien 
qu'il  auroit  meilleur  marché  d'eux  qu'il  n'avoit  pensé, 
puis  que  le  gouverneur  et  les  habitans  estoient  en  dis- 
cord.  Par  ce  moyen  ledict  sieur  de  Comnene,  se  voyant 
circonvenu,  se  retira  au  chasteau  et  envoya  vers  M.  le 
prince  aussi  ses  demandes,  desquelles  il  luy  en  ac- 
corda une  partie.  Ainsi  ledit  sieur  de  Comnene,  suyvant 
la  capitulation,  sortit  de  La  Ferté  accompagné  de  tous 
les  gens  de  guerre,  et  de  ceux  qui  le  voulurent  suivre, 
avec  leurs  armes  et  bagages,  et  furent  conduits  par  la 
compagnie  de  M.  du  Fargis  jusques  à  Chartres.  Les 
principaux  points  de  ceste  capitulation  furent:  Que  les 
habitans  demeureroient  paisibles  en  leurs  maisons,  et 
seroient  dorénavant  fidelles  serviteurs  du  Roy;  que, 
pour  toutes  choses,  les  créanciers  de  la  ville,  ausquels 
ledit  sieur  de  Comnene  avoit  respondu  pour  les  gens 
de  guerre,  seroient  payez,  et  luy  seroit  délivré  en  outre 
cinq  cents  escus  pour  distribuer  aux  blessez,  ainsi  qu'il 
adviseroit;  qu'il  emmeneroit  les  prisonniers  de  guerre 

qui  n'auroient  payé  rançon;  et  que  luy,  et  tous  ceux 
qui  sortiroient  avec  luy,  auroient  deux  mois  pour  aller 
et  revenir  par  tout  où  bon  leur  sembleroit  pour  nego- 
tier  et  faire  leurs  affaires,  sans  en  estre  recherchez  ny 
molestez  pendant  lesdits  deux  mois.  Voylà  ce  qui  s'est 
passé  au  siège  et  en  la  reddition  de  La  Ferté. 

Nous  avons  dit  que  le  sieur  de  La  Bourdaisiere  avoit 
pris  Chasteaudun.  Après  ceste  prise  il  se  retira  à  Char- 
tres, et  laissa  le  sieur  de  La  Patriere  de  Beauce  de- 
dans. Ceste  place  incommodoit  fort  le  passage  de  Tours 
à  l'armée  du  Roy  qui  estoit  autour  de  Paris;  ce  fut 
pourquoy  Sa  Majesté  commanda  audit  sieur  prince  de 
la  reprendre;  mais  après  la  prise  de  La  Ferté,  les  An- 
gevins et  les  Manceaux  avoient  remené  chacun  leur 
canon  en  leurs  provinces;  et  le  sieur  de  L'Estelle,  avec 
ses  troupes,  par  le  commandement  dudit  sieur  prince, 
estoit  allé  pour  secourir  ledit  sieur  marquis  de  Vilaines 
à  Laval,  que  le  duc  de  Mercecur  menaçoit  d'un  siège, 
lequel,  sçachant  que  ledit  sieur  de  L'Estelle  y  estoit  ar- 
rivé avec  ses  troupes,  s'en  retourna  vers  Nantes;  ce  qui 
donna  plus  de  commodité  audit  sieur  prince  de  faire 
revenir  ledit  sieur  de  L'Estelle,  et  d'exécuter  la  vo- 
lonté du  Roy  pour  aller  reprendre  Chasteaudun,  le- 
quel il  fit  incontinent  investir.  Les  ligueurs  qui  estoient 
dedans,  se  voyants  si  soudainement  investis,  s'adviserent 
de  faire  brusler  les  fauxbourgs,  qui  estoient  presque 
aussi  grands  que  la  ville.  Cest  embrasement  fut  grand 
pour  ce  que  la  plus-part  des  maisons  en  ce  pays-là  ne 
sont  couvertes  que  de  bardeau  et  de  chaume  :  tous  les 
biens  des  habitans  y  furent  perclus;  les  vins  boùilloient 
dans  les  caves  de  la  chaleur  du  feu  ;  les  bleds  brusloient 
dans  les  greniers;   c'estoit  une  grande  désolation  qui 

ne  revint  à  aucun  advantage  à  ceux  de  l'union,  car 
le  Roy  ayant  envoyé'  de  devant  Paris  M.  le  mareschal 
d'Aumont  et  le  sieur  de  Chanlivaut  avec  des  troupes 
de  cavalerie  et  d'infanterie,  pour  renfort  audit  sieur 
prince,  et  le  sieur  du  Fargis  avec  ses  troupes  estant 
venu  du  Mans  audit  siège  avec  un  canon  et  une  cou- 
levrine,  après  quelques  volées  tirées  ils  se  rendirent. 
Ledit  La  Patriere  fut  conduit  en  seureté  avec  quelques- 
uns  ,  et  s'excusa  des  embrasements.  Le  capitaine  Basque 
et  autres  furent  pendus.  Voylà  ce  qui  se  passa  en  la  re- 
prise de  Chasteaudun,  après  laquelle  ledit  sieur  prince 
s'en  alla  avec  toute  ceste  petite  armée  retrouver  le  Roy 
devant  Paris. 

Nous  avons  dit  que  le  Roy,  ayant  tenté  Sens  par 
quelques  efforts,  ne  voulut  perdre  l'oportunité  du 
temps  pour  assiéger  Paris,  et  qu'il  fit  tourner  la  teste 
.  de  son  armée  vers  ceste  grande  ville.  Les  ponts  de  Cha- 
renton  et  de  Sainct  Maur  furent  incontinent  saisis; 
ceux  qui  y  estoient  dans  les  forts  voulant  résister,  puis 
s'estans  rendus  à  discrétion,  furent  pendus.  Vis  à  vis 
de  Conflans  les  royaux  firent  incontinent  un  pont  de 
barques  pour  passer  la  Seine  et  courir  la  campagne  du 
costé  de  l'Université,  affin  d'empescher  que  les  Pari- 
siens ne  receussent  aucuns  vivres  par  la  terre.  Par  ce 
moyen  Paris  fut  investy  de  tous  costez. 

Le  huictiesme  de  may  le  Roy  fit  mettre  deux  pièces 
d'artillerie  sur  le  mont  de  Montmartre,  et  quatre  sur 
la  bute  de  Monfaucon,  desquelles  il  fit  tirer  quelques 
coups  pour  saluer  les  Parisiens.  Depuis  que  le  duc  de 
Nemours  fut  esleu  gouverneur  de  Paris,  ainsi  que 
nous  avons  dit,  il  pourveut  le  mieux  qu'il  put  d'y 
faire  entrer  quelques  vivres ,  de  recouvrer  des  muni- 

lions,  et  de  faire  reparer  les  lieux  les  plus  foibles.Ilfit 
abattre  les  maisons  des  fauxbourgs  qui  estoient  les 
plus  proches  des  portes  de  la  ville  et  des  fossez.  11  mit 
les  Suisses  dans  le  Temple.Une  partie  des  lansquenets 
furent  mis  pour  prendre  garde  depuis  la  Porte  Neufve 
jusques  à  l'Arsenal.  Les  Parisiens  gardoient  les  portes 
et  les  murailles.  Ceste  ville  se  mit  tellement  sur  la 
defïensive ,  que  tous  ceux  qui  ont  escrit  de  ce  siège 
ont  tenu  qu'il  y  avoit  dedans  plus  de  cinquante  mil 
hommes  tous  en  armes,  et  que  le  P\oy  qui  la  tenoit 
assiégée  n'avoit  au  plus  en  ce  commencement  que 
douze  mil  hommes  de  pied  et  trois  mil  chevaux.  Et  afin 
que  les  royaux  ne  peussent  entreprendre  quelque  ef- 
fort par  la  rivière  de  Seine,  les  Parisiens  tendirent  une 
chesne  de  la  Tournelle  aux  Celestins,  laquelle  estoit 
soustenuë  de  petits  bateaux  et  defFenduë  des  deux 
costez  d'une  quantité  de  gens  de  guerre  et  de  quelques 
pièces  ;  ils  en  mirent  aussi  une  vers  la  porte  de  Nesle 
qui  respondoit  auprès  du  Louvre  ,  affin  de  n'estre  sur- 
pris ny  par  le  haut  ny  par  le  bas  de  ladite  rivière.  Et 
pource  qu'il  n'y  avoit  pas  grand  nombre  d'artillerie 
dans  ceste  ville,  pour  la  perte  que  le  party  de  l'union 
en  avoit  faicte  en  plusieurs  endroits,  le  duc  de  Ne- 
mours en  fit  fondre  en  diligence  quelques  pièces,  et, 
avec  celles  qui  se  trouvèrent  dans  la  ville,  tant  petites 
que  grosses,  il  en  fut  mis  jusques  au  nombre  de 
soixante-cinq  sur  les  boulevards  des  portes  et  aux  en- 
droicts  qu'ils  jugèrent  nécessaires.  Toutes  ces  choses 
firent  juger  dèslors  que  Paris  seroit  plus  difficile  à 
avoir  que  beaucoup  ne  s'estoient  imaginé. 

Paris  est  divisé  comme  en  trois  villes  par  la  rivière 
de  Seine  qui  passe  au  milieu.  La  partie  qui  est  à  la 

main  dextre  dans  Flsle  de  France  se  nomme  la  Ville, 
et  de  ce  costé  est  Sainct  Denis  et  le  bois  de  Vincennes. 
L'autre  partie  qui  est  à  gauche  de  ladite  rivière  est 
nommée  l'Université;  et  la  troisiesme  partie,  qui  est 
une  isle  entre  la  Ville  et  l'Université ,  dans  laquelle  sont 
les  deux  magnifiques  bastiments  de  la  grande  église 
Nostre-Dame  et  du  Palais  Royal,  où  se  tient  la  cour 
de  parlement,  siège  des  pairs  de  France,  se  nomme 
la  Cité. 

Le  duc  de  Mayenne,  devant  que  partir  de  Sainct 
Denis,  y  avoit  donné  l'ordre  requis  en  cas  d'un  siège, 
et  avoit  laissé  dedans  les  maistres  de  camp  du  Bourg, 
Vaudargent  et  La  Ghanterie  avec  une  bonne  garnison. 
Geste  ville  est  en  une  raze  campagne,  à  deux  lieues  de 
Paris,  descouverte  de  tous  costez,  de  laquelle  on  ne 
peut  approcher  pour  l'assiéger  sans  peine  et  perte.  Le 
chasteau  du  bois  de  Vincennes,  place  forte,  est  aussi 
distante  d'une  lieue  de  Paris,  dans  laquelle  le  duc 
de  Nemours  avoit  aussi  mis  bonne  garnison,  et  avoit 
contraint  tous  les  villages  circonvoisins  déporter  tous 
leurs  vivres  dedans  ces  places,  ou  de  se  retirer  dans 
Paris.  Sa  Majesté,  pour  espargner  le  sang  des  Fran- 
çois qui  se  fust  respandu  en  forçant  ces  villes  et  ses 
subjects  de  le  recognoistre,  résolut  de  les  matter  par 
la  nécessité  de  vivres,  et  les  faire  devenir  sages  par  la 
longueur  d'un  siège  :  résolution  qu'il  prit  avec  double 
dessein,  ou  que  le  duc  de  Mayenne  s'approcheroit 
pour  les  secourir,  et  que,  hazardant  encore  une  bataille 
contre  luy,  il  esperoit  en  obtenir  la  victoire  pour  ar- 
racher la  racine  du  mal  de  son  royaume,  ou  bien  que 
par  la  nécessité  il  se  ferait  maistre  de  ces  villes,  et 
qu'il  couperoit  par  ce  moyen  ces  branches  de  l'arbre 

de  la  ligue,  qui  seroit  la  cause  qu'il  ne  porteroit  plus 
gueres  de  fruict. 

Le  duc  de  Nemours  avoit  mis  dans  les  faux-bourgs 
Sainct  Martin  et  Sainct  Denis  quelque  infanterie  fran- 
çoise  sous  la  conduite  des  maistres  de  camp  La  Cas- 
telliere,  Dizemieux  et  Montilly  ;  mais,  affin  d'empes- 
cher  que  ceux  de  Paris  ne  pussent  donner  secours  à 
ceux  de  Sainct  Denis,  le  sieur  de  La  Noue  fut  pour 
se  loger  ausdits  faux-bourgs,  où  il  trouva  ceux  de  l'u- 
nion bien  barricadez.  Il  y  fut  là  bien  escarmouche  de 
part  et  d'autre.  Les  Suisses,  les  lansquenets ,  et  aucuns 
Parisiens  mesmes,  y  furent  pour  les  soustenir.  A  la  troi- 
siesme  fois  que  ledit  sieur  de  La  Noue  voulut  les  for- 
cer, son  cheval  fut  tue'  sous  luy,  et  luy  blessé  d'une 
harquebuzade  à  la  cuisse  droicte.  Les  royaux  alors 
furent  contraints  de  se  retirer,  et  remener  ledit  sieur 
de  La  Noue  à  Villepinte  où  estoit  son  quartier.  Du 
depuis  les  royaux  bruslerent  les  moulins  de  ce  costé 
là,  et  se  logèrent  aux  prochains  villages  autour  de 
Sainct  Denis.  Sur  la  fin  de  ce  mesme  mois  de  may, 
Poitrincoui  t  rendit  au  Roy  Beaumont  sur  Oyse ,  et  ce 
au  mesme  temps  que  le  légat,  l'ambassadeur  d'Espa- 
gne et  tous  ceux  de  l'union  consultoient  quel  prétexte 
ils  prendroient  d'oresnavant,  puis  que  M.  le  cardinal 
de  Bourbon  estoit  mort  à  Fontenay  en  Poictou  le  8 
de  may. 

La  mort  de  ce  prince  advint  d'une  rétention  d'urine 
par  une  pierre  qui  luy  donna  la  fièvre  continue  de 
laquelle  il  mourut.  Son  corps  fut  mis  en  un  cercueil, 
et,  passant  par  Tours,  fut  mené  à  Gaillon  où  il  avoit 
ordonné  d'estre  ensepulturé.  Messieurs  les  princes  du 
sang  ses  nepveux  chargèrent  tous  le  dueil  de  sa  mort, 

et  luy  firent  faire  les  services  et  honneurs  deus  à  sa 
qualité. 

Ce  prince  estoit  débonnaire  et  simple  de  son  natu- 
rel, et  grandement  zélé  envers  l'Eglise  catholique, 
apostolique  et  romaine,  ce  qui  luy  a  faict  mesmes 
quelquesfois  délaisser  le  devoir  d'amitié  envers  ses 
plus  proches,  ainsi  qu'il  se  peut  cognoistre  par  le 
voyage  qu'il  fit  en  Bearn  pour  aller  quérir  ses  deux 
frères  le  roy  de  Navarre  et  le  prince  de  Condé,  par 
les  procès  qu'il  a  intentez  contre  la  royne  Jeanne  d'Al- 
bret,  et  pour  s'estre  joinct  à  la  ligue  des  princes  catho- 
liques après  la  mort  de  monseigneur  le  duc  d'Anjou  , 
ainsi  qu'il  a  esté  dit  cy-dessus;  lesquels  princes  luy 
firent  appréhender  de  pouvoir  succéder  au  feu  roy 
Henry  m,  quoy  que  ce  prince  cardinal  ne  fust  que  le 
puisné  de  la  maison  de  Vendosme,  première  branche 
de  la  famille  royale  des  Bourbons,  et  prestre. 

Du  commencement  qu'il  se  mit  de  ceste  ligue,  ses 
principaux  et  fidelles  serviteurs  luy  dirent  tout  ce 
qu'ils  purent  pour  l'en  destourner;  mais  il  leur  fut  im- 
possible. Toutesfois,  un  jour,  estant  dans  l'armée  que 
le  duc  de  Guise  avoit  levée  sous  son  nom,  Vergnetes, 
qui  luy  estoit  serviteur  domestique  et  qui  l'avoit  tous- 
jours  servy  dez  son  enfance,  le  trouvant  fasché  et  las 
d'une  cavalcade  qu'il  luy  convint  faire  en  diligence , 
luy  dit:  «Monsieur,  que  pensez  vous  faire?  vous  estes 
icy  en  une  armée ,  mais  vous  n'ignorez  voslre  aage  , 
et  vostre  foiblesse  qui  s'abbat  tous  les  jours  :  si  les 
gouttes  vous  prennent  où  vous  tiendrez  vous?  car  il 
n'y  a  point  de  ville  assez  forte  pour  vous  guarântir 
contre  la  puissance  du  Boy.  —  Ha  !  Vergnettes  ,  dit  ce 
prince,  j'y  suis  embarqué,  et  tout  le  monde  ne  sçaitpas 

pourquoy  :  mais  sçache,  encor  qu'on  m'en  blasme  , 
neantmoins  que  je  me  suis  point  accordé  avec  ces  gens 
icy  sans  raison.  Penses-tu  que  je  ne  sçache  pas  bien 
qu'ils  en  veulent  à  la  maison  de  Bourbon ,  et  qu'ils 
n'eussent  laissé  de  faire  la  guerre  quand  je  ne  me  fusse 
pas  joinct  avec  eux  ?  Pour  le  moins,  tandis  que  je  suis 
avec  eux,  c'est  tousjours  Bourbon  qu'ils  recognoissent. 
Le  roy  de  Navarre,  mon  nepveu,  cependant  fera  sa  for- 
tune. Ce  que  je  fais  n'est  que  pour  la  conservation 
du  droict  de  mes  nepveux  :  le  Boy  et  la  Boyne  mère 
sçavent  bien  mon  intention.  »  Voylà  ce  que  ce  prince 
respondit  à  Vergnetes.  Aussi  l'autheur  de  la  suitte  du 
Manant  et  du  Maheustre  dit  qu'il  fut  expressément 
accordé  à  Nancy,  entre  les  princes  de  la  ligue  et  les 
ministres  d'Espagne,  qu'advenant  la  mort  du  roy 
Henry  m,  Ton  recognoistroitM.  le  cardinal  de  Bourbon 
pour  roy,  et,  après  luy,  son  plus  prochain  neveu  qui 
ne  seroit  hérétique  ou  fauteur  d'heretique ,  à  la  condi- 
tion d'espouser  la  fille  du  duc  de  Guise.  Il  se  peut 
cognoistre  par  ce  que  dessus ,  et  se  cognoistra  encor 
plus  à  la  suitte  de  ceste  histoire,  combien  ledit  sieur 
cardinal,  le  roy  d'Espagne  et  tous  les  princes  de  la 
ligue,  chacun  en  leur  particulier,  estoient  discordans 
d'intentions  et  de  desseins. 

Il  se  rapporte  dudit  sieur  prince  cardinal  qu'il  estoit 
en  son  cabinet  quand  on  luy  vint  dire  que  le  roy  de 
Navarre  avoit  gaigné  la  bataille  de  Courras,  et  qu'il  se 
tourna  vers  deux  de  ses  anciens  serviteurs,  levant  son 
bras  di  oict,  et  leur  disant  :  «  Loué  soit  Dieu,  le  roy  de 
Navarre,  mon  nepveu,  est  demeuré  victorieux,  nostre 
ennemy  est  mort  :  ainsi  en  prendra-il  à  tous  ceux  qui 
s'attaqueront  à  nostre  maison  :  Vive  Bourbon  !  Dieu 

donne  bonne  vie  au  Roy  ;  mais  j'espère  que  s'il  mou- 
roit  sans  hoirs,  que  je  verray  mon  nepveuroy  :  toutes- 
fois  je  me  garderay  bien  d'en  parler  en  Testât  où  sont 
les  affaires.  »  C'est  pourquoy  plusieurs  ont  tenu  que 
ce  prince  n'estoit  point  ennemy  des  siens,  et  qu'il  n'es- 
toit  ennemy  que  de  la  religion  prétendue  reformée. 

Jamais  aussi  il  ne  print  le  tiltre  de  roy  depuis  la 
mort  du  roy  Henry  in  ;  et ,  parlant  du  Boy  à  présent 
régnant,  il  ne  l'appelloit  que  le  Roy  mon  nepveu.  Tou- 
tesfois,  sous  son  nom  et  sous  le  tiltre  de  Charles  x,  le 
roy  d'Espagne  prit  le  prétexte  de  faire  la  déclaration  du 
huictiesme  mars  de  ceste  année,  ainsi  que  nous  avons 
dit,  et  envoya  de  ses  gens  de  guerre  en  France.  Les 
princes  de  la  maison  de  Lorraine  aussi  et  les  villes  de 
l'union  firent  battre  monnoye,  et  firent  expédier  tou- 
tes les  affaires  publiques  sous  son  nom;  mais  la  nou- 
velle de  sa  mort  les  mit  tous  en  nouveaux  pensers. 
D'un  costé  le  légat  Caetan,  affectionné  à  l'Espagnol, 
et  l'ambassadeur  Mendozze,  sçavoient  que  M.  de 
Luxembourg  avoit  parlé  au  pape  Sixte ,  et  que  depuis 
la  victoire  d'Ivry  Sa  Saincteté  avoit  cognu  que  ceux  de 
l'union  ne  luy  avoient  dit  les  affaires  de  France  ainsi 
qu'elles  s'estoient  passées.  D'autre  costé  le  duc  de 
Mayenne  et  les  grands  de  son  party  avoient  laissé  tom- 
ber la  puissance  entre  les  mains  du  tiers-estat  et  des 
grandes  villes,  et  se  trouvoient  en  de  merveilleuses 
peines,  et  craignoient  quelque  remuement  sur  la  nou- 
velle de  ceste  mort ,  veu  qu'après  tant  de  victoires  le 
Roy  tenoit  la  campagne  et  la  ville  capitalle  de  son 
royaume  assiégée,  aussi  qu'ils  n'avoient  plus  de  sub- 
ject  de  tenir  contre  Sa  Majesté  pour  la  préférence  qu'ils 
alleguoient  de  l'oncle  au  nepveu. 

Sur  la  nouvelle  donc  de  la  mort  de  ce  prince  car- 
dinal, ils  eurent  recours  à  leur  premier  prétexte,  qui 
estoit  l'hérésie ,  affin  qu'il  ne  se  remuast  rien  dans 
Paris  ny  aux  autres  villes  de  leur  party,  et  s'advise- 
rent  de  faire  présenter  une  requeste  à  messieurs  de  la 
Faculté  par  le  prevost  des  marchands ,  signée  de  quel- 
ques bourgeois,  laquelle  contenoit  trois  articles  prin- 
cipaux, savoir  : 

I.  Si  advenant  la  mort  du  (  prétendu  )  roy  Charles  x , 
ou  qu'il  cedastson  droict  à  Henry  de  Bourbon  (roy  de 
France  et  de  Navarre),  les  François  sont  tenus  ou  peu- 
vent le  recevoir  pour  roy,  quand  mesmes  il  seroit  ab- 
sous des  censures  qu'il  a  encouru. 

II.  Si  celuy  qui  poursuit  ou  permet  de  faire  quelque 
paix  avec  ledit  Henry,  la  pouvant  empescher,  n'est 
pas  suspect  d'heresie  ou  fauteur  d'icelle. 

III.  Si  c'est  chose  méritoire  de  s'opposer  audit 
Henry,  et  y  résistant  jusques  à  la  mort,  si  cela  peut 
estre  appelle  martyre. 

La  Faculté  de  Paris  estoit  reduicte  en  ce  temps  là 
sous  le  pouvoir  de  quelques  docteurs  qui  estoient  de 
la  faction  des  Seize,  et  qui  entreprenoient  tellement, 
qu'eux  seuls  se  disoient  la  Faculté  :  aussi,  nemine  con- 
tradicente,  par  acte  qu'ils  datterent  du  7  may,  un  jour 
auparavant  la  mort  dudit  sieur  prince  et  cardinal ,  ils 
déclarèrent  : 

«  Qu'il  est  de  droict  divin  inhibé  et  défendu  aux 
catholiques  recevoir  pour  roy  un  hérétique  ou  fauteur 
d'heresie  et  ennemy  notoire  de  l'Eglise,  et  plus  estroit- 
tement  encores  de  recevoir  un  relaps,  et  nommément 
excommunié  du  Sainct  Siège. 

«  Que  s'il  eschet  qu'aucun  diffamé  de  ces  qualitez 
ait  obtenu  en  jugement  extérieur  absolution  de  ses 
crimes  et  censures,  et  qu'il  reste  toutesfois  un  danger 
évident  de  feintise  et  perfidie,  et  de  la  ruine  et  sub- 
version de  la  religion  catholique,  iceluy  neantmoins 
doit  estre  exclus  du  royaume  par  mesme  droict. 

«  Et  quiconque  s'es force  de  faire  parvenir  un  tel 
personnage  au  royaume,  ou  luy  ayde  et  favorise,  ou 
mesme  permet  qu'il  y  parvienne  y  pouvant  empes- 
cher,  et  le  devant  selon  sa  charge,  cestuy  faict  injure 
aux  sacrez  canons,  et  le  peut-on  justement  soupçonner 
d'heresie,  et  reputer  pernicieux  à  la  religion  et  à 
l'Eglise,  et  pour  ceste  cause  on  peut  et  doit  agir  contre 
luy  sans  aucun  respect  de  degré  ou  prééminence. 

«  Et  pourtant,  puis  que  Henry  de  Bourbon  est  hé- 
rétique, fauteur  d'heresie,  notoirement  ennerny  de 
l'Eglise,  relaps  et  nommément  excommunié  par  nostre 
Sainct  Père,  et  qu'il  y  auroit  danger  évident  de  feintise 
et  perfidie,  et  ruine  de  la  religion  catholique,  au  cas 
qu'il  vinst  à  impetrer  extérieurement  son  absolution, 
les  François  sont  tenus  et  obligez  en  conscience  de 
l'empescher  de  tout  leur  pouvoir  de  parvenir  au  gou- 
vernement du  royaume  très-chrestien,  et  de  ne  faire 
aucune  paix  avec  luy  nonobstant  ladite  absolution, 
et  quand  ores  tout  autre  légitime  successeur  de  la 
couronne  viendroit  à  décéder  ou  quitter  de  son  droict; 
et  tous  ceux  qui  luy  favorisent  font  injure  aux  canons, 
sont  suspects  d'heresie  et  pernicieux  à  l'Eglise,  et 
comme  tels  doivent  estre  soigneusement  reprins  et 
punis  à  bon  escient. 

«  Or,  tout  ainsi  comme  ceux  qui  donnent  ayde  ou 
faveur  en  quelque  manière  que  ce  soit  audit  Henry, 
4o.  6 

prétendant  au  royaume,  sont  déserteurs  de  la  religion, 
et  demeurent  continuellement  en  péché  mortel,  ainsi 
ceux  qui  s'opposent  à  luy  par  tous  moyens  à  eux  pos- 
sibles ,  meus  du  zèle  de  religion,  méritent  grande- 
ment devant  Dieu  et  les  hommes;  et  comme  on  peut  à 
bon  droict  juger  qu'à  ceux  là  estans  opiniastres  à  esta- 
blir  le  royaume  de  Satan  la  peine  éternelle  est  pré- 
parée, ainsi  peut  on  dire,  avec  raison,  que  ceux  icy 
seront  recompensez  au  ciel  du  loyer  éternel  s'ils  per- 
sistent jusques  à  la  mort,  et  comme  defFenseurs  de  la 
fby  emporteront  la  palme  de  martyre.  » 

Geste  resolution  fut  incontinent  imprimée,  publiée 
et  envoyée  par  tout  avec  une  lettre  sous  le  nom  des 
bourgeois  de  Paris,  addressante  aux  habitans  catho- 
liques des  villes  du  party  de  l'union,  dans  laquelle, 
après  leur  avoir  dit  qu'ils  n'estoient  ignorans  du  mal 
qui  les  pressoit  et  de  Testât  auquel  ils  estoient  réduits, 
et  plusieurs  autres  choses  sur  ce  subject,  ils  estoient 
exhortez  de  suivre  ,  d'embrasser  et  caresser  la  susdite 
resolution,  et  de  jamais  ne  subir  le  joug  d'un  prince 
qui  soit  hérétique  ou  favorise  l'heretique,  ou  sous  la 
puissance  duquel  on  coure  hazard  d'heresie,  mais 
d'endurer  plustost  le  feu ,  le  glaive,  la  famine ,  et  toute 
autre  extrémité. 

Les  Espagnols  et  toute  la  faction  des  Seize  dans 
Paris  trouvèrent  ceste  resolution  saincte  :  ceux-là 
pour  entretenir  la  division  et  le  trouble  en  France 
affin  de  venir  à  bout  de  leurs  pretensions;  ceux-cy 
de  peur  d'estre  chastiez  de  leur  rébellion  et  de  leurs 
actions  passées.  Le  duc  de  Mayenne,  les  princes  de 
Lorraine  et  la  noblesse  de  son  party,  la  trouvèrent 
aussi  très-utile  pour  deux  raisons  ;  l'une,  affin  que  le 

roy  d'Espagne,  voyant  ceste  resolution  de  ne  faire 
aucune  paix  avec  le  roy  de  France  et  de  Navarre,  son 
ancien  ennemy,  les  secourust  plus  volontairement 
d'hommes  et  d'argent,  car  ils  estoient  sans  moyens, 
hors  d'espérance  de  pouvoir  désormais  tous  seuls  se 
delTendre  contre  le  Roy,  ainsi  qu'ils  avoient  fait  aupa- 
ravant, et  ne  pouvoient  faire  paix  avec  Sa  Majesté  en 
conservant  leur  réputation,  et  obtenir  de  luy  les  seu- 
retez  qu'ils  eussent  désirées,  ainsi,  disoient-ils,  que 
l'on  l'avoit  recognu  à  un  pourparler  qui  s'en  estoit 
fait  près  de  Mante  entre  le  sieur  de  Villeroy  et  le 
sieur  du  Plessis  Mornay;  et  l'autre,  affin  que  les 
grandes  villes  du  party  de  l'union,  dont  le  gouverne- 
ment estoit  tombé  entre  les  mains  du  tiers-estat,  et  sur 
lesquelles  ils  n'avoient  pas  assez  d'authorité  d'en  dis- 
poser, demeurassent  unies  en  leur  party. 

Les  chefs  de  l'union  dans  Paris,  voyant  le  peuple 
disposé  selon  leur  intention ,  publièrent  la  mort  du 
cardinal  de  Bourbon  (sans  luy  rendre  l'honneur  qu'ils 
luy  dévoient  après  sa  mort  pour  le  tiltre  qu'ils  luy 
avoient  baillé;  aussi  ne  s'en  estoient  ils  servy  que  pour 
prétexte),  puis  firent  une  procession  générale  au  con- 
vent  des  Augustins,  où  se  trouvèrent  le  légat  Caè'tan, 
l'archevesque  de  Lyon,  les  evesques  de  Senlis,  de 
Rennes,  de  Frejus,  de  Plaisance,  d'Ast,  de  Ceneda,  le 
prédicateur  Panigarole,  le  référendaire  comte  Porcia, 
le  protenotaire  Bianchetti,  l'ambassadeur  d'Espagne 
Mendozze,  l'ambassadeur  de  la  feiie  roy  ne  d'Escosse, 
que  l'on  nommoit  l'archevesque  de  Glasco,  avec  celuy 
du  duc  de  Ferrare,  les  ducs  de  Nemours,  le  chevalier 
d'Aumale,  et  autres  seigneurs,  la  cour  de  parlement, 
et  autres  cours  souveraines;  avec  le  prevost  des  mar- 

6. 

chands,  les  eschevins,  colonels  et  capitaines  de  la  ville, 
où,  après  que  la  messe  fut  chantée,  et  qu'un  religieux 
eut  faict  une  prédication  pour  les  exhorter  à  estre 
fermes  en  leur  party,  ils  allèrent  les  uns  après  les 
autres  jurer  sur  le  livre  des  Evangiles,  qui  estoit  ou- 
vert devant  le  légat  vestu  et  séant  en  pontificat,  d'em- 
ployer leurs  vies  pour  la  conservation  et  défense  de  la 
religion  catholique,  apostolique  et  romaine,  delà  ville 
de  Paris  et  autres  du  party  de  l'union,  et  de  ne 
prester  jamais  obeyssance  à  un  roy  hérétique,  et  que 
tout  ce  qui  viendroit  à  leur  cognoissance  au  préjudice 
de  leur  union  qu'ils  le  revelei  oient.  Il  fut  fait  depuis 
une  forme  de  ce  serment  par  escrit,  que  les  colonels 
et  capitaines  firent  jurer  au  peuple  chacun  en  leurs 
quartiers.  Voylà  comment  on  disposa  les  Parisiens  de 
ne  recevoir  le  Pvoy.  Ils  furent  entretenus  en  ceste 
créance  par  plusieurs  prédicateurs,  qui  par  leurs  per- 
suasions eurent  tant  de  puissance,  qu'ils  prindrent 
leurs  afflictions  pour  occasions  de  s'opiniastrer  contre 
Sa  Majesté'.  Il  se  fit  aussi  une  compagnie  de  plusieurs 
moynes,  prestres  et  escoliers,  jusques  au  nombre  de 
treize  cents,  lesquels  firent  comme  une  monstre  en 
armes  parmy  la  ville,  de  laquelle  compagnie  estoit 
capitaine  Roze,  evesque  de  Senlis;  Hamilton,  curé  de 
Sainct  Cosme,  escossois  de  nation,  en  estoit  le  sergent; 
mais  il  advint  qu'en  passant  ainsi  armez  auprès  du 
pont  Nostre  Dame,  et  voulans  saluer  le  légat  qui  pas- 
soit  dans  son  carrosse,  une  harquebuzade  tua  son  se- 
crétaire tout  auprès  de  luy.  Aucuns  attribuèrent  ceste 
monstre  de  moynes  et  prestres  en  armes  à  zèle  et  dé- 
votion.; d'autres  s'en  mocquei  ent ,  les  voyans  ainsi 
armez  contre  leur  profession,  et  comme  eslans  gens 

incapables  du  maniement  des  armes.  Les  catholiques 
royaux  en  firent  aussi  des  discours  où  ils  disoient 
que  Ton  n'avoit  point  veu  les  moynes  et  prestres  en 
armes  aux  troubles  de  l'an  i562  et  i567,  quoy  que 
les  huguenots  fussent  venus  jusques  aux  portes  de 
Paris.  «  En  quels  troubles  sommes  nous,  disoient-ils, 
d'avoir  veu  les  ecclésiastiques  s'habiller  de  diverses 
sortes  de  couleurs,  avec  des  chapeaux  panachez  de 
couleur,  portant  harquebuzes,  corselets  et  autres  sortes 
d'armes,  faisant  la  garde  aux  tranche'es  quand  le  feu 
Roy  fut  assassiné  à  Sainct  Clou ,  de  voir  à  présent  les 
capucins  et  fueillans  porter  la  cuirasse  à  nud  sur  leur 
habit,  avec  des  armes  offensives  en  la  main?  Quiconque 
jugera  les  choses  sans  passion ,  cognoistra  que  c'est 
une  desbauche  générale  qui  est  parmy  eux,  et  non 
pas  une  dévotion.  »  Voylà  ce  que  les  uns  et  les  autres 
en  disoient.  Les  religieux  de  Saincte  Geneviefve,  de 
Sainct  Victor,  ceux  de  l'ordre  de  Sainct  Benoist,  des 
Celestins  et  autres,  ne  se  trouvèrent  pas  aussi  en  ces 
remuements  là.  Voyons,  cependant  que  le  Roy  taschoit 
d'avoir  Paris  et  Sainct  Denis  par  la  nécessite',  et  que 
le  duc  de  Mayenne  alloit  demander  secours  en  Flandres 
au  duc  de  Parme,  ce  qui  se^passa  à  Rome  touchant 
M.  de  Luxembourg,  lequel  messieurs  les  princes  du 
sang  et  les  officiers  de  la  couronne  du  conseil  du 
Roy  avoient  envoyé  vers  Sa  Saincteté.  Nous  avons 
dit  que,  dez  le  commencement  de  son  arrivée  en  Italie, 
le  pape  Sixte  ne  le  voulut  voir;  il  luy  dei?ndit  mesmes 
l'entrée  dans  les  terres  de  l'Eglise.  Mais  le  bruit  des 
victoires  d'Arqués  et  de  Diepe,  et  les  prises  de  tant  de 
villes  en  Normandie,  apportèrent  du  changement  à  la 
resolution  de  Sa  Saincteté. 

M.  le  marquis  de  Pisany  avoit  este  ambassadeur  du 
feu  Roy  à  Rome,  et  s'estoit  opposé,  comme  nous  avons 
dit ,  avec  M.  l'evesque  du  Mans ,  aux  entreprises  des 
agents  de  l'union  à  Rome,  jusques-là  que  le  Pape  luy 
dit  un  jour  qu'il  luy  feroit  trancher  la  teste  s'il  ne  luy 
verifioit  ses  pouvoirs.  Il  s'y  offrit  de  les  vérifier.  Mais 
la  mort  du  Roy  survenue,  il  demeura  en  Italie  quel- 
que temps  devant  que  retourner  en  France.  Il  estoit 
lors  à  Rome  quand  M.  de  Luxembourg  arriva  en  Italie. 
Ledit  sieur  marquis,  sur  la  deffence  que  Sa  Saincteté 
fit  audit  sieur  de  Luxembourg  de  venir  sur  les  terres 
de  l'Eglise,  employa  lors  les  ambassadeurs  de  Venise 
et  de  Florence,  et  d'autres  grands  princes  amis  de  la 
France,  desquels  il  fut  assisté.  Il  remonstra  à  Sa 
Saincteté  beaucoup  de  raisons  pour  lesquelles  il  devoit 
ouyr  M.  de  Luxembourg,  et  qu'en  son  ambassade  il 
estoit  question  du  plus  grand  et  du  premier  royaume 
de  la  chrestienté,  d'un  roy  recognu  par  les  princes  et 
principaux  seigneurs  et  officiers  de  la  couronne,  d'un 
prince  guerrier,  victorieux,  suivy  d'un  grand  nombre 
de  catholiques,  qui  avoit  un  party  grand,  assisté  de  la 
plus  grande  part  de  la  noblesse  françoise,  ayant  en  son 
pouvoir  de  bonnes  et  fortes  villes,  lesquelles  il  estoit 
impossible  d'oster  de  sa  puissance;  qu'il  y  alloit  de  la 
salvation  de  l'ame  du  premier  prince  de  la  chrestienté, 
et  qui  devoit  estre  le  premier  fils  de  l'Eglise,  lequel 
desiroit  se  faire  instruire  pour  se  remettre  en  son 
devoir  de  reJognoistre  l'Eglise  et  le  Sainct  Siège  ;  que 
ceste  conversion  pourroit  ramener  les  autres  héré- 
tiques en  leur  devoir,  prenant  exemple  sur  un  si  grand 
prince;  qu'outre  toutes  ces  choses,  qu'il  failloit  craindre 
un  schisme  en  la  France,  et  que  les  princes  du  sang  et 

autres  princes  et  ofïiciers  de  la  couronne  catholiques, 
se  voyans  refusez  d'estre  oùys  de  Sa  Saincteté,  se 
pourroient  résoudre  de  faire  eslire  un  patriarche  en 
France,  comme  desjà  il  en  avoit  esté  tenu  quelques 
propos.  Ledit  sieur  marquis  fit  sa  remonstrance  d'une 
telle  grâce  et  gravité,  que  le  pape  Sixte,  qui  estoit 
d'un  naturel  rude,  ramolit  son  courage,  et  permit  à 
M.  de  Luxembourg  de  venir  à  Rome,  ainsi  que  les 
autres  princes  qui  y  vont  pour  leurs  affaires  particu- 
lières, sans  qu'il  prinst  aucune  qualité  d'ambassadeur. 
M.  de  Luxembourg,  contraint  de  céder  au  malheur 
du  temps,  arrivé  à  Rome ,  et  introduit  dans  la  chambre 
du  Pape ,  et  non  au  consistoire ,  traicta  avec  Sa  Saincteté 
avec  tant  de  révérence,  que  le  pape  Sixte  cognut  lors 
que  ceux  de  l'union  ne  luy  avoient  pas  tout  dit.  Les 
affaires  en  ce  commencement  prirent  un  long  traict: 
le  Pape  voulut  estre  informé  au  vray  des  affaires  de  la 
France ,  et  cependant  deffendit  au  cardinal  Caëtan  de 
n'user  d'excommunication  contre  les  princes  et  sei- 
gneurs catholiques  du  party  royal.  Du  depuis  M.  de 
Luxembourg,  ayant  esté  à  Nostre-Dame  de  Lorette, 
et  revenu  à  Rome ,  où  le  bruit  estoit  parvenu  de  la 
victoire  que  le  Roy  avoit  obtenue  à  Ivry  sur  l'union, 
et  qu'il  alloit  mettre  le  siège  devant  Paris,  il  alla  voir 
Sa  Saincteté,  qui  s'enquesta  de  luy  fort  particulière- 
ment des  conditions  et  des  humeurs  de  Sa  Majesté. 
M.  de  Luxembourg,  qui  vid  l'occasion  née  de  faire  un 
service  à  son  prince,  ne  manqua  de  représenter  à  Sa 
Saincteté  la  générosité,  la  clémence  et  l'humanité  du 
Roy,  et  les  endroicts  où  il  en  avoit  monstre  les  effects. 
Le  Pape ,  l'ayant  long  temps  escouté,  s'enquestant  tous- 
jours  de  la  vérité  de   quelques  actions  que  l'on  luy 

a  voit  dites  de  Sa  Majesté,  luy  dit  en  fin  :  M'incresce 
di  Vaver  scommunicato  essendo  di  tai  costumi,  ma  io 
che  no  l'hb  fatto  perche  Verafatto  (0.  Depuis  il  l'ap- 
pella  roy  de  Navarre,  car  auparavant  il  ne  l'appelloit 
que  prince  de  Bearn. 

M.  de  Luxembourg  avoit  mené  avec  luy  maistre 
Hugues  de  Lestre,  homme  très-eloquent  en  la  langue 
latine,  et  bien  versé  aux  affaires  d'Estat.  Sa  Saincteté 
l'ayant  ouy  parler  des  affaires  de  la  France,  il  voulut 
que  cest  orateur  eust  audience  au  consistoire  au  nom 
de  ceux  qui  Favoient  envoyé.  Le  comte  Olivarez,  am- 
bassadeur d'Espagne  à  Rome,  les  agents  de  l'union,  et 
sur  tous  le  cardinal  de  Pellevé,  scachans  la  resolution 
de  Sa  Saincteté,  tascherent  par  tous  les  moyens  qu'ils 
purent d'empescherceste audience;  mais  Sixtes  l'ayant 
résolu,  il  falut  qu'ils  passassent  par  là,  car  il  estoit 
pape  absolu.  Après  que  l'orateur  de  M.  de  Luxem- 
bourg eut  esté  ouy  au  consistoire,  les  opinions  de 
plusieurs  cardinaux,  pour  n'avoir  esté  bien  advertis 
des  affaires  de  France,  se  changèrent.  Le  Pape  mesme 
rescrivit  à  M.  le  cardinal  de  Vendosme  (lequel  depuis 
la  mort  de  son  oncle  print  le  tiltre  de  Bourbon  )  et  à 
M.  le  cardinal  de  Lenoncourt.  L'ambassadeur  d'Es- 
pagne à  Rome  et  les  agents  de  l'union  se  trouvèrent 
lors  esbahys  de  ce  changement  d'affaires  :  ceux-cy  font 
courir  contre  Sa  Saincteté  plusieurs  calomnies  sous 
main,  ceux-là  le  menacent  à  l'ouvert. 

Le  comte  Olivarez  fut  si  outrecuydé  que  de  dire 
au  Pape  que  s'il  ne  chassoit  M.  de  Luxembourg  pour 
le  bien  de  la  religion  catholique,  que  son  maistre  le 

(')  Je  suis  fâché  de  l'avoir  excommunié  puisqu'il  est  tel,  mais  il  ré- 
toit déjà  avant  que  je  l'excommuniasse. 

roy  d'Espagne  luy  feroit  la  guerre ,  et  le  feroit  dé- 
clarer incapable  de  son  pontificat  par  un  concile  qu'il 
feroit  tenir  en  ses  royaumes  et  pays.  La  bravade  de 
cest  Espagnol  fut  cause  qu'il  sortit  de  Rome,  et  le  duc 
de  Cesse  vint  tenir  sa  place. 

Les  agents  de  l'union  firent  courir  lors  plusieurs 
escrits  contre  Sa  Sainctete,  la  substance  de  la  plus- 
part  desquels  estoitquele  cardinal  Montalto  avoit  fait, 
de  la  part  de  Sa  Sainctete,  promesse  à  ceux  de  l'union 
de  leur  ayder  et  secourir  de  thresors ,  mais  que ,  poul- 
ies affaires  du  royaume  de  France,  il  ne  failloit  es- 
pérer de  Sa  Sainctete  sinon  les  thresors  spirituels  de 
l'Eglise ,  et  non  pas  les  temporels  ;  que  quand  on  par- 
loit  à  Sa  Sainctete  des  affaires  de  la  France,  et  qu'il 
estoit  besoin  de  mettre  la  main  à  la  bource ,  qu'il  re- 
mettoit  les  agents  de  l'union  de  jour  en  jour,  et  d'une 
congrégation  de  messieurs  les  cardinaux  à  l'antre  sub- 
séquente ;  que  quoy  que  Sa  Sainctete  dist  qu'avant 
que  rien  ordonner  il  desiroit  estre  bien  instruit  des 
affaires  de  France ,  et  que  pour  cest  effect  il  avoit  en- 
voyé quérir  Grimaldi  en  son  archevesché  d'Avignon 
pour  en  avoir  plus  de  lumière,  et  qu'il  desiroit  estre 
inspiré  du  Sainct  Esprit  de  ce  qu'il  auroit  à  faire,  ainsi 
qu'il  le  pensoit  estre  bien-tost  par  les  prières  de  plu- 
sieurs personnes  ausquelles  il  avoit  donné  charge  de 
prier  Dieu ,  que  tout  cela  n'estoit  que  des  délais  pour 
ne  donner  aucune  resolution,  parce  qu'on  ne  pouvoit 
offenser  plus  les  oreilles  de  Sa  Sainctete  que  de  luy 
parler  d'argent  pour  le  secours  de  France  ;  que  Sa 
Sainctete  desiroit  plustost  rendre  son  comtat  d'Avi- 
gnon tributaire  de  six  mille  escus  par  an  au  sieur 
Desdiguieres,  chef  des  huguenots  en  Dauphiné,  affin 

qu'il  fusten  paix,  que  non  pas  d'employer  son  thresor 
pour  le  défendre  de  payer  tribut  en  faisant  la  guerre 
aux  hérétiques;  qu'il  ne  failloit  donc  plus  espérer  d'a- 
voir de  Sa  Saincteté  aucun  secours  que  sa  seule  bé- 
nédiction, puis  que  les  cinq  millions  d'or  qu'il  avoit 
ramassez  du  patrimoine  de  sainct  Pierre  et  mis  au 
chasteau  Sainct  Ange  n'estoient  que  pour  enrichir 
ses  parens,  mesmes  qu'il  avoit  baillé  six  cens  mille 
escus  à  Marc  Antoine  Colomna  qui  avoit  espousé  sa 
niepee ,  et  avoit  achepté  de  belles  terres  pour  l'exer- 
cice du  sieur  don  Michel. 

Ainsi  le  pape  Sixte  entra  en  l'inimitié  de  l'Espagnol 
et  de  ceux  qui  supportoient  à  Rome  les  ligueurs  de 
France.  Le  duc  de  Cesse ,  nouvel  ambassadeur  d'Es- 
pagne à  Rome,  y  vint  exprès  pour  empescher  que  l'on 
ne  receust  le  roy  Henry  iv  au  giron  de  l'Eglise,  quoy 
qu'il  s'y  reduisist,  et  pour  faire  sortir  M.  de  Luxem- 
bourg de  Rome.  Plus,  il  somma  Sa  Saincteié  de  se- 
courir d'argent  les  princes  delà  ligue  en  France,  et 
d'y  excommunier  tous  les  catholiques  royaux.  Sixte 
luy  respondit  qu'il  n'en  feroit  rien.  Le  consistoire  s'as- 
sembla, où  Sa  Saincteté  remonstra  qu'aux  affaires  de 
France  il  s'estoit  tousjours  porté  suyvant  l'équité  et  la 
raison.  Entre  le  Pape  et  le  roy  d'Espagne  quelques 
cardinaux  furent  esleus  arbitres  affin  d'appaiser  ces 
differens.  Mais  comme  Sa  Saincteté,  vrayment  conduit 
de  l'esprit  de  Dieu  au  chemin  qu'il  tenoit  pour  appai- 
ser  les  troubles  de  France,  eut  pris  resolution  d'y  ra- 
mener par  la  douceur  ce  qu'il  y  avoit  esgaré  par  sa  vio- 
lence, il  mourut  le  vingt-septiesme  aoust,  la  nuict  sur 
les  vingt-quatre  heures,  ayant  tenu  le  siège  cinq  ans 
quatre  mois  trois  jours,  aagé  de  soixante  et  dix  ans. 

Geste  mort,  advenue  assez  subitement,  car  il  ne 
fut  que  deux  jours  malade,  ne  fut  sans  soupçon  de 
poizon.  Quelques-uns  ont  dit  qu'il  fut  empoisonné  en 
ouvrant  une  lettre  venant  d'Espagne  ;  d'autres,  d'une 
autre  façon. 

M.  de  Luxembourg  se  retira  de  Rome  incontinent 
après  ceste  mort  pour  s'en  revenir  en  France ,  et  es- 
crivit  amplement  au  collège  des  cardinaux  touchant 
les  affaires  des  François;  mais  il  s'en  trouva  parmy 
eux  tant  de  passionnez  pour  l'Espagnol ,  que  ses  let- 
tres ne  furent  point  veuës  ne  receuës  au  conclave.  Ce 
fut  aussi  en  ce  temps  là  que  l'on  disoit  que  les  minis- 
tres du  roy  d'Espagne  y  faisoient  tenir  des  billets,  et 
mandoient  à  leurs  partisans  :  Su  Magestad  no  quiere 
que  N.  sea  papa  :  se  holgard  que  N.  le  sea  :  quiere 
que  N.  lo  tenga  (0.  La  suitte  de  ceste  histoire  le  don- 
nera mieux  à  cognoistre. 

Avant  que  retourner  voir  ce  qui  se  passa  en  France, 
voyons  un  petit  epitome  de  la  vie  de  Sixte  v,  que 
Dieu  avoit  pris  des  ténèbres  d'une  infirme  condition 
et  bergerie  temporelle,  pour  l'eslever  à  la  plus  haute 
et  vive  splendeur  de  toutes  les  dignitez  publiques. 
Sixte,  auparavant  que  d'estre  pape,  s'appelloit  Perreti, 
et  fut  fils  d'un  pauvre  homme  en  la  Marque  d'Ancone 
qui  gardoit  les  pourceaux.  Le  gardien  des  cordeliers 
de  Florence,  passant  par  là,  s'addressa  à  ce  Perreti, 
qui,  petit  enfant,  gardoit  aussi  les  pourceaux,  et  luy 
demanda  le  chemin.  Perreti  le  luy  enseigna  de  si 
bonne  grâce,  que  ce  bon  père  gardien  luy  demanda 
s'il  vouloit  s'en  aller  avec  luy  ;  à  quoy  il  s'accorda 

(0  Sa  Majesté  ne  veut  pas  *jue  N.  soit  pape;  elle  consent  que  N.  le 
soit;  elle  yeut  que  N.  obtienne  celte  dignité. 

pourveu  que  son  père  le  voulust.  Ayant  demande' 
congé  à  son  père,  qui  le  consentit,  il  s'en  alla  avec 
ce  père  gardien. 

Estant  à  Florence,  et  mis  à  l'estude ,  il  s'y  employa 
si  bien ,  qu'en  peu  de  temps  il  surmonta  tous  ses  com- 
pagnons, et  de  degré  en  degré  parvint  aux  licences, 
et  eut  charge  entre  les  siens.  Ne  pouvant  plus  se  tenir 
en  choses  si  basses ,  il  devint  hautain ,  et  tient-on 
rnesmes  que  le  convent  fut  comme  contraint  de  le 
congédier  pource  qu'il  se  rendoit  du  tout  incom- 
patible. 

Or,  estant  à  Rome,  il  s'alla  rendre  au  palais  du  car- 
dinal d'Est,  lequel  l'employa  en  maniement  d'affaires 
dont  il  s'acquitta  fort  bien.  Il  advint  que  Hugues  Bon- 
compagne,  qui  depuis  a  esté  cardinal  et  pape,  appelle 
Grégoire  xm,  fut  envoyé  en  Espagne.  Le  cordeîier 
Perreti  trouva  moyen  d'aller  avec  luy,  où  il  prit  les 
affaires  si  bien,  qu'avec  Sfondrat,  qui  depuis  a  esté 
pape,  appelle  Grégoire  quatorziesme,  il  eut  l'honneur 
un  jour  d'estre  festoyé  du  roy  d'Espagne  avec  ledit 
sieur  cardinal  Boncompagne  légat. 

En  la  cour  d'Espagne  il  y  a  tousjours  des  locos , 
qui  font  les  nabis ,  c'est-à-dire  des  plaisans  ou  fols;  ces 
gens-là  sont  de  Barbarie,  et  contrefont  les  prophètes. 
Il  advint  que  l'un  de  ces  locos,  tandis  qu'ils  estoient 
tous  à  table,  s'addressa  au  roy  d'Espagne  Philippe  n, 
et  luy  dit  :  «  Tu  ne  sçais  pas  avec  qui  tu  manges.  »  En- 
quis  par  le  Roy  pourquoy  il  disoit  cela  ,  il  luy  respon- 
dit  :  «  Pource  que  tu  manges  avec  trois  papes.  »  Ce 
qu'ayant  dit ,  il  alla  frapper  sur  l'espaule  du  légat  Bon- 
compagne  ,  et  puis  descendit  au  bas  de  la  table  où  es- 
toit  Perreti ,  qu'il  frappa  aussi ,  puis  remonta  de  l'autre 

costé,  et  frappa  aussi  Sfondrat  pour  le  troisiesme , 
monstrant  l'ordre  de  leur  promotion  comme  elle  est 
advenue  :  ce  qui  fut  lors  très-bien  note'. 

Au  retour  de  là ,  Perreti ,  allant  et  venant  par  l'Italie, 
le  Piedmont  et  la  France ,  mania  tellement  son  ordre 
de  Sainct  François,  qu'il  lut  esleu  gênerai. 

Depuis  ceste  heure  là  il  commença  de  se  figurer  le 
siège  papal;  et  comme,  après  ses  visites  dans  les  pro- 
vinces, il  fut  arrivé  dans  Rome,  il  regardoit  un  jour 
entr'autres  le  chasteau  Sainct  Ange,  et  dit  :  Si  questo 
loco  avrebbe  ben  potuto  dir  la  venta,  chefoss'io  fatto 
papa  (0  !  ce  qu'il  disoit  pource  que  Hugues  Boncom- 
pagneavoitestéeslu  pape  qui  se  nomma  Grégoire  xm, 
lequel  Grégoire  le  fit  peu  après  cardinal  à  l'instance 
du  cardinal  d'Est.  Estant  cardinal,  il  se  retira  dans  sa 
vigne,  c'est-à-dire  maison champestre,  combien  qu'elle 
fust  dans  la  ville  ,  ainsi  que  les  grands  ont  accoustumé 
faire  dans  Rome.  Mais  on  tient  que  de  là  il  regardoit 
souvent  les  tours  du  chasteau  Sainct  Ange,  espérant  un 
jour  d'y  parvenir.  Et  de  fait,  Grégoire,  sur  la  fin  de 
ses  jours ,  se  resouvenant  de  ce  qu'avoit  dit  le  loco 
d'Espagne,  disoit  souvent  :  Questo  monaco  pensa  anche 
d'esser  papa  dopo  la  mia  morte  (2)  :  ce  qui  survint, 
car,  advenant  qu'il  y  eut  grande  contestation  entre  les 
partys  contendans  au  papat,  on  s'advisa,  par  le  moyen 
dudit  cardinal  d'Est,  de  faire  Perreti  pape,  lequel,  es- 
tant venu  à  ce  sainct  degré,  se  fit  appeller  Sixte  v,  car 
il  s'appelloit  Félix. 

Il  se  comporta  en  ceste  dignité  fort  magnifiquement, 
faisant  beaucoup  de  belles  choses  ;  mais  en  son  parti- 

(»)  Ce  fou  auroit-il  dit  vrai  en  prédisant  que  je  serois  pape  ?  — (2)  Ce 
moine  pense  encore  qu'il  sera  pape  après  ma  mort. 

culier  il  estoit  hautain  et  severe;  et  quant  on  luy  re- 
monstroit,  au  regard  de  quelqu'un  prisonnier  ou  en 
peine  de  sa  vie,  que  c'estoit  un  gentilhomme,  affin  de 
l'induire  à  quelque  douceur,  il  disoit  :  M'incresce  che 
no  sia  principe  (*)  ;  dequoy  il  a  esté  blasmé  de  quel- 
ques-uns, qui,  au  lieu  de  le  qualifier  du  tiltre  de  severe, 
l'appellerent  cruel,  superbe,  et  audacieux.  Bref,  la 
justice  fut  administrée  durant  son  rogne  avec  telle 
sévérité  ez  terres  de  l'Eglise,  que  sur  la  fin  de  ses  jours, 
en  plaidant,  on  disoit  quelquesfois:  Souviens  -toy  que 
Sixte  est  encores  en  vie.  Plusieurs  historiens  ont  escrit 
beaucoup  de  particularitez  de  sa  vie,  des  beaux  basli- 
ments  qu'il  a  fait  faire  durant  qu'il  a  esté  pape,  des 
ordonnances  qu'il  a  faictes  pour  la  création  des  cardi- 
naux à  l'advenir,  des  loix  qu'il  a  faict  publier  et  ob- 
server es  terres  de  l'Eglise  contre  les  adultères  et 
contre  les  astrologues,  des  festes  qu'il  a  establies,  de 
ceux  qu'il  a  canonisez ,  des  grands  tributs  qu'il  a  faict 
establir  dans  Rome ,  de  la  punition  des  bannis ,  qu'il  a 
chassez  durant  son  pontificat  des  terres  de  l'Eglise  ,  et 
comme  il  desiroit  sur  tout  de  laisser  une  mémoire  de 
ses  actions  après  sa  mort,  s'estant  fait  dresser  une  sta- 
tué au  Capitoîe ,  que  quelques  Romains  après  sa  mort 
voulurent  abbattre,  ce  qui  ne  fut  faict  ;  et  toutesfois,  ce 
tumulte  appaisé ,  l'on  fit  un  décret  ou  arrest  dans 
Rome  par  lequel  il  fut  deffendu  à  l'advenir  d'eslever 
à  aucun  pape  vivant  sa  statue.  Après  la  mort  de  Sixte 
le  siège  fut  vacant  dix -huit  jours,  et  fut  esleu  pape 
Urbain  vu,  ainsi  que  nous  dirons  cy-après.  Retour- 
nons voir  ce  qui  se  passe  en  France. 

Nous  avons  dit  cy-dessus  que  le  R.oy  tenoit  en  un 

(.0  J'ai  regret  qu'il  ne  soit  ptinee. 

mesme  temps  comme  enclos  Paris  et  Sainct  Denis, 
et  avoit  loge'  son  armée  es  villages  plus  prochains  de 
ces  deux  villes.  Au  commencement  du  mois  de  juin  le 
duc  de  Nemours  fit  trois  actions  dans  Paris  qui  inti- 
midèrent merveilleusement  ceux  qui  y  eussent  voulu 
entreprendre  de  faire  quelque  practique  pour  le  ser- 
vice du  Roy.  Premièrement,  il  fit  que  la  cour  de  par- 
lement publia  un  arrest  contre  ceux  qui  seroient  si 
hardis  que  de  parler  d'aucune  composition  avec  Sa 
Majesté.  Secondement,  il  eut  tellement  l'œil  sur  ceux 
que  l'on  appelloit  politiques  ou  royaux,  qu'il  descou- 
vrit que  le  sieur  de  Vigny,  receveur  de  la  ville,  et 
beau-frere  du  président  Brisson ,  avoit  quelque  intel- 
ligence avec  le  Roy.  Ceste  entreprise  n'estoit  pas  petite  ; 
mais  le  duc  de  Nemours  et  ceux  qui  le  conseilloient 
s'adviserent  de  ne  rien  remuer,  pource  que  l'on  trouva 
que  plusieurs  personnes  notables  en  estoient  :  ils  le 
firent  sortir  en  payant  douze  mille  escus  pour  sa  ran- 
çon, laquelle  rançon  tourna  au  proffit  du  sieur  de  La 
Chapelle  Marteau,  prevost  des  marchands,  auquel  du 
depuis  les  Seize  reprochèrent  qu'il  avoit  eu  pour  sa 
part  la  somme  de  six  vingts  mille  escus  provenus  des 
rançons  de  quelques  uns  de  messieurs  de  la  cour  de  par- 
lement, lors  qu'ils  furent  menez  prisonniers  à  la  Bastille 
l'an  i588,  outre  les  susdits  douze  mille  escus,  et  six 
mille  escus  que  les  ministres  d'Espagne  luy  avoient  bail- 
lez pour  tenir  le  party  espagnol.  Si  celuy  là  en  a  tant  eu 
à  luy  seul  pour  sa  part,  il  est  facile  à  considérer  com- 
bien ceux  qui  estoient  plus  grands  que  luy  en  ont  eu , 
et  combien  de  rançonnements  et  de  pilleries  furent 
exercées  en  ceste  grande  ville.  La  troisiesme  action 
que  fit  le  duc  de  Nemours  pour  avoir  promptement 

de  l'argent,  fut  que,  par  l'advis  du  légat  et  de  l'ambas- 
sadeur d'Espagne,  les  ornements  d'or  et  d'argent  les 
moins  nécessaires  qui  estoient  aux  églises  furent  ven- 
dus pour  payer  les  gens  de  guerre,  à  la  charge  que  l'on 
en  redonneroit  d'autres  dans  trois  mois  :  on  le  promit, 
mais  on  n'en  fit  rien.  Oultre  tout  cela,  les  anciens 
joyaux  de  la  couronne  de  France  furent  aussi  pris, 
vendus,  et  For  fondu  et  monnoyé.  Quelques-unes,  et 
des  plus  belles  pierreries,  ont  esté  depuis  recouvrées, 
lors  que  le  Roy  entra  dans  Paris,  l'an  iSgi,  d'entre  les 
mains  de  ceux  qui  en  ce  temps  là  se  les  approprièrent, 
et  toutesfois,  s'en  trouvans  saisis,  ont  dit  depuis  qu'ils 
n'en  estoient  que  dépositaires. 

Le  chevalier  d'Aumalle,  le  sieur  de  Vitry  et  au- 
tres seigneurs  qui  estoient  dedans  Paris  ,  faisoient 
journellement  plusieurs  sorties  à  la  faveur  du  canon: 
aucunesfois  ils  revenoient  victorieux,  et  quelquesfois 
on  les  rechassoit  plus  viste  qu'ils  n'estoient  sortis.  Ce- 
pendant M.  de  Mayenne  ayant  esté  quelque  temps  à 
Soissons  et  rassemblé  quelques  troupes  de  gens  de 
guerre  autour  de  luy,  entr  autres  le  marquis  de  Me- 
nelay  et  le  vicomte  de  Tavannes,  il  s'achemina  à  Cam- 
bray,  où  il  fut  bien  receu  de  M.  de  Ealagny.Tout  leur 
dessein  estoit  de  trouver  la  manière  de  secourir  Paris, 
assiégé  par  le  Roy.  Les  forces  qu'ils  eussent  peu  amas- 
ser de  leur  seule  puissance  estoient  petites  :  ce  fut 
ce  qui  fit  résoudre  le  duc  d'aller  trouver  le  duc  de 
Parme  à  Condé.  Celuy  qui  a  faict  le  second  discours 
sur  Testât  de  la  France  dit  en  cest  endroict  : 

Que  le  duc  de  Mayenne  y  receut  des  traittemens , 
non  seulement  indignes  de  sa  qualité,  mais  indignes  de 
la  majesté  du  royaume,  et  qu'il  fallut  que  celuy  qui 

se  disoit  lieutenant  gênerai  de  tout  l'Estat  et  couronne 
de  France,  allast  faire  la  court  à  celuy  qui  ne  porto it 
que  tiltre  de  lieutenant  de  son  maistre  en  une  seule 
province. 

Qui  en  maison  de  prince  entre,  il  devient 
Serf,  quoy  qu'il  soit  libre  quand  il  y  vient, 

ce  dit  Pompée  à  ses  amis,  quand  après  la  bataille  de 
Pharsale  il  s'en  alloit  demander  secours  à  Ptolomée. 
Les  vaincus  qui,  les  mains  vuides,  vont  reqfferir  les 
princes  leurs  voisins,  sont  subjets  à  ces  affronts  là. 

Toutes  ses  prières  neantmoins,  toutes  ses  conjura- 
tions, toutes  ses  offres  estoient  inutiles,  si  le  propre 
interest  du  roy  d'Espagne  n'y  eust  este'  meslé;  car 
cependant,  sans  perdre  temps,  le  Roy  pressoit  Paris 
de  telle  sorte  qu'il  s'en  alloit  perdu,  et  sa  perte  sans 
difficulté  entrainoit  tout  le  party  de  la  ligue.  Cela 
esveilla  beaucoup  l'Espagnol ,  caria  continuelle  crainte 
de  la  prospérité  du  Roy  le  gehennoit  plus  que  toutes 
les  considérations  qu'il  disoit  avoir  de  la  religion,  ny 
que  les  vrayes  du  danger  de  ses  partisans  ne  l'eussent 
sceu  esmouvoir.  Il  voioit  bien  que  ceste  ville  conquise 
il  conqueroit  l'Estat,  et,  le  feu  esteint  chez  nous,  qu'il 
y  avoit  apparence  que  ce  seroità  luy  à  recevoir  le  flam- 
beau :  toutesfois,  comme  bon  mesnager  avec  son  inte- 
rest ,  il  ne  laissa  de  se  servir  de  la  peur  des  pauvres 
Parisiens,  et  de  deffendre  exprès  à  son  lieutenant  le 
duc  de  Parme  de  ne  s'advancer  point  qu'à  leur  ex- 
trême nécessité. 

Le  roy  d'Espagne,  bien-ayse  donc  de  voir  le  chef  de 
l'union  réduit  à  la  nécessité  de  luy  présenter  presque 
la  carte  blanche,  se  resjoiiit  de  voir  réussir  ses  inten- 
4°-  7 

tions;  car  d'un  costé  il  envoya  à  Rome,  ainsi  que 
nous  avons  dit ,  affin  que  l'on  ne  receust  point  le  Roy 
au  sein  de  l'Eglise,  quand  bien  il  se  voudroit  conver- 
tir, de  l'autre  il  fit  lever  des  gens  de  guerre  en  Alle- 
magne et  en  Flandres  pour  troubler  tellement  la 
France  qu'il  s'en  pust  rendre  le  maistre,  ou,  pour  le 
moins,  la  diviser  si  bien  qu'il  n'en  craignist  jamais 
la  puissance.  On  tient  que  si  ce  Roy  eust  esté  aussi 
bien  à  Condé  comme  le  duc  de  Parme,  ou  qu'il  eust 
peu  estre  adverty  promptement  de  Testât  de  l'union, 
et  aussi  promptement  leur  respondre,  qu'ils  fussent 
tous  entrez  en  de  grandes  capitulations  pour  la  peur 
qu'ils  eurent  à  ceste  heure  là  :  mais,  devant  que  les 
courriers  fussent  allez  de  Bruxelles  à  l'Escurial  qui 
est  au  fonds  de  l'Espagne,  les  chefs  de  l'union,  ayans 
veu  les  villes  rasseurées  de  ceste  première  peur,  jugè- 
rent qu'il  y  avoit  encor  moyen  de  se  conserver  sans  se 
donner  si  promptement  à  l'Espagnol.  Quelques-uns 
ont  escrit  qu'ils  luy  accordèrent  toutesfois  tout  ce  qu'il 
voulut,  mesmes  de  lui  donner  des  places  à  faire  cita- 
delles; mais  cela  n'a  point  d'apparence  d'estre  creu, 
veu  ce  qui  est  advenu  depuis,  et  est  plus  facile  à  croire 
ce  que  d'autres  ont  dit,  qu'il  luy  fut  promis  seulement 
quelques  places,  comme  Guise,  Peronne  et  La  Fere 
(  veu  qu'il  a  eu  La  Fere  du  depuis,  ce  qui  a  tant  ap- 
porté de  ruyne  à  la  France  pour  la  r'avoir) ,  que  non 
pas  tout  ce  qu'on  pourroit  dire.  Tant  y  a  que  le  roy 
d'Espagne  commanda  au  duc  de  Parme  de  secourir 
Paris  avec  toutes  ses  forces  de  Flandres,  nonobstant 
toutes  les  remonstrances  que  ledit  duc  luy  envoya  dire 
que  cela  ne  se  pouvoit  faire  sans  desgarnir  de  forces 
plusieurs  places  du  Pays-Bas  sur  lesquelles,  en  son 

absence,  le  prince  Maurice  ne  faudroit  d'entrepren- 
dre et  de  s'en  rendre  maistre  :  ce  qui  advint,  ainsi  que 
nous  dirons  cy  après.  Bref,  ce  roy  d'Espagne,  qui 
au  mois  de  mars  protestoit  de  délivrer  le  cardinal  de 
Bourbon  de  prison  (  lequel  il  nommoit  roy  de  France  ), 
ayant  sceu  les  nouvelles  de  sa  mort,  commença  à  pin- 
cer sourdement  ceste  corde  des  prétentions  de  l'Infante 
sa  fille ,  pour  la  faire  entendre  aux  aureilles  des  chefs 
de  l'union.  La  suitte  de  ceste  histoire  donnera  à  cog- 
noistre  toutes  ses  practiques  et  ce  qui  en  est  advenu. 

Paris  est  tellement  pressé  de  la  faim,  que  ceux  qui 
avoient  accoustumé  de  manger  des  viandes  délicates 
n'usoient  plus  que  du  pain  d'avoine,  delà  chair  d'asne, 
mulets  et  chevaux ,  encor  ne  s'en  trouvoit  il  que  bien 
peu  et  bien  chèrement.  Le  pauvre  peuple  ne  vivoit 
que  de  bouillies  faictes  de  son  d'avoine.  Le  duc  de 
Mayenne  envoyoit  souvent  de  Meaux,  où  il  estoit  de 
son  retour  de  Flandres,  des  messagers  pour  asseurer 
les  Parisiens  d'un  prompt  secours.  Les  chefs  qui  estoient 
dedans  Paris,  selon  qu'il  en  estoit  occasion,  se  ser- 
voient  de  ses  lettres,  ou  en  faisoient ,  selon  leur  inten- 
tion, d'autres,  lesquelles  les  prédicateurs  de  la  faction 
des  Seize  lisoient  en  leurs  sermons  au  peuple,  et  n'ou- 
blioient  de  l'encourager  à  endurer  pro  aris  et  focis, 
pour  Dieu,  pour  leur  religion  ,  et  pour  leur  patrie.  Ce 
sont  de  spécieux  prétextes  qui  ont  fait  faire  des  actes 
esmerveillables  par  le  passé  à  plusieurs  peuples ,  quand 
ils  ont  esté  persuadez  à  ce  faire  par  les  prédicateurs 
qui  leur  dévoient  dire  la  vérité.  Le  docteur  Boucher 
et  les  autres  prédicateurs  de  lajfaction  des  Seize,  avec 
Panigarole  et  autres  prédicateurs  italiens  de  la  maison 
du  légat,  monstrerentlors  combien  l'éloquence  joincte 

au  prétexte   de   la  religion  faict  animer  un  peuple. 
Bref,  ils  sceurent  si  dextrement  entretenir  les  Parisiens 
par  des  processions  ,  par  des  prières  de  huict  jours,  et 
par  des  cérémonies  qu'ils  faisoient  selon  qu'ils  en  ju- 
geoient  estre  occasion,  que  plusieurs  ont  fait  une  corn-, 
paraison  de  ce  siège  de  Paris  à  celuy  de  Hierusalem 
pour  les  extremitez  ausquelles  les  uns  et  les  autres  se 
trouvèrent  réduits  :  ceux  de  Hierusalem  par  les  ze- 
lotes,  et  les  Parisiens  par  les  zelez.  Le  docteur  Bou- 
cher, qui  (osté  ceste  tache  d'avoir  l'ame  toute  espa- 
gnole bien  qu'il  soit  parisien)  est  un  grand  prédica- 
teur et  docte,  s'advisa  de  faire  faire  un  vœu  au  nom 
de  toute   la  ville  de  Paris.  En  une  assemblée  dans 
l'Hostel  de  la  ville,  après  une  longue  harangue  qu'il 
fît,  il  proposa  qu'il  failloit  se  vouer  à  Nostre-Dame  de 
Lorette,  et  qu'en  cas  que  l'on  fust  délivré  du  siège, 
qu'on  luy  feroit  présent  d'une   lampe  et  d'un  navire 
d'argent  pesant  trois  cents  marcs.  Ce  vœu  fut  faict  le 
lendemain  par  le  prevost  des  marchans  et  les  eschevins 
dans  l'église  Nostre  Darne  en  la  présence  du  légat. 
Ils  firent  bien  ce  vœu,  mais,  le  péril  passé,  peu  se  sou- 
vindrent  de  le  mettre  en  effect,  et  n'y  eut  qu'un  bour- 
geois lequel  donna  quelque  argent  à  deux  religieux 
feuillans  pour  aller  à  Lorette  y  faire  quelques  dévo- 
tions. 

Tandis  que  le  duc  de  Nemours  donnoit  àsesfavorits 
les  biens  des  politiques  ou  royaux  de  Paris  qui  estaient 
en  l'armée  du  Koy,  le  légat  Gaétan  et  l'ambassadeur 
Mendoze  employoient  tout  ce  qu'ils  pouvoient  pour 
entretenir  le  peuple,  de  peur  qu'eux  ne  tombassent  en 
la  puissance  du  Koy;  ils  faisoient  aussi  quelques  au- 
mosnes  tous  les  jours;  leur  vaisselle  d'argent  et  leurs 

bagues  mesmes  furent  employées  pour  le  payement 
des  soldats.  Plusieurs  dans  Paris  disaient  quelquefois 
tout  haut  qu'ils  estoient  la  cause  de  leur  misère.  Ceux 
qui  disoient  cela  voulurent  faire  une  entreprise  ,  mais 
ils  se  trouvèrent  si  foibies,  comme  nous  dirons  tantost, 
qu'ils  ne  firent  aucun  effect. 

La  ville  de  Sainct  Denis  cependant  estoit  tellement 
presse'e  de  faim,  que  ceux  de  dedans  estoient  réduits  à 
ne  manger  chacun  jour  que  quatre  onces  de  pain  de 
son.  Le  duc  de  Nemours,  estant  adverty  de  ceste  né- 
cessité, désireux  de  ne  laisser  perdre  ceste  place  si  im- 
portante à  Paris,  s'advisa  de  leur  donner  quelque  se- 
cours en  attendant  celuy  du  duc  de  Mayenne  qui  s'as- 
sembloit  à  Meaux.  Pour  ce  faire  il  choisit  trente  des 
siens  bien  montez,  ausquels  il  fit  pendre  à  chacun  un 
sac  de  farine  a  l'arçon  de  la  selle,  et  les  fit  sortir  par 
une  porte,  tandis  que  luy,  le  chevalier  d'Aumale  et 
quelques  cavaliers,  sortirent  par  un  autre  endroit  pour 
amuser  les  royaux  et  donner  moyen  à  ce  secours  de 
s'escouler  dans  Sainct  Denis.  Quelques-uns  des  trente 
y  allèrent ,  les  autres  ne  purent  passer.  Ce  peu  de  farine 
que  receurent  ces  assiégez  les  encouragea;  mais,  voyant 
qu'il  n'en  venoit  d'avantage,  ils  se  rendirent  à  compo- 
sition, laquelle  ils  eurent  du  P\oy  telle  qu'ils  désirèrent, 
pour  l'importance  de  ceste  place  que  Sa  Majesté  desiroit 
avoir,  d'où  ils  emmenèrent  le  canon  et  tout  leur  bagage. 

Ceste  sortie  du  duc  de  Nemours  fut  cause  du  combat 
qui  se  fit  peu  de  jours  après  entre  le  sieur  de  Montglas 
et  le  baron  de  Contenant.  Leur  querelle  vint  que  le  sieur 
de  Montglas  estant  royal,  et  le  baron  de  Contenant  de  la 
ligue,  s'estansrecognus  en  ceste  sortie  comme  amis  qu'ils 
estoient,  et  s'estans donné  parole,  se  retirèrent  seuls  à 

part  pour  parler  de  quelque  accord  ;  mais  Contenant  , 
ayant  apperceu  que  quelques  royaux  venoient  en  cou- 
rant approcher  prez  d'eux,  se  retira  vers  les  siens,  et  en 
fuyant  laissa  tomber  son  chappeau,  ce  qui  fut  cause 
qu'il  usa  de  quelques  paroles  contre  l'honneur  du  sieur 
de  Montglas,  lesquelles,  reportées,  firent  que  ces  deux 
gentils-hommes  accordèrent  de  terminer  leur  querelle 
en  quatre  coups,  savoir,  un  de  lance,  un  du  pistolet, 
et  deux  d'espe'e.  Le  jour  qu'ils  combattirent  il  se  fit 
une  trefve,  et  un  grand  nombre  de  personnes  se  trou- 
vèrent, tant  d'un  party  que  d'autre,  pour  les  voir  com- 
battre hors  le  faux-bourg  Sainct  Honore'.  Leur  combat 
finy  sans  avoir  eu  aucun  advantage  l'un  sur  l'autre, 
leurs  parrains  les  séparèrent,  et  incontinent  la  trefve 
fut  finie,  que  l'on  signifia  par  un  coup  de  canon  tiré 
de  l'armée  du  Roy. 

M.  le  cardinal  de  Gondy  estoit  dans  Paris  durant  ce 
siège  ;  il  n'y  avoit  occasion  qui  se  presentast  pour  trou- 
ver quelque  moyen  de  paix  ou  de  reconciliation  que 
ce  prélat  n'embrassast.  Les  Seize  mesmes  ont  fait  es- 
cr-ii e  dudit  sieur  cardinal  que  le  Roy  l'avoit  envoyé  à 
Paris  auprès  du  légat  pour  l'advertir  de  tout  ce  qui  s'y 
fer  oit ,  et  pour  y  disposer  le  clergé  à  recognoistre  Sa 
Majesté:  ce  qu'il  exécuta,  disent-ils,  d'une  telle  affec- 
tion, qu'ayant  practiqué  la  plus-part  de  son  clergé, 
lequel  estoit  auparavant  de  la  ligue,  il  le  fit  tellement 
devenir  royal,  qu'aucuns  s'employèrent  si  courageuse- 
ment pour  le  service  du  Roy,  que  les  effects  en  sont 
réussis  à  son  contentement.  Or  au  retour  du  marquis  de 
Pisany  en  France,  lequel  estoit  venu  en  l'armée  du  Roy 
se  descharger  de  son  ambassade  de  Rome,  le  légat  Caë- 
tan  et  ledit  sieur  marquis,  qui  s'estoient  veus  à  Rome 

familiai rement;,  désirèrent  encor  de  se  voir  :  ce  qu'ils 
firent  par  le  moyen  d'une  trefve  qu'ils  obtindrent  de 
part  et  d'autre ,  et  s'entrevirent  à  l'hostel  de  Gondy  au 
faux-bourg  Sainct  Germain.  En  ceste  entreveuë  ledit 
sieur  cardinal  de  Gondy  s'y  trouva  aussi.  Le  légat  n'a- 
voit  envie  que  de  sçavoir  ce  qui  se  passoit  à  Rome,  et 
le  marquis  pensoit  de  l'induire  à  procurer  la  paix. 
Leurs  intentions  se  trouvèrent  bien  dissemblables 3  ils 
estoient  tous  deux  personnages  prudents.  M.  le  car- 
dinal ne  vid  point  de  jour  en  leurs  discours  pour  y 
apporter  de  la  modération  et  trouver  un  moyen 
d'accord.  Aussi,  après  plusieurs  paroles  sans  fruict, 
leur  pourparler  finit,  et  ledit  sieur  cardinal  se  retira 
encor  avec  le  légat  dans  Paris,  et  le  marquis  au  camp 
du  Roy. 

Le  Roy,  voyant  l'opiniastreté  des  Parisiens,  se  résolut 
de  les  faire  serrer  de  plus  près.  Ayant  receu  les  troupes 
du  Languedoc  que  le  sieur  de  Chastillon  luy  amena, 
et  celles  qui  estoient  à  la  reprise  de  Chasteaudun,  ainsi 
que  nous  avons  dit,  tous  les  faux-bourgs  de  Paris  fu- 
rent pris  en  un  mesme  jour,  et  fit  on  approcher  le  ca- 
noji  fort  près  des  portes  de  la  ville;  ce  qui  fut  occasion 
que  le  duc  de  Nemours  fit  terrasser  la  porte  Sainct 
Honoré. 

La  faim  et  la  nécessité  s'augmentèrent  alors  davan- 
tage dans  Paris  ;  les  chiens,  les  chats,  les  rats,  les  sou- 
ris, le  vieil  oing,  et  les  herbes  crues  sans  pain  ,  furent 
les  viandes  du  peuple,  qui  n'avoit  point  d'argent  pour 
acheter  du  pain  de  son  d'avoine  et  de  la  bouillie  de 
son  :  plusieurs  moururent  de  faim  ;  beaucoup  furent 
deux,  trois,  quatre  et  cinq  jours  sans  rien  manger,  et 
puis  mouroient  :  il  ne  s'est  jamais  rien  veu  de  plus  de- 

plorable.  Le  Roy  mesme  fut  mari  y  du  mal  qu'ils  endu- 
roient,  et  bien  que  la  raison  de  la  guerre  vouloit,  puis 
que  la  resolution  avoit  esté  de  combattre  et  vaincre 
i'opiniastreté  des  assiégez  par  le  jeune  et  l'abstinence, 
sans  souffrir  qu'il  y  fust  porté  aucuns  vivres  pour  qui 
que  ce  fust,  et  de  faire  demeurer  dans  la  ville  tous  ceux 
qui  y  estoient,  sans  permettre  d'en  laisser  sortir  un 
seul,  affin  que  tant  plus  il  y  en  auroit,  tant  plustost 
les  vivres  qui  estoient  dedans  fussent  consommez,  si 
est-ce  toutesfois  que  les  hurlements  du  peuple,  les  gé- 
missements des  mères  qui  trouvoient  à  redire  leurs  en- 
fans,  pénétrèrent  non  seulement  l'air,  mais  aussi  les 
murailles  ,   et  vindrent  jusques  aux  aureilles  de   Sa 
Majesté  par  les  prières  de  ceux  qui  estoient  mesmes 
dans  son  armée  ,  aucuns  desquels  avoient  dans  Paris 
leurs  pères,  leurs  parens  et  leurs  amis  :  si  que,  consi- 
dérant que  tous  ces  peuples  estoient  tous  ses  subjects, 
et  la  plus -part  innocents,  et  qu'estans  chrestiens  il 
leur  failloit  oster  le  moyen  de  se  désespérer  et  se  per- 
dre, conduit  de  son  bon  naturel,  il  rompit  luy  mesmes 
la  barrière  des   loix  militaires,  et  ayant  accordé  pre- 
mièrement de  donner  des  passeports  pour  les  femmes, 
les  filles  et  lesenfans,  et  pour  tous  les  escoliers ,  il 
l'augmenta  peu  après  pour  les  gens  d'église  ,  et  puis  il 
en  fut  baillé  à  d'autres  qui  avoient  mesmes  esté  des 
plus  remuans.  Quelques-uns  aussi  de  son  armée  se  li- 
centierent  d'envoyer  des  vivres  aux  princes  et  prin- 
cesses. Toutes  ces  choses  furent  occasion  que  Sa  Ma- 
jesté ne  put  entrer  dans  Paris  pour  ceste  fois ,  quoy 
que  quelques  uns  de  dedans  qui  tenoient  sous  main 
le  party  royal  y  fissent  tous  leurs  efforts. 

Leur  entreprise  se  fit  sous  le  prétexte  de  demander 

du  pain  ou  la  paix  ;  mais  ceste  menée  n'estant  faicte 
que  par  du  menu  peuple  et  par  quelques  gens  de  pra- 
tique sans  beaucoup  de  conduite  ,  elle  fut  descou- 
verte incontinent  par  le  docteur  Christi,  qui  en  adver- 
tit  M.  de  Nemours,  lequel  mit  dedans  le  logis  du  bailly 
du  Palais  le  chevalier  d'Aumale,  le  sieur  de  Ligneracet 
'bon  nombre  de  gens  de  guerre,  pour  ce  qu'ils  avoient 
esté  advertis  que  ces  remueurs  là  se  dévoient  trouver 
dans   la  salle  du  Palais,    où  mesmes  quelques-uns 
avoient  caché  des  espées  sous   les  bancs  des   procu- 
reurs et  des  marchands,  affin  de  s'en  servir  à  ceste  es- 
motion  ;  mais  comme  ils  estoient  sans  conduite,  aussi 
firent  ils  des  effects  sans  apparence  de  jugement.  Quel- 
ques femmes,  ayant  esté  gaignées  par  ces  entrepre- 
neurs ,  firent  à  l'entrée  de  messieurs  du  conseil  de 
grandes  plaintes  de  leur  misère,   et  demandoient  la 
paix  ou  du  pain;  mais  les  entrepreneurs,  impatiens,  si 
tost  qu'ils  virent  entrer  le  capitaine  Le  Gois  dans  la 
salle  du  Palais,  lequel  ils  sçavoient  estre  de  la  faction 
des  Seize,  ne  se  purent  tenir  de  l'attaquer  de  paroles, 
puis  le  blessèrent  tellement  d'un  coup  d'espée  ,  que 
peu  de  jours  après  il  en  mourut.  A  l'instant  ils  cou- 
rurent tous  aux  armes  ,  mais  ils  se  trouvèrent  eston- 
nez  que  ledit  sieur  chevalier  d'Aumale  et  Lignerac 
se  rendirent  si  soudain  en  armes  dans  la  cour  du  Pa- 
lais, de  laquelle  ils  firent  fermer  incontinent  les  portes, 
que  chacun  d'eux  se  sauva  le  mieux  qu'il  put  :  plu- 
sieurs furent  incontinent  pris,   deux  desquels  furent 
pendus  puis  après.  Voylà  comme  ceste  esmotion  fut 
sans  effect  :  toutesfois  elle  fut  cause  que  messieurs  du 
conseil,  qui  s'assembloient  d'ordinaire  dans  la  cham- 
bre Sainct  Loys,  commencèrent  à  proposer  que,  pour 

remède  à  ceste  nécessité,  il  failloit  adviser  s'il  n'y  avoit 
point  moyen  de  traicter  quelque  paix.  On  assembla 
cinq  ou  six  fois  le  conseil  :  tous  les  principaux  qui 
estaient  dans  Paris  s'y  trouvèrent,  où  en  fin  il  fut  ré- 
solu d'envoyer  vers  le  Roy  pour  traicter  de  la  paix. 

Le  légat,  le  duc  de  Nemours  et  l'ambassadeur  Men- 
dozze ,  consentirent  que  M.  le  cardinal  de  Gondy  et 
l'archevesque  de  Lyon  allassent  vers  le  Roy  ;  mais  en 
effect  c'estoit/7er  dar  soddisfazione  alpopolo,  sapendo 
che  no  si  fora  concluso  niente  (0,  et  que  cela  serviroit 
seulement  pour  faire  passer  plus  allègrement  le  temps 
aux  Parisiens  en  attendant  le  secours  du  duc  de 
Parme  que  Mendozze  asseura  estre  sur  la  frontière.  Ils 
députèrent  donc  ces  deux  prélats  :  mais  ils  sçavoient 
que  ledit  sieur  cardinal  estoit  fort  aggreable  au  Roy, 
aussi  se  gardèrent  ils  bien  de  luy  dire  leur  intention , 
et  ne  la  dirent  qu'à  l'archevesque. 

Ces  députez  ne  voulurent  aller  trouver  le  Roy  qu'ils 
ne  fussent  munis  d'une  descharge  contre  l'excommu- 
nication du  Pape.  Le  légat,  avant  que  l'octroyer,  con- 
sulta avec  Panigarole  Tirius  Bellarminus  et  quelques 
théologiens  sur  trois  articles:  Utrum  reddentes  urbem 
liœretico  principi,  ob  nécessitaient  f amis  _,  sint  excom- 
municati.  Utrum  adeuntes  principem  hœreticum  ut 
cum  concertant  ',  vel  ut  conditionem  Ecclesiœ  catho- 
licœ  faciant  meliorem,  incurrant  excommunicationem 
bullœ  Sixti  Quinti  (2).  Sur  ce  les  susdits  docteurs  res- 

(»)  Pour  contenter  le  peuple,  sachant  Lien  que  rien  n'y  seroit  conclu. 

(2)  Ceux  qui  sont  forcés  par  la  famine  à  rendre  une  ville  à  un  prince 
hérétique  sont-ils  excommuniés?  Ceux  qui  vont  trouver  un  prince  hé- 
rétique, soit  pour  le  convertir,  soit  pour  obtenir  des  conditions  favo- 
rables à  la  religion  catholique,  encourent-ils  l'excommunication  pro- 
noncée par  la  bulle  de  Sixte-Quint? 

pondirent  négative,  quoâ  non  incurrunt.  Lesdits  pré- 
lats ambassadeurs,  munis  de  ce,  demandèrent  sauf- 
conduit  au  Roy  pour  le  venir  trouver  à  Sainct  Denis. 
Il  leur  manda  qu'ils  le  vinssent  trouver  à  Sainct  An- 
thoinedes  Champs,  où  il  alla  le  sixiesme  d'aoust,  ac- 
compagné de  mil  ou  douze  cents  gentils  -  hommes  du 
moins.  Les  deux  prélats  le  vindrent  trouver  dans  le 
cloistre  entre  midy  et  une  heure,  où  ils  luy  firent  la 
révérence,  et  luy  leur  fit  un  bon  recueil.  Estans  mon- 
tez en  haut,  M.  le  cardinal  de  Gondy  luy  fit  une  ha- 
rangue, luy  représentant   le  misérable   estât   de   la 
France,  et  que  les  gens  de  bien  de  Paris,  meuz  d'un 
juste  désir  d'y  voir  une  fin,  les  avoient  despeschez  vers 
Sa  Majesté  pour  le  prier  d'y  apporter  un  remède,  et, 
affin  qu'il  fust  gênerai,  leur  donner  sauf-conduit  pour 
aller  trouver  le  duc  de  Mayenne,  d'où  ils  retourne- 
roient  dans  quatre  jours  pour  l'induire  à  rechercher 
Sa  Majesté  d'une  paix  générale;  que  lesdits  quatre 
jours  passez,  cela  fait  ou  failly,  ils  prendroient  conseil 
pour  Paris.  Le  Roy  luy  dit  qu'il  luy  feroit  responce, 
et,  ayant  pris  ledit  sieur  cardinal  pour  luy  parler  à 
part,  et  après  luy  ledit  sieur  archevesque,  ce  qui  dura 
deux  heures,  il  s'en  alla  sommairement  délibérer  avec 
ceux  de  son  conseil.  Cela  fait,  il  fît  venir  lesdits  prélats, 
ausquels  il  demanda  leur  pouvoir,  qu'ils  luy  présen- 
tèrent couché  en  forme  d'un  arrest,  portant  que  les 
députez  assemblez  en  la  chambre  Sainct  Loys  avoient 
ordonné  que  messieurs  les  cardinal  de  Gondy  et  ar- 
chevesque de  Lyon  iroientvers  le  roy  de  Navarre  pour 
le  supplier  d'entrer  en  pacification   générale  de  ce 
royaume,  et  iroient  au  duc  de  Mayenne  pour  l'induire 
à  rechercher  ladite  pacification.  Le  Roy  leur  contre- 

dit  ceste  qualité  de  roy  de  Navarre,  et  leur  dit  que,  s'il 
n'a  voit  que  ceste  qualité,  il  n'auroit  que  faire  de  paci- 
fier Paris  et  la  France,  et  que  toutesfois,  sans  s'amu- 
ser à  ceste  formalité,  pour  le  désir  qu'il  a  de  voir  son 
royaume  en  repos,  il  passeroit  outre,  encores  que  cela 
fust  contre  sa  dignité.  Puis  il  dit:  «  Je  ne  suis  point 
dissimulé,  je  dis  rondement  et  sans  feintise  ce  que  j'ay 
sur  le  cœur.  J'aurois  tort  de  vous  dire  que  je  ne  veux 
point  une  paix  générale;  je  la  veux,  je  la  désire  affin 
de  pouvoir  eslargir  les  limites  de  ce  royaume,  et  des 
moyens  que  j'en  acquerrois  soulager  mon  peuple  au 
lieu  de  le  perdre  et  ruiner.  Pour  avoir  une  bataille  je 
donnerois  un  doigt,  et  pour  la  paix  generalle  deux; 
mais  ce  que  vous  demandez  ne  se  peut  faire.  J'ayme 
ma  ville  de  Paris:  c'est  ma  fille  aisnée,  j'en  suis  jaloux. 
Je  luy  veux  faire  plus  de  bien,  plus  de  grâce  et  de 
miséricorde  qu'elle  ne  m'en  demande;  mais  je  veux 
qu'elle  m'en  sçache  gré  et  à  ma  clémence,  et  non  au 
duc  de  Mayenne  ny  au  roy  d'Espagne.  S'ils  luy  avoient 
moyenne  la  paix  et  la  grâce  que  je  luy  veux  faire ,  elle 
leurdevroit  ce  bien,  elle  leur  en  seau roit  gré,  elle  les 
tiendroit  pour  libérateurs  et  non  point  moy,  ce  que 
je  ne  veux  pas.  D'avantage,  ce  que  vous  demandez  de 
différer  la  capitulation  et  reddition  de  Paris  jusques  à 
une  paix  universelle,  qui  ne  se  peut  faire  qu'après  plu- 
sieurs allées  et  venues,  c'est  chose  trop  préjudiciable  à 
ma  ville  de  Paris  qui  ne  peut  attendre  un  si  long  terme. 
Il  est  desjà  mort  tant  de  personnes  de  faim,  que,  si  elle 
attend  encores  huit  ou  dix  jours,  il  en  mourra  un  très- 
grand  nombre,  qui  seroitune  estrange  pitié.  Je  suis  le 
vray  père  de  mon  peuple.  Je  ressemble  ceste  vraye 
mère  dans  Salomon  :  j'aimerois  quasi  mieux  n'avoir 

point  de  Paris  que  de  l'avoir  tout  ruiné  et  dissipé  après 
la  mort  de  tant  de  personnes.  Ceux  de  la  ligue  ne  sont 
pas  ainsi  ;  ils  ne  craignent  point  que  Paris  soit  deschiré 
pourveu  qu'ils  en  aye'nt  une  partie  :  aussi  sont  ils  tous 
Espagnols  ou  espagnolisez.  Jl  ne  se  passe  jour  que  les 
faux-bourgs  de  Paris  ne  souffrent  ruine  de  la  valeur 
de  cinquante  mil  livres  par  les  soldats  qui  les  démo- 
lissent, sans  tant  de  pauvres  gens  qui  meurent.  Vous, 
monsieur  le  cardinal,  en  devez  avoir  pitié;  ce  sont  vos 
oueilles,  de  la  moindre  goutte  du  sang  desquelles  vous 
serez  responsable  devant  Dieu,  et  vous  aussi,  monsieur 
de  Lion,  qui  estes  le  primat  par  dessus  les  autres  eves- 
ques  :  je  ne  suis  pas  bon  théologien,  mais  j'en  sçay 
assez  pour  vous  dire  que  Dieu  n'entend  point  que  vous 
traictiez  ainsi  le  pauvre  peuple  qu'il  vous  a  recom- 
mandé, mesmes  à  l'appétit  et  pour  faire  plaisir  au  roy 
d'Espagne  et  à  Bernardin  Mendozze  et  à  M.  le  lé- 
gat. Et  comment  voulez-vous  espérer  de  me  convertir 
à  vostre  religion,  si  vous  faites  si  peu  de  cas  du  salut 
et  de  la  vie  de  vos  oueilles?  C'est  me  donner  une  pau- 
vre preuve  de  vostre  saincteté  :  j'en  serois  trop  mal 
édifié.  »  Sur  ce  M.  de  Lion  s'excusa  fort,  disant  qu'il 
n'estoit  point  espagnol.  Le  Roy  luy  dit  :  «  Je  le  veux 
croire  ainsi,  mais  il  faut  que  le  monstriez  par  les 
effects.  Au  surplus  je  vous  monstreray  une  lettre  par 
laquelle  le  roy  d'Espagne  mande  qu'on  luy  conserve 
sa  ville  de  Paris,  car  s'il  la  perd  ses  affaires  vont  très - 
mal.  » 

M.  le  cardinal,  prenant  la  parole,  dit  que  l'oc- 
casion pour  laquelle  ils  demandoient  que  le  traicté 
fust  gênerai  avec  le  duc  de  Mayenne ,  estoit  par-ce  qu'ils 
sçavoient  bien  que  Paris  estant  rendu  sans  une  paix 

générale,  il  ne  seroit  point  en  seureté,  parce  que  tost 
après  le  roy  d'Espagne  et  le  duc  de  Mayenne  l'iroient 
assiéger  et  le  pourroient  reprendre  ;joinct  que,  si  Paris 
estoit  rendu  sans  une  paix  générale,  les  trois  quarts  de 
la  ville  s'en  iroient.  Sur  ce  le  Roy,  jettant  les  yeux  sur 
toute  la  noblesse,  dit  :  «  S'il  y  vient,  luy  et  tous  ses 
alliez,  par  Dieu  nous  les  battrons  bien,  et  leur  mons- 
trerons  bien  que  la  noblesse  françoise  se  sçait  def- 
fendre.  a  Puis  soudain  se  corrigea  :  «  J'ay  juré  contre 
ma  coustume;  mais  je  vous  disencores  que  parle  Dieu 
vivant  nous  ne  souffrirons  point  ceste  honte.  »  Sur  ce 
la  noblesse,  avec  une  acclamation  grande,  luy  dit  qu'il 
n'avoit  point  juré  sans  cause,  et  que  ce  qu'il  avoit  dit 
valoit  bien  un  bon  jurement. 

Puis  il  leur  dit  que  si  sa  ville  de  Paris  se  despeu- 
ploit  d'aucuns  meschans,  il  la  repeupleroit  de  cent 
mille  hommes  gens  de  bien  des  plus  riches,  et  nulle- 
ment séditieux,  et  que  par  tout  où  il  iroit  il  feroit  un 
Paris;  qu'il  avoit  en  son  armée  cinq  cents  gentils- 
hommes reunis  avec  luy  qui  avoient  esté  de  la  ligue, 
qu'on  sceust  d'eux  s'ils  s'y  trouvoient  mal ,  et  s'ils  se 
repentoient  d'estre  venus  à  luy;  au  surplus,  qu'il  ne 
pouvoit  trouver  bon  que  sadite  ville  de  Paris  fust  si 
soigneuse  du  bien  du  duc  de  Mayenne  et  du  roy 
d'Espagne  que  de  se  vouloir  rendre  arbitre  de  la 
pacification  d'entr'eux  et  luy  ;  que  si  c'estoit  une  re- 
publique de  Venise  ou  une  autre  ville  franche,  cela 
seroit  tollerable  ;  mais  qu'une  ville  sa  subjecte  se 
vueille  mesler  d'estre  arbitre  entre  luy  et  ses  ennemis, 
c'est  chose  qu'il  ne  peut  souffrir.  «  Au  surplus,  l'ab- 
surdité est  fort  grande  qu'une  ville  affamée  et  pleine 
de  nécessité  entreprenne  de  persuader  la  paix  au  duc 

de  Mayenne,  qui  est  à  son  aise;  il  seroit  bien  plus  à. 
propos  et  faisable  que  le  duc  de  Mayenne,  qui  n'est 
presse  de  nécessité,  entreprinst  de  prescber  la  paix  à 
ladicte  ville  maintenant  presse'e  de  toute  pauvreté,  et, 
à  ceste  occasion,  facile  à  se  laisser  persuader  d'en 
vouloir  sortir.  » 

Sur  ce  l'archevesque  de  Lyon  répliqua  que  ce 
qu'ils  vouloient  traiter  la  paix  générale  estoit  pour  le 
bien  de  la  France,  et  affin  de  la  remettre  tout  en  un 
coup  en  repos.  A  quoy  tout  soudain  le  Roy  respondit 
en  ceste  sorte  :  «  Et  vrayement,  affin  de  vous  oster, 
et  à  tout  le  monde,  l'opinion  qu'on  pourroit  avoir 
que  je  vous  vueille  trop  presser,  je  me  viens  adviser 
d'un  moyen,  sans  en  avoir  communiqué  à  mon  con- 
seil, par  lequel  je  vous  rendray  satisfaits.  Vous  es- 
pérez prompt  secours  du  duc  de  Mayenne.  Je  ferai 
un  accord  avec  vous.  Dressons  des  articles  et  condi- 
tions sous  lesquelles  vous  promettrez  vous  rendre  à 
moy  au  cas  que  dans  huict  jours  vous  ne  serez  se- 
courus du  duc  de  Mayenne,  et  me  donnerez  ostages. 
Je  vous  accorde  qu'en  cas  que  vous  ne  soyez  secourus 
dans  ledict  temps,  ou  que  dans  le  mesme  temps  ledit 
duc  de  Mayenne  ne  soit  d'accord  avec  moy  d'une 
pacification  générale  et  des  articles  d'icelle,  de  vous 
recevoir,  lesdits  huict  jours  passez  ,  sous  lesdictes 
conditions  ;  et  au  cas  que  dans  lesdits  huict  jours 
vous  soyez  secourus  par  ledit  duc  de  Mayenne,  ou 
qu'il  se  face  une  paix  générale,  en  ce  cas  vous  serez 
délivrez  de  ladicte  promesse,  et  vos  ostages  vous  se- 
ront rendus,  pendant  lesquels  vous  pourrez  aller  voir 
ledit  duc  de  Mayenne.  Et  voilà  tout  ce  que  je  vous 
puis  accorder  :  ce  que  vous  représenterez  à  ceux  de 

Paris,  affin  qu'ils  cognoissent  que  je  ne  leur  refuse  la 
paix,  et  que  je  leur  tends  les  bras  ouverts,  désirant 
leur  salut  plus  qu'eux-mesmes.  S'ils  acceptent  ceste 
condition,  dans  huict  jours  ils  seront  en  repos.  S'ils 
cuident  attendre  à  capituler  quand  ils  n'auront  que 
pour  un  jour  de  vivres,  je  les  lairray  disner  et  sou- 
per ce  jour  là;  mais  le  lendemain  ils  seront  contraints 
se  rendre  la  corde  au  col  :  au  lieu  de  la  miséricorde 
que  je  leur  offre,  j'en  osteray  la  misère ,  et  ils  auront 
la  corde  ,  car  j'y  seray  contraint  pour  mon  devoir, 
estant  leur  roy  et  leur  juge,  pour  faire  pendre  quel- 
ques centaines  d'eux  qui,  par  leur  malice,  ont  faict 
mourir  plusieurs  innocens  et  gens  de  bien  de  faim. 
Je  suis  debteur  de  ceste  justice  devant  Dieu.  Vous 
ferez  donc,  comme  je  vous  ay  dit,  entendre  cecy  à 
mon  peuple,  et  je  vous  somme  et  conjure  d'ainsi  le 
faire  en  présence  de  tous  ces  princes  et  de  toute  ceste 
belle  et  grande  noblesse,  lesquels,  au  cas  que  vous  y 
failliez,  vous  reprocheront  tout  le  temps  de  leur  vie, 
comme  encore  je  feray,  vostre  infidélité  envers  vostre 
patrie,  si  vous  avez  teu  et  celé  à  mes  subjects  le  désir 
que  j'ay  de  leur  donner  la  paix  et  mettre  ce  royaume 
en  repos.  Et,  au  surplus,  quand  vous  cèlerez  cela  à 
mon  peuple  de  Paris,  vous  n'y  gaignerez  rien;  car 
mes  soldats,  qui  sont  aux  faux-bourgs  et  parlent  jour 
et  nuict  aux  vostres  et  à  ceux  de  Paris ,  le  leur  feroient 
entendre  à  vostre  confusion.  »  Sur  ce  lesdits  cardinal 
et  archevesque  promirent  solemnellement  faire  en- 
tendre tout  ce  qu'il  leur  avoit  dit  au  peuple  de  Paris. 
En  ce  poui  parler  on  tomba  en  plusieurs  discours  : 
les  sièges  de  Gand  et  de  Sancerre  furent  alléguez  ,  et 
la  paix  faicte  l'an  1 585.  Surquoy  le  Roy  dit  que  ceste 

paix  avoit  esté  cause  de  la  ruine  de  la  France  et  de  la 
mort  du  feu  Boy;  qu'il  failloit  qu'à  ce  coup  ledit  sieur 
de  Lyon  fist  tout  au  contraire  affin  de  bien  faire,  et 
lors  qu'il  le  tiendroit  pour  homme  de  bien,  autre- 
ment ne  le  tiendroit  pour  tel. 

Sur  ce  ledit  sieur  archevesque  répliqua  qu'il  n'avoit 
fait  ladite  paix  que  pour  obeyr  au  feu  Roy,  et  suivant 
ce  qui  avoit  esté  résolu  et  trouvé  bon  par  tout  son 
conseil.  A  quoy  l'un  des  premiers  du  conseil  du  Roy 
luy  respondit  :  «  Tant  s'en  faut  que  cela  soit,  qu'au 
contraire  je  vous  dis  lors  que  tout  ce  qu'on  faisoit  en 
ladite  paix  n'estoit  que  pour  exterminer  la  maison 
de  France,  et,  sous  ce  mot  d'heretique,  priver  le  plus 
proche  parent  du  Roy,  et,  sous  ce  mot  de  fauteurs, 
les  autres.  » 

Le  Roy  après  monstra  ausdits  sieurs  de  Gondy  et 
de  Lyon  les  lettres  qui  venoient  d'estre  surprises  que 
Mendozze  envoyoit  au  roy  dE'spagne,  par  lesquelles 
il  se  plaignoit  que  trop  tost  les  théologiens  avoient 
résolu  qu'il  estoit  licite  à  ceux  de  Paris  d'envoyer 
vers  le  Roy  (qu'il  appelloit  le  prince  de  Bearn  )  pour 
traicter  de  pacification,  et  finissoit  sa  lettre  par  ce 
mot  :  «  Dieu  sauve  Vostre  Catholique  Majesté,  et  me 
vueille  consoler  !  »  Et  estoit  ladite  lettre  escrite  du 
cinquiesme  de  ce  mois  d'aoust. 

Cela  fait,  la  conférence  se  finit,  et  le  Roy,  après 
avoir  un  peu  parlé  séparément  à  l'un  et  à  l'autre, 
monta  à  cheval  pour  s'en  aller.  Les  députez  d'autre 
costé  s'en  retournèrent  à  Paris,  où  du  depuis  le  Roy 
leur  envoya  des  passeports  pour  aller  trouver  le  duc 
de  Mayenne  à  Meaux» 

Ceste  conférence  finie ,  la  trefve  que  l'on  avoit  faicte 
4o.  8 

pour  ce  jour  le  fut  aussi.  Les  assiégez  se  résolurent  à 
se  deffendre ,  et  le  Roy  d'assaillir  :  toutesfois,  suivant 
sa  première  resolution,  il  fit  tenter  toutes  les  voyes 
de  pacification,  il  en  rescrivit  mesmes  à  M.  de  Ne- 
mours et  à  madame  de  Nemours  sa  mère  par  le  sieur 
d'Andelot,  frère  du  sieur  de  Chastillon,  qui  avoit  esté 
pris  prisonnier  par  les  assiégez,  et  lequel  sortoit  quel- 
quefois de  la  ville  au  camp  du  Roy,  puis  retournoit. 
Ce  fut  luy  qui  porta  aussi  les  passeports  ausdits  sieurs 
cardinal  de  Gondy  et  archevesque  de  Lion  pour  aller 
trouver  M.  de  Mayenne  à  Meaux. 

Les  royaux  ne  pouvoient  croire  que  le  duc  de  Parme 
vinst  luy-mesme  en  France  au  secours  de  Paris,  quel- 
que bruit  que  ceux  de  l'union  en  fissent  courir.  Leur 
opinion  estoit  fondée  sur  plusieurs  considérations  d'Es- 
tat,  entr'autres  qu'il  n'y  pouvoit  venir  assez  fort  pour 
bazarder  une  bataille  sans  laisser  la  Flandre  comme 
en  proye  aux  gens  des  estats  des  Provinces  Unies,  et 
que  le  conseil  d'Espagne  n'approuveroit  pas  de  laisser 
le  certain  pour  l'incertain. 

Depuis  la  fin  du  mois  de  juin,  que  le  Roy  avoit  esté 
avec  une  belle  troupe  de  cavalerie  vers  la  Picardie, 
et  fait  une  traicte  de  dix-sept  lieues,  pensant  y  ren- 
contrer le  duc  de  Mayenne,  qui  se  renferma  dans  Laon, 
on  creut  aussi  que  l'union  ne  recevroit  pas  grandes 
forces  des  Pays-Bas,  et  qu'il  n'y  avoit  que  le  régiment 
de  lansquenets  du  comte  de  Colalte,  le  régiment  d'Ita- 
liens de  Gapizzuca,  avec  trois  cents  chevaux  de  Va- 
lons, destinez  pour  leur  secours;  mais  il  en  advint  au- 
trement. Aussi  le  duc  de  Mayenne  ayant  receu  secours 
de  la  cavalerie  de  Lorraine  conduite  par  le  comte  de 
Ohaligny ,  et  s'estant  joinct  avec  luy  le  duc  d'Àumale, 

M.  de  La  Chastre,  le  marquis  de  Menelay,  le  sieur  de 
Balagny,  le  capitaine  Sainct  Paul  et  autres  seigneurs, 
ils  s'acheminèrent  vers  M  eaux  à  la  faveur  des  villes 
qui  tenoient  pour  l'union,  pour  là  y  attendre  le  duc 
de  Parme. 

Or,  suyvant  le  sauf-conduit  du  Roy,  lesdits  sieurs 
cardinal  de  Gondy  et  archevesque  de  Lyon  furent 
trouver  ledit  duc  à  Meaux,  lequel,  ayant  receu  advis 
que  le  duc  de  Parme  estoit  sur  la  frontière  de  France, 
et  qu'il  le  joindroit  au  plus  tard  dans  six  jours  avec  dix 
mille  hommes  de  pied  et  trois  mille  chevaux,  dit  d'un 
costé  ausdits  sieurs  cardinal  et  archevesque  qu'il  ne 
desiroit  rien  tant  que  la  paix,  qu'ils  s'en  retournassent 
à  Paris  pour  cest  effect,  et  le  fissent  entendre  au  Roy 
affin  de  traicter  des  moyens  d'y  parvenir;  et  de  l'autre 
il  envoya  une  lettre  au  duc  de  Nemours  par  un  sien 
secrétaire  qui  passoità  la  suitte  desdits  sieurs  cardinal 
et  archevesque,  auquel  il  mandoit  qu'il  ne  prinst  au- 
cune alarme  de  ce  traicté  de  paix,  et  qu'il  n'en  feroit 
point,  mais  qu'il  asseurast  seulement  leurs  partisans 
d'un  bref  secours,  et  que  le  duc  de  Parme  seroit  à 
Meaux  dans  quatre  jours.  Ceste  lettre  fut  descouverte  ; 
et  M.  le  cardinal  de  Gondy,  ayant  recognu  qu'il  ne 
pouvoitrien  réussir  de  bon  en  cest  affaire,  se  retira  en 
sa  maison  à  Noè'sy.  L'archevesque  de  Lyon,  suivant  sa 
coustume,  amusa  les  royaux  d'espérance  de  paix,  et, 
estant  allé  et  retourné  de  Meaux  en  l'armée  du  Roy, 
rapporta  pour  la  dernière  fois  qu'il  estoit  trop  tard  de 
parler  d'accord,  et  que  le  duc  de  Mayenne  ne  pouvoit 
rien  faire  ny  traicter  sans  l'intention  du  duc  de  Parme 
qu'on  attendoit  à  Meaux. 

M.  le  duc  de  Nevers,  qui  avoit  demeuré  comme 

neutre  depuis  la  mort  du  feu  roy  Henry  m,s'estant  dé- 
clare' royal,  vint  trouver  Sa  Majesté  en  ce  mesme 
temps  avec  de  belles  troupes.  11  soustint  au  conseil 
que  c'estoit  une  faute  signalée  d'avoir  laissé  entrer  un 
tel  ennemy  que  le  duc  de  Parme  jusques  au  cœur  du 
royaume  sans  l'en  avoir  empesché  sur  la  frontière. 
D'autres  disoient  que  c'estoit  le  moyen  d'avoir  une  ba- 
taille de  laquelle  ils  esperoient  remporter  la  victoire, 
et  par  ce  moyen  que  l'on  termineroit  en  un  seul  coup 
toute  ceste  guerre;  mais  ceux-là  ne  sçavoient  pas  bien 
le  dessein  de  l'Espagnol,  ny  ses  finesses  accoustumées. 
Le  lendemain  que  le  duc  de  Parme  fut  arrivé  à 
Meaux,  l'union  publioit  par  tout  qu'ils  donneroient 
bataille,  car  ce  duc  avoit  amené  avec  luy  plusieurs 
princes  et  seigneurs  espagnols,  italiens  et  flamans,  en- 
tr'autres  les  princes  d'Ascoli ,  de  Chasteau  Beltran  et 
de  Chimay,  les  comtes  de  Barlemont  et  d'Aremberg, 
le  marquis  de  Renty ,  le  sieur  de  La  Mothe,  gouver- 
neur de   Graveline,  maistie  de  camp  gênerai  et  de 
l'artillerie,  le  sieur  Jean  Baptiste  Taxis,  don  Alonze 
Ydiaques,  Pierre  Caëtan,  maistre  de  camp  du  régi- 
ment des  Neapolitains,  don  Antonio  Zagninga,  maistre 
de  camp  du  régiment  des  Espagnols  qui  s'estoient  mu- 
tinez en  Flandres,  ainsi  que  nous  avons  dit  au  com- 
mencement de  ceste  année,  lesquels  on  avoit  appaisez 
depuis  avec  de  l'argent,  et  plusieurs  autres  capitaines. 
Peu  de  jours  après  l'arrivée  du  duc  de  Parme  à 
Meaux,  l'armée   de    l'union   commença  à  cheminer 
droict  vers  Paris,  et  vint  loger  à  Glaye  et  au  chasteau 
de  Fresnes.  Le  Roy,  qui  s'attendoit  à  la  bataille,  partit 
du  village  de  Chabot  près  Paris ,  et  assigna  le  rendez- 
vous  de  toute  son  armée  à  la  plaine  de  Bondy,  qui  est 

à  la  teste  de  la  forest  de  Livry,  sur  le  droict  chemin 
de  son  ennemy,  et  pour  estre  préparé  pour  luy  aller 
au  devant,  s'il  prenoit  le  chemin  des  costez  pour  éviter 
le  passage  de  ladicte  forest;  ayant  ce  mesme  jour  Sa 
Majesté'  retiré  l'infanterie  qui  estoit  aux  faux-bourgs 
de  Paris  pour  se  trouver  à  la  bataille.  Son  armée  de- 
meura tout  ce  jour  et  le  lendemain  en  ladite  plaine 
de  Bondy  en  bataille,  sans  descouvrir  celle  de  l'union; 
ce  que  voyant  Sa  Majesté,  il  se  résolut  de  les  appro- 
cher de  plus  près,  et  de  prendre  le  logis  de  Clielles; 
pour  ce  faire,  il  y  envoya  le  seigneur  de  Laverdin , 
l'un  de  ses  mareschaux  de  camp,  et  le  seigneur  de 
Chastillon,  lesquels,  y  arrivans  sur  le  soir,  trouvèrent 
les  mareschaux  et  fourriers  de  l'union  qui  commen- 
çoient  à*  y  faire  leurs  logis,  d'où  ils  les  dechasserent  ; 
et  y  estant  peu  après  Sa  Majesté  arrivé,  et  descouvert 
quelques  sept  ou  huict  cents  chevaux  de  ses  ennemis 
où  estoient  les  deux  chefs,  il  leur  fit  une  charge  avec 
beaucoup  moindre  nombre,  et  les  remena  jusques 
dans  leurs  logis. 

Le  lendemain  samedy,  premier  de  septembre,  le  Boy 
se  tint  pour  tout  asseuré  d'avoir  la  bataille;  il  donna  le 
rendez-vous  à  toute  son  armée  à  une  place  de  bataille 
au-dessus  de  Chelles,  qui  estoit  une  plaine  qui  a  der- 
rière deux  costes  à  la  teste  d'un  petit  bois  séparé  d'un 
ruisseau,  et  dans  ledit  bois  un  chasteau  nommé  Brou, 
et  par  delà  est  un  marais  séparé  d'un  peu  de  plaine 
qui  est  entre  ledit  chasteau  et  ledit  marais  par  un 
autre  petit  ruisseau,  qui  estoit  le  logis  qu'avoit  pris 
l'union.  L'armée  royale  se  trouva  toute  rangée  en  ba- 
taille sur  les  onze  heures.  Le  duc  de  Parme  gaigna 
un  costaupour  la  recognoistre,  et,  l'ayant  veue,  il  se 

trouva  estonné,  et  se  retourna  vers  le  duc  de  Mayenne, 
luy  disant  :  «  Ce  n'est  pas  là  ceste  armée  de  dix  mil 
hommes  que  vous  me  disiez,  car  j'en  voy  là  compa- 
roistre  plus  de  vingt-cinq  mille,  et  en  bonne  ordon- 
nance. »  Cest  estonnement  ne  luy  a  pas  deu  estre  re- 
proche' pour  faute,  car  il  y  avoit  dequoy  s'estonner, 
et  se  peut  dire  véritablement  que  cestoit  la  plus  belle 
armée  qui  se  soit  veuë  de  long  temps  en  France.  Il  s'y 
trouva  dix-huict  mille  hommes  de  pied,  dont  il  y  en 
pouvoit  avoir  six  mille  estrangers,  et  bien  cinq  à  six 
mille  chevaux,  entre  lesquels  il  y  avoit  près  de  quatre 
mille  gentils-hommes  françois,  et  des  meilleures  mai- 
sons de  la  France  :  il  y  avoit  six  princes,  deux  mares- 
chaux  de  France,  et  plusieurs  seigneurs  et  capitaines. 
Il  se  pouvoit  dire  qu'ez  deux  aimées  il  y  avoit  plus  de 
chefs  d'armées  qu'il  n'y  en  avoit  en  tout  le  reste  de 
la  chrestienté.  Le  duc  de  Parme,  au  lieu  de  venir  au 
combat,  vid  bien  qu'il  failloit  user  de  ruse  et  non  de 
force ,  tellement  qu'ayant  faict  changer  d'armes  à  tous 
les  siens,  et  au  lieu  de  lances  leur  ayant  mis  des  pio- 
ches en  la  main,  ils  ne  firent  toute  la  nuict  que  se  re- 
trancher dans  ledit  marais,  où  tant  la  cavalerie  que 
l'infanterie  logea  toute  au  picquet. 

Dès  l'aprèsdinée  du  samedy  le  Roy  leur  fit  quitter 
le  ruisseau,  le  bois  et  la  maison  qui  est  dans  le  bois  , 
et  se  retirèrent  tous  dans  ledit  marais;  et  dès  lors,  au 
lieu  de  bataille ,  ledit  duc  de  Parme  ne  pensa  plus  qu'à 
se  retrancher  et  fortifier,  comme  il  fit  très-fortement. 

Sa  Majesté,  la  nuict  venue,  se  vint  loger  au  village 
de  Chelles,  et  continua  tous  les  jours  suivans  par  tous 
les  moyens  qu'il  put  pour  attirer  son  ennemy  au  com- 
bat, faisant  attaquer  incessamment  des  escarmouches, 

où  il  en  demeuroit  tousjours  quelques-uns  d'une  part 
et  d'autre;  mais  pour  tout  cela  il  n'y  eut  ordre  de  les 
faire  venir  au  combat ,  confessans  publiquement  que 
la  fantasie  de  la  bataille  leur  estoit  passée  dez  l'après- 
disnée  du  samedy ,  le  duc  de  Parme  ayant  dit  à  plu- 
sieurs :  «  Je  n'ay  charge  du  Roy  mon  maistre  que  de 
secourir  Paris.  » 

Les  historiens  espagnols  disent  qu'il  fit  response  à 
un  héraut  du  Roy  qui  le  desfîoit  et  luy  offroit  la  ba- 
taille: «Dites  à  votre  maistre  que  jesuis  venu  en  France, 
par  le  commandement  du  Roy  mon  maistre,  pour 
mettre  fin  et  extirper  les  hérésies  de  ce  royaume ,  ce 
que  j'espère  faire,  avec  la  grâce  de  Dieu,  devant  que 
d'en  sortir  :  et  si  je  trouve  le  chemin  plus  court  pour  y 
parvenir  en  luy  donnant  bataille,  je  la  luy  donneray, 
et  le  contraindray  de  la  recevoir,  ou  feray  ce  qu'il 
me  semblera  pour  le  mieux.  »  Quand  le  duc  auroit 
faict  ceste  responce,  et  en  mesmes  termes,  la  suitte  de 
ceste  histoire  monstrera  qu'à  toutes  les  deux  fois 
qu'il  est  venu  en  France  il  a  esté  contraint  d'en  sor- 
tir, et-  luy  et  ses  armées ,  poursuivy  Tespée  dans  les 
reins  jusques  en  Flandres  :  ce  qui  monstre  que  cela 
n'estoit  qu'une  rodomontade  espagnole.  Plusieurs  ont 
comparé  ce  duc  à  Ulisses  pour  les  ruses  de  guerre 
dont  il  est  venu  à  bout  ;  mais  toutes  ces  ruses  n'ont 
servy  que  d'empescher  pour  quelque  temps  les  heu- 
reuses victoires  du  Roy. 

Les  armées  ayant  donc  demeuré  sept  jours  à  la 
veuë  l'une  de  l'autre  en  bataille ,  les  ducs  résolurent 
d'attaquer  la  petite  ville  de  Lagny,  qui  leur  estoit 
proche  de  demie  lieue  derrière  eux  ,  et,  ayant  fait  un 
pont   à  batteaux  joignant   quasi  ladite  ville,  le  sep- 

tiesme  dudit  mois,  à  la  pointe  du  jour,  ils  y  passèrent 
la  plus-part  de  leur  infanterie,  et,  la  faisant  battre  de 
neuf  pièces,  la  rivière  entre-deux,  la  bresche  fut  plus- 
tost  faite  que  le  Roy  n'en  fut  adverty  ,  par  ce  que  le 
vent  estoit  tellement  tourné  ,  et  le  brouillard  si  grand 
et  espais ,  que  les  coups  de  canon  ne  s'entendoient 
pas.  Il  y  avoit  cinq  cents  hommes  dedans  avec  le  sieur 
de  La  Fin  qui  y  commandoit ,  lequel  n'ayant  peu 
estre  secouru  assez  à  temps  ,  après  s'estre  valeureuse- 
ment deffendu ,  il  fut  emporté  par  un  assaut  que  les 
ducs  firent  donner  par  dessus  un  pont  de  batteaux,  si 
furieusement  qu'ils  emportèrent  et  tuèrent  tout  ce 
qui  se  trouva  dedans  les  armes  au  poing.  Le  sieur  de 
La  Fin  estant  blessé  fut  pris  prisonnier  avec  quelques 
autres  gentils-hommes.  Geste  place ,  aussi  tost  prise  , 
fut  aussi  tost  démantelée  ;  et  quoy  qu'il  y  a  mille  vil- 
lages en  France  qui  se  peuvent  mieux  défendre ,  si 
est-ce  que  ledit  sieur  de  La  Fin  et  ses  soldats  vendirent 
leur  sang  assez  chèrement,  car  il  y  mourut  autant  des 
victorieux  que  des  vaincus. 

Le  Roy,  estimant  que  cest^  prise  leur  auroit  peut 
estre  enflé  le  courage ,  les  attaqua  encores  le  lende- 
main plus  qu'auparavant  ;  mais  ils  s'en  picquerent  en- 
cores moins.  En  fin,  ayant  considéré  que  la  plus-part 
de  sa  noblesse ,  qui  estoit  accourue  san^  équipage 
sous  le  bruit  de  labataille,  cognoissant  que  l'espérance 
en  estoit  perdue,  pressoient  de  se  retirer  ,  il  estima 
qu'il  estoit  temps  de  penser  à  faire  la  guerre  d'autre 
mode  avec  ses  ennemis ,  puis  qu'il  ne  les  avoit  pu 
attirer  à  un  grand  combat,  dont  ils  avoient  fait  cog- 
noistre  qu'ils  n'en  vouloient  point  taster  :  toutes- 
fois,  avant  que  d'entrer  en  ceste  délibération,  il  voulut 

tenter  encores  deux  occasions  de  les  y  faire  venir.  La 
première,   il  se  résolut  de  vouloir  faire  un  effort  à 
Paris,  et,  pour  ceste  occasion,  il  fit  partir  le  sieur  de 
Chastillon  dudit  Chelles  avec  une  bonne  troupe  d'in- 
fanterie, et  luy  avec  quelque  noblesse  le  suivit  inconti- 
nent après,  pour  se  rendre  tous  au  point  du  jour  aux 
portes  de  Paris  du  costé  de  l'Université,  et  y  donner 
une  escalade  en  certains  endroicts  qui  avoient  esté 
remarquez,  affin  de  se  saisir  de  l'abbaye  SaincteGene- 
viefve  et  s'y  fortifier.  La  seconde  fut  qu'il  fit   partir 
son  armée  de  Chelles  pour  retourner  en  la  plaine  de 
Bondy  :  ce  qu'il  faisoit  affin  que  les  ducs  de  Mayenne 
et  de  Parme,  sçachans  qu'il  auroit  donné  dans  Paris  , 
sortiroient  de  leur  marais ,  tant  pour  secourir  Paris 
que  pour  se  mettre  à  la  suitte  de  l'armée,  et  que  ce 
seroit  une  occasion  de  combattre.  Mais  ces  deux  des- 
seins ne  réussirent  point,  car,  ainsi  que  les  royaux  ar- 
rivoient  dans  le  faux-bourg Sainct  Jacques  sur  les  unze 
heures  du  soir,  ils  furent  entendus  ,  ce  qui  donna  l'a- 
larme à  toute  la  ville  :  toutesfois,  estans  demeurez  long 
temps  sans  faire  bruit,  l'alarme  s'appaisa,  et  les  Pari- 
siens présumèrent  que  ce  n'estoit  rien.  Or  les  jesuistes, 
qui  avoient  leur  collège  vers  ce  quartier  là,  furent  les 
premiers  en  armes  sur  la  muraille,  où  ils  demeurèrent 
toute  la  nuict  en  garde,  quoy  que  les  bourgeois  s'en 
fussent  retournez  en  leurs  maisons.  Sur  les  quatre 
heures  du  matin,  les  royaux,  estimans  estre  temps 
d'exécuter  leur  entreprise  ,  descendirent  tout  douce- 
ment dans  le  fossé  entre  la  porte  de  Sainct  Jacques 
et  celle  de  Sainct  Marcel,  et  plantèrent  sept  ou  huict 
eschelles.  Les  jesuistes,  qui  n'avoient  bougé  de  là  en 
garde,  entendans  quelque  bruit,  donnèrent  l'alarme 

si  chaudement,  que  les  corps  de  garde  voisins  accou- 
rurent vers  eux.  Cependant  trois  royaux  montèrent 
avec  leurs  eschelles  sur  la  muraille,  mais  ils  furent 
incontinent  tuez  et  renversez  dans  les  fossez  à  coups 
d'halebardes  et  de  pei  tuisanes  par  les  jesuistes  et  par 
quelques  habitans  qui  estoient  accourus  à  leur  se- 
cours. Les  royaux,  voyans  l'alarme  estre  si  grande,  se 
retirèrent ,  et  laissèrent  plusieurs  de  leurs  eschelles 
dans  le  fossé.  Ainsi  ceste  entreprise  fut  descouverte , 
et  ne  servit  de  rien  ,  non  plus  que  le  deslogement  de 
l'armée;  car  les  ducs  pour  cela  ne  deslogerent  de  leur 
marais,  craignans  tousjours  quelque  faulse  amorce 
pour  les  attirer  au  combat,  où  ils  avoient  résolu  de 
ne  venir  point.  C'est  pourquoy  le  Roy  estant  revenu 
en  son  armée  dans  la  plaine  de  Bondy  où  elle  avoit 
esté  tout  le  long  du  jour,  attendant  si  les  ducs  appro- 
cheroient,  n'ayant  aucunes  nouvelles  de  leur  deslo- 
gement, il  résolut  de  venir  loger  ce  mesme  jour  à 
Gonnesse. 

Sa  Majesté  le  lendemain  y  ayant  assemblé  tous  les 
princes ,  officiers  de  la  couronne  et  autres  grands  capi- 
taines qui  se  trouvèrent  près  de  luy,  et  ayant  ample- 
ment esté  discouru  et  traicté  que  la  resolution  des  ducs 
de  Mayenne  et  de  Parme  estoit  assez  manifeste  et  dé- 
clarée de  ne  vouloir  point  combattre,  que  de  les  y 
penser  forcer  avec  le  temps,  se  logeant  tousjours  près 
d'eux,  qu'en  cela  ils  auroient  advantage,  estant  leur 
armée  fresche  et  sur  la  solde,  composée  d'estran- 
gers  qui  ne  se  desbandoient  point,  au  contraire  de 
celle  de  Sa  Majesté  qui  estoit  pour  la  pluspart  desjà 
harassée,  et  ne  recevoit  point  de  payement,  il  fut 
advisé    que  puis  que  l'Espagnol  ne  vouloit  faire  la 

guerre  à  la  mode  des  François,  qu'il  estoit  expédient 
de  la  faire  à  la  sienne,  etjqu'il  les  failloit  faire  com- 
battre et  destrirre  par  la  nécessité  de  vivres  et  au- 
tres incommoditez  qui  ne  faulsent  point  compagnie 
aux  armées  qui  font  l'exercice  qu'il  faudroit  que  la 
sienne  fist;  que  l'on  pourvoiroit],  aux  villes  royales  sur 
la  rivière  de  Seine,  de  vivres  et  de  fortes  garnisons, 
affin  de  tousjours  tenir  Paris  autant  assiégé  que  par 
la  présence  d'une  armée  ;  que  l'on  licentieroit  une 
partie  de  l'armée,  et  en  feroit  on  seulement  une  mé- 
diocre, affîn  que  si  les  ducs  attaquoient  quelque  place 
d'importance,  le  Roy  pust  estre  aussi  tost  sur  leurs 
bras  ;  que  l'on  renvoyeroit  les  forces  dans  les  pro- 
vinces dont  elles  estoient  parties,  ce  qui  seroit  gran- 
dement consoler  lesdites  provinces;  aussi  qu'en  y  fai- 
sant refraischir  lesdites  troupes,  c'estoit  leur  donner 
moyen  d'y  acquérir  quelque  chose  ;  et  mesmes,  adve- 
nant que  l'Espagnol,  ou  autres  forces  estrangeres, 
voulussent  par  cy  après  entrer  en  France,  que  lesdites 
troupes,  ainsi  refraiscliies  en  chasque  province  ,  se 
pourroient  réunir  incontinent  auprès  du  Roy  ,  lequel 
par  ce  moyen  se  trouveroit  avoir  tousjours  plus  de 
forces  que  ses  ennemis,  qui  seroit  le  moyen  de  les 
contraindre  de  faire  encor  pis  que  de  se  retrancher 
dans  un  marais.  Voilà  ce  que  les  royaux  résolurent  au 
conseil  à  Gonnesse. 

Suyvant  ceste  resolution,  le  Roy,  voyant  que  quel- 
ques-uns de  la  noblesse  mesmes,  usans  d'impatience, 
s'estoient  d'eux  mesmes  licenciez  de  se  retirer  aux  pro- 
vinces d'où  ils  estoient,  fit  passer  son  armée  au  delà 
de  la  rivière  d'Oyse,  après  avoir  laissé  M.  de  Laver- 
din  dans  Sainct  Denis  pour  deffendre  ceste  place  en 

cas  d'un  siège.  Ce  seigneur  usa  d'une  grande  diligence 
à  y  faire  faire  les  réparations  qui  y  estoient  néces- 
saires, et  à  mettre  un  ordre  au  grand  desordre  qu'il  y 
avoit  dans  ceste  ville  à  cause  des  maladies. 

Le  Roy  envoya  aussi  en  mesme  temps  de  bonnes  et 
fortes  garnisons  ez  villes  de  Melun ,  Corbeii,  Senlis, 
Meulan  et  Mante ,  et  retint  avec  luy  une  armée  mé- 
diocre que  conduisoit  le  mareschal  de  Biron ,  avec  la- 
quelle il  reprit  Clermont  en  Beauvoisis,  et  quelques 
autres  places  en  ce  quartier  là.  Il  renvoya  aussi  M.  le 
prince  de  Conty  en  Touraine,  Anjou  et  le  Maine, 
M.  de  Montpensier  en  Normandie,  M.  de  Longueville 
en  Picardie,  M.  de  Nevers  en  Champagne,  et  le  ma- 
reschal d'Aumont  en  Bourgongne,  chacun  avec  des 
forces  suffisantes  pour  tenir  la  campagne  en  toutes  ces 
provinces  là. 

D'autre  costé  les  ducs  de  Mayenne  et  de  Parme, 
estans  venus  à  bout  de  leurs  desseins  par  leur  tempori- 
sement  dans  le  marais  où  ils  estoient  campez,  desga- 
gerent  Paris  sans  perdre  un  homme,  et  arrachèrent 
des  mains  du  Roy  ceste  ville,  qui  dans  quatre  jours  au 
plus-tard  se  fust  rendue  à  luy  par  l'extrême  famine 
qui  estoit  dedans.  Aussi-tost  que  le  Roy  eut  retiré  son 
infanterie  des  faux-bourgs  de  Paris  du  costé  de  l'Uni- 
versité, qui  fut  le  trentiesme  d'aoust,  le  capitaine 
Jacques,  ferrarois,  qui  commandoit  dans  Dourdan 
pour  l'union,  fut  le  premier  qui  le  lendemain  matin 
amena  à  Paris,  par  la  porte  Sainct  Jacques,  une  grande 
quantité  de  vivres.  Quatre  jours  après  il  y  arriva  encor 
mille  charrettes  plaines  de  bled  qui  furent  amenées 
de  devers  Chartres  ;  bref,  du  costé  de  l'Université  ils 
receurent  beaucoup  de  vivres  de  plusieurs  endroits  : 

ce  qu'ils  eurent  en  ce  commencement  à  assez  bon  mar- 
ché ,  et  qui  fut  cause,  ainsi  que  plusieurs  ont  escrit, 
que  lesdits  sieurs  ducs,  ayant  eu  advis  de  ce  renvitail- 
lement,  se  retranchèrent  dans  le  susdit  marais,  bat- 
tirent et  prirent  Lagny  afin  de  tirer  commodité  de 
vivres  de  la  Brie  pour  leur  armée  ,  et  firent  si  bien, 
que,  sans  se  bouger  d'un  lieu,  ils  furent  cause  de  la 
dissipation  de  l'armée  royale.  Voyons  si  leur  armée 
aussi  demeura  long  temps  sur  pied. 

Aussi-tost  que  les  ducs  eurent  sceu  que  le  Roy  et 
son  armée  tiroientversBeaumont,  ils  sortirent  de  leur 
marais,  et,  au  lieu  de  poursuivre  les  royaux,  ils  tour- 
nèrent à  gauche,  passèrent  la  Marne,  rendirent  libres 
les  ponts  de  Sainct  Maur  et  deCharenton,  et  firent  loger 
leur  armée  en  Brie.  Plusieurs  petites  places  se  rendi- 
rent de  leurparty  incontinent,  comme  Provins,  Crecy 
et  autres,  puis  en  un  coup  toute  ceste  grande  armée  se 
tourna,  le  24  septembre,  droict  à  Gorbeil,  distant  de 
sept  lieues  de  Paris ,  la  divisant  en  deux,  deçà  et  delà 
la  rivière.  Ceste  ville  est  du  costé  du  Gastinois  en  un 
angle  que  faict  la  rivière  d'Estampes  entrant  dans  la 
Seine  ;  elle  est  commandée  de  deux  colines  comme  de 
deux  cavaliers  d'où  on  peut  battre  les  maisons  en  ruine. 
Aux  approches  le  marquis  de  Renty  fut  blessé ,  dont  du 
depuis  il  mourut.  Ce  siège  fut  plus  long  que  les  ducs 
ne  l'avoient  imaginé;  car  le  sieur  de  Rigaud,  avec  son 
régiment  que  le  P\oy  y  avoit  envoyé  dedans,  arresta l'ar- 
mée desdits  ducs  cinq  semaines  durant ,  quelque  somma- 
tion et  quelque  belle  composition  que  l'on  luy  ofFrist. 

Ainsi  que  l'on  commençoit  à  battre  ceste  ville,  le 
légat  Gaétan ,  accompagné  de  plusieurs  des  principaux 
de  Paris,  s'y  achemina  le  2  5  de  ce  mois,  au  devant 

duquel  alla  iedit  duc  de  Mayenne,  et  puis  celuy  de 
Parme,  lesquels  luy  firent  de  grands  honneurs  à  leur 
rencontre.  Pour  s'en  retourner  en  Italie,  il  prit  excuse 
sur  la  mort  du  pape  Sixte  v,  et  sur  l'eslection  d'un 
nouveau  pape;  mais  en  effect,  c'estoit  pour  ne  tomber 
plus  aux  fatigues  qu'il  avoit  eues  depuis  qu'il  estoit 
venu  en  France,  où  il  ne  fit  rien  de  tout  ce  qu'il 
s'estoit  propose',  et  fut  peu  heureux  en  son  voyage. 
Dez  son  entrée  il  perdit  tout  son  bagage  en  venant  de 
Lion  à  Paris;  arrive'  à  Sens,  le  plancher  de  la  grand 
sale  de  l'archevesché  où  il  estoit  logé  tomba  ;  il  de- 
meura quatre  mois  assiégé  dans  Paris,  avec  une  infi- 
nité d'incommoditez;  bref,  toute  sa  légation  ne  fut 
que  confusion.  Les  catholiques  royaux  en  leurs  escrits 
disoient  de  luy  qu'il  estoit  venu  en  France  pour  di- 
viser la  France,  vendre  la  noblesse,  et  esteindre  en 
la  France  la  France ,  et  abolir  la  maison  royale  ;  qu'il 
s'estoit  conjoinct  avec  ceux  du  milieu  desquels  estoit 
sorty  le  parricide  meurtrier  du  feu  Roy,  affin  de  les 
encourager  en  leur  rébellion,  ruyner  le  P\oy,  et 
mettre  en  proye  tous  les  gens  de  bien.  Aussi  ils  ne  le 
nommèrent  jamais  légat,  et  l'appelloient  seulement 
cardinal.  Deux  jours  après  son  arrivée,  il  partit  de 
devant  Corbeil ,  et  fut  conduit  jusqu'en  Lorraine  par 
le  comte  de  Chaligny  et  par  le  sieur  de  Sainct  Paul, 
avec  nombre  de  gens  de  guerre,  car  il  craignoit  mer- 
veilleusement les  royaux,  et  avoit  sceu  que  M.  de 
Nevers  estoit  à  Chasteau -Tierry  avec  force  troupes: 
mais  il  passa  sans  destourbier;  et  quoy  qu'il  |reçust 
advis  de  la  création  du  pape  Urbain  vu,  il  ne  laissa 
de  passer  oultre,  et  s'en  retourna  par  le^pays  des 
Suisses  en  Italie. 

Ceux  de  la  faction  des  Seize,  durant  le  siège  de 
Paris,  s'estoient  monstrez  ardents  et  violents  avec  leurs 
prédicateurs ,  pour  empescher  que  l'on  ne  traictast 
d'aucune  paix  avec  le  Roy.  Ils  se  faisoient  appeller 
catholiques  zelez,  et  portoient  toute  leur  affection  et 
tous  leurs  vœux  à  l'Espagnol.  Les  principaux  de  ceste 
faction  estoient  du  conseil  gênerai  de  l'union  que  le 
duc  de  Mayenne  avoit  licentie',  ainsi  que  nous  avons 
dit,  lequel  conseil  ils  desiroient  estre  restably,  et  pen- 
soient  que  le  duc  de  Mayenne  le  leur  devoit  accorder, 
tant  à  cause  de  ce  qu'ils  avoient  faict  au  siège  de  Paris, 
que  pour  ce  que  l'Espagnol  avoit  esté  le  principal  se- 
cours dudit  duc.  Us  députèrent  donc  quelques-uns 
d'entr'eux  pour  aller  vers  luy  au  camp  de  Gorbeil, 
affin  de  luy  présenter  quelques  mémoires  pour  à  l'ad- 
venir  maintenir  mieux  leur  party,  la  substance  desquels 
estoit  : 

I.  Qu'il  plust  au  duc  de  Mayenne  se  resouldre  de 
faire  la  guerre  ouverte ,  sans  espérance  d'accord  ny 
paction  aucune  avec  leur  ennemy  commun  (ainsi  ap- 
pelloient-ils  le  Roy). 

II.  Que  si  ledit  duc  de  Mayenne  ne  se  sentoit  assez 
fort  de  luy  mesme ,  tant  pour  le  peu  d'assistance  de  la 
noblesse  françoise,  que  pour  les  nécessitez  du  peuple 
qui  estoit  fort  atenué,  qu'il  luy  plust  cercher  et  re- 
souldre promptement  ayde  et  secours  des  potentats 
catholiques,  et  spécialement  du  Pape  et  du  roy  d'Es- 
pagne, qui  estoit  le  plus  proche  et  prompt  secours, 
desquels  le  légat  et  l'ambassadeur  estoient  au  camp 
prez  de  la  personne  dudit  sieur  duc ,  avec  lesquels  il 
pouvoit  promptement  et  facilement  composer  et  faire 

comme  celuy  qui  est  au  péril  de  sa  vie  en  l'eau,  lequel 
tend  la  main  au  premier  qui  se  présente  pour  le 
sauver,  ne  se  souciant  de  quelle  main  il  soit  pris 
pourveu  qu'il  se  sauve  :  ainsi  qu'il  failloit  que  ledict 
sieur  duc  en  fîst  de  mesme,  sans  craindre  la  difficulté 
de  l'obligation  qu'il  feroit  au  potentat  catholique  qui 
leur  donner  oit  secours. 

III.  Que  ledit  sieur  duc  considerast  les  actions  de 
son  conseil,  et  en  changeast  ceux  qui  avoient  usé  de 
propos  d'accord  avec  le  Roy,  en  ostast  aussi  ceux  qui 
luy  demandoient  incessamment  des  recompenses , 
ceux  qui  luy  conseilloient  de  n'entendre  les  plaintes 
du  peuple  catholique  (un  des  Seize)  comme  chose  im- 
portune et  sans  raison,  ceux  qui  ne  tendoient  à  autre 
chose  qu'à  restablir  FEstat  aux  despens  de  la  religion, 
ceux  qui  s'estoient  approchez  de  luy  en  intention  de 
sauver  leurs  biens,  et  qui  n'estoient  parus  auprès  de 
luy  (0  que  depuis  la  mort  de  messieurs  ses  frères, 
servans  auparavant  de  conseil  au  feu  Roy  contre  leur 
party;  de  toutes  lesquelles  qualitez  ils  soustenoient 
que  la  pluspart  de  son  conseil  estoit  composé,  ainsi 
qu'ils  luy  feroient  cognoistre  s'il  vouloit. 

IV.  Que  pource  qu'aucuns  des  cours  souveraines, 
et  principalement  de  la  justice,  se  ressentoient  des 
desarmements  et  emprisonnements  que  l'on  avoit  faits 
de  leurs  personnes  contre  ceux  qui  les  avoient  de- 
sarmez et  emprisonnez,  ce  qui  engendroit  une  juste 
desfiance  entr'eux  et  les  catholiques  de  Paris,  de  sorte 
que  ceux-là  exerçans  leurs  charges,  et  vivans  en  ap- 
pétit de  vengeance  contre  ceux-cy,  c'estoit  entretenir 

(0  Qui  n'estoient  parus  auprès  de  luy.  Application  à  Villeroy,  qui  avoit 
•té  ministre  de  Henri  m ,  et  qui  donnoit  beaucoup  d'ombrage  aux  Seize. 

un  discord  entre  les  uns  et  les  autres;  pour  à  quoy  re- 
médier ils  supplioient  premièrement  ledit  siëur  duc 
de  faire  publier  un  edict  d'adveu  desdits  emprison- 
nements et  desarmements,  sans  qu'il  en  fust  faict  à 
l'advenir  aucune  recherche  par  qui  que  ce  fust  ;  secon- 
dement, qu'il  fist  establir  une  chambre  de  personnes 
esleues  et  choisies  pour  cognoistre  indifféremment  et 
juger  souverainement  de  tous  ceux  qui  contrevien- 
droient  à  l'union  des  catholiques,  et  de  toutes  les  causes 
des  catholiques  (un  de  la  faction  des  Seize)  qui  ont  faict 
lesdits  desarmements  et  emprisonnements. 

V.  Qu'il  plust  audit  sieur  duc  mander  au  conseil 
gênerai  de  l'union  de  reprendre  leurs  séances  et  y 
continuer,  comme  chose  nécessaire  pour  la  continua- 
tion de  l'union  des  catholiques,  estant  le  seul  et  unique 
corps  souverain  de  tout  leur  party,  et  sous  l'authorité 
duquel  il  avoit  este' fondé,  en  attendant  l'assemblée  des 
trois  estats  du  royaume  ;  la  discontinuation  duquel 
corps  leur  avoit  grandement  prejudicié,  pource  que 
tout  leur  party  s'estoit  desmembre  faute  de  la  subs- 
tance de  ce  corps ,  auquel  seul  toutes  les  provinces  et 
villes  de  l'union  des  catholiques  avoient  promis  obeys- 
sance  :  si  bien  que,  si  ce  corps  venoit  à  défaillir,  la 
des-union  s'ensuivroit  si  grande,  que  tout  leur  party 
seroit  entièrement  ruiné.  Pour  à  quoy  obvier,  disoient- 
ils,  il  estoit  très-nécessaire  que  ce  corps  reprinst  son 
authorité,  et  exerçast  ses  fonctions  le  plustost  qu'il 
seroit  possible. 

Pour  porter  ces  mémoires  au  duc  de  Mayenne,  les 
Seize   députèrent  le   docteur  Boucher,   F.  Bernard, 
feuillan,   Le  Gresle,   Crucé,  Borderel,  et  quelques 
4o.  Q 

autres  d'entr'eux.  Arrivez  à  Choisy,  où  estoit  logé 
ledit  sieur  duc,  ils  allèrent  luy  donner  le  bonsoir. 
Ledit  Boucher  porta  la  parole  pour  tous,  et  présenta 
les  mémoires  susdits.  Le  duc  les  receut  avec  promesse 
d'y  pourveoir;  mais,  aussi-tost  qu'ils  fuient  partis,  le 
conseil  que  le  duc  avoit  estably  près  de  luy,  ainsi  que 
nous  avons  dit,  s'assembla,  où  se  trouvèrent  les  prési- 
dents Le  Maistre,  Vêtus  et  d'Orcey,  les  sieurs  de 
Rosne,  de  Vitry  et  de  Videville.  L'intention  des  Seize 
fut  incontinent  descouverte,  et  cognut-on  qu'ils  ne 
tendoient  qu'à  la  ruine  de  la  monarchie  françoise , 
qu'ils  n'estoient  que  gens  turbulents,  lesquels  vou- 
loient  réduire  l'Estat  de  France  en  une  republique 
en  laquelle  ils  se  promettoient  de  faire  les  souverains, 
et  ruyner  par  ce  moyen  la  noblesse.  L'autheur  du 
livre  du  Manant  et  du  Maheustre  dit  que  plusieurs 
du  conseil  du  duc  dirent  qu'il  failloit  faire  des  tor- 
chons de  leurs  mémoires  sans  leur  rien  respondre  ; 
d'autres  proposèrent  qu'il  failloit  mettre  en  pièces, 
tant  les  mémoires  que  ceux  qui  les  avoient  apportez  : 
l'original  toutesfois  en  fut  monstre'  à  l'archevesque  de 
Lyon  et  à  d'autres  du  conseil  dudit  sieur  duc^  tous 
lesquels  s'en  mocquerent.  Ainsi  les  députez  des  Seize, 
après  avoir  esté  huict  jours  à  Choisy,  s'en  retournèrent 
à  vuide  et  mocquez,  quoy  que  Rossieux,  l'un  des 
quatre  secrétaires  du  duc,  leur  portast  de  l'affection. 
Ces  députez  pensoient  aussi,  comme  députez  du  con- 
seil des  Seize,  saluer  le  duc  de  Parme,  et  vouloient 
contrefaire  les  ambassadeurs  d'une  republique  libre 
d'Allemagne  ou  d'Italie;  mais  le  duc  de  Mayenne, 
ayant  descouvert  leur  intention,  leur  fit  defFendre  d'y 
aller  ;  ce  que  le  duc  ne  faisoit  sans  grande  prudence, 

car  il  voyoit  bien  que  si  ces  gens  là  avoient  communi- 
cation ou  intelligence  à  part  avec  l'Espagnol,  que  cela 
apporteroit  la  ruine  des  François,  et  principallement 
de  la  noblesse.  Nonobstant,  le  docteur  Boucher,  sous 
ombre  d'aller  voir  Sega,  evesque  de  Plaisance,  qui 
depuis  fut  légat  en  France,  ainsi  que  nous  dirons,  ne 
laissa  d'aller  au  logis  du  duc  de  Parme,  dont  le  duc  de 
Mayenne  adverty  le  fit  appeller,  et  luy  en  tint  de 
rudes  propos;  mais,  comme  ce  docteur  estoit  un  des 
principaux  pivots  de  la  faction  des  Seize,  il  ne  tint 
beaucoup  de  compte  des  paroles  du  duc,  et  trouva 
depuis  d'autres  moyens  de  communiquer  seurement 
et  secrettement  avec  l'Espagnol,  ainsi  que  nous  dirons 
cy-après,  taschant,  avec  ceux  de  sa  faction,  d'osterle 
duc  de  sa  charge  de  lieutenant  pour  porter  la  domi- 
nation de  la  France  entre  les  mains  des  Espagnols. 
Les  Seize  donc  cognurent  lors  que  ce  que  ledit  duc 
avoit  licencié  pour  un  temps  le  conseil  gênerai  de 
l'union  estoit  en  efFect  une  vraye  cassation  d'iceluy, 
et  que  ledit  sieur  duc,  avec  le  conseil  qu'il  avoit 
estably  près  sa  personne,  vouloit  tenir  toute  l'autho- 
rité  et  souveraineté  à  sa  volonté.  Contraints  donc  de 
céder  pour  ce  coup,  et  de  se  retirer  à  Paris,  ils  ne 
laissèrent  encores  de  poursuivre  leurs  desseins,  ainsi 
que.  nous  dirons,  ce  qui  fut  la  cause  des  divisions  et 
de  la  ruine  de  leur  party. 

Retournons  au  siège  de  Corbeil  où  les  ducs  de 
Mayenne  et  de  Parme,  ayans  trouvé  plus  de  difficulté 
qu'ils  n'avoient  pensé  pour  prendre  ceste  place,  à 
cause  qu'il  leur  fallut  plusieurs  fois  changer  leurs 
batteries  pour  les  retranchemens  dont  usèrent  les 
assiégez,  résolurent  d'y  faire  un  effort  gênerai.  Après 

9; 

qu'ils  eurent  faict  faire  un  cavalier  qui  commandoit 
fort  à  l'endroit  où  dez  le  commencement  ils  avoient 
dresse'  leur  batterie,  et  faict  emplir  une  maison  plaine 
de  terre  dans  le  faux-bourg  au  delà  du  pont  du  costé 
de  la  Brie,  sur  laquelle  ils  mirent  quatre  canons 
qui  battoient  en  courtine,  puis  deux  coulevrines  qui 
battoient  d'une  colline  dans  la  ville,  et  d'autres  pièces 
en  d'autres  endroicts,  ils  firent  recommencer  la  bat- 
terie si  furieusement,  que,  quelque  résistance  que  s'es- 
forçassent  de  faire  les  assiégez ,  les  Espagnols  les  em- 
portèrent par  un  assaut,  et  tuèrent  tout  ce  qu'ils  trou- 
vèrent dedans  ceste  place,  entr'autres  le  sieur  de  Ri- 
gaud,  auquel  du  depuis  les  gentils  esprits  françois 
firent  plusieurs  epitaphes  en  sa  louange ,  pour  avoir 
arresté  en  une  si  petite  et  mauvaise  place  cinq  se- 
maines durant  une  telle  armée. 

Ceste  prise  ne  se  fit  pas  sans  que  plusieurs  Espa- 
gnols et  Italiens  n'y  laissassent  la  vie,  entr'autres  At- 
tila Tissin  et  le  proveditor  Tassis.  Mais  ce  fut  une 
chose  déplorable  de  voir  la  cruauté  et  les  violements 
des  femmes  et  des  filles  que  firent  les  Espagnols; 
leurs  propres  historiens  disent  :  Quivifu  ilsacco  nota- 
bile  pih  tosto  per  la  molt'  avarizia  e  crudeltà  de  sol- 
dati,cheper  la  ricchezza  diesso,  et  a  granfatica  dalla 
loro  libidine  fu  salvata  una  sorella  di  M.  d'Aron, 
maestro  di  campo  délia  lega  ;  il  che  dava  ampia 
inateria  a  nimici  di  biasmar  gli  Spagnuoli ,  ricifa- 
ciendo  loro  queste  9  e  molt'  altre  s  celer atezze ,  etc.  0). 

(0  Ce  qu'il  y  eut  de  plus  horrible  au  sac  de  cette  ville  fut  que  les 
soldats  se  montrèrent  encore  plus  altérés  de  sang  qu'avides  de  ri- 
chesses, et  on  eut  la  plus  grande  peine  à  soustraire  à  leur  brutalité  la 
sœur  de  M.  d'Aron,  mestre  de  camp  de  la  ligue  :  ce  qui  donna  ample- 

Après  la  prise  de  Corbeil ,  le  duc  de  Parme,  voyant 
qu'il  ne  pouvoit  faire  aucun  effort  aux  places  les- 
quelles tenoient  encores  Paris  comme  assiège',  et  que 
son  armée  se  diminuoit,  quel'hyver  s'approchoit,  que 
le  prince  Maurice  avoit  taillé  plus  de  besongne  ez 
Pays-Bas  que  ledit  duc  n'eust  sceu  en  desmesler  d'un 
an,  il  résolut  de  s'en  retourner  en  Flandres,  et  avant 
son  partement  de  donner  ordre  le  mieux  qu'il  pour- 
roit,  afiin  que  les  partisans  de  l'union  eussent  moyen 
de  résister  aux  royaux.  Ce  ne  fut  toutesfois,  ainsi  que 
plusieurs  ont  escrit,  sans  semondre  le  duc  de  Mayenne 
.  et  ceux  qui  avoient  traicté  avec  luy  en  Flandres  de 
faire  paroistre  quelques  effects  de  leurs  promesses,  et 
de  rendre  quelques  fruicts  à  son  maistre  le  roy  d'Es- 
pagne de  toute  ceste  grande  despence  qu'il  avoit 
faicte  pour  les  secourir;  mais  eux,  ne  pouvans  plus 
desguiser  leur  foiblesse,  la  luy  firent  entendre  ouver- 
tement, et  luy  monstrerent  que  toute  la  puissance  des 
grandes  villes  de  leur  party  estoit  tombée  entre  les 
mains  du  peuple.  Ce  duc  recognut  lors  avec  l'ambas- 
sadeur Mendozze  que  le  Roy  son  maistre  ne  recevroit 
d'eux  aucune  utilité  évidente  que  premièrement  il 
n'eust  mis  le  pied  sur  la  gorge  à  tous  les  partisans  de 
la  ligue  et  à  toutes  les  capitalles  villes  du  royaume, 
et  que  d'oresnavant  il  ne  leur  failloit  fournir  de  se 
cours  que  pour  résister  tellement  queliement  aux 
royaux,  affin  qu'en  se  consumant  en  guerres  civiles, 
et  s'entretenans  en  leurs  partialitez,  ils  ne  rentrassent 
en  leur  bon  sens  et  ne  recognussent  le  Roy  \  mais  que 
s'il  advenoit  qu'ils  fussent  contraints  une  autre  fois  de 

sujet  aux  ennemis  des  Espagnols  de  leur  reprocher  leur   cruauté  et 
beaucoup  d'autres  excès ,  etc. 

demander  secours  au  roy  d'Espagne  leur  maistre, 
qu'alors  on  ne  leur  en  donneroit  point  qu'auparavant 
ils  n'eussent  livré  des  places  et  accordé  de  recevoir 
l'infante  d'Espagne  pour  royne.  En  attendant  que  cela 
reùssiroit,  Mendozze  prit  la  charge  de  faire  prati- 
quer des  partisans  en  chasque  ville  pour  le  Roy  son 
maistre,  et  de  plus'  en  plus  entretenir  à  cest  effect  la 
faction  des  Seize  dans  Paris,  la  confrairie  du  Cordon 
dans  Orléans,  et  de  mesmes  aux  autres  villes,  en  con- 
tinuant ou  augmentant  les  pensions  d'aucuns  prédica- 
teurs et  des  factieux. 

Pour  l'exécution  de  ces  desseins,  après  que  le  duc 
de  Parme  eut  envoyé  le  seigneur  Mario  Farnese  à 
Paris  faire  les  compliments  aux  princesses  qui  y  es- 
taient, il  fit  partir,  le  premier  de  novembre,  son  ar- 
mée des  environs  de  Corbeil  pour  s'en  retourner  en 
Flandres.  Traversant  la  Brie ,  il  arriva  autour  de  Co- 
lomiers,  où  il  receut  nouvelles  que  les  sieurs  de  Gi- 
vry  et  de  Parabelle  avec  les  troupes  qui  estoient 
dans  Melun,  avoient  le  dixiesme  novembre  reprins 
Corbeil  par  surprise,  et  avoient  tué  Alonzo  Toraques 
et  les  Espagnols  qu'il  y  avoit  laissez  dedans  avec 
deux  cents  lansquenets.  Ceste  reprise  resjouit  autant 
les  royaux  que  ceux  de  l'union  en  furent  faschez.  Le 
Pxoy  en  eut  la  nouvelle  à  Compiegne,  où  il  estoit 
venu  d'Escoiiy  avec  quelque  cavalerie  sur  l'avis  qu'il 
avoit  receu  que  le  duc  de  Parme  s'en  retournoit  en 
Flandres,  lequel  il  n'avoit  envie  de  laisser  retourner 
sans  conduite,  et  principalement  pour  l'empescher 
d'entreprendre  sur  quelqu'une  des  places  royales  du- 
rant son  retour. 

Sa  Majesté,  ayant  donc  laissé  dans  le  pays  de  Vexin 

M.  le  chancelier  et  les  gens  de  son  conseil,  avec  le 
mareschal  de  Biron  et  l'armée  pour  l'employer  en 
ce  qu'il  trouveroit  de  plus  propre,  partit  de  Com- 
piegne  avec  huict  cents  chevaux  qui  s'y  trouvèrent 
de  la  noblesse  de  Picardie,  laquelle  à  son  mande- 
jnent  l'y  estoit  venu  trouver,  et  envoya  M.  de  La 
Noue  avec  la  compagnie  de  l'Isle  de  France  se  jetter 
dans  Chasteau-Tiei  ry ,  luy  promettant  de  le  secourir 
et  de  combattre  le  duc  s'il  attaquoit  ceste  place.  Il 
manda  aussi  incontinent  à  M.  de  Nevers  et  au  sieur 
de  Givry  de  le  venir  rencontrer.  Tous  s'acheminèrent 
vers  luy  pour  luy  ayder  à  reconduire  le  duc  de  Parme, 
lequel,  voyant  que  ledit  sieur  de  La  Noue  s'estoit  mis 
dans  Chasteau-Tierry ,  y  fit  séjourner  son  armée  aux 
environs  quelque  temps,  puis,  suivant  la  resolution 
qu'il  avoit  prise  avec  le  duc  de  Mayenne  dez  le  siège 
de  Corbeil,  M.  de  La  Chastre  (à  qui  le  duc  de  Mayenne, 
comme  lieutenant  gênerai  de  FEstat  et  couronne  de 
France ,  fit  depuis  expédier  lettres  de  mareschal  de 
France ,  lesquelles  furent  vérifiées  au  parlement  de 
Paris)  fut  renvoyé  à  Orléans  avec  un  régiment  de  lans- 
quenets conduit  par  un  gentil-homme  de  la  maison 
des  viscomtes  de  Milan,  quatre  régiments  françois  des 
sieurs  de  Vaudargent,  de  Lignerac,  du  Coudray  et 
de  Montigny,  avec  cinq  cens  chevaux,  pour  employer 
toutes  ces  troupes  contre  les  royaux  vers  la  Sologne 
et  le  Berry,  et  le  long  de  la  rivière  de  Loire.  Le  sieur 
Dragues  de  Comnene  commandoit  en  ceste  petite 
armée  de  mareschal  de  camp;  les  exploicts  qu'elle 
fit  nous  le  dirons  l'an  suivant.  Dans  Paris,  le  sieur 
de  Bclin  y  fut  mis  gouverneur  au  lieu  de  M.  de  Ne- 
mours, avec  quinze  cents  lansquenets  du  régiment 

du  comte  Colalte,  huict  cents  François  et  deux  cents 
chevaux  sous  la  charge  du  sieur  de  Maroles.  M.  de 
Nemours,  qui  avoit  tant  désiré  le  gouvernement  de 
la  Normandie,  ayant  eu  response  du  duc  de  Mayenne 
qu'il  ne  failloit  partir  la  peau  du  loup  avant  que  d'estre 
pris,  et  qu'il  estoit  nécessaire  de  patienter  et  de  sçavoir 
comme  les  affaires  iroient,  s'en  retourna  aussi  avec 
de  belles  troupes  en  son  gouvernement  de  Lyonnois 
pour  y  commander,  et  aux  provinces  du  Dauphiné, 
Auvergne  et  Bourbonnois.  Du  depuis  ces  deux  ducs 
ne  s'accordèrent  pas  des  mieux,  ainsi  qu'il  se  verra 
cy  après,  quoy  qu'ils  fussent  frères  de  mère;  et  le  duc 
de  Mayenne  pourveut  son  fils  aisné  du  gouvernement 
de  Normandie. 

Ainsi  lesdits  ducs  de  Mayenne  et  de  Parme,  ayans 
renvoyé  plusieurs  troupes  de  gens  de  guerre  en  di- 
verses provinces,  s'acheminèrent  pour  aller  vers  les 
frontières  de  Flandres;  mais  le  Roy,  ayant  donné  ordre 
à  toutes  les  places  qu'il  pensoit  pouvoir  estre  par  eux 
assaillies,  commença  d'aller  droit  à  eux,  et  les  joignit 
de  si  près,  que,  le  28  de  novembre,  il  fit  tailler  en 
pièces  une  compagnie  de  gens  de  pied  espagnols. 
Le  26,  les  ducs  estans  deslogez  de  Fismes  pour  aller  à 
Pontravers  où' passe  la  rivière  d'Esne,  le  Roy,  accom- 
pagné de  huict  cents  bons  chevaux  et  autant  d'har- 
quebuziers  à  cheval,  fatigua  tant  l'armée  des  ducs 
qu'il  la  contraignit  de  rompre  le  dessein  de  leur  logis. 
Ce  qu'ayant  faict,  le  Roy  se  retira  au  village  de  Lon- 
gueval,  où  la  cavalerie  de  Flandres  vint  donner  des 
coups  de  lances  jusques  dans  les  portes  ;  mais  les  har- 
quebusiers  qui  estoient  sur  les  murailles  leur  firent 
une  salve  quasi  à  mire,  dont  ils  en  tuèrent  plusieurs, 

et  les  contraignirent  de  se  retirer  plus  loing.  Le  Roy 
aussi  perdit  une  trentaine  de  ses  harquebusiers  à  che- 
val, lesquels  avoient  mis  pied  à  terre  pour  escarmou- 
cher.  Après  cela  Sa  Majesté  se  retira  à  Pontarsy,  et 
les  ducs  furent  contraints  de  camper  toute  la  nuict , 
se  doutant  du  devant  et  du  derrière  pour  ce  que  ,  ce 
mesme  jour,  M.  de  Nevers  avec  cinq  cents  chevaux, 
et  les  sieurs  de  Givry  et  de  Parabelle,  qui  venoient 
de  Melun  avec  une  autre  bonne  troupe  de  cavalerie, 
joignirent  Sa  Majesté,  laquelle,  se  trouvant  lors  avoir 
près  de  deux  mil  chevaux  et  mille  harquebuziers  à 
cheval,  se  résolut  d'enlever  l'arrieregarde  des  ducs 
avec  mille  bons  chevaux  ;  mais  il  advint  que  deux  des 
canons  des  ducs  estans  demeurez  embourbez,  toute 
leur  avantgarde  rebroussa,  et  demeurèrent  là  tout  ce 
jour  en  bataille,  et  y  campèrent  mesmes  la  nuict,  si 
bien  que  Sa  Majesté  ne  put  rien  entreprendre  sur  eux. 
Le  lendemain,  Sa  Majesté  estant  advertie  que  les 
ducs  prenoient  le  chemin  de  Marie  pour  gaigner 
l'arbre  de  Guise,  il  ordonna  à  toute  sa  cavalerie  de  se 
rendre  à  Crequy  avec  les  armes  sans  bagage.  Estant 
arrivé  le  premier  au  rendez-vous,  quelques-uns  ayans 
esté  un  peu  paresseux,  ne  voulant  perdre  l'occasion 
de  voir  encor  l'ennemy,  il  jetta  devant  luy  le  baron 
de  Biron,  le  suivant  avec  quarante  gentils-hommes 
seulement.  Depuis,  M.  de  Longueville  et  sa  troupe 
le  joignirent,  et  en  mesme  temps  il  parut  au  coing 
d'un  bois  cent  lances  espagnolles  en  deux  troupes, 
avec  chacune  une  cornette  de  carabins,  lesquelles , 
ayans  descouvert  le  baron  de  Biron,  partirent  incon- 
tinent pour  le  charger:  ce  que  Sa  Majesté  voyant,  fit 
advancer  le  sieur  de  Charmont  avec  vingt  chevaux 

pour  le  renforcer  ;  mais  ledit  sieur  de  Biron  fit  à 
l'instant  une  si  rude  charge  à  ceux  qui  venoient  pour 
le  combattre,  qu'il  leur  fit  tourner  la  teste  jusques  à 
leur  gros  qui  estoit  de  six  vingts  lances,  mené  par 
Georges  Bâte  qui  faisoit  la  rctraicte,  lesquels  tous 
ensemble  revindrent  à  la  charge;  mais,  parce  que  le 
cheval  dudit  sieur  baron  de  Biron  avoit  esté  blessé  en 
ceste  charge,  le  Roy  s'advança,  et,  ralliant  ceux  qui 
s'estoient  séparez ,  fit  une  charge  si  furieuse  à  toute 
ceste  arrieregarde,  qu'elle  se  plia  et  se  sauva  à  toute 
bride,  laissant  leurs  morts  tous  armez  sur  la  place 
et  quelques  chariots.  Le  Roy,  n'ayant  pas  toute  sa 
cavalerie  avec  luy  pource  qu'elle  n'avoit  esté  si  di- 
ligente que  luy,  les  laissa  aller,  se  contentant  d'avoir 
empesché  le  duc  de  Parme  de  rien  entreprendre  en 
toute  sa  retraicte  ,  et  l'ayant  contraint  de  loger  si 
serré,  et  faire  de  si  grandes  journées,  qu'il  laissa  une 
grande  file  de  ceux  qui  ne  pouvoient  marcher  si  lé- 
gèrement que  luy,  avec  beaucoup  de  bagage  qui 
demeura  à  la  mercy  des  paysans. 

Après  cela  Sa  Majesté  s'en  alla  faire  son  entrée  à 
Sainct  Quentin ,  où  il  fut  receu  avec  une  grande  allé- 
gresse des  habitans.  Le  10  décembre  il  y  receut  les 
nouvelles  comme  la  ville  de  Corbie,  distante  de  trois 
lieues  d'Amiens,  avoit  esté  surprinse,  dez  la  pointe  du 
jour,  avec  un  pétard  et  une  escalade  ,  par  les  sieurs  de 
Humieres,  de  La  Boissiere  et  de  Parabelle.  Le  sieur  de 
Bellefourier,  qui  commandoit  dans  ceste  place  pour 
l'union,  y  fut  tué  en  combattant,  avec  la  plus-part  de 
la  garnison  ,  sans  perte  que  de  deux  royaux.  On  trouva 
dans  ceste  place  deux  gros  canons,  deux  coulevrines 

et  plusieurs  autres  pièces  montées  sur  roues,  avec  une 
grande  quantité  de  munitions  et  de  vivres. 

Le  duc  de  Parme,  arrivé  aux  frontières  de  Flandres, 
fit  assembler  les  troupes  qu'il  avoit  destinées  pour  de- 
meurer avec  le  duc  de  Mayenne,  sçavoir,  le  Terzo 
des  Italiens,  et  autres  compagnies,  tant  d'infanterie 
que  de  cavalerie  ;  puis ,  ayant  faict  appeller  auprès  de 
luy  les  capitaines  et  gens  de  commandement,  il  leur 
dit ,   devant  M.   de  Mayenne  et  les   seigneurs  fran- 
çois  du  party  de  l'union  qui  l'accompagnoient  :  «  Je 
ne  vous  appelle   point  icy  pour   vous  ramentevoir 
les  grandes  louanges  que  vous  avez  acquises  d'avoir 
délivré  Paris  d'un  très-grand  siège,  ny  pour  tant  de 
braves  exploicts  militaires  dont  vous  estes  venu  à  vostre 
honneur,  mais  seulement  pour  vous  prier  de  conserver 
l'honneur  que  vous  avez  acquis,  en  continuant  le  ser- 
vice que  vous  devez  à  Dieu,  à  l'Eglise  romaine,  et  au 
roy  Catholique ,  vostre  souverain  seigneur.  Je  ne  doute 
point  qu'en  peu  de  temps  vous  ne  remettiez  la  France 
en  liberté,  sous  l'obeyssance  du  Sainct  Siège  aposto- 
lique, dont  vous  recevrez  de  Dieu  et  des  hommes  le 
juste  guerdon  de  vos  labeurs.  Mais,  si  dans  le  printemps 
vous  n'aviez  achevé  ceste  guerre  contre  l'heresie,  soyez 
asseurez  que  vous  ne  manquerez  point  de  secours,  et, 
s'il  est  besoin  que  je  revienne  encores  en  personne,  je 
ne  feray  faute  de  m'y  acheminer,  vous  asseurant  qu'il 
n'y  a  chose  que  Sa  Majesté  Catholique  désire  plus  que 
de  voir  durant  sa  vie  exterminer  l'heresie  et  les  héréti- 
ques, contre  lesquels  pour  le  devoir  de  sa  dignité  il  est 
résolu  de  despendre  tous  ses  moyens,  et  employer  toutes 
ses  forces  et  toute  sa  puissance.  »  Puis,  se  retournant 
vers  le  duc  de  Mayenne  et  les  seigneurs  françois,  il 

leur  recommanda  ses  gens  de  guerre  avec  de  belles  pa- 
roles. Il  faisoit  toutes  ces  choses  à  dessein,  alfin  que 
ceux  qui  estoient  avec  le  duc  de  Mayenne ,  estans  re- 
tournez aux  villes  de  l'union  ,  asseurassent  ceux  de  leur 
party  que  l'Espagnol  ne  les  secouroit  que  pour  la  seule 
occasion  de  la  religion  ,  et  que  par  ce  moyen  ils  se 
rendissent  plus  opiniastres  contre  leur  roy,  car  il  ne 
vouloit  pas  en  ce  commencement  publier  les  plaintes 
des  promesses  que  l'on  luy  avoit  faictes,  de  peur  que 
toutes  les  villes  de  l'union,  recognoissans  la  charité  de 
l'Espagnol,  et  avec  quels  desseins  il  avoit  entendu  les 
secourir,  ne  songeassent  à  eux;  mais  on  tient  qu'en 
traictant  à  part  avec  M.  de  Mayenne,  il  luy  con- 
seilla d'entretenir  le  Roy  tousjours  par  quelque  ouver- 
ture de  paix  ou  de  trefve,  et  l'amuser  par  ce  moyen , 
affln  de  rendre  les  efforts  de  ses  armes  inutiles  durant 
l'hyver.  «Car  j'ay  recognu,  luy  dit-il,  au  prince  de 
Bearn  qu'il  use  plus  de  botes  que  de  souliers,  et  que 
l'on  le  ruynera  plustost  par  dilayemens  et  temporise- 
ments  que  non  pas  par  la  force.  »  Le  duc  de  Mayenne 
fit  practiquer  depuis  ce  conseil ,  et  fit  ouvrir  plusieurs 
paroles  de  paix,  ce  qui  luy  servit  bien  à  rasseurer  et 
mettre  ordre  en  beaucoup  de  villes  de  l'union.  Ceux 
qui  s'en  meslerent  pour  luy  luy  furent  fidelles;  les 
royaux  qui  conférèrent  avec  eux  les  blasmerent  de 
peu  de  vérité  et  d'affection  à  leur  patrie ,  et  eux  trou- 
vèrent leur  excuse  sur  ce  que  ceux  qui  traictoient  avec 
eux  estoient  de  la  religion  prétendue. 

Ainsi  le  duc  de  Parme  s'achemina  droict  à  Bru- 
xelles, où  il  trouva  que  le  prince  Maurice  avoit  en 
plusieurs  endroicts  des  Pays-Bas  repris  plusieurs 
places  fortes.  Affin  de  mieux  entendre  ce  qui  se  passa 

en  ces  pays-là,  il  est  besoin  de  sçavoir  ce  qui  s'y  estoit 
passe'  depuis  la  surprise  de  Breda  par  ledit  sieur 
prince,  ainsi  qu'il  a  esté  dit  cy-dessus. 

Après  la  reddition  de  Bergh,  le  comte  Charles  de 
Mansfeldt  vint  à  Anvers,  d'où  il  partit  le  10  de  mars, 
six  jours  après  la  surprise  de  Breda,  affin  d'empescher 
les  courses  que  faisoient  les  gens  des  Estats  en  la  cam- 
pagne de  Brabant;  ce  qu'ayant  fait,  il  tourna  droict 
avec  toutes  ses  troupes  vers  Sevenberghe,  jugeant  qu'en 
prenant  ce  lieu  là  il  pourroit  recouvrer  Breda ,  pour 
ce  que  Gertruydemberghe  tenoit  pour  l'Espagnol. 

Sevemberg  estant  peu  fort,  il  luy  fut  incontinent 
rendu  à  discrétion,  et  Mansfeldt, suyvant  son  naturel, 
comme  plusieurs  ont  escrit,  fit  tailler  toute  la  gar- 
nison en  pièces,  et  ses  soldats  commirent  là  dedans 
une  infinité  de  cruautez  et  de  meschancetez.  De  là  il 
alla  assiéger  un  fort  dans  une  isle  à  l'orée  de  la  mer, 
et  à  la  teste  de  l'emboucheure  de  Steembergh,  lequel 
pouvoit  estre  secouru  à  toutes  marées  par  les  Holan- 
dois.  Mansfeldt,  ayant  battu  ce  fort  cinq  jours  durant 
depuis  le  8  de  may,  et  voyant  qu'il  n'advançoit  rien 
pour  pouvoir  donner  un  assaut,  voulut  passer  le  canal 
et  y  conduire  de  l'artillerie  sur  des  barques  qu'il  fit 
très-bien  armer  pour  cest  effect  ;  mais  son  dessein  ne 
luy  réussit,  à  cause  du  flux  de  la  mer  qui  laissoit  les 
environs  de  ceste  isle ,  qui  ne  sont  que  de  très-dange- 
reux marescages ,  comme  à  sec.  Toutesfois  Charles 
de  Mansfeldt ,  ne  se  contentant  de  la  première  fois  qu'il 
y  avoit  envoyé,  voulut  derechef  tenter  de  faire  réussir 
son  dessein  ;  mais  estant  entré  en  une  marée  trois  cens 
soldats  hoîandois  dans  ledit  fort,  avec  deux  pièces 
d'artillerie,  les  Espagnols,   qui  s'approchèrent  avec 

leurs  barques  prez  dudit  fort,  furent  si  bien  saluez 
avec  une  infinité  de  canonnades  et  de  feux  artificiels, 
qu'il  y  en  demeura  plus  d'une  centaine  de  morts,  entre 
lesquels  estoient  plusieurs  capitaines  de  commande- 
ment. Mansfeldt,  contraint  de  se  retirer,  cognoissant 
qu'il  perdoit  là  son  temps,  abandonna  Sevembergh, 
changea  son  camp,  et  vint  aux  environs  de  Breda,  fai- 
sant semblant  de  l'assiéger;  mais,  en  effect,  c'estoit 
pour  la  prendre  par  une  intelligence  qu'il  avoit  de- 
dans, laquelle  descouverte,  il  résolut  de  se  retirer  du 
tout.  En  sa  retraicte  la  garnison  de  Breda  voulant 
l'attaquer  par  une  sortie  qu'ils  firent  sur  sa  cavalerie , 
luy ,  ruzé,  les  fit  entretenir  en  une  escarmouche  ce- 
pendant qu'il  les  faisoit  entourer,  ce  qui  luy  réussit 
tellement,  que  tout  ce  qui  estoit  sorty  de  Breda,  au 
nombre  de  plus  de  deux  cents,  furent  taillez  en  pièces. 
De  là  Mansfeldt  s'en  alla  ez  duchez  de  Cleves  et  de 
Juilliers ,  où  les  siens  firent  une  infinité  d'hostilitez,  et 
se  fortifièrent  en  plusieurs  endroicts  pour  y  faire  leurs 
courses  plus  à  leur  aise.  De  l'autre  costé,  Verdugo, 
gouverneur  de  Groninghe,  avec  nombre  d'Espagnols, 
travaillèrent  infiniment  le  diocèse  de  Cologne.  Toutes 
ces  hostilitez  faictes  par  les  Espagnols  sur  les  terres 
de  l'Empire  furent  occasion  d'une  journée  que  les 
princes  allemans  tinrent  à  Cologne  où  il  ne  fut  rien 
résolu.  Du  depuis  il  fut  tenu  encor  une  diète  à  Franc- 
fort pour  y  remédier,  ainsi  que  nous  dirons  cy-après. 
Cependant  le  prince  Maurice  avec  les  Estats  qui  ne 
vouloient  point  demeurer  oisifs  font  leurs  aprests  pour 
assiéger  Numeghe;  le  prince,  désirant  plustostla  sur- 
prendre que  de  l'assiéger,  entreprit  de  la  petarder;  et 
s'estant  rendu  secrettement  à  Tiel ,  il  s'achemina  de 

nuict  à  Numeghe,  et  mit  à  la  porte  de  Hezel  un  pétard 
long  de  deux  brassées,  faict  de  bois  et  entouré  de  fer; 
puis  les  siens  s'estans  retirez  dix  pas  en  arrière,  il  fit 
mettre  le  feu  à  la  trainée  de  la  poudre  qui  devoit  le 
mettre  à  la  queue  du  pétard,  ce  qui  ne  réussit  selon 
leur  désir,  car,  soit  pour  l'humidité  de  la  terre,  ou 
pour  autre  occasion,  il  n'y  eut  que  la  poudre  de  la 
trainée  qui  prit  feu  alors.  La  flamme  en  estant  veuë"  par 
les  sentinelles,  toute  la  ville  fut  incontinent  en  armes  : 
ce  que  voyant  le  prince  et  les  siens  se  retirèrent.  Peu 
après  leur  retraicte  le  pétard  prit  feu  ,  et  fît  tel  effect 
qu'il  mit  la  porte  par  terre  :  dequoy  les  habitans  esfon- 
nez  se  préparèrent  à  deffendi  e  l'entrée  ;  mais ,  ne  voyans 
personne  dehors  que  le  pétard,  ils  l'allerent  quérir,  et 
réparèrent  incontinent  la  ruine  qu'il  avoit  faicte  ,  puis 
rendirent  grâces  à  Dieu  de  les  avoir  délivrez  de  ce  pé- 
ril ,  et  changèrent  leur  crainte  en  allégresse,  qui  ne 
leur  dura  gueres,  carie  prince,  cinq  jours  après,  ayant 
faict  monter  contremontle  Rhin  toutes  ses  forces,  avec 
trente  pièces  d'artillerie,  fit  descendre  ses  gens  en  terre 
sans  beaucoup  d'empeschement,  et  battit  ceste  ville  de 
treize  pièces  d'artillerie.  Le  duc  de  Parme,  qui  estoit 
encor  à  Gondé,  manda  incontinent  au  comte  Charles  de 
s'acheminer  avec  toutes  ses  troupes  vers  Numeghe,  ce 
qu'il  fit  en  diligence.  Devant  qu'il  y  fust,  le  prince  fut 
encor  un  mois  sans  discontinuer  son  siège,  où  il  fai- 
soit  tirer  des  balles  qui  portoient  du  feu  artificiel,  les- 
quelles, en  tumbantsur  le  toict  des  maisons,  y  mettoient 
un  tel  feu  qu'il  ne  se  pouvoit  presque  esteindre,  ce 
qui  causa  de  grandes  ruines  ;  bref,  ils  canonnerent  si 
bien  la  tour  Sainct  Estienne  à  coups  de  canon  qu'elle 
fut  toute  ruinée.  Ledit  comte  Charles,  arrivé  près  de 

Numeghe,  renvitailla  seulement  la  place,  et  y  mit 
bonne  garnison ,  car  le  combat  luy  estoit  deffendu  par 
le  duc  de  Parme.  Le  prince  Maurice  ,  voyant  la  lon- 
gueur de  ce  siège ,  se  résolut  d'avoir  ceste  ville  d'une 
autre  façon,  et,  ayant  faict  passer  son  armée  en  la  Be- 
tuve  vis  à  vis  de  Numeghe  ,  il  fit  dresser  le  fort  de 
Knotzembourg,  qu'il  munit  de  bonne  artillerie,  d'où 
il  faisoit  tirer  continuellement  contre  la  ville.  Ce  fort , 
ayant  esté  achevé  par  le  prince  Maurice  sans  aucun 
empeschement  depuis  qu'il  eut  commencé  à  le  bastir, 
a  esté  la  cause  que  l'Espagnol  perdit  Numeghe,  ainsi 
que  nous  dirons  cy-après  ;  car  il  ne  faut  point  douter 
que  si  on  ne  ruine  ces  forts  dez  leur  commencement, 
que  peu  à  peu  ils  ne  deviennent  imprenables,  et  pro- 
duisent des  efFects  qui  ne  pourroient  être  creus.  Or  le 
comte  Charles  avoit  assez  de  forces  pour  ernpescher  le 
prince  Maurice  de  le  bastir;  mais  le  président  Richar- 
dot ,  revenu  d'Espagne  apportant  commandement  ex- 
près au  duc  de  Parme  de  passer  en  France,  fut  la  cause 
que  le  duc  défendit  audit  comte  Charles  de  ne  bazar- 
der aucun  combat,  mais  de  renvitailler  seulement  Nu- 
meghe ;  ce  faict,  qu'il  le  vinst  trouver  en  diligence  :  ce 
qu'il  lit. 

Le  prince  et  les  Estats,  qui  voyoient  que  l'Espa- 
gnol tournoi t  toutes  ses  forces  contre  la  France  ,  réso- 
lurent de  ne  laisser  passer  une  si  belle  occasion  pour 
eux  sans  profiter.  D'un  costé  par  mer  ils  envoyèrent 
au  roy  Très-Chrestien  quelques  munitions  de  guerre 
sous  la  conduite  de  cinq  de  leurs  navires,  lesquelles 
arrivèrent  à  Diepe  ;  mais ,  sçachant  que  le  navire  du  sieur 
de  Villars,  gouverneur  du  Havre  de  Grâce  pour  l'u- 
nion, estoit  en  mer,  ils  se  mirent  à  la  voyle  du  long 

des  costes  de  la  Normandie  ,  où  ils  rencontrèrent  le- 
dit navire  monté  de  vingt-quatre  pièces  d'artillerie,  de 
cent  matelots  et  de  cent  soldats.  Après  avoir  longue- 
ment combatu  contre  luy,  et  l'ayans  gaigné,  le  feu  s'y 
print  si  promptement ,  que  les  Holandois  n'eurent  au- 
tre loisir  que  d'en  sortir ,  car  le  navire  et  tout  ce  qui 
estoit  dedans  fut  sihastivementbrusléque  l'on  n'en  put 
rien  sauver.  Us  ne  firent  ce  voyage  sans  butiner  aussi 
quelques  navires  des  villes  du  party  de  l'union. 

De  l'autre  costé  le  prince  Maurice  ,  voyant  que  le 
comte  Charles  de  Mansfeldt  avoit  passé  la  Meuse  avec 
son  armée  pour  aller  trouver  le  duc  de  Parme,  lequel 
laissoit  le  comte  Pierre  Ernest  de  Mansfeldt  pour  com- 
mander ez  Pays-Bas  en  son  absence  sans  beaucoup  de 
forces,  passa  incontinent  le  Vahal,  pensant  attraper 
Farrieregarde  dudit  comte  Charles;  mais  ce  dessein  ne 
luy  ayant  succédé,  il  tourna  à  droict,  et  le  premier 
d'aoust  il  alla  assiéger  Doddedael,  qu'il  bâtit  si  furieu- 
sement que  les  assiégez  furent  contraincts  de  se  rendre 
à  luy  et  à  sa  discrétion.  Il  pardonna  à  tout  ce  xjui  es- 
toit  dedans,  et  ne  voulut  pas  que  l'on  y  fîst  aucun  tort: 
toutesfois  il  fit  pendre  le  gouverneur  qui  estoit  dans 
ceste  place. 

Le  prince  ayant  laissé  une  bonne  garnison  au  fort 
de  Knotzembourg  vis  à  vis  de  Numeghe,  il  se  mit  en 
campagne  avec  toutes  ses  troupes,  et  alla  le  long  du 
Rhin  et  de  la  Meuse,  où  il  reprint  plusieurs  chasteaux 
et  forts  que  les  Espagnols  y  tenoient ,  entr'auti  es ,  en 
l'isle  de  Bommel,  les  chasteaux  de  Heel  et  de  Hennel , 
en  la  duché  de  Cleves,  la  ville  et  le  chasteau  de  Burich 
à  l'opposite  de  Vezel,  et  le  fort  de  Grave  où  sou- 
loient  estre  les  chartreux  de  Vezel, au  diocèse  de  Cou- 
4-0.  10 

logne,  Lutkenhoven  ,  puis  fît  razer  tous  les  forts  que 
l'Espagnol  avoit  faicts  le  long  du  Rhin  sur  les  terres  de 
l'Empire.  AyaiÉ  passé  son  armée  en  Brabant ,  il  print 
le  fort  de  Terrheyden  à  l'emboucheure  de  la  rivière 
de  Breda,  celuy  de  Roosendaël,  et  la  ville  de  Steen- 
berghe. 

En  ce  mestne  temps  les  garnison  de  Breda  et  de 
Bergh  sur  le  Zoom  firent  plusieurs  courses  dans  le 
pays  de  Campeine,  prirent  par  escalade  Tillemont  en 
Brabant  qu'ils  pillèrent,  puis  l'abandonnèrent. 

En  ce  temps  là  aussi  l'Espagnol  avoit  faict  un  fort 
joignant  la  ville  de  Hoy  au  pays  du  Liège  pour  tenir 
la  Meuse  en  leur  puissance  ,  ce  qui  empeschoit  fort 
le  trafiq  :  le  prince  et  les  Estats  pour  mettre  ce  fort 
par  terre  envoyèrent  huict  cents  soldats  ,  lesquels 
ayans  sommé  le  capitaine  Grobendonc  qui  estoit  de- 
dans avec  cent  soldats  de  se  rendre  à  composition 
sans  attendre  d'estre  forcé  ,  sinon  qu'il  n'y  demeure- 
roit  homme  en  vie,  Grobendonc,  voyant  l'ennemy  si 
proche,  sans  espérance  de  secours,  se  rendit  la  vie 
sauve,  et  sortit  avec  les  siens  un  baston  blanc  au  poing. 
Les  Holandois, après  avoir  abbatu  le  fort, s'en  retour- 
nèrent chargez  d'un  grand  butin. 

En  mesme  temps  les  Zelandois  eurent  aussi  une 
entreprise  sur  Dunkerke  qu'ils  pensoient  prendre 
d'escalade  ;  mais ,  estans  partis  trois  mille  hommes  de 
pied  et  cent  chevaux  pour  l'exécution ,  le  vent  leur  fut 
tellement  contraire,  que,  demeurant  plus  longtemps 
en  mer  qu'ils  ne  dévoient,  ils  furent  descouverts  par 
lesFlamans;  toutesfois,  estans  descendus  en  terre, l'en- 
trepreneur voulut  monstrer  au  comte  de  Solms  et  au 
chevalier  Veer  la   facilité  de  son  dessein  :  tous  trois 

s'estans  approchez  du  fossé ,  ils  receurent  chacun  une 
harquebuzade ,  et  furent  contraincts  de  se  rembar- 
quer. 

Les  Espagnols  d'autre  costé  pensèrent  aussi  sur- 
prendre Lochen  avec  trois  chariots  chargez  de  foin  : 
le  premier  chariot  estoit  desjà  dans  la  ville  ,  quand  le 
portier,  voulant  prendre  du  foin  pour  son  droit ,  tira 
le  pied  d'un  soldat,  ce  qui  le  fit  à  l'instant  crier  -.Trahi- 
son! trahison  !  surquoy  tous  les  soldats  sortirent  des 
chariots ,  et  avec  les  chartiers  ,  qui  estoient  aussi  des 
soldats  desguisez  ,  se  ruèrent  sur  les  corps  de  garde, 
qu'ils  taillèrent  en  pièces.  Mais  l'alarme  estant  donnée 
vivement  parla  ville,  toute  la  garnison  fut  si  diligente 
de  se  rendre  à  la  porte,  que  les  Espagnols  furent  re- 
poulsez  dehors,  le  pont  levis  levé,  auparavant  que 
l'embuscade  de  la  cavalerie  et  de  l'infanterie  espagnole 
y  pussent  arriver.  L'entrepreneur  y  fut  le  premier 
tué. 

Les  bourgeois  de  Venloo  en  Gueldre,  se  sentans 
oppressez  de  leur  garnison, qui  estoit  d'Italiens  etd'Al- 
lemans,  résolurent  de  s'en  délivrer  ,  et,  voyans  que  le 
sieur  Bentink  leur  gouverneur  estoit  absent ,  ils  dirent 
aux  Allemans  qu'ils  vouloient  chasser  les  Italiens 
pour  leurs  insolents  deportements  ,  et  qu'ils  ne  desi- 
roient  avoir  que  lesdits  Allemans,  lesquels  ils  entre- 
tiendroient  mieux  qu'ils  n'estoient.  Les  bourgeois, 
ayans  asseurance  des  Allemans  qu'ils  ne  se  banderoient 
contr'eux  et  qu'ils  ne  les  empescher oient  de  chasser 
les  Italiens,  se  mirent  en  armes,  commandèrent  aux 
Italiens  de  sortir ,  sinon  qu'ils  les  tailleroient  en  pie- 
ces:  les  Italiens,  pour  estre  foibles,  et  voyants  les  Alle- 
mans ne  se  remuer  point,  obeyssent  et  sortent;  mais  , 

10. 

quand  le  peuple  les  eut  veus  sortir,  ils  se  tournèrent 
aussi  vers  les  Allemans,  lesquels  ils  firent  desloger  à 
l'heure  mesme  avec  la  femme  et  toute  la  famille  de 
Bentink.  Se  voyans  libres  de  leur  garnison,  ils  firent 
par  lettres  leurs  excuses  au  comte  Pierre  Ernest  de 
Mansfeldt  et  au  conseil  d'Estat  à  Bruxelles,  s'excu- 
sans  qu'ils  avoient  esté  contraints  de  ce  faire  poul- 
ies insolents  deportements  des  gens  de  guerre,  desi- 
rans  toutesfois  vivre  tousjours  sous  l'obeyssance  de 
l'Espagne. 

La  garnison  d'Ostende  aussi  en  mesme  temps  sur- 
print  la  ville  d'Oudembourg  près  Bruges,  où  il  y 
avoit  quatre  cents  soldats  :  après  l'avoir  pillée  ils  la 
bruslerent. 

Au  mois  de  décembre  aussi  le  comte  d'Everstain 
avec  nombre  de  cavalerie  alla  faire  une  course  dans 
le  pays  de  Westphalie,  où  il  pilla  plusieurs  villages 
ez  environs  de  Munster  et  de  Padeborne,  et  y  commit 
de  grandes  hostillitez  sous  un  prétexte  qu'il  prit  que 
ceux  de  ces  quartiers  là  favorisoient  les  Espagnols. 
D'autre  costé  les  Espagnols  qui  s'estoient  mutinez  à  He- 
rental  faisoient  aussi  des  courses  et  de  grands  ravages1, 
et  les  vrybuters  des  Estats ,  qui  sont  soldats  advantu- 
riers  sans  gages,  firent  aussi  des  courses  en  Brabant 
et  en  Flandres,  où  ils  firent  de  grandes  hostilitez. 
Voylà  comme  les  Pays-Bas  furent  affligez  de  la  guerre 
en  ceste  année. 

Si  l'Espagnol  a  bien  faict  de  laisser  ainsi  traicter  ses 
subjects  tandis  que  le  duc  de  Parme  par  son  com- 
mandement alla  en  France  secourir  ceux  de  l'union 
contre  leur  Roy,  j'en  laisseray  le  jugement  à  un  cha- 
cun ;  mais  l'on  peut  dire  qu'outre  les  pertes  qu'il  fit 

ceste  année ,  celles  qu'il  fit  l'an  suivant  des  villes  de 
Numeghe,  Deventer  etZutphen,  ainsi  que  nous  di- 
rons, ont  esté  très-grandes,  tellement  que,  pensant  faire 
royne  de  France   sa  fille   l'Infante   sur  l'occasion  de 
la  division  des  François,  il  a  perdu  de  bonnes  et  gran- 
des villes  qu'il  n'a  peu  recouvrer  depuis  pour  le  loi- 
sir que  le  prince  Maurice  et  les  Estats  ont  eus  de  se 
fortifier  pendant  que  ledit  sieur  roy  d'Espagne  tour- 
noit  ses  desseins  contre  la  France.  Or  le  duc  de  Parme 
a  voit  respondu,  lors  que  le  Roy  l'envoya  defFier  à  la 
bataille  par  un  héraut,   qu'il  estoit  venu  par  le  com- 
mandement du  roy  d'Espagne  pour    mettre  fin  aux 
guerres  de  France  avant  que  d'en  sortir,  et  que  s'il 
fcrouvoit  que  le  chemin  plus  court  pour    y  parvenir 
fust  de  donner  une  bataille  au  Roy ,   qu'il  la  luy  don- 
neroit,  et  le  contraindroit  de  la  recevoir,  ou  feroit  ce 
qu'il  luy  sembleroit  pour  le  mieux.  S'il  a  eu  la  puis- 
sance d'exécuter  ceste  responce  il  se   peut  juger  par 
ce   que  dessus  et  par  ce  qu'en  a  dit  l'historien  Cam- 
pana ,  qui  a  escrit  du  tout  en  sa  faveur  en  ces  mots  : 
Approssimandosi  il  tempo  che  disegnava  il  duca  di 
tornare   in  Flandra  essendo   la  sua   milizia    afflitta 
molto  da  malatie^  et  da  carestia  di  vettovaglie,  e  tro- 
vandosi  bisognoso  di  denari ,  non  avendo  potuto  Pa- 
ngini  ristorargli   in  parte  alcuna  le  spese  Jatte  in 
quelle  spedizioni ,  sollecitb   la  partita,  et  fece  avvi- 
sato  il  Verdugo   che   con  1 4  compagnie  di  fanteria^ 
et  sei   cornette  di  cavaleria   andasse  ad  incontrarlo  , 
perciocche  il  Re  drizzatosi  à  confini  di  Picardiaf  di~ 
segnava  di  molestarlo  al  ritorno.  Arrwato  dunque  a 
Brusselle  f  il  quarto  giorno  di  décembre ,  con  solo  sei 
mila  di  suoi ,  commincib  a  dar  ordine  aile  cosediquei 

paesi,  ridotte  in  cattivo  stato  (0.  Voylà  comme  cesè 
autheur  tesmoigne  que  ce  duc  fut  contraint  pour  s'en 
retourner ,  non  seulement  de  se  faire  accompagner  du 
duc  de  Mayenne ,  mais  de  mander  encor  des  Pays-Bas 
le  colonel  Verdugo,  craignant  le  Roy,  qui  le  poursui- 
voit  de  si  près  en  sa  retraicte ,  que  plusieurs  ont  es- 
crit  qu'il  ne  dormit  point  à  son  aise  qu'il  ne  fust  ar- 
rivé à  Brusselles. 

Nous  avons  dict  cy-dessus  que  le  pape  Sixte  mourut 
le  27  aoust,  que  le  siège  fut  vacquant  dix-huict  jours, 
et  qu'Urbain  septiesme  fut  esleu  pape,  lequel  mourut 
le  treiziesme  jour  de  son  pontificat,  au  regret  de  plu- 
sieurs, qui  esperoient  que,  pour  ce  qu'il  estoit  person- 
nage de  bonne  vie  et  bien  entendu  es  affaires  publiques, 
il  restaureroit  Testât  ecclésiastique.  Auparavant  son 
eslection  on  le  nommoit  Jean  Baptiste  Castaigne,  car- 
dinal de  Sainct  Marcel.  Il  estoit  romain  de  nation,  et 
avoit  durant  sa  vie  exercé  plusieurs  belles  charges,  et 
demeuré  sept  ans  nunce  en  la  cour  d'Espagne.  Jl  se 
proposoit  de  faire  beaucoup  de  belles  choses,  mais  le 
second  jour  de  son  pontificat  il  tomba  malade,  dont  il 
mourut  peu  de  jours  après.  L'Italie,  depuis  la  mort  de 
Sixte  v ,  avoit  esté  grandement  travaillée  des  bannis  et 

0)  Le  duc  voyant  approcher  l'époque  où  il  avoit  résolu  de  retourner 
en  Flandre,  son  armée  désolée  de  maladies,  dépourvue  de  vivres,  et 
sans  argent,  n'ayant  pu  trouver  à  Paris  aucuns  fonds  pour  couvrir  une 
partie  quelconque  des  dépenses  qu'il  avoit  faites  pour  ces  expéditions , 
accéléra  son  départ,  et  fit  dire  à  Verdugode  venir  au-devant  de  lui  avec 
vingt-quatre  compagnies  d'infanterie  et  six  cornettes  de  cavalerie ,  parce 
que  le  Roi ,  qui  l'attendoit  sur  les  confins  de  la  Picardie,  avoit  l'intention 
de  l'inquiéter  dans  sa  retraite.  Arrivé  à  Bruxelles  le  4  décembre,  avec 
seulement  six  mille  hommes,  il  commença  à  mettre  ordre  aux  affaires  de 
ce  pays  qui  étoient  dans  un  fâcheux  état. 

de  la  famine  :  après- la  mort  d'Urbain  elle  le  fut  encor 
plus,  ainsi  que  nous  dirons  l'an  suyvant  en  traictant 
de  l'exécution  à  mort  d'Alphonse  Picolomini,  chef  d'i- 
ceux.  Après  la  mort  d'Urbain  le  siège  vacqua  deux 
mois  et  neuf  jours. 

Le  huictiesme  jour  de  décembre  le  cardinal  Nicolas 
Sfondrate,  milanois,  après  avoir  esté  esleu  au  conclave 
fut  couronné  sur  la  montée  de  Sainct  Pierre,  et  se  fit 
appeller  Grégoire  quatorziesme.  Le  jeudy  ensuyvant 
il  alla  prendre  possession  à  Sainct  Jean  de  Latran  selon 
la  manière  accoustumée,  mais  avec  une  extraordinaire 
allégresse  du  peuple  de  Rome;  car,  depuis  Sainct  Pierre 
jusques  à  Sainct  Jean  de  Latran,  ce  n'estoit  que  pein- 
tures exquises  et  riches  tapisseries.  Devant  Sa  Saincteté 
marchoient  à  pied  une  quantité  de  jeunes  gentils-hom- 
mes vestus  de  plusieurs  livrées.  Il  estoit  accompagné 
de  grand  nombre  de  prélats  et  de  cinquante  gentils- 
hommes romains,  les  chevaux  desquels  estoient  couverts 
de  velours  noir.  On  luy  dressa  aussi  un  arc  triumphal 
à  l'entrée  du  Capitole,  avec  plusieurs  belles  inscrip- 
tions. Sa  Saincteté  fut  incontinent  circonvenue  des  mi- 
nistres d'Espagne  et  des  agents  de  l'union,  tellement 
que  durant  son  pontificat  les  catholiques   royaux  en 
France  ne  le  recognurent  point,  et  disoient  de  luy 
qu'il  estoit  partial  et  non  père,  bien  qu'il  fust  mila- 
nois. Ce  qui  en  advint  nous  le  dirons  l'an  suyvant. 
Voyons  maintenant  les  entreprises  que  fit  le  duc  de 
Savoye  en  ceste  année. 

Nous  avons  dit  que  ce  prince  vouloit  faire  ses  affaires 
à  part,  et  prendre  en  Fiance  ce  qui  luy  venoit  à  bien- 
séance, et  que  pour  cest  effect  il  avoit  retiré  toutes 
ses  troupes  des  environs  de  Genève,  et  avoit  bloqué 

ceste  ville  par  les  trois  forts  de  Sâincte  Catherine, 
Versoy  et  La  Bastie,  afïin  d'employer  ses  forces  en 
Provence  et  en  Dauphiné;  mais  ceux  de  Genève  prin- 
drent  peu  après  le  fort  de  Versoy  avec  cinq  canons 
qui  estoient  dedans,  et  celuy  de  La  Bastie,  lesquels  ils 
bruslerent  et  desmolirent  :  tellement  qu'il  ne  luy  resta 
que  celuy  de  Saincte  Catherine.  Peu  après  il  perdit 
aussi  le  fort  du  pas  de  La  Cluse  que  ceux  de  Genève 
receurent  à  composition. 

Pour  empescher  les  heureux  progrez  de  ceux  de 
Genève,  le  duc  envoya  le  sieur  dom  Amedée,  bastard 
de  Savoy e,  avec  de  belles  troupes,  lequel  reprint  in- 
continent ledit  fort  de  La  Cluse,  et  les  contraignit  de  se 
retirer  vistement  en  leur  ville,  puis  reprint  tout  le 
bailliage  de  Gez,  et,  poursuivant  sa  pointe,  se  logea  ez 
environs  de  Genève  en  intention  de  la  réduire  à  l'ex- 
trémité. Il  se  fit  entr'eux  plusieurs  charges  et  rencon- 
tres ausquelles  les  Savoyards  furent  quelquesfois  vic- 
torieux, d'autresfois  vaincus  :  bref,  ce  n'estoit  que 
bruslements  et  hostilitez  barbares,  tant  d'une  part  que 
d'autre. 

Dom  Amedée,  ayant  résolu  d'avoir  Genève  par  la 
famine,  se  tint  durant  le  mois  de  juillet  dans  le  bailliage  * 
de  Gez  avec  cinq  cents  chevaux  et  deux  mille  fantas- 
sins, et  posa  ses  corps  de  garde  à  une  lieue  de  Genève 
en  divers  villages  sur  les  advenues  pour  avoir  tout  le 
pays  libre  afin  d'en  recueillir  toutes  les  moissons,  et 
fit  venir  pour  cest  eftect  plusieurs  païsans  de  divers  en- 
droicts.  Or  il  y  avoit  dans  Genève  assez  de  bons  soldats, 
mais  ils  n'avoient  point  de  chef  expérimenté  au  faict 
de  la  guerre,  car  le  sieur  de  Lurbigny  et  son  sergent 
major,  qui  avoient  accoustuméde  les  y  mener,  estoient 

au  lict  blessez,  si  bien  que  les  Savoyards  y  faisoient  ce 
qu'ils  desiroient.  Le  septiesme  juillet,  dom  Amedée 
sçachant  que  ceux  de  Genève  estoient  prompts  aux 
sorties,  il  mit  plusieurs  escadrons  de  cavalerie  et  d'in- 
fanterie en  embuscade  à  demy  quart  de  lieuë  de  leur 
ville,  en  un  lieu  fort  advantageux  pour  sa  cavalerie. 
Aussi  tost  qu'il  y  fut  il  fit  investir  une  compagnie  de 
piétons  qui  estoit  sortie  pour  favoriser  quelques-uns 
qui  alloient  moissonner  ,  et  quand  et  quand  fit  appro- 
cher quelques  cavaliers  à  descouvert  qui  allèrent  enle- 
ver du  bestail  et  tirer  chacun  un  coup  de  pistolet  fort 
proche  de  la  ville ,  dont  ils  tuèrent  trois  habitans.  A 
ce  bruit  l'alarme  se  donna ,  et  les  Savoyards  se  reti- 
rèrent en  leur  embuscade.  Ceux  de  Genève,  advertis 
que  leur  compagnie  de  piétons  estoit  investie,  sortirent 
pour  les  secourir,  les  uns  à  pied,  les  autres  à  cheval , 
tous  à  la  desbandade  et  sans  beaucoup  de  conduite , 
comme  font  ordinairement  les  peuples  d'une  ville. 
Quelques  heureux  succez  qu'ils  avoient  eus  les  jours 
précédents  sur  les  Savoyards  leur  faisoient  faire  ceste 
témérité.  Ainsi  toutes  les  troupes  sorties  de  Genève 
s'arresterent  à  l'entrée  de  la  plaine  qui  estoit  entre  les 
Savoyards  et  la  ville,  et,  sans  considérer  la  difficulté 
du  retour,  coururent  droict contre  leurs  ennemis,  les- 
quels, les  ayans attirez  au  bout  de  la  plaine,  firent  du- 
rer l'escarmouche  quelques  trois  quarts  d'heure,  jus- 
ques  à  ce  qu'ils  eurent  veu  qu'il  estoit  temps  de  les 
charger,  ce  qu'ils  firent  en  un  instant,  et  toute  la  ca- 
valerie de  Savoye  vint  fondre  sur  celle  de  Genève,  la- 
quelle ,  se  voyant  trop  foible,  fut  contraincte  de  prendre 
la  fuite  et  se  retirer,  abandonnant  les  gens  de  pied,  qui 
furent  incontinent  rompus  :  ceux  qui  se  peurent  sauver 

dans  la  ville  s'estimèrent  heureux,  car  il  en  demeura 
plus  de  trois  cents  sur  la  place,  entre  lesquels  il  y  avoit 
six  vingts  bourgeois,  un  grand  nombre  de  blessez  qui 
moururent  presque  tous,  et  fort  peu  de  prisonniers. 
Ceste  desfaicte  fit  que  les  Savoyards  achevèrent  les 
moissons  tout  à  leur  ayse,  ruinèrent  tous  les  pays  cir- 
convoisins  de  Genève,  et  eurent  espérance  de  se  ren- 
dre bien-tost  maistres  de  ceste  ville  et  réduire  les  ha- 
bitans  de  Genève  à  la  disette  et  à  la  mort  continuelle. 

Après  qu'Amedée  eut  faict  faire  la  moisson  dans  le 
bailliage  de  Gez,  et  qu'il  y  eut  faict  faire  un  degast 
gênerai ,  il  alla  passer  le  Rosne  avec  toutes  ses  troupes 
plus  bas  que  le  fort  de  La  Cluse  ,  et  se  vint  loger  en 
l'autre  estendue  de  pays  entre  Sessel  et  Genève,  où, 
après  que  ses  troupes  y  eurent  séjourné  quelque  temps, 
il  les  mit  en  garnison,  et  laissa  le  baron  d'Armanse, 
lieutenant  du  duc  ez  pays  de  Thonon  et  de  Chablais, 
pour  leur  commander  et  endommager  ceux  de  Ge- 
nève le  plus  qu'il  pourroit. 

Mais  ceux  de  Genève,  sevoyans  si  fort  pressez,  et 
ayans  receu  coup  sur  coup  tant  <l'infortunes ,  eurent 
recours  à  leurs  alliez  :  ils  ne  manquoient  point  décou- 
rage, mais  ils  avoient  besoin  de  personnes  expérimen- 
tées à  la  guerre.  Le  premier  qui  fut  à  leur  secours  ce 
fut  Guillaume  de  Clugny ,  baron  de  Conforgien ,  lequel 
y  arriva  le  23  aoust.  Peu  après  son  arrivée  ils  rirent 
quelques  sorties  par  terre,  et  sur  le  lac  avec  leurs  fré- 
gates, escumans  quelques  proyes,  et  asseurans  le  com- 
merce aux  barques  et  bateaux  qui  venoient  d'ordinaire 
en  leur  ville. 

Rasseurez  peu  à  peu  sous  la  conduite  de  ce  baron  , 
ils  entreprirent  de  faire  vendanges ,  puis  qu'ils  n'a- 

voient  peu  fairela  moisson.  Les  Savoyards,  qui  ne  man- 
quoient  point  d'espions  dans  ceste  ville ,  en  furent  in- 
continent advertis.  Le  baron  d'Armanse  convoqua 
toutes  les  garnisons  voisines  affin  de  les  empescher. 
D'autre  costé  le  baron  de  Conforgien  fit  préparer  ceux 
de  Genève  pour  sortir  à  la  campagne  et  faire  ven- 
danges à  main  armée. 

Le  dixseptiesme  septembre,  entre  sept  et  huict  heures 
du  matin,  les  compagnies  de  Genève  sortirent  de  la 
ville  conduisans  quantité  de  tonneaux  et  charettes,  et 
menèrent  avec  eux  force  paysans  et  les  domestiques  de 
l'hospital.  Tous  sans  aucune  rencontre  arrivèrent  jus- 
ques  à  un  vignoble  à  demy  lieue  de  Bonne,  où  ils  em- 
plirent leurs  tonneaux  et  chargèrent  leurs  charettes? 
mais,  ainsi  qu'ils  se  disposoientà  laretraicte,  le  baron 
d'Armanse,  qui  avoit  esté  adverty  de  leur  sortie,  vint 
avec  ses  troupes  si  à  couvert  qu'il  se  saisit  des  adve- 
nues, logea  dans  un  moulin  quatre-vingts  mousquetai" 
res,  disposa  ses  gens  en  plusieurs  embuscades,  et  se 
plaça  sur  les  costaux  pour  empescher  la  retraite  de 
ceux  de  Genève  que  le  baron  de  Conforgien  condui- 
soit,  lequel,  estant  adverty  que  les  Savoyards  parois- 
soient  en  trois  escadrons  de  lanciers ,  mit  en  ordre  sa 
troupe  qui  estoit  de  cent  cinquante  fantassins  et  de 
cent  trente  cavaliers ,  et,  les  ayant  exhortez  au  combat, 
envoya  attaquer  le  moulin  par  quelques  escarmou- 
cheurs  suivis  de  cinquante  bons  soldats,  lesquels  don- 
nèrent à  teste  baissée  vers  le  moulin  à  travers  les  har- 
quebusades,  et  firent  si  bien  qu'ils  le  gaignerent  et 
tuèrent  tout  ce  qui  se  trouva  devant  eux.  Cependant 
Conforgien  avoit  envoyé  trente  cavaliers  pour  recog- 
noistre  ce  qui  estoit  au  dessus  du  costeau;  mais  aussi- 


ï  56  [l5c)o]    CHRONOLOGIE  NOVENAIRE 

tost  qu'ils  eurent  descouvert  la  cavalerie  des  Savoyards 
ils  tournèrent  vers  Bonne  :  le  Baron  d'Armanse  les 
laissa  fuyr  les  tenans  comme  perdus,  et  cependant  il  fit 
advancer  une  troupe  de  lanciers  pour  rompre  une 
compagnie  d'argoulets  :  la  meslée  fut  lors  grande  et  en 
divers  endroicts ,  car  ces  trente  cavaliers  de  Genève , 
revenus  au  combat  pour  soustenir  les  argoulets,  enfon- 
cèrent par  les  flancs  un  escadron  de  Savoyards  ;  d'au- 
tre costé  Conforgien,  ayant  disposé  des  mousquetaires 
en  une  embuscade,  fit  faire  une  salve  si  rude  à  un  autre 
escadron  de  lanciers  qui  le  venoit  charger,  que  ceux-cy 
s'escarterent  incontinent  après  en  avoir  veu  tomber 
nombre  d'entr'eux;  puis  les  deux  gros  de  cavalerie, 
tant  de  party  que  d'autre,  se  vindrent  à  rencontrer  fort 
furieusement;  mais  les  Savoyards  sans  beaucoup  s\> 
piniastrer  plièrent  et  se  retirèrent,  laissans  leurs  fan- 
tassins à  la  discrétion  de  leurs  ennemis,  ausquels  ils 
trouvèrent  peu  de  miséricorde.  Ce  combat  dura  depuis 
midy  jusques  à  trois  heures  :  trois  cents  Savoyards  y 
demeurèrent  tuez  sur  la  place,  plus  de  cent  blessez  , 
dont  peu  reschaperent.  Ceux  de  Genève,  estans  de- 
meurez victorieux,  emmenèrent  ce  qu'ils  avoient  ven- 
dangé aveclesdespoiiilles  des  Savoyards  dans  leur  ville. 
Aussi  l'on  disoit  lors  qu'ils  avoient  esté  victorieux  en 
leurs  vendanges,  et  avoient  perdu  en  leurs  moissons. 

Cela  pourtant  les  encouragea  beaucoup,  et  firent 
depuis  plusieurs  petites  sorties  où  ils  demeurèrent 
quelquesfois  victorieux  et  gaignerent  quelques  butins. 
Mais  la  cherté  durant  cest  hy ver  y  fut  grande ,  et  les 
paysans  qui  s'y  estoient  retirez  endurèrent  beaucoup 
d'incommoditez  jusques  sur  la  fin  de  ceste  année  ,  que 
M.  de  Sancy  alla  par  le  commandement  du  Roy  pour 

lever  des  Suisses,  et  faire  la  guerre  en  Savoye.  Ce  qui 
en  advint  nous  le  dirons  l'an  suy  vant. 

En  Dauphiné  ceux  de  Grenoble  s'estans  déclarez 
du  party  de  l'union,  le  sieur  Desdiguieres  fit  fortifier 
le  chasteau  de  Montbenault,  qui  n'en  est  qu'à  une 
lieue,  et  quelques  autres  petits  forts  pour  tenir  Gre- 
noble comme  assiégée;  mais  cependant  que  ledit  sieur 
Desdiguieres  s'estoit  esloigné  des  environs  de  Greno- 
ble pour  d'autres  entreprises,  ceux  du  parlement,  qui 
estoient  demeurez  dedans  avec  les  habitans,  furent 
solicitez  par  les  partisans  du  duc  qui  estoient  dans 
ceste  ville  de  se  ressouvenir  des  offres  et  promesses 
qu'il  leur  avoit  envoyé'  faire  après  la  mort  du  Roy, 
ce  qui  fut  cause  qu'ils  l'envoyèrent  prier  de  les  venir 
délivrer  de  la  subjection  de  Montbenaut,  et  qu'ils  l'as- 
sisteroient  d'artillerie,  munitions  et  vivres.  Le  duc? 
à  leur  prière ,  envoya  Antoine  Olivera  avec  nombre 
de  cavalerie  et  infanterie,  lequel,  assisté  de  ceux  de 
Grenoble,  bâtit  et  prit  Montbenault, •et  l'accommoda 
très  bien,  et  y  mit  bonne  garnison  pour  ledit  duc  de 
Savoye  :  tellement  que  ceux  de  Grenoble,  qui  pen- 
soient  que  ce  duc  les  secourust  pour  le  seul  subject  de 
la  religion  catholique,  et  qu'après  avoir  pris  ce  fort 
il  le  leur  remettroit  entre  les  mains ,  se  trouvèrent 
deceus  et  réduits  comme  une  gaufre  entre  deux  fers, 
assavoir  entre  les  Savoyards  et  le  sieur  Desdiguieres , 
et  demeurèrent  près  de  huict  mois  en  cest  estât. 

Durant  ceste  année  il  se  fit  aussi  plusieurs  entre- 
prises en  Dauphiné,  tant  par  le  marquis  de  Saincl 
Sorlin  qui  gouvernoit  Lyon  pour  l'union  en  l'absence 
de  son  frère  le  duc  de  Nemours,  que  par  le  colonel 
Alfonse  d'Ornano  et  par  le  sieur  Desdiguieres  pour 

le  party  royal.  La  ville  de  Vienne  tenoil  pour  le  Roy  : 
le  marquis  de  Sainct  Soi  lin  pensoit  la  surprendre; 
mais,  son  entreprise  estant  descouverte,  il  se  retira 
vers  Lyon.  Le  colonel  et  Desdiguieres  accoururent  à 
Vienne  advertis  de  l'entreprise;  mais  ledit  sieur  mar- 
quis retire' ,  ils  allèrent  desnicher  ceux  de  l'union  qui 
estoient  dans  le  Pont  de  Beauvoisin  et  dans  Sainct 
Laurent  du  Pont.  Ledit  sieur  colonel,  voulant  re- 
cognoistre  les  troupes  dudit  marquis ,  tomba  en  une 
embuscade  que  luy  avoit  dressée  le  baron  de  Senescey, 
où ,  après  un  long  combat ,  il  demeura  prisonnier 
dudit  baron,  et  luy  paya  depuis  quarante  mil  escus  de 
rançon.  Desdiguieres,  poursuivant  la  guerre,  s'em- 
para de  Briançon  et  d'Exilles ,  entreprit  sur  la  Savoye, 
et  chassa  du  Dauphiné  le  party  de  l'union,  fors  de 
Grenoble,  laquelle  toutesfois  il  receut  à  composition 
au  commencement  de  l'année  suivante,  ainsi  que  nous 
dirons. 

Le  duc  de  Savoye  en  ceste  année  jetta  ses  prin- 
cipaux desseins  sur  la  Provence,  où,  comme  nous 
avons  dit,  M.  de  La  Valette  estoit  gouverneur  pour 
le  Roy  et  y  tenoit  quelques  places  fortes,  et  non  pas 
les  principales  villes.  Au  commencement  de  ceste 
année  il  se  fit  plusieurs  courses,  surprises  et  ren- 
contres ,  auxquelles ,  comme  il  advient  aux  guerres 
civiles,  ceux  qui  estoient  victorieux  en  une  charge 
estoient  deifaicts  en  une  autre  puis  après.  Mais  il  faut 
noter  que  la  Provence  fut  la  première  province  qui 
se  divisa  en  trois  partys,  sçavoir,  celuy  du  Roy  que 
tenoit  le  sieur  de  La  Valette,  celuy  du  party  de  l'union 
qui  se  sépara  en  deux,  les  uns  tenans  pour  M.  de 
Carses,  qui  avoit  espousé  la  fille  de  madame  la  du- 

chesse  de  Mayenne,  et  les  autres  pour  le  duc  de  Sa- 
voye ,  qui  estoit  soustenu  de  madame  la  comtesse 
de  Saux  et  de  plusieurs  Provençaux  ses  partisans. 
Or  le  duc  de  Savoye,  qui  desiroit  surtout  s'impa- 
troniser  de  ceste  province ,  s'en  approcha,  et  envoya, 
comme  nous  avons  dit,  à  ses  partisans  quelque  se- 
cours. Le  gouverneur  d'Antibe,  qui  en  estoit  l'un, 
mit  ses  troupes  à  la  campagne  sous  la  conduitte  de 
son  fils  affin  d'endommager  les  royaux;  mais  le  sieur 
de  La  Valette  dressa  une  embuscade  à  toutes  ces 
troupes,  lesquelles  furent  mises  en  pièces  avec  leur 
conducteur. 

Au  commencement  d'octobre  le  duc  de  Savoye  fit 
surprendre  la  ville  de  Frejus  où  il  y  a  evesché,  et  est 
située  sur  le  bord  de  la  mer  de  Provence.  Ancien- 
nement ceste  ville  s'appelloit  Forum  Julii.  Le  duc 
l'ayant  surprinse,  il  y  fit  mettre  une  bonne  garnison 
d'Espagnols.  Les  sieurs  de  La  Valette  et  Desdiguieres, 
qui  avoient  esté  advertis  qu'il  venoit  en  Provence, 
s'acheminèrent  incontinent,  tant  pour  luy  en  empes- 
cher  l'entrée  que  pour  secourir  ceste  ville ,  mais  ils  y 
arrivèrent  trop  tard.  Ayans  esté  advertis  que  le  duc 
de  Savoye  estoit  à  la  campagne,  ils  allèrent  le  ren- 
contrer, et  chargèrent  si  rudement  ses  troupes,  qu'ils 
luy  taillèrent  en  pièces  sept  cents  fantassins  et  deux 
cents  hommes  d'armes.  Tout  ce  que  le  duc  put  faire 
fut  de  se  sauver  à  Nice,  d'où,  il  manda  en  Piedmont 
nouvelles  forces,  qu'il  receut  incontinent  avec  plu- 
sieurs compagnies  d'infanterie,  tant  Espagnols  que 
Neapolitains;  puis,  estant  sorty  de  Nice,  il  entra  dans 
la  Provence  pour  y  faire  la  guerre  aux  royaux.  En  ce 
temps-là  il  advint  que  M.  de  Carses,  assiégeant  Salon 

de  Craux,  fut  desfaict  par  M.  de  La  Valette  et  con- 
traint de  se  sauver  à  Aix,  où  le  parlement  et  plusieurs 
du  clergé,  de  la  noblesse  et  du  peuple,  voyans.son 
infortune,  se  résolurent  de  prendre  pour  leur  protec- 
teur le  duc  de  Savoye  qui  avoit  de  longuemain  prac- 
tiqué  ce  tiltre  :  les  infortunes  du  sieur  de  Carses  luy 
servirent  de  planche  pour  l'obtenir.  Carses  et  aucuns 
de  la  noblesse  voyans  que  ceux  d'Aix  avoient  envoyé 
l'evesque  de  Ries,  le  sieur  Dampus  et  l'advocat  Fa- 
brique, prier  le  duc  de  s'acheminer  en  leur  ville,  ils 
se  retirèrent  en  leurs  chasteaux  et  forteresses,  résolus 
de  n'obeyr  au  duc  de  Savoye. 

Sur  le  commencement  du  mois  de  novembre  le 
duc  ayant  receu  lesdits  députez  d'Aix,  et  leur  ayant 
dit  qu'il  n'avoit  pris  les  armes  que  pour  conserver  la 
religion  catholique-romaine  en  ceste  province  là,  il 
leur  promit  de  s'acheminer  à  Aix.  Ayant  assemblé 
ses  troupes,  il  partit  de  Morti  et  vint  à  Frejus,  où  il 
fut  deux  jours.  De  là  il  arriva  à  Draguignan,  où  ce 
peuple  le  receut  comme  s'il  eust  esté  leur  roy,  et  luy 
firent  deux  arcs  triumphaux  où  ils  luy  mirent  pour 
luy  complaire  des  inscriptions  suivant  ses  prétentions. 
Au  premier  il  y  avoit  :  Defructu  mat  ris  tuœ  ponant  su- 
per sedem  tuam,  affin  de  donner  à  entendre  qu'il  estoit 
fils  de  la  fille  du  roy  François  premier,  et  qu'à  cause 
de  sa  mère  il  seroit  leur  souverain  seigneur.  En  l'au- 
tre il  y  avoit  :  Non  est  alius  qui  pugnet  pro  nobis. 
Cestuy-cy  fut  mis  pour  monstrer  qu'ils  ne  vouloient 
point  du  comte  de  Carses  qui  se  disoit  gouverneur 
pour  l'union  en  ceste  province;  mais  du  depuis,  sur 
le  succez  des  affaires,  les  royaux  en  firent  une  allu- 
sion, et  dirent  que  les  ligueurs  avoient  prophetizé, 

que  Dieu  n'estoit  point  pour  eux,  et  qu'il  n'y  avoit 
que  ce  duc,  lequel  ne  garda  pas  aussi  long  temps  la 
bienveillance  de  ce  peuple  volage  et  subject  à  changer 
selon  les  occurrences.  En  ceste  entrée  ils  firent  crier 
aux  petits  enfans  :  Vive  la  messe  ,  vive  Son  Altezze  > 
et  soit  chassé  La  Valette  ! 

Le  duc ,  party  de  Draguignan ,  alla  recevoir  Lor- 
gere  qui  fut  abandonnée  par  les  royaux,  puis,  le  qua- 
triesme  novembre,  il  arriva  à  Aix,  où  le  parlement, 
le  clergé,  la  noblesse  et  la  Maison  de  Ville  allèrent 
au  devant  de  luy  :  il  y  fut  receu  avec  des  harangues  , 
tous  l'appellerent  le  deffenseur  de  la  religion;  mais, 
quand  ils  luy  présentèrent  le  dais  pour  le  porter  sur 
luy,  il  le  refusa;  car  il  cognut,  comme  il  est  prince  pru- 
dent, que  tout  cela  n'estoit  qu'une  violence  du  peu- 
ple ,  et  que,  les  affaires  se  changeans,  cela  luy  pour- 
roit  tourner  à  dérision;  bref,  ceux  d'Aix  le  receurent 
avec  un  grand  honneur,  le  firent  passer  sous  un  arc 
triumphal,  et  fut  conduit  jusques  à  la  grande  église 
avec  une  grande  multitude  de  peuple.  Le  troisiesme 
jour  après  son  entrée  il  alla  au  parlement,  où  l'ad- 
vocat  gênerai  fit,  selon  le  désir  dudit  duc,  une  ha- 
rangue en  sa  louange  et  de  ses  prédécesseurs  ducs  de 
Savoye,   après  laquelle  il  fut  déclaré  protecteur  de 
toute  la  Provence.  Du  depuis  tous  les  ordres  de  la 
ville,  chacun   en  particulier,  l'allerent  saluer  et  luy 
baiser  les  mains.  Plusieurs  villes  envoyèrent  aussi  le 
recognoistre.  Les  Marseillois  députèrent  de  leurs  ci- 
toyens pour  le  prier  de  venir  aussi  en  leur  ville;  mais 
le  sieur  de  La  Valette  et  les  royaux,  qui  tenoient  la 
campagne ,  Tengarderent  de  ne  sortir  d'Aix  tout  le 
reste  de  l'année  et  jusques  à  ce  qu'il  eust  receu  du 
4°-  ii 

renfort  que  luy  envoya  le  duc  de  Terranova,  gouver- 
neur de  Milan.  Nous  dirons  Tan  suyvant  son  arrivée  à 
Marseille  et  son  voyage  d'Espagne. 

Le  Roy  avoit  envoyé'  en  Auvergne  M.  le  grand 
prieur  bastard  de  Fiance,  où,  il  arriva  au  mois  de 
juillet.  Il  se  fit  appeller  comte  d'Auvergne  et  de  Cler- 
mont,  suivant  une  donation  que  luy  en  avoit  faicte  la 
royne  Catherine  de  Medicis  peu  de  jours  auparavant 
sa  mort.  Il  mit  le  siège  devant  Vicy;  mais  le  marquis 
de  Sainct  Sorlin  s'y  acheminant  pour  le  secourir,  il 
se  retira,  et  depuis  ils  firent  une  trefve  entr'eux  pour 
quatre  mois. 

M.  le  prince  de  Conty,  estant  de  retour  à  Tours  du 
siège  de  Paris,  suyvant  le  commandement  du  -Roy, 
alla  attaquer  Savigny  sur  Bray  dont  le  sieur  de  Pes- 
cheray  s'estoit  saisi ,  qu'il  reprit  incontinent.  De  là  il 
fit  investir  la  ville  et  le  chasteau  de  Lavardin,  dont 
Le  Vignau  s'estoit  encor  emparé  pour  l'union.  Les 
sieurs  de  Souvray,  de  La  Piochepot,  de  Pouilly  et 
plusieurs  autres  seigneurs,  se  rendirent  incontinent 
auprès  dudit  sieur  prince.  Les  pièces  estans  en  ba- 
terie,  l'on  fit  bresche,  laquelle  ne  se  trouva  raison- 
nable, et,  faute  de  munitions,  il  falut  tenir  ce  siège 
en  longueur.  M.  du  Fargis,  qui  y  avoit  amené  trois 
compagnies  de  sa  garnison  du  Mans,  voulant  recog- 
noistre  une  tour  où  les  siens  avoient  faict  leurs  ap- 
proches, fut  blessé  d'une  harquebusade  en  la  mesme 
jambe  où  il  avoit  esté  blessé  à  Bruslon ,  qui  luy  fra- 
cassa tous  les  os.  Il  fut  conduit  au  Mans  dans  un  bran- 
card, mais  il  lui  fallut  couper  la  jambe,  en  laquelle 
la  gangrené  se  mit,  dont  il  mourut.  C'estoit  un  brave 
et  vaillant  seigneur,  et  qui  estoit  pour  parvenir  par  les 

armes  aux  plus  grandes  dignitez.  Le  Roy  donna  son 
gouvernement  du  pays  du  Mayne  à  M.  de  Laverdin , 
à  présent  mareschal  de  France,  qui  estoit  lors  gou- 
verneur dans  Sainct  Denis  en  France.  Le  siège  de 
Laverdin  continuant,  Le  Vignau  et  les  siens  se  def- 
fendirent  fort  bien  :  la  batterie  recommencée  contre  le 
chasteau,  comme  on  estoit  prest  d'aller  à  l'assaut,  les 
assiégez  capitulèrent  de  se  rendre  s'ils  n'estoient  se- 
courus dans  un  temps  :  ce  temps  expiré  ils  sortirent 
armes  et  bagues  sauves,  et  furent  conduits  en  lieu  de 
seureté.  Ceste  place  fut  desmantelée,  comme  aussi  les 
chasteaux  de  Montoire  et  de  Savigny.  De  là  M.  le 
prince  mena  son  armée  en  Poictou,  ainsi  que  nous 
dirons  l'an  suivant. 

En  divers  autres  endroicts  de  la  France,  comme  en 
Bretagne,  en  Languedoc  et  en  Gascongne,  il  se  fit 
plusieurs  entreprises  et  exploicts  militaires  où  ceux 
qui  estoient  un  jour  victorieux  estoient  le  lendemain 
vaincus,  ainsi  qu'il  advient  aux  guerres  civiles.  Le  roy 
d'Espagne,  qui  desiroit  mettre  la  guerre  aux  quatre 
coings  de  la  France,  envoya  aussi  en  Bretagne  sur  la 
fin  de  ceste  année  trois  mil  Espagnols  au  duc  de  Mer- 
cœur,  lesquels  arrivèrent  à  Nantes  où  ils  estoient  de 
long  temps  attendus,  car,  dez  le  mois  d'aoust,  s'estans 
mis  à  la  voile  pour  y  venir,  plusieurs  navires  anglois, 
les  ayans  rencontrez  sur  la  coste  de  Biscaye,  les  atta- 
quèrent et  les  contraignirent  de  s'en  retourner  à  Go- 
raga.  Du  depuis  rembarquez,  et  le  duc  de Mercœur  les 
ayant  receus,  il  asseura  ses  places,  reprint  la  campagne, 
et  se  mit  à  faire  la  guerre  aux  royaux.  Plusieurs  ont 
escrit  que  l'Espagnol  et  le  duc  avoient  tous  deux  des 
pretensions    sur  la  Bretagne,  celuy-là  à  cause  de  sa 

fille,  et  celuy-cy  à  cause  de  sa  femme,  et  qu'ils  s'ac- 
cordoient  bien  ensemble  pour  en  déposséder  le  Roy 
qui  en  estoit  le  vray  seigneur,  mais  que  quand  il  fust 
advenu  que  les  royaux  eussent  este'  chassez  de  ceste 
province  là,  que  puis  après  les  Espagnols  et  le  duc 
fussent  venus  aux  mains  l'un  contre  l'autre  pour  sça- 
voir  à  qui  elle  demeureroit,  et  qu'il  estoit  impossible 
que  la  foiblesse  du  duc  ne  fust  emportée  par  la  force 
de  l'Espagnol. 

Dez  le  commencement  de  ceste  année  le  Roy  avoit 
déclare'  par  edict  la  guerre  au  duc  de  Lorraine,  etfaict 
saisir  ce  qui  luy  appartenoit  en  France  avec  le  revenu 
de  revesché  de  Mets  qui  apartenoit  à  son  fils.  Les 
garnisons  de  Mets  et  les  royaux  de  Langres  firent  en 
ceste  année  une  infinité  de  courses,  emmenant  le  bes- 
tail  jusques  aux  portes  de  Nancy.  Le  peuple  de  Lor- 
raine regrettoit  infiniement  que  leur  duc  se  fust  laissé 
aller  à  se  partialiser  contre  le  Roy;  toutesfois  il  leur 
falut  souffrir.  Pour  faire  la  récolte  le  duc  de  Lorraine 
et  le  sieur  de  Soboles  qui  commandoit  dans  Mets 
firent  une  trefve  pour  trois  mois,  pendant  laquelle  le 
capitaine  Sainct  Paul,  qui  alla  reconduire  le  légat 
Caetan  sur  la  frontière,  surprit  Ville-Franche.  M.  de 
Nevers  y  alla  en  diligence  de  Chaalons  pensant  la 
reprendre;  mais  Sainct  Paul  s^y  estoit  tellement  forti- 
fié, qu'il  fut  contraint  de  s'en  revenir  a  Chaalons. 

L'Allemagne  fut  assez  pacifique  en  ceste  année,  ex- 
cepté ez  circles  de  Westphalie  et  ez  duchez  de  Juillers 
et  de  Cleves,  où  les  Espagnols  d'un  costé,  et  les  gens 
des  Estats  de  l'autre,  ti  availloient  ces  pays  là  par  prises 
de  villes,  surprises  de  chasteaux,  constructions  de 
forts,  courses  et  hostilitez.  Au  mois  de  may  lesdits  cir- 


DE  PALMA  CAYET.     [l5()o]  l65 

des  s'assemblèrent  à  Cologne,  mais  il  n'y  eut  nulle 
resolution.  Du  depuis  l'archevesque  de  Mayence,  le 
comte  Palatin,  le  duc  de  Juilliers,  et  autres  princes 
d'Allemagne,  envoyèrent  leurs  ambassadeurs,  tant  au 
duc  de  Parme  à  Bruxelles,  qu'aux  Estats  à  La  Haye  en 
Hollande.  Ils  demandèrent,  tant  aux  Espagnols  qu'aux 
Hollandois ,  la  conservation  de  leurs  anciennes  allian- 
ces et  amitiez,  que  les  uns  et  les  autres  quittassent  tout 
ce  qu'ils  tenoientet  occupoient  aux  terres  de  l'Empire, 
et  les  rendissent  à  leurs  vrais  seigneurs,  et  qu'ils  n'eus- 
sent plus  à  rien  entreprendre  ny  faire  aucunes  hosti- 
litez  sur  les  terres  de  l'Empire.  De  ce  que  leur  respon- 
dit  le  duc  de  Parme  il  ne  s'en  est  rien  veu  escrit;  mais 
la  responce  des  Estats  fut  .imprimée,  dans  laquelle  ils 
s'excusèrent  qu'ils  n'estoient  point  les  motifs  de  ces 
desordres ,  ains  l'Espagnol,  qu'ils  estoient  tous  prests 
de  rendre  tout  ce  qu'ils  occupoient  de  l'Empire  chacun 
à  leur  vray  seigneur,  ne  desirans  que  bonne  paix  et 
amitié'  avec  tous  les  princes  leurs  voisins;  mais  qu'ils 
les  prioient  de  joindre  leurs  forces  avec  les  leurs  pour 
ensemblement  chasser  l'Espagnol  des  terres  de  l'Empire. 
Les  Allemans  promirent  de  se  mettre  en  armes  pour  ce 
faire;  mais,  selon  que  ces  princes  là  ne  sont  ordinaire- 
ment trop  prompts  de  se  mettre  en  campagne,  les  cho- 
ses demeurèrent  comme  ils  estoient,  et  les  entreprises 
se  continuèrent  de  part  et  d'autre  jusques  à  ce  qu'es- 
tans  picquez  d'avantage,  ils  furent  contraincts  de  s'ar- 
mer, encor  assez  lentement,  ainsi  qu'il  se  peut  voir  à 
la  suitte  de  ceste  histoire  et  en  l'histoire  de  la  paix. 

Le  marquis  de  Baden ,  en  une  conférence  qui  se  fît 
entre  les  pères  jesuistes  Pistorius  etBusœus  d'une  part, 
et  Smidelinus;  luthérien,  d'autre,  ayant  recognu  en 

ceste  conférence  que  Smidelinus  avoit  allégué  que  les 
catholiques  enseignoient  qu'un  homme  ne  pouvoit 
estre  sauvé  par  la  seule  mort  de  Christ,  et  disoit  que 
cela  estoit  mesmes  dans  le  concile  Trente,  lequel  luy 
fut  à  l'instant  apporté  affin  qu'il  monstrast  le  lieu  où 
cela  estoit,  mais  il  ne  put  trouver  aucun  endroict  pour 
prouver  son  dire;  puis  ayant  aussi  allégué  quelque  pas- 
sages du  Maïstre  des  sentences  et  d'autres  docteurs, 
lesquels  les  pères  jesuistes  vérifièrent  estre  par  luy  faul- 
sement  alléguez  à  la  seule  lecture  des  livres,  de  quoy 
il  devint  si  confus,  que,  sur  une  excuse  qu'il  trouva,  il 
fit  rompre  la  conférence  :  ce  qu'ayant  bien  recognu  le 
dit  sieur  marquis,  il  se  fit  instruire  par  les  susdits  pères 
jesuistes,  et  abjura  le  luthéranisme,  puis  envoya  de- 
mander absolution  à  Sa  Saincteté,  qui  fit  rendre  louan- 
ges à  Dieu  dans  Rome  pour  la  conversion  de  ce  sei- 
gneur. 

En  ceste  année  mourut  l'archiduc  Charles  d'Austri- 
che,  fils  du  feu  empereur  Ferdinand,  et  oncle  de  l'em- 
pereur Rodolphe.  Durant  sa  vie  il  avoit,  tant  par  ses 
procédures  que  par  sa  valeur  ,  entretenu  les  frontières 
voisines  du  Turc  en  paix;  mais  après  sa  mort  toutes 
choses  changèrent  en  la  Styrie  et  Carinthie,  ainsi  qu'il 
sera  dit  ez  années  suivantes.  Ce  prince  avoit  espousé  Ma- 
rie de  Bavière, de  laquelle  il  eut  unze  enfans,  desquels 
il  y  en  avoit  quatre  masles,  Ferdinand,  Maximilian, 
Lupolde  et  Charles.  Sa  fille  aisnée,  aagée  de  dix-sept 
ans,  fut  mariée  depuis  à  Sigismond,  roy  de  Pologne, 
pour  confirmer  d'avantage  la  paix  entre  les  familles 
d'Austriche  et  de  Suece;  car  les  princes  polonois  es- 
toient  résolus  d'avoir  la  raison  de  ce  que  l'archiduc 
Maximilian  n'avoit  voulu  jurer  la  paix  de  Bithonie, 

et  en  vouloient  venir  aux  armes  ;  ce  qui  fut  cause  que 
l'Empereur  envoya  depuis  en  Pologne  l'evesque  de 
Vratislavie  et  Richard  Saitner,  lesquels  furent  receus 
fort  favorablement  du  Roy,,  et  leur  ayda  en  ce  qu'il 
put  pour  faire  modifier  quelques  articles  dudit  traicté 
de  paix,  et  pratiquèrent  tant  avec  quelques  princes 
amys  des  deux  costez,  qu'ils  unirent  depuis  ces  deux 
puissantes  familles  par  la  susdite  alliance  de  mariage, 
affin  d'oster  entr'eux  toute  source  de  guerre  et  que- 
relles. 

On  délibéra  aussi  de  renouveller  l'alliance  du  Turc  : 
le  baron  Volfang,  Henry  de  Strein,  luy  fut  porter  le 
présent  accoustumé,  ce  que  du  depuis,  pour  quelques 
occasions,  on  n'observa  plus,  et  qui  a  este'  la  cause 
que  les  subjets  de  l'Empereur  ont  depuis  eu  de  si 
grandes  guerres  contre  les  Turcs, 

La  guerre  entre  le  Turc  et  le  Persan  ayant  duré 
long  temps,  tous  deux  desirans  de  donner  quelque 
repos  à  leurs  subjects  de  tant  de  ruines  et  de  misères 
qu'ils  avoient  souffertes,  par  la  praticque  de  quel- 
ques-uns, le  sophi  envoya  un  prince  persan  à  Constan- 
tinople ,  lequel  fut  honorablement  receu  d'Amurath , 
où  après  plusieurs  difficultez  la  trefve  fut  accordée 
entre  les  Turcs  et  les  Persans  pour  dix  ans. 


LIVRE  TROISIESME. 


[1591.]  L<'est  honneur  que  d'entreprendre,  mais, 
quand  il  en  succède  quelque  chose  de  sinistre,  on  en 
est  blasmé,  ainsi  qu'il  advint  de  l'entreprise  que  ceux 
de  l'union  firent  sur  Sainct  Denis.  Le  sieur  de  Belin, 
gouverneur  de  Paris,  voulant  s'ayder  de  la  commodité 
du  temps,  entreprint  avec  le  chevalier  d'Aumale  de 
faire  surprendre  Sainct  Denis  durant  la  grande  froi- 
dure qu'il  faisoit  en  ce  temps-là.  Il  sembloit  que  tout 
rioit  à  leur  dessein ,  car  ils  avoient  faict  recognoistre 
que  l'on  pouvoit  passer  les  fossez  par  dessus  la  glace 
et  entrer  aysément  dans  Sainct  Denis  ;  aussi  que  deux 
jours  auparavant  M.  de  Lavardin  avoit  quitté  le  gou- 
vernement de  ceste  ville  au  sieur  de  Vie.  Ils  trouvè- 
rent tant  de  facilité  à  leur  entreprise,  que  le  cheva- 
lier voulut  luy-mesme  l'exécuter  avec  la  garnison  qui 
estoit  dans  Paris.  Pour  ce  faire  ils  s'acheminèrent  la 
nuictdu  ti  oisiesme  janvier,  et  arrivèrent  prez  de  Sainct 
Denis  sans  que  les  royaux  en  eussent  esté  advertis  : 
tout  d'un  temps  trois  à  quatre  cents  hommes  descen- 
dirent dans  le  fossé,  passèrent  par  dessus  la  glace,  et 
entrèrent  aysément  dans  la  ville ,  car  les  murailles  en 
d'aucuns  endroicts  n'y  sont  pas  de  la  hauteur  d'une 
toise  :  en  mesme  temps  ledit  chevalier  avec  plusieurs 
hommes  garnis  de  pinces,  tenailles  et  autres  ustan- 
cilles,  ouvrirent  la  porte  de  la  ville  du  costé  de  Paris, 
et  entrèrent  tous  dedans,  cheminans  droict  vers  l'ab- 
baye. Au  premier  bruit  la  guette  qui  estoit  au  clo- 

cher  sonna  si  fort  l'alarme,  que  les  royaux  furent 
incontinent  sur  pieds.  Le  sieur  de  Vie,  estant  à  cheval 
devant  l'abbaye,  et  ayant  sceu  que  la  porte  de  Paris 
estoit  ouverte  et  que  ceux  de  l'union  la  tenoient,  com- 
manda aux  lansquenets  de  se  couler  le  long  des  mu- 
railles et  tascher  à  la  regaigner  cependant  que  luy 
avec  les  siens  iroit  le  long  de  la  rue  droict  à  ceste 
mesme  porte  ;  mais  il  n'eut  pas  cheminé  cinquante 
pas,  qu'il  trouva  le  chevalier  d'Aumale  en  teste  suivy 
des  siens  crians  Tuë >  tué!  Or  la  rue  est  fort  estroitte 
en  cest  endroict  là,  où  la  valeur  y  estoit  plus  requise 
que  le  nombre  d'hommes.  De  Vie  vient  aux  mains , 
aucuns  habitans  sortirent  aussi  avec  des  espées  à  deux 
mains  et  autres  armes  pour  le  secourir;  mais,  cepen- 
dant que  le  combat  s'opiniastroit  en  cest  endroit  là,  les 
lansquenets  qui  estoient  allez  le  long  de  la  muraille 
regaignerent  la  porte,  et  repoulserent  la  cavalerie  des 
Parisiens  ainsi  qu'elle  y  entroit  la  trompette  son- 
nante. Aussi  tost  ce  bruit  courut  parmy  ceux  de  l'u- 
nion que  la  porte  estoit  regaignée  par  les  royaux, 
dont  ils  prirent  telle  espouvante,  que  chacun  d'eux  ne 
songea  plus  qu'à  se  sauver  par  dessus  les  murailles  par 
où  ils  estoient  entrez.  Le  chevalier  d'Aumale,  ne  se 
voyant  suivy,  commença  aussi  à  se  vouloir  retirer  en 
combattant,  mais  il  fut  poursuivy  de  si  près,  qu'il  fut 
renversé  mort  en  la  chaleur  du  combat  avec  quelque 
vingtaine  des  siens  sans  pouvoir  estre  recognu.  Le 
sieur  de  Vie  ayant  ainsi  repoulsé  ceux  de  l'union,  en 
fit  rendre  grâces  à  Dieu  ,  et ,  se  voulant  enquester  de 
quelques  prisonniers  comment  ceste  entreprise  avoil 
esté  faicte,  ils  l'asseurerent  que  ledit  sieur  chevalier 
d'Aumale  estoit  entré  dans  la  ville,  et  avoit  long  temps 

combatu  à  pied,  et  ne  sçavoient  qu'il  estoit  devenu. 
Aussi-tost  il  fit  aller  recognoistre  les  morts,  lesquels 
avoient  este'  desjà  despouillez  :  les  blessures  du  cheva- 
lier furent  cause  du  commencement  que  Ton  ne  le  re- 
cognoissoit point;  mais,  estant  apporte'  à  YEspée  royale,, 
il  fut  recogneu.  A  la  pointe  du  jour  son  trompette  vint 
à  Sainct  Denis  pour  le  recommander  s'il  estoit  prison- 
nier :  son  corps  luy  estant  monstre,  il  alla  reporter  les 
tristes  nouvelles  de  sa  mort  aux  Parisiens.  Depuis  le 
sieur  de  Vie  le  fit  porter  dans  l'abbaye  Sainct  Denis, 
et  fut  mis  dans  la  chappelle  Sainct  Martin,  où,  faute 
de  cercueil,  un  rat  luy  rongea  le  bout  du  nez,  dont  le 
sieur  de  Vie,  fasché  du  peu  de  soin  des  Parisiens,  leur 
manda  que  s'ils  n'envoyoient  un  cercueil  qu'il  le  fe- 
roit  enterrer  ainsi  qu'il  estoit.  Le  cercueil  apporté,  il 
fut  mis  dedans,  et  fut  assez  long  temps  dans  ceste  chap- 
pelle, couvert  d'un  poyle  de  damas  blanc  aux  armes 
d'Anjou  que  les  moynes  mirent  sur  luy. 

Le  Roy  fut  incontinent  adverty  de  cela,  car  il  ar- 
riva en  ce  temps-là  à  Senlis  du  retour  de  la  retraicte 
du  duc  de  Parme ,  où  l'on  luy  communiqua  aussi  un 
dessein  de  surprendre  Paris.  Ny  luy  ny  quelques-uns 
de  son  conseil  n'estoient  point  d'opinion  de  l'entre- 
prendre, mais  on  fit  les  choses  si  faciles,  que  l'on  en 
tenta  l'exécution,  laquelle  ne  se  put  faire  sans  que  les 
Parisiens  en  fussent  advertis.  Sa  Majesté  donc  ayant 
mandé  au  duc  de  Nevers  qui  estoit  en  Brie,  au  duc 
d'Espernon  qui  estoit  en  Picardie ,  et  à  toutes  les  gar- 
nisons voisines,  de  le  venir  trouver,  tous  se  rendirent 
en  la  France  entre  Senlis  et  Sainct  Denis  la  nuict 
du  vingtiesme  janvier,  et  s'acheminèrent  droictà  Paris 
du  costé  de  la   porte  Sainct  Honoré.  Le  dessein  des 

royaux  estoit  de  se  saisir  de  la  porte  Sainct  Honoré 
par  intelligence  ou  facilité,  et  de  donner  en  mesme 
temps  en  bas  le  long  de  la  rivière,  laquelle  estoit  lors 
petite  et  ne  donnoit  jusques  a  la  muraille  de  la  Porte 
Neufve  ,  estant  facile  d'y  passer  dix  ou  douze  de  front 
sans  mouiller  le  genouil  ;  plus  de  donner  aussi  l'es- 
calade en  divers  lieux.  Tout  ce  qui  estoit  nécessaire 
pour  une  telle  entreprise  ne  fut  oublié  à  la  maison , 
car  ilsavoient  escbelles,  ponceaux,  mantelets,  clayes, 
maillets  et  autres  instruments,  avec  deux  pièces  de  ca- 
non pour  rompre  les  barricades  que  les  Parisiens 
voudroient  faire. 

Pour  l'exécution  il  y  avoit  soixante  capitaines  cou- 
verts d'habits  de  paysans  conduisans  des  chevaux  et 
charettes.  Après  eux  marchoit  la  première  troupe 
conduite  par  M.  de  Lavardin  avec  cinq  cents  cuirasses 
et  deux  cents  harquebusiers.  La  seconde  troupe  estoit 
de  quatre  cents  hommes  armez  de  cuirasses  et  huict 
cents  harquebusiers  conduits  par  le  baron  de  Biron. 
Celle  là  estoit  suivie  d'autres  grandes  troupes  condui- 
tes par  le  sieur  de  La  Noue,  et  après  luy  marchoient 
les  Suisses  et  le  canon.  Le  P\oy  estoit  au  bout  du  faux- 
bourg  avec  M.  de  Longueville ,  le  duc  d'Espernon  et 
autres,  tous  à  pied,  et  n'y  avoit  que  M.  de  Nevers  à 
cheval,  accompagné  de  cinquante  ou  soixante. 

Toutes  ces  troupes  estans  ainsi  disposées  ,  et  ayans 
faict  un  silence  admirable,  arrivèrent  sur  les  trois  heu- 
res du  matin  dans  le  faux-bourg  Sainct  Honoré.  Douze 
capitaines  des  soixante  desguisez ,  conduisans  chacun 
un  cheval  chargé  de  farines,  s'advancerent  jusqu'à  la 
porte  de  la  ville,  les  autres  estans  demeurez  vis  à  vis 
des  Capucins,  où  arrivez,  demandèrent  qu'on  eust  à  les 

faire  entrer;  mais  les  Parisiens,  ayans  esté  ad  vert  is  qu'il 
y  avoit  une  entreprise  sur  leur  ville,  estoient  en  con- 
tinuelle alarme.  Le  sieur  de  Tremblecourt,  qui  es- 
toit  à  la  porte  Sainct  Honoré  ,  laquelle  on  avoit  ter- 
rassée dez  le  soir  avec  de  la  terre  et  du  fumier,  en- 
questa  ces  aporteurs  de  farines  s'ils  avoient  point  veu 
les  ennemis  ;  mais  ils  luy  respondirent  si  najjfvement 
en  langage  ordinaire  de  paysans  qu'ils  avoient  veu 
quelque  quinze  chevaux  qui  battoient  les  chemins  , 
desquels  ils  s'estoient  cachez  et  craignoient  qu'ils  ne 
les  vinssent  coutelasser  et  voler  dans  les  faux-bourgs, 
qu'aucuns  qui  estoient  là  en  garde,  bien  qu'ils  sceus- 
sent  l'entreprise  des  royaux,  leur  dirent  que  la  porte 
estoit  terrassée,  et  qu'ils  allassent  passer  le  long  de  la 
rivière  où  on  les  recevroit  par  un  bateau.  Ayans  ouy 
ceste  nouvelle,  ils  se  retirèrent  dans  le  faux-bourg  ,  et 
rapportèrent  au  Roy  ce  qu'ils  avoient  entendu.  Sa  Ma- 
jesté ayant  cognu  que  ceste  entreprise  estoit  descou- 
verte, toutes  les  troupes  eurent  commandement  de 
s'en  retourner  en  leurs  garnisons,  et  luy  se  retira  à 
Senlis,  sans  y  avoir  rien  eu  de  perte  de  part  ny  d'au- 
tre. Voylà  ce  qui  se  passa  en  ceste  entreprise,  en  la- 
quelle les  Parisiens ,  n'ayans  receu  qu'un  alarme ,  ne 
laissèrent  d'en  faire  chanter  le  Te  Deum,  et  ordonnè- 
rent qu'à  perpétuité  en  un  tel  jour  ils  en  feroient  une 
feste  qui  s'appelleroit  la  journée  des  Farines.  Ceste 
feste  estoit  la  cinquiesme  qu'ils  inventèrent,  car  ils  en 
avoient  faict  auparavant  quatre  autres,  sçavoir,  la  jour, 
née  des  Barricades,  la  journée  du  Pain  ou  la  Paix,  de 
la  Levée  du  siège  et  de  l'Escalade:  toutes  ces  festes fu- 
rent depuis  abolies  à  la  réduction  de  Paris,  ainsi  que 
nous  dirons  cy -après. 

M.  de  Mayenne,  qui  estoit  en  Tierasche,  où  il  bâ- 
tit et  print  quelques  chasteaux  sur  la  frontière,  es- 
tant adverty  de  ceste  entreprise,  despescha  soudain  (0 
le  sieur  du  Pesché'avec  nombre  de  soldats  choisis  ez 
régiments  des  Espagnols  etNeapolitains,  qui  en  amena 
une  partie  dans  Paris,  et  l'autre  fut  mise  dans  Meaux 
sur  un  bruit  qui  courut  que  le  Roy  vouloit  l'assiéger. 

Les  Seize  de  Paris  se  resjouirent  de  cette  garnison 
et  continuèrent  leurs  poursuittes  pour  le  rétablissement 
de  leur  conseil  gênerai  de  l'union.  Voicy  la  requeste 
qu'ils  envoyèrent  à  M.  de  Mayenne  au  mois  de  fé- 
vrier. 

«  Monseigneur,  les  habitans  catholiques  de  la  ville 
de  Paris  vous  rettionstrent  très -humblement  que, 
ayans  dès  il  y  a  plus  de  six  ans  descouvert  tous  les 
artifices  dont  on  usoit  pour  dresser  et  applanir  aux  hé- 
rétiques le  chemin  de  la  couronne,  ils  ont  commencé 
à  faire  des  assemblées  et  tenir  des  conseils  où  rien 
ne  manquoit  que  l'authorisation  du  souverain  qui 
nous  estoit  contraire,  comme  pouvez  scavoir,  monsei- 
gneur, et  combien  de  salutaires  advertissements  et  se- 
cours vostre  maison  en  a  receus,  et  comme  à  cest 
exemple  ont  esté  dressez  des  conseils  par  toutes  les 
villes  catholiques,  desquelles  venoient  ordinairement 
divers  advis  audit  conseil  gênerai  de  tout  ce  qui  se 
passoit  en  chacune  province,  defferans  à  ceste  ville  de 
Paris  comme  à  leur  premier  patron  et  exemplaire  ; 

(0  Despescha  soudain.  Il  paroît,  au  contraire,  que  cette  garnison 
espagnole  fut  introduite  à  Paris  contre  le  gré  du  duc  de  Mayenne. 
Ce  fut  à  l'aide  de  ces  soldats  étrangers  que  les  Seize  exécutèrent,  au 
mois  de  novembre  suivant,  les  projets  homicides  qu'ils  avoient  formés 
contre  Brisson,  Larcher  et  Tardif. 

ce  qui  a  duré  jusques  au  mal-heureux  jour  a 3  dé- 
cembre i588,  auquel,  voyant  que  le  masque  de  toute 
impieté  estoit  descouvert  et  qu'on  attaquoit  les  catho- 
liques avec  forces,  lesdits  supplians  ont  jugé  estre  ex- 
pédient s'opposer  ouvertement  à  ceux  que  l'on  avoit 
laissez  en  ceste  ville  pour  l'exécution  des  conseils  de 
Blois,  tellement  que  les  catholiques,  par  le  moyen  de 
tels  conseils,  se  rendirent  les  plus  forts  en  ceste  ville, 
tindrent  les  portes  ouvertes  à  ceux  qui  eschapperent 
peu  à  peu  des  embusches  des  ennemis  et  de  leurs  mor- 
telles prisons;  ce  qu'ils  ont  continué  jusques  à  vostre 
venue  très-desirée ,  après  laquelle  a  esté  le  conseil 
gênerai  estably  de  tous  les  corps  de  la  ville,  et  l'esta- 
blissement  emologué  et  vérifié  es  cours  souveraines, 
recogneu  et  approuvé  par  les  provinces  et  villes  ca- 
tholiques, loué  et  advoué  par  le  Sainct  Siège,  princes 
et  potentats  chrestiens,  et  par  lequel  vous  auriez  esté 
volontairement  esleu  lieutenant  gênerai  de  cest  Estât 
et  couronne  de  France ,  depuis  laquelle  eslection  le 
conseil,  se  tenant  tous  les  jours,  a  conservé  ceste  ville 
et  donné  pied  ferme  à  la  forme  et  domination  sous  les- 
quelles les  catholiques  vivent  maintenant;  et  a  esté  ce 
conseil  à  cest  effect  estably  par  un  très-sage  advis  pour 
assoupir  le  désir  de  vengeance  causé  des  entreprises  et 
hardies  exécutions  nécessaires  en  si  grand  changement; 
et  a  ceste  compagnie  servy  de  barre  entre  les  officiers  et 
le  peuple  pour  empescher  la  violence  des  uns  et  les 
practiques  et  menées  des  autres,  les  bons  se  reposans 
volontairement,  et  les  meschans  par  force,  sur  le  ju- 
gement dudit  conseil,  lequel  estoit  composé  de  gens 
de  diverses  qualitez,  tellement  que  quiconque  y  avoit 
affaire  y  trouvoit  de  ses  semblables,  qui  les  recevoient 

avec  bon  visage  et  expedioient  avec  diligence.  En- 
quoy  faisant,  vous,  monseigneur,  et  le  peuple,  estiez 
servis  franchement  et  rondement,  et  les  affaires  s'ex- 
pedioient  à  la  lumière  et  devant  les  yeux  de  tous,  et 
vous  aydoient  ceux  dudit  conseil  de  leurs  moyens, 
crédit  et  authorité,  laquelle  estoit  si  bien  estimée,  que 
toutes  lesdites  provinces  y  envoyoient  leurs  députez 
avec  procuration,  et  les  princes  chrestiens  leurs  agents 
avec  mémoires  et  instructions  :  les  ecclésiastiques  ,  la 
noblesse  et  tous  les  catholiques,  y  estoient  bien  venus 
et  promptement  expédiez;  tellement  que  ceux  qui  com- 
mandoient  ez  places  prochaines  de  la  ville,  ne  refusoient 
d'y  venir  rendre  conte  de  leurs  affaires  et  desporte- 
ments. Mais  comme  desiriez  estre  assisté  de  conseil  en 
vos  armées,  vous  eussiez  tiré  près  de  vous  quelques- 
uns  dudit  conseil,  aucuns  faisoient  quelque  doute  si, 
durant  le  règne  de  Charles  dixiesme,  ils  pouvoient  sans 
confirmation  exercer  leurs  charges,  lesquelles  d'ail- 
leurs leur  estoient  très-onereuses  pour  les  avoir  fort 
long  temps  exercées  sans  aucune  remise  ny  relasche, 
se  sont  résolus  de  prendre  quelque  temps  de  vacations, 
et  ainsi  différent  de  s'assembler  jusques  à  présent,  sui- 
vant un  arrestqui  en  auroit  esté  par  eux  donné,  sans 
toutesfois  que  ledit  conseil  ait  esté  révoqué,  attendu 
qu'il  a  esté  estably  pour  servir  jusques  à  l'assemblée 
des  estats.  A  ces  causes,  et  que  de  l'intermission  dudit 
conseil  sont  ensuivis  plusieurs  grands  et  infinis  desor- 
dres ausquels  il  n'est  possible  de  remédier  sinon  par 
la  continuation  dudit  conseil,  lesdits  suppliants  requiè- 
rent très-humblement  ladite  continuation,  affin  qu'eux 
et  tous  autres  catholiques  unis  y  puissent  faire  leurs 
plaintes  desdits  desordres,  et  y  trouver  le  remède  pour 

le  bien  et  advancement  de  la  religion  catholique ,  con- 
servation de  l'Estat  sous  vostre  authorité,  et  en  parti- 
culier de  ceste  ville  et  desdits  supplians,  lesquels  con- 
tinueront leurs  prières  pour  l'accroissement  de  vostre 
grandeur  et  de  vostre  prospérité.  » 

Geste  requeste  estoit  accompagnée  de  mémoires  pres- 
que semblables  en  substance  à  ceux  qu'ils  présentèrent 
au  siège  de  Corbeil  audit  sieur  duc  de  Mayenne  ,  où  ils 
disoient  : 

Que  si  peu  qui  restoit  de  princes  catholiques  estoient 
si  mal  accompagnés  de  la  noblesse  et  assistez  de  con- 
seil, que,  pour  parler  humainement,  Ton  ne  pouvoit 
espérer  qu'une  prochaine  ruyne  de  leur  party,  le  salut 
duquel  dependoit  de  la  ville  de  Paris,  qui  avoitesté  si 
cruellement  traictée  par  les  grands  et  ses  supérieurs, 
que  ses  ennemis  mesmes  ne  luy  eussent  sceu  faire  pis, 
et  que  l'on  voyoit  bien  que  la  tyrannie  de  la  noblesse 
et  l'injustice  des  chefs  de  la  justice,  ruinoient  l'autho- 
rité  et  puissance  des  ecclésiastiques  et  la  liberté  du  peu- 
ple s'il  n'y  estoit  promptement  remédié;  qu'aucuns 
mesmes  des  magistrats  que  le  peuple  avoit  instituez 
avoient  connivé  au  mal,  tolleré  et  souffert  l'exécution 
d'une  infinité  d'injustices,  consenty  l'eslargissement  des 
gentils-hommes  prisonniers  contraires  au  party  de  l'u- 
nion et  des  chefs  de  justice,  lesquels  maintenant  se 
vengeoient  contre  les  catholiques,  et  avoient  baillé 
passeport  pour  faire  sortir  les  biens  des  hérétiques, 
ce  qui  avoit  enflé  le  party  contraire  de  forces  et  de 
moyens  au  détriment  du  party  de  l'union  des  catho- 
liques, qui  estoit  demeuré  seul  chargé  dans  Paris  de 
toutes  les  charges  de  la  guerre,  et  de  toutes  les  levées 
ordinaires  et  extraordinaires  que  l'on  y  faisoit,  et  les 

deniers  si  mal  mesnagés,  qu'il  n'en  estoit  rien  tourné 
au  bien  de  la  ville ,  qui  estoit  demeurée  sans  secours 
et  enveloppée  de  toutes  parts,  comme  elle  estoit  à  pré- 
sent, de  ses  ennemis  et  sans  aucun  soulagement,  es- 
tans  les  bons  catholiques   denuez   de  moyens  et  le 
peuple  fort  nécessiteux;  de  sorte  que  l'on  pouvoit  dire 
avec  ve  rite  que  si  leurs  ennemis  eussent  eux-mesmes 
estably  des  agents  en  la  ville  de  Paris,  ils  n'eussent  pas 
mieux  faict  leurs  affaires  que  l'on  avoit  faict  ;  et  qui 
plus  augmentait  leur  mal,  c'estoit  que  quand  aucuns 
des  catholiques  affectionnez  à  l'union   s'en   estaient 
voulu  plaindre  et  remuer,  prevoiants  la  ruine  de  la 
religion  et  de  l'Estat  sous  un  tel  desordre,  on  les  avoit 
calomniez  jusques  à  les  appeller  voleurs,  gens  de 
néant   et  qui  ne  cherchoient  qu'à  mettre  la  ville  en 
confusion  pour  faire  leurs  affaires ,  semé  des  billets 
contr'eux ,  et  usé  de  toutes  les  astuces  qu'il  estoit  pos- 
sible pour  faire  perdre  leur  créance.  Voylà  leurs  plain- 
tes. Pour  y  apporter  remède,  ils  proposoient  encor 
trois  points  outre  ce  que  dessus. 

I.  Que  tous  ceux  de  Paris  qui  aui  oient  suivy  le  party 
contraire  (un  royal),  aydé  à  iceluy  par  intelligence 
de  conférence,  preste  argent,  donné  advertissement 
ou  se  seroient  absentez  de  la  ville  depuis  la  publication 
faicte  pour  r'appeller  les  absens  et  des  deffences  faictes 
de  n'abandonner  ladicte  ville,  fussent  déclarez  héré- 
tiques ou  fauteurs  d'iceux,  et  que  comme  tels  leurs 
biens  meubles  et  immeubles  fussent  saisis  et  vendus , 
et  les  deniers  mis  ez  mains  de  six  bourgeois  de  Paris  > 
pour  estre  employez  aux  affaires  et  desengagement  de 
ladite  ville,  entretenement  des  garnisons  d'icelle,  et 

4<>-  I2 

pour  recompenser  ceux  de  la  ville  qui  en  seroient  di- 
gnes, sans  pouvoir  estre  lesdits  deniers  convertis  à 
autre  usage. 

II.  Qu'une  chambre  fust  de  nouveau  establie,  la- 
quelle seroit  composée,  tant  de  conseillers  qued'advo- 
cats,  pour  juger  en  dernier  ressort  des  accusations 
contre  les  hérétiques,  leurs  fauteurs  et  adherans,  et 
des  conspirations  contre  l'union  des  catholiques,  la- 
quelle chambre  jugeroit  aussi,  tant  en  matière  civile 
([ne  criminelle,  des  causes  des  catholiques  (un  des 
Seize)  qui  ont  assisté  et  aydé  à  l'emprisonnement  faiet 
d'une  partie  de  messieurs  de  la  cour  de  parlement  le 
6  janvier  1589. 

III.  Que  toutes  les  villes  seroient  priées  de  renou- 
veller  le  serment  de  l'union,  et  de  se  joindre  avec  la 
ville  de  Paris,  et  faire  par  ensemble  un  fonds  esgal  et 
selon  leurs  moyens  pour  faire  la  guerre  aux  hérétiques 
et  à  leurs  adherans. 

Ces  requestes,  ces  mémoires  et  ces  instructions,  fu- 
rent veus  au  conseil  eslably  près  M.  de  Mayenne.  On 
cognut  par  iceux  encor  plus  la  passion  et  l'animosité 
des  Seize,  et  que  tout  leur  zèle  et  toutes  leurs  belles 
paroles  dorées,  qui  n'avoient  autre  ton  que  l'ordre  et  la 
reformation,  n'estoient  que  pour  faire  naistre  encores 
plus  de  division,  veu  que  l'on  recognoissoit  par  iceux 
qu'ils  ne  vouloient  estre  subjets  à  aucune  justice  qu'à 
celle  qu'ils  establiroient  d'eux  mesmes,  qu'ils  ne  vou- 
loient plus  obeyr  au  parlement,  que  leurintention  n'es- 
toit  que  de  ruiner  toutes  les  bonnes  familles  qui  res- 
toient  encor  à  Paris,  sous  de  légers  prétextes,  affin  que 
leurs  biens  fussent  donnez  pour  recompense  à  ceux  de 

Paris  qui  en  seroient  dignes  (un  des  Seize).  Bref,  eux  et 
leurs  prédicateurs  en  vouloient  à  tous  ceux  du  conseil 
que  le  duc  de  Mayenne  avoit  estably  près  de  luy,  le- 
quel conseil  estoit  composé  des  plus  grandes  et  nota- 
bles familles  du  party  de  l'union,  et  eussent  voulu 
faire  restablir  ledit  conseil  gênerai  dans  Paris ,  auquel 
quelques  prédicateurs  avec  le  peuple  y  eussent  exercé 
leurs  passions.  La  suite  de  ceste  histoire  le  monstrera 
assez  évidemment.  Ledit  conseil  des  Seize,  contrefaisant 
le  conseil  de  quelque  republique,  rescrivit  aussi  au 
Pape  en  ce  mesme  mois  de  février  la  lettre  suivante  : 

«  Très-Saint  Père,  ce  qui  plus  allègrement  nous  a 
fait  embrasser  et  poursuivre  les  prémices  de  l'union 
saincte  en  ceste  ville  et  autres  de  ce  royaume  pour  la  def- 
fence  et  conservation  de  la  religion  catholique,  aposto- 
lique et  romaine,  a  esté,  après  avoir  consulté  et  pro- 
posé toutes  les  difficultez  et  hazards  qui  s'y  pourroient 
présenter,  l'espérance  que  nous  avons  eue  en  Dieu 
qu'en  fin  il  nous  en  feroit  sortir  heureusement  et  glo- 
rieusement. Nous  n'avons  point  esté  deceus,  car,  bien 
que  nous  ayons  beaucoup  souffert,  tant  par  les  traverses 
d'aucuns  des  nostres  que  par  la  puissance  et  malice  de 
nos  ennemis,  si  est-ce  qu'il  a  pieu  a  Dieu  nous  délivrer 
et  conduire  jusques  en  ces  jours,  èsqueîs,  lorsque  nous 
estimions  estre  esloignez  de  tout  secours,  nous  avons 
non  seulement  receu  ceste  grande  et  immense  conso- 
lation qu'il  ayt  voulu  vous  choisir  son  lieutenant  et  vi- 
caire gênerai  en  son  Eglise ,  mais  aussi  qu'ayons  gousté 
des  premiers  fruicts  de  vostre  paternelle,  bénédiction 
par  les  largesses  dont  Vostre  Saincteté  a  daigné  hono- 
îer  et  secourir  les  catholiques  de  ceste  ville  en  leur  ex- 

treme  nécessité,  laquelle  nous  croyons  vous  avoir  esté 
représentée  par  M.  le  cardinal  Caëtan ,  légat,  la  pré- 
sence et  constance  duquel  au  plus  fort  de  toutes  nos 
afflictions,  desquelles  il  a  eu  sa  bonne  part ,  nous  a  en- 
tièrement consolez  et  corroborez  ;  si  que  nous  pouvons 
dire  avec  vérité  qu'après  Dieu  et  le  roy  Catholique, 
nous  luy  devons  nostre  conservation,  esperans  de 
Vostre  Saincteté  la  perfection  de  l'œuvre.  Or,  Très 
Sainct  Père,  chacun  des  catholiques  s'est  resjouy  de 
ces  heureuses  nouvelles,  et  en  a  rendu  àDieu  et  à  vous, 
en  public  et  en  particulier,  les  actions  de  grâces  pos- 
sibles, et  nos  magistrats  faict  leur  devoir  de  vous  en 
remercier.  Nous  autres,  qui  sur  tous  sommes  en  hor- 
reur à  l'ennemy  et  le  but  auquel  fort  souvent  les  foibles 
catholiques  lancent  lestraicts  de  leur  impatience,  de- 
vons très-humbles  remerciements  à  Vostre  Saincteté , 
à  laquelle  nous  osons  tesmoigner  combien  l'excez  d'al- 
légresse et  de  contentement  que  nous  en  avons  receu 
nous  oblige  et  donne  force  et  courage  de  persévérer, 
voire  d'autant  plus  que  nous  espérons  que,  prenant 
Vostre  Saincteté  nos  affaires  en  protection,  sous  la- 
quelle nous  nous  rengeons  et  la  supplions  nous  y  re- 
cevoir, elle  nous  tirera  de  nos  misères  et  nous  don- 
nera par  ses  prières  envers  Dieu  un  roy  très-chrestien , 
qui  sçaura  bien  comme  fils  aisné  luy  rendre  l'obeys- 
sance  deue,  par  le  moyen  de  laquelle  la  saincte  reli- 
gion pourra  estre  conservée  en  ce  désolé  royaume 
l'Estat  d'iceluy  maintenu  en  son  entier,  et  le  pauvre 
peuple  catholique  jouyr  du  repos  qu'il  doit  désirer 
pour  servir  à  Dieu  et  à  son  église.  Et  d'autant  que  c'es* 
le  seul  remède  pour  mettre  fin  à  nos  calamitez  et  nous 
délivrer  de  l'entière  ruine  de  laquelle  nous  sommes 

menacez,  nous  supplions  Vostre  Saincteté  s'y  vouloir 
employer,  et  nous  et  nostre  postérité  luy  serons  infini- 
ment tenus,  et  luy  en  dirons  à  tousjours  louanges  et 
remerciements.  Très  Sainct  Père,  après  avoir  baizé  très- 
humblement  vos  pieds  sacrez,  nous  prions  le  Créateur 
donner  à  Vostre  Saincteté  très -parfaicte  santé,  très 
bonne,  très  longue  et  très  heureuse  vie.  A  Paris,  ce 
5*4  février  ibgi.  De  Vostre  Saincteté  les  très  humbles, 
très  dévots  et  très  obeyssans  subjets  et  serviteurs,  ceux 
du  conseil  des  seize  quartiers  de  la  ville  de  Paris,  qui 
ont  prié  huict  d'entre  eux  souscrire  pour  toute  la  com- 
pagnie. Signé  :  Genebrard,  Boucher ,  Aubry,  deLau- 
noy ,  de  Bussy,  de  La  Bruiere,  Crucé,  Senault.  » 

Sa  Saincteté  leur  fit  une  ample  responce,  ainsi  que 
nous  dirons  cy-après  en  son  lieu.  Voyons  cependant 
plusieurs  exploits  militaires  qui  se  firent  en  plusieurs 
endroicts  de  la  France  au  commencement  de  ceste 
année. 

Nous  avons  dit  l'an  passé  que  M.  de  La  Chastre , 
après  le  siège  de  Corbeil ,  fut  renvoyé  vers  Orléans  et 
le  Berry  avec  une  petite  armée.  On  luy  avoit  promis 
de  luy  envoyer  encor  quelques  troupes,  en  attendant 
lesquelles,  peu  après  qu'il  fut  arrivé  à  Orléans  ,  il  réso- 
lut d'aller  assiéger  Aubigny  près  de  Sanserre  en  Berry. 
Ayant  donné  ordre  que  l'on  luy  amenast  de  la  grosse 
tour  de  Bourges  trois  canons  et  une  coulevrine  avec 
des  munitions,  il  partit  d'Orléans  avec  encor  deux 
coulevrines  et  quantité  de  munitions,  et  s'achemina 
droict  à  Aubigny  qu'il  fit  incontinent  investir.  Les 
royaux,  qui  avoient  descouvert  son  dessein,  renfor- 
cèrent la  garnison  d'un  régiment ,  et  se  résolurent  de 

se  bien  défendre  ,  et  luy  de  les  bien  attaquer  ;  ce  qu'il 
fit  avec  telle  diligence,  que  la  seconde  nuit  qu'il  eut 
faict  investir  ceste  ville,  il  fit  mettre  son  canon  en  bat- 
terie. Les  sieurs  de  Chastillon,  de  Colligny,  de  Mon- 
tigny,  de  Requien,  de  Tannerre ,  et  autres  seigneurs  du 
party  royal,  s'assemblèrent  incontinent  vers  Gyan  (') 
pour  faire  lever  ce  siège.  M.  de  LaChastre,  ayant  esté 
adveity  de  ceste  assemble'e,  et  qu'ils  estoient  résolus 
d'aller  à  luy  dans  six  heures,  fit  assembler  les  capi- 
taines de  son  armée.  Les  uns  furent  d'opinion  que  l'on 
ne  devoit  commencer  la  batterie  que  l'on  ne  se  fust  es- 
claircy  de  la  puissance  des  royaux  ,  pour  entreprendre 
plus  ou  moins,  affin  de  ne  recevoir  quelque  honte  ou 
ruine  :  leur  raison  estoit  que,  pour  tenir  ceste  ville 
assiégée,  l'armée  estoit  contraincte  d'estre  séparée  à 
cause  d'une  petite  rivière  et  d'un  estang,  et  qu'il  estoit 
aisé  à  juger  que  les  royaux  y  venant  forts  pour  la  se- 
courir, ils  leur  feroient  quitter  du  moins  un  costé,  et 
jetteroient  dedans  la  ville  des  forces  bastantes  pour 
leur  résister.  Nonobstant  ces  raisons  M.  de  La  Chastre 
voulut  essayer  d'emporter  Aubigny  devant  que  la  no- 
blesse royale  y  fust  venue  au  secours,  disant  qu'il  ne 
pouvoit  croire  qu'ils  fussent  si  tost  prests.  Son  opinion 
estant  suivie  de  quelques  capitaines,  il  fit  armer  sou- 
dain et  monter  à  cheval  tous  les  siens  ,  assigna  à  cha- 
cun sa  place  de  combat,  donnant  au  sieur  de  Comnene, 
mareschal  de  son  armée,  la  garde  du  dehors  ;  et  luy  et 
le  baron  son  fils  se  rendirent  si  soigneux  de  la  batterie, 
qu'en  peu  de  temps  il  y  eut  brèche ,  laquelle  fut  ren- 
due aux  soldats  en  tel  estât  qu'elle  se  pouvoit  gaigner* 
Vaudargent,  luy  ayant  demandé  la  pointe  de  l'assaut, 

(0  Gyan  :  Gicn. 

y  alla  avec  son  régiment  assez  bravement,  mais  sans 
nulle  exécution  ;  car  les  royaux  le  repoussèrent  si 
vifvement  d'entre  les  poultres,  soliveaux  et  masures 
des  maisons  abbatuës,  qu'il  fut  contrainct  de  se  retirer 
avec  perte.  Le  viscomte  avec  son  régiment  de  lansque- 
nets, pensant  estre  plus  heureux,  alla  donner  droict 
à  la  bresche  pour  l'emporter,  maïs  il  en  fut  repoulsé 
si  rudement,  qu'il  n'eut  loisir  de  s'y  loger  ny  autour 
de  là,  non  plus  que  Vaudargent.  Après  plusieurs  con- 
seils, M.  de  La  Ghastre,  sçachant  que  la  noblesse  royale 
tenoit  la  campagne,  leva  son  siège  et  alla  loger  à  une 
lieue  d'Aubigny,  et  le  lendemain  à  La  Chapelle  d'An- 
giron,  d'où  trois  jours  après  il  renvoya  les  trois  canons 
à  Bourges ,  ne  retenant  que  les  coulevrines  avec  les- 
quelles il  s'achemina  à  petites  traictes  vers  Sangoing 
qu'il  assiégea  à  la  faveur  des  troupes  du  sieur  de  Neuvy 
LeBarrois,  lequel  vint  le  joindre  du  costé  de  Bour- 
bonnois  :  ceste  ville  estant  sans  garnison,  les  habitans 
se  rendirent  incontinent.  De  là  l'armée  s'achemina  au 
Chastelet;  mais  M.  de  La  Chastre,  ayant  dressé  sa  bat- 
terie, receut  advis  que  les  sieurs  de  Chastillon,  de  Mon- 
tigny,  et  les  susdits  seigneurs  royaux,  avec  six  cents  cui- 
rasses, dévoient  loger  à  quatre  lieues  de luy,  ce  qui  luy 
lit  encor  lever  le  siège  de  devant  ce  chasteau,  jugeant 
qu'ils  ne  s'estoient  ainsi  assemblez  pour  le  quitter  sou- 
dain, et  qu'il  luy  seroit  impossible  de  là  en  avant  de 
suivre  en  leur  présence  aucune  entreprise  d'impor- 
tance. Ayant  donc  levé  encor  ce  siège,  il  s'alla  loger 
à  Ghasteau-melian,  d'où,  deux  jours  après  il  partit,  et 
tira  droict  entre  Moulins  et  Dun  le  Roy,  faisant  tous- 
jours  marcher  son  armée  en  estât  de  combattre.  Les 
royaux,  ayans  peu  d'infanterie  et  point  de  canon >  ne 

laissoient  toutesfois  de  le  costoyer,  et  pensoient  l'at- 
traper aux  passages  de  quelques  rivières  ;  mais  luy, 
qui  avoit  bonne  cognoissance  de  son  gouvernement  et 
de  Testât  des  royaux ,  se  fit  faire  voye  et  passage  avec 
ses  coulevrines,  et  fit  si  bien  qu'il  arriva  à  Dun  le  Roy 
où  il  sépara  son  armée  et  la  mit  en  garnison  en  plu- 
sieurs villes  du  Berry  :  quant  à  luy  il  se  retira  à  Bour- 
ges, où  il  ne  fut  gueres  qu'il  luy  falut  aller  à  Orléans 
sur  l'advis  qu'il  receut  que  le  Roy  estoit  en  la  Beausse 
pour  assiéger  Chartres,  ainsi  que  nous  dirons  cy-après, 
là  où  aussi  ledit  sieur  de  Chastillon  et  les  seigneurs 
royaux  qui  avoient  empesehé  ledit  sieur  de  La  Chastre 
de  rien  faire  avec  son  armée  en  Berry,  ayant  repassé 
Loire,  allèrent  le  joindre.  Voylà  ce  qui  se  passa  en 
Berry  sur  la  fin  du  mois  de  décembre  de  l'an  passé  et 
au  mois  de  janvier  de  la  présente  année. 

En  ce  mesme  temps  M.  le  prince  de  Conty  et  son 
armée  passèrent  Loire  pour  aller  reprendre  Moleon 
dont  ceux  de  l'union  s'estoient  emparez  sur  le  capi- 
taine Chalenton  :  ceste  ville  assiégée  et  batuë ,  les  sur- 
preneurs  furent  contraints  de  se  rendre  audit  sieur 
prince  vies  et  bagues  sauves. 

De  là  ledit  sieur  prince  s'achemina  à  Chemillé,  ville 
sur  les  marches  de  Poictou  et  d'Anjou,  dans  laquelle 
estoit  le  sieur  de  La  Perraudiere  pour  l'union ,  lequel, 
après  avoir  valeureusement  soustenu  trois  assauts,  ca- 
pitula et  rendit  ceste  place  à  composition  de  vies  et 
bagues  sauves. 

Après  ces  efFects  ledit  sieur  prince  repassa  Loire  et 
vint  à  Duretail  (0  en  Anjou ,  où  il  receut  les  nouvelles 
que  le  vicomte  de  La  Guierche,  qui  commandoit  pour 

0)  Duretail  :  Duretal. 

l'union  dans  Poictiers,  ayant  amassé  de  cinq  à  six  cents 
chevaux,  quatre  mil  hommes  de  pied  et  trois  canons  , 
avoit  prins  plusieurs  chasteaux  aux  environs  de  Poic- 
tiers, s'estoit  saisi  deMirebeau  dont  ceux  de  Poictiers 
avoient  pillé  le  chasteau  apartenant  à  M.  de  Mont- 
pensier,  et  qu'il  tenoit  assiégé  dedans  Belac  messieurs 
d'Abin. 

Ledit  sieur  prince,  ayant  redressé  son  armée,  en  la- 
quelle M.  d'Amville,  à  présent  admirai  de  France,  te- 
noit le  second  lieu ,  accompagné  de  messieurs  de  Ram- 
bouillet et  de  La  Rochepot,   désirant  secourir  Belac, 
partit   de   Duretail,  print  en  chemin  le  chasteau  de 
Vaux  et  en  chassa  l'union,  et  de  là  s'en  alla  passer 
Loire ,  mandant  à  M.  de  La  Trimoùille  ,  qui  estoit  à 
Touars,  et  à  M.  de  Malicorne ,  gouverneur  dePoictou, 
de  le  venir  trouver  avec  le  plus  de  forces  qu'ils  pour- 
roient.  Cestuy-cy  n'y  faillit  point,  et,  accompagné  des 
sieurs  de  La  Boulaye ,   de  Sainct  Gelais,   des  Roches 
Baritaut,  de  Parabelle  et  de  Choupes,  se  vint  rendre 
auprès  dudit  sieur  prince  à  Latilly,  lequel  s'en  alla 
delà  loger  à  Vivonne.  Mais  le  sieur  de  La  Trimoùille  , 
ayant  assemblé   quelques   troupes,    quoy  *que  M.  le 
prince  luy  eust  mandé  de  le  venir  trouver,   n'y  vint 
point,  ains  s'en  alla  droict  à  Belac,  affin  d'avoir  l'hon- 
neur d'en  avoir  luy  seul  fait  lever  le  siège.  Le  vicomte 
de  La  Guierche,  le  voyant  venir,  pensant  que  ce  fust 
toute  l'armée  dudit  sieur  prince ,  quitta  son  siège   et 
se  retira  à  Montmorillon,  ville  sur  la  rivière  de  Guar- 
tempe,  là  où  il  laissa  son  infanterie  et  son  canon,  et 
se  retira  dans  Poictiers.  M.  d'Anville  sur  ceste  retraicte 
tint  de  rudes  paroles  audit  sieur  de  La  Trimoùille  après 
qu'il  se  fut  joint  à  l'armée  (car  il  estoit  son  oncle  ) ,  et 

luy  fit  cognoistre  sa  faute,  lui  monslrant  comme  sans 
doute  ledict  sieur  vicomte  eust  peu  estre  entièrement 
deffaict  audit  siège  s'il  ne  se  fust  point  advancé  seul 
pour  secourir  Belac,  et  qu'il  se  fust  rendu  en  l'armée 
ainsi  qu'il  luy  estoit  commandé  ;  aussi  ceste  deffaicte 
eust  contraint  Poictiers  de  se  rendre,  et  eust  apporté 
la  paix  en  toute  ceste  grande  province. 

M.  le  prince,  sans  s'arrester  à  Belac,  fit  passer  son 
canon  au  travers  de  la  rivière  à  Lussac,  et  alla  à  Mont- 
morillon  qu'il  fit  incontinent  investir.  Il  y  fut  bien 
combattu  dans  un  des  faux -bourgs  qui  fut  prins  et 
reprins  par  plusieurs  fois;  en  fin,  estant  demeuré  aux 
royaux,  et  les  approches  faictes  ,  on  commença  en 
mesme  temps  à  battre  la  ville,  tant  par  le  costé  d'une 
église  dont  le  dessus  de  la  voûte  fut  incontinent  gai- 
gné,  que  par  le  chasteau  qui  en  est  à  la  main  droicte. 
Après  un  long  combat  les  royaux  entrèrent  en  mesme 
temps  dans  le  chasteau  et  dans  toute  l'église,  où  ils  mi- 
rent un  drapeau  blanc  au  haut  du  clocher;  puis  toutes 
les  troupes  donnèrent  de  telle  furie  qu'ils  emportèrent 
toute  la  ville.  Plusieurs,  se  pensans  sauver ,  se  noyè- 
rent, et  ceux  qui  eschapperent  l'eau  tombèrent  sous 
les  armes  du  sieur  de  Choupes  qui  estoit  en  bataille 
de  ce  costé  là ,  tellement  qu'il  fut  tué  à  la  prise  de  ceste 
ville  de  douze  à  quinze  cents  soldats,  tous  les  capi- 
taines pris,  dont  quelques  -  uns  furent  pendus,  en- 
tr'autres  Bel-arbre  et  La  Forge  :  le  sieur  de  Boisseguin 
les  pensa  suivre  sans  quelques-uns  qui  intercédèrent 
pour  luy.  Ledit  sieur  prince  fit  faire  ceste  exécution 
pour  les  cruautez  que  le  sieur  vicomte  de  La  Guierche 
avoit  fait  faire  peu  de  jours  auparavant  à  la  prise  de 
l'abbaye  Sainct  Savin,  où  il  fit  pendre  le   capitaine 

Taillefer  (qui  estoifc  un  vaillant  soldat,  et  après  avoir 
soustenu  deux  assauts  et  s'estre  rendu  à  composition), 
et  tailler  en  pièces  tous  ses  soldats ,  contre  la  capitula- 
tion, qui  portoit  qu'ils  se  pourroient  retirer  vies  et  ba- 
gues sauves.  En  ceste  prise  ledict  sieur  prince  gaigna 
les  trois  canons  dudit  vicomte  et  quinze  enseignes, 
lesquelles  il  envoya  au  Roy.  SainctSavin,  Le  Bourg 
Archambault,  Le  Blanc  en  Berry  et  Angles  se  rendi- 
rent ;  toute  ceste  contrée  devint  royale.  L'armée  dudit 
sieur  prince  s'achemina  du  depuis  à  Chavigny,  à  Mi- 
rebeau,  et  jusques  aux  faux-bourgs  de  Poictiers,  ainsi 
que  nous  dirons  cy  après.  Retournons  voir  ce  que  fit 
le  Roy  après  l'entreprise  des  Farines  sur  Paris. 

Le  fait  de  Paris  ayant  succédé,  comme  nous  avons 
dit  cy  dessus,  sans  perte  de  part  ny  d'autre,  le  Roy,  re- 
tiré à  Senlis  ,  print  son  chemin  vers  la  Brie,  et  se  ren- 
dit à  quatre  lieues  deProuvins,  accompagné  du  duc  de 
Nevers,  chacun  estimant  qu'il  voulust  assiéger  ceste 
place.  Il  en  fit  semblant  ;  de  sorte  que  l'union  y  en- 
voya promptement  cinq  ou  six  cents  piétons  et  deux 
cents  chevaux.  Mais  voyans  qu'il  ne  faisoit  point  d'ap- 
proches, ils  crurent  qu'il  en  vouloit  à  ceux  de  Troyes 
ou  de  Sens,  et  furent  confirmez  en  ceste  opinion  en- 
tendans  que  le  Roy  marchoit  vers  Montereau  -  faut- 
Yonne.  Là  dessus  fut  semé  un  autre  bruit  que  Sa  Ma- 
jesté alloit  à  Tours  remédier  à  une  querelle  survenue 
au  conseil  entre  M.  le  cardinal  de  Bourbon  et  M.  le 
cardinal  de  Lenoncourt;  mais  il  se  tint  caché  dix  ou 
douze  jours  avec  le  duc  de  Nevers,  ayant  mandé  au 
mareschal  de  Biron  (lequel  estoit  avec  l'armée  vers 
Mante  de  retour  de  Normandie ,  d'où  il  amenoit  les 
poudres  et  les  boulets  que  l'on  avoit  envoyez  d'An- 

gleterre,  qu'il  receut  à  Diepe,  après  avoir  pris  Caude- 
bec ,  Haï  fleur ,  Fescamp  et  autres  places  ,  bref,  réduit 
toute  laNormandie  à  l'obeyssance  du  Roy,hors-misLe 
Havre,  Rouen,  Pontoise ,  Louviers,  et  deux  ou  trois 
autres  places)  qu'il  feignistde  traverser  la  Beausse  pour 
le  venir  joindre,  mais  que  soudain  il  tournast  la  teste 
vers  Chartres  pour  l'investir  avant  qu'il  y  pust  entrer 
aucun  secours,  d'autant  que  la  ville  n'avoit  que  peu 
de  garnison  avec  les  bourgeois  encores  divisez,  plu- 
sieurs y  estans  affectionnez  au  party  du  Roy,  nommé- 
ment l'evesque  (0  qui  estoit  de  la  maison  de  Thou: 
ce  que  le  mareschal  exécuta  si  pi  omptement  et  tant 
à  propos,  que  Chartres  fut  investy  le  9  février.  Le  Roy 
se  rendit  le  lendemain  à  Estampes  ,  où  il  receut  nou- 
velles que  le  régiment  du  capitaine  La  Croix  Caute- 
reau,  composé  de  soixante  cuirasses  et  de  deux  cens 
harquebusiers,  sorty  d'Orléans  pour  entrer  dans  Char- 
tres, avoit  este'  entièrement  desfait ,  et  n'en  estoit  es- 
chappé  que  cinq  montez  à  l'advantage  ,  dont  La  Croix 
en  estoit  l'un. 

1  Tous  les  gouverneurs  des  villes  de  l'union  avoient 
bien  preveu  que  ce  que  le  Roy  tournoioit  ainsi  estoit 
pour  se  jetter  tout  à  coup  sur  quelque  place,  ainsi, 
disoient -ils,  que  faict  un  oyseau  de  proye  pour  em- 
piéter quelque  gibier.  Pontoise,  Meaux,  et  plusieurs 
autres  villes,  avoient  renforcé  leurs  garnisons;  mesmes 
M.  de  La  Chastre ,  ayant  receu  advis  que  Chartres 
estoit  investy,  s'achemina  en  diligence  de  Bourges  à 
Orléans  sur  la  fin  de  février,  cognoissant  que  les  di- 
visions des  habitans   de  ceste  ville  avoient  besoin  de 

(0  Nommément  ïevtsque  •  Nicolas  de  Tliou,  oncle  de   l'historien 
Jacques- Auguste  de  Thou.  Ce  fut  lui  qui  sacra  Henri  iv. 

sa  présence  ,  et  mesmes  le  Roy  estant  si  proche  d'eux , 
et  aussi  pour  tascher  de  donner  quelque  secours  à  ceux 
de  Chartres.  Sitost  qu'il  fut  arrivé  à  Orléans,  il  envoya 
battre  l'estrade  par  des  chevaux  légers  jusques  dans 
l'armée  du  Roy ,  qui  luy  rapportèrent  de  quelle  façon 
Chartres  estoit  assiégé;  surquoy  il  se  résolut  de  faire 
jetter  deux  cents  hommes  de  pied,  conduits  par  le  ca- 
pitaine Larchenau,  qui  se  dévoient  couler  en  deux 
nuicts  parmy  l'estendue  de  l'armée  du  Roy,  feignans 
estre  royaux,  et,  en  la  troisiesme  traicte,  qu'ils  pêne- 
treroient  jusques  sur  les  fossez  et  aux  portes.  Ce  se- 
cours, party  avec  guides  et  signal  pour  estre  receus 
dans  Chartres,  fut  descouvert  incontinent,  car  le  Roy 
avoit  donné  ordre  sur  tout  que  l'on  prinst  garde  du 
costé  d'Orléans;  si  que,  poursuivis,  la  plus-part  fut 
taillé  en  pièces,  les  autres,  ayans  gaigné  une  maison, 
capitulèrent ,  et  demeurèrent  prisonniers. 

Cependant  ceux  de  Chartres  ,  qui  avoient  pour  gou- 
verneur le  sieur  de  La  Rourdaisiere,  se  defFendirent  si 
courageusement  qu'ils  repoulserent  par  plusieurs  fois 
les  royaux  du  ravelin  de  la  porte  des  Espars  que  Ton 
avoit  attaqué ,  quoy  que  les  assiégez  n'eussent  pas  beau- 
coup de  garnison  et  peu  de  noblesse,  outre  les  sieurs 
de  Grammont  et  du  Pesçheray,  qui  s'y  estoient  jettez 
sur  la  nouvelle  d'un  siège:  cestuy-cy  fut  tué  d'une  har- 
quebuzade  à  la  conservation  de  ce  ravelin  où  il  avoit 
acquis  de  l'honneur. 

Ce  siège  tira  en  longueur,  et  le  camp  y  ayant  sé- 
journé près  de  deux  mois  et  demy,  le  Roy  fit  faire 
bresche  du  costé  de  Galardon,  où  M.  de  Chastillon , 
ayant  trouvé  l'invention  d'un  pont  de  bois  couvert 
qu'il  fit  dresser  dans  le  fossé  par  où  on  eust  esté  sans 

danger  jusques  au  pied  de  la  bresche,  fut  cause  que  les 
Chartrins,  prevoiants  leur  ruine,  entrèrent  en  capitu- 
lation qu'ils  accordèrent  le  vendredy  sainct,  laquelle 
contenoitque,  si  dedans  huict  jours  ils  n'estoient  assis- 
tez par  le  duc  de  Mayenne ,  ils  se  rendroient  au  Roy. 
Ils  envoyèrent  des  députez  vers  ledit  duc,  lequel  en- 
voya Faucon ,  son  maistre  d'hostel  ,  et  le  sieur  de  Jauge, 
maistre  de  camp  ,  avec  dix  ou  douze  chevaux  pour 
tascher  d'entrer  dans  la  ville,  avec  intention  et  charge 
de  faire  opiniastrer  les  assiégez.  Mais  ayans  esté  pris, 
le  vendredy ,  dix-neufiesme  jour  d'avril ,  sur  les  quatre 
heures  du  soir,  le  Roy  entra  en  armes  dedans  Chartres, 
et  y  coucha  trois  nuicts.  Le  samedy  matin,   lesdils 
sieurs  de  La  Bourdaisiere  et  de  Grammont,  suivis  des 
soldats  de  la  garnison  et  de  sept  ou  huict  cents  per- 
sonnes, sortirent  avec  les  armes,  et  soudain  le  mares- 
chal  de  Biron  y  entra  avec  douze  cents  harquebusiers 
et  trois  cents  chevaux,  garnison  y  assigne'e  ,  et  en  fut 
le  gouvernement  redonné  au  sieur  de  Sourdis,  lequel 
paravant  y  commandoit.  Il  sortit  aussi  force  dames  et 
damoiselles  en  carrosses  et  chariots,  qui  se  firent  con- 
duire à  Orléans.  Chartres  estoit  tellement  retranché  et 
fortifié  par  dedans  ,  qu'il  fut  jugé  plus  fort  qu'Orléans; 
aussi  le  Roy  ne  voulut  rien  bazarder,  autrement  il  y 
eust  perdu  la  plus-part  de  ses  forces.  Tous  les  retran- 
chemens  estoient  beaux  et  bien  faicts.  .Du  depuis  l'on 
y  fit  bastir  une  citadelle.  Les  royaux  ne  perdirent  en 
ce  siège  personne  de  qualité  que  le  sieur  de  Belesbat. 
Le  Roy  ayant  tiré  quelques  sommes  de  deniers  des  ha- 
bitans,  et  après  avoir  réduit  Auneau  et  Dourdan  à  son 
obeyssance,   partit    incontinent    pour  aller   secourir 
Chasleautierry  que  le  duc  de  Mayenne  avoit  assiégé 

pour  penser  faire  divertir  au  Roy  le  siège  de  Chartres; 
mais,  en  chemin,  Sa  Majesté  receut  les  nouvelles  que 
le  vicomte  Pinard,  ayant  abandonné  la  ville,  s'estoit 
retiré  au  chasteau  ,  où  il  avoit  capitulé  avec  le  duc,  ce 
qui  fit  retourner  Sa  Majesté  à  Senlis.  Quiconque  perd 
une  place  est  subject  à  divers  jugemens  :  ce  vicomte 
n'en  fut  exempt,  et  plusieurs  disoient  qu'il  eust  pu  et 
deu  faire  mieux  qu'il  n'avoit  fait,  et  que  le  marché  de 
la  reddition  de  ceste  place  en  estoit  fait  long-temps  au- 
paravant. Le  duc  donna  le  gouvernement  au  sieur  du 
Pesché.  Ceste  prise  fît  que  ceux  de  l'union  portèrent 
plus  patiemment  la  perte  de  Chartres,  et  disoient  qu'elle 
leur  demeuroit  comme  par  forme  de  represaille,  mais 
il  y  avoit  à  dire  plus  de  la  moitié.  Le  duc  de  Mayenne, 
voyant  que  le  Boy  repassoit  la  Seine,  mit  ses  gens  en 
diverses  garnisons,  n'estant  assez  fort  pour  tenir  la 
campagne,  et  mesmes  M.  de  La  Chastre  luy  envoya 
encor  ses  lansquenets  avec  le  régiment  de  Vaudar- 
gent,  pour-ce  que  les  villes  de  l'union  en  Berry  ne 
pouvoient  plus  endurer  de  leurs  deportements. 

Peu  après  ce  siège  M.  de  Chastillon,  estant  allé  en 
sa  maison  qui  est  sur  la  rivière  de  Loin ,  devint  ma- 
lade, dont  il  mourut.  Il  estoit  de  la  religion  prétendue 
reformée,  en  laquelle  il  avoit  esté  instruit  par  son  feu 
père  l'admirai  de  Coligny;  toutesfois,  estant  d'un  esprit 
noble  et  grand,  on  esperoit  de  luy  oster  ceste  opinion 
par  instructions  dociles,  ainsi  que  l'on  avoit  faict  à 
son  frère  le  sieur  d'Andelot  l'an  passé  :  sa  mort  em- 
pescha  ce  bon  dessein.  C'estoit  un  seigneur  brave  et 
vaillant,  et  sur  tout  bien  entendu  aux  mathématiques  7 
science  que  les  nobles  qui  veulent  parvenir  aux  plus 
grandes  charges  militaires  doivent  curieusement  sça- 

voir.  Il  en  monstra  aussi  des  effects  audit  siège  de 
Chartres  en  l'invention  du  pont  qu'il  fit  faire  pour 
aller  à  l'assaut. 

Durant  aussi  ce  siège  M.  de  Luxembourg,  revenu 
de  Rome ,  y  vint  trouver  le  Roy  :  or  il  avoit  donné 
charge  à  un  gentil-homme  qu'il  avoit  laisse'  à  Rome 
de  bailler  une  sienne  lettre  à  celuy  qui  seroit  esleu 
pape,  laquelle  contenoit  amplement  Testât  de  la  France  ; 
ce  que  le  gentil-homme  fit,  et  le  pape  Grégoire  qua- 
torziesme  luy  promit  du  commencement  d'y  respon- 
dre,  mais  du  depuis  il  ne  le  voulut  faire  estant  diverty 
par  les  ministres  d'Espagne  ;  dequoy  ayant  eu  advis 
ledit  sieur  duc  de  Luxembourg,  il  luy  rescrivit  ceste 
lettre  que  nous  avons  mise  icy  au  long,  pource  qu'elle 
donne  à  cognoistre  beaucoup  de  choses  qui  se  sont 
passées  à  Rome,  aussi  que  l'on  y  void  le  respect  que 
messieurs  les  princes  du  sang,  ducs,  pairs,  mareschaux 
et  officiers  de  la  couronne,  ont  porté  auSaint  Siège  du- 
rant ces  troubles,  et  comme  il  a  esté  préoccupé  des 
ennemis  de  la  France. 

«Très  Sainct  Père,  de  ce  que  j'ay  creu  estre  de  mon 
devoir  et  de  la  charge  que  j'ay  eue  de  tous  les  princes 
du  sang,  ducs,  pairs,  mareschaux,  officiers  de  la  cou- 
ronne de  France  qui  suivent  le  Roy,  je  pense  m'en 
estre  acquitté  le  mieux  qu'il  m'a  esté  possible,  tant 
que  j'ay  esté  à  Rome  de  leur  part  du  vivant  du  feu 
pape  Sixte,  y  ayant  apporté  non  seulement  ce  que 
j'ay  cogneu  estre  propre  pour  la  tranquilité  de  ce 
royaume,  mais  encore  véritablement  ce  que  j'ay  sceu 
estre  pour  le  bien  et  advancement  de  la  religion  ca- 
tholique, apostolique  et  romaine,  et  le  repos  universel 

de  toute  la  chrestiente'.  Incontinent  après  mon  départ 
de  Rome  j'en  escrivis  fort  amplement  au  collège  des 
cardinaux,  et,  pour  ce  que  la  passion  d'aucuns  d'en- 
tr'eux  empescha  que  mes  lettres  ne  fussent  veuè's  ne  re- 
ceues  au  conclave,  je  m'advisay  d'en  laisser  une  pour 
celuy  qui  par  la  divine  inspiration  seroit  eslevé  en  la 
dignité  pontificale.  Celuy  qui  avoit  charge  de  la  pré- 
senter m'a  fait  entendre  que  Vostre  Saincteté  l'a  voit 
humainement  receuë,  et  que  mesme  elle  estoit  dis- 
posée d'y  respondre  et  pourvoir  en  ce  qu'elle  juge- 
roit  estre  à  propos;  mais,  entendant  qu'elle  a  esté  di- 
vertie de  me  faire  cest  honneur,  et  me  doutant  bien 
que  ceux  qui  ont  gaigné  cest  advantage  s'efforceront 
de  luy  persuader  de  faire  encore  pis  contre  la  France , 
j'ay  voulu  prévenir  ce  mal,  adjoustant  ceste  mienne 
lettre  à  mes  precedens  advertissemens,  et  remonstrer, 
en  toute  humilité,  à  Vostre  Saincteté  que  ceux  qui  ne 
nous  veulent  point  de  bien ,  et  qui  fondent  leur  ambi- 
tion sur  nos  ruines,  ne  cerchent,  sous  le  prétexte  de 
religion,  qu'à  embarquer  tout  le  monde  avec  eux  et  le 
souslever  contre  nous;  et,  pour  faire  croire  que  c'est 
pour  la  religion  ce  qu'ils  en  font,  ils  voudroient  bien 
que  Vostre  Saincteté  prestast  son  authorité  et  son 
adveu  à  la  guerre  qu'ils  nous  brassent,  affin  que  cela 
donnast  d'autant  plus  de  couleur  à  leurs  pernicieux 
desseins;  mais  en  effect  ils  n'en  feroient  pas  grand 
conte ,  si  l'espérance  d'en  tirer  de  l'argent  ne  les  con- 
vioit  d'avantage  que  le  zèle  de  la  religion;  et,  pour 
parvenir  à  ce  point,  ils  promettront,  quant  à  eux, 
d'y  fournir  de  leur  part  beaucoup  plus  qu'ils  ne  de- 
manderont à  Vostre  Saincteté,  affin  de  l'engager  plus 
aysement  en  une  guerre  de  laquelle  elle  ne  se  puisse 
4o-  i3 

après  facilement  retirer,  et  en  laquelle  ils  espuiseront 
les  finances  de  Vostre  Saincteté,  qui  pourroient  bien 
mieux  servir  autre  part  qu'à  nous  ruiner  :  ils  sont  d'ail- 
leurs assez  subtils  pour  le  désirer  à  fin  de  ne  laisser  en 
son  entier  un  fond  de  deniers  si  notable  et  si  proche  du 
royaume  de  Naples  qu'on  sçait  bien  estre  du  domaine 
de  l'Eglise.  La  considération  de  tout  cela  ne  me  travaille 
point  :  les  menaces  de  la  guerre  ne  me  troublent  point 
l'esprit,  j'en  ay  accoustumé  le  bruit,  et  la  noblesse  de 
France  y  est  tellement  aprise,  qu'elle,  avec  l'appuy  de 
ses  amis,  n'en  peut  craindre  une  nouvelle,  de  quelque 
part  qu'elle  vienne.  Mais  ce  qui  me  trouble,  ce  qui 
me  passionne,  et  qui  peut  apporter  beaucoup  d'es- 
bahissement  aux  bons  François,  vrais  catholiques, 
fils  de  ceux  qui  ont  maintenu  le  Sainct  Siège  envers 
tous  et  contre  tous,  qui  l'ont  augmenté  de  richesses 
et  de  grandeurs,  sera  de  voir  Vostre  Saincteté,  en 
laquelle  pendant  cest  orage  de  guerre  ils  espèrent 
trouver  un  port  de  tranquillité,  non  seulement  s'a- 
bandonner à  la  mercy  des  vents,  par  manière  de  dire, 
mais  quasi  les  exposer  en  proye  à  leurs  cruels  enne- 
mis. Le  pape  Sixte,  d'heureuse  mémoire,  circonvenu 
par  les  artifices  de  nos  adversaires,  avoit  au  commen- 
cement eu  la  mesme  volonté,  et  avoit  commencé  de 
s'y  employer  à  bon  escient  ;  mais,  depuis  qu'il  eut  re- 
cogneu  la  vérité  de  nos  affaires,  et  descouvert  l'ambi- 
tion de  ceux  qui,  depuis  fort  long  temps,  ont  commis 
les  maux  qu'on  void  maintenant  esclorre,  il  changea 
de  resolution,  et,  ce  qu'il  avoit  projette  avec  violence, 
il  résolut  de  l'exécuter  avec  la  douceur  :  ce  qu'il  avoit 
vpulu  faire  comme  ennemy ,  il  commença  à  le  faire 
comme  père.  Aussi  ay  je  ceste  ferme  croyance  que 

Dieu  permettra  que  les  ennemis  de  la  mémoire  de 
ceTSainct  Père,  et  qui  en  veulent  obscurcir  la  sou- 
venance en  blasmant  ceste  sienne  saincte  intention, 
seront  ceux  qui  la  rendront  plus  illustre  et  plus  belle 
par   le   contraire   événement   de   ce  qu'ils   pensent, 
attendu  que  les  gens   de    bien  cognoistront  que  Sa 
Saincteté    estoit  vrayement   conduite  de  l'esprit  de 
Dieu  au   chemin    qu'elle   tenoit  pour  appaiser    nos 
troubles.  Dieu  est  juste,  et,  comme  tel,   ne  voudra 
que  la  justice  de  la  cause  des  bons   François   soit 
foulée  aux  pieds,  ains  qu'elle  sera  prudemment  con- 
sidérée par  Vostre  Saincteté.  La  France   a   eu  pre- 
mièrement recours  à  la  divine  bonté,  et  puis,  par 
mon  entremise,  au  Sainct  Siège,  duquel  jusques  icy 
elle  n'a  receu  aucun  desplaisir  que  ce  qui  est  pro- 
cédé de  la  mauvaise  volonté  de  certains  ministres  qui 
se  sont  portez,   non  comme  juges  équitables,  mais 
comme  parties  passionnées,  non  pour  y  faire  luire  la 
paix,  mais  pour  y  allumer  la  guerre.  Je  supplie  très- 
humblement  Vostre  Saincteté  penser  que  les  François 
devront  faire  maintenant,  s'ils  se  trouvent  non  seule- 
ment abandonnez  d'elle,  mais  aussi  poursuivis  ouver- 
tement. Il  y  auroit  à  craindre  que  là  où  ils  ne  pour- 
ront apporter  assez   de  résistance  d'eux-niesmes,  ils 
n'en  cherchent  ailleurs  pour  se  deffendre  de  leurs 
ennemis  par  leurs  ennemis,  et  que  pour  dernier  re- 
fuge ils  ne  s'allient  plustost  avec  qui  que  ce  soit,   que 
de  se  sousmettre  à  nulle  autre  domination  qu'à  celle 
que  les  loix  du  royaume  ont  establie  pour  légitimes 
successions  de  la  couronne  françoise,  ce  que  je  dis 
d'appréhension  du  mal  que  je  prévois  inévitable,  dont 
l'ennuy  me  redouble  quand  je  considère  que  devien- 

i3. 


jgC)  £  I  5<)  I  ]     CHRONOLOGIE  NOVENAIRE 

dra  la  religion,  et  en  quel  danger  elle  sera  exposée. 
Et  si  elle  venoit  à  se  perdre  (Dieu  me  retire  plustost 
de  ce  monde,  affin  de  ne  voir  un  tel  malheur  en  mon 
vivant),  qui  en  sera  coulpable,  sinon  ceux  qui,  sous 
le  faux  prétexte  de  religion,  et  qui,  aveuglez  d'ambi- 
tion et  d'avarice  ,  favorisent  l'injustice  d'une  telle 
guerre? 

«  On  nous  veut  faire  entendre  que  Vostre  Sainc- 
teté  envoyé  de  l'argent  aux  Parisiens,  et  qu'elle  pro- 
met beaucoup  d'assistance  à  leur  party.  On  dit  d'a- 
vantage qu'elle  envoyé  un  prélat  en  France  pour  y 
voir  les  affaires  et  en  estre  advertie  par  luy  selon  la 
vérité.  Je  ne  puis  croire  le  premier,  ne  me  pouvant 
persuader  tant  de  précipitation  de  sa  part,  que  de 
nous  vouloir  condamner  sans  nous  ouyr,  comme  cela 
scroit  un  préjugé.  Quant  à  la  venue  du  prélat,  j'en 
loue  la  résolution ,  mais  il  est  à  désirer  qu'il  ne  face 
comme  ceux  qui  y  sont  venus  devant  luy,  qui,  ayans 
charge  de  voir  Testât  de  la  France  et  en  donner  advis, 
se  joignirent  au  party  des  rebelles ,  et  qu'il  ne  vienne 
avec  volonté  de  nous  ruiner,  mais  d'apaiser  la  guerre, 
qu'il  n'ait  l'esprit  préoccupé  de  passion,  l'ame  aveu- 
glée d'avarice,  d'ambition  et  des  pensions  d'Espagne; 
en  somme,  que,  ne  penchant  ny  d'un  costé  ny  d'autre, 
il  vueille  tenir  la  ballance  juste,  et  rapporter  à  Vostre 
Saincteté  la  vérité  de  nos  divisions.  Mais  je  ne  doute 
point  que,  par  son  extrême  prudence,  elle  ne  face 
eslection  d'un  personnage  pourveu  de  si  bonnes  qua- 
lités qu'elle  soit  hors  de  crainte  d'en  estre  trompée 
comme  le  Sainct  Siège  l'a  esté  cy-devant,  et  nous 
exempte  des  dangers  où  par  tel  inconvénient  nous 
nous  sommes  trouvez.  Car,  quant  à  moy,  quelques 

advis  qu'on  me  donne  de  beaucoup  de  lieux,  quoy 
que  plusieurs  personnes  vueillent  dire  que  Vostrc 
Saincteté  se  laisse  aller  aux  persuasions  des  ministres 
et  pensionnaires  d'Espagne,  toutesfois  je  ne  l'ai  jamais 
voulu  croire,  opposant  tousjours  à  leurs  advertisse- 
ments  ce  qu'elle  me  daigna  dire  quand  je  la  rencon- 
tray  en  Toscane  auprès  de  Torniceri,  comme  elle 
s'acheminoit  à  Rome  pour  se  trouver  à  l'eslection 
d'un  pape  après  la  mort  de  Sixte  cinquiesme;  car, 
entr'autres  choses,  elle  me  fit  cest  honneur  de  me 
dire  qu'il  estoit  nécessaire  que  le  roy  de  France  fust 
roy  de  France,  et  celuy  d'Espagne  roy  d'Espagne,  et 
que  la  grandeur  de  l'un  servist  comme  de  barrière  à 
l'ambition  de  l'autre.  Par  ce  peu  de  mots  j'ay  fermé 
la  bouche  à  plusieurs,  et  descouvert  en  meilleure  part 
la  créance  qu'ils  avoient  de  Vostre  Saincteté.  M'es- 
tant  tousjours  réservé  de  luy  faire  entendre,  comme 
je  fais,  la  suppliant  très-humblement  que  toutes  les 
fois  qu'il  sera  question  de  traicter  de  nos  affaires, 
qu'elle  se  daigne  souvenir  et  croire  que  l'intention 
de  tous  les  princes  du  sang,  ducs,  pairs,  mareschaux, 
officiers  de  la  couronne,  de  toute  la  noblesse,  et  de 
tous  les  bons  François,  est  de  n'estre  jamais  autres 
que  très-catholiques,  esperans,  par  leurs  services,  de 
pouvoir  obliger  leur  roy  de  recognoistre  la  vérité  de 
la  religion  catholique,  apostolique-romaine,  pour  en 
faire  la  profession  comme  tous  ses  prédécesseurs  ont 
fait.  Et  quant  aux  autres  François  qui  suivent  le  party 
contraire,  ce  sont  personnes  corrompues  par  l'en- 
nemy,  qui,  pour  se  maintenir,  ont  attiré  le  pauvre 
peuple,  et  l'ont  abusé  sous  le  prétexte  de  religion. 
Là  dessus  considérera,  s'il  luy  plaist,  que,  pendant 

une  telle  guerre,  le  moyen  d'instruire  le  Roy  et  le 
ramener  à  la  cognoissance  de  la  vraye  foy  nous  est 
osté,  et  le  repos  des  chrestiens  et  catholiques  d'autant 
retardé.  Le  zèle  que  j'ay  à  ma  religion,  et  la  cognois- 
sance  que  j'ai  de  ces  affaires  'pour  les  avoir  maniées 
à  Rome,  et  mesme  pour  obvier  et  prévenir  les  sub- 
tilitez  dont  nos  ennemis  usent  à  l'endroit  de  ceux 
qu'ils  veulent  circonvenir,  font  que  tant  plus  libre- 
ment j'ay  osé  prendre  la  hardiesse  d'en  escrire  à  Vos- 
tre  Saincteté,  et  accompagner  par  ceste  mienne  lettre 
celle  qui  sera  présentée  par  ce  gentil-homme  de  la  part 
des  princes  et  noblesse  qui  sont  en  ceste  armée,  le- 
quel ils  ont  expressément  depesché  vers  Vostre  Sainc- 
teté en  attendant  que  les  autres  princes  et  noblesse, 
maintenant  dispersés  par  le  royaume ,  y  envoyent 
tous  ensemble  de  leur  part  pour  se  conjouir  avec 
elle  de  son  assomption  au  pontificat,  et  luy  faire 
plus  amplement  entendre  Testât  auquel  maintenant 
nous  sommes,  comme  sans  doute  ils  feront  bien-tost, 
et  principalement  s'il  plaist  à  Vostre  Saincteté  me 
tant  honorer  que  de  m'advertir,  par  ce  mesme  gentil- 
homme, comme  elle  aura  agréable  ceste  ambassade, 
et  ensemble  me  faire  cest  honneur  de  prendre  en 
bonne  part  ce  que  je  luy  escris,  croyant  que  mes  pa- 
roles ne  procèdent  que  d'une  extrême  sincérité  de 
conscience  et  d'affection  que  j'ay  au  bien ,  en  ma  re- 
ligion, et  au  repos  de  ma  patrie,  de  laquelle  je  ne 
seray  jamais  déserteur,  comme  je  n'oublieray  aussi 
l'obéissance  et  le  service  que  je  luy  dois;  de  laquelle 
baisant  très -humblement  les  pieds,  je  prie  Dieu, 
Très-Sainct  Père,  vouloir  assister  et  conduire  par  son 
Sainct  Esprit,  et  luy  donner  très-heureuse  et  longue 

vie.  Au  camp  devant  Chartres,  le  8  avril  1591.  Vos- 
tre  très-humble  et  très-obe'yssant  fils  et  serviteur, 
François  de  Luxembourg.  » 

Avant  que  de  dire  comme  le  Pape,  au  lieu  d'em- 
brasser la  cause  de  tant  de  princes  françois  qui  le  sup- 
plioient  d'estre  père  et  non  partial,  envoya  secours 
d'hommes  et  d'argent  à  ceux  de  l'union,  et  de  ce  qui 
en  advint,  voyons  ce  qui  se  passa  au  commencement 
de  ceste  année  en  Dauphine',  en  Provence,  et  en  d'au- 
tres endroicts. 

Le  sieur  d'Albigny,  commandant  dans  Grenoble 
pour  l'union,  se  trouvant  pressé  par  le  sieur  Desdi- 
guieres ,  et  se  voyant  sans  espérance  d'estre  secouru 
ny  du  duc  de  Savoye  qui  estoit  assez  empesché  en  son 
entreprise  de  Provence  et  en  la  guerre  de  Genève,  ny 
du  marquis  de  Sainct  Sorlin  qui  commandoit  à  Lyon, 
rendit  Grenoble  audit  sieur  Desdiguieres,  auquel  les 
habitans  par  la  composition  payèrent  soixante  mille 
escus.  Ceste  ville  s'appelloit  jadis  Accusion  :  depuis  on 
la  nomma  Cullarone ;  mais,  ayant  esté  aggrandie  par 
l'empereur  Gratian,  il  la  fit  appeller  GrationopolisJ  et 
en  françois  Grenoble.  Elle  est  presque  en  figure  d'o- 
vale, située  en  une  plaine  fertile,  arrousée  du  fleuve 
d'Isère  qui  descend  des  Alpes,  commandée  d'un  haut 
costau,  au  pied  duquel  est  le  faux-bourg  de  Sainct  Lau- 
rens,  et  enceinte  de  vieilles  murailles.  Le  roy  Fran- 
çois 1  avoit  proposé  d'accroistre  ceste  ville;  mais  son 
dessein  après  sa  mort  ne  fut  poursuivy.  Ledit  sieur 
Desdiguieres,  y  ayant  restably  le  parlement  et  la  cham- 
bre des  comptes  qui  en  avoient  esté  transferez,  comme 
nous  avons  dit,  mit  le  sieur  de  La  Boisse  pour  y  com- 

mander  avec  trois  cents  hommes  de  guerre,  fit  faire 
plusieurs  belles  fortifications,  et  ceste  ville  du  depuis 
par  sa  vigillance  a  este'  maintenue  en  l'obeyssance  du 
Roy.  Ceste  reddition  ayant  pacifie'  le  Dauphiné,  ledit 
sieur  Desdiguieres  s'achemina  avec  toutes  ses  troupes 
en  Provence  pour  secourir  M.  de  La  Valette,  qui  avoit 
sur  les  bras  le  duc  de  Savoy e  ,  lequel,  à  la  faveur  de 
la  comtesse  de  Saux  et  de  ses  partisans,  estoit  entré 
dans  Marseille  le  second  jour  de  mars,  où  les  habi- 
tans  luy  jurèrent  obeyssance  et  fidélité  comme  à  leur 
gouverneur  et  protecteur  de  la  Provence. 

Ces  choses  là  ne  plaisoient  point  au  duc  de  Mayenne 
ny  au  comte  de  Garses,  ny  à  beaucoup  des  habitans 
de  Marseille.  Ils  jugèrent  incontinent  des  desseins  de 
ce  duc,  suyvant  ce  qui  a  esté  ditcy-dessus,  lequel,  ne 
se  voyant  assez  fort  de  son  estoc  pour  se  faire  maistre 
de  ceste  province,  et  résister,  tant  aux  royaux  qu'au 
comte  de  Carses  et  à  ses  partisans,  se  résolut  d'aller  en 
Espagne  pour  avoir  secours  d'hommes  et  d'argent.  Son 
prétexte  fut  que  le  Turc,  disoit-il,  levoit  une  grande 
armée  en  faveur  du  Roy  pour  se  jetter  en  la  Provence. 
Pour  y  résister,  les  Provençaux  ses  partisans,  assem- 
blez à  Marseille,  envoyèrent  aussi  six  députez  avec 
luy  en  Espagne  pour  demander  secours,  sçavoir,  deux 
du  parlement  d'Aix,  deux  consuls  de  Marseille,  et 
deux  au  nom  de  toute  la  province. 

Le  duc,  avant  que  d'aller  en  Espagne,  pourveut  à 
ce  qu'il  jugea  nécessaire  pour  la  conservation  de  son 
party  en  Provence,  et  y  laissa  pour  y  tenir  la  cam- 
pagne le  comte  de  Martinengue  avec  mil  chevaux 
et  deux  mille  hommes  de  pied,  puis  il  partit  environ 
la  my-mars,  et  arriva  heureusement  à  Barcelone.  Le 

prince  d'Espagne,  aujourd'huy  roy,  son  beaufrere  , 
l'y  receut  avec  toute  démonstration  d'amour.  De  là  il 
s'achemina  à  Madrid,  où  les  députez  provençaux  cog- 
nurent  que  toute  la  détermination  de  leur  secours  de- 
pendoit  du  roy  d'Espagne  seulement. 

Cependant  que  ce  Roy  et  le  duc  conferoient  pour 
trouver  les  moyens  de  s'asseurer  delà  Provence,  voicy 
un  revers  de  fortune  qui  survint  à  l'armée  du  Savoyard 
à  Esparon  de  Palieres  le  i5  d'avril. 

Les  sieurs  de  La  Valette  et  Desdiguieres ,  s'estans 
joincts  au  village  de  Vivon  dez  le  quatorziesme  avril, 
faisans  ensemble  neuf  cents  maistres  et  deux  mil  har- 
quebuziers,  se  résolurent  d'attaquer  les  Savoyards  et 
d'avitailler  Berre  qu'ils  tenoient  assiégé.  Or,  estans  ad- 
vertis  que  les  Savoyards  avec  quelques  Provençaux,  au 
nombre  de  mille  maistres  et  de  dix-huict  cents  harque- 
busiers  ,  estoient  logez  en  trois  villages,  leur  advant- 
garde  audit  Esparon  de  Pallieres,  la  bataille  à  Rians, 
et  l'arriere-garde  à  Sainct  Martin  de  Pallieres,  distans 
les  uns  des  autres  de  demie  lieue,  et  à  deux  lieues  de 
Vivon ,  résolurent  d'attaquer  les  Savoyards  et  aller 
droict  à  eux;  ce  qu'ils  firent  en  cest  ordre  :  les  troupes 
du  Dauphiné  conduites  par  le  sieur  Desdiguieres  fai- 
soient  l'avantgarde,  à  la  teste  de  laquelle  estoient  aussi 
les  sieurs  du  Poet  et  de  Mures  ;  le  sieur  de  La  Va- 
lette conduisoit  le  gros  de  la  bataille ,  et  le  sieur  du 
Buous  faisoit  l'arrieregarde  avec  cent  maistres.  Les 
royaux,  cheminans  en  cest  ordre,  arrivèrent  sur  un 
costau  près  d'Esparon,  justement  à  l'opposite  où  les 
Savoyards  s'estoient  rangez  aussi  en  bataille ,  non  tou- 
tesfois  si  avant  dans  la  plaine  que  les  royaux  eussent 
désiré,  car  ils  avoient  fait  advancer  à  la  faveur  de  quel- 


202  t1^1]    CHRONOLOGIE  JVOVEWAIRE 

ques  fossez  et  hayes  leur  infanterie  au  devant  de  leur 
cavalerie. 

Cependant  que  l'armée  royale  s'advançoit  dans  la 
plaine,  l'arrieregarde  des  Savoyards,  logée  à  Sain  et 
Martin,  joignit  ceux  d'Esparon;  ainsi  rangez,  et  estans 
advancez  à  la  portée  du  mosquet ,  le  sieur  Desdiguieres 
leur  envoya  un  régiment  en  flanc,  qui  à  la  première 
salve  leur  fit  quitter  leur  champ  de  bataille,  et  se  retirè- 
rent sur  un  petit  costau  qui  estoit  au  dessus  du  village, 
dont  le  derrière  leur  estoit  libre.  Tout  aussi-tost  l'a- 
vantgarde  royale  gaigna  ce  champ ,  où  elle  fit  ferme 
cependant  que  l'infanterie  escarmouchoit  d'une  part 
et  d'autre  celle  des  Savoyards  logée  au  village  donl 
la  royale  essayoit  de  la  chasser.  Mais,  voyant  qu'il  ne 
se  pouvoit  faire  qu'avec  beaucoup  de  perte,  pour  estre 
le  Savoyard  haut  et  advantageusement  logé ,  le  sieur 
Desdiguieres  avec  son  advantgarde  fit  un  grand  tour 
et  trouva  le  moyen  de  gaigner  le  derrière  de  son  en- 
nemy.  Ce  que  voyant  un  escadron  de  deux  cents  che- 
vaux conduits  par  le  comte  du  Bar,  et  que  ledict  sieur 
Desdiguieres  venoit  droit  à  luy,  il  s'esbranla  par  deux 
fois,  et  en  fin  print  la  fuite,  laissant  l'infanterie  et  en- 
viron trois  cents  chevaux  engagez  dans  le  village.  Cest 
escadron  fut  suivy  jusques  à  ce  qu'il  se  jetta  sur  les 
bras  du  comte  de  Martinengue  dans  Rians.  Estans 
joints,  ils  firent  une  charge  aux  royaux,  qui  la  sous- 
tindrent  fermement,  et  combattirent  de  telle  vigueur 
qu'ils  les  mirent  en  route  en  les  menant  battant  une 
lieuë  durant.  En  cest  exploict  les  Savoyards  firent 
perte  de  deux  cents  maistres,  trois  cornettes  et  un  gui- 
don :  le  reste  se  retira  en  desordre  à  Rians.  Au  mesme 
temps  que  ceste  route  se  faisoit,  les  royaux  travail- 

loient  àgaigner  le  village  où  leur  ennemy  s'estoit  bar- 
riquadé  à  la  haste;  mais  la  nuict  estant  si  proche, 
et  les  Savoyards  si  advantageusement  logez,  pour  ce 
jour  ils  ne  gaignerent  que  quelques  maisons  où  ils  se 
barriquaderent  posans  des  gardes  à  l'entour,  afin  que 
ceux  de  dedans  ne  se  sauvassent  à  la  faveur  de  la  nuict 
et  du  pays  assez  propre  pour  l'infanterie  :  ainsi  l'ar- 
mée royale  se  campa  à  la  plaine. 

Le  lendemain  quelques  soldats  qui  s'estoient  retirez, 
tant  dans  une  église  où  estoit  le  sieur  de  Gucuron, 
que  dans  un  collombier  et  dans  un  moulin  à  vent,  jus- 
ques  au  nombre  de  deux  cents,  se  rendirent  à  discré- 
tion :  quelques-uns  de  qui  on  pouvoit  tirer  rançon 
furent  pris  prisonniers,  le  reste  fut  pendu. 

Le  lendemain  17,  ceux  qui  estoientau  village  d'Espa- 
ron ,  pressez  de  faim  et  de  soif,  empeschez  d'une  grande 
quantité  de  morts  ou  blessez ,  et  sans  espérance  d'au- 
cun secours,  se  rendirent  la  vie  sauve  ,  et  à  l'instant, 
après  la  foy  donnée,  sortirent  trois  cents  chevaux  et 
mil  hommes  de  pied  desarmez  et  retenus  prisonniers, 
entr'autres  le  sieur  Alexandre  Vitelly,  le  sieur  de 
Sainct  Roman ,  et  trente  capitaines,  tant  de  cavalerie 
que  d'infanterie.  En  ceste  desfaicte  les  royaux  gaigne- 
rent quinze  drapeaux  et  une  infinité  de  chevaux  et  ba- 
gage. Tout  le  butin  venu  à  cognoissance  fut  party  par 
moitié  entre  les  sieurs  de  La  Valette  et  Desdiguieres, 
et  depuis  dispersé  aux  compagnies.  Le  Savoyard  per- 
dit cinq  cents  maistres,  tant  morts  que  prisonniers,  et 
quinze  cents  harquebusiers.  Les  royaux  y  perdirent 
le  jeune  Buous,  une  vingtaine  de  morts  et  une  cen- 
taine de  blessez.  Voylà  ce  qui  advint  à  Esparon  de  Pa- 
lieres.  Du  depuis  aussi  les  Savoyards,  comme  disent 

les  historiens  italiens,  parurent  plustost  assiégez  que 
deflenseurs  de  ceste  province. 

Le  duc  de  Savoye,  retourné  d'Espagne  avec  pré- 
sents, ayant  obtenu  des  pensions  pour  ses  enfans,  et 
assignation  de  deniers  pour  faire  la  guerre ,  se  trouva 
embarassé  en  beaucoup  d'endroits  ;  car,  si  les  siens 
furent  battus  en  Provence  ,  les  autres  ne  furent  gueres 
plus  heureux  auprès  de  Genève.  Nous  avons  dit  l'an 
passé  que  M.  de  Sancy  estoit  allé  par  commandement 
du  Roy  pour  lever  des  Suisses  et  faire  la  guerre  en 
Savoye  du  costé  de  Genève  :  ce  qu'il  exécuta  au  com- 
mencement de  ceste  année.  Estant  à  Basle,  trois  com- 
pagnies de  cavalerie  d'Italiens  l'y  vindrent  trouver, 
conduites  par  Pausanias  Braccioduro,  par  le  comte 
Mutio  Porto,  et  par  Nicolas  Naso,  lesquelles  le  sieur 
de  Maisse,  ambassadeur  du  Roy  à  Venise,  avoit  faict 
secrettement  lever.  Ledit  sieur  de  Sancy,  ayant  des- 
couvert qu'il  y  avoit  huict  soldats  bien  montez  dans 
Basle ,  envoyez  par  les  agents  d'Espagne  ,  lesquels  por- 
toient  sur  eux  cent  mil  escus  d'or,  bien  cousus  dans  des 
cors  de  pourpoint  et  dans  la  selle  de  leurs  chevaux, 
pour  payer  une  levée  qui  se  faisoit  en  Allemagne  pour 
l'Espagnol,  donna  charge  au  capitaine  Moron  de  les 
suivre  avec  douze  cavaliers  qu'il  luy  donna  :  ce  qu'il 
fit  si  diligemment,  qu'il  les  attrapa  sur  les  terres  de 
l'archiduc  d'Austriche  dans  le  bois  de  Rinfelt,  où,  les 
ayant  attachez  à  des  arbres  et  coupé  les  jambes  de 
leurs  chevaux,  il  prit  les  cent  mil  escus,  avec  plu- 
sieurs belles  pierreries  de  grand  prix  lesquelles  ils 
portoient  pour  faire  des  présents  de  la  part  du  roy 
d'Espagne.  Moron,  ayant  exécuté  son  entreprise,  s'en 
retourna  trouver  le  sieur  de  Sancy,  auquel,  ainsi  que 

plusieurs  ont  escrit,  il  consigna  sa  prise  fort  fidelle- 
ment. 

Après  ceste  prise  ledit  sieur  de  Sancy  s'achemina 
vers  Genève  avec  cent  cinquante  bons  chevaux,  les 
compagnies  de  Braccioduro  et  de  Mutio,,  et  cinq  com- 
pagnies de  Suisses  sous  la  conduitte  du  colonel  Dies- 
bach.  Il  y  arriva  le  22  de  décembre  de  Tan  passé,  où  y 
ayant  trouvé  aussi  quelque  cavalerie,  trois  compagnies 
d'ar goulets,  neuf  compagnies  d'infanterie,  fit  de  toutes 
ces  troupes  un  corps  d'armée  de  deux  mil  combattans, 
avec  laquelle  il  alla  investir,  le  premier  jour  de  ceste 
année,  le  chasteau  de  Buringe,  et  commença  à  le  faire 
battre  de  deux  canons,  une  coulevrine  et  un  faucon- 
neau. Sur  l'advis  qu'eurent  les  garnisons  savoyardes  de 
Rumilly,  d'Anecy  et  de  La  Roche  comme  ledit  sieur 
de  Sancy  tiroit  à  Buringe,  ils  s'assemblèrent  environ 
trois  cents  lances  pour  faire  quelque  entreprise  sous 
la  conduite  de  Christofle  Guevara,  espagnol  :  mais  au- 
cuns de  ceux  de  Genève,  prompts  à  la  picorée,  estans 
allez  jusques  auprès  de  La  Roche  où  ils  s'estoient  as- 
semblez ,  furent  cause  qu'ils  montèrent  tous  à  cheval 
pour  courir  après  eux,  les  uns  armez,  les  autres  non, 
et  suivirent  si  vistement  la  piste  de  ces  coureurs,  qu'ils 
se  trouvèrent  à  demy  lieue  de  Buringe  où  estoit  le 
quartier  des  Italiens  ,  lesquels  ils  eussent  surprins 
s'ils  n'eussent  faict  tant  de  bruit  et  de  huées  qu'ils  fai- 
soient,  ce  qui  donna  occasion  à  Braccioduro  et  à  vingt- 
cinq  des  siens  de  monter  à  cheval  fort  promptement, 
sans  cuirasses  pour  la  plus-part,  car  les  lanciers  sa- 
voyards ne  leur  donnèrent  pas  loisir  de  les  prendre,  et, 
sans  s'espouvanter,  il  alla  les  recognoistre  et  leur  fit 
une  charge  assez  furieuse,  d'où  il  retourna  inconti- 

nent  en  une  place  de  combat  qu'il  avoit  choisie ,  et  là 
où  il  y  trouva  encor  soixante  cavaliers  françois  qui 
s'y  estoient  rendus.  Ayant  de  tout  fait  deux  troupes  de 
cavalerie,  il  dit  tout  haut  à  un  des  siens  :  «  Allez  dire  à 
tels  et  tels ,  qu'il  nomma ,  qu'ils  s'advancent  avec  leurs 
compagnies,  et  qu'ils  aillent  couper  le  chemin  en  un  tel 
endroit.  »  Ceste  parole,  qui  n'estoit  qu'une  feinte,  fut 
occasion  qu'un  Milanois  du  party  savoyard  se  mit  à 
crier  :  Volta>  che  siamo  in  mezzo  (0;  ce  qu'ils  firent  à 
l'instant.  Braccioduro ,  qui  les  vid  tourner,  donna  si  à 
propos  et  leur  fit  une  si  rude  charge,  qu'ils  se  mirent 
à  la  fuite,  pensans  devoir  estre  assaillis  par  devant  et 
par  derrière,  et  furent  ainsi  poursuivis  jusquesaux 
portes  de  La  Roche.  En  combattant  et  en  fuyant  il  y 
en  eut  quatre  vingts  de  tuez  avec  leur  conducteur  Gue- 
vara  :  plusieurs  y  demeurèrent  aussi  prisonniers.  Les 
victorieux  gaignerent  trois  cornettes  et  quarante  bons 
chevaux. 

Le  lendemain  ceux  du  chasteau  de  Buringe ,  ayant 
esté  batus  de  soixante  douze  coups  de  canon,  deman- 
dèrent à  parlementer;  mais,  voyans  que  l'on  ne  les 
vouloit  recevoir  qu'à  discrétion,  sortirent  par  une  porte 
de  derrière,  gaignerent  le  pont  que  les  assiegeans  ne 
pouvoient  garder  pour  estre  commandé  trop  à  descou- 
vert  du  chasteau,  et  se  sauvèrent  en  assez  de  desordre 
à  Bonne  prez  de  là,  fors  huict  qui  furent  tuez  en 
s'enfuyant,  et  trois  de  pris,  dont  l'un  servit  de  bour- 
reau pour  pendre  les  autres  deux.  Ce  chasteau  fut  peu 
après  desmoly;  mais  les  Savoyards  depuis  le  racom- 
moderent  et  terrassèrent,  et  le  rendirent  aussi  fort 
qu'il  estoit  auparavant. 

il)  Tournez,  nous  sommes  entre  deux  feux. 

Sur  la  fin  de  janvier  le  sieur  de  Quitry  arriva  avec 
quelque  cavalerie  et  infanterie  à  Genève.  Le  premier 
de  février,  l'armée  se  trouvant  estre  de  trois  mille 
hommes  ,  tant  François  que  Suisses ,  et  de  quatre  cens 
chevaux ,  on  entra  dans  le  bailliage  de  Thonon  avec 
cinq  canons,  où  il  y  eut  beaucoup  d'hostilitez  exercées. 
Compois,  qui  commandoitpour  le  Savoyard  dans  Tho- 
non, se  voyant  n'avoir  que  deux  cents  cinquante 
hommes  pour  en  deffendre  la  ville  et  le  chasteau, 
après  avoir  fait  semblant  de  s'y  vouloir  opiniastrer, 
abandonna  la  ville  ?  et  se  retira  avec  quatre-vingts  des 
siens  au  chasteau,  envoyant  le  reste  à  Esvian.  Quitry, 
ayant  fait  tirer  quatre-vingts  coups  de  canon  sans 
beaucoup  d'effect,  fit  travailler  à  la  mine  en  telle  dili- 
gence, que,  le  6  de  ce  mois,  il  fit  jouer  deux  mines 
lesquelles  fiernt  quelque  ouverture,  et  donnèrent  la 
mort  à  trente  des  assiégez ,  ce  qui  les  occasionna  de  se 
rendre  à  composition  la  vie  sauve  seulement,  excepté 
à  Compois  et  à  trois  des  siens,  qui  sortirent  avec  la 
dague  et  l'espée  seulement.  On  trouva  dans  ceste  place 
force  butin. 

De  Thonon  l'armée  s'achemina  à  Esvian ,  où  com- 
mandoit  le  capitaine  Bonvillars.  Ceste  villette  est  au 
bord  du  lac  à  deux  lieues  de  Thonon.  Les  Savoyards 
en  voulurent  defFendre  l'entrée  des  fauxbourgs,  mais 
l'on  fit  jouer  le  canon  si  rudement  qu'ils  furent  con- 
traints de  l'abandonner;  puis ,  tout  d'une  suite,  on 
planta  un  pétard  à  la  porte  de  la  ville ,  laquelle  estant 
enfoncée,  et  quelques  autres  endroits  gaignez,  en 
mesme  temps  toute  l'armée  entra  dans  la  ville,  en 
laquelle  tous  actes  d'hostilité  furent  exercez.  Bon- 
villars, s'estant  retiré  au  chasteau  qui  est  assez  bon ,  et 

hors  de  sape  et  de  mine  pource  qu'il  est  en  lieu  ma- 
rescageux,  fit  mine  d'y  vouloir  mourir  plustost  que  se 
rendre;  mais,  après  quelques  volées  de  canon,  ayant 
tenu  quatre  jours,  il  se  rendit  vies  et  bagues  sauves, 
et  fut  conduit  en  seureté. 

L'arme'e,  ayant  fouragé  les  bailliages  de  Thonon  et 
d'Esvian,  sur  la  fin  de  février  retourna  vers  Bonne. 
Les  pluyes  et  les  chemins  rompus  empescherent  de 
pouvoir  plus  trainer  le  canon  ;  toutesfois  l'on  en  mena 
deux  pièces  dont  on  bâtit  le  chasteau  de  Polinge,  qui 
se  rendit  ;  mais  l'advis  que  receut  M.  de  Sancy  que 
dom  Amedée,  Olivares  et  Sonas  avoient  assemblé 
leurs  troupes,  qui  estoient  de  six  cents  maistres , 
quatre  cents  argoulets  à  cheval  et  de  cinq  mil  piétons, 
lesquels  venoient  droict  à  luy,  fut  cause  qu'il  fit  re- 
mener ses  cinq  canons  dans  l'arcenal  de  Genève.  Et , 
ayant  envoyé  recognoistre  l'armée  savoyarde ,  et  prins 
un  Savoyard  qui  servoit  de  guide  à  dom  Amedée , 
duquel  il  tira  une  partie  des  desseins  dudit  Amedée, 
il  résolut,  avec  les  sieurs  de  Quitry  et  de  Conforgien, 
de  faire  mettre  le  feu  dans  quelques  chasteaux  et  en 
retirer  les  soldats  qu'il  y  avoit  mis  pour  les  garder, 
puis  de  se  camper  en  lieu  advantageux  pour  y  attendre 
les  Savoyards  :  ce  qui  fut  fait,  et  l'armée,  quittant  le 
logis  de  Buringe,  se  vint  loger  à  une  lieue  de  Genève, 
où  la  place  de  la  bataille  fut  prise  sur  le  haut  de 
Monthou. 

Dom  Amedée ,  estant  arrivé  à  Buringe  le  vendredy 
douziesme  de  mars,  y  fit  en  diligence  redresser  le 
pont,  sur  lequel  ayant  faict  passer  son  infanterie,  il  se 
vint  loger  en  plusieurs  villages  autour  de  Bonne.  Les 
sieurs  de  Sancy  et  de  Quitry,  qui  dressoient  leurs 

bataillons,  pensoient  que  ce  jour  là,  pour  ce  qu'il 
estoit  plus  de  midy,  les  uns  et  les  autres  ne  feroient 
rien  autre  chose  que  de  faire  monstre  de  leurs  forces  ; 
mais  il  en  advint  autrement.  Or  ils  avoient  campé 
leur  armée  sur  la  coline  de  Monthou,  entre  Genève 
et  Bonne,  au  pied  de  laquelle  est  une  petite  vallée  de 
soixante  pas  qui  a  à  ses  deux  bouts  deux  chemins  qui 
conduisent  à  Monthou  :  pour  en  empescher  la  venue 
aux  Savoyards,  on  avoit  mis  d'un  costé  le  sieur  d'Ari- 
mon  dans  quelques  maisons  qui  y  sont  proches  de  là, 
avec  deux  compagnies  d'infanterie,  et  de  l'autre  costé 
proche  d'un  bois  le  régiment  du  baron  de  Santanne. 
Les  quatre  compagnies  d'Italiens  servoient  d'advant- 
garde.  Le  sieur  de  Sancy,  avec  les  Suisses  et  l'infanterie 
françoise,  faisoit  le  corps  de  la  bataille,  ayant  à  costé 
droit  la  cavalerie  de  Genève,  et  de  l'autre  costé  deux 
compagnies  d'infanterie  proches  d'une  maison  avec 
quelques  fauconneaux.  Et  pour  l'arrieregarde  estoit  la 
cavalerie  françoise  du  sieur  de  Quitry.  Ceste  armée , 
rengée  de  ceste  façon  et  en  lieu  advantageux,  fit  juger 
dèslors  qu'elle  valoit  bien  celle  des  Savoyards,  encores 
qu'elle  fust  moindre  de  moitié,  tant  en  cavalerie  qu'in- 
fanterie. 

Aussi -tost  que  les  Savoyards  furent  arrivez  à  La 
Baigue ,  leur  chef,  dom  Amedée ,  se  résolut  de  faire 
taster  la  valeur  de  ses  ennemis,  et,  quoy  qu'il  en  eust 
recognu  l'ordonnance  et  la  disposition  estre  bonne  et 
forte,  il  commanda  à  cinq  cents  harquebusiei  s  et  mous- 
quetaires de  gaigner  le  bois  et  les  maisons  où  estoient 
le  régiment  de  Santanne  et  le  sieur  d'Arimon  :  ce  qu'ils 
firent  fort  bravement,  et  en  chassèrent  les  François; 
puis,  suivis  d'Olivares,  espagnol,  avec  huict  cents 
4o.  14 

autres  «arquebusiers,  ils  gaignerent  tous  les  bois, 
fossez  et  bayes  jusques  auprès  du  bataillon  des  Suisses. 
Sonnas,  qui  les  suivoit  avec  quatre  cents  cbevaux  pour 
les  soustenir  et  passer  outre  suivant  le  progrez  qu'ils 
feroient,  s'advança  de  passer  la  dernière  baye  pour 
entrer  en  la  plaine  ;  mais  si  tost  que  le  baron  de  Con- 
forgien,  qui  conduisoit  la  cavalerie  de  Genève  à  la 
main  droicte  du  bataillon  des  Suisses,  le  vid  à  demy 
passé,  car  le  cbemin  y  estoit  estroit ,  et  n'y  pou  voit 
entrer  qu'à  la  file,  le  chargea  si  à  propos,  que  Sonas 
et  tous  ceux  qui  estoient  passez  avec  luy  furent  ren- 
versez morts  parterre,  le  reste  print  la  fuitte,  et  se 
sauva  jusques  au  gros  de  la  bataille  où  estoit  dom 
Amedée.  L'infanterie  qui  avoit  gaigné  les  bayes  et  les 
bois,  se  voyant  abandonnée  de  la  cavalerie,  et  que  l'on 
les  venoit  charger,  commencèrent  à  se  retirer  à  la 
faveur  de  leur  gros  qui  estoit  proche,  ce  qui  ne  se  fit 
sans  confusion,  et  sans  la  mort  de  plusieurs.  Les  sieurs 
de  Sancy  et  de  Quitry,  ayans  rallié  leurs  gens,  non  sans 
peine,  se  retirèrent  et  se  joignirent  en  un  corps,  après 
avoir  entièrement  despouillé  les  morts,  qui  se  trou- 
vèrent au  nombre  de  trois  cents,  entre  lesquels  il  y 
avoit,  outre  Sonas,  près  de  cent  gentils-hommes.  Les 
deux  armées  ayans  demeuré  encore  à  la  veue  l'une  de 
l'autre  demie-heure,  la  nuict  survenue,  chacun  com- 
mença à  desloger.  Dom  Amedée  repassa  l'Arve,  et  alla 
loger  à  La  Roche  et  à  Bonneville,  et  M.  de  Sancy  à 
Genève. 

Tous  ces  pays-là  estoient  si  ruinez  de  la  guerre  que 
les  deux  armées  furent  contrainctes  de  s'en  esloigner. 
Dom  Amedée  se  retira  vers  Chambery,  et  les  François, 
le  vingt-troisiesme  de  mars,  prindrent  le  chemin  de  la 

Franche-Comté  par  Roman -Monstier,  après  avoir 
laissé  le  sieur  de  Chaumont  et  le  capitaine  Craon  pour 
faire  la  guerre  dans  Genève.  Voylà  ce  qu'il  advint  en 
la  guerre  de  Genève  et  de  Savoye  le  long  de  ceste 
année  ;  car  du  depuis  ceste  journée  tout  se  passa  en 
courses,  tant  de  part  que  d'autre,  et  ne  s'y  fit  rien  de 
mémorable  outre  l'ordinaire.  M.  de  Sancy  fit  cest 
exploict  affin,  comme  disent  les  historiens  italiens, 
d'empescher  il  duca  di  Savoy  a  ne  suoi  paesi,  diver- 
tendogli  leforze  con  le  qualifaceva  progressi  impor- 
tanti  in  Provenza  (0.  La  deffaicte  des  Savoyards  à 
Esparon  de  Pallieres,  ainsi  que  nous  avons  dit  cy- 
dessus,  donne  assez  à  cognoistre  au  lecteur  en  quel 
estât  devindrent  les  affaires  du  duc  de  Savoye  en  ce 
temps  là. 

Sur  la  fin  de  ce  mesme  mois  de  mars  M.  de  Brion 
fut  surpris  en  sa  maison  de  Mirebeau  en  Bourgongne 
par  le  sieur  de  Guyonvelle,  lequel  l'emmena  prison- 
nier après  avoir  tué  huict  de  ses  serviteurs,  pillé  vingt 
mille  escus  en  argent,  cent  cinquante  chevaux,  force 
bleds,  et  une  grande  quantité  de  précieux  meubles  et 
armes.  Ce  seigneur,  de  l'une  des  plus  nobles  et  an- 
ciennes familles  de  la  Bourgongne,  se  tenoit,  à  cause  de 
son  aage,  comme  neutre  en  sa  maison,  où,  tant  d'un 
partyque  d'autre,  chacun  y  estoit  bien  venu;  mais  ses 
richesses  furent  cause  que  Guyonvelle,  qui  se  déclara 
du  depuis  espagnol  sur  un  prétexte  que  le  marquis 
fils  dudit  sieur  de  Brion  estoit  avec  le  Roy,  le  surprit, 
et  ruyna  de  meubles  ceste  belle  maison.  Si  nous  met- 
tions icy  toutes  les  surprises,  pillements,  meurtres  et 

(0  D'occuper  le  duc  de  Savoie  dans  son  propre  pays,  et  d'empêcher 
ses  forces  de  faire  des  progrès  en  Provence. 

*4- 

hostilitez  qu'aucuns,  tant  d'un  que  d'autre  party,  com- 
mirent en  ce  temps  là ,  aucuns  desquels  ont  esté  punis, 
d'autres  non,  cela  meriteroit  un  trop  gros  volume. 
Voyons  maintenant  ce  qui  se  passa  au  commencement 
de  ceste  année  en  Italie. 

Toutes  les  provinces  d'Italie  furent  tellement  affligées 
de  la  famine ,  que  les  potentats  et  les  republiques 
pour  le  soulagement  de  leurs  peuples,  chacun  en  sa 
souveraineté,  firent  plusieurs  provisions.  Les  uns  en- 
voyèrent acheter  des  bleds  en  Sicile,  les  autres  pres- 
terent  de  l'argent  aux  communautez  des  villes,  qui 
envoyèrent  acheter  des  bleds  où  ils  pensoient  qu'il  y 
en  eust  à  commodité,  affin  de  sustenter  le  pauvre 
peuple.  Mais  Rome  sur  toutes  les  autres  villes  fut  la 
plus  affligée,  car  on  fut  contraint  d'y  faire  nombrer  le 
peuple  au  commencement  de  février,  où  il  s'y  trouva 
cent  dix-sept  mille  âmes  après  que  l'on  en  eut  faict 
sortir  tous  les  pauvres  et  toutes  les  bouches  inutiles, 
pour  lesquelles  nourrir,  par  la  recerchequi  fut  faicte  , 
il  ne  se  trouva  que  trente  mil  rubio  de  bled,  qui  est 
une  mesure  un  peu  plus  grande  que  leseptier  de  Paris, 
dont  il  en  estoit  consumé  tous  les  jours  quatre  cents, 
quoy  que  l'on  ne  distribuast  que  dix-huict  onces  de 
pain  par  jour  pour  chasque  teste.  Le  Pape,  ayant  en- 
voyé de  tous  costez  pour  avoir  des  bleds,  et  nulle  na- 
vire ne  revenant  à  bon  port ,  fut  contrainct  de  prier  le 
grand  duc  de  Florence  de  secourir  Rome.  Ce  prince  , 
qui,  prudent, en  avoit  fait  bonne  provision  ,  en  envoya 
plusieurs  vaisseaux  chargez,  mais,  à  cause  destempestes 
qui  régnèrent  en  ce  temps-là  sur  la  mer,  ils  ne  purent 
entrer  si  tost  dans  la  bouche  du  Tibre  pgur  monter  à 
Rome.  Ce  mauvais  temps  continuant  jusques  au  mois 

de  mars,  les  Romains  furent  contraints  de  ne  manger 
que  dix  onces  de  pain  par  jour,  d'où  il  advint  que  l'ob- 
servance du  caresmene  se  fit  dans  Rome  ceste  année; 
et,  pour  ce  que  le  rubio  valoit  trente  deux  escus,  affin 
de  sustenter  le  menu  peuple,  Sa  Saincteté  leur  permit 
de  manger  de  la  chair  de  bufle,  qu'il  fit  vendre  à  cinq 
quadrins  la  livre  :  ce  qui  continua  jusques  au  com- 
mencement de  may,  que  les  galères  de  Sa  Saincteté 
arrivèrent  aussi  chargées  de  quantité  de  bleds,  lesquels 
abbaisserent  lors  de  pris  per  mancamento  di  moite 
migliaia  di  persone  già  morte  per  la  nécessita  del  vi- 
vere  (T),  et  par  les  maladies  de  fièvres  pestilentieuses 
qui  régnèrent  principalement  en  l'Abbruzze,  en  la 
Marque  (2),  en  l'Umbrie  et  en  la  Romagne,  où  la  mor- 
talité fut  si  grande,  qu'en  beaucoup  d'endroicts  les 
terres  y  demeurèrent  sans  estre  labourées. 

A  ceste  affliction  de  famine  l'Italie  en  avoit  encor 
une  autre  qui  la  travailloit  beaucoup.  La  terre  estoit 
plaine  de  bannis,  et  les  costes  maritimes  de  corsaires. 
Ceux-cy,  avec  sept  fustes,  prindrent  plusieurs  navires 
chargez  de  grains,  et  fallut  que  les  galleres  du  Pape 
usassent  de  grande  diligence,  allant  tantost  le  long 
d'une  coste,  tantost  de  l'autre,  pour  asseurer  la  navi- 
gation. Et  pour  remédier  à  ceux-là,  le  pape  Grégoire 
quatorziesme  commença  son  pontificat  par  un  bannis- 
sement qu'il  fit  contre  Alfonse  Picolomini ,  bien  qu'il 
fust  son  parent,  et  contre  quinze  seigneurs  et  cinq 
cents  de  leurs  complices,  lesquels  il  déclara  criminels 
de  leze- majesté,   confisca  leurs  terres   et  biens,  et 

\x)  Par  ia  diminution  du  nombre  des  habitans  dont  beaucoup  étoiem 
morts  de  faim. 

Tu  Marque  .  la  Marche. 

donna  la  comté  de  Monteraarcian  ,  qui  est  un  petit  lieu 
en  la  Marque,  appartenant  audict  Picolomini,  à  Her- 
cules Sfondrate,  nepveu  de  Sa  Saincteté;  laquelle 
comté  il  érigea  depuis  en  duché,  ainsi  que  nous  dirons 
tantost.  Picolomini  qui  s'estoit  resjouy  de  l'assomption 
au  pontificat  de  son  parent,  et  qui  avoit  fait  un  pré- 
sent à  celuy  qui  luy  en  apporta  les  nouvelles,  se  voyant 
avec  les  autres  bannis  poursuivy,  tant  par  le  Pape  que 
par  le  grand  duc  duquel  il  avoit  esté  fort  favorit,  et. 
qui  avoit  obtenu  une  fois  sa  grâce  du  pape  Grégoire 
treiziesme,  partit  de  la  Campagne  avec  Sciarra  et  ses 
autres  compagnons  après  qu'ils  y  eurent  fait  une  infi- 
nité d'embrasements  et  de  cruautez,  et  s'acheminèrent 
par  bois  et  déserts  vers  Narvi,  et  de  là  vers  Foligni, 
toujours  poursuivis,  ou  des  gens  du  Pape,  ou  de 
ceux  du  grand  duc,  que  conduisoit  le  colonel  Bisac- 
cione,  et  d'un  autre  colonel  Pierconte  qui  le  poursui- 
voit  avec  cent  cinquante  Albanois  pour  se  venger  en 
une  si  belle  occasion  d'une  querelle  qu'il  avoit  contre 
luy.  Lesdits  bannis  se  voyans  ainsi  poursuivis,  Sciarra 
se  sépara  de  Picolomini  avec  tous  ses  complices,  et 
s'en  retourna  vers  la  Campagne  et  vers  les  confins  du 
royaume  de  Naples,  laissant  Picolomini  peu  accom- 
pagné, lequel  prit  son  chemin  vers  la  Marque  pour 
s'embarquer  et  sauver  par  la  mer  Adriatique;  mais, 
feignant  d'aller  à  Jesi,  il  tourna  court  à  main  droite, 
espérant  trouver  quelque  barque  sur  laquelle  il  se 
mettroit.  Ce  dessein  ne  luy  ayant  réussi,  il  tourna 
derechef  à  main  gauche ,  pensant  mieux  se  sauver,  mais 
il  tomba  sous  les  armes  de  Bisaccione  auprès  de  Cese- 
natico,  lequel  le  conduit  incontinent  à  Imola  pour  le 
mener  à  Florence.  Le  gouverneur  d'Imola  s'y  opposa, 

disant  qu'il  estoit  justiciable  du  Pape  pour  les  maux 
qu'il  avoit  commis  aux  terres  de  l'Eglise.  Bisaccione,  se 
voyant  réduit  en  ces  termes,  et  cognoissant  que  ses 
labeurs  ne  tourneraient  point  à  l'honneur  de  son  sei- 
gneur le  grand  duc  si  ceste  affaire  se  disputoit  civile- 
ment, il  se  résolut  d'enlever  d'Imola  son  prisonnier 
par  la  force,  et  laisser  après  le  fait  le  soing  au  grand 
duc  d'y  remédier.  Pour  ce  faire  il  mit  à  une  des  portes 
de  la  ville  quelques-uns  des  siens,  et  luy  avec  le  reste 
s'en  alla  enlever  de  la  prison  Picolomini  :  ce  qu'il  fit, 
et  le  mena  à  Florence,  où  peu  de  jours  après  il  eut  la 
teste  tranchée.  Aucuns  autheurs  disent  que  l'on  le  fit 
mourir  appicato  al  ferro  di  ribelli  (*).  Bisaccione 
fut  depuis  en  peine  pour  l'avoir  enlevé  des  prisons 
d'Imola ,  et  ses  biens  qu'il  avoit  sur  les  terres  de  l'Eglise 
furent  saisis;  mais  le  grand  duc  ayant  fait  remonstrer 
l'importance  de  cest  affaire  à  Sa  Saincteté,  et  excusé 
ce  faict,  Bisaccione  rentra  aux  bonnes  grâces  du  Pape. 
Marco  Sciara  avec  les  autres  bannis,  bien  qu'ils  fussent 
poursuivis  de  Virginio  Ursino,  ne  laissèrent  de  faire 
une  infinité  de  massacres,  de  bruslements  et  de  pil- 
leries.  Bref,  plusieurs  ont  escrit  que  l'Italie  fut  en  ce 
temps  là  autant  affligée  de  la  famine  et  des  bannis, 
que  la  France  et  la  Flandre  le  furent  des  guerres  ci- 
viles. 

Quelques-uns  des  princes  et  republiques  qui  doivent 
obeyssance  au  pape,  à  sa  nouvelle  eslection,  en- 
voyèrent incontinent  leurs  ambassadeurs  à  Borne; 
mais  Sa  Saincteté  manda  à  quelques-uns  qu'ils  retar- 
dassent de  venir  faire  ceste  cérémonie  jusques  à  un 
autre  temps.  Cependant  il  ne  laissa  de  faire  traicter  le 

(l)  Dans  les  fers. 

mariage  de  son  nepveu  le  comte  Hercules  Sfondrate 
avec  la  fille  du  prince  de  Massa,  et  sa  belle  sœur  Sigis- 
monde,  mère  dudit  Hercules,  arriva  incontinent  à 
Rome  avec  ses  deux  autres  fils,  à  l'un  desquels  Sa 
Saincteté  donna  son  chapeau  de  cardinal  avec  le  tiltre 
de  Saincte  Cécile,  et  l'autre,  nommé  François,  fut 
faict  chastellain  du  chasteau  Sainct  Ange. 

Au  commencement  de  mars,  après  que  le  mariage 
eut  esté  consumé  d'Hercules  Sfondrate  et  de  la  prin- 
cesse de  Massa  en  une  maison  de  Paul  Sforza,  Sa 
Saincteté  créa,  aux  quatre  temps  de  caresme,  quatre 
cardinaux,  sçavoir:  Odoard  Farnese,Octavien  Acqua- 
viva,  fils  du  duc  d'Atri,Paravicin,  evesque  d'Alexandrie, 
et  Plato,  auditeur  de  la  rote.  Peu  auparavant  ceste 
création  moururent  les  cardinaux  de  CarafFe  et  de 
Sainct  George,  tous  deux  grands  prélats. 

Le  Pape ,  ne  se  ressouvenant  plus  des  paroles  qu'il 
avoit  dites,  estant  cardinal ,  à  M.  de  Luxembourg  en 
leur  rencontre  à  Torniceri ,  qu'il  estoit  nécessaire  que 
le  roy  de  France  fust  roy  de  France,  et  celuy  d'Es- 
pagne roy  d'Espagne,  et  que  la  grandeur  de  l'un  ser- 
vist  comme  de  barrière  à  l'ambition  de  l'autre,  se 
rengea  du  tout  du  party  de  l'Espagnol,  par  le  moyen 
duquel,  ainsi  que  plusieurs  ont  escrit,  il  avoit  esté 
esleu  pape.  Le  vingtiesme  du  mois  de  may  il  fit  partir 
de  Rome  Landriano  (0  avec  tiltre  de  nunce,  pour 
faire  publier  en  France  un  monitoire  contre  messieurs 
les  princes  du  sang,  ducs,  pairs,  mareschaux,  et 
antres  officiers  de  la  couronne  qui  sui voient  le  Roy, 
lequel  de  nouveau  il  aggrava  de  nouvelles  censures. 

(>)  Landriano  :  Marsillo  Landriano,  prélat  milanais,  sujet  de  Phi- 
lippe n. 

Et  sur  ce  que  Desportes,  secrétaire  du  duc  de  Mayenne, 
estoit  allé  à  Rome  luy  demander  du  secours  d'hommes 
et  d'argent  au  nom  de  la  ligue,  il  leur  promit  de  payer 
six  mil  Suisses  qui  seroient  levez  pour  leur  secours 
aux  cantons  catholiques,  et  qu'il  leur  envoyeroit  son 
propre  neveu  (x)  avec  mille  chevaux  italiens  et  deux 
mille  hommes  de  pied.  Ceux  de  l'union  en  France  ne 
manquèrent  de  faire  publier  par  tout  la  nouvelle  de  ce 
secours  et  de  ce  monitoire.  Le  cardinal  de  Lorraine, 
estant  arrivé  à  Rome  sur  la  fin  de  mars,  requit  Sa 
Saincteté  que  ce  secours  fust  envoyé  en  Lorraine  pour 
s'opposer  à  l'armée  allemande  que  le  prince  d'Anhalt 
levoit  pour  le  roy  Très-Chrestien  à  la  diligence  du 
vicomte  de  Turenne,  et  de  secourir  son  père  le  duc  de 
Lorraine  d'un  prest  de  deux  cents  mil  escus  :  ce  qu'il 
ne  put  obtenir  de  Sa  Saincteté.  Les  agents  de  l'union 
à  Rome,  qui  luy  demandoient  aussi  permission  d'al- 
liener  en  France  du  temporel  de  l'Eglise,  en  furent 
esconduits. 

Le  Pape  au  printemps  de  ces  te  année  se  trouva  assez 
mal  disposé,  estant  malade  de  la  pierre  ;  mais,  ayant 
eu  soulagement  par  quelques  médecins  au  commen- 
cement du  mois  de  may,  il  s'employa  du  tout  pour 
exécuter  son  dessein  et  envoyer  des  gens  de  guerre  en 
France.  11  envoya  le  colonel  Lusi  pour  faire  la  levée 
des  Suisses,  mais  du  commencement  il  y  trouva  de  la 
difficulté,  pour  ce  que  le  frère  du  colonel  Phifer  estoit 
à  Rome,  solicitant  le  cardinal  Gaétan  de  luy  faire  dé- 
livrer cent  mille  ducats  que  Ton  leur  devoit  à  cause 
des  services  qu'ils  avoient  faict  l'an  passé.  Le  thresor 
temporel  de  l'Eglise  qui  estoit  dans  le  chasteau  Sainct 

{*)  Son  propre  neveu.  Hercule  Sfondrat,  duc  de  Monte-Marciano. 

Ange,  amassé  avec  tant  de  soingpar  le  feu  pape  Sixte, 
estoit  merveilleusement  mugueté,  avec  désir  de  plu- 
sieurs officiers  du  Pape  d'y  toucher  et  y  faire  leurs 
affaires.  L'Espagnol  desiroit  sur  tout  de  le  voir  dis- 
sipé, car  il  craint  tousjours  que  les  papes,  ayans  des 
deniers  en  reserve,  ne  les  employent  pour  effectuer 
les  pretensions  qu'ils  ont  sur  le  royaume  de  Naples. 
Pour  ce  faire  il  commanda  à  son  ambassadeur  le  duc 
de  Sesse  de  demander  à  Sa  Saincteté  permission  d'al- 
liener  du  bien  des  ecclésiastiques  par  tous  ses  royaumes 
pour  luy  ayder  à  supporter  la  guerre  qu'il  avoit  en 
plusieurs  lieux  contre  les  hérétiques.  Cest  affaire  estant 
disputé  au  consistoire,  il  y  fut  résolu  que  l'on  ne  per- 
mettroit  point  d'aliéner  le  bien  de  l'Eglise ,  et  que  l'on 
prendroit  plustost  des  deniers  au  chasteau  Sainct 
Ange.  Voylà  l'Espagnol  qui  obtint,  non  ce  qu'il  de- 
mandoit,  mais  ce  qu'il  desiroit ,  bien  ayse  de  voir  les 
deniers  reservez  au  chasteau  Sainct  Ange,  qu'il  crai- 
gnoit  à  cause  de  son  royaume  de  Naples,  employez 
pour  luy  préparer  la  voye  de  s'emparer  de  la  France. 
Campana,  qui  a  escrit  en  faveur  de  l'Espagnol,  dit  : 
Fecesi  conto  nondimeno  cli  in  si  pochi  mesi  erano 
stati  spesi  vicino  à  tre  milioni  di  ducati  ,  la  maggior 
parte  per  l'occasion  délie  guerre  di  Francia_,  essendo 
perb  commune  opinione  ,  che  d'à  suoi  ministri fosse  in 
cib  Sua  Santità  non  ben  servito ,  per  la  natura  facile  „ 
et  per  li  troppo  candidi  costumi  di  esso  pontificej,  che 
non  sapeva  giudicar  quelle  malote  qualité  in  altrui,  che 
cognosceva  non  essere  in  se  stesso  (0.  Ceste  nature  fa- 

(0  «  On  calcula  néanmoins  que,  en  si  peu  de  temps,  il  fut  dépensé 
«  près  de  trois  millions  de  ducats,  principalement  pour  subvenir  aux 
«  frais  des  guerres  de  France.  On  pensa  généralement  qu'en  cela  Sa 

cile  de  Sa  Saincteté  a  bien  apporté  des  maux  à  la 
France,  car  les  ministres  d'Espagne  luy  faisoient  faire 
ce  qu'ils  vouloient,  et,  au  lieu  de  respondre  à  la  lettre 
de  M.  de  Luxembourg  qu'il  luy  avoit  envoyé',  ny  de 
vouloir  escouter  le  marquis  de  Pisani,  député  de  mes- 
sieurs les  princes  du  sang,  ducs,  pairs,  et  officiers  de 
la  couronne,  pour  luy  représenter  Testât  de  la  France, 
on  luy  fit  escrire  la  lettre  suivante  au  conseil  des  Seize 
de  Paris,  pour  response  à  celle  qu'ils  luy  avoient 
escrite  en  février  dernier,  ainsi  que  nous  avons  dit  : 

k  Grégoire  Pape,  quatorziesme,  à  mes  fils  bien- 
aymez  les  gens  du  conseil  des  seize  quartiers  de  la 
ville  de  Paris. 

«  Bien-aymez,  le  salut  et  bénédiction  apostolique 
vous  soient  donnez.  Nous  avons  receu  vos  lettres,  et 
volontiers  les  avons  leiïes;  car  autre  nouvelle  ne  pour- 
roit  plus  aggreable  parvenir  jusques  à  nous,  que  d'en- 
tendre comme ,  soubs  la  protection  de  Dieu,  vous  avez 
esté  délivrez  de  ce  long  et  fascheux  siège,  et  qu'ayants 
beaucoup  travaillé,  beaucoup  souffert,  et  porté  de  mes- 
ayses  et  autres  charges  et  incommoditez  pour  la  def- 
fence  de  la  foy  catholique,  vous  estes  maintenant  sou- 
lagez et  eschappez  du  danger.  Mais  il  faut  craindre 
faire  naufrage  quasi  dans  le  port  et  sur  le  bord  de  la 
prospérité  ;  car  qui  sçait  si  Dieu  peut  estre  vous  auroit 
délaissé  pour  quelque  temps ,  lors  que  vous  estiez  affli- 
gez et  tourmentez  des  misères  passées  comme  de  tem- 

«  Sainteté  ne  fut  pas  bien  servie  par  ses  ministres.  Le  caractère  trop 
«  facile  et  la  trop  grande  candeur  de  ce  pontife  rempêchoient  de  soup- 
«  conuer  en  autrui  des  vices  dont  il  étoit  exempt.  » 

pestes  pour  vous  esprouver,  feignant  passer  outre,  ou, 
pour  mieux  dire,  afin  qu'esmeus  à  pénitence)  car 
l'homme  n'a  parfaicte  cognoissance  de  ses  fautes,  sou- 
vent elles  nous  sont  cachées,  et  celles  d'autruy  quel- 
quesfois  imputées),  vous  vous  approchiez  de  luy  et  luy 
adhériez  de  plus  près,  jusques  à  ce  que  le  recognois- 
siez  en  la  fraction  du  pain? 

«  Vostre  cœur  donc  doit  estre  ardent,  et  devez  per- 
sévérer en  ce  soing  continuel  qu'en  remémorant  les 
choses  magnificques  que  Dieu  fait  entre  vous,  que,  avec 
le  repos  des  corps  et  prospérité  des  biens,  il  vous  mu- 
nisse et  fortifie  du  don  spirituel  de  foy,  de  son  amour 
et  de  sa  crainte.  Voylà  comme  vous,  qui  vous  estes 
joincts  ensemble  les  premiers  pour  la  paix  et  tranquil- 
lité de  l'Eglise  et  union  de  la  foy  catholique  en  ce 
royaume,  ayans  les  premiers  expérimenté  le  péril, 
vous  en  estes  eschappez  ;  et  non  seulement  vous  estes 
délivrez,  mais  aussi  par  vostre  délivrance  vous  avez 
acquis  salut  à  ceux  lesquels,  estans  unis  avec  vous,  se 
reposoient  en  vostre  constante  resolution  et  vigilance. 

«  Nous  nous  esjouissons  grandement  en  Dieu  par 
l'occasion  que  nous  en  donnez  en  ce  que,  recognoissans 
tenir  de  luy  tout  ce  bien,  et  que  ne  luy  en  pouvez 
rendre  grâces  condignes  de  satisfaction,  les  luy  rendiez 
par  une  humble  recognoissance  et  confession.  Ceste 
confession  est  salutaire,  de  laquelle  nous  devons  user 
entre  les  adversitez  pour  subir  en  nous,  attendant  la 
correction,  et  nous  doit  estre  engravée  dedans  le  cœur 
entre  les  prosperitez  pour  en  faire  profit  et  salut.  Par 
ce  moyen  il  n'y  auroit  point  d'orgueil,  d'autant  que 
de  don  nous  confessans  l'avoir,  nous  ne  serons  point 
aussi  coulpables  d'ingratitude,  pour  ce  que, le  recog- 

noissant,  nous  luy  en  rendons  grâces  ;  finallement ,- 
comme  telle  confession,  par  une  pieuse  et  dévote 
intention,  a  satisfait  au  deu  d'action  de  grâces  du 
passé,  consequemment  elle  dispose  le  donateur  à 
nous  eslargir  d'avantage  à  l'advenir.  Désormais,  vous  , 
(jui  avez  fait  un  si  beau  commencement  et  tant  louable, 
persévérez  constamment  et  ne  desfaillez  avant  qu'estre 
parvenus  au  but  de  la  course;  car,  dit  Nostre  Seigneur, 
non  celuy  qui  aura  bien  commencé,  mais  qui  aura 
persévéré  jusquesà  la  fin,  sera  sauvé.  Ce  n'est  donc 
point  assez  de  la  résolution  et  courage  présenté,  mais 
il  faut  adjouster  et  affermir  ceste  première  vertu  d'une 
constance,  persévérer  sans  regarder  derrière  vous,  de 
peur  qu'il  ne  sourde  une  statue  ridicule  au  mesme 
lieu  d'où  le  salut  estoit  espéré.  Entre  les  longues  tris- 
tesses que  nous  avons  receu  de  vostre  tribulation,  es- 
tant soigneux  de  vostre  salut,  nous  avons  première- 
ment eu  recours  à  Dieu  par  supplications  pour  vostre 
délivrance;  en  après,  divinement  inspirez,  nous  avons 
advisé  de  pourvoir  de  remèdes  nécessaires  aux  maux 
lesquels  de  toutes  parts  vous  avoient  accueillis  et 
comme  ensevelis.  Premièrement  nous  vous  avons  as- 
signé un  secours  de  deniers,  voire  mesme  par  dessus 
nos  moyens  et  plus  que  nos  coffres  ne  permettent  ;  et , 
oultre  plus ,  conformément  au  devoir  d'un  bon  pontife, 
universel  et  père  commun  à  tous,  lequel  doitliayr  non 
les  hommes,  mais  les  péchez  d'iceux,  nous  avons  esleu 
nostre  cher  fils ,  maistre  Marcillius  Landrianus,  nostre 
notaire  du  Sainct  Siège  apostolicque ,  homme  prudent, 
discret  et  fidelle,  et  l'avons  envoyé  nostre  nunce  du 
Sainct  Siège  au  royaume  de  France,  avec  lettres  et 
moniloires,  allin  qu'il  s'employe  de  tout  son  possible 

à  convier  de  nostre  authorilé  tous  les  desvoyez  à  re- 
venir avec  vous  en  mesme  union  pour  la  paix  et  repos 
de  ce  royaume  ;  et  pour  faire  correspondre  les  effects 
aux  promesses,  nous  vous  avons  envoyé,  quoy  que 
avec  grands  frais  et  charge  de  l'église  de  Rome ,  nostre 
cher  fils  et  neveu ,  fils  de  nostre  frère  Hercules  Sfon- 
drate,  homme  noble,  duc  de  Mont-Martian ,  avec  se- 
cours d'hommes,  tant  de  cheval  que  de  pied,  pour,avec 
les  armes,  les  employer  à  vostre  deffence  et  conserva- 
tion. Que  si,  oultre  cela,  vous  avez  encores  besoin  de 
quelque  chose  cy  après  ,  nous  y  pourvoirons  affin 
qu'on  ne  nous  puisse  objecter  que  nous  ayons  rien  ob- 
mis  de  nostre  devoir. 

«  Nous  avons  fort  aggreable  ce  que  nous  escrivez 
des  louanges  de  nostre  bien  aymé  fils  Henry,  cardinal 
Gaétan,  en  partie  pour  la  considération  de  ses  mérites, 
s'estant  fort  bien  et  louablement  acquitté  de  la  charge 
apostolicque  qui  luy  estoit  commise  du  Sainct  Siège, 
en  partie  en  contemplation  et  faveur  de  tout  le  royaume, 
lequel,  avec  instance  merveilleuse,  il  continue  nous 
recommander. 

«Quant au  digne,  vous  resjouyssans,vous  nous  con- 
gratulez de  nostre  promotion  au  suprême  pontificat, 
c'est  avec  raison,  veu  que  Dieu,  père  des  miséricordes  , 
lequel  départit  à  tous  liberallement  avec  abondance 
ses  grâces,  ne  nous  a  pas  esleus  à  ceste  souveraine  di- 
gnité de  l'apostolat  à  cause  de  l'humilité  qui  soit  en 
nous,  mais  pour  le  bien  et  salut  de  ceux  qui  se  con- 
fient en  luy.  Autresfois  du  fort  il  a  tiré  la  viande  et  fait 
distiller  la  douceur  du  miel  désirée.  Que  sçait-on  si 
d'un  infirme  et  foible  doit  issir  une  vertu  non  espérée, 
et  d'un  imbecille  et  cassé  une  vigueur  et  force  non 

attendue  ?  Quelquesfois  Dieu  choisit  le  plus  débile  pour 
terrasser  le  plus  robuste  et  puissant,  et  exalte  le  petit 
et  humble  pour  déprimer  et  ravaller  le  plus  orgueil- 
leux et  superbe. 

«Si  vous  comprenez  et  goustez  ces  choses,  en  sou  - 
haittant  le  bien,  humiliez-vous,  rompez  vos  cœurs  et 
affligez  vos  âmes,  affin  que  de  la  contrition  et  repen- 
tance  prenne  fin  la  persécution  que  vous  souffrez. 

«  Que  si  nous  bruslons  pour  l'amour  de  vous,  si 
pour  vous  nous  sommes  en  angoisses,  si  pour  vostre 
salut  et  conservation  nous  sommes  travaillez  et  en  de- 
tresses,  necerchans  autres  choses  en  cela  que  de  vous 
veoir  garantis  du  mal  et  en  repos,  à  la  louange  et 
gloire  de  Jesus-Christet  pour  le  salut  commun  à  tous, 
cjue  devez  vous  faire,  vous,  le  procès  desquels  est  sur 
le  bureau ,  où  il  s'agit  de  vos  biens?  Vous  devez  à  la 
vérité  despouiller  toutes  affections  terriennes,  mettre 
en  arrière  tout  appétit  et  espérance  de  gain  et  proffit 
particulier,  ne  respirer  en  vos  âmes,  ne  porter  en  vos 
cœurs,  ne  vous  proposer  devant  les  yeux  ,  que  la  reli- 
gion de  la  foy  et  de  l'Eglise  catholique,  de  laquelle 
dépend  toute  vostre  prospérité,  voire  tout  vostre  bien 
estre  ;  composer  toutes  divisions ,  accorder  tous  dis- 
cords  particuliers  ,  ou  pour  le  moins  les  déposer  et  re- 
mettre jusques  à  ce  qu'ayez  obtenu  un  roy  très-chres- 
tien  et  vrayement  catholique,  sous  l'umbre  duquel 
vous  puissiez  jouyr  d'un  heureux  repos,  et  sous  la 
conduite  duquel  vous  puissiez  simboliser  en  mesme 
affection  et  volonté.  Et,  afin  que  parveniez  au  fruit  de 
telle  espérance,  nous  n'y  cesserons  de  le  vous  procu- 
rer par  tous  les  moyens  à  nous  possibles,  et  par  nos 
humbles  requestes  et  prières  à  Dieu.  Cependant  nous 


22/j.  t1^1]    CHRONOLOGIE  NOVENAIRE 

vous  donnons  la  bénédiction  apostolique,  prians  Dieu 
vous  faire  prospérer  en  toutes  vos  affaires.  Donné  à 
Piome,  au  Mont  Quirinal,  sous  l'anneau  dupescheur, 
cejourd'huy  12  may  i5o,i,  et  de  nostre  pontificat  le 
premier.  M.  Vestrius  Barbianus.  » 

Voylà  la  response  que  manda  Sa  Saincteté  au  conseil 
des  Seize.  Tous  ceux  de  ceste  faction  en  firent  grand'es- 
time,  se  voyans  ainsi  asseurez  de  la  bonne  volonté  du 
Pape,  et  sollicitez  sous  main  par  les  ministres  d'Es- 
pagne à  Paris.  Ils  dressèrent  encor  plusieurs  mémoires 
et  instructions  pour  parvenir  au  but  de  leurs  desseins, 
qui  estoit  de  brouiller  tellement  les  affaires  en  France, 
que  les  guerres  civiles  y  fussent  entretenues  sans  espé- 
rance de  reconciliation.  Pour  représenter  leurs  plaintes 
à  M.  de  Mayenne,  ils  députèrent  l'advocat  Oudineau 
et  trois  d'entr'eux  pour  l'accompagner.  Voicy  la  cop- 
pie  des  instructions  que  l'on  leur  bailla,  par  laquelle 
on  cognoistra  mieux  leur  intention. 

«  En  premier  lieu,  remonstrer  à  Monsieur  que  les 
deux  colonnes  du  royaume  sont  la  piété  et  la  justice, 
lesquelles  sont  tellement  courbées  en  ce  royaume  de 
France ,  qu'elles  se  voyent  quasi  abbatuës. 

«  Que ,  pour  y  remédier,  il  est  besoin  les  redresser  et 
restablir,  et  à  ceste  fin  commencer  à  l'ordre  ecclésias- 
tique, lequel  est  le  conservateur  de  la  pieté. 

«  Qu'en  ceste  ville  de  Paris  ceste  colomne  est  gran- 
dement esbranléepar  schismes  qui  naissent  et  prennent 
accroissement,  tant  en  l'église  cathédrale  de  Nostre- 
Da-me  de  Paris  qu'autres  communautés  ecclésiastiques, 
et  jà  entre  quelques  curez. 


PE  PALMA  CAYET.   [l5o,l]  2^5 

«  Que  ce  mal  procède  du  default  de  prélat  et  eves- 
que,  lequel  est  non  seulement  absent  de  son  clergé, 
mais  tient  et  suit  notoirement  le  party  contraire  à  k 
religion  et  union  des  catholiques ,  et  semé  et  fait  se- 
mer par  les  siens  schismes  et  divisions,  tant  en  Geste 
ville  de  Paris  que  partout  son  diocèse. 

«  Que,  pour  redresser  ceste  première  colomne  en 
ceste  ville  et  diocèse,  sera  ledit  sieur  supplié  d'escrire 
à  Sa  Saincteté  à  ce  qu'il  lui  plaise  nous  pourveoir  d'un 
autre  evesque,  et  cependant  qu'il  plaise  à  Monsieur  es- 
crire  à  messieurs  du  chapitre  de  ladite  église  d'user 
de  leurs  privilèges  et  authorité  permise  par  les  décrets 
pour  pourveoir  aux  charges  et  dignitez  ecclésiastiques 
qui  sont  vacantes ,  tant  par  mort  que  par  absence  de 
ceux  qui  tiennent  le  party  contraire,  ou  retirez  ez 
villes  et  pays  de  l'obeyssance  de  l'ennemy. 

«  Pour  le  regard  de  la  seconde  colomne,  qui  est  la 
justice,  remonstrer  à  Monsieur  que  le  peuple  de  Paris 
est  jusques  à  maintenant  obeyssant  sans  justice,  fort 
vexé  de  l'injustice ,  laquelle  depuis  quelques  années  a 
régné,  comme  elle  faict  encores  de  présent.  Pour  ceste 
cause,  qu'il  plaise  à  mondit  sieur  parachever  la  purga- 
tion  du  parlement  selon  les  mémoires  qui  lui  ont  esté 
baillez  et  seront  encores;  remplir  de  gens  de  bien  les 
places  des  absens,  et  ce  jusques  au  nombre  ancien, 
comme  aussi  les  chambres  des  comptes  et  des  mon- 
noyes.  Et  d'autant  que  la  déclaration  faicte  par  mondit 
sieur  pour  appeller  et  recevoir  toutes  personnes  dans 
les  villes  de  l'union  en  faisant  le  serment  et  autres  sub- 
missions y  contenues,  pourroit  estre  mal  interprétée 
et  practiquée  par  aucuns,  qu'il  plaise  à  mondit  sieur 
en  amplifiant  ladite  déclaration,  et  à  ce  que  les  juges, 
4.0.  j5 

gouverneurs  et  magistrats  n'en  puissent  douter,  et  que 
leurs  jugements  soient  résolus  sans  ambiguïté,  il  soit 
ordonné  que  tous  ceux  qui  ont  porté  les  armes  ou 
servy  de  conseil,  ayde  d'argent,  ou  eu  intelligence 
avec  ceux  du  party  contraire,  et  qui  se  sont  retirez  ez 
villes  et  pays  d'obeyssance  de  l'ennemy,  ne  seront  ad- 
mis en  l'exercice  d'aucuns  offices ,  soit  publics  ou 
particuliers,  mais  seulement  pourront  habiter  es  villes 
et  parmy  les  catholiques,  et  jouyr  de  leur  bien  libre- 
ment comme  leurs  concitoyens,  en  faisant  par  eux  le 
serment  de  l'union  des  catholiques  avec  les  submis- 
sions y  contenues  et  abjuration  du  party  contraire.  Et 
pour  le  regard  de  ceux  qui  se  sont  retirez  en  leurs  chas- 
teaux,  maisons  fortes  et  fermes,  sans  avoir  fait  aucun 
acte  d'hostilité  ny  eu  intelligence  avec  l'ennemy,  qu'ils 
seront  receus  es  villes  de  l'union,  sans  toutesfois  exer- 
cer aucun  estât  qu'un  an  après  qu'ils  auront  fait  les 
submissions  requises  entre  les  mains  des  magistrats,  et 
fait  apparoistre  par  suffisante  information  de  leurs  des- 
portements et  actions.  Et  pour  le  regard  de  ceux  qui 
se  sont  retirez  es  villes  de  l'union  pour  la  nécessité, 
avec  permission  et  passeport  des  magistrats,  seront  ad- 
mis es  villes  de  l'union,  en  faisant  par  eux  le  serment 
et  submissions,  si  fait  ne  l'ont,  et  toutesfois  ne  pour- 
ront entrer  que  six  mois  après  la  submission  faicte  en 
leurs  estats  et  offices. 

«  Qu'il  plaise  à  mondict  sieur  rendre  à  la  ville  de 
Paris  l'authorité  ancienne  que  les  roys  ne  luy  ont  ja- 
mais ostée,  sçavoir  est,  en  temps  de  guerre,  le  conseil 
d'Estat  et  le  grand  seel;  et  en  temps  de  paix,  quand  les 
roys  se  sont  eslongnez  hors  d'icelle  ville,  l'ont  tousjours 
honorée  d'un  conseil,  encores  qu'ils  n'y  emmenassent 

leur  conseil  d'Estat  et  le  seel.,  affin  que  les  citoyens 
n'allassent  point  chercher  le  secours  de  la  justice  hors 
de  leurs  murs  ;  et  pour  ce  faire  qu'il  plaise  à  Monsieur, 
dès  à  présent,  commander  par  lettres  patentes  à  ceux 
qui  sont  du  conseil  d'Estat  de  faire  leur  sceance  en  la 
ville  de  Paris,  de  leur  envoyer  le  seel  pour  en  user  se- 
lon que  l'on  a  fait  es  dernières  années. 

«  Qu'il  luy  plaise  avoir  plus  grand  soin  de  la  ville  de 
Paris  que  par  le  passé,  et  luy  donner  autre  secours 
qu'il  n'a  faict,  et,  à  cest  effect,  desbouscher  les  passages 
occupez  par  l'ennemy  pour  la  commodité  de  dehors, 
et,  pour  l'asseurance  du  dedans  de  la  ville,  redoubler 
les  garnisons  estrangeres,et  outre  icellesy  mettre  deux 
cents  hommes  de  cheval,  et  ne  la  plus  laisser  mespri- 
ser  et  non  plus  honorablement  traicter  comme  simple 
bicoque ,  mais  la  recognoistre  comme  la  capitalle  du 
royaume,  et  la  première  qui  s'est  opposée  à  la  tiran- 
nie  pour  le  bien  de  la  religion  et  de  l'Estat,  et  parti- 
culièrement pour  la  deffence  de  sa  maison ,  ayant  servy 
d'exemple  aux  autres  pour  en  faire  de  mesme,  joint 
qu'elle  a  supporté  tous  les  frais  et  charges  de  la  guerre, 
tant  en  gênerai  qu'en  son  particulier. 

«  Plus,  qu'il  lui  plaise  entretenir  les  garnisons  de  la 
Bastille  et  du  bois  de  Vinsennes,  et  pourvoir  au  paye- 
ment de  leur  solde. 

«  Qu'il  luy  plaise  faire  razer  les  chasteaux  et  places 
fortes  qui  sont  es  environs  de  Paris,  à  ce  que  la  ville 
ne  souffre  plus-d'incommoditez,  et  oster  la  retraicte 
aux  ennemis  d'icelle. 

«  Et  sur  toutes  choses,  qu'il  luy  plaise  faire  la  guerre 
contre  le  roy  de  Navarre,  hereticque,  relaps  et  excom- 
munient ne  point  traicter,  composer,  ny  mesmes  con- 

i5. 

ferer  avec  luy  ny  ses  agents,  mais  les  poursuivre  et 
travailler  comme  ennemis  de  Dieu  et  de  son  Eglise  :  le 
tout  selon  le  serment  et  promesses  réitérées  de  M.  de 
Mayenne,  lesquelles  il  sera  sommé  et  interpellé  d'ac- 
complir, comme  de  la  part  des  catholiques  affection- 
nez ils  sont  prests^de  faire  le  semblable  et  y  employer 
le  reste  de  leurs  biens.  » 

Le  docteur  Boucher  etOudineau,  porteurs  de  ces 
mémoires,  ne  receurent  du  conseil  de  M.  de  Mayenne 
la  response  qu'ils  desiroient,  car  toutes  leurs  demandes  , 
couvertes  du  prétexte  de  redresser  dans  Paris  les  co- 
lonnes de  la  pieté  et  de  la  justice,  furent  incontinent 
recogneuës  estre  une  source  de  desordre  et  de  confu- 
sion, et  que  ceux-là  qui  les  faisoient  proposer  desi- 
roient seulement  leur  profit  particulier  et  practiquer 
leurs  passions.  «  Car  quelle  apparence  ,  disoit-on ,  de 
demander  qu'on  mette  un  autre  evesque  à  l'église  de 
Paris  que  M.  le  cardinal  de  Gondy  ?  Il  n'y  en  a  point, 
car  il  a  esté  tout  le  long  du  siège  dans  Paris,  et  on 
sçait  qu'il  ne  s'est  retiré  à  sa  maison  de  Noësy  qu'après 
avoir  pris  une  infinité  de  peines  pour  faire  avoir  la 
paix  et  aux  Parisiens  et  à  la  France  en  gênerai,  et  n'y 
a  point  d'autre  prise  sur  luy  que  celle-là.  Mais  qui  est- 
ce  qui  désire  jouyr  du  revenu  de  l'evesché  de  Paris  ? 
C'est  un  des  Seize  qui  ne  jouyt  pas  de  son  evesché  de 
Senlis  (*),  et  voudroit  jouyr  de  celuy  de  Paris  par 
forme  de  represaille.  De  dire  que  M.  de  Mayenne  es- 
crive  à  messieurs  du  chapitre  qu'ils  pourvoyent  aux 
charges  et  dignitez  ecclésiastiques,  c'est  autant  à  dire 

(x)   Qui  ne  jouyt  pas  de  son   evesché  Je  Senlis.  Cet  évêque  étoit 
Guillaume  Rose. 

qu'il  donne  l'authorité  au  chanoine  Sanguin  qui  est  du 
conseil  des  Seize ,  et  qui  veut  commander  au  chapitre 
de  disposer  du  clergé  de  Paris. 

«  De  dire  que  le  peuple  de  Paris  est  sans  justice, 
c'est  une  mocquerie.  N'y  a  il  pas  la  cour  de  parlement 
et  les  autres  cours?  A.  quel  propos  M.  de  Mayenne  os- 
tera  il  des  compagnies  souveraines  les  principaux  con- 
seillers sur  une   simple   réquisition  des  Seize,  pour 
mettre  en  leur  lieu  les  plus  remûans  de  ceste  faction, 
qui,  au  lieu  de  justice,  n'exerceront  que  leurs  passions 
entre  leurs  concitoyens?  L'on  entend  trop  leur  inten- 
tion; c'est  qu'ils  désirent  faire  entrer,  tant  en  l'église  de 
Paris  qu'en  la  cour  de  parlement,  chambre  des  comp- 
tes et  des  monnoyes,  les  principaux  de  leur  faction,  et 
faire  que  tous  ceux  qui  se  sont  retirez  en  leurs  maisons 
aux  champs  pour  la  nécessité  commune  n'ayent  plus 
de  charges  de  ville ,  et  qu'ils  en  soyent  les  seuls  pour- 
veus;  aussi  que,  pour  conserver  ces  factieux  clans  Paris 
en  leurs  desseins,  M.  de  Mayenne  leur  face  donner  des 
garnisons  espagnoles  afin  d'y  estre  les  plus  forts.  »Voilà 
comme  on  jugea  des  mémoires  des  députez  des  Seize, 
et  disoit-on  qu'ils  n'estoient  propres  que  pour  rendre 
Paris  le  théâtre  de  toutes  cruautez.  Le  peu  de  compte 
que  l'on  fit  de  leurs  députez  les  mit  en  de  telles  manies, 
qu'ils  firent  la  lettre  qu'ils  envoyèrent  au  i  oy  d'Espagne , 
et  ensuite,  leur  passion  occupant  leur  jugement,  ils  pen- 
dirent le  président  Brisson,  ainsy  que  nous  dirons  cy 
après,  ce  qui  du  depuis  fut  cause  de  leur  ruine.  Nous 
avons  fait  suivre  tout  ce  que  dessus  après  la  lettre  que  Sa 
Saincteté  escrivit  aux  Seize,  affin  que  l'on  juge  mieux 
quels  estoient  les  comportements  de  ces  gens-là. 
Aussi  le  mesme  jour  que  le  Pape  leur  escrivit,  qui 

estoit  le  douziesme  de  mai,  il  fit  duc  de  Monte-mar- 
cian  son  nepveu  le  comte  Hercules  Sfondrate.  Ceste 
cérémonie  fut  célébrée  dans  l'église  de  Saincte  Marie 
Majeure.  Sfondrate  estant  vestu  comme  sont  les  che- 
valiers de  l'ordre  de  Sainct  Jacques,  Sa  Saincteté  luy 
donna  le  baston  de  gênerai  de  l'armée  qu'il  devoit  con- 
duire en  France,  avec  deux  estendarts,  en  l'un  des- 
quels estoit  dépeint  un  crucifix,  et  l'image  de  sainct 
Pierre  et  sainct  Paul,  et  en  l'autre  les  armes  de  Sa 
Saincteté  ;  à  cestuy-là  il  y  avoit  escrit  :  Hœc  est  Vic- 
toria quœ  vincit  mundumjides  nostra  ;  et  à  cestuy-cy  : 
Dextera  Dominifecit  virtuteirij  dextera  Domini  exal- 
tavit  me. 

Le  lendemain  de  ceste  cérémonie,  le  duc  de  Mon- 
temarcian  partit  de  Rome  ,  et  s'en  alla  vers  Milan 
dresser  ses  troupes.  L'archevesque  Matteucci,  commis- 
saire de  ceste  armée,  receut  deux  cents  mille  escus 
pour  en  faire  l'assemblée,  qui  fut  un  peu  plus  longue 
que  l'on  ne  desiroit,  à  cause  d'une  fièvre  tierce  qui  re- 
tint au  lict  plusieurs  jours  ledit  duc  de  Monte-mar- 
cian ,  ce  qui  fut  cause  que  le  plat  pays  du  duché  de 
Milan,  quoy  qu'il  n'y  eust  point  de  bannis,  ne  laissa 
d'estre  aussi  bien  affligé  que  les  autres  provinces  d'Ita- 
lie où  il  y  en  avoit  ;  car,  outre  l'assemblée  que  l'on  y 
fit  des  gens  de  guerre  que  le  Pape  envoyoit  en  France, 
le  gouverneur  d'Alexandrie  de  La  Paille ,  et  le  sieur 
de  Sassuolo  y  assembloient  aussi  des  troupes  au  nom 
du  roy  d'Espagne  pour  aller  en  Flandres,  lesquelles, 
comme  rapportent  les  historiens  italiens,  traicterent 
les  paysans  de  ceste  duché  con  ricattamenti  tirannici, 
b  con  piu  che  barbare  insolenze  (»).  Dix  compagnies 
(')  Avec  tyrannie  et  barbarie. 

du  Terzo  de  Sicile,  où  il  y  avoit  deux  mille  vieux  sol- 
dats espagnols  conduits  pai  Loys  Velasco,  estans  ar- 
rivez par  mer  àVai,  séjournèrent  aussi  quelque  temps 
au  Milanois,  et  s'estans  joincts  avec  les  troupes  de  Ga- 
pizucca  et  Marescotti ,  levées  en  la  Romagne,  s'en  al- 
lèrent en  Flandres.  En  ce  mesme  temps  aussi  furent 
levez  en  ce  mesme  duché',  pour  le  service  du  duc  de 
Savoy e,  deux  mille  hommes  de  pied,  sous  la  conduite 
des  comtes  de  Beljoyeuse,  de  Rangon  et  Stampa,  et* 
des  sieurs  Annibal,  visconte  de  Landriano,  lesquels, 
s'estans  joincts  avec  huict  vingts  cuirasses  que  le 
comte  François  Villa  avoit  levez  au  Ferrarois,  s'ache- 
minèrent pour  venir  en  France,  où  ils  furent  desfaits 
par  le  sieur  Desdiguieres ,  ainsi  que  nous  dirons  cy- 
après.  Voylà  l'Italie  toute  en  armes  pour  porter  la 
guerre  en  la  France  et  en  la  Flandres.  Voyons  comme 
l'Allemagne  aussi  d'un  autre  costé  n'en  faisoit  pas  moins. 
Le  roy  Très-Chrestien,  affin  de  résister  à  tant  de  for- 
ces que  l'Espagne  et  l'Italie  preparoient  pour  l'assaillir, 
eut  recours  à  ses  alliez,  et  envoya,  dez  le  commence- 
ment de  ceste  année,  M.  le  vicomte  de  Turenne  ,  à 
présent  mareschal  de  France,  et  appelle  le  mares- 
chal  de  Bouillon ,  en  Angleterre ,  demander  secours 
d'hommes,  d'argent  et  de  munitions.  La  roy  ne  Eliza- 
beth  luy  promit  tout  secours,  ce  qu'elle  fit,  et  mesmes 
permit  à  quelques  particuliers  anglois  de  prester  leurs 
deniers  au  roy  de  Fiance.  Ledit  sieur  vicomte  par- 
tant d'Angleterre  pour  s'en  aller  en  Hollande,  et  de  là 
en- Allemagne,  ladite  Royne  luy  donna  aussi  lettres 
aux  princes  protestans  d'Allemagne,  les  priant  de  s'es- 
forcer  de  secourir  le  roy  de  France  d'hommes  et  d'ar- 
gent contre  le  Pape,  l'Espagnol  et  les  ligueurs,  leurs 

ennemis  communs.  En  l'assemblée  que  les  princes  pro- 
testans  allemands  firent  à  Altemburg,  ils  promirent 
audict  sieur  vicomte  de  Turenne  de  secourir  le  Roy 
son  maistre  de  dix  mille  reistres  et  de  seize  mille 
lansquenets.  Christian,  prince  d'Anhalt,  y  fut  esleu 
conducteur  de  ceste  armée  d'Allemands;  la  description 
de  laquelle,  avec  le  nom  des  princes,  seigneurs,  rit- 
maistres,  colonels  et  capitaines  qui  dévoient  la  con- 
duire en  France,  fut  incontinent  imprimée  et  publiée 
partout;  mais  comme  le  fer  d'Allemagne  ne  se  remue 
point  sans  or  et  sans  argent,  ce  secours  fut  long  à  le- 
ver; ce  qui  fut  cause  que  ledit  sieur  vicomte  de  Tu- 
renne,  estant  à  Francfort  le  10  d'avril,  en  l'assemblée 
qui  s'y  fit  des  députez  des  princes  protestans  qui 
avoient  promis  ce  secours,  il  leur  remonstra  que  si 
l'Espagnol  et  les  princes  de  la  ligue  demeuroient  vic- 
torieux du  roy  de  France  son  maistre,  qu'ils  ne  pou- 
voient  douter  de  les  avoir  sur  les  bras,  et  qu'ils  ne 
tournassent  toutes  leurs  armes  contre  l'Allemagne, 
pour  y  contraindre  les  princes  protestans  de  recevoir 
le  concile  de  Trente;  ce  qui  estoit  toute  l'intention  du 
Pape,  du  roy  d'Espagne,  et  de  tous  les  princes  de  la 
ligue;  et,  si  cela  advenoit,  que  lesdits  princes  protes- 
tans ne  perdroient  pas  seulement  leur  religion ,  pour 
laquelle  maintenir  ils  avoient  donné  tant  de  batailles, 
mais  aussi  leurs  Estats  et  seigneuries.  «  Bref,  leur  dit 
ledit  sieur  vicomte,  du  secours  que  vous  donnerez 
d'hommes  et  d'argent  au  Roy  mon  maistre  despend 
la  liberté  de  vostre  religion ,  le  repos  et  la  tranquilité 
des  Estats  des  princes  vos  seigneurs  et  maistres.  » 

Les  députez  des  princes  allemans,  après  s'estre  plu- 
sieurs fois  assemblez,  et  mesme  qu'il   eut  couru  un 

bruit  (faux)  que  l'eslecteur  de  Brandebourg,  le  plus 
vieil  des  princes  eslecteurs  laïcques  de  l'Empire,  ne 
vouloit  nullement  ayder  d'argent  par  prest  ny  autre- 
ment, et  que  plusieurs  vouloient  suivre  son  opinion, 
nonobstant ,  par  la  diligence  dudit  sieur  vicomte ,  ils 
arresterent ,  et  luy  promirent  de  donner  secours  au 
Roy  son  maistre  ;  mais  l'ordre  qui  avoit  esté  résolu  à 
Altemboui  g  fut  changé ,  et  d'autres  colonels  et  reit- 
maistres  allèrent  en  divers  endroicts  de  l'Allemagne 
assembler  leurs  troupes,  tant  en  Saxe,  Thuringe, 
Misne  et  Silesie,  qu'au  Palatinat.  Le  prince  d'Anhalt, 
ayant  convenu  avec  les  autres  princes  combien  les 
gens  de  guerre  payeroient  de  toutes  sortes  de  vivres 
qu'ils  prendroient,  toutes  les  troupes  s'acheminèrent 
et  se  rendirent  auprès  de  Francfort  sur  leMein,  et,  le 
1 1  d'aoust,  ils  firent  monstre  en  une  plaine  proche  de 
Hochlein,  où  il  se  trouva  six  mille  huict  cents  reis- 
tres  et  dix  mille  lansquenets,  lesquels  jurèrent  tous 
de  venir  en  France  et  y  combattre  pour  le  Roy  trois 
mois  durant;  après  lequel  serment  ils  s'acheminèrent 
pour  gaigner  les  bords  du  Rhin ,  qu'ils  passèrent  près 
de  VallaufFsur  soixante  et  dix  bateaux.  Gomme  ceste 
armée  arriva  en  France ,  et  comme  le  Roy  alla  la  re- 
cevoir en  la  plaine  de  Vandy  le  neufiesme  de  septem- 
bre, nous  le  dirons  cy-après  en  son  lieu. 

Cependant  que  le  Roy  practiquoit  ainsi  ses  alliez 
pour  tirer  d'eux  du  secours,  le  duc  de  Mayenne  aussi 
envoyoit  vers  tous  ceux  de  qui  il  esperoit  estre  se- 
couru. L'armée  du  Pape,  comme  nous  avons  dit,  es- 
toit  loing  et  tardive  à  venir,  Paris  cependant  estoit 
merveilleusement  travaillé,  car,  nonobstant  tous  les 
convois  de  vivres  qui  y  pouvoient   entrer  venans  de 

Soissons,  de  Meaux,  ou  de  Pontoise,  les  Parisiens  es~ 
toient  réduits  en  une  extrême  nécessité  ,  car  les  prac- 
ticiens  et  ceux  de  la  justice  n'y  gaignoient  rien,  les 
marchands  estaient  sans  trafic,  et  le  menu  peuple  sans 
rien  faire.  La  nécessité  et  les  maladies  après  la  levée 
du  siège  rendirent  ceste  ville  si  misérable,  que,  pour 
la  soulager,  le  duc  de  Mayenne  envoya ,  au  commen- 
cement de  ceste  année,  le  comte  deBrissac  (qui,  après 
avoir  esté  pris  à  Falaise  et  demeuré  sept  mois  pri- 
sonnier ,  estoit  sorty  libre  )  en  Flandres  vers  le  duc 
de  Parme  pour  le  prier  de  retourner  en  France.  Le 
comte  estant  arrivé  à  Bruxelles,  et  ayant  dit  sa  charge 
au  duc  de  Parme,  il  eut  de  luy  pour  responce  que  le 
roy  d'Espagne  ne  luy  avoit  pas  commandé  de  retour- 
ner en  France,  aussi  qu'il  ne  pouvoit laisser  la  Flandre 
en  Testât  auquel  à  présent  elle  estoit  réduite  ;  qu'il 
attendoit  le  commandement  d'Espagne  de  ce  qu'il  de- 
voit  faire,  et  que  d'hommes  il  n'en  avoit  pas  lors  assez 
pour  résister auxHollandois;  toutesfois,  ce  qu'il  pour- 
roit  qu'il  le  feroit.  Le  comte  de  Brissac,  voyant  qu'il 
ne  pouvoit  avoir  secours  de  gens  de  guerre,  requit  au 
moins  secours  d'argent ,  ce  qu'il  obtint ,  et  receut  deux 
cents  mille  florins,  qui  ayda  à  ceux  de  l'union  pour 
s'entretenir  jusques  au  secours  qui  leur  vint  ez  mois 
de  juillet  et  d'aoust.  Puis  que  nous  sommes  tombez  sur 
les  affaires  de  Flandres,  voyons  ce  qui  s'y  passa  de- 
puis que  le  duc  de  Parme  y  fut  de  retour  de  son  voyage 
de  France. 

Nous  avons  dit  qu'il  n'avoit  pas  trouvé  les  affaires 
des  Pays-Bas  en  tel  estât  qu'il  les  avoit  laissées,  et  que 
le  prince  Maurice  luy  avoit  en  son  absence  bien  pré- 
paré de  labesongne.  Plusieurs  ont  escrit  qu'outre  cela 

il  y  avoit  du  mescontentementde  quelques  grands  Es- 
pagnols contre  luy.  Ce  duc  ,  pour  reparer  les  pertes 
de  l'an  passé,  practiqua  au  commencement  de  ceste 
année  de  reprendre  par  intelligences  Breda;  mais,  son 
dessein  descouvert,  les  entrepreneurs  furent  exécutez 
à  mort.  Au  contraire,  ceux  de  Breda  surprirent,  le 
deuxiesme  d'avril,  le  chasteau  de  Turnhout  par  le  moyen 
d'un  vallet  de  brasseur  de  bière  qui ,  estant  arrivé  dans 
la  porte  du  chasteau  avec  sa  charrette,  jetta  la  senti- 
nelle dans  le  fossé,  tua  encor  un  autre  soldat,  et  tint 
bon  dans  ceste  porte  jusques  à  ce  que  l'embuscade  de 
ceux  de  Breda,  qui  estoit  en  une  maison  fort  proche  , 
s'y  rendit  incontinent ,  qui  gaigna  ceste  place. 

Au  printemps  de  ceste  année  le  prince  Maurice  et 
les  Estats  ,  cognoissans  [la  foiblesse  du  duc  de  Parme  , 
se  délibérèrent  de  ne  le  laisser  à  repos ,  et  de  se  pré- 
valoir du  temps  et  de  l'occasion,  "employans,  pour  l'exé- 
cution de  leurs  desseins,  la  ruse,  la  vigilance,  la  di- 
ligence et  toutes  leurs  forces;  tellement  qu'après  avoir 
assemblé  leurs  compagnies,  tant  de  cavalerie  que  d'in- 
fanterie, le  prince  fit  courir  un  bruit  qu'il  vouloit  avec 
quarante  gros  canons,  qu'il  avoit  fait  exprès  embar- 
quer, assiéger  les  villes  de  Bosleduc  et  de  Gheertruy- 
demberghe,  et  envoya  mesme  des  gens  de  guerre  pour 
se  saisir  de  quelques  digues  du  costé  de  Bosleduc,  les- 
quelles il  fit  semblant  de  faire  percer  pour  y  faire 
passer  ses  navires  ,  et  fit  aussi  loger  ses  troupes  auprès 
de  Breda.  Le  duc  de  Parme ,  n'ayant  pas  grandes  for- 
ces en  Flandres  pour  assiéger  et  tenir  la  campagne , 
envoya  seulement  renforcer  la  garnison  de  ces  deux 
places,  et  les  fournit  de  toutes  sortes  de  munitions. 
Mais  le  prince ,  qui  le  vid  empesché  de  ce  costé  là  > 

partit  avec  cent  navires,  et  feignit  vouloir  entrer  dans 
Ja  Meuse,  puis  tourna  son  chemin ,  remontant  le  Rhin 
vers  Arnhem ,  et  entra  dans  la  rivière  d'Yssel ,  où  , 
poussé  d'un  vent  debize ,  en  peu  de  temps  il  se  rendit 
à  Doesbourg  auprès  de  Zutphen  ,  d'où,  le  22  de  may , 
il  fit  partir  quinze  ou  seize  soldats  accoustrez  en  pay- 
sans et  paysanes,  les  uns  chargez  de  paniers  de  beurre, 
les  autres  d'œufs,  de  fromage  et  d'herbes,  lesquels,  au 
point  du  jour,  arrivez  à  la  porte  du  grand  fort  qui  est 
sur  le  bord  de  la  rivière  vis  à  vis  de  Zutphen,  ils  s'y 
reposèrent  quelque  temps,  attendans  qu'elle  fust  ou- 
verte ;  mais  ainsi  qu'ils  l'avoient  préjugé  il  advint ,  car 
une  partie  de  la  garnison  de  ce  fort,  ayant  ouvert  la 
porte,  s'en  alla  passer  l'eau  vers  la  ville,  si  bien  que 
les  soldats  du  prince,  accoustrez  en  paysans ,  s'advan- 
cerent  pour  entrer  dans  le  fort  ;  mais  estans  dans  la 
porte ,  chacun  s'addressa  à  un  des  soldats  du  corps  de 
garde  qu'ils  tuèrent.  Au  bruit  le  colonel  Veer,  qui 
estoit  en  embuscade,  y  accourut  incontinent,  se  saisit 
de  la  porte  ,  se  rendit  maistre  du  corps  de  garde,  et 
puis  de  tout  le  fort,  où  le  prince  arriva  incontinent 
après  de  Doesbourg  avec  toute  son  armée  et  son  ar- 
tillerie, et  investit  la  ville  de  Zutphen  ,  faisant  le  len- 
demain dresser  un  pont  sur  des  bateaux  pour  y  passer 
cinq  chevaux  de  front.  Aux  approches  le  comte  d'Evers* 
tein  y  fut  tué  d'une  harquebusade.  Mais  la  diligence 
dont  le  prince  usa  pour  aiFuster,  mener  et  pointer  son 
canon  par  des  matelots  forts  et  habiles  qu'il  avoit 
choisis,  fut  cause  que  ce  mesme  jour,  après  quelques 
canonnades  tirées ,  les  assiégez  demandèrent  à  parle- 
menter. La  ville  estoit  grande  et  forte,  mais  il  y  avoit  de- 
dans peu  de  gens  de  guerre, de  munitions  et  de  vivres; 

ce  qui  fut  cause  que  le  gouverneur  et  les  habitans, 
jugeans  qu'ils  n'estoient  capables  pour  soustenir  un  as- 
saut, et  voyans  qu'ils  ne  pouvoient  estre  promptement 
secourus,  accordèrent,  par  capitulation,  que  le  gouver- 
neur et  ses  soldats  sortiroient  avec  l'espée  et  la  dague  , 
et  autant  de  bien  qu'ils  en  pourroient  emporter  sur 
leurs  dos.  Ainsi  fut  pris  le  fort  et  la  ville  de  Zutphen, 
dont  la  prise  en  fut  plustost  divulguée  que  le  siège. 

Ce  mesme  jour  le  prince  envoya  toute  sa  cavalerie 
investir  la  ville  de  Deventer,  qui  n'est  qu'à  deux  lieues 
de  Zutphen,  et,  à  l'instant  il  s'y  achemina  avec  toute 
son  armée  et  son  canon  ;  puis,  ayant  divisé  son  armée 
en  deux,  fit  deux  ponts  pour  aller  d'un  camp  à  l'autre, 
et  commença  le  neufiesme  de  juin  à  l'aube  du  jour  de 
faire  jouer  vingt-huit  doubles  canons  contre  ceste  ville. 
Le  comte  Herman  de  Berg,  qui  y  commandoit  pour 
le  roy  d'Espagne ,  sommé  par  un  trompette  de  se  ren- 
dre, luy  respondit  :  «Dites  à  mon  cousin  le  prince 
Maurice  que  je  luy  donne  le  bon- jour,  mais  que  je 
garderay  la  ville  au  Roy  mon  maistre  tant  que  l'ame 
me  battra  au  corps.  »  A  ceste  responce  ce  ne  furent 
plus  que  canonnades,  et,  sans  aucun  relasche,  il  fut  tiré 
quatre  mil  coups  de  canon.  Pendant  ceste  furieuse  bat- 
terie le  prince  fit  amener  quelques  navires  sur  les- 
quelles fut  dressé  un  pont  dans  le  havre  pour  aller  à 
l'assaut;  mais  le  pont  s'estant  trouvé  court,  cela  fut 
sans  effect.  Les  assiégez,  s'estans trouvez  avec  sept  enr 
seignes  à  la  bresche ,  en  repoulserent  quelques  An- 
glois  lesquels  marchoient  à  la  pointe  et  s'estoient 
jettez  du  haut  en  bas  du  pont ,  et  avoient  franchy  le 
cay ,  mais,  ne  se  voyans  suivis,  quelques-uns  d'eux  fu- 
rent tuez,  et  les  autres  se  retirèrent.  Le  prince,  voyant 

la  contenance  des  assiégez ,  fit  soudain  tirer  deux  vo- 
tées de  canon  dans  la  bresche,  qui  en  tua  quantité, 
et  y  fut  mesmes  blessé  le  susdit  comte  Herman  ;  ce  qui 
fut  occasion  que  le  lendemain,  ainsi  que  l'on  recom- 
mençoit  la  batterie ,  les  assiégez  demandèrent  à  parle- 
menter. Le  prince,  qui  desiroit  d'avoir  ceste  ville,  leur 
accorda  incontinent  la  composition  ,  et  permit  aux 
soldats  assiégez  d'en  sortir  vies  et  bagues  sauves. 

Le  prince,  poursuivant  sa  bonne  fortune,  passant 
outre,  entra  au  pays  Groëningeois,  où  il  assiégea  la 
grande  forteresse  de  Delfziel ,  qui  se  rendit  à  luy  le 
deuxiesme  juillet,  puis  il  prit,  aux  environs  de  Groe- 
ningue,  les  forts  de  l'Oslach,  d'Immentil  et  de  Dam, 
et  se  prépara  pour  assiéger  les  Groëningeois.  Aussi- 
tostque  le  duc  de  Parme  eut  receu  nouvelles  du  siège 
de  Deventer,  ne  pensant  pas  que  le  prince  Maurice 
deust  emporter  ceste  ville  en  si  peu  de  temps,  il  assem- 
bla tout  ce  qu'il  put  de  troupes  pour  y  aller  au  se- 
cours; mais,  estant  arrivé  à  Marienboom  au  pays  de 
Cleves ,  où  il  avoit  délibéré  de  passer  le  Rhin  pour 
attaquer  en  campagne  le  prince  et  les  Holandois,  il  en 
entendit  la  reddition;  ce  qui  fut  cause  qu'il  n'alla  pas 
plus  avant  et  demeura  quelque  temps  en  ce  pays-là  , 
où  le  sieur  de  Glem,  gouverneur  de  Numeghe,  et 
quelques  habitans  le  vindrent  prier  de  les  délivrer  du 
fort  de  Knotzembourg  dont  nous  avons  parlé  cy  des- 
sus, et  lequel  estoit  à  l'opposite  de  leur  ville.  On  luy 
en  fit  l'expédition  si  aysée  qu'il  résolut  d'y  aller,  et 
fit  passer  le  Rhin  à  toute  son  armée  le  quinziesme  de 
juillet,  sur  les  barques,  bateaux  et  pontons  qu'il  put 
recouvrer.  Le  duc,  ainsi  entré  enlaBetuve,  envoya  in- 
vestir ledit  fort  de  Knotsembourg ,   où  il  fit  tout  ce 

qu'un  chef  de  guerre  tel  qu'il  estoit  de  voit  faire  pour 
assiéger  une  place  si  près  de  son  ennemy  ;  tellement 
que  la  batterie  commença  le  vingt  -deuxiesme  juillet 
avec  neuf  pièces  de  canon;  mais  ce  fort  n'estant  que 
de  terre,  tout  ce  qu'il  y  fit  fut  sans  effect. 

Aussi-tost  que  le  prince  Maurice  sceu^;  que  le  duc 
de  Parme  estoit  entre'  dedans  laBetuve,  il  quitta  Groë- 
ninghe,  et  vint  passer  le  Rhin  à  Ârnhem  en  Gueldre 
sur  un  pont  de  bateaux  qu'il  fit  dresser  en  toute  dili- 
gence. Ses  troupes  passées  ,  il  dressa  une  embuscade, 
tant  de  cavalerie  que  d'infanterie,  sous  la  conduite  du 
comte  de  Solms  et  du  chevalier  Veer,  colonel  des  An- 
glois,  laquelle  il  mit  proche  le  Rhin  ;  puis  il  envoya 
recognoistre  le  camp  du  duc  par  deux  cornettes,  les- 
quelles, estans  descouvertes,  furent  aussi-tost  chargées 
par  Pierre  François  Nicelly,  grand  cavallerizzo,  et  ca- 
pitaine de  la  compagnie  de  la  garde  dudit  duc,  lequel 
commandoit  en  ce  quartier  là  avec  quatre  cents  che- 
vaux. Ces  deux  cornettes  ,  ayant  quelque  peu  opinias- 
tré  le  combat ,  se  mirent  en  un  instant  à  la  fuite.  Ni- 
celly ,  ne  se  souvenant  du  commandement  que  le  duc 
de  Parme  luy  avoit  fait  le  jour  d'auparavant  en  faisant 
la  reveuë  de  son  armée ,  où  il  luy  commanda  expres- 
sément que  quelque  attaque  que  l'on  luy  vinst  faire 
de  ne  s'engager  au  delà  du  premier  pont  qu'il  luy 
monstra,  fit  tout  le  contraire  de  ce  commandement, 
et ,  ne  pensant  à  l'embuscade  que  le  prince  luy  avoit 
dressée,  il  passa  ce  pont  poursuivant  ces  deux  cornet- 
tes dont  il  en  print  une  et  quelques  prisonniers ,  ce 
qu'il  faisoitpour  acquérir  de  l'honneur  :  mais  aussi-tost 
qu'il  eut  passé  l'embuscade ,  les  fuyards  s'arresterent 
court,  et  tournèrent  teste.  Nicelly,  se  voyant  attaqué 

par  les  flancs  de  nombre  de  mosquetaires,  voulut  re- 
tourner pour  venir  regaigner  le  pont  ;  mais  il  trouva 
la  cavalerie  du  prince  en  teste  qui  le  vint  charger  si 
rudement,  que  toute  la  sienne,  estant  environnée  de 
tous  costez,  fut  entièrement  desfaicte ,  Nicelly  pris  avec 
Alfonse  d'Avalos,  frère  bastard  du  marquis  du  Guast, 
Desiderio  Manfredi,  Senigaglia,  ArnatuccietPadiglia, 
tous  capitaines  de  cavalerie;  ces  deux  derniers,  blessez 
à  mort,  moururent  peu  après.  En  ce  combat,  outre  les 
morts,  parmy  lesquels  il  se  trouva  plusieurs  gentils- 
hommes italiens  et  espagnols,  les  victorieux  gaigne- 
rent  deux  cents  cinquante  chevaux  et  deux  coi  nettes, 
sçavoir,  celles  de  Nicelly  et  de  Jerosme  Caraffe,  lequel, 
estant  blessé  à  la  teste,  trouva  moyen  de  se  sauver. 
Ceste  desfaicte  fut  en  partie  cause  que  le  duc  de  Parme 
fut  contraint  de  lever  le  siège  de  devant  Knotsembourg, 
ce  qu'il  fit  toutesfois  en  plein  midy,levingt-cinquiesme 
juillet,  pour  monstrer  au  prince  Maurice,  ainsi  que 
plusieurs  ont  escrit,  qu'il  ne  levoit  ce  siège  par  con- 
trainte, ains  par  obeyssance  et  suivant  les  lettres  du 
roy  d'Espagne ,  qui  luy  mandoit  clie  senza  dilata 
di  tempo  passasse  con  quel  piii  di  gente  cli  assembrata 
avesse  a  soccorrer  le  cose  di  Francia,  lasciando  pero 
gli  StatiBassi  in  quella  miglio r  sicuressa  che potesse  ( '  ) . 
Plusieurs  firent  des  discours  sur  lalevée  de  ce  siège: 
ceux  qui  escrivoient  en  faveur  du  prince  Maurice  et 
des  Estats  disoient  qu'ils  avoient  chassé  le  duc  de  de- 
vant Knotzembourg  et  des  environs  de  Numeghe,  et 
que  s'il  eust  attendu  davantage,   qu'il  estoit  certain 

U)  Que,  sans  délai,  il  marchât,  avec  le  plus  de  troupes  qu'il  pourroit 
rassembler,  au  secours  des  catholiques  de  France ,  prenant  toutefois  les 
mesures  les  plus  efficaces  pour  la  sûreté  des  Pays-Bas. 

qu'avec  les  navires  de  Holande  qui  devaloient  pour  le 
venir  comme  enfermer,  ledit  duc  eustesté  entièrement 
desfaict;  car,  disoient-ils,  il  estoit  tellement  contraint 
de  lever  ce  siège,  qu'il  laissa  deux  pièces  d'artillerie 
en  la  puissance  des  Hollandois,  lesquelles  il  ne  put 
emmener ,  et  quelques  pontons  que  l'on  mit  au  fond 
de  l'eau ,  et  mesmes  que  le  duc  sortant  de  Numeghe  , 
les  habitans  se  brocardèrent  tout  haut  de  luy.  Aussi 
le  prince  Maurice  dèslors  fut  maistre  de  la  campagne , 
tant  en  Gueldres  qu'en  Frise,  les  Espagnols  n'y  osans 
paroistre  hors,  de  leurs  garnisons;  ce  qui  fut  cause 
que  le  prince  n'ayant  point  d'ennemis  à  combattre  en 
campagne,  il  s'en  alla  assiéger  Hulst  en  Flandres  au 
pays  de  Vaës ,  qui  se  rendit  à  luy  par  composition  , 
d'où  il  s'en  revint  assiéger  Numeghe,  ainsi  que  nous 
verrons  cy-après. 

Ceux  qui  escrivirent  en  faveur  de  l'Espagne  disoient 
que  la  retraicte  que  fit  le  duc  de  Parme  de  devant 
Knotsembourg  estoit  digne  de  grande  louange,  pource 
qu'il  la  fit  en  plain  jour,  et  à  la  barbe  de  son  ennemy 
qui  estoit  plus  fort  beaucoup  que  luy,  sans  perdre  un 
homme,  passant  un  large  fleuve  avec  son  artillerie,  sa 
cavalerie  et  tout  son  bagage ,  en  cinq  heures.  Toute 
retraicte  d'armée  qui  se  fait  de  jour  au  devant  d'une 
autre  armée  ennemie  ne  s'est  jamais  gueres  faicte  sans 
une  desroute  et  sans  confusion  ,  et  toutesfois  ce  duc 
fit  ceste  -  cy  sans  perte ,  par  le  moyen  des  tranchées 
qu'il  fit  faire,  avec  des  forts,  où,  cependant  qu'il  faisoit 
passer  l'eau  à  son  canon  et  à  sa  cavalerie,  il  y  amusa 
son  ennemy  ;  puis,  ayant  fait  retirer  les  siens  de  la  pre- 
mière tranchée  qu'il  avoit  fait  faire  entre  le  Vahal  et 
la  levée  du  costé  d'où  venoit  le  prince  Maurice ,  il 
4o.  iG 

fit  faire  ferme  au  premier  fort  cependant  que  ceux  de 
la  première  tranchée  se  retiroient  eu  la  seconde,  et 
que  son  infanterie  passoit  l'eau  avec  tout  le  bagage;  il 
fit  retirer  ses  troupes  de  tranchée  en  tranchée  jusques 
à  la  dernière  et  au  dernier  fort,  où  il  fit  faire  ferme  à 
mille  fantassins  qui  passèrent  les  derniers.  Le  prince 
son  fils,  qui  estoit  venu  d'Italie  pour  le  veoir,  quoy  qu'il 
fust  bien  jeune  d'aage ,  se  trouva  en  ceste  retraicte.  Le 
duc,  le  voyant  actif  à  faire  passer  les  troupes  suivant 
ce  qu'il  avoit  ordonné,  luy  dit  :  Non  vi  ajfannate 
tanto ,  ranucchio,  ch'  as  s  ai  fa  presto  ch}  fa  bene  (0. 
Il  luy  vouloit  monstrer  qu'il  n'estoit  point  contraint 
de  se  retirer  par  la  force  ,  et  qu'ez  actions  telles  que 
celle  là ,  il  falloit  que  Fasseurance  et  la  patience  do- 
minassent sur  la  crainte  du  danger  et  sur  la  hastiveté. 
TI  monstra  à  ce  coup  là  au  prince  Maurice,  qui  pen- 
soit  le  contraindre  au  combat,  qu'un  advisé  chef  d'ar- 
mées comme  il  estoit  n'y  peut  estre  contraint  s'il  ne 
veut.  Tl  l'avoit  assez  donné  à  cognoistre  aux  François 
quand  il  se  retrancha  au  marais  près  de  Chelles ,  ainsi 
que  nous  avons  dit  l'an  passé,  et  le  leur  monstra  encor 
depuis  à  Caudebec,  ainsi  que  nous  dirons  l'an  suyvant. 
Le  duc  de  Parme  s'estant  retiré  dans  Numeghe,  il 
tint  un  conseil  où  il  fut  ordonné  que  Verdugo  avec 
trois  cents  chevaux  et  deux  mille  hommes  de  pied  de- 
meureroient  en  Gueldre  pour  y  defFendre  les  places 
que  le  prince  Maurice  y  attaqueroit  ;  que  trois  com- 
pagnies de  lansquenets  seroient  laissées  dans  Numeghe, 
pour  ce  que  les  habitans  ne  voulurent  souffrir  d'avan- 
tage de  garnison  ;  et  que  tandis  que  ledit  duc  iroit  pren- 

(0  Ne  vous  tourmentez  pas  tant,  mon  fils  :  celui-là  qui  fait  bien  fait 
toujours  assez  vite. 


DE  PÀLMA.  CÀYET.     [l5o,l]  ifâ 

dre  les  eaux  de  Spa  ,  per  divertir  lapodagra,  cagiona- 
tagli  parte  dal  bever  lungo  tempo  acqua,  parte  delV 
estreme  fatiche  sofferte  nelVassedio  di  AnverSa,  nei 
cui  loghi  humidi  naturalmente  stando  spesso  anche 
nelVacquafin  al  ginocchio,pervolersi  trovar  présente 
a  tutte  quelle  attioni  militari  (T)  ,  comme  dit  Cam- 
pana,  que  l'on  feroit  advancer  au  secours  du  duc  de 
Mayenne  et  de  ceux  de  l'union  en  France  don  Charles , 
prince  d'Ascoli,  fils  naturel  du  roy  d'Espagne,  qui  n'a- 
voit  bougé  de  la  frontière  de  Flandres  et  de  France, 
avec  quelques  troupes  ;  que  Ton  tascheroit  aussi  d'ap- 
paiser  les  mutinez  de  Diest,  Herental  et  Lieve,  pour 
s'acheminer  en  France  dez  que  ledit  duc  seroit  de  re- 
tour de  Spa,  suivant  la  volonté  du  roy  d'Espagne.  De 
ce  qui  advint  de  toutes  ces  choses  nous  le  dirons  cy- 
après.  Voyons  ce  qui  se  fit  en  France  depuis  le  siège 
de  Chartres. 

Après  le  siège  de  Chartres  nous  avons  dit  que  le 
Roy  alla  à  Senlis  ,  et,  voyant  que  le  duc  de  Mayenne, 
ayant  repris  Chasteautierry,  s'estoit  retiré  sans  tenir  la 
campagne  ,  Sa  Majesté  sépara  aussi  son  armée,  et  les 
troupes  qui  restèrent  auprès  de  luy  furent  logées  en 
divers  endroits  de  l'Isle  de  France.  Quant  à  luy  il  s'en 
alla  à  Compiegne,  pensant  faire  réussir  la  resolution 
que  le  marquis  de  Menelay  avoit  prise  de  luy  rendre 
La  Fere  en  Picardie  et  de  se  remettre  à  son  service  ; 
mais  ceste  practique  ne  sceut  estre  si  secrettement  me- 
née qu'elle  ne  fust  descouverte  ;  dont  s'ensuivit  Passas- 

(0  H  vouloit  calmer  la  goutte  qu'il  avoit  prise,  soit  pour  n'avoir  bu 
long-temps  que  de  l'eau,  soit  par  suite  des  fatigues  qu'il  avoit  éprouvées 
au  siège  d'Anvers,  se  tenant  souvent  dans  l'eau  jusqu'aux  genoux  ,  afin 
d'être  présent  à  toutes  les  opérations  de  ce  siège. 

l6. 

sinat  dudit  sieur  marquis  de  Meneïay  par  des  gens 
qu'aposterent  aucuns  de  ceux  de  l'union,  la  plus-part 
desquels  ont  esté  depuis  pendus,  après  que  le  Roy  fut 
rentré  dans  Paris.  Ceste  place  avoit  esté  surprise  par 
ledit  sieur  marquis  sur  le  sieur  d'Estrée ,  qui  estoit 
royal,  dez  Tan  1589,  et  l'avoit  tôusjours  tenue  pour 
la  ligue.  Ce  marquis,  qui  avoit  sceu  que  ceste  place 
estoit  demandée  par  le  duc  de  Parme  à  ceux  de  l'u- 
nion pour  servir  de  reti  aicte  aux  armées  du  roy  d'Es- 
pagne, ne  vouloit  que  ses  labeurs  fussent  pour  l'Espa- 
gnol, tellement  que,  par  l'admonition  que  M.  de 
Pienne  son  père  luy  fit  (  qui  estoit  fort  affectionné  au 
party  royal  ),  il  s'estoit  résolu  de  se  remettre,  luy  et  sa 
place ,  en  l'obeyssance  du  Roy  ;  mais  il  en  advint  tout 
au  contraire,  car  ledit  sieur  marquis  fut  assassiné,  et 
la  place,  dont  le  visseneschal  de  Montelimar  fut  pour- 
veu  du  gouvernement  par  ceux  de  l'union,  tomba  sous 
la  puissance  de  l'Espagnol.  Sur  ce  que  le  prince  d'As- 
coli  vint  au  secours  de  ceux  de  l'union ,  les  relations 
italiennes  disent  que  pour  sa  retraicte  il  Farnese  aveva 
ottenuto  daprincipi  délia  legaLa  Ferrai1) ,  qui  est  une 
forte  place  en  Picardie,  située  dans  des  prairies  où  se 
joignent  les  rivières  d'Oyse  et  de  Serre,  qui  environnent 
et  rendent  ceste  place  fort  aisée  à  deffendre  et  malaisée 
à  assaillir.  Le  long  siège  que  le  Roy  tint  devant  en  Tan 
1596,  ainsi  que  nous  dirons,  doit  servir  d'exemple 
à  l'advenir  aux  François  de  ne  donner  jamais  de  place 
aux  estrangers  qu'ils  appellent  à  leur  secours  en  leurs 
divisions.  Les  chefs  de  l'union  aussi  malagevolmente 
s'indussero  a  dar  quella  piazza  (2),   pour  beaucoup 

(T)  Farnése  avoit  obtenu  des  princes  de  la  ligue  la  ville  de  La  Fère. 
(a)  Difficilement  se  prêtèrent  à  faire  celte  paix. 

de  considérations  et  de  respects  que  le  duc  de  Parme 
ne  trouvoit  pas  bons  ;  aussi  lie  voulut  il  faire  advancer 
aucun  secours  que  ceste  place  ne  fust  livrée  à  ceux 
qu'il  ordonneroit  :  ce  qu'ayant  esté  fait ,  il  y  envoya 
une  bonne  garnison  d'Espagnols  et  de  lansquenets, 
lesquels,  afiin  que  les  habitans  ne  fissent  quelque  en- 
treprise contr'eux ,  y  firent  une  citadelle  pour  mieux 
conserver  ceste  place  au  roy  d'Espagne. 

Durant  le  susdit  siège  de  Chartres  M.  d'Espernon 
estoit  allé  avec  ses  troupes  en  son  gouvernement  de 
Boulenois,  là  où  en  une  rencontre  il  desfit  la  cavalerie 
qui  estoit  en  garnison  dans  Montreuil ,  print  le  gou- 
verneur et  son  gendre  prisonniers,  et  quelques  autres 
capitaines  ;  puis,  ayant  donné  Tordre  requis  au  Bou- 
lenois, il  revint  pour  trouver  le  Roy  ;  mais,  passant  au- 
près de  Pierre-Fons,  et  ayant  assiégé  ce  chasteau,  il 
advint  qu'il  fut  blessé  d'une  harquebuzade  qui  luy 
perça  la  joue  et  luy  abbatit  quelques  dents,  la  balle 
estant  sortie  au  dessous  du  menton  ;  ce  qui  fut  cause 
que  ses  gens  levèrent  le  siège,  voyans  leur  chef  blessé. 

Après  que  le  Roy  fut  retourné  des  environs  de 
La  Fere,  il  vint  retrouver  son  armée  à  Villepreux, 
où  il  se  fit  une  grande  assemblée  de  princes  et  sei- 
gneurs. L'exécution  de  ce  qui  y  fut  résolu  se  verra  cy 
après.  Le  29  de  may  Sa  Majesté  en  partit  et  vint  loger 
à  Montfort  Lamaulry,  d'où  M.  de  La  Noue  partit  pour 
aller  trouver  M.  le  prince  de  Dombes ,  pour  l'accom- 
pagner à  faire  la  guerre  en  Bretaigne  contre  le  duc  de 
Mercœur  et  les  Espagnols.  Le  lendemain  le  Roy  alla 
à  Mante,  où  les  chevaliers  du  Sainct  Esprit  y  firent  la 
solemnité  de  cest  ordre  dans  l'église  Nostre  Dame 
le    jour  delà  Pentecouste,  là  où  assistèrent  messieurs 

de  Nevers,  de  Luxembourg,  de  La  Guiche,  et  autres 
chevaliers  dudit  ordre.  Le  lendemain  ledit  sieur  duc 
de  Nevers  partit  pour  s'en  aller  en  son  gouvernement 
de  Champagne  faire  la  guerre  ;  et  le  Roy  s'en  alla  à 
Vernon  pour  faire  l'entreprise  sur  Louviers ,  laquelle 
s'exécuta  le  sixiesme  jour  de  juin. 

Geste  entreprise  fut  tramée  par  un  nommé  le  capi- 
taine Marin,  homme  fort  accord,  lequel,  ayant  esté 
mis  dans  le  chasteau  de  Vaudreuil  par  le  sieur  du 
Raulet,  gouverneur  pour  le  Roy  dans  le  Pont  de  Lar- 
che,  prit  tant  de  cognoissance  et  familiarité  avec  les 
gentilshommes  et  autres  gens  de  guerre  de  ces  quar- 
tiers là,  qu'après  que  ledict  sieur  du  Raulet  l'eut  mis 
hors  de  Vaudreuil  pour  quelques  paroles  qu'il  y  eut 
entr'eux  deux,  il  ne  laissa  pas  de  demeurer  au  pays 
chez  ses  amis,  et  depuis  print  cognoissance  à  un  habi- 
tant de  Louviers,  qui  estoit  capoial  à  la  porte  par  où 
l'on  sort  de  Louviers  pour  aller  à  Rouen,  qui  estoit 
fort  catholique,  quoique  son  père  eust  esté  de  la  reli- 
gion prétendue  reformée.  Marin  sceut  si  dextrement 
manier  ce  caporal  en  devisant  des  conditions  des  habi- 
tans  de  Louviers,  de  leur  rudesse  et  des  cruautez  qu'ils 
avoient  exercées  le  temps  passé,  tant  contre  les  hugue- 
nots de  leur  ville  et  des  environs,  que  contre  les  ca- 
tholiques royaux,  que  ce  caporal,  de  parole  en  parole, 
luy  ouvrit  son  cœur  et  luy  dit  qu'autres-fois  ceux  de 
Louviers  avoient  fait  mourir  son  père  pour  sa  religion  , 
après  l'avoir  traisné  sur  une  claye  et  fait  mille  indi- 
gnitez,  mais  que  pour  cela  il  n'en  vouloit  d'autre  ven- 
geance. Le  capitaine  Marin ,  luy  ayant  répliqué  qu'il 
en  devoit  avoir  toutesfois  du  ressentiment,  et  que, 
s'il  vouloit,  il  pouvoit  en  tirer  la  raison  en  faisant 

prendre  Louviers  pour  le  service  du  Roy,  qui  luy  en 
donneroit  recompense,  ce  caporal  luy  dit  que  cela  me- 
ritoit  bien  d'y  penser,  et  qu'une  autresfois  ils  en  traic- 
teroient.  Sur  cela  l'un  et  l'autre  se  séparèrent.  Mais 
Marin  solicita  tant,  que  le  caporal  le  vint  retrouver  en 
une  maison  auprès  de  Louviers,  où,  ayans  devisé  de 
plusieurs  manières  pour  pouvoir  remettre  ceste  ville 
en  l'obeyssance  royale ,  le  caporal  luy  dit  qu'il  en 
f  feroit  faire  la  surprise  sans  perte  d'hommes ,  pourveu 
que  l'on  luy  promist  que  l'on  n'y  exerceroit  aucun 
pillage  ny  aucune  rançon.  Marin ,  désirant  en  sçavoir 
la  manière,  l'asseura  qu'il  ne  s'y  feroit  aucune  hos- 
tilité. Alors  le  caporal  luy  dit  qu'il  avoit  moyen  de 
tenir  la  porte  ouverte  et  faire  entrer  tant  de  gens  de 
guerre  qu'il  voudroit  dans  Louviers,  pourveu  que 
l'on  y  vinst  à  l'heure  qu'il  diroit,  mesmes  que  le  pres- 
tre  qui  estoit  à  la  guette  dans  le  clocher  estoit  de  ses 
amis,  et  qu'il  le  feroit  condescendre  à  son  dessein,  et 
quil  ne  sonneroit  point  quand  il  descouvriroit  les 
royaux.  Marin  ayant  jugé  ce  moyen  pour  le  meilleur, 
dit  qu'il  vouloit  parler  au  prestre,  et  qu'il  leur  failloit 
encor  gaigner  un  tiers  affidé  pour  s'entredonner  les 
advertissemens  nécessaires.  Le  caporal  luy  dit  :  «  Ne 
vous  souciez  de  cela,  j'ay  un  amy  qui  est  huillier,  et 
duquel  ceux  de  Louviers  ont  faict  mourir  le  père  de 
mesme  façon  que  le  mien,  qui  fera  ceste  charge.  »  Ma- 
rin, qui  veut  voir  clair  en  ceste  affaire,  voulut  parler 
au  prestre  et  àFhuillier,  ce  qui  fut  fait,  et  banquetèrent 
deux  ou  trois  fois  ensemble,  où  il  leur  fit  promesse  de 
dix  mille  escus  de  recompense.  Les  voylà  tous  quatre 
d'accord,  il  n'est  plus  besoin  que  de  l'exécution.  Or,  ce- 
pendant que  Marin brassoit  ceste  surprise,  il  s'addressa 

à  M.  de  Larchan,  gouverneur  d'Evreux  pour  le  Roy, 
affin  de  luy  donner  des  gens  pour  l'exécuter;  mais,  ne 
luy  en  voulant  déclarer  le  secret,  ce  seigneur  ne  vou- 
lut rien  entreprendre.  Du  depuis  il  s'addressa  au  sieur 
de  Sainct  Bonnet,  neveu  de  M.  de  Pontcarré,  qui  luy 
conseilla  d'en  parler  au  sieur  du  Raulet.  Marin ,  pour 
le  meseontentement  qu'il  avoit  de  luy,  n'y  vouloit  con- 
descendre; mais  ledit  sieur  de  Sainct  Bonnet,  luy  ayant 
asseuré  qu'il  le  feroit  rendre  content  et  satisfaict,  prac- 
tiqua  entr'eux   une  entreveuë    où  ils  résolurent  tous 
trois  d'en  aller  parler  au  Roy  :  ce  qu'ils  firent  à  l'instant, 
et  le  vindrent  trouver  vers  Mante,  là  où,  suivant  la 
promesse  du  capitaine  Marin,  les  dix  mille  escus  fu- 
rent promis  aux  trois  entrepreneurs ,  et  à  luy  autres 
dix   mille.  Pour  exécuter  ceste  entreprise  toute  l'ar- 
mée s'achemina  vers  Louviers.  Le  baron  de  Biron  fut 
chargé  d'y  conduire  les  gens  de  pied,  et  le  sieur  du 
Raulet  et  quelques-uns  des  siens  de  se  tenir  en  une 
embuscade  proche  de  la  ville  pour  se  rendre  maistres 
de  la  porte  en  attendant  ledit  sieur  de  Biron.  Tout  se 
prépare  pour  l'exécution.  Le  prestre   qui  estoit  à  la 
guette  du  clocher  de  Louviers  descendit  et  se  vint 
rendre  à  la  porte  avec  le  caporal.  Sept  soldats  déter- 
minez entrèrent  dans  la  porte  de  Louviers  avec  les  es- 
charpes  noires,  et  s'amusèrent  à  parler  au  caporal  pour 
se  saisir  du  corps  de  garde.  L'huillier  va  advertir  le 
sieur  du  Raulet  de  s'advancer  :  ce  qu'il  fit,  accompagné 
du  prevost  Morel  et  du  capitaine  Saincte  Catherine  et 
de  quelques  autres,  lesquels  se  rendirent  maistres  de 
la  porte  où  ledit  caporal  fut  mesmes  blessé,  n'ayant 
assez  tost  pris  son  escharpe  blanche,  et  eust  esté  tué  si 
le  prevost  Morel  ne  l'eust  recognu.  Ceste  exécution  ne 

se  put  faire  sans  que  l'alarme  ne  fust  incontinent  don- 
née par  toute  la  ville.  Ce  que  voyant  ledit  sieur  du 
Raulet,  il  résolut  de  donner  jusques  aux  halles  avec  le 
prevost  Morel  et  quelques  autres  :  ce  qu'ils  firent, 
crians  Vive  le  Roj!  mais  ils  trouvèrent  les  habitans, 
qui  dez  le  premier  bruit  avoient  couru  aux  armes,  ran- 
gez en  trois  escouades,  là  où  il  y  eut  longuement  com- 
batu,  tant  que  Fontaine-Martel  eut  loisir  de  rentrer 
dans  la  ville,  d'assembler  ses  gens  et  de  repoulser  ledit 
sieur  du  Raulet  jusques  auprès  de  la  porte  par  où  il 
estoit  entré.  Le  prevost  Morel  estant  retourné  à  la 
porte,  il  la  trouva  abandonnée,  n'y  ayant  plus  qu'un 
soldat  qui  avoit  mis  un  drap  blanc  qu'il  avoit  trouvé 
dans  le  corps  de  garde  pour  signal  au  baron  de  Biron, 
lequel,  depuis  l'entrée  du  sieur  du  Raulet,  demeura 
plus  d'une  grande  demie  heure  à  venir,  ce  qui  cuyda 
rendre  l'entreprise  sans  effect.  Du  Raulet ,  estant  ainsi 
contraint  de  se  retirer  dans  la  porte,  se  vid  poursuivy 
de  soixante  harquebusiers,  et  Morel,  estant  descendu 
d'une  guérite  où  il  estoit  allé  pour  voir  si  le  baron  de 
Biron  ne  venoit  point,  receut  tant  d'harquebuzades 
dans  sa  cuirasse,  sans  que  pas  une  ne  le  blessast,  qu'il 
en  bransla.  En  ce  péril  il  s'advisa  de  crier  :  «  Ça,  çà, 
compagnons,  c'est  icy,  à  moy,  à  moy  !  »  ce  qui  fut  cause 
que  les  habitans  se  retirèrent  un  peu ,  pensans  qu'il  y 
eust  là  quelque  embuscade  ;  mais  à  l'instant  entra  le 
baron  de  Biron  avec  ses  troupes  qui  les  repoulserent 
jusques  aux  haies.  Alors  il  y  eut  bien  combatu  l'espace 
de  près  de  deux  heures,  où  en  fin  les  royaux  demeu- 
rèrent maistres  de  la  ville,  après  avoir  perdu  trente 
des  leurs,  et  ceux  de  l'union  quelque  quarante.  Fon- 
taine-Martel demeura  prisonnier  du  Roy,  avec  M.  de 

Sainctes,  evesque  d'Evreux,  qui  fut  mené  à  Caen  où 
il  mourut  peu  de  jours  après.  Les  soldats  incontinent 
se  mirent  au  pillage.  Le  Roy  y  estant  arrivé,  le  fit  def- 
fendi  e;  mais,  aussi-tost  qu'il  fut  party  pour  s'en  retour- 
ner vers  Gaillon,  le  mareschal  de  Biron,  qui  y  estoit 
arrivé  avec  la  cavalerie,  souffrit  que  ceste  ville  fust 
entièrement  pillée,  qui  estoit  fort  riche  pour  ce  qu'elle 
n'avoit  jamais  esté  prise  pour  sa  force,  et  tout  le  bien 
du  plat  pays  avoit  esté  porté  là  dedans  comme  en  lieu 
inexpugnable  pour  y  estre  en  seureté.  Entr'autres 
choses  il  y  eut  grande  quantité  de  toiles  prises.  Ledit 
sieur  du  Pvaulet  y  fut  laissé  gouverneur.  Voylà  ce  qui 
se  passa  en  la  surprise  de  Louviers. 

Quatre  jours  après  le  Roy  alla  coucher  à  Andely, 
d'où  il  partit  le  quatorziesme  dudit  mois  de  juin  pour 
aller  à  Dieppe  y  recevoir  cinq  cents  Anglois  et  des 
munitions;  puis  il  revint  à  Gisors  le  vingt-quatriesme 
trouver  son  armée  que  le  mareschal  de  Biron  condui- 
soit.  De  Gisors  Sa  Majesté  se  rendit  à  Mante,  et,  le 
vingt  neufiesme  dudit  mois,  il  alla  au  devant  de  ma- 
dame de  Bourbon  sa  tante,  abbesse  de  Soissons  ,  que 
ceux  de  l'union  avoient  mise  dehors  de  son  abbaye, 
quoy  qu'elle  fust  plus  que  sexagénaire  :  c'estoit  une 
princesse  très-vertueuse.  M.  le  cardinal  de  Bourbon, 
M.  l'archevesque  de  Bourges,  et  plusieurs  autres  eves- 
ques  qui  avoient  demeuré  à  Tours  depuis  la  mort  du 
feu  Roy,  tenans  le  conseil  d'Estat,  estans  mandez  par 
le  Roy  de  le  venir  trouver,  vindrent  premièrement  à 
Chartres,  où  ils  trouvèrent  M.  le  chancelier  de  Chi- 
verny  avec  l'autre  partie  du  conseil,  lequel  depuis  ne 
fut  plus  divisé  ;  et  toute  ceste  compagnie  vint  avec 
madame  de  Bourbon  et  ledit  sieur  cardinal  à  Mante. 

Ceste  arrivée  se  passa  en  toutes  les  honnestes  récep- 
tions que  l'on  peut  imaginer  entre  de  si  proches  pa- 
rens. 

Le  Roy  toutesfois  avoit  tous] ours  l'œil  sur  ce  que 
faisoient  ses  ennemis.  Il  eut  advis,  ceste  mesme  jour- 
née, que  le  vicomte  de  Tavannes,  le  sieur  de  Villars, 
et  les  autres  chefs  de  la  ligue  en  Normandie,  lesquels 
estoient  dans  Rouen,  avoient  une  entreprise  sur   le 
Pont  de  L'Arche;  ce  fut  ce  qui  le  fit  partir  dez  le  len- 
demain pour  s'en  aller  à  Magny,  où  ayant  joinct  quel- 
ques troupes  il  retourna  sur  le  soir  à  Vernon ,  d'où  il 
partit  incontinent  avec  huict  cents  cuirasses  et  douze 
cents  harquebuziers  à  cheval  et  mil  hommes  de  pied, 
et  arriva  en  ceste  sorte  à  Louviers,  justement  au  poinct 
du  jour.  De  là,  ayant  fait  armer  un  chacun,  il  fit  che- 
miner droict  au  Pont  de  l'Arche;  mais  ceux  de  l'union 
furent  advertis  que  les  royaux  battoient  les   champs 
en  délibération  de  les  attraper,  ce  qui  fut  cause  que 
rien  ne  parut.  Les  troupes  retournèrent  trouver  le  ma- 
reschal  de  Biron  en  l'armée,  et  le  Roy  revint  à  Mante, 
d'où  il  envoya,  le  huictiesme  juillet,  M.  de  Luxem- 
bourg en  Italie  vers  les  Vénitiens  pour  les  maintenir 
en  son  alliance,  ainsi  qu'il  avoit  esté  arresté  au  conseil 
tenu  à  Villepreux,  dont  il  a  esté  faict  mention  cy-des- 
sus.  En  ce  temps  plusieurs  choses  qui  furent  délibérées 
en  ce  conseil  furent  exécutées ,  enti 'autres  deux  edicts, 
l'un  pour  le  restablissement  des  edicts  de  pacification, 
par  lequel  le  Roy  cassoit,  revoquoit  et  annulloit  les 
edicts  de  l'an  i585  et  i588  que  le  feu  Roy  avoit  esté 
contraint  de  faire  par  l'importunité  des  princes  de  la 
ligue,  et  tous  les  jugements,  sentences  et  arrests  don- 
nez en  conséquence  desdits  edicts,  voulant  que  les 

derniers  edicts  de  pacification  advenus  entre  les  royt» 
de  France  et  ceux  de  la  religion  prétendue  reformée 
fussent  entretenus,  gardez  et  observez  par  toute  la 
France,  ainsi  qu'ils  estoient  du  vivant  du  feu  Roy  :  le 
tout  par  provision,  jusques  à  ce  qu'il  eust  pieu  à  Dieu 
luy  donner  la  grâce  de  reunir  tous  ses  subjects  par 
l'establissement  d'une  bonne  paix  en  son  royaume ,  et 
pourvoir  au  fait  de  la  religion,  ainsi  qu'il  l'avoit  pro- 
mis à  son  advenement  à  la  couronne. 

L'autre  edict  contenoit  deux  clauses.  Par  la  pre- 
mière le  Roy  promettoit  de  maintenir  la  religion  ca- 
tholique, et  la  seconde  estoit  contre  le  nunce  Landriano, 
envoyé,  comme  nous  avons  dit  cy  dessus,  par  le  pape 
Grégoire  xiv  pour  fulminer  contre  les  catholiques  qui 
suivoient  Sa  Majesté,  car,  auparavant  que  ce  nunce 
fust  entré  en  France,  il  avoit  fait  publier  une  patente 
que  s'il  y  venoit  qu'il  vinst  vers  luy,  et  qu'il  seroit  ho- 
norablement receu;  mais  que>  s'il  se  retiroitvers  ceux 
de  l'union  qui  estoient  ses  ennemis,  il  commandoit 
que  tous  ses  subjects  n'eussent  aucunement  à  luy  obeyr. 
Les  mots  dudit  edict  que  j'ay  adjoustez  icy,  donneront 
assez  à  cognoistre  son  intention  et  ce  qui  se  passa  en 
ce  temps-là. 

«  Cest  ardent  désir  que  nous  avons  cy-devant  porté, 
premièrement  comme  prince  chrestien  et  soigneux  par 
bonnes  œuvres  d'en  mériter  le  tiltre ,  et  puis  pour  le 
rang  que  nous  avons  tousjours  tenu  en  ce  royaume, 
et  l'interest  que  nous  avons  à  la  conservation  de  ce  qui 
est  de  la  dignité  d'iceluy,  s'est  en  nous  augmenté  et 
accreu  autant  qu'il  est  compréhensible  depuis  le  fu- 
neste accident  de  la  perte  du  feu  Boy  dernier,  nostre 

très-honoré  seigneur  et  frère,  qu'il  a  pieu  à  Dieu  ,  par 
le  droict  de  légitime  succession,  nous  appeller  à  ceste 
couronne,  et  que  nous  nous  sommes  sentis  chargez  et 
responsables  de  la  conservation  de  tant  de  peuples,  et 
avec  pouvoir  et  authorité  d'ordonner  nous-mesmes  de 
ce  qu'auparavant  nous  ne  pouvions  qu'intercéder  en- 
vers les  autres.  Ce  fut  aussi  le  premier  acte  que  nous 
voulusmes  faire  en  ceste  dignité  souveraine  que  dé- 
clarer solemnellement  que  nous  ne  desirions  rien  plus 
que  la  convocation  d'un  sainct  et  libre  concile,  par 
lequel  ce  qu'il  y  a  de  différent  et  discordant  au  faict 
de  la  religion  peut  estre  si  bien  esclaircy  et  vuidé, 
qu'il  ne  peut  jamais  estre  en  aucune  dispute  et  incer- 
titude; et  que  pour  nostre  particulier  nous  ne  portions 
nulle  opiniastreté  ou  presumption  de  science  ou  doc- 
trine; que  nostre  intention  estoit  de  recevoir  plus  vo- 
lontiers que  jamais  toute  bonne  instruction  qui  nous 
pourroit  estre  donnée,  et,  si  par  icelle  Dieu  nousfai- 
soit  la  grâce  derecognoistre  si  nous  sommes  en  erreurs, 
de  nous  en  départir,  et  nous  réduire  à  ce  qu'il  per- 
mettra que  nous  verrons  et  jugerons  estre  de  nostre 
salut  et  de  ses  commandements:  ayans  cependant  juré 
et  promis  que  nous  ne  changerions  ou  innoverions,  ny 
ne  souffririons  estre  rien  changé  ou  innové  au  fait  et 
exercice  de  la  religion  catholique,  apostolique  et  ro- 
maine, laquelle  nous  voulons  conserver  et  maintenir, 
et  ceux  qui  font  profession  d'icelle,en  toutes  les  autho- 
ritez,  franchises  et  libertez,  comme  il  est  particuliè- 
rement porté  par  l'acte  de  ladite  déclaration  signée  de 
nous,  et  qui  a  esté  veue  et  registrée  en  toutes  nos 
cours  de  parlement.  Ce  qu'ayant  esté  ainsi  cognu  et 
notoire  à  un  chacun,  devoit  suffire  pour  amortir  et 

esteindre  ceste  guerre  de  rébellion ,  si  le  prétexte  qu'en 
ont  pris  les  autheurs  d'icelle  eust  esté  véritable,  et  qu'il 
fust,  comme  ils  le  publient,  sur  le  fait  de  la  religion, 
pour  le  bien  de  laquelle  la  convocation  dudit  concile,  et 
nostre  submission  particulière  à  une  nouvelle  instruc- 
tion, estoit  le  meilleur  acheminement  qui  s'y  pouvoit 
désirer.  Mais  eux,  qui  craignent  et  abhorrent  le  plus 
ce  qu'ils  veulent  persuader  de  désirer  le  mieux,  qui 
fuyent  la  lumière  pour  demeurer  dans  les  ténèbres, 
lesquelles  tiennent  en  protection  les  crimes,  pressez  de 
leurs  consciences  qui  leur  en  sont  autant  de  juges  ir- 
réprochables, ayans  plus  de  soin  de  se  parer  contre  la 
justice  des  hommes  que  contre  celle  de  Dieu,  quand 
ils  ontveu  plus  de  disposition  à  l'ordre,  c'est  lors  qu'ils 
se  sont  précipitez  en  la  plus  grande  confusion,  et,  par 
leurs  seuls  deportements,  ils  se  sont  eux-mesmes  con- 
vaincus comme  malicieusement  ils  ont  abusé  d'un 
sainct  nom  de  religion  pour  couvrir  leur  insatiable 
ambition.  Les  premiers  mouvemens  et  le  temps  de  leur 
souslevation  les  manifeste  assez,  s'estans  rebellez  sous 
le  nom  et  prétexte  de  ladite  religion  contre  le  feu  Roy, 
nostre  très-honoré  seigneur  et  frère,  qui  a  tousjours 
esté  très-catholique,  et  lors  que  plus  iî  faisoit  la  guerre 
pour  la  religion  catholique.  La  continuation  de  leurs 
procédures  a  tousjours  depuis  confirmé  le  premier  ju- 
gement que  l'on  en  a  deu  faire,  tant  que,  sans  qu'il 
ait  esté  besoing  de  plus  particulière  information,  ils 
ont  d'eux-mesmes  descouvert  si  clairement  leurs  des- 
seins, qu'il  n'y  a  si  simple  qui  ne  voye  que  le  faict  de 
la  religion  dont  ils  s'arment  le  plus,  c'est  dequoy  il 
s'y  agit  le  moins.  Les  ligues  et  associations  qu'ils  ont 
faictes  pour  l'invasion  de  ce  royaume  avec  le  roy  d'Es- 

pagne,  les  ducs  de  Savoye  et  de  Lorraine;  le  partage 
de  toute  l'usurpation  faicte  et  à  faire  qui  est  conclu 
entr'eux  ,tesmoignent  assez  que  ce  trouble  n'est  qu'une 
faction  d'Estat,  qu'ils  ne  tiennent  ceste  guerre  qu'en 
trafic  et  commerce,  et  pour  y  profiter  seulement.  Ce 
n'est  plus  aussi  qu'envers  les  plus  simples  et  ceux  les- 
quels ils  veulent  associer  en  la  despense  seulement  et 
non  au  proffit  qu'ils  en  espèrent,  qu'ils  font  valoir  leurs 
prétextes,  comme  ils  ont  fait  à  l'endroit  des  derniers 
papes,  pour  leur  faire  chèrement  payer  le  tiltre  ima- 
ginaire qu'ils  leur  proposent  de  chefs  et  supérieurs  en 
ceste  cause.  Mais  ceste  leur  malice  fut  bien-tost  des- 
couverte  par  le  feu  pape  Sixte,  que  l'on  a  veu  en  ses 
derniers  jours  se  repentant  d'avoir  esté  par  eux  abusé, 
bien  résolu  de  fulminer  contre  eux  rigoureusement, 
et  plus  qu'à  leur  instigation  il  n'avoit  auparavant  fait 
contre  d'autres.  Ils  ont  depuis  acquis  en  ceste  dignité 
un  sujet  pour  eux  plus  convenable,  pour  3e  moins 
jusques  icy  ;  sa  trop  facile  crédulité  et  la  violente  et 
précipitée  condamnation  qu'il  a  faite  contre  ceux  qui 
n'ont  esté  ouys  ny  défendus,  fait  présumer  qu'il  soit 
plustost  partial  en  ceste  cause  que  père  commun  et 
esgal  à  tous ,  tel  qu'il  devroit  estre.  Ayans  esté  adver- 
tis  que,  sur  la  simple  déclaration  qui  luy  a  esté  faicte 
de  la  part  desdits  rebelles  que  nous  avions  conjuré 
contre  la  religion  catholique,  que  nous  rejections  toute 
instruction,  il  nous  a  tenu  pour  incapable  d'icelle,  et, 
par  un  nunce  envoyé  exprès,  il  a  faict  jetter  des  mo- 
nitions  en  aucunes  villes  de  ce  royaume  contre  les 
princes,  les  cardinaux  et  officiers  de  la  couronne,  ar- 
chevesques,  evesques,  prélats  et  tous  autres,  tant  du 
clergé,  de  la  noblesse,  que  du  tiers-estat,  qui  sont  à 

nostre  service  et  nous  ont  garde'  la  fidélité  et  obeys- 
sance  que  naturellement  ils  nous  doivent,  estant  ledit 
nunce  entré  en  cestuy  nostre  royaume  sans  nostre 
congé  et  permission,  ny  nous  avoir  donné  aucun  advis 
de  son  voyage  ny  de  sa  charge  ,  s'estant  au  contraire 
addressé  ausdits  ennemis  et  aux  villes  qu'ils  usurpent 
pour  y  recevoir  d'eux  les  instructions  de  ce  qu'ils  vou- 
droient  qu'il  fist,  comme  estant  plus  leur  ministre  que 
de  celuy  de  qui  il  est  envoyé.  En  quoy  nous  recog- 
noissons  avoir  à  rendre  grâces  à  Dieu  de  ce  qu'il  a 
permis  que  nosdits  ennemis  et  rebelles  soient  réduits 
à  ceste  nécessité  que  leurs  plus  fortes  raisons ,  et  sur 
lesquelles  sont  fondées  leurs  principales  inductions,  se 
puissent  si  aisément  convaincre  de  faulseté  et  recog- 
noistre  pour  impostures  et  calomnies  ,  comme  ils  n'en 
pouvoient  alléguer  une  plus  grande  que  d'imposer 
que  nous  rejettions  l'instruction  que  nous  avons  pro- 
mis de  recevoir,  laquelle  au  contraire  nous  recher- 
chons et  désirons  avec  entière  affection,  et  l'aurions 
desjà  receuë  sans  l'exercice  violent  et  continuel  auquel 
les  affaires  que  nous  donnent  lesdits  rebelles  nous  tien- 
nent, sans  y  avoir  encores  eu  un  seul  jour  d'intérims - 
sion  et  de  repos  ;  et  l'autre  n'est  pas  moindre,  de  dire 
que  nous  ayons  rien  innové  ou  altéré  au  faict  de  la 
religion  catholique,  apostolique  et  romaine,  dequoy 
nous  les  voulons  bien  tous  pour  tesmoings,  s'ils  peu- 
vent remarquer  que  nous  ayons  souffert  ou  permis, 
depuis  nostre  advenement  à  ceste  couronne,  qu'il  y  ait 
esté  attenté  aucune  chose.  La  seule  disposition  aussi 
du  gouvernement  de  cest  Estât  les  peut  convaincre  de 
faulseté,  estans  les  princes  de  nostre  sang,  les  officiers 
de  la  couronne,  les  gouverneurs  et  lieutenans  généraux 

de  nos  provinces,  nos  principaux  conseillers  et  minis- 
tres, et  ceux  qui  manient  et  expédient  nos  plus  impor- 
tais affaires,  tous  de  la  religion  catholique,  ayans  en 
nostre  conseil  d'Estat  les  cardinaux  et  principaux  pré- 
lats de  ce  royaume,  nos  parlements  tous  remplis  d'of- 
ficiers catholiques  :  qui  sont,  avec  la  conviction  de 
leurs  impostures,  toutes  bonnes  et  suffisantes  cautions 
de  l'accomplissement  de  la  promesse  que  nous  avons 
faite  pour  la  conservation  et  manutention  de  ladite 
religion  catholique,  apostolique  et  romaine  ;  laquelle 
désirant  inviolablement  effectuer,  et  à  ce  que^tous  nos 
bons  et  fidelles  sujets,  catholiques  en  soient  informez  et 
asseurez, 

«  Nous  déclarons  derechef  par  ces  présentes ,  et,  con- 
formément à  nostredite  précédente  déclaration,  pro- 
testons devant  Dieu ,  que  nous  ne  desirons  rien  tant 
que  la  convocation  d'un  sainct  et  libre  concile,  ou  de 
quelque  assemblée  notable,  suffisante  pour  décider  les 
différents  qui  sont  au  fait  de  la  religion  catholique, 
pour  laquelle  nous  recevrons  tousjours  en  nostre  par- 
ticulier toute  bonne  instruction,  ne  reclamant  rien 
tant  de  sa  divine  bonté',  sinon  qu'il  nous  face  la  grâce, 
si  nous  sommes  en  erreur  ,  de  le  nous  faire  cognoistre, 
pour  nous  réduire  au  plustost  à  la  meilleure  forme, 
n'ayant  autre  plus  grande  ambition  que  de  voir  de 
nostre  règne  Dieu  servy  unanimement  de  tous  nos 
subjects  selon  sa  loy  et  commandement,  affin  que  la 
France  soit  tousjours  l'asseurance  du  nom  chrestien, 
et  en  nous  se  conserver  aussi  légitimement  ce  tiltre 
qu'en  aucun  autre  de  nos  prédécesseurs. 

«  Promettons  cependant  et  jurons  de  vouloir  con- 
server la  religion  catholique,  apostolique  et  romaine, 
4o.  17 

et  tout  l'exercice  d'icelle,  en  toutes  ses  authoritez  et 
privilèges,  sans  souffrir  qu'il  y  soit  rien  changé,  altéré 
ou  attenté,  aussi  peu  que  nous  ne  souffririons  qu'il  fust 
fait  à  nostre  propre  personne,  selon  qu'il  est  plus  am- 
plement porté  par  nostredite  précédente  déclaration , 
laquelle  nous  avons  de  nouveau  confirmée,  approuvée 
et  ratifiée,  confirmons,  approuvons  et  ratifions  par  ces 
présentes. 

«  Et  pour  le  regard  de  l'entreprise  faicte  par  ledit 
nunce,  combien  que  les  fautes  qui  sont  en  la  cause,  au 
jugement  et  en  l'exécution  qui  en  a  esté  faicte  soient 
telles  et  si  évidentes  qu'elles  rendent  toute  sa  procé- 
dure nulle  et  de  nul  effect  et  valeur ,  toutesfois ,  par  ce 
que  cela  regarde  non  seulement  nostre  personne  et 
ceux  qui  y  sont  à  présent  intéressez,  mais  aussi  nos 
successeurs  et  les  dignitez  et  authoritez  de  cest  Estât, 
ne  voulant  que  de  nostre  règne  il  y  soit  rien  attenté  ou 
entrepris,  ny  aussi  peu  que  nostre  nom  ait  peu  servir 
d'y  faire  aucun  préjudice,  recognoissans  aussi  que  les 
privilèges  de  l'Eglise  Gallicane  y  peuvent  estre  intéres- 
sez, à  la  protection  et  conservation  desquels  nous  nous 
sentons  particulièrement  obligez  par  nostre  susdite 
promesse,  comme  à  chose  dépendante  de  la  dignité 
et  du  fait  des  ecclésiastiques  de  ce  royaume,  nous 
voulans  que  cela  soit  publiquement  réparé  sans  y  rien 
prononcer  de  nostre  seule  authorité,  nous  avons  résolu 
de  remettre  tout  ce  fait  à  la  justice  ordinaire,  pour  y 
procéder  selon  les  loix  et  coustumes  du  royaume,  la 
garde  et  conservation  desquelles  appartenant  naturel- 
lement à  nos  cours  de  parlement,  nous  leur  en  avons 
délaissé  et  remis  toute  la  jurisdiction  et  cognoissance. 
A  ces  causes,  nous  mandons  et  enjoignons  aux  gens 

tenans  nos  courts  de  parlement  qu'ils  ayent,  inconti- 
nent ces  présentes  receuës,  et  sans  intermission  et  de* 
lay,  à  procéder  contre  ledit  nunce  et  ce  qui  a  esté  par 
luy  exécuté  en  ce  royaume,  sur  les  réquisitions  qui  en 
seront  faites  par  nos  procureurs  généraux,  et  selon 
qu'ils  verront  estre  à  faire  par  raison  et  justice. 

«Exhortons  aussi  les  cardinaux ,  arclievesques,  eves^- 
ques,  et  autres  prélats  de  ce  royaume ,  d'eux  assembler 
promptement,  et  adviser  à  se  pourvoir  par  les  voyes 
de  droit ,  et  selon  les  saincts  décrets  et  canons ,  contre 
lesdites  monitions  et  censures  induè'ment  obtenues  et 
exécutées,  et  à  ce  que  la  discipline  ecclésiastique  ne 
soit  aucunement  intermise  ny  les  peuples  destituez 
de  leurs  pasteurs  et  des  saincts  ministères  et  offices 
qu'ils  doivent  attendre  d'eux.  A  quoy  ceux  desdits 
prélats  qui  defaudront ,  comme  ils  s'accuseront  déser- 
teurs desdits  privilèges  de  l'Eglise  Gallicane,  aussi  ils 
demeureront  indignes  de  la  jouissance  d'iceux  et  de 
tous  autres.  Mandons  en  outre,  etc.  Donné  à  Mante, 
le  quatriesme  jour  de  juillet,  l'an  de  grâce  mil  cinq 
cents  quatre-vingts  et  onze,  et  de  nostre  règne  le 
deuxiesme.  Signé  Henry.  » 

Cest  edict  estant  envoyé  à  tous  les  parlements,  il  y 
fut  leu,  publié  et  enregistré.  Geluy  de  Tours ,  qui  estoit 
la  cour  et  le  siège  des  pairs  de  France ,  fit  publier  l'ar- 
rest  cy- dessous  sur  la  remonstrance  faicte  pour  ie 
procureur  gênerai,  touchant  les  libertez  de  l'Eglise 
Gallicane  et  les  nullitez  desdites  monitions  et  censures 
données  par  le  pape  Grégoire  xiv,  publiées  en  France 
par  son  nunce ,  où  fut  allégué  la  sentence  que  sainct 
Hierosme  escrivoit  ad  Theophilum  :  Christus  non  fui- 

*7- 

minons  et  non  terrens ,  sed  vagiens  in  cunnis  ,  sedpen- 
dens  in  cruce  Ecclesiam  redemit.  La  conclusion  estoit 
qu'il  falloit  honorer  le  Sainct  Siège  apostolique,  et  le 
pape  séant  en  iceluy,  quand  il  serait  père  et  non  par- 
tial. Ce  fut  pourquoy,  après  la  lecture  desdites  bulles 
monitoriales,  la  cour  ordonna  que  sur  le  reply  des 
lettres  sera  mis  :  Leuës ,  publiées  et  enregistrées  >  ouy 
et  ce  requérant  le  procureur  gênerai  du  Roy.  Et  ayant 
esgard  au  surplus  des  conclusions  par  luy  prises ,  a 
déclaré  et  déclare  les  bulles  monitoriales  données  à 
Rome  le  premier  jour  de  mars  mil  cinq  cents  nouante, 
nulles,  abusives,  séditieuses,  damnables,  pleines  d'im- 
pietez  et  impostures,  contraires  aux  saincts  décrets, 
droits ,  franchises  et  libertez  de  l'Eglise  Gallicane  ;  or- 
donne que  les  copies  scellées  du  seau  de  Marcelline 
Landriane,  soubssignées  Sesteline  Lampineto,  seront 
lacérées  par  l'exécuteur  de  la  haute  justice ,  et  bruslées 
à  un  feu  qui  pour  cest  effect  sera  allumé  devant  la  grand 
porte  du  Palais;  a  fait  inhibitions  et  defFences,sur  crime 
et  peine  de  leze  -  majesté,  à  tous  prélats,  curez ,  vi- 
caires et  autres  ecclésiastiques,  d'en  publier  aucunes 
copies,  et  à  toutes  personnes,  de  quelque  estât,  qualité 
et  condition  qu'elles  soient,  d'y  obeyr,  d'en  avoir  et 
retenir;  a  déclaré  et  déclare  Grégoire,  se  disant  pape, 
quatorziesme  de  ce  nom,  ennemy  de  la  paix ,  de  l'u- 
nion de  l'Eglise  catholique,  apostolique  et  romaine, 
du  Roy  et  de  son  Estât ,  adhérant  à  la  conjuration  d'Es- 
pagne, et  fauteur  des  rebelles ,  coulpable  du  très-cruel, 
très-inhumain  et  très-detestable  parricide  proditoire- 
ment  commis  en  la  personne  de  Henry  ni ,  roy  de  très- 
heureuse  mémoire,  très-chrestien  et  très-catholique; 
a  inhibé  et  défendu,  inhibe  et  défend,  sur  semblable 

peine ,  à  tous  banquiers  respondre  ou  faire  tenir  par 
voye  de  banque  à  Rome  or  ny  argent  pour  avoir 
bulles,  provisions,  dispenses  et  autres  expéditions  quel- 
conques, et  si  aucunes  sont  obtenues,  aux  juges  d'y 
avoir  esgard.  Ordonne  la  cour  que  Marcelline  tan- 
driane,  soy  disant  nunce  dudit  Grégoire,  porteur  des 
bulles ,  sera  prins  au  corps ,  et  amené  prisonnier  en  la 
conciergerie  du  Palais,  pour  là  procez  luy  estre  fait  et 
parfait,  et  si  prins  et  appréhende'  ne  peut  estre,  ad- 
journé  en  trois  briefs  jours  au  plus  prochain  lieu  de 
seur  accez  de  la  ville  de  Soissons.  Enjoinct  à  tous  gou- 
verneurs de  villes  et  capitaines  des  chasteaux  et  places 
fortes  de  l'obeyssance  du  Roy,  de  donner  confort  et  aide 
au  susdit  décret.  Et,  pour  rendre  la  saincte  et  juste  in- 
tention du  Roy  notoire  à  ses  subjets,  ordonne  que  co- 
pies collationnées,  tant  des  lettres  patentes  que  du 
présent  arrest,  seront  mises  et  affichées  par  les  carre- 
fours et  principales  portes  des  églises  de  ceste  ville,  et 
envoyées  aux  balliages  et  seneschaussées  de  ce  ressort, 
pour  estre  leues,  publiées,  registrées  et  affichées  comme 
dessus,  et  aux  archevesques  et  evesques,  pour  estre 
par  eux  notifiées  aux  ecclésiastiques  de  leurs  diocèses. 
Enjoint  aux  baillifs  et  seneschaux,  leurs  lieutenans 
généraux  et  particuliers,  procéder  à  la  publication,  et 
aux  substituts  du  procureur  gênerai ,  de  tenir  la  main 
à  l'exécution,  informer  des  contraventions,  et  certifier 
la  cour  de  leurs  diligences  au  mois ,  sur  peine  de 
privation  de  leurs  estats.  A  Tours,  en  parlement,  le 
cinquiesme  d'aoust  mil  cinq  cens  nonante  un.  Signé 
Tardieu. 

Cest  arrest  fut  exécuté  le  mesme  jour  de  relevée» 
Peu  après ,  plusieurs  particuliers  firent  imprimer  des 

livres  pour  response  à  ces  commonitoires  et  excom- 
munications du  Pape,  dans  lesquelles  ils  remarquoient 
vingt- six  nullitez.  Sur  la  remonstrance  que  Ton  fit  au 
paiement  de  Chaalons  pour  le  procureur  gênerai,  la 
cour  fit  lacérer  en  pleine  audience  ces  deux  moni- 
toires,  si  tost  qu'ils  furent  publiez  ez  villes  de  la  ligue 
en  Champagne ,  et  ordonna  que  le  procureur  gênerai 
du  Roy  auroit  acte  de  l'appel  par  luy  interjecté  au  fu- 
tur concile  légitimement  assemblé.  François  de  Claris , 
jurisconsulte,  fit  aussi  imprimer  quatre  livres  qu'il  in- 
titula les  Philippiques  contre  les  bulles  et  autres  fac- 
tions d'Espagne.  Dans  sa  troisiesme  *  qu'il  ne  put 
mettre  en  lumière  qu'après  ]a  mort  du  Pape,  qui  fut  le 
i5  d'octobre  de  ceste  anne'e,  il  dit  : 

«  Il  faut  donc,  si  le  Siège  romain  nous  destitue  en 
eeste  cause,  et  veut  rompre  nostre  alliance  pour  perdre 
ce  riche  royaume  au  profit  de  l'Espagnol ,  que,  pour  la 
deffence  des  droicts  de  France,  pour  la  vengeance  de 
nos  injures,  et  pour  la  conservation  commune  de  leurs 
dignitez  et  empires,  tous  les  princes  se  donnent  icy  la 
main,  se  joignent  et  lient  chrestiennement,  comme  ez 
temps  des  Henrys  d'Allemagne,  de  Federic,  de  Sigis- 
mond,  de  Maximilian  et  Loys  xn,  pour  la  tenue  d'un 
concile  gênerai;  remède  salutaire,  non  seulement  à  la 
France,  mais  très-nécessaire  et  très-important  au  repos 
et  asseurance  de  tous  les  royaumes,  tant  pour  la  reso- 
lution et  esclaircissement  des  poincts  contentieux  en 
la  foy,  que  pour  nettoyer  sainctementde  mille  taches 
mille  rides  et  tares  difformes,  la  discipline  de  l'Eglise 
que  Dieu  a  logée  en  leurs  mains ,  et  pour  renverser 
vigoureusement  d'un  effort  uny  et  concerté  l'insup- 
portable audace  espagnollesi  violante  et  si  croissante, 

masquée  du  voile  emprunte'  de  religion  et  de  la  fauce 
deffence  de  l'Eglise.  A  quoy  si  les  pères  qui  se  serront 
légitimement  sur  la  chaise  de  sainct  Pierre  apportent 
une  ame  reposée  et  non  tachée  des  restes  de  l'envie  de 
Grégoire,  s'ils  ne  retiennent  rien  de  son  injustice  et 
violence,  successeurs  seulement  de  sa  place,  non  pas 
de  ses  violentes  humeurs ,  je  desireray  plus  que  tout 
autre  de  leur  y  voir  retenir  le  rang  honorable  de  leur 
ordre ,  que  nostre  amitié  et  alliance  leur  conservèrent 
au  concile  de  Vienne,  convoqué  pour  îa  justice  de  pa- 
reilles injures  ;  sinon  il  faudra   que  les  princes  qui 
tiennent  le  gouvernail  du  monde ,  vice-rois  et  saincts 
lieutenans  de  l'Empire  de  Dieu,  après  avoir  ordonné  à 
tous  les  pasteurs  de  leurs  églises  d'y  apporter  leurs 
justes  et  généreux  suffrages,  selon  la  dignité  et  anti- 
quité de  leurs  sceptres,  prennent  en  main  la  modéra- 
tion de  ceste  célèbre  assemblée,  sur  les  pas  chrestiens 
et  les  pieuses  traces  de  Constantin,  Theodose,  Mar- 
tian,  Justinian  n,  Gharlemaigne,  et  Otton  i. 

«  Il  est  temps  que  tous  les  princes  et  toutes  les  églises 
se  disposent  à  contribuer  leurs  authoritez  et  prudences 
à  l'elfect  de  ce  renommé  concile,  l'asseurance  de  leurs 
Estats  comme  du  nostre.  Que  si  Dieu  nous  favorise 
tant  de  voir  reluire  ce  jour  de  bon  heur,  comme  nous 
l'espérons  et  attendons  de  sa  grâce,  ces  saincts  comices 
de  l'Eglise  seront  nostre  confort,  les  juges  de  nostre 
fidélité  comme  de  nostre  religion ,  et  de  l'infamie  et 
honte  de  tant  de  conspirations  estrangeres.  En  ceste 
grande  et  saincte  compagnie  de  tant  de  dieux;  en, 
ceste  troupe  esleue  de  tant  d'evesques  et  oingts  du  Sei- 
gneur, consacrée  et  authorisée  de  la  présence  des  roys 
et  pasteurs  de  toutes  les  églises  ;  en  cest  abrégé  de  la 

pieté  du  monde;  en  la  face  de  toute  l'Eglise  parée  et 
mise  à  son  jour,  tenant  son  lict  de  justice,  assise  en 
majesté  ouverte,  nos  insolens  ennemis  et  tous  les  pro- 
tecteurs de  ces  bulles  outrageuses  trembleront  d'hor- 
reur et  d'effroy  ;  la  seule  veuë  de  tant  de  saincteté  et 
de  grandeur  les  accablera  d'estonnement,  les  esclats 
des  vertus  de  tant  de  princes  et  de  saincts  pères  esclai- 
rans  comme  estôilles,  comme  les  vives  lampes  et  so- 
leils de  la  chrestienté,les  esblouyront  de  rencontre  et 
d'abord,  et  les  rempliront  de  confusion  et  de  crainte  ; 
leurs  injustices  paroistront  à  descouvert  et  à  nud ,  es- 
clairées  des  yeux  religieux  de  tant  de  graves  person- 
nages, la  fleur  et  l'eslite  de  toute  la  grandeur,  saincteté 
et  justice  du  monde.  Là  où  au  contraire  l'Eglise  Galli- 
cane, comme  une  des  filles  aisnées  de  l'Eglise,  glo- 
rieuse de  l'honneur  de  ce  célèbre  jugement  desployé 
pour  sa  conservation  et  pour  la  gloire  de  sa  constante 
fidélité  et  religion ,  reprendra  son  premier  cœur,  et  re- 
gaignera  ses  authoritez  anciennes,  animée  et  fortifiée 
de  l'assistance  de  tant  de  puissans  roys  et  d'un  si  grand 
nombre  de  sainctes  églises  ses  sœurs  germaines,  toutes 
intéressées  et  ofFencées  en  la  douleur  de  ceste  cause  si 
commune  et  si  conjoincte.  » 

Voylà  l'advis  de  ce  jurisconsulte,  qui  ne  fut  du  tout 
pareil  à  la  resolution  de  l'assemblée  générale  du  clergé 
qui  se  tint  au  mois  de  septembre  à  Chartres  pour, 
suivant  l'exhortation  que  le  Boy  leur  avoit  faicte  par 
son  edict,  adviser  par  les  voyes  de  droict  à  se  pour- 
veoir  contre  lesdites  bulles.  Ceste  assemblée  fut  célèbre, 
et  s'y  trouva  nombre  de  prélats  et  ecclésiastiques  de 
divers  endroicts  de  la  France,  et  mesmes  plusieurs  ar- 
chevesques  et  evesques  des  villes  de  l'union,  car  peu 

se  trouvèrent  de  villes  de  ce  party  qui  ne  chassèrent 
leur  evesque ,  abbé,  ou  leur  principal  prélat.  Les  deux 
monitoires  y  estans  leus,  le  premier  addressé  au  clergé 
et  gens  ecclésiastiques  de  France ,  par  lequel  il  les  ex- 
communioit  si  dedans  quinze  jours  ils  ne  se  retiroient 
de  l'obeyssance  et  suitte  de  Henry  de  Bourbon,  et  en 
outre,  si  dedans  quinze  jours  ensuivant  ils  ne  le  lais- 
soient,  il  lesprivoit  de  leurs  bénéfices.  Le  second  estoit 
addressé  à  la  noblesse,  gens  de  justice,  et  tiers-estat  de 
France,  qu'il  invitoit  à  faire  le  mesme  ;  et,  en  cas  qu'ils 
ne  luy  voulussent  obeyr,  il  les  menaçoit  de  tourner  sa 
bonté  et  pieté  paternelle  en  sévérité  de  juge,  déclarant 
en  outre  le  Roy  excommunié  et  descheu  de  tous  ses 
royaumes  et  seigneuries  pour  estre  hérétique  et  relaps, 
promettant  d'envoyer  des  forces  au  party  de  l'union 
pour  mettre  en  effect  son  excommunication.  Après  que 
ladite  assemblée  eut  examiné  lesdites  bulles  monito- 
riales,  elle  les  déclara  nulles,  injustes,  et  suggérées  par 
les  ennemis  de  l'Estat  de  la  France,  protestant  toutes- 
fois  de  ne  se  vouloir  despartir  de  l'obeyssance  du  Sainct 
Siège  apostolique;  et  y  fut  résolu  d'envoyer  deux  pré- 
lats d'entr'eux  avec  quelques  autres  du  clergé  vers  Sa 
Saincteté  pour  l'inviter  à  se  recognoistre.  Voylà  ce  que 
fit  ceste  assemblée ,  suivant  en  cela  le  concile  national 
de  l'Eglise  Gallicane  assemblé  à  Tours  l'an  i5io.  Vi- 
sum  est  concilie*  ante  omnia  mittendos  ab  Ecclesia  Gai- 
licana   legatos  ad  D.  papam  Julium,,  qui  fraterna 
charitate  et  secundum  Evangelicam  correctîonem  eum 
admoneantj,  ut  à  cœptis  desistere  velit',  etc.  Quod  si 
nolit  legatos  in  hoc  audire^  interpelletur  de  convocando 
concilio  libero  ( l  ) . 

(>)  «  ïl  a  paru  an  concile  que  l'Eglise  gallicane  deyoit,  avant  tout, 

La  mort  dudit  pape  Grégoire,  survenue,  comme  nous 
avons  dit,  le  i5  d'octobre,  fut  cause  que  ceste  légation 
ne  se  fit ,  et  plusieurs  ont  escrit  que  quand  elle  se  fust 
faicte  que  l'on  n'en  eust  tiré  aucun  fruit.  Quelques-uns 
ne  laissèrent  de  faire  publier  les  raisons  qui  avoient 
meu  ceste  assemblée  de  déclarer  les  bulles  monito- 
riales  du  Pape  injustes,  disans  que  la  qualité  seule  de 
ceux  que  l'on  vouloit  excommunier  par  lesdites  bulles 
les  rendoit  nulles,  tant  par  la  disposition  du  droict  que 
par  l'authorité  des  saincts  docteurs  ;  car,  lors  qu'il  y  al- 
loit  du  péché  d'une  multitude,  il  n'estoit  loisible,  di- 
soient-ils,  de  l'excommunier,  principalement  quand 
telle  excommunication  peut  causer  un  schisme  en  l'E- 
glise, comme  il  estoit  déduit  amplement  par  sainct 
Augustin,  en  son  troisiesme  livre,  contre  l'Epistre  de 
Parmenian  Donatiste,  où  il  dit  que  tels  conseils  d'ex- 
communication sont  inutiles,  pernicieux,  pleins  de  sa- 
crilège et  d'impiété,  et  troublent  plus  les  bons  infirmes 
qu'ils  ne  corrigent  les  mescbans. 

Qu'en  la  Pragmatique  et  au  concordat,  les  constitu- 
tions de  l'Eglise  Gallicane  ne  permettoient  point  au  pape 

«  envoyer  des  députés  au  pape  Jules  pour  lui  faire  des  représentations 
«  conformes  à  la  charité  et  aux  règles  de  l'Evangile,  et  pour  le  conju- 
«  rer  de  renoncer  à  ses  entreprises.  » 

Ce  concile  national,  convoqué  par  Louis  xn  afin  de  réprimer  l'am- 
bition du  pape  Jules  n ,  n'eut  aucune  suite  ,  et  le  Roi,  qui  auroit  désiré 
assembler  sous  ses  auspices  un  concile  général  à  Pise,  fut  obligé,  en 
1 5 1 4 >  de  reconnoître  le  concile  de  Latran  présidé  par  Léon  x. 

L'acte  dont  parle  Cayet  fut  publié  à  Chartres  par  les  prélats  roya- 
listes le  21  septembre  i5o,i.  Il  est  signé  par  deux  cardinaux,  un  ar- 
chevêque, sept  évêques  et  trois  docteurs.  Nous  avons  inséré  cette  pièce 
importante  dans  l'Introduction  aux  OEconomies  royales,  seconde  série, 
tome  i,  page  147- 

de  cognoistre  en  première  instance  des  causes  ecclé- 
siastiques d'entre  les  François,  ny  icelles  évoquer,  ains 
dévoient  estre  jugées  par  les  ordinaires  en  première 
instance,  et,  après  que  par  appel  elles  ont  cheminé  de 
degré  en  degré  jusques  au  Sainct  Siège,  les  papes  n'ont 
pouvoir  de  les  juger  à  Rome ,  ny  commettre  le  juge- 
ment d'icelles  à  estrangers,  ains  doivent  nommer  des 
juges  regnicoles  sur  les  lieux  pour  les  terminer  en 
dernier  ressort  soubs  leur  nom;  dont  s'ensuivoit  que  les 
excommunications  desquelles  il  s'agissoit  n'avoient  peu 
estre  décernées  à  Rome. 

Plus,  qu'il  estoit  impossible  d'exécuter  telles  bulles; 
d'excommunier,  disoient-ils,  tous  les  prélats,  prestres 
et  autres  ecclésiastiques  des  villes  qui  estoyent  en  l'o- 
beyssancedu  Roy,  s'ils  ne  s'en  retiroient  promptement, 
c'est  un  injuste  commandement;  car  on  voit  bien  qu'ils 
ne  peuvent  laisser  leurs  troupeaux  destituez  de  pas- 
teurs, sans  exercice  de  leur  religion,  et,  s'ils  l'eussent 
faict,  c'estoit  proprement  préparer  la  voye  aux  minis- 
tres de  la  religion  prétendue  reformée  de  prendre  leurs 
places  vuides. 

Plusieurs  livrets  se  publièrent  pour  monstrer  que 
les  roys  de  Fiance  ne  pouvoient  estre  excommuniez, 
suivant  plusieurs  déclarations  qu'en  avoient  faictes  au- 
cuns papes,  ny  leurs  subjectsen  gênerai,  ny  les  officiers 
de  la  couronne,  ausquels  je  renvoyeray  la  curiosité  du 
lecteur  qui  voudra  voir  ce  qui  s'en  passa  en  ce  temps 
là.  Bien  diray-je  que  ceste  resolution  que  firent  lors 
ces  bons  prélats  et  ecclésiastiques  de  demeurer  auprès 
du  Roy,  luy  assister  de  conseil,  faire  continuer  le  ser- 
vice divin  à  la  suite  d'iceluy,  comme  il  se  faisoit  du- 
rant les  feux  roys,  luy  faire  entretenir  sa  chappelle,  et 

ne  l'abandonner  point  jusques  à  ce  qu'ils  l'eussent  ra- 
mené dans  l'Eglise  catholique-romaine,  resistans  cou- 
rageusement aux  entreprises  que  vouloient  faire  ceux 
de  ladite  religion  prétendue  de  s'instaler  où  il  ne  leur 
estoit  permis  par  les  edicts  des  feux  roys,  ont  esté 
actes  dignes  de  louange,  et  sont  d'éternelle  mémoire, 
veu  l'heureux  succez  qui  en  est  advenu  en  la  paix  dont 
la  France  jouyst  à  présent. 

Le  8  d'aoust,  ceux  du  parlement  qui  estoient  de- 
meurez à  Paris  pour  le  party  de  l'union,  par  arrest, 
déclarèrent  que  ce  qui  avoit  esté  faict  au  parlement  de 
Chaalons  estoit  nul ,  avec  deffences  à  toutes  personnes 
de  recognoistre  ny  obeïr  aux  arrests  dudit  parlement. 
Voylà  comme  en  ce  temps  là  se  bandèrent  les  parle- 
ments contre  les  parlements ,  et  les  autels  contre  les 
autels.  Celuy  qui  fit  imprimer  le  Discours  de  Testât  de 
la  France  en  ceste  année  là  dit  toutesfois  que  si  le  Roy 
et  sa  noblesse  n'eussent  eu  à  faire  qu'aux  princes  et 
seigneurs  de  l'union ,  et  aux  villes  et  à  la  populace  qui 
en  estoient,  et  que  personne  ne  se  fust  meslé  de  la  que- 
relle des  François,  que  les  royaux  fussent  demeurez 
les  maistres;  mais  que  ceux  de  l'union,  secourus  du 
Pape  et  de  l'Espagnol,  et  les  royaux  d'Angleterre, 
d'Allemagne  et  des  Suisses ,  qu'ils  mirent  les  uns  et 
les  autres  la  France  aux  derniers  hocquets;  «  Car,  dit-il, 
ceux  qui  venoient  au  secours  de  l'union,  ne  pouvans  re- 
cevoir autre  rescompense  des  villes  et  des  peuples  que 
de  s'en  rendre  les  maistres ,  n'y  demeuroient  qu'avec 
une  extrême  insolence  et  un  désir  de  les  ruiner,  de 
les  picorer  et  de  les  conquérir  ;  et  ceux  qui  assistoient 
le  Roy  luy  donnoient  ceste  incommodité  qu'il  les  fal- 
loit  payer.  »  Voicy  les  propres  mots  de  cest  autheur , 

qui  donneront  mieux  à  cognoistre  en  quel  estât  estoit 
lors  la  France. 

«  Or,  encores  qu'au  party  du  Roy  tout  y  soit  plus 
réglé  et  asseuré  qu'en  celuy  de  la  ligue,  il  n'a  pas  esté 
possible  neantmoins  que,  parmy  tant  de  desordres  que 
tantostla  diversité  de  la  religion,  tantost  les  estranges 
advantures  du  Roy  et  de  son  prédécesseur,  ont  appor- 
tées, il  n'y  ait  eu  de  la  corruption  icy  aussi  bien  qu'en 
celuy  de  la  ligue,  je  dy  de  telle  sorte  que  ceste  cor- 
ruption s'en  va  en  gangrené  qui  n'y  pourvoira.  Les 
corps  malades  ont  tousjours  quelques  cacochimies,  et 
la  plus  saine  partie  n'est  pas  exempte  de  venin.  Car, 
comme  dans  le  party  populaire  les  villes  ont  des  des- 
seins de  division,  de  liberté,  de  mutinerie,  de  repu- 
blique; comme  ceux  de  la  ligue,  par  le  mespris  qu'ils 
ont  introduit  de  l'ordre  et  des  magistrats ,  par  la  con- 
fusion qu'ils  ont  receuë,  se  sont  trouvez  à  la  fin  au 
royaume  des  grenouilles  où  le  plus  grand  criard  est 
maistre  ;  aussi  ,  dans  le  party  de  la  monarchie  et 
parmy  les  nobles,  les  desordres  ont  fait  naistre  une 
certaine  monstruosité,  une  certaine  bosse  qui  ne  se 
redressera  de  long  temps  si  Dieu  n'y  met  la  main. 

«  Ce  sont  les  gouverneurs  des  provinces  et  des  pla- 
ces, qui  sont  tels  aujourd'huy  que  le  plus  sage  et  le 
meilleur  d'entr'eux  n'estime  rien  plus  à  luy  que  son 
gouvernement,  que  sa  ville,  que  sa  place  (il  n'y  a  règle 
si  générale  qui  n'ait  son  exception  )  ;  le  plus  sage  et  le 
meilleur,  vingt-trois  heures  le  jour,  seroit  peut  estre 
bien  marry  que  la  paix  fusten  France,  que  Tauthorité 
du  Roy  fust  recognuë,  que  la  justice  regnast,  et  qu'il 
ne  fust  besoin  de  garnison.  Ceste  douceur  de  comman- 
dement absolu  leur  plaist  tant ,  il  y  a  tant  de  friandise 

à  disposer  des  deniers  du  Roy,  des  corvées  et  de  la 
sueur  du  peuple,  que  plustost  le  royaume  de  leur  con- 
sentement ira  c'en  dessus  dessous,  qu'ils  laissent  ja- 
mais de  leur  bon  gré  ceste  vie.  De  trois  paroles  vous 
leur  orrez  dire  la  conservation  de  ma  place  :  sous  ce 
tiltre  toutes  les  violences  du  monde  passent  sans  ré- 
plique. Cependant  si  le  Roy  les  mande,  bien,  pour 
quinze  jours,  ils  y  mèneront  jusques  à  leurs  valets  ar- 
mez; mais  cela  ne  leur  part  pas  tant  de  bon  zèle  comme 
de  vanité,  pour  dire:  «C'est  un  homme  de  créance, il  a 
une  belle  troupe.  »  Le  terme  est  il  passé,  on  a  beau 
parler  de  bataille,  beau  voir  le  duc  de  Parme,  beau 
crier,  si  vous  en  allez  au  lieu  que  nous  sommes  à  la 
fin  de  la  guerre  ,  que  Paris  s'en  va  prins,  que  désor- 
mais après  ce  petit  labeur  on  vivra  en  repos ,  tout  cela 
ne  sert  de  rien.  M.  le  gouverneur  veut  aller  pourveoir 
à  sa  place  ;  et,  tout  content,  sont-ils  prests  à  partir,  c'est 
à  messieurs  les  secrétaires  d'Estat  à  travailler)  brevets 
de  toutes  sortes,  abbayes,  confiscation  des  ligueurs, 
entretenement  de  nouvelles  compaghies ,  c'est  à  dire 
entretenement  de  la  cuisine,  pensions  sur  le  vieil  et 
nouveau  domaine,  dons,  engagemens  ;  il  faut  en  somme 
que  sur  le  champ  on  leur  forge  un  autre  royaume,  car 
en  cestuy-cy  il  n'y  a  pas  assez  à  donner.  Là  dessus ,  si 
vous  les  oyez  plaindre  en  l'antichambre,  c'est  mer- 
veille. Ils  ne  sont  point  payez,  on  ne  leur  donne  rien; 
ils  ont  tous  les  jours  quarante  ou  cinquante  hommes 
à  nourrir.  Le  Roy  qu'ils  ont  pillé,  de  qui  ils  dévorent 
le  bien,  tiennent  les  tailles  et  les  deniers,  encores  leur 
est  beaucoup  obligé.  Sangsues ,  dequoy  voulez  vous 
qu'il  vous  paye?  Faictes  donc  comme  ce  philosophe 
qui  s'imaginoit  tant  de  mondes  :  faites  luy  un  autre 

royaume.  D'où  luy  viennent  les  deniers  que  de  ses 
receptes  générales?  Et  vous  sçavez  qu'en  la  plus  riche 
il  n'y  a  pas  assez  de  fonds  pour  payer  les  garnisons. 

«  Que  luy  vallent  les  décimes  aujourd'huy?  Que 
luy  valent  les  equivalens,  les  aydes,  les  entrées  et 
issues,  les  partis  du  sel,  veu  qu'il  n'est  pas  maistre 
des  principales  villes  ?  Que  luy  vallent  les  parties  ca- 
suelles,  quand  elles  sont  plustost  demandées  qu'es- 
cheuës?  Quand  il  seroit  seigneur  paisible  de  son 
royaume  (on  vous  vérifiera  cela  sur  Testât  de  ses 
finances),  il  s'en  faudroit  plus  de  quatre  millions  d'or 
qu'il  n'y  eust  assez  de  fonds  pour  vous  payer  tous,  et 
neantmoins  il  ne  jouyst  aujourd'huy  pas  du  quart.  De- 
quoy  luy  servent  donc  ses  conquestes?  S'il  gaigne  au- 
jourd'huy une  province  ou  une  ville,  ce  n'est  pas  à 
demy  pour  l'entretenement  du  gouverneur  qu'il  y  met- 
tra ;  car  il  ne  luy  en  reviendra  non  plus  que  si  les  en- 
nemis la  tenoient. 

«  Il  n'y  a  remède;  il  faut  que  je  die  que  ce  mal  de- 
vient insupportable,  et,  s'il  n'y  est  pourveu,  il  n'y  a 
moyen  que  le  royaume  puisse  durer.  Ce  pendant  ils 
se  servent  la  plus  part  des  misères  publiques ,  du  mes- 
pris  de  l'authorité  royale,  pour  se  bastir  des  chasteaux 
en  Espagne.  Il  n'y  a  pas  un  qui  ne  forge  un  comté 
ou  un  duché  de  sa  place,  et  qui,  au  pis  aller,  ne  dise: 
«  Après  que  j'auray  fait  ma  main,  si  je  ne  suis  bien  venu 
d'un  costé,  je  me  jetteray  de  l'autre.  »  C'est  le  mal  qui 
le  plus ,  à  mon  jugement,  presse  le  party  du  Roy  :  cela 
entretient  la  haine  du  peuple  contre  la  monarchie,  in- 
cite par  exemple  la  plus-part  de  la  noblesse  à  n'aymer 
pas  la  paix;  car,  à  l'imitation  de  ces  gros  gouverneurs, 
il  y  a  tant  de  picoreurs,  tant  de  gens  qui  font  la  guerre 

dans  le  pays,  et  qui  font  de  leurs  maisons  des  villes 
de  frontière,  que,  quand  il  faut  que  le  Roy  dresse  une 
armée,  personne  ne  s'y  trouve,  si  ce  n'est  à  trois  pas 
de  leur  fort  pour  aller  au  butin,  et,  dès  qu'elle  s'eslon- 
gne,  revenir  chargé  de  despoûilles.  » 

Voylà  l'opinion  de  cest  autheur,  qui  semble  estre 
véritable.  Et  si  aucuns  des  gouverneurs  des  places  qui 
tenoient  pour  le  party  du  Boy  disoient  :  «  Après  que 
j'auray  faict  ma  main ,  si  je  ne  suis  bien  receu  d'un 
costé,  je  me  jetteray  de  l'autre,  »  ceux  du  party  de  la 
ligne  n'en  disoient  pas  moins,  aucuns  desquels  prati- 
quèrent assez  cela. 

Nous  avons  dit  cy-dessus  que  le  party  de  la  ligue 
estoit  plein  de  divisions,  que  les  uns  se  vouloient  jetter 
sous  l'obeyssance  de  l'Espagnol,  d'autres  s'estoient 
mis  sous  la  protection  du  Savoyard,  et  que  le  duc  de 
Mayenne,  comme  chef  de  ce  party,  vouloit  estre  re- 
cognu  seul  avoir  toute  l'autorité  et  disposer  de  tout. 
Outre  toutes  ces  divisions  entre  les  chefs,  dans  toutes 
les  villes  de  l'union,  il  y  avoit  aussi  grand  nombre  de 
partisans  pour  le  Roy  qui  y  practiquoient  avec  affec- 
tion. Bref,  il  y  avoit  en  ce  party  bien  du  desordre  et 
de  la  confusion,  au  contraire  du  party  du  Boy  qui  es- 
toit  sans  aucune  division  :  ce  qui  fut  entretenu  jusques 
au  temps,  de  la  publication  des  bulles  monitoriales  du 
pape  Grégoire  xiv,  que  d'aucuns  voulurent  engendrer 
un  tiers-party  (0,  et  le  former  des  catholiques  qui  es- 

(0  Engendrer  un  tiers-party.  Ce  parti,  qui  pressoit  Henri  îv  de  se 
convertir,  avoit  de  bonnes  intentions}  mais  sa  précipitation  pensa  tout 
brouiller.  Il  avoit  pour  chef  le  cardinal  de  Vendôme,  qui  avoit  pris  le  titre 
de  cardinal  de  Bourbon  depuis  la  mort  de  celui  que  les  ligueurs  avoient 
re  connu  pour  roi  sous  le  nom  de  Charles  x . 

toient  dans  le  party  royal.  Ils  firent  imprimer  comme 
un  advis  ou  remonstrance  au  Roy,  dont  la  substance 
estoit  que  l'Eglise  avoit  sa  droicte  succession  de  sainct 
Pierre,  aussi  bien  que  la  couronne  de  Sa  Majesté  qui 
regnoit ,  de  son  prédécesseur  sainct  Louis; qu'il  falloit 
aussi  peu  changer  une  vieille  doctrine  pour  une  nou- 
velle, comme  un  vieil  prince  pour  un  nouveau  ;  que  le 
Roy  avoit  esté  baptisé  à  l'Eglise,  et  qu'il  y  devoit  mou- 
rir; que  tous  les  roys  jusques  à  luy  avoient  esté  catho- 
liques; que  sainct  Loys  n'avoit  pas  esté  canonisé  à 
Genève,  mais  à  Rome;  que  si  le  Roy  n'estoit  catho- 
lique ,  qu'il  ne  tien  droit  pas  le  premier  rang  des  roys 
en  la  chrestienté;  qu'il  n'estoit  pas  beau  que  le  Roy 
priast  Dieu  d'une  sorte,  et  ses  officiers,  les  princes  et 
les  seigneurs,  d'une  autre;  que  le  Roy  ne  pourroit 
estre  sacré,  et  qu'il  ne  pourroit  estre  enterré  dans 
Sainct  Denis,  s'il  mouroit  sans  se  faire  catholique. 

Les  parlements  jugèrent  incontinent  à  quel  dessein 
on  avoit  fait  publier  toutes  ces  choses,  et  que  tels  im- 
primez sont  signes  qui  ont  accoustumé  précéder  un 
plus  grand  mal  :  d'avoir  envoyé  toutes  ces  raisons  en 
particulier  au  Roy,  bien  ;  mais  de  les  avoir  publiées 
au  vulgaire,  que  l'intention  de  ceux  qui  Favoient  fait 
faire  estoit  mauvaise.  Ce  fut  pourquoy  le  parlement 
de  Tours  enjoignit  à  tous  les  imprimeurs,  sur  peine 
de  la  vie,  de  n'en  vendre  ny  d'en  imprimer  (car  il  n'en 
fut  faict  que  deux  cents  copies  à  Angers);  ce  qui  fut 
très-estroictement  observé.  Plusieurs  delà  religion  pré- 
tendue reformée  firent  imprimer  des  resp  onces  à  cest 
advis,  en  ce  qu'ils  pensoient  que  cela  leur  touchoit. 
Quelques  catholiques  royaux  y  respondirent  aussi,  et 
mesloient  tousjours  en  leurs  escrits  quelques  mots 
4o.  18 

contre  l'authorité  du  Pape ,  ne  laissans  toutesfois  d'y 
entremesler  des  choses  belles  et  doctes.  Le  Francofile, 
imprimé  en  ce  temps  là,  finit  son  discours  par  ces  mots: 

«  Je  dis  que  de  conseiller  simplement  au  Roy  de  se 
faire  catholique  c'est  mal  parler  en  la  religion,  mais 
bien  d'essayer  par  dévotes  prières  d'obtenir  cela  de 
Dieu,  ou  de  luy  conseiller  de  souffrir  une  instruction. 
Je  dis  davantage  que  par  la  guerre  le  christianisme 
ne  peut  s'augmenter  ny  s'entretenir,  et  que  la  religion 
par  les  armes  ne  peut  florir  ny  s'accroistre;  que  ce 
grand  schisme,  qui  trouble  aujourd'huy  la  republique 
des  chrestiens,  estant  tel  qu'il  la  my-partit  presque 
en  deux  parts  également,  qu'il  ne  peut  plus  estre  re- 
primé par  les  armes,  ny  par  le  glaive  du  magistrat  lé- 
gitime, mais  par  un  concile  gênerai  de  toute  la  chres- 
tienté;  que  Dieu  nous  commande  très-estroictement 
l'obeyssance  à  nos  roys  et  au  magistrat  souverain  ; 
que  quand  mesme  le  Roy  seroit  hérétique,  que,  selon 
Dieu,  nous  ne  le  pouvons  mescognoistre  ny  luy  de- 
nier l'obeyssance,  pourveu  qu'il  ne  nous  commande 
rien  contre  l'honneur  de  Dieu  ;  qu'il  ne  nous  est,  selon 
Dieu,  nullement  loisible  de  nous  armer  ou  eslever 
contre  luy,  sous  quelque  prétexte  et  pour  quelque 
juste  cause  que  ce  puisse  estre  ;  que  si  le  Pape  nous 
commande  le  contraire  nous  ne  le  devons  escouter^, 
ny  en  ce  cas  luy  obeyr  ;  qu'il  ne  peut  selon  Dieu  le 
faire  ;  que  s'il  procède  pour  cest  effect  par  censures 
contre  nous ,  que  cela  ne  nous  peut  selon  Dieu  blesser, 
et  que  telles  procédures ,  selon  la  doctrine  de  l'Evan- 
gile, sont  nulles  et  de  nul  effect. 

«  Ce  sera  aussi  à  vous ,  Sire ,  à  qui  j'addresseray 
mes  derniers  vœus,  et  en  qui  je  finiray  ce  discours, 


DE  PALMA  CAYET.  [l5l)l]  27  5 

pour  supplier  très- humblement  Vostre  Majesté'  de  se 
disposer,  comme  elle  a  tousjours  faict  par  le  passé,  à 
recevoir  ce  remède  public  de  l'Eglise,  pour  réunir 
sous  une  mesme  bergerie  et  dans  un  mesme  trou- 
peau tous  ses  subjects  incontinent  que  Dieu  luy  en 
aura  mis  les  moyens  en  main,  et  de  se  rendre  de  tant 
plus  prompt  à  recevoir  ceste  instruction,  que  sur  la 
première  apparence,  et  sur  le  front  de  toutes  ces 
questions  de  conscience  ,  il  peut  juger  et  recognoistre 
l'antique  succession  de  l'Eglise  catholique,  apostolique 
et  romaine  ,  continuée  sans  vuide,  sans  espace  et  sans 
intermission,  depuis  sainct  Pierre  jusques  à  nous,  mar- 
que infaillible  et  irréprochable  de  sa  constance  et  de 
sa  vérité.  » 

Ainsi  le  premier  imprimé  que  fit  faire  le  tiers-party 
se  vid  tant  combatu  dez  sa  naissance,  que  ceux  qui  en 
vouloient  estre  les  parrains  furent  contraincts  de  l'en- 
tretenir secrettement  de  douces  viandes  dans  leurs  ca- 
binets, jusques  à  l'heureuse  conversion  du  Roy  qu'il 
fut  du  tout  esteint,  ainsi  que  nous  dirons  l'an  i5g3. 
C'est  assez  sur  ces  matières;  retournons  trouver  le  Roy 
à  Mante  où  nous  l'avons  laissé  cy-  dessus  qui  envoyoit 
M.  de  Luxembourg  à  Venise. 

Le  Roy  ayant  résolu  avec  ceux  de  son  conseil  ses 
principaux  et  importans  affaires,  il  partit  de  Mantes 
le  16  juillet,  avec  resolution  de  s'en  aller  en  Cham- 
pagne pour ,  en  attendant  que  son  armée  qui  luy  ve- 
noit  d'Allemagne,  ainsi  que  nous  avons  dit,  s'y  ache- 
minast,  employer  ses  forces  contre  les  places  qui  y 
tenoient  pour  l'union,  et  advisa  par  mesme  moyen 
de  prendre  son  chemin  parla  Picardie  pour,  en  y 
passant,  distribuer  des  pouldres  et  des  munitions  à  au- 

18. 

cunes  des  villes  de  ceste  province  qui  en  avoient  be- 
soin, sans  dessein  d'y  faire  aucun  séjour.  Sa  Majesté 
estant  arrivé  à  Sainct  Denis ,  le  mareschal  de  Biron 
alla  à  Conflans  sur  Oyse  qui  se  rendit,  et  y  laissa  de- 
dans le  sieur  de  Chemon.  Le  19  les  Anglois  entrèrent 
dans  Cormeille,  où  les  habitans  s'opiniastrerent  telle- 
ment à  leur  ruyne,  s'estans  retirez  dans  leur  église  et 
y  voulans  tenir  bon ,  que  l'on  mit  le  feu  au  pied  du 
clocher  pour  enfumer  ces  pauvres  misérables,  qui ,  se 
sentans  pressez  de  la  fumée  et  du  feu ,  aimèrent  mieux 
se  précipiter  du  haut  en  bas  que  de  se  rendre  à  la  vo- 
lonté  du  Roy.  De  là  le  Roy  alla  à  Gerberoy ,  à  Beau- 
mont  ,  à  Senlis,  à  Compiegne,  d'où  il  revint  à  Creil  re- 
trouver son  armée.  Sur  l'adv^s  qui  luy  fut  donné  de 
la  foiblesse  de  la  garnison  de  Noyon,  à  la  requeste  de 
la  noblesse  de  Picardie,  il  résolut  d'assiéger  ceste  place, 
pource  qu'elle  incommodoît  fort  le  passage  de  Com- 
piegné  à  Chauny ,  Sainct  Quentin  et  Corbie,  et  fit  par- 
tir le  baron  de  Biron  pour  l'aller  investir  :  ce  qu'il  fit 
le  24  de  ce  mois,  le  Roy  estant  allé  à  Compiegne,  d'où 
il  se  rendit  le  lendemain  devant  Noyon  ;  mais  estant 
malaisé  de  l'investir  si  tost  de  tous  endroicts ,  pource 
que  ceste  ville  est  environnée  de  divers  ruisseaux  d'un 
costé  et  d'autre,  et  d'une  montagne  couverte  de  vignes, 
Rieux,  qui  commandoit  dans  Pierrefons,  sçachant  très- 
bien  les  advenues  pour  estre  du  pays,  y  entra  avec 
quarante  chevaux  et  autant  d'harquebusiers  qu'ils 
avoient  en  croupe.  Ce  secours  encouragea  les  habitans 
et  le  sieur  de  Villes  qui  y  estoit  gouverneur  ;  de  sorte 
qu'ils  s'opiniastrerent  de  tenir  sur  l'asseurance  que 
leur  envoya  dire  le  vicomte  de  Tavannes  qu'il  leur 
donneroit  secours;  car  le  duc  de  Mayenne  l'avoit  en- 

voyé  en  ceste  province  avec  quatre  ou  cinq  cents  che- 
vaux et  quatre  régiments  de  gens  de  pied  pour  y  se- 
courir ceux  de  l'union  qui  en  auroient  besoin. 

Le  premier  qui  voulut  entreprendre  d'y  entrer  avec 
son  régiment  fut  le  sieur  de  La  Chanteriez  mais  il  fut 
chargé  si  à  propos  de  la  garnison  de  Chauny ,  qu'une 
partie  de  ses  soldats  furent  taillez  en  pièces,  le  reste 
se  sauva  le  mieux  qu'il  put,  et  n'y  eut  que  La  Chan- 
terie  et  le  capitaine  Brouilly,  suivis  d'une  douzaine 
d'autres,  qui  y  entrèrent.  Le  régiment  de  Tremble- 
court,  ayant  este  commandé  pour  y  entrer,  aussi  fut 
rencontré  par  les  garnisons  du  Castelet  et  de  Corbie, 
et  fut  entièrement  desfaict. 

Sur  ces  deux  desfaictes  le  vicomte  de  Tavannes  ré- 
solut luy  mesmes  de  mener  quatre  cents  harquebusiers 
au  secours  des  assiégez  de  Noyon,  et,  ayant  assemblé 
dans  Roye  trois  cents  cuirasses  pour  leur  faire  escorte, 
il  en  partit  le  premier  d'aoust,  ayant  faictrecognoistre 
son  chemin  dans  les  bois,  où  il  marcha  si  à  couvert 
qu'il  se  rendit,  aune  heure  après  minuict,  à  une  mous- 
quetade  des  assiégez  sans  avoir  receu  aucune  allarme 
nydestourbier;  mais,  ayant  rencontré  en  garde  les  che- 
vaux légers  du  Roy  ,  et  la  garnison  de  Gorbie,  tout  ce 
secours  prit  une  telle  espouvante,  que,  sans  rendre 
grand  combat ,  chacun  s'enfuit  qui  çà  qui  là ,  et ,  se 
sauvans  à  la  faveur  des  bleds  qui  nestoient  pas  encor 
coupez,  laissèrent  ledit  sieur  vicomte  engagé  au  com- 
bat, où  il  fut  blessé  et  pris  avec  quelques  -  uns  des 
siens. 

Le  duc  d'Aumalle,  accompagné  des  sieurs  de  Belle- 
glise,  Lonchan,  Gribouval  et  autres,  se  vint  rendre  à 
Han,  distant  de  quatre  lieues  de  Noyon ,  où,  ayant  as- 

semblé  trois  cents  bons  chevaux  et  trois  cents  barque- 
busiers,  et  désirant  reparer  la  perte  du  vicomte  de  Ta- 
vannes  par  quelque  bel  exploit,  il  entreprit  de  faire 
enlever  le  logis  des  chevaux  légers  du  Roy  et  faire  en- 
trer trois  cents  harquebusiers  dans  Noyon,  s'il  en 
voyoit  l'occasion.  Ayant  faict  partir  de  Han  toutes  ses 
troupes ,  ils  arrivèrent  le  8  d'aoust  à  la  pointe  du  jour 
près  du  logis  desdits  chevaux  légers ,  et ,  les  trouvans 
en  garde ,  ils  n'osèrent  rien  attaquer,  mais  attendirent 
qu'ils  fussent  sortis  de  garde,  affin  qu'estans  desarmez, 
et  leurs  chevaux  à  l'estable,  ils  en  eussent  meilleure 
raison  ;  ce  qui  fut  exécuté  comme  ils  l'avoient  déli- 
béré, car  ils  donnèrent  si  à  propos,  que  deux  logis  fu- 
rent forcez,  et,  quelque  résistance  que  firent  les  che- 
vaux légers  de  Sa  Majesté,  il  en  fut  tué  une  quinzaine 
avec  le  mareschal  des  logis.  Ceux  des  royaux  qui  n'es- 
toient  pas  encores  desarmez  montèrent  incontinent  à 
cheval 9  et  tindrent  en  alarme  ceux  de  l'union,  tandis 
que  leurs  autres  compagnons  s'armèrent.  Les  sieurs  de 
ï.argerie  et  de  Launay  y  estans  arrivez    avec  leurs 

cinpagnies  au  bruit  de  l'alarme,  il  y  eut  là  bien  com- 
■  a  tu  de  part  et  d'autre  :  toutesfois  à  la  longue  les  royaux 

Misent  pu  avoir  du  pire,  n'estans  bastans  contre  le 
nombre  de  leurs  ennemis;  mais  le  baron  de  Biron,  ad- 
verty,  monta  promptement  à  cheval  avec  soixante  cui~ 
rasses  et  cent  argoulets.  Les  royaux  l'appercevans  ve- 
nir  reprirent  courage,  et,  se  jettans  au  mitan  de  ceux 
de  l'union,  crièrent  :«  Voicy  le  Roy,  voicy  le  Roy.  »  Ces 
paroles  espouvanterent  tellement  leurs  ennemis,  que, 
voyans  ce  renfort  venir,  ce  ne  fut  plus  d'eux  qu'une 
desroute  :  la  poursuite  se  fitjusques  auprès  de  Han.  Ce 
?  oiiibat  fut  grand,  et  s'y  fit  plus  d'une  douzaine  de 

charges.  Dom  Francesco  Guevara ,  capitaine  de  che- 
vaux légers,  et  soixante  autres,  demeurèrent  morts  sur 
la  place,  et  Lonchan  avec  quatre-vingts  des  siens,  ei^ 
tre  lesquels  il  y  avoit  quelques  gens  de  commande- 
ment, demeurèrent  prisonniers. 

Cependant  on  ne  laissoit  de  faire  les  approches  de- 
vant Noyon.  Le  i3  de  ce  mois  six  pièces  furent  menées 
devant  l'abbaye  Sainct  Eloy  qui  est  en  l'un  des  faux- 
bourgs,  laquelle  n'estoit  pas  moins  forte  que  la  ville, 
estant. bien  flanquée  et  fossoyée  ;  trois  pièces  furent  ti- 
rées en  batterie,  et'les  autres  aux  deffenses  de  l'église. 
Mais ,  aussi-tost  qu'il  y  eut  un  trou  fait  dans  la  mu- 
raille par  où  on  pouvoit  passer,  les  Anglois  s'enfour- 
nèrent incontinent  dans  ceste  église,  et  firent  quitter 
la  place  aux  assiégez,  qui,  en  se  retirant,  mirent  le  feu 
aux  bastiments  de  l'abbaye ,  puis  se  coulèrent  dans  le 
fossé ,  et  de  là  dans  la  ville ,  et  ne  perdirent  que  deux 
des  leurs  et  quarante  de  prisonniers.  Ceste  église  prise 
donna  un  grand  espouvantement  à  la  ville. 

Le  duc  de  Mayenne  estant  à  Rouen,  où  il  estoitallé 
pour  y  donner  ordre  à  quelques  remuements  qui  s'y 
vouloient  faire,  eut  advisque  le  Roy  et  son  armée  pas- 
soient  en  Picardie  ;  cela  fut  cause  que  de  Rouen  il  vint 
à  Reauvais  assez  bien  accompagné;  mais,  voyant  le 
Roy  résolu  de  s'arrester  devant  Noyon ,  il  manda  au- 
dit dnc  d'Aumale  et  au  vicomte  de  Tavannes  d'y  don- 
ner le  secours  qui  y  estoit  nécessaire,  et  luy  retourna 
vers  Mante  pour  y  exécuter  l'entreprinse  que  le  sieur 
d'Mincourt ,  gouverneur  de  Pontoise  pour  l'union, 
avoitsur  ceste  place,  et  pour  cest  effect  vint  à  Pontoise, 
reprint  Conflans  sur  Oyse  ,  et  passa  la  Seine  pour  exé- 
cuter son  dessein.  Les  sieurs  de  Relin  et  de  Vitry  luy 

amenèrent  les  gens  de  guerre  qu'il  y  avoit  dans  Paris  : 
la  garnison  de  Dreux  le  vint  trouver  aussi.  Avec  ces 
troupes,  qui  estoient  de  cinq  cents  bons  chevaux  et  six 
cents  hommes  de  pied,  il  arriva  à  une  heure  après  mi- 
nuict  à  cinquante  pas  de  Mante,  où  il  fit  mettre  pied 
à  terre  à  toute  sa  cavalerie,  en  intention  d'exécuter  son 
intelligence;  mais  le  sieur  d'Alincourt  receutà  l'heure 
mesme  advis  que  l'exécution  ne  se  pouvoit  faire  pour 
ce  jour.  Le  duc,  estant  ainsi  contraint  de  se  retirer  avec 
les  siens  sans  rien  faire,  sur  la  pointe  du  jour,  fut  des- 
couvert par  les  sentinelles,  qui  donnèrent  l'alarme 
par  la  ville.  Les  sieurs  de  Buhi  et  de  Rosny  firent  in- 
continent saluer  de  quelques  pièces  les  troupes  du 
duc  qui  se  retiroient,  mais  sans  grand  effect.  Depuis 
ils  pourveurent  à  la  seureté  de  la  ville. 

Le  duc  de  Mayenne,  ayant  failly  ceste  entreprise  ? 
s'approcha  de  Houdan,  qui  est  à  cinq  lieues  de  Mante, 
pour  y  desfaire  huict  cents  Suisses  du  régiment  de  So- 
leure  qui  y  estoient  attendants  quelque  argent  que  le 
Roy  leur  avoit  promis  pour  s'en  retourner;  mais  il  les 
trouva  si  fortement  logez  qu'il  ne  put  rien  entrepren- 
dre sur  eux.  Ayant  receu  l'advis  de  la  deffaicte  et  prise 
du  vicomte  de  Tavannes,  et  des  secours  qui  vouloient 
entrer  dans  Noy on,  il  résolut  de  secourir  luy  mesme 
ceste  place,  et  despescha  incontinent  vers  le  sieur  de 
Rosne,  qui  conduisoit  son  armée  (laquelle  estoitbien 
avant  en  la  Champagne  pour  aller  au  devant  du  secours 
du  Pape,  qui  se  devoit  rendre  en  Lorraine),  de  le  ve- 
nir rejoindre  et  s'approcher  de  Han  pour  le  secours  de 
Noyon.  Ceste  armée,  ayant  aussi  joint  le  prince  d'As- 
coli  avec  les  forces  qu'il  conduisoit  du  Pays-Bas ,  se 
trouva  estre  de  sept  à  huict  mil  hommes.  Bref,  sur  la 

promesse  que  le  duc  de  Mayenne  avoit  faite  de  secou- 
rir Noyon,  il  repassa  la  Seine,  prit  et  ruyna  L'Isle 
Adam  sur  Oyse,  assembla  toutes  les  garnisons  des  villes 
de  son  party  en  Picardie  et  du  long  de  la  rivière  de 
Marne,  qui,s'estans  joinctes  ensemble,  arrivèrent  à  La 
Fere  le  jour  mesme  que  le  Roy  y  avoit  failly  une  en- 
treprise, qui  eust  réussi  sans  une  femme  qui  descou- 
vrit unemesche  de  l'un  des  soldats  royaux.  De  La  Fere 
le  duc,  ayant  joint  son  armée,  alla  à  Han,  mettant  tous- 
jours  entre  le  Roy  et  luy  une  rivière  ou  des  marests  ; 
puis,  ayant  faict  passer  son  armée  de  là  la  Somme,  vou- 
lut y  attendre  l'oportunité  de  faire  lever  le  siège  au 
Roy,  ou  de  luy  donner  bataille. 

Tontes  les  villes  de  Picardie  avoient  les  yeux  tendus 
sur  l'événement  de  ce  siège,  voyans  les  deux  armées 
si  proches  l'une  de  l'autre,  et  mesmes  celle  du  duc  de 
Mayenne  plus  forte  que  celle  du  Roy,  qui  n'avoit  en 
ce  siège  que  de  six  à  sept  mil  hommes  de  pied,  treize 
cents  cuirasses  et  quatre  cents  reisti  es ,  et  que  le  duc 
de  jour  en  jour  recevoit  quelques  troupes  de  cavale- 
rie ,  si  qu'il  se  trouva  avoir  deux  mil  cinq  cents  che- 
vaux et  dix  mil  hommes  de  pied. 

Le  Roy,  qui  void  son  ennemy  si  proche  de  luy, 
manda  toutes  ses  forces  qui  estoient  aux  provinces 
les  plus  prochaines.  Au  bruit  d'une  bataille  chacun 
y  accourut.  Les  sieurs  de  Bouteville,  de  Chermont  et 
de  Bethune  avec  leurs  compagnies  s'y  rendirent  in- 
continent. Sa  Majesté  avoit  résolu  que  si  le  plue  s'ap- 
prochoit  plus  près  que  Han  avec  son  armée  d'aller 
au  devant  de  luy  une  lieue  et  demie  pour  luy  donner 
bataille,  et  qu'il  laisseroit  deux  mille  hommes  seule- 
ment pour  tenir  la  ville  assiégée;  mais,  voyant  que  le 

duc  vouloit  user  de  longueur,  et  ne  s'esforçoit  pas 
seulement  de  luy  faire  enlever  un  logis,  il  résolut  de 
mettre  fin  à  ce  siège;  de  sorte  qu'ayant  faict  pointer 
huict  pièces  sur  la  contrescarpe  du  fossé  pour  tirer 
en  batterie  entre  les  faux-bourgs  des  Roys  et  de  Dame- 
Jour,  quatre  autres  près  de  l'abbaye,  lesquelles  bat- 
toient  en  courtine,  et  trois  petites  pièces  au  haut  du 
portail  de  l'abbaye  pour  favoriser  les  assaillans  qui 
iroient  à  la  bi esche,  il  envoya  M.  le  mareschal  de 
Biron  avec  cinq  cents  chevaux  jusques  aux  portes  de 
Han  pour  le  tenir  adverti  de  ce  que  fer  oit  le  duc. 
Le  samedy  17  d'aoust,  la  batterie  ayant  commencé 
assez  furieusement,  à  la  troisiesme  volée  les  assiégez 
demandèrent  à  parlementer.  Combien  que  le  Roy  les 
eust  peu  forcer  aysement  suivant  le  bon  ordre  qu'il 
avoit  mis  par  tout,  toutesfois  il  ayma  mieux  les  rece- 
voir à  composition,  laquelle  fut  accordée  ceste  mesme 
journée,  à  la  charge  que  le  sieur  de  Villes  remettroit 
Noyon  entre  les  mains  de  Sa  Majesté  dans  le  lundy 
ensuivant,  heure  de  midy,  avec  l'artillerie,  munitions 
de  guerre  et  vivres  qui  y  estoient,  si,  dans  le  lende- 
main dimanche,  dix-huictiesme  dudit  mois,  pour  tout 
le  jour,  le  duc  de  Mayenne  ne  donnoit  bataille  à  Sa 
Majesté,  et  ne  luy  faisoit  lever  le  siège,  ou  jettast 
pour  le  moins  mil  hommes  de  guerre  dans  ladite  ville. 
Le  lundy  les  assiégez  n'estans  secourus,  suyvant 
la  capitulation ,  la  garnison  et  tous  les  gens  de  guerre 
sortirent  avec  leurs  armes,  chevaux  et  bagages.  En 
ceste  sortie  il  arriva  un  accident  pitoyable,  qui  est 
que,  comme  les  royaux  passoient  sur  le  pont  de  la 
porte  par  où  l'on  va  àjHan,  par  laquelle  ils  dévoient 
entrer  et  ceux  de  l'union  sortir,  les  deux  gardefous  du 

pont,  qui  estoient  de  grosses  pierres  de  taille  quar- 
vées,  tumberent  et  ceux  qui  estoient  appuyez  contre, 
lesquels  en  tumbant  happèrent  les  plus  prochains 
d'eux  pensans  s'arrestér;  ceux  cy ,  pour  se  retenir,  s'a- 
grafoient  à  d'autres  qu'ils  entraînèrent  quand  et  eux; 
de  sorte  que  tous  ceux  qui  estoient  sur  le  pont  tum- 
berent pesle-mesle  parmy  les  pierres,  les  uns  dessus 
les  pierres,  les  autres  dessous  :  neuf  moururent  en 
ceste  cheute,  plusieurs  eurent  les  jambes  rompues, 
les  autres  les  bras;  peu  de  ceux  qui  tumberent  furent 
préservez  sans  avoir  du  mal.  Le  Roy  n'entra  que  le 
mardy  vingtiesme  dans  Noyon.  Les  habitans  furent 
cottisez  à  trente  mil  escus,  et  eurent  pour  gouverneur 
M.  d'Estrées,  combien  que  plusieurs  pensoient  que 
ce  dust  estre  le  sieur  de  Rumesnil.  De  personnes  de 
marque  le  Roy  ne  perdit  en  tout  ce  siège  que  M.  du 
Fourny,  maistre  de  camp,  qui  fut  tué  le  jour  que  la 
ville  fut  investie. 

Le  lendemain  le  Roy  se  résolut  d'aller  avec  la  moi- 
tié' de  sa  cavalerie  voir  la  contenance  de  son  ennemy, 
et  alla  jusques  auprès  de  Han,  où  il  demeura  deux 
heures  entières  à  la  portée  du  canon,  duquel  on  tira 
sur  luy  plusieurs  volées,  toutesfois  sans  faire  dom- 
mage, et  n'y  eut  autre  chose  que  des  paroles  :  ce  qui 
fut  cause  que  les  royaux  reprochèrent  depuis  aux  li- 
gueurs qu'ils  estoient  peu  courtois  et  incivils,  et  qu'ils 
a  voient  laissé  retourner  Sa  Majesté  à  Noyon  sa.ns  le 
reconduire,  puis  qu'il  avoit  pris  la  peine  de  les  venir 
voir  toute  leur  armée  estant  en  bataille. 

Deux  jours  après  la  prise  de  ceste  ville,  M.  d'Hu- 
mieres,  gouverneur  de  Compiegne,  investit  Pierre- 
fons,  et  M.  le  mareschal  de  Biron  y  alla  depuis  avec 

l'armée,  ce  que  plusieurs  conseillèrent  de  faire  pour 
ce  que  le  capitaine  de  Rieux,  qui  commandoit  dans 
Pierrefons,  fit  du  malcontent  contre  M.  de  Mayenne 
quand  il  sortit  de  Noyort,  et  dit  qu'il  n'estoit  plus  dé- 
libéré de  luy  faire  service  puis  qu'il  ne  l'estoit  pas 
venu  secourir  :  ce  qui  n'advint,  car  ce  siège  réussit 
très  mal.  Or  le  Roy,  ayant  séjourné  quelques  jours 
dans  Noyon,  vint  à  ce  siège,  où  le  comte  d'Essex,  avec 
soixante  gentils -hommes  anglois,  luy  vint  baiser  les 
mains,  et  luy  offrir  quatre  mil  Anglois  et  cinq  cents 
chevaux  que  la  royne  d'Angleterre  sa  maistresse  luy 
envoyoit  pour  son  service. 

Le  Roy,  estant  adverty  de  sa  venue,  envoya  le  comte 
de  Chaune  à  Compiegne  pour  l'y  recevoir  le  vingt- 
neufiesme  d'aoust.  Quand  à  la  personne  dudit  comte 
d'Essex  et  de  ceux  de  sa  suitte ,  il  ne  se  pouvoit  rien 
voir  de  plus  magnifique,  car,  entrant  dans  Compiegne, 
il  avoit  devant  luy  six  pages  montez  sur  de  grands 
chevaux,  habillez  de  velours  orangé  tout  en  broderie 
d'or,  et  luy  avoit  une  casaque  de  velours  orangé  toute 
couverte  de  pierreries;  la  selle,  la  bride,  et  le  reste 
du  harnois  de  son  cheval  accommodé  de  mesme  ;  son 
habit  et  la  parure  de  son  cheval  valoient  seuls  plus  de 
soixante  mil  escus  :  il  avoit  douze  grands  estafiers,  et 
six  trompettes  qui  sonnoient  devant  luy.  De  Compie- 
gne il  vint  au  camp  de  Pierrefons  le  dernier  jour 
d'aoust  trouver  le  Roy,  d'où  ils  s'en  allèrent  à  Noyon, 
là  où  Sa  Majesté  le  festoya  trois  jours  durant  avec  tout 
son  train. 

En  ce  mois  d'aoust  le  Roy  receut  advis  de  plusieurs 
choses  qui  estoient  advenues  en  divers  endroicts  de  la 
France,  entr'autres  comme  M.  de  Guise  s'estoit  sauvé 


DE  PALMA  CAYET.     [l5<)l]  285 

du  cliasteau  de  Tours,  la  mort  de  M.  de  La  Noue  au 
siège  de  Lambales  en  Bretagne,  la  deffaicte  de  ceux 
d'Orléans  auprès  de  La  Magdelaine,  et  la  deffaicte  du 
vicomte  de  La  Guerche.  Voyons,  avant  que  de  voir  ce 
qui  se  passa  dans  le  mois  de  septembre,  comme  toutes 
ces  choses  advindrent. 

Nous  avons  dit  cy  dessus  comme  le  prince  de  Gin- 
ville  fut  arresté  prisonnier  à  Blois  à  l'heure  mesme 
que  l'on  tua  son  père,  après  la  mort  duquel  il  prit  le 
tiltre  de  duc  de  Guise,  et  comme  le  feu  Roy  l'avoit 
faict  changer  de  divers  lieux  avant  que  de  le  faire  met- 
tre dans  le  chasteau  de  Tours  sous  la  garde  du  sieur 
de  Rouvray,  lieutenant  de  l'une  des  compagnies  des 
archers  de  la  garde  du  corps,  lequel  en  eut  tel  soin, 
avec  quelques  archers  et  Suisses  de  la  garde,  que  les 
entreprises  que  quelques-uns  voulurent  faire  pour 
sauver  ledit  sieur  duc  furent  sans  effect  et  les  entre- 
preneurs exécutez,  jusques  au  i5  d'aoust  de  ceste  an- 
née ,  que ,  nonobstant  toute  l'estroite  garde  et  toute  la 
diligence  de  ceux  qui  le  gardoient,  il  se  sauva.  Les 
grands  qui  sont  prisonniers  trouvent  tousjours  des 
inventions  pour  se  mettre  en  liberté,  lesquelles  au- 
paravant ne  se  peuvent  juger  devoir  estre  faictes  pour 
ce  qu'elles  sont  sans  exemple  du  passé  :  les  deux  fois 
que  s'est  sauvé  M.  de  Nemours  durant  ces  dernières 
guerres,  une  fois  du  chasteau  de  Blois  affinant  ses  gar- 
des, l'autre  du  chasteau  de  Pierre-sise  à  Lyon ,  en  ser- 
vent assez  de  preuve  ;  comme  fait  aussi  l'invention  que 
M.  le  comte  de  Soissons  trouva  pour  se  sauver  du  chas 
teau  de  Nantes.  Or  le  duc  de  Guise,  ne  pouvant  sortir  du 
chasteau  de  Tours  par  le  seul  moyen  de  ses  gens,  en 
ceste  longue  prison  gaigna,  par  promesses  d'advance- 

ment ,  deux  personnes  en  qui  le  sieur  de  Rouvray  se 
fi  oit,  l'un  luy  appartenant  de  parente',  et  qui  estoit 
destiné  à  l'église,;  l'autre  estoit  un  joueur  de  luth 
nommé  Verdier,  que  ledit  sieur  de  Rouvray  laissoit 
aller  jouer  du  luth  devant  ledit  sieur  duc,  car  il  l'a- 
voit  veu  domestique  de  M.  le  cardinal  de  Bourbon, 
et  sçavoit  que  quoy  qu'il  allast  à  la  messe,  que  son 
père  estoit  de  la  religion  prétendue  reformée,  qui,  à 
la  Sainct  Berthelemy  dans  Paris,  avoit  receu  vingt- 
neuf  coups  d'espée,  et  laissé  pour  mort  :  bref,  il  ne 
se  doutoit  nullement  de  ce  joueur  de  luth.  Ce  duc, 
ayant  souvent  et  secrettement  des  nouvelles  de  M.  de 
La  Chastre,  qui,  pour  l'amitié  qu'il  avoit  portée  à  feu 
son  père,  s'ofFroit  de  travailler  et  de  s'employer  de 
toute  affection  pour  favoriser  sa  délivrance,  luy  manda 
que  l'ordre  que  les  habitans  de  Tours  avoient  estably 
pour  la  garde  des  portes  de  leur  ville  luy  ouvroit  un 
moyen  de  se  sauver  de  sa  prison,  pource  que,  depuis 
unze  heures  jusques  à  une  heure  après  midy,  cepen- 
dant que  l'on  disnoit,  toutes  les  portes  estoient  fer- 
mées, et  les  clefs  portées  chez  le  maire;  durant  lequel 
temps  il  trouveroit  moyen  de  descendre  avec  une 
corde  par  des  fenestres  qui  sont  en  une  galerie  au  plus 
haut  du  chasteau  du  costé  de  la  rivière  qui  estoit  lors 
fort  basse,  par  où  il  pouvoit  aisément  se  sauver  le  long 
de  la  grève.  Sur  cest  advis  M.  de  La  Chastre  envoya  de 
Bourges  à  Selles  son  fils  le  baron  de  Maison -fort, 
lequel,  ayant  sceu  le  jour  que  ceste  délibération  se 
devoit  exécuter,  partit  de  Selles,  et  se  rendit  avec 
soixante  bons  chevaux  à  Sainct  Àvertin,  une  lieue 
près  de  Tours,  où  il  y  a  un  pont  sur  la  rivière  du 
Cher  qui  y  passe,  laquelle  se  va  jetter  dans  la  Loire, 

quatre  lieues  au  dessous  de  Tours.  Verdier,  ayant 
donc  porté  au  duc  de  Guise,  dans  la  panse  de  son  luth, 
une  corde  qui  estoit  noue'e  d'un  assez  gros  nœud  de 
demy  pied  en  demy  pied,  sortit  de  Tours  pour  aller 
au  devant  dudit  baron;  et  le  duc,-  qui  avoit  accous- 
tumé  de  s'esbatre  avec  ses  gardes,  inventant  tousjours 
quelque  exercice  nouveau  pour  passer  le  temps,  ainsi 
qu'il  avoit  faict  quelques  jours  auparavant,  s'advisa 
de  jouer  encor  avec  eux  à  qui  monteroit  le  plus  vis- 
tement  à  clochepied  les  degrez ,  depuis  le  pied  de  la 
montée  jusques  au  haut  de  la  gallerie  qui  regardoit 
sur  l'eau.  Les  gardes,  sans  se  douter  de  rien,  font  de 
mesmes  luy  ;  et,  montez,  le  duc,  estant  en  la  gallerie, 
advisa  que  la  porte  du  pont  de  la  ville  estoit  fermée, 
ce  que  voyant,  il  leur  dit  :  «  Allons  recommencer,  » 
Ainsi  qu'il  descendoit,  deux  de  ses  domestiques  qui 
estoient  dans  le  chasteau,  et  auxquels  il  avoit  baillé  la 
corde,  montèrent  à  la  gallerie,  et  l'attachèrent  dili- 
gemment à  une  des  croisées  des  fenestres.  Le  duc  ce- 
pendant recommença  à  monter  à  clochepied  les  de- 
grez; ses  gardes  le  suyvirent;  mais  luy,  qui  est  d'une 
belle  disposition,  devançant  ses  gardes,  monta  si  di- 
ligemment qu'il  gaigna  le  devant  de  beaucoup,  et,  en- 
tré dans  la  gallerie,  ferma  la  porte  après  luy,  et  dévala 
par  la  corde  avec  ses  deux  domestiques  ainsi  qu'ils 
avoient  délibéré.  Cependant  les  gardes  qui  s'esba- 
toientavec  luy,  arrivez  à  la  porte  de  la  gallerie,  après 
avoir  dit  plusieurs  fois  :  «  Monsieur,  ouvrez,  ouvrez 
la  porte,  »  voyant  qu'il  ne  leur  respondoit  rien,  com- 
mencèrent à  frapper  rudement,  et,  se  doutans  lors  du 
fait,  descendirent  en  une  chambre  où  par  une  fe- 
nestre   ils   adviserent  que  le  duc  se  sauvoit;  ce  que 

voyans,  ils  se  prirent  à  crier  si  fort  :  «  Arrestez,  ar- 
restez  M.  de  Guise  qui  se  sauve,  »  que  le  dernier  qui 
descendoit  par  ladite  corde  se  laissa  tomber  de  vingt 
pieds  de  haut,  lequel,  tout  estourdy  de  la  cheute,  ne 
laissa  de  se  relever,  et  se  mit  à  courir  sans  chapeau, 
qui  luy   estoit  tombé   de  sa  cheute,   pour  ratraper 
M.  de  Guise,  qui  passa  par  dessous  la  première  arche 
du  pont  de  la  ville  où  il  n'y  avoit  point  d'eau ,  et  de  là, 
continuant  de  courir  sur  le  cay  de  la  ville,  passa  le 
long  du  faux-bourg  de  La  Riche ,  puis ,  prenant  son 
chemin  tousjours  courant  vers  le  chasteau  du  Plessis, 
maison  des  roys  de  France,  distant  d'un  quart  de  lieue 
de  Tours,  monta  sur  un  cheval  qu'on  promenoit  là  à 
cest  effect ,  puis,  passant  le  canal  là  où  les  rivières  de 
Loire  et  du  Cher  quand  elles  sont  grosses  s'assemblent, 
remonta  pour  gaigner  le  pavé   des  ponts  de  Sainct 
Avertin,  là  où  il  trouva  ledit  sieur  baron  de  La  Chas- 
tre  avec  sa  troupe  qui  l'attendoit,  avec  laquelle  ledit 
sieur  duc,  ravy  d'ayse,  et  sollicité  de  doute  que  ceux 
de  Tours  ne  le  poursuivissent  (ainsi  qu'ils  firent  après 
que  la  porte  Neufve  fut  ouverte  ;  mais  le  long  temps 
qu'ils  demeurèrent  à  l'ouvrir,  pource  qu'il  failloit  al- 
ler quérir  les  clefs  chez  le  maire  et  revenir  ouvrir  la 
porte,  fut  cause  que  leur  course  ne  leur  servit  de  rien), 
ne  tarda  gueres  à  gaigner  Selles,   et  de  làViarzon, 
puis  à  Bourges  où  il  fut  receu  par  M.  de  La  Chastre, 
qui  luy  alla  bien  avant  à  la  rencontre,  avec  beaucoup 
de  joye.  Ainsi  M.  de  Guyse  reprint  sa  liberté  après 
avoir  esté  deux  ans  sept  mois  et  vingt  et  deux  jours 
prisonnier.  Ceste  nouvelle  sceue  à  Rome,  le  Pape  s'en 
resjoûit  fort,  et  en  fit  rendre  grâces  à  Dieu  par  toutes 
les  églises;  toutesfois  les   relations  italiennes    disent 

que  les  beaux  esprits  jugèrent  incontinent  che  quella 
uscita  del  signor  duca  di  Ghisa  fuori  di  prigione  era 
la  ruina  délia  lega  (*),  pour  les  diverses  intentions  de 
luy  et  du  duc  de  Mayenne  son  oncle  :  Ton  verra  ce 
qui  en  advint  à  la  suitte  de  ceste  histoire.  Le  Roy,  qui 
en  receut  les  nouvelles  à  Noyon,  dit  à  celuy  qui  les 
luy  apporta  :  «Plus  j'auray  d'ennemis,  et  plus  j'auray 
d'honneur  à  les  deffaire;  »  mais,  quand  en  ce  mesme 
jour  là  on  luy  eut  apporté  les  nouvelles  de  la  mort 
de  M.  de  La  Noue,  il  en  fut  fort  triste,  comme  aussi 
furent  M.  de  Longueville  et  plusieurs  autres  seigneurs. 
Le  Roy  avoit  envoyé  M.  de  La  Noue  en  Rretagne 
pour  accompagner  M.  le  prince  de  Dombes  à  résister 
aux  efforts  du  duc  de  Mercœur  et  des  Espagnols ,  aus- 
quels  ledit  sieur  duc  avoit  baillé  le  port  de  Rlavet  pour 
leur  retraicte  et  de  leurs  navires.  Ils  fortifièrent  en  peu 
de  temps  si  bien  ceste  place,  qu'ils  donnèrent  à  cog- 
noistre  que  l'on  ne  les  en  tireroit  pas  dehors  quand  on 
voudroit.  Le  Roy  ayant  demandé  secours  à  la  royne 
d'Angleterre,  outre  ce  qu'elle  avoit  ordonné  de  luy  en 
voyer  par  Dieppe,  elle  envoya  aussi  trois  mille  Anglois 
en  Bretagne,  lesquels  se  joignirent  à  l'armée  de  M.  le 
prince  de  Dombes  auparavant  que  ledit  sieur  de  La 
Noue  y  arrivast;  ce  qui  fut  cause  de  quelques  jalousies 
contre  luy  par  quelques  seigneurs  qui  estoient  en  ceste 
armée,  car  il  avoit  charge  du  Roy  d'y  tenir  le  second 
lieu.  Ceste  armée  s'achemina  vers  Lamballe  qui  tenoit 
pour  l'union ,  laquelle  fut  incontinent  investie  :  les  ap- 
proches faictes,  le  canon  ayant  tiré  quelques  volées, 
ledit  sieur  de  La  Noue  délibéra  d'y  faire  donner  un 
assaut  et  de  l'emporter  ;  mais,  ayant  envoyé  quelques 

(0  Que  cette  délivrance  du  duc  de  Guise  étoit  la  ruine  de  la  ligue, 
4o.  19 

uns  pour  recognoistre  ce  que  faisoient  les  assiégez,  et  ne 
luy  rapportant  point  selon  son  intention,  il  y  alla  luy 
mesmes,  où,  estant  monté  à  une  eschelle ,  et  considé- 
rant ce  que  faisoient  les  assiégez ,  qui  ne  songeoient 
qu'à  abandonner  la  muraille  de  la  ville,  et  se  retirer 
dans  un  fort  qu'ils  y  avoient  faict  au  mitan  pour  leur 
servir  de  retraicte,  il  se  descouvrit  plus  qu'il  nedevoit, 
et  une  mousquetade  qui  donna  contre  une  pierre  en 
fit  rejaillir  des  esclats  si  rudement  contre  le  front  du- 
dit  sieur  de  La  Noue,  que  ce  coup  le  fit  tumber  à  la 
renverse  de  dessus  l'eschelle,  dans  laquelle  sa  jambe 
où  il  avoit  esté  blessé  aux  faux-bourgs  Sainct  Martin 
durant  le  siège  de  Paris,  ainsi  que  nous  avons  dit,  de- 
meura empeschée,  ce  qui  luy  fit  recevoir  de  grandes 
douleurs,  pource  qu'elle  n'estoit  pas  encores  bien  gua- 
rie.  Relevé  et  porté  en  son  logis,  estant  pensé  très-mal 
de  la  blessure  qu'il  avoit  receuë  à  la  teste  par  l'esclat 
de  ceste  pierre,  il  s'y  engendra  une  contusion  dont  il 
mourut  peu  de  jours  après  (0.  Les  assiégez  sçachans 
sa  blessure  reprirent  cœur,  et,  au  lieu  qu'ils  songeoient 
d'abandonner  la  ville,  ils  s'encouragèrent  tellement  à 
la  deffence  de  leurs  murailles,  que  les  royaux  furent 
contraincts  de  lever  ce  siège.  Ainsi  mourut  messire 
François  de  La  Noué,  que  les  Espagnols,  les  Lorrains 
et  les  ligueurs  qui  l'avoient  cognu,  ont  tenu  pour  un 
grand  et  prudent  chevalier.  Le  roy  d'Espagne  mesmes 
le  tenant  son  prisonnier  long  temps,  et  estant  comme 
contrainct  de  le  rendre  en  escliange  du  comte  d'Eg- 
mont  qui  estait  l'un  des  principaux  seigneurs  du  Pays- 
Bas,  ne  voulut  consentir  sa  liberté  qu'il  ne  luy  eust 

(')  Dont  il  mourut  peu  Je  jours  après.  Voyez  les  détails  de  cette  mort 
dans  la  Notice  sur  La  "Noue,  première  série,  tom.  xxxiv,  p.  1 17. 

juré  de  ne  porter  les  armes  contre  luy,  et  qu'il  n'eust 
les  ducs  de  Lorraine  et  de  Guise  pour  cautions  de  ceste 
promesse.  Ce  Roy,  que  ses  historiens  disent  avoir  este' 
plus  puissant  d'hommes  et  plus  grand  terrien  que  le 
Turc ,  ne  ressembla  pas  en  cela  à  Bajazet,  lequel  dit 
au  comte  de  Nevers  (0,  fils  du  duc  de  Bourgongne,  et 
aux  autres  grands  seigneurs  de  France,  lesquels  il  avoit 
pris  à  la  bataille  de  Nicopoli,  et  s'en  vouloient  revenir 
en  France  après  avoir  payé  leurs  rançons  :  «  Jean,  si  je 
faisoie  doute  et  je  vouloie,  avant  ta  délivrance  je  te  fe- 
roie  jurer,  sur  ta  foy  et  sur  ta  loy,  que  jamais  tu  ne 
t'armeras  contre  moy,  ne  tous  ceux  qui  sont  en  ta 
compagnie;  mais  n'enny ,  ce  serment  à  toy  n'a  eux  ne 
fera  y  jà  faire;  mais  je  vueil,  quand  tu  seras  venu  et 
retourné  par  delà,  et  il  te  vient  à  plaisance  que  tu  as- 
sembles ta  puissance,  et  viennes  contre  moy,  tu  me 
trouveras  tousjours  tout  prest,  et  appareillé  à  toy  et 
à  tes  gens  recueillir  sur  les  champs  par  bataille.  Et  ce 
que  je  di,  di  l'ainsi  à  tous  ceux  à  qui  tu  auras  plaisance 
de  parler ,  car  assez  suis  je  pour  faire  armes  et  tous- 
jours  prest,  et  de  conquester  avant.  » 

Le  roy  d'Espagne  n'en  fit  pas  de  mesme  à  l'endroit 
du  sieur  de  La  Noue,  car,  auparavant  que  de  consentir 
sa  liberté,  il  voulut  des  cautions  affin  qu'il  ne  portast 
plus  à  l'advenir  les  armes  contre  luy.  Celuy  qui  fit  l'e- 
pitaphe  de  ce  vaillant  chevalier  dit 

Qu'il  brava  ses  prisons,  et,  parmy  ses  catenes, 
Qu'il  orna  de  lauriers  les  horreurs  de  ses  peines. 

(0  Au  comte  de  Nevers.  Ce  prince  fut  depuis  le  fameux  Jean-sans- 
Peur,  duc  de  Bourgogne,  qui  désola  la  France  sous  le  règne  de  Char- 
les vi.  La  bataille  de  Nicopoli  fut  livrée  le  i5  septembre  i3g6.  Voyez 
la  Notice  sur  Boucicaut,  première  série.,  tome  vi  ,  page  $68. 

Aussi  deux  heures  auparavant  sa  blessure  devant 
Laniballes,  ainsi  qu'il  passoit  dans  un  jardin,  il  prit 
deux  petites  branches  de  laurier,  et,  estant  monté  dans 
sa  chambre,  sans  autre  compagnie  que  de  ses  domes- 
tiques, s'approchant  de  la  table  sur  le  bout  de  laquelle 
estoient  ses  armes,  il  print  un  Cousteau,  et,  ayant  ame- 
nuisé l'une  de  ces  branches,  il  la  mit  à  son  armet  au  lieu 
de  pannache.  Cependant  qu'il  faisoit  cela  le  sieur  de 
Mont-martin,  gouverneur  de  Vitré,  entra  dans  la  cham- 
bre pour  parler  à  luy  ;  mais,  le  voyant  seul  près  de  la 
table,  pensant  qu'il  fist  quelques  desseins,  ne  le  voulant 
destourber,  il  print  un  des  domestiques  dudit  sieur  de 
La  Noue  avec  lequel  il  s'approcha  de  la  cheminée,  et 
entrèrent  en  devis.  M.  de  La  Noue,  ayant  paré  son  ar- 
met de  lauriers,  se  tourna,  et,  advisant  ledit  sieur  de 
Mont-martin ,  s'advança  vers  luy  et  luy  dit  :  «  Qui  vous 
pensoitlà,  mon  cousin?  —  J'attendois  vostre  commodité 
pour  vous  parler,  dit  le  sieur  de  Mont-martin,  ne  vou- 
lant vous  interrompre.  —  A  ce  que  je  faisoy ,  répliqua 
le  sieur  de  La  Noue,  vous  y  pouviez  bien.  »  Puis,  s'ap- 
prochants  de  la  table ,  il  luy  monstra  son  armet  en- 
touré de  lauriers,  et  luy  dit  :  «  Tenez,  mon  cousin, 
voylà  tpute  la  recompense  que  vous  et  moy  espérons, 
suivans  le  mestier  que  nous  faisons.  »  Belle  parole,  et 
digne  d'un  gentil-homme  qui  avoit  le  courage  magna- 
nime. Aussi  ceux  qui  sont  nais  à  l'honneur  n'ont  point 
de  souhaits  plus  ardents  ne  plus  ordinaires  que  d'em- 
ployer leurs  vies  en  de  belles  et  vertueuses  actions,  affin 
que  leur  nom  demeure  à  la  postérité  immortel  dans 
les  histoires. 

Durant  sa  longue  prison,  luy,  qui  n'avoit  autre  sub- 
ject  pour  ses  devis  ordinaires  que  la  recherche  de  ce 

qm  pouvoit  restablir  l'Estat  de  la  France,  et  mesmes 
de  la  chrestienté,  en  sa  première  dignité,  composa  plu- 
sieurs beaux  discours  (0 politiques  et  militaires, lesquels 
on  mit  en  lumière  peu  après  sa  liberté,  affin  que  les 
princes  chrestiens,  delaissans  leurs  divisions,  prissent  re- 
solution de  s'unir  ensemble  pour  faire  la  guerre  contre 
les  princes  mahumetistes,  à  la  fin  desquels  discours  il 
faict  aussi  de  très-belles  observations  sur  plusieurs 
choses  advenues  en  France  aux  trois  premiers  troubles 
où  ce  seigneur  s'estoit  trouvé.  Les  journées  de  Lusson 
et  de  Senlis,  desquelles  il  eut  la  conduitte,  tesmoignent 
assez  l'expérience  militaire  qu'il  s'estoit  acquise.  Mes- 
sire  Odet  de  La  Noue  son  fils,  estant  sorty,  au  mois  de 
février  en  ceste  année,  de  sa  longue  prison  du  chasteau 
de  Tournay  où  il  avoit  esté  depuis  l'an  i584  qu'il  fut 
pris  par  les  Espagnols  en  allant  d'Anvers  à  Lilloo,  penr 
sant  venir  voir  son  père  en  Bretagne,  receut  les  nou- 
velles de  sa  mort  en  Anjou,  et,  au  lieu  qu'il  pensoit  se 
conjouyr  avec  luy  pour  sa  liberté,  il  n'arriva  que  pour 
luy  faire  faire  les  derniers  offices  qu'il  luy  devoit. 

Quant  à  la  desfaicte  des  habitans  d'Orléans  au  corn* 
mencementde  ce  mois  d'aoust,  elle  advint  de  ceste  fa- 
çon. Nous  avons  dit  que  M.  de  La  Chastre,  après  le  siège 
de  Chartres,  voyant  que  le  Roy  repassoit  la  Seine,  avoit 
renvoyé  les  lansquenets  et  le  régiment  de  Vaudargent 
au  duc  de  Mayenne  pour  leurs  insolences.  Ces  deux  ré- 
giments partis,  ledit  sieur  de  La  Chastre  retourna  en 
Berry,  et  laissa  le  sieur  Dragues  de  Comnene  à  Orléans, 
et  quelques  gens  de  pied  logez  aux  villages  à  une  lieue 

(0  Plusieurs  beaux  discours.  Nous  avons  recueilli  la  partie  historique 
de  ces  discours  dans  le  tome  xxxiv  de  la  première  série. 

près.  Le  sieur  du  Coudray  avec  son  régiment,  estant 
loge'  sur  le  bord  de  la  rivière  de  Loire  du  costé  de  La 
Magdelaine,  se  trouva  investy  en  un  matin  par  les 
sieurs  d'Antragues  et  de  Montigny  qui  avoient  assem- 
ble' leurs  garnisons  de  Blois,  de  Boisgency  et  de  quel- 
ques endroits  de  là  autour.  Ceste  nouvelle  venue  au 
maire  d'Orléans,  il  la  porta  soudain  au  sieur  de  Com- 
nene,  lequel  ne  se  voyant  pour  lors  aucunes  forces  de 
cavalerie,  les  uns  estans  avec  ledit  sieur  de  La  Chastre 
en  Berry,  les  autres  estans  allez  par  diverses  petites 
troupes  de  quinze  ou   vingt  chevaux  courir  par  la 
Beausse,  le  Mayne,  la  Touraine  et  autres  provinces 
voisines,  pour  y  prendre  des  prisonniers  et  des  butins, 
où  ils  s'estoient  desjà  affriandez,  tout  ce  que  ledit  sieur 
de  Comnene  put  faire,  ce  fut  de  faire  monter  à  cheval 
cinquante  volontaires    pour   avec    eux    donner   une 
alarme  aux  royaux,  tascher  de  les  attirer  à  luy,  et 
bailler  moyen  audict  sieur  du  Coudray  de  sortir,  cou- 
ler au  long  de  la  rivière,  et  gaigner  la  ville  à  sauveté, 
que  cependant  on  luy  envoyeroit  trois  ou  quatre  bat- 
teaux  pour  le  faire  passer  l'eau,  ou  s'en  servir  ainsi 
que  bon  luy  sembleront.  Ledict  sieur  de  Comnene  mes- 
mes,  pour  favoriser  sa  retraicte,  fit  border  de  ce  costé  là 
la  courtine  de  mousquetaires  et  harquebusiers,  et  fit 
pointer  quelques  canons  sur  son  chemin;  puis,  ayant 
mené  quand  et  luy  cinquante  harquebusiers  des  mieux 
aguerris  des  habitans,  il   alla  plus  de  la  moitié  du 
chemin  où  estoit  logé  Le  Coudray;  mais  ses  coureurs 
luy  ayans  rapporté  que  les  royaux  les  avoient  descou- 
verts et  s'estoient  mis  à  les  suivre,  il  logea  ses  harque- 
busiers derrière  une  haye  le  long  du  grand  chemin, 
et,  s'advançant  luy  mesnies  pour  recognoistre,  il  vid  la 

cavalerie  royale  venir  droict  à  luy ,  qui  estoit  ce  qu'il 
desiroit.  Estans  approchez  les  uns  et  les  autres  d'un  tir 
de  pistolet,  les  royaux  ne  s'advancerent,  ayans  entreveu 
au  travers  du  plus  clair  des  hayes  lesdits  harquebusiers 
qu'ils  pensoient  estre  en  plus  grand  nombre  ;  ce  qui  les 
fit  tourner  visage  affin  de  les  attirer  hors  de  cest  en- 
droict.  En  ces  entrefaictes  grand  nombre  des  habitans 
d'Orléans  sortirent  avec  leurs  armes,  et,  suivans  sans 
commandement  ledit  sieur  de  Comnene,  arrivèrent  à 
La  Magdelaine.  Comnene ,  jugeant  de  l'événement  de 
ceste  sortie  d'habitans,  leur  manda  qu'ils  eussent  à  se 
retirer,  et  leur  envoya  protester  que  s'ils  ne  s'en  re- 
tournoient il  les  tenoit  pour  perdus.  Il  eut  beau  les  ad- 
vertir  de  leur  salut,   ils  respondirent   au  capitaine 
Duneau  qu'ils  vouloient  voir  les  maheustres  (  ainsi  ap- 
pelloient-ils  les  royaux  )  aussi  bien  que  les  autres.  Ces 
habitans,  s'advançans  à  grands  pas,  arrivèrent  où  estoit 
ledit  sieur  de  Comnene  à  la  teste  d'un  grand  champ, 
d'où  ils  virent  à  l'autre  bout  les  royaux  à  descouvert  >■ 
et,  les  ayans  apperceus  descocher  à  eux,  ils  changèrent 
si  bien  d'advis  et  de  contenance,  que,  pensans  regaigner 
La  Magdelaine  pour  y  tenir  ferme,  les  royaux  leur 
passèrent  sur  le  ventre,  tuèrent  les  uns,  firent  prison- 
niers les  autres,  et  ledit  sieur  de  Comnene  et  sa  cavale- 
rie ,  avec  quelques-uns  desdits  habitans  des  moins  ad- 
vancez,  furent  contraints  de  prendre  la  course  pour  se 
sauver  à  toute  fuite  dans  Orléans.  Voylà  comment  l'o- 
piniastreté  de  ces  habitans  fut  cause  de  leur  ruyneet 
de  la  desroute  du  sieur  de  Comnene  :  ainsy  qu'il  ad- 
viendra tousjours  à  quiconque  se  meslera  à  la  guerre 
avec  les  habitans  des  villes  hors  de  leurs  murailles,  et 
toute  autre  sorte  de  menu  peuple,  par  ce  qu'estans  sans 

expérience,  crainte  etobeyssance  en  la  discipline  mili- 
taire, ils  se  persuadent  de  loin  des  rodomontades  et 
chimères  estranges  et  ridicules;  mais, incontinent  qu'ils 
voyent  arriver  le  moindre  événement  contraire ,  la 
peur  leur  saisit  tellement  les  esprits,  qu'ils  ne  peuvent 
plus  concevoir  de  raison  ny  n'ont  recours  qu'à  la  fuite, 
laquelle  ils  s'imaginent  leur  estre  aussi  loisible  et  as- 
seurée  que  de  se  retirer  quand  bon  leur  semble  de  la 
rue  ou  d'une  place  publique. 

Ce  succez  apporta  de  la  tristesse  et  du  dueil  dans 
Orléans,  où  le  peuple  se  mit  à  exclamer  contre  le  maire 
d'Armonville,  quoy  qu'il  leur  eust  défendu  de  sortir  ; 
et,  au  contraire,  les  royaux  emmenèrent  en  leurs  gar- 
nisons grand  nombre  de  prisonniers  dont  ils  tirèrent 
plusieurs  rançons,  et  quittèrent  là  le  régiment  du  Cou- 
dray.  Voylà  ce  qui  s'est  passé  en  ceste  desfaicte  à  La 
Magdelaine  près  d'Orléans. 

Pour  la  desfaicte  et  mort  du  vicomte  de  La  Guierche, 
elle  advint  de  ceste  façon.  Nous  avons  dit  que  toute 
son  infanterie  fut  taillée  en  pièces  dansMontmorillon. 
Tandis  que  M.  le  prince  de  Conty  prit  plusieurs  pe- 
tites places  aux  environs  de  Poictiers,  et  qu'il  assie- 
geoit  Mirebeau  ,  ledit  sieur  vicomte  receut  le  secours 
que  luy  envoya  M.  de  Mercœur  pour  tascher  à  tra- 
verser les  heureux  progrez  dudit  sieur  prince.  Parmy 
ce  secours  estoit  nombre  d'Espagnols.  Mais,  sur  l'advis 
que  ledit  sieur  vicomte  receut  que  le  sieur  de  Salerne, 
gouverneur  de  Loches,  avoit  pris  son  chasteau  de  La 
Guierche  au  pays  de  Touraine,  duquel  on  enlevoit 
tout  ce  qu'il  y  avoit  dedans,  il  se  résolut  de  reprendre 
son  chasteau  et  d'y  attraper  ceux  qui  l'avoient  pris  ; 
et,  pour  cest  elfect,  il  s'achemina  de  Poictiers  si  dili- 

gemment  avec  toute  sa  cavalerie  et  la  plus  -  part  de 
son  infanterie ,  qu'il  eust  exécuté  son  dessein  si  mes- 
sieurs d'Abin  et  de  LaRochepousé,  avec  plusieurs  gen- 
tils-hommes de  ce  pays-là,  serviteurs  du  Roy,  au  nom- 
bre de  plus  de  cinq  cents  chevaux ,  ne  se  fussent  ren- 
dus à  La  Guierche  quand  ils  le  virent  tourner  de  ce 
costé  là.  Le  vicomte  avec  les  siens  le  lendemain  pen- 
sans  y  entrer  rencontrèrent  les  royaux  en  teste ,  et  y 
eut  là  un  grand  combat  qui  fut  tellement  opiniastré 
de  part  et  d'autre,  que  le  vicomte,  voyant  par  terre 
plus  de  trois  cents  des  siens ,  et  entr'autres  plusieurs 
gentils-hommes,  et  le  reste  bransler,  print  la  fuite  pour 
se  sauver  des  premiers,  et  passer  la  rivière  de  la  Creuse 
au  bac;  mais,  ainsi  qu'il  advient  d'ordinaire  en  ces  fui- 
tes qui  se  font  de  jour,  les  siens  ne  le  virent  pas  plus- 
tost  aller,  que  chacun  en  fit  de  mesme,  et  la  confusion 
fut  telle  pour  entrer  dans  le  bac ,  que  plusieurs  à  la 
foule  y  estans  entrez  avec  ledit  sieur  vicomte,  tous 
pesle  mesle,  le  bac  estant  trop  chargé,  quand  il  fut 
hors  du  bord ,  il  coula  à  fond  ,  où  ledit  sieur  vicomte 
avec  ceux  qui  estoient  dedans  se  noyèrent  :  de  sorte  que 
toutes  ces  troupes  de  cavalerie  et  d'infanterie  tumbe- 
rent  sous  la  puissance  des  royaux,  ou  se  noyèrent. 
Cinq  cents  Espagnols  périrent  en  ceste  desfaicte ,  et 
plus  de  deux  cents  de  la  cavalerie.  Voylà  comme  le 
gouverneur  du  haut  Poictou  et  de  la  Marche  pour  l'u- 
nion perdit  ses  troupes  et  sa  vie. 

Puis  que  nous  sommes  tumbez  sur  le  Poictou , 
voyons  ce  qui  s'y  passa  en  l'armée  de  M.  le  prince  de 
Conty  depuis  la  prise  de  Montmorillon.  Après  ceste 
exécution  et  la  reddition  de  quelques  places  l'armée 
marcha  à  Chauvi gny  :  la  garnison  du  chasteau  estant 

sommée  se  rendit  vies  et  bagues  sauves.  De  là  l'armée 
s'achemina  à  Dissay  ,  chasteau  appartenant  à  l'evesque 
de  Poictiers,  là  où  son  bastard  demeura  prisonnier  en 
rendant  ce  chasteau ,  et  fut  eschangé  du  depuis  avec  le 
sieur  du  Plessis  La  Roche  prisonnier  à  Poictiers. 

De  là  on  alla  à  Mirebeau  qui  fut  incontinent  investy. 
Aux  approches  il  y  eut  de  belles  escarmouches,  en 
Tune  desquelles  fut  blessé  le  sieur  de  Chastelieres  Por- 
tant d'une  harquebuzade  au  bras.  La  ville  battue  et 
bresche  faicte,  les  royaux  voulurent  donner  un  as- 
saut, d'où  ils  furent  repoulsez  avec  perte,  et  contraints 
de  séjourner  en  ce  siège  en  attendant  des  munitions 
pour  faire  bresche  plus  raisonnable,  et  des  forces  nou- 
velles qu'amena  audit  siège  M.  de  Sainct  Luc,  à  sça- 
voir,  les  régiments  des  sieurs  de  Vibrac  et  de  Sainct 
Georges.  Celuy  du  sieur  de  La  Forest  Bourdesaute 
s'y  rendit  aussi ,  et  peu  après  le  marquis  de  Besle  -  isle 
et  sa  troupe,  qui  venoit  demander  secours  à  M.  le 
prince  pour  conserver  sa  place  de  Machecou ,  laquelle 
M.  de  Mercœur  se  preparoit  d'assaillir. 

Ainsi  ces  munitions  et  ces  forces  venues  devant  Mi- 
rebeau,  la  batterie  de  nouveau  recommença,  et,  la 
bresche  faicte ,  les  royaux  donnèrent  l'assaut  si  furieu- 
sement cependant  que  le  sieur  de  Choupes,  gouver- 
neur de  Loudun,  faisoit  donner  l'escalade  par  un  autre 
endroict,  que  le  sieur  de  La  Jovaigniere  mit  une  en- 
seigne sur  la  muraille  :  la  ville  emportée  de  force ,  tous 
les  assiégez  qui  ne  purent  gaigner  le  chasteau  furent 
taillez  en  pièces.  En  une  sortie  que  firent  ce  mesme 
jour  ceux  du  chasteau,  ils  tuèrent  le  sieur  du  Plessis 
d'Ansay ,  gouverneur  de  La  Ferté  Bernard.  Après  cela 
ledit  chasteau  fut  assiégé  de  tous  costez,  et  mit  on  une 

bonne  garde  de  cavalerie  vers  Poictiers  pour  empes- 
cher  le  secours  qui  pourroit  venir  de  ce  costé  là.  Les 
assiégez, sommez  derechef,  respondirent  qu'ils  estaient 
résolus  de  mourir  dans  ceste  place  •  mais  la  batterie 
ayant  commence'  à  jouer,  ils  demandèrent  à  parlemen- 
ter, et  se  rendirent  armes  et  bagues  sauves.  Geste  place 
appartient  à  M.  le  duc  de  Montpensier  j  il  y  eut  bien 
des  brigues  pour  en  avoir  le  gouvernement ,  en  fin 
M.  de  La  Rochepot,  pource  que  le  Mirebalois  dépend 
de  son  gouvernement  d'Anjou,  y  fit  establir  le  sieur 
de  Villebois  pour  gouverneur,  dont  beaucoup  eurent 
du  mescontentement.  Ledit  sieur  de  Villebois  depuis 
(sçavoir  l'année  suivante)  print  le  party  de  l'union ,  et 
se  mit  luy  et  ceste  place  en  la  protection  de  M.  de 
Mercceur,  et  appella  le  sieur  de  La  Perraudiere  qu'il 
logea  dans  la  ville,  et  firent  fort  la  guerre  aux  servi- 
teurs du  Roy,  et  l'a  tousjours  tenue  jusques  à  ce  que 
ledit  sieur  de  Mercceur  se  soit  rendu  au  service  de  Sa 
Majesté'.  Ledit  sieur  de  Villebois  se  couvroit  de  quel- 
ques mescontentements  qu'il  disoit  avoir  receus,  qu'il 
n'est  besoin  d'escrire,  car  ceste  excuse  ny  autre,  telle 
qu'elle  soit,  n'est  bonne  ny  recevable  pour  faire  chose 
préjudiciable  au  service  que  nous  devons  naturelle- 
ment au  Roy. 

Après  la  prise  de  Mirebeau  M.  le  prince  et  son  ar- 
me'e  allèrent  loger  à  Vouillay  en  approchant  de  Poic- 
tiers pour  deux  occasions  }  l'une,  que  l'on  avoit  intel- 
ligence avec  quelques-uns  de  dedans  qui  dévoient  li- 
vrer une  porte,  ce  qui  nereûssit  ;  l'autre,  que  le  sieur 
dePichery ,  durant  le  siège  de  Mirebeau,  donnant  avec 
sa  troupe  jusques  dans  les  faux-bourgs  de  La  Cueille 
dudit  Poictiers,  y  reput,  et  les  siens  firent  butin,  sans 

que  ceux  de  la  ville  fissent  grande  deffense  ;  ce  qui  fit 
penser  audit  sieur  prince  qu'ils  estoientestonnezpour 
les  jjertes  qu'ils  avoient  receuës,  ainsi  qu'il  a  esté  dit 
cy-dessus.  En  partant  de  Chasseneuil  on  fit  marcher 
l'armée  en  bataille  avec  une  coulevrine  droict  à  Poic- 
tiers  :  ce  qui  fut  fait;  mais  les  royaux  y  trouvèrent  dans 
les  faux-bourgs  ceux  de  l'union  qui  s'y  estoient  bien 
barricadez,  là,  où  il  s'attaqua  une  belle  escarmou- 
che, l'infanterie  de  ceux  de  l'union  conduite  par  le 
sieur  de  Gluseaux,  et  la  cavalerie  parle  sieur  des  Ro- 
ches Baritaut.  Les  royaux  voyans  qu'au  lieu  de  leur 
livrer  une  porte,  Ton  ne  leur  tiroit  que  des  coups  de 
canon  de  la  ville,  et  que  les  faux-bourgs  estoient  si 
bien  gardez  qu'il  n'y  avoit  espérance  de  les  emporter, 
ils  se  retirèrent  à  Chasseneuil  avec  perte  de  quelques 
soldats- mais,  pensans  avoir  le  lendemain  meilleure 
fortune,  l'armée  vint  loger  au  pont  d'Ozence,  de  l'au- 
tre costé  de  Poictiers,  où  M.  le  prince,  ayant  receu  ad- 
vis,  par  quelques-uns  de  la  ville,  qu'il  n'y  avoit  point 
de  moyen  de  faire  réussir  leur  intention,  retourna  loger 
àMirebeau,  et  de  là  à  Montcontour  (où  la  noblesse 
de  Poictou  print  congé  de  luy ,  non  sans  quelques  dis- 
putes, voyans  que  ledit  sieur  prince  emmenoit  hors 
de  leur  province  les  canons  qu'il  avoit  gaignez  à  Mont- 
morillon),  et  puis  à  Montreuilbellay  ,  d'où  il  partit  au 
mois  de  septembre  pour  aller  assiéger  Selles  en  Berry , 
à  la  supplication  de  M.  de  Montigny  qui  estoit  gou- 
verneur pour  le  Roy  en  Berry  et  au  Blezois. 

Au  commencement  du  mois  d'aoust  les  gens  de 
guerre  que  nous  avons  dit  que  l'on  levoit  en  Italie 
passèrent  les  monts  :  les  Espagnols  et  les  Italiens  des- 
tinez pour  la  Flandre  les  avoient  passez  les  premiers  , 

et  demeurèrent  quelque  temps  en  Savoye  pour  le  ser- 
vice du  duc,  lequel ,  nonobstant  la  route  que  les  siens 
receurent  à  Espar  on  de  Pallieres,  ne  laissa,  estant  de 
retour  d'Espagne,  de  faire  continuer  le  siège  de  Berre, 
qui  se  rendit  aussi  au  commencement  de  ce  mois  au 
comte  de  Martinengue ,  dit  Malpaga,  les  seigneurs  de 
La  Valette  et  Desdiguieres  ne  pouvans  secourir  ceste 
place  pour  les  diverses  occurrences  qui  arrivèrent  en 
ce  temps  là,  car  ledit  sieur  Desdiguieres  fut  contraint 
d'aller  recognoistre  l'armée  du  Pape  que  conduisoit  le 
duc  de  Montemarcian ,  laquelle  passoit  les  monts ,  ce 
qu'il  fit  afin  de  l'empescher  deruyner  la  valée  de  Graisi- 
vodan ,  ny  de  s'y  loger ,  et  principalement  pour  recog- 
noistre ceste  armée ,  et  en  donner  advis  au  Roy  ;  ce 
qu'il  fit,  et  la  recognuten  une  prairie  auprès  deMont- 
melian,  où,  avec  trois  cens  chevaux ,  il  les  fit  attaquer, 
et  les  recognut  s'estans  mis  en  bataille,  l'advantgarde 
conduitte  par  Pierre  Gaétan,  la  bataille  par  le  duc  de 
Montemarcian,  gênerai  de  ceste  armée,  et  Farriere- 
garde  par  Apio  Conti.  En  ceste  escarmouche  il  fut  tué 
d'une  part  et  d'autre  vingt-cinq  soldats.  Mais  un  vent 
et  une  tempestes'estantseslevez,  l'armée  du  Pape  s'ache- 
mina pour  passer  le  pont  de  Lizere ,  sur  lequel  la  vio- 
lence du  vent  fut  si  grande  qu'elle  enleva  plus  de  cin- 
quante soldats  dans   l'eau  qui  s'y  noyèrent,  et  de  là 
elle  s'alla  loger  à  Chambery  et  aux  villages  des  envi- 
rons, où  elle  demeura  quelque  temps  pour  se  refrais- 
chir.  Aussi  les  Suisses  que  l'on  avoit  levez  pour  le  Pape 
l'y  vindrent  joindre,  affin  d'estre  plus  forts  si  on  les 
vouîoit  attaquer  en  leur  passage;  puis  tous  ensemble, 
avec  les  forces  cy-dessus  dites  que  l'on  envoyoit  en 
Flandres,  allèrent  passer  le  pays  de  Bresse ,  et  entre- 

i  ent  en  la  Franchecomté  pour  se  rendre  en  la  Lor- 
raine, ainsi  que  nous  dirons.  Mais  quant  au  sieur  Des- 
diguieres, n'ayant  forces  bastantes  pour  les  forcer,  les 
ayant  seulement  recognus ,  il  s'en  retourna  vers  la 
Provence ,  où  la  prise  de  Berre  pour  le  duc  de  Savoye , 
lequel  avoit  mis  dedans  pour  gouverneur  Alexandre 
Vitelly ,  fut  cause  du  mescontentemènt  de  la  comtesse 
de  Saux  contre  ledit  duc,  car  elle  desiroity  en  mettre 
un  à  sa  dévotion,  pourjouyr  à  sa  volonté  du  profit 
des  salines ,  ne  pensant  pas  que  ledit  duc  luy  deust 
refuser  cela,  veu  l'obligation  qu'il  luy  devoit  à  cause 
qu'elle  avoit  pourchassé  l'establissement  de  ses  affaires 
en  la  Provence.  Ce  mescontentemènt  fut  en  partie 
cause  de  la  ruyne  des  affaires  du  duc  de  Savoye  en  ces 
quartiers  là. 

Cependant  que  le  sieur  de  La  Valette  assiegeoit 
Gravaison,  M.  Desdiguieres  alla  surprendre  Lus,  et 
de  là  s'en  alla  emparer  de  Corbon  qui  est  à  deux 
mousquetades  de  Dignes,  qu'il  desseignoit  d'assiéger 
quand  il  receut  advis  que  le  duc  de  Savoye,  avec  les 
nouvelles  forces  d'Italie  qu'il  avoit  receues,  conduites 
parles  comtes  de  Beljoyeuse  et  Rangon,  assembloit 
une  armée  de  sept  mil  harquebusiers  et  de  huict  cents 
maistres,  et  se  preparoit  pour  assiéger  Grenoble  ;  mes- 
mes  que  desjà  don  Amedée,  don  Olivera  et  le  marquis 
de  Trevic  avoient  assiégé  Morestel,  qui  estoit  un  fort 
que  ledit  sieur  Desdiguieres  avoit  fait  faire  depuis  peu 
pour  couvrir  Grenoble  du  costé  de  Savoye. 

Surcest  advis  ledit  sieur  Desdiguieres  ^  changeant  de 
délibération ,  au  lieu  d'assaillir  Dignes  se  résolut  de 
secourir  Morestel,  et,  pour  cest  effect,  le  vingt -cin- 
quiesme  d'aoust,  partit  de  Provence  affin  d'assembler 


DE  PALMA  CAYET.     [l5o,l]  3o3 

les  royaux  du  Dauphiné  :  ce  qu'il  fit  en  telle  diligence, 
que  luy  se  trouvant  à  Grenoble  le  douziesme  septem- 
bre ,  il  y  assembla  deux  mille  sept  cents  harquebusiers 
et  trois  cents  maistres  qu'il  logea  aux  environs;  ce 
qu'ayant  esté  sceu  par  les  Savoyards,  ils  se  retirèrent 
d'autour  de  Morestel,  et  se  logèrent  à  Pontchara,  une 
demie  lieue  plus  loing,  où  ils  se  retranchèrent  et  bar- 
ricadèrent en  intention  de  s'y  deffendre. 

Le  sieur  Desdiguieres,  n'ayant  pu  partir  de  Greno- 
ble que  le  seiziesme  de  ce  mois  à  cause  d'un  caterre 
qui  l'y  retint  quatre  jours  malade  ,  estant  arrivé  en  la 
petite  armée  royale,  et  luy  ayant  esté  rapporté  que  le 
jour  d'auparavant  le  sieur  de  Bellier,  avec  quelques 
harquebusiers  à  cheval,  avoit  enfoncé  la  garde  d'une 
compagnie  de  cavalerie  de  Savoyards  laquelle  il  avoit 
entièrement  desfaicte,  et  mesmes  que  les  sieurs  de  Mu- 
res etflê  Morges,  en  voulant  recognoistre  la  garde  de 
l'armée  savoyarde,  estoient  entrez  pesle-mesle  dedans 
et  l'avoient  jettée  sur  les  bras  de  ceste  armée,  en  toutes 
lesquelles  deux  charges  on  avoit  gaigné  de  bons  che- 
vaux, il  voulut  lui-mesme  recognoistre  leur  logis  et 
considérer  l'assiette  du  lieu;  ce  qu'il  fit  le  lendemain 
avec  une  telle  expérience  militaire ,  que ,  le  soir  mesme, 
il  fit  le  dessein  sur  une  feuille  de  papier  comme  il  de- 
voit  renger  les  siens  suyvant  ce  qu'il  avoit  préjugé 
que  ses  ennemis  ordonneroient  leur  armée,  laquelle, 
à  cause  du  lieu,  se  trouva  rengée  le  lendemain  dix- 
huictiesme  ainsi  qu'il  l'avoit  prémédité;  l'ordre  en 
estoit  tel  :  Sa  teste  estoit  tournée  vers  Grenoble;  à  la 
main  gauche  estoit  son  infanterie  sur  un  costau  de 
vignes,  en  rond,  au  dessous  du  chasteau  deBayard;  à 
sa  main  droite  la  rivière  de  fis  ère,  et,  entre  ladite  ri- 

viere  et  lecostau,  sa  cavalerie  en  trois  escadrons  de- 
dans les  prez  proches  de  la  maison  du  sieur  de  Bernin , 
et,  au  devant  de  ceste  cavalerie,  environ  quarante 
maistres  advancez  en  un  champ  plus  relevé  que  les 
prez,  ausquels  on  ne  pouvoit  aller  dudit  champ  qu'à 
la  file,  y  ayant  un  vallon  ou  précipice  qui  empeschoit 
les  royaux  d'aller  à  eux  en  bataille. 

Les  Savoyards  s'estoient  mis  en  cest  ordre  par  ce 
que  de  loing  ils  avoient  descouvert  la  troupe  dudit 
sieur  Desdiguieres  venir  à  eux.  Les  royaux  estans  ar- 
rivez à  deux  mousquetades  du  champ  de  bataille  de 
leur  ennemy,  on  fit  faire  alte  en  un  bas  près  la  ri- 
vière où  ils  estoient  couverts  d'arbres  à  fin  de  n'estre 
recognus.  Cependant  le  sieur  de  Prabaud ,  avec  quinze 
cens  harquebusiers ,  suivoit  le  costau  à  main  droite, 
en  deux  troupes,  dont  l'une  tenoit  le  haut  pour  faire 
déloger  ceux  qui  occupoient  le  costau,  et  l'autA  sui- 
voit le  chemin  au  bas  pour  faire  quitter  l'infanterie  qui 
favorisoit  la  cavalerie  de  Savoye;  et,. en  attendant  que 
ledit  sieur  de  Prabaud  s'advançast,  le  sieur  Desdi- 
guieres fit  paroistre  quelque  infanterie  et  cavalerie  sur 
le  champ  où  estoit  la  garde  de  l'ennemy ,  et  peu  de 
temps  après,  ceste  cavalerie,  qui  n'estoit  pas  plus  de 
vingt  maistres  conduits  par  le  sieur  de  Verace,  lieu- 
tenant de  la  compagnie  du  sieur  de  Briquemaud,  alla 
droit  à  ladite  garde  qui  ne  voulut  point  attendre,  mais 
quitta  sa  place  pour  se  jetter  au  gros. 

Le  sieur  Desdiguieres  voyant  ceste  contenance  ,  et 
que  d'ailleurs  son  infanterie  avoit  commencé  à  esbran- 
ler  celle  de  son  ennemy  qui  estoit  sur  ledict  costau, 
il  fit  monter  ses  troupes  sur  le  champ  de  bataille  qu'il 
avoit  choisi ,  qui  estoit  celuy  mesme  où  la  garde  des 

Savoyards  estoit  auparavant  posée,  et  sur  le  champ 
rangea  son  armée  en  ceste  façon.  L'infanterie,  conduitte 
par  le  sieur  de  Prabaud,  tenoit  la  main  droicte,  comme 
il  a  esté  dit;  le  sieur  de  Mesplais,  avec  un  bataillon 
d'infanterie,  la  main  gauche  sur  le  bord  de  la  rivière; 
la  cavalerie  au  milieu,  rangée  en  trois  escadrons  se 
suivans  l'un  l'autre,  sans  comprendre  les  coureurs  en 
forme  d'avant-garde,  commandée  par  le  sieur  deBri- 
quemaud;  l'escadron  qui  le  suivoit  de  prez,  conduit 
par  les  sieurs  de  Mures  et  de  Morges;  le  deuxiesme , 
la  cornette  dudit  sieur  Desdiguieres  conduite  par  le 
sieur  de  Poligni;  et  le  dernier,  c'estoit   la  cornette 
blanche  accompagnée  de  cinquante-deux  maistres  cou- 
verts ,  et  toutesfois  paroissoient  pour  cinq  cents  mais- 
tres, parce  qu'il  y  avoit  à  la  queue  six  vingts  harque- 
busiers  à  cheval ,  et  les  valets  ayans  tous  Tespée  à  la 
main,  ce  qui  donna  beaucoup  d'effroy  aux  Savoyards. 
A  la  main  gauche  il  y  avoit  un  bataillon  d'infanterie 
pour  favoriser  ladite  cornette  blanche  qui  servoit  d'ar- 
riere-garde. 

Ainsi  rangez  en  mesme  temps  que  l'escarmouche 
s'eschaufFoit  entre  l'infanterie  d'une  part  et  d'autre,  et 
que  celle  des  Savoyards  commençoit  à  quitter  son  lo- 
gis, les  royaux  chargèrent  la  cavalerie  savoyarde,  qui 
au  premier  abbord  fit  assez  belle  contenance  et  sous- 
tint  ceste  charge,  puis  poussa  un  peu  l'advantgarde 
royale,  qui,  se  voyant  soustenuë,  rompit  les  Savoyards 
qui  avoient  mis  tous  leurs  escadrons  en  un  pour  faire 
mieux  leur  retraicte  ;  toutesfois  ils  firent  encor  un 
tour  dedans  les  prez  de  la  maison  du  sieur  de  Bernin , 
et  attendirent  l'advéfcitgarde  royale  de  la  longueur  de 
la  lance;  mais  peu  après  ils  commencèrent  à  fuir,  et 
4°-  20 

continuèrent,  estans  poursuivis,  jusquesàMontmelian, 
où  les  fuyards  ne  se  retirèrent  tous,  parce  que  les  uns 
furent  tuez  sur  la  place,  et  les  autres  s'en  allèrent  à 
vau  de  route  vers  La  Rochette,  Aiguebelle,  Miolans, 
et  dedans  les  bois. 

Le  nombre  des  morts  fut  de  deux  mil  cinq  cents. 
Les  royaux  y  gaignerent  plus  de  trois  cents  chevaux, 
plusieurs  capitaines ,  lieutenans  et  enseignes  prison- 
niers. Dix-huict  drapeaux  portans  la  croix  rouge,  et 
une  cornette  y  furent  aussi  prins. 

Le  sieur  Amedée  se  sauva  à  Miolans.  Les  sieurs  mar- 
quis de  Trevic  et  Olivera  furent  perdus  dedans  les  bois 
l'espace  de  trente-six  heures,  et  depuis  se  sauvèrent  à 
Montmelian.  Les  bagages  demeurèrent  aussi  pour  bu- 
tin aux  royaux. 

Le  19,  deux  mil  Romains  et  Milanois  qui  s'estoient 
sauvez  dans  le  chasteau  d'Avalon  avec  le  comte  Ga- 
leotte  de  Reljoyeuse  leur  chef  s'estans  rendus  à  dis- 
crétion, la  furie  des  soldats  ne  put  pardonner  à  six  ou 
sept  cents  d'iceux  qui  furent  taillez  en  pièces,  et  le 
reste,  avec  le  baston  blanc,  mis  en  lieu  de  seureté  par 
ledit  sieur  Desdiguieres,  sous  les  promesses  qu'ils  fi- 
rent de  se  retirer  en  leurs  maisons  sans  jamais  faire 
la  guerre  contre  le  Roy. 

Geste  victoire  fut  signale'e  pour  ne  s'y  estre  perdu 
aucun  homme  de  marque  des  royaux.  Et,  après  lare- 
cerche  faite  par  les  compagnies,  il  se  trouva  un  cheval 
léger  du  sieur  de  Briquemaud  et  deux  soldats  morts, 
le  sieur  de  Vallouze  et  deux  soldats  blecez. 

Le  butin  que  firent  les  1  oyaux^se  monta  à  plus  de 
deux  cents  mil  escus,  la  plus  grande  partie  en  chaines, 

bagues,  or,  argent  mon  noyé,  vaisselle  d'argent,  riches 
accoustremens ,  et  en  chevaux  et  en  armes. 

Les  royaux  disoient  qu'il  sembloit  que  la  mémoire 
de  ce  grand  capitaine,  le  chevalier  de  Bayard,  en  son 
temps  si  affectionné  à  la  France,  n'avoit  voulu  per- 
mettre que  ses  anciens  ennemis  receussent  autre  traic- 
tement  à  la  veue  d'une  maison  que  luy-mesme  avoit 
fait  bastir. 

Si  ceste  infanterie  italienne  fut  si  mal  traictée  en 
Savoye  par  les  armes ,  les  incommoditez  du  temps  et 
les  maladies  ne  ruinèrent  pas  moins  celle  de  l'armée 
du  Pape,  laquelle  estant  arrivée  à  Lion  le  Saunier  (0 
en  la  Franchecomté ,  le  duc  de  Monte-marcian,  gêne- 
rai d'icelle,  et  Pierre  Gaétan  ,  son  lieutenant,  se  pri- 
rent tellement  de  paroles ,  que,  sans  l'archevesque  Mat- 
teucci ,  qui  faisoit  l'office  de  commissaire  gênerai  en 
icelle,  ils  en  fussent  venus  aux  mains  l'un  contre  l'au- 
tre ;  tellement  que  Gaétan,  pour  le  respect  du  Pape, 
fut  conseillé  de  se  retirer  de  ceste  armée  :  ce  qu'il  fit, 
et  prit  son  chemin  pour  s'en  retourner  en  Italie  par 
le  pays  des  Suisses,  là  où  il  fut  arresté  à  TofFano  par 
quelques  colonels  suisses,  sur  le  prétexte  qu'il  leur 
estoit  deu  nombre  de  deniers  pour  le  service  qu'ils 
a  voient  fait  l'an  passé  en  France,  dont  le  cardinal  Gaé- 
tan son  oncle,  y  estant  légat  et  chambellan  de  l'Eglise, 
leur  avoit  respondu,  et  fut  contraint,  avant  qued'estre 
mis  en  liberté,  asseurer  lesdits  colonels  de  leur  deu. 
Du  depuis  le  départ  de  Gaétan  l'armée  du  Pape  se 
diminua  de  jour  en  jour.  De  la  Franchecomté  elle  vint 
à  Verdun  où  le  duc  de  Mayenne,  après  l'événement 
du  siège  de  Noyon ,  s'estoit  venu  rendre  avec  le  duc  de 

Lorraine  pour  tascher  d'empescher  l'armée  du  Roy 
qui  luy  venoit  d'Allemagne  d'entreprendre  sur  la 
Lorraine. 

Le  duc  de  Monte-marcian  arrivé  auprès  de  Verdun  , 
les  ducs  de  Lorraine  et  de  Mayenne,  avec  Camille  Ca- 
pizzucchi ,  qui  conduisoit  lors  les  gens  de  guerre  du 
roy  d'Espagne  lesquels  estoient  au  party  de  l'union, 
allèrent,  bien  accompagnez,  le  rencontrer,  et  fut  receu 
d'eux  avec  beaucoup  de  démonstration  de  contente- 
ment. La  monstre  de  ceste  armée  fut  faicte  à  trois 
lieues  de  Verdun  :  pour  la  cavallerie ,  elle  estoit  en 
belle  ordonnance,  et  pouvoit  estre  mille  bons  che- 
vaux; mais  pour  l'infanterie,  elle  estoit  en  si  pauvre 
estât,  que  les  chefs  désir  oient  qu'elle  pust  estre  en  Ita- 
lie, car  la  plus  grand  part  estoient  affligez  de  flux  de 
sang,  d'autres  de  fièvres  pestilentieuses,  dont  ils  mou- 
rurent la  plus-part ,  ces  maladies  leur  estant  procedées 
de  manger  des  fruicts  qui  n'est  oient  pas  meurs,  car  ils 
avoient  eu  nécessité  de  vivres.  Après  ceste  monstre 
Ton  fit  passer  ceste  armée  au  travers  de  Verdun  ,  et  la 
fit  on  loger  en  dés  bourgades  proches  de  là,  où  chasque 
soldat  receut  deux  escus  pour  teste,  et  y  demeurèrent 
jusques  sur  la  fin  d'octobre,  que  les  nouvelles  de  la 
mort  du  Pape  furent  venues,  ce  qui  acheva  de  ruiner 
du  tout  ceste  armée.  Cependant  qu'elle  estoit  logée  au- 
près de  Verdun,  le  Roy,  qui  estoit  venu  à  Sedan,  les 
alla  convier  de  venir  à  l'escarmouche ,  ainsi  que  nous 
dirons  ;  mais  que  nous  ayons  dit  comment  le  Roy  alla 
recevoir  le  prince  d'Anhalt  et  son  armée  d'Allemans 
aux  plaines  de  Vandy. 

Nous  avons  laissé  le  Roy,  sur  la  fin  du  mois  d'aoust, 
qui  festoyoit  le  comte  d'Essex  dans  Noyon   pendant 

qu'il  se  préparait  pour  aller  recevoir  l'armée  des  Alle- 
mans,  ce  qu'il  pensoit  faire  avec  toute  son  armée  ;  mais 
le  siège  de  Pierrefons  tirant  en  longueur,  il  fut  néces- 
sité de  l'y  laisser  sous  la  conduite  du  mareschal  de 
Biron ,  auquel  il  commanda  que  si  tost  qu'il  aurait  pris 
ceste  place,  qu'il  s'acheminast  en  Normandie  pour 
faire  la  voye  au  siège  de  Rouen  qu'il  avoit  résolu  de 
faire  ;  mais  il  advint  du  siège  de  Pierre-fons  tout  autre- 
ment qu'il  ne  pensoit;  car,  après  que  ledit  sieur  mares- 
chal de  Biron  eut  esté  trois  semaines  devant  ce  chas- 
teau ,  et  tiré  huict  cents  coups  de  canon  sans  y  avoir 
pu  faire  brèche  d'un  pied  seulement,  il  leva  le  siège, 
et  s'en  alla  vers  la  Normandie,  ainsi  qu'il  sera  dit  cy 
après.  Quant  au  capitaine  de  Rieux,  il  devint  si  inso- 
lent pour  avoir  soustenu  ce  siège,  qu'il  se  mit  à  exécuter 
de  telles  cruautez  sur  les  royaux,  qu'estant  pris  quel- 
que temps  après  par  ceux  de  Compiegne,  ils  le  pen- 
dirent. Il  estoit  parvenu  de  peu ,  n'estant  au  commen- 
cement de  sa  fortune  qu'un  petit  commis  aux  vivres; 
mais  il  devint  depuis  capitaine  de  gens  de  cheval  et 
redouté  :  ce  que  je  dis  afiin  que  ceux  qui  liront  ceste 
histoire  à  l' advenir  ne  pensent  pas  que  ce  capitaine 
de  Rieux  fust  de  la  noble  maison  de  Rieux  en  Bre- 
tagne, ny  parent  de  M.  de  Rieux  qui  estoit  mareschal 
de  l'armée  royale,  non  plus  que  ceux  qui  ont  aussi 
appelle  le  capitaine  Sainct  Paul  M.  de  Sainct  Paul, 
car  on  ne  doit  penser  que  ce  capitaine  fust  de  l'an- 
cienne maison  des  comtes  de  Sainct  Paul  dont  porte 
aujourd'huy  le  nom  le  puisné  de  la  maison  de  Lon- 
gue ville,  mais  estoit  fils  d'un  qui  avoit  eu  charge 
de  la  despense  du  feu  sieur  de  Beauvais  Nangis,  le- 
quel s'estoit  advancé  par  les  armes  du  vivant  du  feu 

duc  de  Guise,  ainsi  que  celuy  qui  a  faict  le  Traité 
des  causes  de  la  prise  des  armes  en  janvier  i58g  le 
rapporte. 

Le  cinquiesme  de  septembre  M.  de  Montpensier 
arriva  à  Noyon.  Nous  avons  dit  qu'après  la  levée  du 
siège  de  Paris  le  Roy  le  renvoya  en  Normandie,  là 
où  il  tint  long  temps  assiégé  Àvranches  qui  en  fin  se 
rendit  à  luy.  D'autre  costé  le  chevalier  de  Grillon, 
pour  l'union,  pendant  ce  siège,  surprint  Honfleur  sur 
la  fin  de  février.  Bref,  tant  d'un  party  que  d'autre,  ce 
n'estoient  qu'entreprises,  que  surprises,  que  rencon- 
tres, où  ceux  qui  estoient  victorieux  un  jour  estoient 
queîquesfois  deffaicts  le  lendemain.  Ledit  sieur  duc  de 
Montpensier,  ayant  laissé  son  armée  en  la  Normandie 
vers  Caën  pour  y  empescher  les  entreprises  de  ceux 
de  l'union,  vint  trouver  le  Roy  seulement  avec  son 
train,  sa  compagnie  d'hommes  d'armes  et  ses  gardes, 
affin  de  l'accompagner  en  son  voyage  de  Sedan. 

Le  quinziesme  dudit  mois  le  Roy  partit  de  Chauny 
pour  aller  recevoir  ses  reistres.  Les  compagnies  qui 
estoient  avec  luy  estoient  sa  cornette,  ses  chevaux 
légers  sous  la  conduite  du  sieur  de  Givry,'  celles  du 
sieur  de  La  Curée,  de  Pralin,  de  Malivaut  et  de  Lar- 
gerie,  avec  celle  dudit  sieur  duc  de  Montpensier;  tout 
cela  pouvoit  faire  huict  cents  bons  chevaux  et  trois 
cents  harquebusiers  à  cheval,  tant  des  gardes  du  ba- 
ron de  Biron  que  des  garnisons  de  Picardie  et  le  ré- 
giment de  Sainct  Ravy  qui  s'y  joignirent.  Ainsi  le  Roy, 
laissant  le  mareschal  de  Biron  devant  Pierrefons  avec 
la  plus  grande  part  de  son  armée,  partit  de  Chauny,  et 
vint  passer  si  près  de  La  Fere  par  la  faute  de  la  guide, 
que  ceux  du  dedans  tirèrent  sur  luy  plus  de  soixante 

coups  de  canon  sans  que  nul  des  siens  en  fust  offense'  \, 
puis ,  laissant  Laon  à  la  droicte ,  il  vint  coucher  à 
Crecy,  et  le  lendemain  à  Poliot  en  Tierasche,  d'où  le 
Roy  alla  à  La  Capelle  tandis  que  ses  troupes  s'advance- 
rent  à  Rumesnil,  et  de  là  à  Maubert-fontaine  où  il  les 
vint  retrouver,  et  changea  dans  ceste  place  ceux  qui 
y  commandoient,  qui  estoient  trois  soldats  lesquels 
avoient  tué  leur  gouverneur  qui  tenoit  pour  l'union, 
pour-ce  qu'il  ne  s'asseuroit  pas  beaucoup  de  leur  fi- 
délité. Le  20,  le  Roy  logea  à  trois  lieues  de  Mezieres, 
et  le  lendemain  à  La  Cassine,  maison  forte  appartenant 
à  M.  de  Nevers,  où  il  estoit  lors,  et  assiegeoit  le  fort 
chasteau  de  Hautmont,  lequel  luy  appartenoit,  distant 
d'une  lieue  de  La  Cassine  et  de  quatre  de  Sedan.  Si  tost 
que  M.  de  Nevers  sceut  que  le  Roy  venoit,  il  alla  au 
devant  de  luy  avec  tous  les  seigneurs  de  son  armée,  et, 
l'ayant  acconduitdans  La  Cassine,  il  y  traicta  magnifi- 
quement Sa  Majesté  et  tous  les  princes  et  grands  sei- 
gneurs de  sa  suitte.  Au  souper  le  Roy  estoit  seul  à  sa 
table  servy  comme  de  coustume;  en  l'autre  table,  qui 
faisoit  un  angle  droict,  estoient  d'un  costé  messieurs  les 
ducs  de  Montpensier  et  de  Nevers,  les  seigneurs  de  La 
Guiche,  le  baron  de  Biron  et  deLarcliant  ;  de  l'autre  es- 
toient messieurs  de  Longueville  et  comte  de  Sainct  Pol , 
les  seigneurs  de  Grandmont,  comte  deBrienne,  vicomte 
d'Auchy,  La  Chapelle  aux  Ursins,  et  autres  seigneurs. 
Le  vingt-troisiesme,  le  Roy  entra  dans  Sedan  où  il 
fut  honorablement  receu  par  madamoiselle  de  Bouil- 
lon et  par  les  habitans;  toutes  les  pièces,  tant  du  chas- 
teau que  de  la  ville,  furent  deslachées  en  signe  de  res- 
jouyssance,  puis  firent  jouer  une  infinité  de  pétards. 
Le  lendemain  M.  le  vicomte  de  Turenne  arriva  à  Se- 

dan,  et  alla  trouver  le  Roy  au  jeu  de  paulme  où  il 
joiioit,  auquel  il  asseura  que  son  armée  estrangere 
estoit  à  une  joui  n      prez. 

Cependant  ceux  de  Mouzon ,  qui  est  à  deux  lieues 
au  dessous  de  Sedan  vers  la  Lorraine ,  et  qui  s'estoient 
tousjours  tenus  neutres,  furent  sommez  de  se  rendre  : 
le  gouverneur  qui  estoit  dedans  les  y  vouloit  con- 
traindre, mais  ils  le  mirent  dehors,  et  envoyèrent 
leurs  députez  vers  le  Roy  le  supplier  qu'ils  demeu- 
rassent neutres,  ce  qu'ils  obtindrent  moyennant  dix 
mil  escus. 

En  mesme  temps  ceux  d'Attigny,  petite  ville  qui 
appartient  au  chapitre  de  l'église  de  Reims,  dans 
laquelle  y  avoit  forte  garnison  qui  s'entretenoit  de 
courses  et  de  picorëes  ,  tenans  tout  le  pays  en  leur 
subjection,  intimidez  de  l'armée  estrangere  qui  n'es- 
toit  qu'à  une  lieue  d'eux,  et  du  Roy  qui  estoit  pro- 
chain, abandonnèrent  ceste  ville,  les  uns  se  sauvans 
à  Rethel  qui  n'en  est  qu'à  quatre  lieues,  les  autres  à 
Rçims.  Les  premiers  de  l'armée  du  Roy  qui  y  entrèrent 
furent  le  sieur  de  Ruart  et  sa  troupe ,  lesquels  y  trou- 
vèrent bien  dequoy  gaigner.  Ceux  de  l'union  aban- 
donnèrent aussi  un  autre  fort  nommé  Givry.  Du 
depuis  toute  l'armée  alla  loger  à  Attigny.  Le  Roy 
mesmes  y  fut  le  vingt-septiesme  pour  aller  voir  son 
armée  d'Allemans,  où  il  vid  un  beau  mesnage  dans 
ceste  ville,  car,  après  avoir  esté  pillée,  les  soldats 
mirent  la  plume  de  tous  les  lits  au  vent.  Ce  qui  y 
estoit  demeuré  entier  estoit  quantité  de  bleds,  d'a- 
voines et  de  foins,  desquels,  oultre  le  degast  que  l'ar- 
mée fit ,  M.  de  Nevers  en  fit  serrer  quatre  cente  muids 
de  grain  dans  La  Cassine. 

Le  dimanche  29,  jour  de  Sainct  Michel,  l'armée 
<\strangere  parut  aux  plaines  de  Vandy  en  bataille 
rangée,  qui  faisoient  nombre  de  seize  mil  combattans, 
tant  reistres  que  lansquenets,   sous  la  conduite  du 
prince  d'Anhalt,  avec  quatre  pièces  de  canon  et  plu- 
sieurs autres  petites  pièces.  Le  Roy,  accompagné  de  sa 
noblesse,  les  alla  recevoir,  où,  en  signe  de  resjouyssance, 
ces  estrangers  firent  jouer  toutes  leurs  pièces  par  plu- 
sieurs fois  avec  une  si  grande  dextérité  qu'un  coup 
n'attendoit  pas  l'autre,  tant  ils  estoient  prompts  à  les 
recharger.  Les  reistres   paroissoient  en   quatre  gros 
osts,  et  les  lansquenets  en  quatre  autres,  et  avoient 
leurs  pièces  devant  eux.  La  forme  de  leur  battaille 
estoit  en  demy  cercle.  Le  prince  d'Anhalt  avoit  son 
bataillon  composé  de  cinq  cornettes  et  sa  colonelle, 
desquelles  sa  colonelle  estoit  de  cinq  cents  reistres, 
les  autres  chacune  de  trois  cents,  qui  revenoit  en  tout 
à  deux  mil  cent  chevaux.  Le  baron  d'Otthnaw  avoit 
son  bataillon  composé  de  trois  cornettes,  desquelles 
sa  colonelle  estoit  de  cinq  cents  chevaux,  les  deux 
autres  chacune  de  trois  cents,  qui  revenoient  à  unze 
cents  chevaux.  Le  comte  de  Greange  avoit  semblable- 
ment  trois  cornettes  et  pareil  nombre  d'hommes.  Ro- 
quendolf ,  leur  mareschal  de  camp,  avoit  semblables 
troupes,  qui   faisoient  cinq   mil  cinq  cents  reistres. 
Oultre  ce  y  avoit  huict  cornettes  de  gentils-hommes 
messins  qui   estoient   venus  avec   la   permission  des 
princes  d'Allemagne  sous  la  conduitte  de  deux  colo- 
nels Frenc  et  Istinkc,    qui   faisoient  quelques  cinq 
cents  hommes,  ayants  leurs  cornettes  estroittes,  res- 
semblantes aux  guidons  des  François,   sinon  qu'elles 
n'estoient  pas  fendues,  armez  à  la  françoise,  et  qnel- 

que  soixante-dix  maistres  sous  chasque  cornette.  L'in- 
fanterie estoit  conduitte  sous  quatre  colonels,  sçavoir: 
il  y  avoit  le  régiment  du  comte  d'Huicq,  qui  depuis 
est  mort  de  maladie  au  siège  de  Rouen ,  composé  de 
neuf  enseignes,  chasque  enseigne  de  trois  cents  cin- 
quante hommes;  de  sorte  qu'ils  faisoient  monstre  de 
trois  mil  cinq  cens  hommes;  le  régiment  de  Lanty  qui 
estoit  de  pareil  nombre  d'enseignes  et  d'hommes,  qui 
joincts  revenoient  à  sept  mil  hommes.  Outre  ce  il  y 
avoit  deux  régiments  sous  la  conduitte  de  Rebours  et 
du  Temple,  qu'ils  avoient  amenez  à  leurs  propres 
cousts  et  despens,  qui  estoient  de  quelque  neuf  en- 
seignes, et,  joincts  ensemble,  faisoient  quelque  deux 
mil  cinq  cens  hommes  ou  trois  mil. 

Le  Roy  alla  d'escadron  en  escadron  pour  les  recog- 
noistre  mieux,  aussi  affin  d'estre  veu  d'eux,  et,  après 
avoir  embrassé  les  colonels,  tant  des  reistres  que  des 
lansquenets,  et  les  avoir  bien-veigniez  et  remercié 
de  leur  bon  office  envers  Sa  Majesté,  descendit  en  la 
tente  du  prince  d'Anhalt  où  la  collation  luy  fut  pré- 
parée. Cependant  l'armée  demeura  en  bataille  jus- 
ques  à  une  heure  avant  la  nuict. 

Le  lendemain  Sa  Majesté  voulut  esprouver  si  les 
ducs  de  Lorraine,  de  Mayenne  et  de  Montemarcian 
avec  sa  cavalerie  italienne,  qui  estoient  à  Verdun, 
avoient  envie  de  faire  quelque  escarmouche,  et  pour 
cest  efFect  prit  quatre  mille  chevaux ,  tant  des  reistres 
nouvellement  arrivez  et  des  vieux  reistres  qui  estoient 
sous  la  conduite  de  Dammartin,  que  des  François; 
avec  ceste  troupe  il  alla  jusques  auprès  de  Verdun  où 
les  Italiens  estoient  logez.  Le  Roy  s'estoit  mis  avec  les 
chevaux  légers  qui  marchoient  les  premiers,  et  ren- 

contrèrent  dans  un  village  en  un  fonds  une  com- 
pagnie de  gens-d'armes  italiens,  lesquels,  appercevans 
les  royaux,  s'enfuirent  vers  Verdun,  et  donnèrent 
l'alarme  à  toutes  les  autres  troupes.  Sept  de  ceste  com- 
pagnie d'Italiens  ne  voulurent  fuir  avec  leurs  autres 
compagnons,  ou  pour  le  moins  avant  que  ce  faire  ils 
eurent  envie  de  tirer  le  coup  de  pistolet.  Sa  Majesté, 
les  voyant  délibérez,  envoya  contr'eux  les  sieurs  de 
Pralin  et  de  La  Curée  avec  deux  chevaux  légers  de 
leurs  compagnies,  puis  après  le  sieur  de  Largerie  qui 
faisoit  le  cinquiesme,  lesquels  firent  si  bien  qu'ils 
tuèrent  chacun  leur  homme,  et  emmenèrent  les  deux 
autres  Italiens  prisonniers  et  blessez.  Le  Roy  voyant 
que  ses  ennemis  s'estoient  retirez  dans  Verdun ,  il  re- 
tourna de  ceste  corvée  à  Attigny  le  2  d'octobre,  et  le 
sixiesme  il  alla  pour  voir  la  batterie  et  l'assaut  que 
M.  de  Nevers  vouloit  faire  donner  à  Hautmont  qu'il 
tenoit  tousjours  assiégé.  Après  que  l'on  eut  tiré  quel- 
ques coups,  Sa  Majesté  voulut  luy  mesme  pointer  le 
canon,  et  fit  donner  au  mitan  du  portail  :  ce  coup  fut 
si  heureux,  que  le  capitaine,  le  lieutenant  et  l'enseigne 
en  fuient  tuez,  ce  qui  bailla  une  telle  espouvente  aux 
assiégez,  qu'ils  monstrerent  un  chapeau  sur  la  mu- 
raille pour  signal  qu'ils  vouloient  parlementer.  La 
composition  fut  qu'ils  rendroient  la  place,  et  que 
ceux  qui  voudroient  prendre  le  party  du  Roy  auroient 
leurs  armes,  et  les  autres  qui  ne  voudroient  le  pren- 
dre s'en  iroient  avec  un  baston.  On  tenoit  que  s'ils 
eussent  enduré  l'assaut ,  que  le  Roy  y  eust  bien  perdu 
des  hommes,  pource  que  ce  lieu  est  du  tout  inacces- 
sible. 

L'unziesme  de  ce  mois  Sa  Majesté  retourna  de  Baion- 


3l6  [l59l]    CHRONOLOGIE  NOVENAIP.E 

ville,  où  il  estoit  logé,  à  Sedan,  là  où.  il  fit  accorder  le 
mariage  d'entre  M.  le  vicomte  de  Turenne  et  made- 
moiselle Charlotte  de  La  Mark,  duchesse  de  Bouillon, 
et  princesse  souveraine  de  Sedan.  Nous  avons  dit  cy 
dessus  comme,  après  la  mort  du  duc  de  Bouillon  et  du 
comte  de  La  Mark  ses  frères,  le  duc  de  Guise,  luy 
faisant  la  guerre  ,  esperoit  la  faire  avoir  à  son  fils  pour 
femme,  mais  qu'après  les  Barricades  de  Paris,  le  duc 
de  Lorraine  ayant  tenu  longuement  assiégé  Jamets, 
par  la  trefve  qui  fut  faicte,  en  décembre  i588,  entre 
luy  et  ladite  princesse,  madame  d'Aramberg ,  delà  part 
dudit  duc,  proposa  le  mariage  de  M.  le  marquis  du 
Pont  et  de  ladite  damoiselle  de  Bouillon,  mesme  que 
le  sieur  deLenoncourt,  baillif  de  Sainct  Mihel,  fut,  au 
mois  de  mars  de  l'an  1589,  de  la  part  dudit  sieur  duc, 
vers  le  feu  Boy,  pour  le  supplier  de  l'avoir  pour  ag- 
greable  :  ce  que  M.  de  Montpensier,  qui  estoit  lors 
prez  de  Sa  Majesté,  estant  oncle  de  ceste  princesse,  et 
son  tuteur,  ne  voulut  consentir,  espérant  la  faire  avoir 
à  son  fils  M.  le  prince  de  Dombes.  La  response  que  fit 
le  feu  Roy  audit  de  Lenoncourt,  sçavoir  qu'il  esperoit 
aller  luy  mesme  à  Sedan  dans  trois  mois  et  pacifier 
tous  ces  différents  entre  le  duc  de  Lorraine  et  mada- 
moiselle  de  Bouillon ,  fut  cause  que  ledit  duc  de  Lor- 
raine, prenant  cela  pour  un  refus,  assiégea,  bâtit  et 
prit  à  composition  le  chasteau  de  Jamets,  et  fit  faire 
beaucoup  d'hostilitez  sur  les  terres  de  Sedan ,  et  con- 
tinua jusques  à  ce  voyage  icy  dont  nous  parlons,  au- 
quel Sa  Majesté,  ayant  promis  à  M.  de  Montpensier 
d'avoir  le  soin  du  mariage  de  M.  le  prince  de  Dombes, 
donna  ladicle  duchesse  de  Bouillon  à  M.  de  Turenne, 
afïin  de  donner  un  homme  au  duc  de  Lorraine  qui  le 

tinst  tousjours  en  cervelle,  et  l'empeschast  d'entre- 
prendre rien  sur  ses  voisins  :  ce  que  ledit  sieur  vicomte 
de  Turenne  exécuta  très-bien,  ainsi  qu'il  se  pourra 
voir  à  la  suitte  de  cëste  histoire,  et  commença,  le  jour 
de  devant  ses  nopces,  par  la  surprise  de  Stenay  dont 
il  vint  heureusement  à  bout,  préférant,  en  ce  faisant, 
l'honneur  et  la  gloire  à  ses  plaisirs  particuliers.  Ceste 
surprise  de  Stenay  ne  fut  plustost  sceue  du  duc  de 
Lorraine,  qu'il  envoya  en  diligence  ses  troupes  autour 
de  ceste  ville  pour  tascher  à  la  reprendre  ;  mais  ledit 
sieur  vicomte  de  Turenne,  que  le  Roy  avoit  fait  ma- 
reschal  de  France,  et  que  d'oresnavant  nous  appel- 
lerons M.  le  mareschal  de  Bouillon ,  ayant  fait  un  gros 
de  ses  gens  qu'il  avoit  amassez  pour  aller  retrouver  le 
Roy  vers  la  Normandie,  fit  lever  ce  siège,  et  fortifier 
ceste  place  qu'il  avoit  conquise,  laquelle  depuis  incom- 
moda fort  les  Lorrains. 

Dez  que  le  Roy  eut  accordé  ce  mariage,  le  19  d'oc- 
tobre il  vint  à  Bargerolles  où  toute  l'armée  estoit ,  et 
pensant  aller  coucher  à  Aubanton,  petite  ville,  les  ha- 
bitans  fermèrent  les  portes  au  mareschal  de  l'armée  5 
de  sorte  que  Sa  Majesté  fut  contraint  de  retourner  cou- 
cher à  Rumesnil  ;  mais  le  lendemain ,  ayant  fait  advancer 
les  lansquenets  aux  faux- bourgs  d' Aubanton,  la  ville 
incontinent  se  rendit  à  discrétion,  et  fut  pillée  pour 
peine  de  leur  témérité  et  d'avoir  voulu  attendre  toute 
l'armée.  De  là  le  Roy,  traversant  tousjours  pays,  arriva 
le  26  à  Origny  en  Tierasche,  d'où  il  envoya  investir 
Vervins,  capitale  du  pays,  et  le  29  vint  coucher  à  Fon- 
taine-chasteau,  à  un  quart  de  lieue  dudit  Vervins, puis 
l'armée  repassa  la  rivière  d'Oise  à  deux  lieues  près  de 
sa  source. 

Ceste  pauvre  ville  de  Vervins  fut  beaucoup  affligée 
en  ceste  année  ;  car,  après  que  M.  de  Longueville  l'eut 
battue  et  prise ,  le  duc  de  Mayenne  pendant  le  siège 
de  Noyon,  pensant  que  le  Roy  deust  lever  son  siège 
pour  secourir  ceste  ville,  l'assiégea,  la  bâtit,  et  la  re- 
print,  et  le  Roy  en  ce  passage  l'ayant  fait  investir,  le 
29  de  ce  mois,  entra  dedans,  en  chassa  ceux  de  l'union, 
et  y  mit  pour  commander  le  sieur  de  Monceaux,  lieu- 
tenant du  sieur  de  Maley,  gouverneur  de  La  Capelle. 

Le  dernier  d'octobre  l'armée  royale  se  sépara  en 
quatre.  Le  Roy  alla  d'une  traicte  à  Noyon ,  M.  de 
Montpensier,  avec  toute  la  maison  du  Roy  et  la  suitte 
de  la  Cour,  alla  à  Crecy,  et  de  là  s'en  alla  en  Nor- 
mandie; M.  de  Nevers  demeura  avec  ses  troupes  à 
Vervins  pour  s'en  retourner  en  Champagne,  ce  qu'il  ne 
fit;  et  le  baron  de  Biron,  conduisant  le  gros  de  l'armée, 
prit  son  chemin  entre  les  rivières  de  Somme  et  d'Oise, 
passant  près  Sainct  Quentin.  Mais,  le  jour  de  ce  des- 
partement,  il  advint  que  les  lansquenets,  qui  estoient 
en  plus  grand  nombre  que  les  François,  etquiavoient 
pensé  que  toutes  les  forces  royales  fussent  allées  au 
devant  d'eux  pour  les  recevoir  sur  les  frontières ,  après 
avoir  faict  une  infinité  de  maux  par  où  ils  avoient  passé, 
pour  ce  que  ce  pays  n'estoit  pas  beaucoup  frumenteux, 
et  qu'ils  avoient  eu  disette  de  pain,  conclurent  entr'eux, 
au  desceu  de  leurs  chefs,  de  s'en  aller,  ce  qu'ils  tra- 
mèrent sur  l'indignation  qu'ils  avoient  conceuë  de  ce 
que  l'on  leur  vouloit  faire  observer  les  loix  militaires; 
et  bien  que  généralement  tous  les  lansquenets  ne 
fussent  pas  de  ceste  opinion ,  si  est-ce  que  tout  le  ré- 
giment de  Lanty,  et  une  bonne  partie  de  celuy  d'Huicq, 
au  lieu  d'aller  au  quartier  qui  leur  estoit  donné,  re- 

brousserent  chemin,  et  tirèrent  vers  Guyse,  où  ils 
fussent  entrez  avant  qu'on  les  en  eust  peu  empescher, 
n'eust  esté  deux  compagnies  qui  avoient  este'  com- 
mandées d'entrer  en  garde  au  quartier  de  M.  le  baron 
de  Biron,  lesquelles,  y  estant  entrées  deux  heures  avant 
jour,  plièrent  leur  bagage,  arrachèrent  par  force  des 
mains  de  leurs  capitaines  enseignes  leurs  deux  dra- 
peaux ,  et  s'acheminèrent  après  leurs  compagnons.  On 
jugeoit  bien  qu'ils  avoient  quelque  mauvaise  intention 
dans  l'esprit,  mais  on  ne  pouvoit  juger  que  c'estoit. 
M.  le  baron  de  Biron,  adverty  de  ceste  fuite,  fut  toute 
la  nuict  en  armes,  et  manda,  le  jour  de  la  Toussaincts 
avant  jour,  au  prince  d' Anhalt  et  au  colonel  Lanty  ce  qui 
estoit  passé,  les  priant  de  luy  assister  pour  faire  retour- 
ner ces  lansquenets,  ou  bien,  s'ils  ne  vouloient retour- 
ner,luyayder  à  les  tailler  en  pièces  afin  que  l'ennemy 
ne  s'en  servist.  Eux, fort  estonnez  de  cecy,  se  joignirent 
incontinent  audit  sieur  baron,  et  coururent  après  ces 
lansquenets  :  ils  rencontrèrent  premièrement  les  deux 
compagnies  qu'ils  firent  retourner,  puis  poursuivirent 
le  gros  qui  estoit  party  le  jour  précèdent  au  soir,  et  les 
rencontrèrent  à  une  lieue  de  Rocroy,  ville  du  party 
de  l'union.  Si  tost  que  ces  lansquenets  eurent  aperceu 
que  l'on  couroit  après  eux,  ils  se  mirent  en  bataille. 
Ledit  sieur  baron  les  vouloit  forcer  ;  mais  leurs  chefs  les 
ayans  gaignez,  partie  par  menaces,  partie  par  douces 
paroles ,  ils  retournèrent  en  l'armée  royale.  Ils  avoient 
desjà  créé  des  capitaines  et  conducteurs  à  leur  guise, 
et  avoient  chassé  tous  ceux  qui  leur  commandoient. 
Et  fut  on  contraint  de  porter  patiemment  ceste  escorne, 
et  faire  encor  bonne  mine,  comme  si  on  leur  eust  esté 
beaucoup  obligé  de  ce  qu'ils  estoient  retournez.  Du 

depuis  ledit  sieur  baron  ,  pour  les  empescher  de  jouer 
derechef  un  semblable  tour,  les  fit  passer  Sainct  Quen- 
tin, pour  gaigner  tousjours  pays  et  les  faire  reculer 
de  la  frontière;  et  le  Roy  revenu  en  l'armée  commença 
à  faire  cheminer  tous  les  reistres  et  ces  lansquenets  en 
la  bataille,  Sa  Majesté  avec  les  troupes  françoises 
menant  l'avantgarde,  et  M.  de  Nevers  l'arrieregarde, 
ce  qui  les  empescha  de  faire  beaucoup  de  meschancetez 
qu'ils  eussent  fait  s'ils  n'eussent  esté  ainsi  serrez.  Voylà 
tout  ce  qui  se  passa  en  ceste  armée  jusques  au  mois  de 
novembre.  Nous  dirons  cy  après  comme  elle  alla  au 
siège  devant  Rouen.  Voyons  une  chose  remarquable 
qui  se  passa  à  Louviers  cependant  que  le  Roy  alla  re- 
cevoir ceste  armée  estrangere. 

Nous  avons  dit  cy-dessus  comme  Louviers  fut  sur- 
prins  par  les  royaux,  et  que  le  Roy  donna  le  gouver- 
nement de  ceste  place  au  sieur  du  Rolet.  Les  ligueurs 
avoient  un  extrême  regret  de  l'avoir  perdue,  et  tentè- 
rent plusieurs  entreprises  pour  la  l'avoir  par  surprise. 
Le  frère  du  sieur  de  Fontaine-Martel  avoit  résolu  d'en 
exécuter  une  le  seiziesme  d'aoust  ;  mais  \  sçachant  que 
ledit  sieur  du  Rolet  estoit  adverty  de  son  dessein ,  et 
qu'il  avoit  mis  bon  ordre  pour  le  recevoir,  ne  voulut 
se  hazarder  de  l'exécuter.  Toutesfois,  en  ceste  nuict? 
il  advint  dans  Louviers  un  cas  esmerveillable  et  digne 
d'estre  icy  recité  ,  qui  fut  tel  : 

Devant  le  portail  de  la  grande  église  l'on  avoit  mis 
un  grand  corps  de  garde.  Sur  la  minuict  un  grand 
bruict  s'entendit  en  une  maison  qui  estoit  en  une  petite 
rue  vis  à  vis  dudit  portail.  Le  capitaine  Diacre,  com- 
mandant audit  corps  de  garde,  y  accourut,  pensant 

que  ce  fussent  quelques  ennemis  qui  se  fussent  retirez 
dans  ceste  maison.  L'alarme  se  donna  fort  chaude  par 
toute  la  ville,  cependant  que  les  tables,  bancs,  chaires, 
landiers  de  cuivre,  et  autres  meubles,  estoient  jeltez 
par  la  fenestre  sur  ledit  capitaine  Diacre  et  ses  com- 
pagnons, sans  qu'ils  vissent  personne  :  ce  qui  les  con- 
traignit de  jetter  quelques  pierres  dans  la  chambre, 
dont  ils  firent  appaiser  le  bruit;  puis  deux  femmes  se 
présentèrent  aux  fenestres,  qui  crièrent  à  l'ayde,  se 
voulans  jetter  du  haut  en  bas,  disans  que  c'estoit  un 
esprit  qui  les  avoit  tourmentées,  et  avoit  tout  renversé 
sans  dessus  dessous  les  meubles  de  la  maison.  Diacre 
et  ses  compagnons  les  rasseurerent,  et  leur  baillèrent 
par  la  fenestre  une  lanterne  avec  une  chandelle  allu- 
mée dedans,  et  une  hallebarde,  et  leur  commandèrent 
d'ouvrir  la  porte,  ce  qu'ils  feirent;  et,  montez  en  la 
chambre,  virent  les  licts,  couches  et  buffets  tous  renver- 
sez sans  dessus  dessous  :  ce  que  voyant  ledit  Diacre,  il 
en  advertit  ledit  sieur  du  Rolet  qui  s'estoit  mis  en  armes 
avec  tous  ses  gens  de  pied  et  de  cheval ,  lesquels  s'es- 
toient  rendus  diligemment  en  son  logis.  Voyant  ceste 
allarme  appaisée,  il  se  résolut  le  matin  d'aller  voir 
luy-mesmes  ce  que  c'estoit  avec  M.  l'abbé  de  Morte- 
mer,  le  sieur  Seguier,  grand  maistre  des  eaux  et  fo- 
rests ,  et  le  sieur  Morel ,  prevost  gênerai  de  la  mares- 
chaussée  en  la  province  de  Normandie,  et  plusieurs 
autres.  Ils  trouvèrent  ces  deux  femmes  fort  esbahyes , 
deschevelées ,  et  tout  le  mesnage  renversé;  les  ayant 
interrogées,  ils  luy  dirent  que  sur  la  minuict  un  es- 
prit estoit  descendu  par  la  cheminée  comme  un  bran- 
don de  feu,  qui  s'estoit  adressé  à  leur  servante,  l'avoit 
poursuivie  en  la  ruelle  du  lict,  l'avoit  battue  d'une 
4o.  21 

hallebarde,  dont  elle  avoit  le  visage  meurtry,  et  avoit 
fait  tous   les  brisements  et  tout  le   desordre  qu'ils 
voyoient.  Le  sieur  du  Rolet  se  douta  incontinent  qu'il 
y  avoit  en  tout  cela  du  faict  de  la  chambrière,  et  com- 
manda au  prevost  Morel  de  s'en  saisir  et  de  descouvrir 
la  vérité'.  Elle  fut  incontinent  menée  prisonnière,  et, 
interrogée,  Ton  la  trouva  fort  variable  en  ses  res- 
ponses,  ce  qui  fit  douter  qu'il  y  avoit  de  la  sorcellerie 
en  son  faict  :  toutesfois,  suivant  le  dire  commun,  on 
crut  que  le  diable  n'avoit  nulle  puissance  sur  les  sor- 
ciers estans  entre  les  mains  de  la  justice.  Ceste  servante 
fut  laissée  en  prison  quelques  jours,  pendant  lesquels 
ledit  prevost  fut  contraint  de  monter  à  cheval  et  assis- 
ter à  certaine  occasion  pour  le  service  du  Roy,  et  ne 
revint  à  Louviers  que  le  dernier  jour  d'aoust;  mais, 
comme  il  s'alloit  mettre  à  table  pour  disner  au  logis 
dudit  sieur  du  Rolet,  le  geôlier  arriva  tout  effrayé,  et 
leur  dit  qu'il  leur  remettroit  et  rendroit  les  clefs  des 
prisons  s'ils  ne  faisoient  sortir  ceste  chambrière,  la- 
quelle estoit  possédée  du  malin  esprit,  et  que,  pour 
les  choses  espouvantables  qu'elle  faisoit,  tous  les  pri- 
sonniers vouloient  rompre  les  prisons  pour  s'enfuyr. 
Le  prevost  Morel,  ayant  quitté  le  disner,  va  avec  ses 
archers  à  la  prison ,  où  les  prisonniers  luy  asseurerent 
qu'ils  avoient  veu  tomber  une  porte  (qui  estoit  tout  ce 
que  sept  ou  huict  hommes  pouvoient  porter)  sur  la- 
dite chambrière,  nommée  Françoise  Fontaine,  et  que, 
comme  ils  s'estoient  efforcez  d'oster  ceste  porte  de  des- 
sus ladite  Fontaine,  qu'ils  avoient  veu  un  cuvier  à  les- 
sive et  des  poinçons  qui  estoient  dans  le  cachot  où 
elle  estoit  s'eslever  en  l'air  avec  un  grand  bruit,  et 
que  du  depuis  elle  estoit  demeurée  comme  esvanouye, 

ayant  la  gorge  enflée,  ainsi  qu'il  la  voyoit.  Alors  le 
prevost  Morel  la  lit  lever  et  emmener  dans  le  parquet 
où  se  tenoit  la  jurisdiction  pour  l'interroger;  mais, 
comme  le  greffier  commençoit  à  escrire  le  procez  ver- 
bal, ils  virent  ladite  Fontaine  enlevée  en  l'air  deux 
pieds  de  haut  sans  que  personne  la  touchast,  et  aussi 
tost  tomber  à  terre  sur  son  dos,  tout  de  son  long,  les 
bras  estendus  comme  une  croix,  et,  après,  icelle  se 
traisner,  la  teste  devant,  sur  son  dos,  le  long  dudit 
parquet,  dont  ledit  prevost  Morel  et  plusieurs  per- 
sonnes qui  estoient  là  furent  fort  estonnez. 

Le  curé  de  Louviers,  un  médecin,  un  apoticaire  et 
un  barbier,  furent  incontinent  envoyez  quérir  par  ledit 
prevost,  lequel,  en  attendant  leur  venue,  voyant  ladite 
Fontaine  derechef  tourmentée ,  s'advisa  de  dire  l'évan- 
gile sainct  Jean  In  principio  erat  verbum,,  remède 
que  l'on  tient  estre  très-utile  pour  appaiser  la  peine 
des  maniaques;  mais,  tout  aussi  tost  qu'il  l'eut  com- 
mencée, voilà  ceste  chambrière,  qui  estoit  encor  con- 
tre terre,  la  face  en  haut,  qui  commença  à  se  trainer 
de  ceste  façon,  toute  descoiffée,  les  cheveux  herisson- 
nez,  et  aussi-tost  fut  eslevée  hors  de  terre  de  trois  à 
quatre  pieds  de  haut,  de  son  long,  la  face  en  haut,  et 
portée  le  long  de  ladite  jurisdiction  sans  toucher  rien, 
ny  que  l'on  vid  aucune  chose  qui  la  tinst;  et  ce  corps, 
ainsi  eslevé  en  l'air,  vint  droit  pour  toucher  le  prevost 
Morel,  qui  se  retira  dans  le  parquet,  fermant  la  porte 
sur  luy,  contre  laquelle  ce  corps,  estant  tousjours  en 
l'air,  vint  fraper  de  la  plante  des  pieds,  et  en  ceste  fa- 
çon fut  encore  remportée,  la  teste  devant,  hors  de  ladite 
jurisdiction,  et  s'arresta  en  l'allée  de  la  prison,  entre  la 
porte  et  celle  de  la  rué.  Le  prevost  Morel,  qui  s'estoit 

enfermé  seul  dans  le  parquet  pendant  toute  ceste  action , 
demeura  fort  estonné.  Quelques  prisonniers  ayans  ou- 
vert la  porte  de  la  prison  le  vindrent  trouver,  et  luy 
promirent  de  l'assister.  Mais  ayant  trouvé  Françoise 
couchée  en  la  mesme  façon  que  dessus  proche  la  porte 
de  la  prison,  il  s'advisa  (suivant  ce  qu'il  avoit  autres- 
fois  ouy  dire  que  pour  empescher  un  sorcier  de  faire 
mal  qu'il  le  faut  battre  d'un  ballay  neuf  de  bois  de 
bouleau)  de  la  faire  frapper  d'un  ballay  neuf  par  des- 
sus ses  habits,  dequoy  elle  revint  comme  hors  de  pas- 
moisonj  et,  à  l'ayde  de  plusieurs,  il  la  fit  remener 
dans  la  jurisdiclion,  où  un  médecin,  nommé  du  Rous- 
sel, qui  estoit  de  la  religion  prétendue  reformée,  avec 
un  chirurgien,  arrivèrent;  mais,  comme  ledit  prevost 
conferoit  avec  eux  de  ce  qu'il  estoit  besoin  de  faire, 
elle  tomba  derechef  sur  le  dos,  et  se  traina  encore  de 
la  mesme  façon  que  dessus,  ayant  la  gorge  fort  enflée. 
Le  médecin  dit  qu'il  ne  sçavoit  donner  ordre  à  cela , 
et  qu'elle  estoit  possédée  du  malin  esprit.  Le  curé  de 
Louviers,  nommé  Belet ,  arriva  peu  après  avec  un 
clerc  et  de  l'eau  beniste  :  le  prevost  le  requit  et  pria 
d'exorciser  ceste  chambrière.  11  luy  jetta  de  l'eau  be- 
niste, ce  qui  la  fit  revenir  à  soy,  se  plaignant  de  sa 
débilité  et  lassitude.  Le  prevost,  la  voyant  revenue, 
luy  fit  plusieurs  remonstrances,  et  luy  monstra  l'image 
du  crucifix,  à  la  veuë  duquel  elle  souspira;  mais  no- 
nobstant, interrogée,  ne  voulut  rien  recognoistre  de  la 
vérité  :  ce  que  voyant  le  prevost,  il  la  menaça  de  luy 
faire  couper  les  cheveux,  auquel  elle  respondit  qu'elle 
voudroit  desjà  que  c'en  fust  faict;  toutesfois  le  pre- 
vost pria  le  curé  de  la  vouloir  ouyr  particulièrement, 
et  tirer  d'elle  la  vérité,  s'il  pouvoit.  Le  curé  la  print 

par  la  main,  et  la  mena  dans  le  parquet,  où  elle  luy 
dit  plusieurs  choses,  entr'autres  quelle  avoit  esté  vio- 
lée par  quelques  soldats  de  la  garnison  de  Louviers, 
dont  elle  s'estoit  desespere'e,  et  avoit  quelque  chose 
dans  le  corps.  Le  curé,  ayant  appelle  le  prevost  dans 
le  parquet,  luy  dit  ce  qu'il  avoit  tiré  d'elle  par  forme 
de  devis,  et  que  du  surplus,  qu'il  advisast  à  faire  ce 
qu'il  trouveroit  bon  de  faire,  mais  que  pour  luy  qu'il 
s'en  alloit  retirer.  Le  prevost  Morel  luy  fit  commande- 
ment de  par  le  Roy  et  à  tous  les  assistans  de  l'assister, 
et  derechef  procédant  à  l'interrogation  de  ladite  cham- 
brière, et  ayans  pris  le  serment  d'elle  de  dire  vérité, 
elle  luy  fit  un  récit  comme  elle  avoit  esté  violée  par 
trois  soldats,  comme  elle  s'estoit  désespérée  et  n'avoit 
peu  entrer  en  l'église  de  Louviers,  d'où  elle  se  seroit 
depuis  retirée  en  une  ferme  appartenante  au  sieur  Le 
Guay,  dont  sa  femme  l'avoit  ramenée  en  la  ville,  en  sa 
maison,  où  elle  avoit  esté  prise  prisonnière.  Cet  in- 
terrogatoire fut  fort  long  :  ce  n'estoient  que  menteries 
qu'elle  disoit.  Mais,  comme  le  prevost  et  le  curé  la 
virent  fort  foible,  advertis  mesmes  qu'il  y  avoit  trois 
jours  qu'elle  n'avoit  mangé,  le  prevost  et  le  curé  firent 
venir  du  pain  et  du  vin  que  le  curé  bénit;  mais, 
ayant  refusé  de  boire  et  manger,  pressée,  elle  print 
le  vin  qu'elle  mit  en  sa  bouche ,  et  vuida  le  verre  ; 
mais,  si  tost  qu'elle  eut  remis  le  verre  sur  le  bureau 
où  le  greffier  escrivoit,  le  vin  et  le  pain  se  retrouvèrent 
entièrement  dedans,  ce  qu'elle  fit  plusieurs  fois;  dont 
le  prevost  entra  en  telle  colère  qu'il  luy  dit  que,  si 
elle  ne  beuvoit  ledit  vin  et  mangeoit  ledit  pain,  il 
l'ofFenseroit.  Elle  print  derechef  le  verre,  et  avalla 
fort  peu  dudit  vin,  ce  qu'elle  fit  avec  une  très-grande 

peine,  en  suant  à  grosses  goûtes  par  le  front,  la  gorge 
fort  enflée,  et  les  yeux  qui  luy  sortoient  à  demy  de 
la  teste. 

Derechef,  en  continuant  l'interrogatoire,  elle  con- 
fessa qu'un  grand  homme  noir  depuis  quelque  temps 
s'estoit  apparu  à  elle  par  plusieurs  fois,  luy  disant 
qu'elle  s'estoit  donnée  à  luy  quand  les  trois  soldats  la 
violèrent,  et  qu'il  luy  avoit  monstre  de  l'argent.  Mais 
à  chasque  coup  elle  se  jettoit  à  deux  genoux,  et  s'es- 
crioit  les  mains  joinctes  :  «  Je  suis  morte!  si  je  vous 
dis  la  vérité  ce  grand  homme  noir  me  tuera.  »  Mais, 
asseurée  par  le  prevost  qu'elle  n'eust  point  de  crainte 
estant  entre  ses  mains,  et  que  les  malins  esprits  n'a- 
voient  aucune  puissance  sur  la  justice  ny  sur  ceux 
qui  estoient  entre  leurs  mains,  elle  confessa  que  ce 
grand  homme  noir  l'avoit  tant  importunée  qu'en  fin  il 
avoit  eu  sa  compagnie  par  plusieurs  fois,  ce  qu'il  avoit 
continué  toutes  les  nuicts,  réservé  à  la  nuict  passée, 
qui  estoit  la  cause  pourquoy  ce  grand  homme  noir 
l'avoit  tant  tourmentée. 

Or  toutes  ces  interrogations  fuient  fort  longues,  si 
que  la  nuict  survenue,  et  le  prevost,  voulant  faire  ré- 
diger par  escrit  ce  qu'elle  confessoit,  fit  allumer  des 
chandelles,  l'une  desquelles  qui  estoit  fort  grosse  fut 
mise  sur  le  bureau  où  le  greffier  escrivoit;  et  ladite 
chambrière,  interrogée  derechef,  confessa  que  tout  ce 
qu'elle  avoit  dit  estoit  véritable,  et,  d'abondant,  que  ce 
grand  homme  luy  avoit  demandé  pour  gage,  tantost 
un  de  ses  doigts,  puis  un  poulce,  ou  bien  seulement 
un  ongle,  mais  qu'elle  n'en  avoit  jamais  rien  voulu 
faire,  ains  pour  gage  luy  avoit  donné  de  ses  cheveux 
qui   tomboient  lorsqu'elle  se  peignoit  :  ce  que  ledit 

grand  homme  avoit  receu  pour  gage,  et  d'avantage 
qu'il  luy  avoit  faict  prendre  deux  ans  de  terme  pour 
s'en  aller  avec  luy  sans  plus  revenir.  Mais,  ainsi  que 
Françoise  racontait  toutes  ces  choses  au  prevost,  estant 
devant  lui  à  deux  genoux,  elle  tomba  le  visage  contre 
terre,  comme  si  l'on  l'eust  jettée  du  haut  en  bas,  et  les 
chandelles  qui  estoient  dans  les  chandeliers  esteintes, 
reserve  celle  qui  estoit  sur  le  bureau ,  qui  fut  soufflée 
par  plusieurs  fois  sans  qu'elle  fust  esteinte  ny  veu  au- 
cune personne  la  souffler  ;  mais  on  la  vid  à  l'instant 
enlever  du  chandelier  toute  allumée,  puis  froter  con- 
tre terre  pour  l'esteindre ,  laquelle  en  fin  esteinte,  il 
fut  ouy  un  grand  bruit  sans  avoir  veu  aucune  chose  ny 
personne  qui  eust  pris  ladite  chandelle;  ce  qui  estonna 
tellement  le  curé,  le  greffier,  le  geôlier,  les  archers 
et  plusieurs  autres  qui  estoient  presens,  qu'ils  se  reti- 
rèrent tous  fuyans  hors  ladite  jurisdiction,  et  y  lais- 
sèrent seul  le  prevost  Morel  avec  ladite  Françoise.  Il 
estoit  bien  lors  près  de  neuf  heures  du  soir.  Le  prevost, 
se  trouvant  seul,  se  recommanda  à  Dieu,  et  commanda 
au  diable  que,  par  la  puissance  qu'il  avoit  comme 
juge,  qu'il  eust  à  laisser  le  corps  de  ceste  Françoise, 
et  luy  dire  ce  qu'il  demandoit.  A.  l'instant  le  prevost 
se  trouva  saisy  par  les  jambes,  corps  et  bras  :  ce  qui 
le  tenoit  par  le  bas  des  jambes  avoit  de  la  chaleur, 
mais  pour  le  reste  il  ne  sentoit  aucune  chaleur,  ains 
seulement  une  grande  pesanteur  et  entortillement 
comme  d'un  grand  vent,  entendant  frapper  plusieurs 
coups  sur  ladite  Françoise,  dont  elle  crioit;  puis  tout 
aussi-tost  ledit  prevost  se  sentit  fraper  par  le  mollet 
des  jambes  avec  quelque  chose  qui  estoit  dur  comme 
bois,  et  récent  un  grand  coup  sur  le  visage  du  costé 

dextre,  qui  luy  escorcha  et  enleva  la  peau  jusques  au 
sang,  depuis  le  dessus  de  l'oreille  jusques  au  menton 
le  long  de  la  mâchoire.  Le  prevost  alors  mit  la  main 
droicteàsonespée  pour  la  tirer;  mais,  sans  avoir  senty 
aucun  attouchement  de  personne,  le  bras  droict  luy 
fut  saisi,  ce  qui  luy  empescha  de  tirer  soudainement 
son  espée,  ayant  receu  un  coup  au  poignet  de  la  main 
droicte,  dont  il  fut  fort  offencé  jusques  au  sang  :  de  ce 
coup  la  peau  luy  fut  enlevée  de  la  largeur  de  quatre 
poulces,  de  la  façon  d'un  grand  tiret  à  fermer  une  let- 
tre, la  peau  luy  .estant  demeurée  attachée  au  poignet 
aussi  tenue  que  la  peau  d'un  gand.  Nonobstant  tous 
ces  empeschemens,  le  prevost  tira  son  espée,  et  la  ma- 
nia parmy  le  parquet,  commandant  tousjours  au  diable 
de  parler  à  luy.  De  tous  ceux  qui  s'en  estoient  fuys  de  la 
jurisdiction  nul  ne  voulut  y  rentrer,  sinon  le  curé  qui 
se  hazarda  d'y  rentrer,  et  saisit  par  le  corps  le  prevost 
pour  l'enlever;  mais,  luy  estant  impossible, le  prevost 
le  pria  de  se  retirer  et  faire  venir  en  diligence  des  tor- 
ches et  flambeaux.  Cependant  le  prevost  avoit  l'espée 
nue  en  la  main,  et  continuoit  de  commander  au  diable 
de  parler  à  luy,  et  luy  dire  ce  qu'il  demandoit;  mais  il 
sentit  soudain  saisir  sa  main  droicte  dont  il  tenoit  son 
espée  nue,  et  comme  un  pesant  fardeau  sur  son  dos,  sans 
avoir  nul  sentiment  qu'il  fust  tenu  d'aucune  personne, 
réservé  par  le  bas  des  jambes  où  il  y  avoit  de  la  cha- 
leur, qu'il  pensoit  estre  ladite  Françoise  sur  laquelle 
il  entendoit  frapper  de  grands  coups.  Peu  après,  le 
prevost  se  sentant  deschargé,  et  le  bras  dont  il  tenoit 
son  espée  libre,  ayant  remué  son  espée  autour  de  luy, 
et  voyant  que  personne  n'apportoit  de  la  clarté,  il 
commença  à  avoir  frayeur  pour  ce  que  son  manteau 

luy  estoit  tombé  à  terre;  ce  qui  le  fît  de  sortir  d'une 
traitte,  hors  d'aleine  et  fort  eschaufFé,  jusques  dans  la 
rue  ;  mais,  à  l'ayde  de  plusieurs  et  de  grand  nombre 
de  torches  et  flambeaux,  ledit  prevost  rentra  dans  la- 
dictejurisdiction,  et  trouva  à  l'entrée  du  parquet  ladite 
Françoise  esvanouye  et  blessée,  d'où  il  la  fit  inconti- 
nent tirer  et  lever  :  elle  avoit  tout  le  visage  esgratigné 
comme  si  c'eust  esté  des  ongles  d'un  chat,  dont  il  sortit 
plus  de  deux  pots  de  sang.  Il  estoit  tard  et  bien  entre 
neuf  et  dix  heures  du  soir  quand  le  prevost  commanda 
qu'elle  fust  emmenotée  de  peur  qu'elle  ne  s'offençast , 
et  la  laissa  en  garde  au  geôlier  et  à  aucuns  des  prison- 
niers qui  se  chargèrent  de  la  garder  la  nuict. 

Le  prevost  Morel,  s'estant  retiré  en  son  logis,  manda 
le  curé  le  lendemain  ,  avec  lequel  il  résolut  que  la- 
dite Françoise  seroit  le  lundy  matin  menée  à  l'église. 
Comme  ils  parloient  le  geollier  arriva,  qui  dit  au  pre- 
vost qu'il  ne  pouvoit  plus  garder  ladite  Françoise,  pour 
ce  que  les  prisonniers  luy  avoient  dit  qu'ils  romproient 
les  prisons  et  s'en  iroient  si  on  ne  l'ostoit,  à  cause 
de  la  peur  qu'ils  avoient,  suppliant  le  prevost  de  s'y 
transporter,  où  il  verroit  ladite  Françoise  la  teste  en 
bas  dans  un  puits ,  tenant  la  corde  avec  ses  deux  mains 
emmenotées ,  là  où  elle  avoit  esté  transportée  sans  que 
l'on  eust  veu  personne  l'y  transporter,  et  s'y  fust  préci- 
pitée sans  luy,  ses  serviteurs  et  huict  prisonniers  qui 
l'avoient  arrestée  par  les  pieds  et  par  ses  habits,  dont 
ils  ne  la  pouvoient  retirer,  les  suppliants  d'y  venir 
donner  ordre.  Le  prevost  luy  dit  qu'il  n'y  pouvoit  aller 
pour  son  indisposition,  et  pria  le  curé  Belet  d'y  aller: 
ce  qu'il  fît  ;  et  ayant  trouvé  encor  ladite  Françoise  dans 
le  puits,  la  teste  en  bas,  les  pieds  en  haut,  que  sept  ou 

huict  hommes  tenoient  par  les  pieds  pour  la  retirer, 
ce  qui  leur  estoit  impossible,  ledit  curé,  après  l'avoir 
exorcisée  et  jette'  sur  elle  de  l'eau  beniste,  aussi-tost  les 
hommes  la  retirèrent,  ayant  toutes  les  jambes  gastées, 
meurtries  et  offensées. 

Le  curé  derechef  la  laissa  en  garde  au  geollier  et 
aux  prisonniers  jusques  au  lundy  matin,  deuxiesme 
de  septembre ,  qu'il  revint  avec  le  prevost  pour  l'em- 
mener à  l'église.  Après  qu'il  l'eut  ouye  en  confession 
et  baillé  de  l'eau  beniste,  on  la  mena  à  l'église  Nostre- 
Dame  en  la  chappelle  de  la  Trinité,  où  un  chapelain 
de  ladite  église,  nommé  Buisson,  dit  la  messe,  pen- 
dant laquelle  Françoise  parut  tousjours  assez  tran- 
quile;  mais,  Buisson  estant  à  l'action  de  grâces,  le  curé 
ne  voulut  pas  qu'il  la  parachevast  qu'il  n'eust  premiè- 
rement administré  le  saint  sacrement  de  l'eucharistie 
à  ladite  Françoise.  Buisson  s'estant  arresté,  le  curé 
s'approcha  de  Françoise,  laquelle  il  ouyt  derechef  en 
confession,  puis  exorcisa  et  conjura  le  malin  esprit. 
Françoise  ayant  déclaré  publiquement  qu'elle  renon- 
çoit  au  diable,  le  curé  s'approcha  d'elle  pour  la  com- 
munier après  luy  avoir  faict  dire  son  Misereatur  et  son 
Conjîteor  ;  mais,  luy  ayant  présenté  la  saincte  hostie 
devant  la  bouche  pour  la  recevoir,  tout  aussi-tost  il 
s'apparut  comme  un  ombre  noir  hors  l'église,  qui  cassa 
une  lozenge  des  vitres  de  ladite  chapelle,  et  souffla  le 
cierge  qui  estoit  sur  l'autel,  dont  il  esteignit  tellement 
le  lumignon,  qu'il  sembloit,  à  le  voir,  qu'il  y  eust  plus 
de  dix  ans  qu'il  n'avoit  esté  allumé ,  et  tout  aussi-tost 
ladite  Françoise,  qui  estoit  à  deux  genoux,  fut  enlevée 
si  espouvantablement,  que  ce  fut  tout  ce  que  purent 
faire  six  personnes  que  de  la  ramener  à  terre,  sans 

toutesfois  veoir  ny  appercevoir  aucune  chose.  Plus  de 
douze  cents  personnes  virent  cela,  entre  lesquels  es- 
taient les  sieurs  abbez  de  Morte -mer,  de  Bâte,  les 
sieurs  de  Rubempré,  les  barons  de  Neuf- bourg,  des 
Noyers,  le  sieur  Seguier,  grand  maistre  des  eaux  et 
forests,  et  plusieurs  autres. 

Derechef  le  curé,  luy  ayant  faict  abjurer  le  malin 
esprit,  luy  présenta  pour  la  seconde  fois  la  saincte 
hostie  ;  mais  elle  fut  alors  levée  de  terre  plus  haut  que 
l'autel,  comme  si  on  Feust  prise  par  les  cheveux,  d'une 
si  estrange  façon,  que,  sans  que  plusieurs  hommes 
qni  se  jetterent  à  ses  accoustrements  et  l'abbatirent  à 
terre  en  se  jettant  sur  elle,  le  malin  l'eust  enlevée.  Les 
yeux  sortoient  de  la  teste  de  ladite  Françoise,  et  les 
bras  et  jambes  luy  estoient  tournez  c'en  dessus  des- 
sous. Ce  que  voyant  le  curé,  il  s'approcha  d'elle,  luy 
ayant  encor  jette  de  l'eau  beniste  et  exorcisé,  et  con- 
juré le  malin,  et,  la  voyant  le  visage  contremont,  il  fit 
allumer  un  autre  cierge.  Alors  elle  revint  à  soy  et  re- 
print  ses  esprits,  et  cria  mercy  à  Dieu,  et  renonça  au 
malin.  Ce  que  voyant  le  curé ,  il  luy  présenta  encor 
la  saincte  eucharistie;  mais  tout  aussi-tost  elle  fut  enle- 
vée par  dessus  un  banc  qui  estoit  devant  l'autel,  et  fut 
emportée  en  l'air  du  costé  où  la  vitre  avoit  esté  cassée, 
la  teste  en  bas,  les  pieds  en  haut,  sans  que  ses  accous- 
trements fussent  renversez,  au  travers  desquels,  devant 
et  derrière,  il  sortoit  une  grande  quantité  d'eau  et  de 
fumée  puante;  et,  ayant  esté  ainsi  quelque  temps  trans- 
portée en  l'air  sans  qu'on  la  peust  reprendre,  en  fin 
sept  ou  huict  hommes,  s'estans  jettez  à  elle,  la  reprin- 
drent  et  mirent  contre  terre.  Tous  ceux  qui  estoient 
présents,  tant  catholiques  que  de  la  religion  preten- 

due  reformée,  se  mirent  lors  tous  à  genoux,  pleurans 
et  prians  Dieu  pour  le  salut  de  l'ame  de  ceste  pauvre 
Françoise. 

Le  curé,  après  avoir  exorcisé  le  malin,  et  que  Fran- 
çoise, revenue  à  soy,  eut  dit  tout  ce  qu'elle  luy  avoit 
veu  faire,  le  sieur  Ratte,  abbé,  dit  au  curé  qu'il  super- 
cedast  de  vouloir  bailler  le  sainct  sacrement  à  ladite 
Françoise,  laquelle  n'estoit  en  estât  de  le  recevoir;  et 
toutesfois,  s'estant  mise  à  genoux,  le  curé  luy  présenta 
l'hostie  qu'elle  adora  et  baisa  sans  empeschement.  Plu- 
sieurs soldats  et  autres  qui  estoient  de  la  religion  pré- 
tendue reformée,  ayans  veu  tout  ce  que  dessus,  firent 
dès-lors  leur  renonciation,  et  protestèrent  d'aller  à  la 
messe  et  vivre  catholiquement  à  l'advenir. 

Françoise  estant  remenée  à  la  prison,  le  prevost  se 
souvint  qu'elle  luy  avoit  dit  la  première  fois  qu'il  l'in- 
terrogea :  «  Je  voudrois  que  vous  m'eussiez  jà  faict 
couper  les  cheveux.  »  Ce  fut  pourquoy  il  délibéra  l'a- 
prèsdinée  de  les  luy  faire  couper.  Pour  cest  effect  il 
se  transporta  à  la  prison  avec  le  procureur  du  Roy,  le 
greffier  et  ses  archers,  où  se  trouvèrent  aussi  le  sieur 
abbé  de  Mortemer,  le  sieur  du  Rolet,  madame  de 
Larchant,  le  curé  et  plusieurs  autres,  et  la  trouva 
sur  un  lict  blessée  au  front.  L'ayant  interrogée  qui  luy 
avoit  faict  cela,  elle  dit  que  c'estoit  le  malin  esprit, 
pource  qu'elle  ne  luy  avoit  plus  voulu  donner  de  ses 
cheveux.  Si  tost  que  le  médecin  Pxoussel  et  Gautier, 
chirurgien,  furent  arrivez,  ledit  prevost  fit  amener 
Françoise  à  la  salle  de  la  cohue  où  elle  demeura  à 
l'entrée,  et,  interrogée  derechef  par  luy  sur  ce  qu'elle 
avoit  dit  qu'elle  eust  voulu  que  l'on  luy  eust  coupé  ses 
cheveux,  le  confessa,  mais  en  pleurant  dit  qu'elle  ne 


DE  l'ALMA  CAYET.     [l5c)l]  333 

vouloit  que  l'on  luy  coupast  pource  que  le  malin  luy 
avoit  dit  qu'elle  se  gardast  bien  de  les  faire  couper,  et 
qu'il  ne  la  tourmenteroit  plus.  Le  prevost,  nonobstant 
son  refus,  ordonna  qu'ils  luy  seroient  présentement  cou- 
pez et  bruslez.  Le  chirurgien  ayant  mis  une  nape  à 
l'entour  du  col  de  Françoise,  de  laquelle  il  avoit  lavé 
les  cheveux  qui  n'estoient  grands  que  d'un  pied,  et 
faict  faire  un  grand  feu  à  l'un  des  coings  de  la  salle  de 
la  cohue,  commença  à  razer  les  cheveux  de  ladite 
Françoise  par  le  devant  de  la  teste,  estant  tenue  de  dix 
archers  par  les  jambes,  corps,  cuisses  et  bras,  lesquels 
pour  ce  faire  avoient  quitté  leurs  armes  ;  mais,  au  troi- 
siesme  coup  de  razoir  que  le  chirurgien  bailla  venant 
sur  l'os  coronal  de  la  teste,  Françoise  fut  enlevée  en 
l'air  d'entre  les  mains  de  tant  de  gens  qui  la  tenoient, 
lesquels,  contraints  de  courir  après  pour  la  reprendre 
ainsi  en  l'air,  l'attrapèrent  par  ses  accoustremens,  et  la 
mirent  à  terre  en  se  jettant  sur  elle,  pource  qu'elle  se 
debatoit  de  telle  sorte  qu'il  ne  se  pouvoit  voir  chose 
plus  espouventable,  ayant  la  bouche  ouverte  et  les 
yeux  gros  et  renversez  en  la  teste.  Le  curé  luy  jetta  de 
l'eau  beniste ,  exorcisant  et  conjurant  le  malin  esprit. 
Àussi-tost  qu'elle  fut  revenue  le  chirurgien  la  fit  re- 
prendre par  les  archers,  et,  continuant  à  luy  razer  les 
cheveux ,  on  la  vid  en  un  instant  enlevée  en  l'air  fort 
haut,  la  teste  en  bas,  les  pieds  en  haut,  sans  que  ses 
accoustrements  se  renversassent,  au  travers  desquels  il 
sortoit,  par  devant  et  par  derrière,  grande  quantité 
d'eau  et  fumée  puante.  En  fin  estant  reprinse,  et  tous 
les  archers  s'estans  jettez  sur  elle  de  peur  que  le  ma- 
lin ne  l'enlevasl,  le  curé,  le  procureur  du  Roy,  tous 
les  assistans,  et  ceux  mesmes  qui  estoientaux  fenestres? 

en  la  voyant  si  horrible,  se  mirent  lors  à  genoux  tous 
en  prières  :  le  prevost  aussi  entra  dans  le  parquet  de  la 
jurisdiction,  et  se  mit  à  genoux  sur  le  degré  au  bas  de 
la  chaire  du  juge  au  dessus  de  laquelle  y  avoit  un 
crucifix,  là  où  estant  en  prière,  le  curé  ayant  jette  de 
l'eaue  besniste  à  ladicte  Françoise  et  exorcisé  le  malin 
esprit,  elle  reprint  ses  esprits,  et  demanda  à  parler  au 
prevost,  que  l'on  alla  quérir  comme  il  estoit  en  prières; 
mais  en  se  relevant  de  dessus  ledit  degré,  il  trouva  que 
tout  le  bas  et  le  long  d'iceluy  il  y  avoit  grande  quantité 
de  cheveux  qui  estoient  dans  le  piastre  et  sortoient 
dehors  demy  pied,  de  la  longueur  de  plus  de  six  pieds 
et  de  demy  pied  de  large,  qui  Festonna  ;  mais  ledit  pre- 
vost venu  à  ladite  Françoise  qui  estoit  contre  terre  la 
face  en  haut,  et  luy  ayant  demandé  ce  qu'elle  luy  vou- 
loit,  elle  luy  dit  par  trois  fois  :  «  Faictes  les  couper  vis- 
tement,  monsieur  le  prevost,  tous  les  cheveux  :  »  ce 
qu'ayant  entendu  le  prevost,  il  commanda  au  chirur- 
gien de  les  luy  razer  vistement,  ce  qu'il  continua  de 
faire;  mais,  nonobstant  qu'elle  fust  tenue  par  lesdits 
archers,  elle  fut  encore  ostée  de  leurs  mains  et  enlevée 
en  l'air  le  long  de  la  cohue,  les  pieds  en  haut,  la  teste 
en  bas,  hurlant  et  criant  estrangement,  continuant  de 
jetter  de  l'eau  et  de  la  fumée  qui  passoit  au  travers  du 
bas  de  sesaccoustrements;  mais,  estant  reprise  et  asper- 
gée d'eau  beniste,  le  chirurgien  luy  paracheva  de  razer 
ses  cheveux,  non  sans  grand  peine.  Le  prevost  Morel, 
voyant  qu'elle  avoit  la  teste  razée,  appella  tous  les  as- 
sistans,  et  leur  monstra  les  cheveux  qu'il  avoit  trouvez 
au  bas  des  degrez  de  la  chaire  du  juge,  dequoy  ils  de- 
meurèrent tous  estonnez  ;  mais  Françoise ,  interrogée , 
dit  que  c  estoit  ses  cheveux  qu'elle  avoit  baillez  au  ma- 

lin  esprit  qui  les  avoit  là  rapportez ,  comme  elle  avoit 
veu.  Le  prevost  fît  confronter  par  le  chirurgien  les 
cheveux  razez  avec  ceux  là,  qui  se  trouvèrent  sembla- 
bles ;  et  ayant  interrogé  le  geollier  et  tous  ses  serviteurs 
si  jamais  ils  avoient  veu  ces  cheveux,  dirent  tous  que 
non ,  et  mesmes  qu'ils  avoient  ballié  l'auditoire  la  mesme 
matinée,  et  n'y  avoient  rien  veu.  Le  prevost,  ayant  faict 
apporter  un  pic  et  une  pelle  pour  oster  ces  cheveux , 
lesquels  estoient  plus  de  trois  doigts  dedans  le  piastre, 
les  fit  tous  brusler  avec  les  autres  cheveux  razez.  No- 
nobstant,  Françoise  estoit  tousjours  tourmentée,  ce 
qui  occasionna  le  prevost  d'ordonner  que  le  poil  de 
dessous  les  aisselles  et  celuy  des  parties  honteuses  luy 
seroit  aussi  razé  ;  mais  Françoise  voulant  se  despouiller 
et  obeyr  au  commandement  du  prevost,  voylà  à  l'ins- 
tant, sans  voir  personne  luy  toucher,  que  ses  deux  bras 
luy  furent  renversez  par  derrière  le  dos,  et  icelle  jettée 
contre  terre  et  traisnée  sur  le  dos  de  vistesse,  la  face 
en  haut  dans  le  feu  où  brusloient  ses  cheveux,  et,  sans 
le  secours  du  curé,  du  chirurgien  et  des  archers  qui 
la  reprindrent  par  les  pieds  la  retirant  avec  grande 
peine  du  feu,  elle  y  eust  sans  doute  esté  estouffée.  Re- 
tirée, le  curé  continua  les  exorcismes  en  luy  jettant  de 
l'eau  beniste,  et  cependant  que  les  archers  la  tenoient 
elle  fut  despouillée,  et  le  chirurgien  luy  raza  soudain 
le  poil,  et  le  jetta  incontinent  au  feu. 

Françoise  lors  commença  à  dire  au  prevost  qu'elle 
estoit  allégée,  se  jetta  à  deux  genoux,  commença  à  re- 
garder le  crucifix,  demanda  pardon  à  Dieu,  le  supplia 
de  recevoir  sa  prière,  renonça  au  malin  esprit,  et  mons- 
tra  les  blessures  que  le  diable  lui  avoit  faictes  à  la  teste 
et  aux  bras   tandis  que  l'on  luy  faisoit  ses  cheveux. 

Ledit  prevost  la  voyant  assez  paisible  ne  luy  voulut 
faire  razer  le  poil  de  ses  parties  honteuses,  ains  la  fit 
revestir  et  remener  en  l'église  ,  où  maistre  Pierre  Hau- 
demare,  l'un  des  curez  de  Louviers,  eut  charge  de 
l'oyr  en  confession,  et  tirer  d'elle  plus  avant  que  ce 
qu'elle  avoit  dit.  Confessée,  elle  supplia  qu'elle  fist  le 
lendemain  ses  pasques.  La  nuict  elle  ne  bougea  de  de- 
dans une  chapelle  avec  quelques  gens  d'église,  et  le 
lendemain  le  prevost,  estant  venu  en  l'église  Nostie- 
Darae,  s'enquesta  encor  de  ladite  Françoise,  laquelle 
luy  dit  que  depuis  qu'il  luy  avoit  fait  razer  et  brusler 
son  poil,  qu'elle  n'avoit  plus  eu  de  vision  et  se  trcuvoit 
bien.  Le  cure'  Haudemare  par  le  commandement  du 
sieur  du  Rolet,  qui  y  estoit  venu  avec  M.  de  l'Archant, 
gouverneur  d'Evreux,  et  plus  de  huict  cents  personnes  y 
chanta  une  messe  basse,  et  à  la  fin  d'icelle  fit  recevoir 
à  ladite  Françoise  son  Créateur,  dont  tous  les  assistans 
louèrent  Dieu.  Du  depuis  elle  a  demeuré  à  Louviers 
et  autour  de  Louviers  assez  long  temps,  et  après  la  ré- 
duction de  Rouen,  l'an  1694,  elle  alla  à  Rouen  servir, 
et  n'a  esté  du  despuis  aucunement  tourmentée  de  l'es- 
prit. Avant  que  de  finir  ceste  histoire  il  ne  sera  hors 
de  propos  de  dire  qui  estoit  ceste  fille  Françoise  Fon- 
taine, et  ce  qu'elle  confessa  après  avoir  esté  délaissée 
du  malin. 

Sur  ce  qu'un  prisonnier  de  guerre ,  qui  estoit  de  la 
ville  de  Bernay,  laquelle  tenoit  pour  l'union,  dit  à 
Louviers  qu'il  avoit  veu  ladite  Françoise  à  Bernay, 
et  qu'elle  y  avoit  esté  possédée  et  tourmentée  ez  pré- 
sence de  plusieurs  personnes  et  de  quelques  corde - 
liers  du  lieu,  ledit  prevost  Morel,  sans  que  ladite 
Françoise  sceust  rien  de  ceste  déposition,  derechef 

se  transporta  à  la  chapelle  où  elle  estoit  encoi es,  et, 
le  5  de  septembre,  luy  dit  qu'elle  ne  luy  avoit  pas  dit 
la  vérité,  et  qu'elle  avoit  esté  tourmentée   ailleurs. 
Alors  elle  se  jettade  genoux ,  et,  protestant  qu'elle  luy 
diroit  la  vérité,  confessa  qu'il  y  avoit  deux  ans  dez  la 
Sainct  Jean  dernière  que,  demeurant  à  Paris  en  la 
rué  de  Chanip-fleury,  il  se  présenta  la  nui  et  à  elle 
comme  un  pigeon,  puis  comme  un  chat,  et  par  après 
comme  un  homme,  ce  qui  l'avoit  fort  tourmentée,  et 
fut  cause  que  l'on  la  chassa,  comme  l'on  fit  aussi  de 
plusieurs  endroicts  qu'elle  nomma,  où  elle  alla  demou- 
rer  puis  après,  entr'autres  chez  un  homme  nommé 
Olivier  prez  l'église  Sainct  André  des  Arts,  où,  ledit 
malin  esprit  la  poursuivant  tousjours,  il  advint  un 
jour  qu'estant  ledit  Olivier  malade,  le  malin  esprit 
descendit  par  la  cheminée  comme  un  brandon  de  feu, 
ce  qui  espouvanta  tellement  ledit  Olivier,  que,  tout 
malade  qu'il  estoit ,  il  se  leva ,  et  appeila  par  la  fenestre 
ses  voisin  à  sor,  -yJt-,  sans  le  secours  desquels  il  se 
fust  jette  par  la  fenestre,  car  le  maiin  esprit  s'esta nt 
adressé  à  elle,  ledit  Olivier  l'avoit  veuë  jetter  contre 
terre,  puis  traisner  à  la  cave,  où  les  voisins  furent 
pour  la  retirer,  ce  qui  leur  fut  impossible,  et  falut 
aller  quérir  aucuns  cordeliers,  lesquels,  estans  venus 
avec  la  croix  et  l'eau  beniste,  la  retirèrent  de  ceste 
cave;  qu'estant  chassée  de  ceste  maison  personne  n'en 
voulut  plus,  pour  le  bruit  et  l'importunité  dudit  es- 
prit; aussi  que  quelques  curez  de  Paris  avoient  esté 
importunez  de  l'exorciser,  mais  qu'ils  ne  luy  avoient 
sceu  que  faire  ny  bailler  aucun  allégement,  entr'autres 
M.  Hervy,  curé  de  Sainct  Jean  en  Grève,  et  M.  Be- 
noist,  curé  de  Sainct  Eustache.  Plus,  elle  dit  que  la 
4o.  22 

femme  d'un  tailleur  de  court  demeurant  près  Sainct 
André  des  Arts  l'avoit  retirée,  disant  qu'elle  ne  crai- 
gnoit  point  les  diables;  mais  que  le  malin  ne  l'aban- 
donnoit  jamais,  et  plusieurs  fois  s'estoit  présenté  à 
elle,  tantost  en  la  forme  d'un  sien  oncle  mort,  luy 
enchargeant  d'accomplir  quelques  vœus;  ce  qu'ayant 
dit  à  sa  maistresse,  elle  la  mena  à  M.  le  pénitencier 
de  Nostre-Dame,  auquel  elle  confessa  tout  ce  que 
dessus,  qui  luy  enchargea  de  faire  lesdicts  vœus;  ce 
que  s'estant  mis  en  devoir  d'accomplir  et  d'aller  a  Nos- 
tre  Dame  des  Vertus  sans  parler,  envelopée  d'un  drap, 
des  soldats  de  la  ville,  l'ayans  rencontrée,  la  prin- 
drent,  luy  disant  que  c'estoit  quelque  grande  dame 
desguiséequi  s'enfuyoit:  sa  maistresse,  qui  l'accompa- 
gnoit,  leur  dit  que  c'estoit  une  fille  possédée  du  malin, 
et  les  pria  de  ne  les  importuner;  nonobstant  il  fallut 
qu'elle  parlast;  que  ces  soldats  les  ayant  quittez,  elle 
et  sa  maistresse  poursuivirent  leur  chemin,  et  allèrent 
aux  Vertus  où  ils  firent  chanter  messe,  laquelle  elle 
ne  peut  ouyr,  ayant  tousjours  un  bourdonnement  à 
ses  oreilles;  cela  faict,  qu'ils  s'en  revindrent  par  Sainct 
Laurens  à  leur  maison,  où,  peu  de  jours  après,  ainsi 
que  sa  maistresse  estoit  allée  à  la  messe  et  qu'il  n'y 
avoit  personne  à  la  maison,  ledit  malin  s'estoit  pré- 
senté à  elle  estant  entré  par  la  fenestre,  lequel  luy 
dit  qu'il  estoit  un  marchand  de  l'autre  monde  qui  es- 
toit  amoureux  d'elle,  puis  la  baisa,  et ,  après  plusieurs 
allechements,  qu'elle  luy  avoit  accordé  de  faire  ce 
qu'il  voudroit  d'elle,  et  qu'elle  s'estoit  donnée  à  luy, 
pensant  que  ce  fust  quelque  riche  marchand,  veu  les 
bagues  qu'il  avoit  aux  doigts,  et  qu'il  la  deust  pren- 
dre à  femme  et  luy  faire  du  bien ,  qui  fut  l'occasion 

quelle  s'abandonna  lors  à  luy  et  eut  sa  compagnie, 
laquelle  toutesfois  n'estoit  nullement  aggreable,  avec 
mille  villenies  indignes  de  référer  ;  bref,  que  ledit  ma- 
lin la  poursuivit  tant,  que  pour  gage  elle  luy  donna 
de  ses  cheveux,  et,  pour  s'en  aller  avec  luy  tout  à  faict 
en  l'autre  monde,  qu'elle  avoit  pris  deux  ans  de  terme 
qui  expiroient  dans  trois  sepmaines,  et  que  le  malin 
luy  avoit  dit  qu'il  la  viendi  oit  quérir  pour  l'emmener 
avec  un  courtaut  noir;  que  depuis  ce  temps  ledit 
malin  avoit  tousjours  continué  d'avoir  sa  compagnie 
une  fois  le  jour,  et  qu'il  estoit  devenu  tant  jaloux 
d'elle,  que  s'il  la  rencontroit  parlant  à  quelqu'un  il 
la  battoit  et  outrageoit  estrangement ,  et  aussi  qu'elle 
par  continuation  de  temps  estoit  devenue  amoureuse 
de  luy;  mais  que  le  légat  Gaétan  durant  le  siège  de 
Paris,  ayant  esté  adverty  qu'elle  estoit  possédée  du  ma- 
lin, avoit  fait  faire  une  procession  générale  où  elle  fut 
menée  et  tourmentée  par  le  malin  qui  l'avoit  enlevée 
de  terre  par  plusieurs  fois  durant  la  procession;  mais 
que  ledit  sieur  légat  ne  luy  ayant  sceu  donner  aucun 
allégement,  on  l'avoit  chassée  hors  de  Paris,  d'où  elle 
estoit  venue  droict  à  Poissy,là  où  elle  avoit  rencontré 
la  femme  d'un  tailleur  nommé  Quatre-mares  qui  l'a- 
voit amenée  avec  elle  à  Bernay,  où  ledit  malin  l'avoit 
tousjours  poursuivie  et  tellement  tourmentée,  que  l'on 
l'avoit  aussi  chassée  de  Bernay,  et  s'en  estoit  de  Ber- 
nay venue  à  Louviers,  où  tousjours  le  malin  l'avoit 
tourmentée  jusques  à  ce  que,  par  la  grâce  de  Dieu,  le 
prevost  luy  avoit  faict  couper  ses  cheveux  ;  que  ceste 
sienne  dernière  déposition  estoit  la  pure  vérité,  que 
s'il  se  trouvoit  au  contraire  que  l'on  la  fîst  mourir,  et 
qu'il  ne  se  trouveroit  qu'elle  eust  jamais  faict  mal  à 

22. 

personne,  ny  autre  chose  que  ce  que  dessus.  Inter- 
rogée sur  ce  qu'elle  avoit  dit  que  le  malin  esprit  avoit 
crainte  de  la  justice,  pourquoy  c'est  qu'il  a  oflfencé  le 
prevost  Morel,  et  dequoy  c'est  qu'il  l'avoit  offensé,  elle 
respondit  que  le  malin,  ayant  crainte  que  le  prevost 
ne  retirast  ladite  Françoise  de  ses  mains,  pour  ce  qu'il 
la  vouloit  emporter,  après  avoir  soufflé  les  chandelles, 
avoit  prins  le  banc  sur  lequel  ledit  prevost  estoit  as- 
sis ,  dont  il  luy  en  auroit  baillé  plusieurs  coups  sur  les 
jambes  pour  les  luy  rompre,  ce  qu'il  n'avoit  sceu 
faire  :  ce  que  voyant  le  malin  s'en  estoit  retourné,  et 
avoit  apporté  un  grand  Cousteau  pointu  qui  avoit  le 
manche  noir,  avec  lequel  il  s'estoit  efforcé  de  couper 
la  gorge  audit  prevost,  ce  qu'il  n'aui  oit  aussi  sceu  faire, 
et  estoit  ce  qu'il  avoit  escorché  au  dessous  de  la  mas- 
choire  du  coup  qu'il  luy  avoit  baillé  dudit  Cousteau; 
plus,  que  le  malin  voyant  que  le  prevost  vouloit 
mettre  la  main  à  l'espée,  qu'il  luy  avoit  voulu  cou- 
per le  poignet  de  la  main  droicte,  ce  qu'il  n'avoit 
sceu  faire,  et  luy  en  avoit  seulement  enlevé  la  peau  : 
ce  que  voyant  le  malin,  et  qu'il  n'avoit  nulle  puis- 
sance sur  ledit  prevost  pource  qu'il  estoit  juge,  il 
auroit  baillé  le  Cousteau  à  ladicte  Françoise  pour 
tuer  ledit  prevost,  ce  qu'elle  n'avoit  voulu  faire, 
qui  estoit  pourquoy  il  l'avoit  tant  batue  et  outragée, 
s'esforçant  de  l'enlever,  ce  qui  l'auroit  occasionnée 
d'avoir  prins  le  prevost  par  les  jambes  avec  ses  mains 
pour  empescher  que  le  malin  ne  l'enlevast;  mais  que 
le  malin  ayant  veu  que  le  prevost  manioit  son  espée 
toute  nue  autour  de  luy,  il  s'en  seroit  allé.  Après 
toutes  ces  confessions  le  prevost  ordonna,  veu  qu'elle 
n'avoit  plus  que  trois  sepmaines  de  temps  pour  estre 

emportée  du  malin,  qu'elle  demeureroit  encor  un 
mois  dans  ladicte  chapelle  avec  les  prestres  et  les  ar- 
chers qui  la  gardoient,  pendant  lequel  temps  et  du 
depuis,  comme  nous  avons  dit,  elle  n'a  plus  esté  tour- 
mentée du  malin. 

Geste  histoire  est  notable,  d'autant  que  par  icelle 
on  void  que  Satan  abuse  des  humains  en  toutes  sortes, 
quelquesfois  sous  le  prétexte  des  vœus ,  et  d'autresfois 
sous  l'habitude  des  personnes  decedées  ,  et  par  ce 
moyen  prétend  de  les  mettre  en  erreur  de  dévotion  ; 
tellement  que  mesmes  les  docteurs  en  sont  quelquesfois 
surpris  pensant  bien  faire  ;  dont  il  est  bien  besoin  que 
nous  prenions  garde  à  nous,  comme  dit  sainct  Paul, 
Sçachant  que  les  ruses  de  Satan  sont  grandes,  II  Co- 
rinth.  7.  Or  ceste  histoire  est  tellement  véritable  (0, 
que  tous  les  actes  en  sont  escrits  et  signez  authenti- 
quement  par  plusieurs  gens  d'église  qui  ont  veu  tout 
ce  que  dessus,  par  ledit  sieur  prevost,  par  les  substi- 
tuts de  messieurs  les  gens  du  Roy,  et  plusieurs  tes- 
moings. 

Au  reste,  d'autant  que  ledit  prevost,  après  le  temps 
passé  que  ladite  Françoise  eust  deu  craindre  son  en- 
lèvement et  transport  par  ledit  malin ,  voyant  qu'au 
contraire  elle  estoit  d'un  bon  sens  rassis  ,  et  qu'estant 
mise  entre  les  mains  d'une  bourgeoise  du  Pont  de 
L'Arche,  elle  s'estoit  fort  long-temps  gouvernée  sage- 
ment ;  qu'aussi  il  ne  se  trouvoit   point  qu'elle  eust 

(x)  Or  ceste  histoire  est  tellement  véritable.  Le  lecteur  peut  appré- 
cier les  preuves  qu'apporte  Fauteur.  On  doit  cependant  avoir  égard 
aux  effets  que  l'imagination  peut  produire  sur  les  hommes ,  lorsqu'il  s 
sont  convaincus  d'avance  des  prodiges  qu'ils  sont  chargés  de  vérifier. 

jamais  fait  mal  à  personne,  ny  voulu  faire;  et  quant  à 
ce  qu'elle  avoit  esté  violée  ou  deceuë  du  commence- 
ment, comme  il  a  esté  dit  en  ceste  misérable  histoire, 
tout  cela  estoit  comme  ce  qui  pourroit  advenir  à  une 
simple  fille  par  la  violence  de  quelques  meschans  hom- 
mes, en  quoy  une  pauvre  fille  auroit  plus  besoin  de  com- 
passion que  non  pas  qu'elle  fust  digne  de  punition  ; 

Pour  ces  causes  et  raisons  ledit  sieur  prevost,  par 
l'advis  du  conseil,  relascha  du  tout  ceste  pauvre  Fran- 
çoise Fontaine,  et  est  advenu  que  quelques  années 
après,  que  ledit  sieur  prevost  estant  à  Rouen,  ladite 
Françoise  se  vint  jetter  à  ses  pieds,  et,  luy  ne  la  re- 
cognoissant  pas,  elle  luy  dit  :  «  Monsieur,  je  suis  ceste 
pauvre  femme  à  laquelle  vous  avez  sauvé  la  vie  dans 
Louviers;  maintenant,  par  la  grâce  .de  Dieu,  je  suis 
mariée  avec  un  tailleur  d'habits,  et  vivons,  grâces  à 
Dieu,  en  tout  bien  et  honneur. — M'amie,  luy  dit  le 
prevost,  Dieu  vous  face  la  grâce  de  vivre  en  femme  de 
bien ,  et  priez  bien  Dieu  qu'il  vous  assiste.  » 

Ceste  histoire  sert  pour  instruire  ceux  qui  ont  la 
vie  des  hommes  en  leur  pouvoir  d'en  user  modéré- 
ment, à  l'exemple  de  la  cour  de  parlement  de  France, 
qui  est  le  throsne  souverain  de  la  justice  sous  le  scep- 
tre des  roys  Très-Chrestiens,  lesquels  inclinent  tous- 
jours  volontiers  plustost  à  la  justification  des  pauvres 
delinquans  et  coulpables  qu'à  la  condamnation,  mes- 
mement  en  tels  cas  de  surprinses  violentes  des  malins 
esprits  envers  les  pauvres  personnes  qui  s'en  trouvent 
affligées,  d'autant  que  souvent  autrement  summum  jus 
seroit  summa  injuria. 

Le  i5  d'octobre  mourut  le  pape  Grégoire  xiv,  ayant 
tenu  le  pontificat  dix  mois  et  quelques  jours.  Il  avoit 

esté  toute  sa  vie  valétudinaire,  et  depuis  l'aage  de  dix- 
huict  ans  il  n'avoit  beu  que  de  l'eau,  ce  qui  fut  cause, 
comme  plusieurs  ont  escrit,  qu'il  fut  fort  affligé  de  la 
pierre,  pour  ce  qu'il  n'y  a  nulle  eaue,tant  pure  sçauroit 
elle  estre,  qui  n'ait  quelque  excrément  terrestre.  Il 
fut  en  son  temps  d'une  admirable  abstinence,  et  fut 
l'exemple  de  la  pieté;  mais,  comme  plusieurs  ont  es- 
crit, sa  trop  grande  facilité  fut  cause  que  la  France 
fut  fort  affligée.  Estant  mort  et  ensevely,  les  cardinaux 
entrèrent  au  conclave,  où  ils  esleurent  pape,  le  29  oc- 
tobre, Jean  Antoine  Fachinetto,  bolognois,  cardinal 
de  Sainct  Martin  du  Mont,  lequel  se  fit  nommer  In- 
nocent ix.  Il  avoit  soixante  onze  ans  et  quelques  mois 
quand  il  fut  esleu  ;  il  estoit  de  petite  complexion  :  ce 
qui  fit  juger  dèsiors  à  plusieurs  qu'il  ne  tiendroit 
gueres  le  pontificat,  comme  il  advint,  car  il  mourut 
le  dernier  jour  de  ceste  année,  et  ne  fut  que  deux 
mois  pape. 

Ce  Pape,  ayant  en  sa  jeunesse  faict  toutes  les  affaires 
de  la  maison  du  cardinal  Farnese,  et  ayant  esté  ad- 
vancé  par  son  moyen  aux  plus  hautes  dignitez,  favo- 
risa aussi  le  party  de  l'Espagne  et  de  la  ligue  en  France 
contre  le  roy  Très-Chrestien,  ainsi  qu'avoit  faict  Gré- 
goire quatorziesme;  et  aussi  tost  qu'il  fut  esleu  il  manda 
au  duc  de  Parme,  par  un  courrier  exprès,  que  s'il  pen- 
soit  qu'il  retournast  en  France  pour  tout  le  mois  de 
décembre  avec  l'armée  du  roy  Catholique,  qu'il  feroit 
payer  pour  six  mois  l'armée  du  duc  de  Montemar- 
cian;  autrement,  qu'il  entendoit  que  ceste  armée  fust 
licenciée;  plus,  il  promit  cinquante  mil  escus  par  mois 
pour  le  secours  de  la  ligue  en  France,  et  créa  deux 
cardinaux ,  sçavoir  :  Tevesque  de  Plaisance ,  nommé 

Sega,  bolognois  de  nation,  auquel  il  envoya  le  cha- 
peau de  cardinal  en  France  avec  bulles  pour  y  estre 
légat ,  et  Anlhoine  Fachineto ,  petit  nepveu  de  Sa  Sainc- 
teté.  Ce  Pape  fit  fort  peu  de  choses  mémorables  pour 
le  peu  de  temps  qu'il  tint  le  siège.  Quant  à  ce  que  fit 
le  légat  Sega  nous  le  dirons  en  son  lieu. 

Nous  avons  dit  que  M.  le  prince  de  Gonty  s'achemi- 
noit  sur  la  fin  de  septembre  pour  aller  assiéger  Selles 
en  Berry.  Ceste  nouvelle  vint  à  M.  de  La  Chastre 
ainsi  qu'il  s'apprestoit  pour  conduire  M.  le  duc  de 
Guise,  lequel,  après  s'estre  sauvé  de  Tours,  et  recrée' 
quelque  temps  à  Bourges,  desiroit  aller  trouver  son 
oncle  le  duc  de  Mayenne  et  madame  de  Guise  sa 
mère,  et  se  rendre  à  Paris.  De  Bourges  ils  s'acheminè- 
rent à  Orléans,  d'où  le  sieur  de  La  Chastre  envoya 
son  gendre  le  sieur  de  Lignerac  avec  forces  suffisantes 
dans  Selles  pour  le  défendre  en  cas  d'un  siège  ;  puis  il 
mit  dans  Orléans  le  sieur  Dragues  de  Comnene  pour 
gouverner  ceste  ville,  ce  qu'il  refusa  du  commence- 
ment à  cause  des  grandes  partialitez  qu'il  y  avoit  entre 
les  habitons,  les  uns  tenans  le  party  des  politiques  ou 
royaux ,  dont  estoit  l'evesque,  une  partie  des  plus  riches 
du  clergé,  une  bonne  partie  des  juges,  des  capitaines, 
et  des  principaux  de  la  ville.  Les  autres  estoient  de  la 
faction  du  Cordon,  qui  se  disoient  zelez  à  la  religion  : 
de  ceste-cy  estoient  le  maire  qui  estoit  lors,  les  esche- 
vins,  quelques  jésuites  et  religieux  des  Mendians,  et 
presque  tout  le  menu  peuple  :  ils  s'entendoient  avec  la 
faction  des  Seize  de  Paris  pour  l'Espagnol  ;  entrans  en 
ceste  faction,  ils  juroient  de  n'espargner  leurs  propres 
frères  ny  enfans  qui  s'opposeroient  à  leur  confédé- 
ration }  et  d' estre  prests  d'obeyr  et  prendre  les  armes 

au  mandement  de  ceux  qui  seroient  députez  leurs 
chefs.  Ces  factions  furent  cause  du  commencement  que 
ledit  sieur  de  Comnene  refusa  ce  gouvernement,  pour 
ce,  dit-il  audit  sieur  de  La  Chastre,  «  si  vostre  pru- 
dence et  vostre  authorité  n'ont  peu  faire  assoupir  les  di- 
visions de  ceux  d'Orléans,  quelle  apparence  y  a  il  que 
je  le  face?»  Mais,  nonobstant  son  refus,  ledit  sieur  de 
La  Chastre  luy  dit  que  quand  bien  les  affaires  d'Orléans 
seroient  parvenues  au  plus  grand  mal ,  qu'il  faudroit 
faire  en  tel  cas  tout  ainsi  qu'à  un  malade  abandonné 
des  médecins,  lequel  pour  cela  on  ne  laisse  d'alimenter, 
et  d'en  avoir  soin  jusqu'au  dernier  souspir  ;  et  puis  que 
l'occasion  l'appelloit  à  telle  charge,  qu'il  ne  la  pou- 
voit  refuser,  estant  obligé  d'apporter  pour  le  bien  de 
son  party  tout  ce  qui  estoit  en  sa  puissance.  Ceste  re- 
monstrance  eut  tant  de  force  que  Comnene  se  résolut 
d'accepter  ceste  charge ,  et  de  s'ayder  mesme  de  la 
division  et  des  factions  des  habitans  d'Orléans,  et  en 
tirer  son  authorité  et  sa  seureté,  en  contrebalançant, 
ores  d'un  costé,  ores  de  l'autre,  jusques  au  retour  dudit 
sieur  de  La  Chastre,  lequel  eut  ceste  resolution  fort 
aggreable,  et  incontinent  donna  l'ordre  pour  l'entre- 
tenement  dudit  sieur  de  Comnene,  sur  le  droict  casuël 
du  quint  que  les  gens  de  guerre  payoient  durant  ces 
troubles  aux  gouverneurs,  provenant  des  rançons  des 
prisonniers  et  des  butins  déclarez  de  bonne  prise;  ce 
qui  se  montoit  tous  les  mois  à  grand  nombre  de  de- 
niers, car  les  gens  de  guerre  qui  estoient  dans  Orléans, 
depuis  la  sortie  des  portes,  couroient  cinquante  lieues 
loing  jusques  au  Maine,  Anjou,  Touraine,  le  Perche, 
et  par  tous  ces  quartiers  là,  passans  toutes  les  rivières 

à  gué,  butinans  et  rançonnans  tousjours  en  pays  qui 
leur  estoit  ennemy,  et  n'y  avoit  que  les  garnisons 
royales  de  Gergeau  ,  de  Boisgency  et  de  Janville,  qui 
souvent  les  attrapoient  en  leur  retour,  et  sauvoient 
seulement  les  rançons  aux  prisonniers;  car,  pour  les 
butins  qu'ils  recouroient,  ils  estoient  aussi  bien  perdus 
pour  ceux  à  qui  on  les  avoit  pris,  et  jugez  de  bonne 
prise,  comme  estans  pris  sur  Fennemy  qui  l'emportait. 
C'estoit  le  règne  de  ce  temps  là. 

M.  le  duc  de  Guise  et  M.  de  La  Chastre  avec  ses 
troupes  estans  partis  d'Orléans  pour  aller  à  Paris,  le 
sieur  de  Gomnene  fit  incontinent  faire  monstre  à  sa 
compagnie  de  cavalerie  qui  estoit  en  garnison  à  Or- 
léans, et  à  celle  de  chevaux  légers  du  capitaine  La 
Croix  Cautereau,  et  les  mena  battre  la  campagne  vers 
le  Blaysois,  où,  trouvans  tout  le  plat  pays  ennemy,  ils 
rapportèrent  force  butins  et  prisonniers,  par  lesquels 
ils  sceurent  que  M.  le  prince  de  Conty  avoit  assiégé 
Selles  et  estoit  logé  à  L'xivernelle,  petit  village  à  un 
quart  de  lieue  dudit  Selles,  et  toute  son  armée  à  l'en- 
tour  de  la  ville. 

Selles  est  une  petite  ville  sur  la  rivière  du  Cher 
dont  le  capitaine  du  Bois  s'estoit  emparé  peu  après  la 
mort  du  feu  duc  de  Guise,  d'où  il  avoit  fait  une  infi- 
nité d'hostilitez  en  la  Touraine.  Ceste  ville  est  petite , 
et  n'y  a  que  deux  portes  :  celle  du  costé  du  Berry  est  ap- 
pellée  la  porte  Grosset,  et  l'autre  est  au  bout  du  pont 
vers  la  Sologne  qui  traverse  toute  la  rivière  du  Cher, 
lequel  est  fort  beau  et  les  arches  de  pierre.  Au  chas- 
teau  il  y  a  une  grosse  tour  à  une  encoignure  du  costé 
du  Berry,  laquelle  bat  du  long  du  pont  et  de  la  rivière. 

Dans  ceste  place,  ainsi  que  nous  avons  dit,  le  sieur 

de  Lignerac  y  estoit  entré  pour  gouverneur  et  pour 
soustenir  le  siège,  accompagné  des  sieurs  de  La  Sau- 
laye,  des  Angis  et  du  baron  du  Chesne,  et  autre  no- 
blesse de  l'union,  et  quantité  d'infanterie,  outre  les 
habitans,  tous  fort  affectionnez  à  la  ligue. 

M.  le  prince ,  ayant  en  son  armée  messieurs  d'Am- 
ville,  de  La  Rochepot,  de  Souvray,  de  Montigny, 
d'Arquien,  de  Valence,  de  Vatan,  et  beaucoup  d'au- 
tres seigneurs  de  ces  quartiers-là,  ayant  fait  recog- 
noistre  Selles  et  faict  faire  les  approches,  les  pièces 
furent  mises  en  batterie,  qui  firent  bresche  du  costé 
de  la  rivière  du  Cher  en  une  encoigneure  de  la  ville 
sur  le  bord  de  ladite  rivière ,  sur  laquelle  les  royaux 
avoient  fait#  un  pont  pour  la  commodité  de  l'armée 
qui  estoit  logée  d'un  costé  et  d'autre  de  ladite  rivière; 
mais  la  bresche  recognuë ,  et  n'estant  trouvée  raison- 
nable pour  y  donner  l'assaut,  aussi  que  les  assiégez 
avoient  faict  derrière  ladite  bresche  un  grand  retran- 
chement bien  flanqué,  cela  fut  cause  que  ledit  sieur 
prince  fit  loger  des  pièces  de  l'autre  costé  de  l'eau 
affin  de  battre  en  courtine  et  essayer  de  voir  derrière 
ledit  retranchement.  Ce  siège  fut  assez  long  sans  que 
les  assiégez  fissent  aucunes  sorties.  La  rivière  du  Cher 
estoit  lors  fort  petite;  tellement  que  le  sieur  de  Li- 
gnerac,  se  voyant  pressé  pied  à  pied,  fut  contraint  de 
capituler  et  promettre  de  rendre  audit  sieur  prince 
la  ville  de  Selles  avec  toutes  les  pièces  de  fonte  et 
munitions  de  guerre  qui  estoient  dedans,  s'il  n'estoit 
secouru  dans  douze  jours. 

Pendant  ce  siège  ceux  de  l'union,  tant  d'Orléans  que 
du  Berry,  firent  tout  ce  qu'ils  purent  pour  y  donner 
secours;  mais,  voyans  que  ce  qui  estoit  en  leur  puis- 

sance  y  serviroit  de  peu ,  s'adviserent  de  supplier  M.  de 
Nemours  de  les  secourir  puis  que  le  secours  du  duc 
de  Mayenne  ou  de  M.  de  La  Chastre ,  qui  estoient  de 
là  la  Seine  assez  empeschez  pour  traverser  le  Roy  en 
son  dessein  d'avoir  Rouen ,  leur  estoit  hors  de  toute 
espérance. 

Nous  avons  laissé  sur  la  fin  de  l'an  passé  ledit  sieur 
duc  de  Nemours ,  qui ,  après  avoir  deffendu  Paris  du- 
rant le  siège,  se  preparoit  pour  aller  en  son  gouverne- 
ment de  Lionnois ,  où  il  arriva  avec  cle  belles  troupes 
sur  la  fin  du  mois  de  mars  :  par  son  crédit  il  les  aug- 
menta de  beaucoup,  et,  aymant  d'estre  tousjours  avec 
la  cavalerie,  en  peu  de  temps  il  se  trouva  assisté  de 
mille  bons  chevaux  avec  lesquels  il  tenoit  la  cam- 
pagne es  provinces  de  Lyonnois ,  d'Auvergne  et  Bour- 
bonnois.  En  ceste  année  il  print  Espoisse  par  compo- 
sition, le  chasteau  de  Bressy  par  force,  il  s'assubjetit 
plusieurs  places  en  Dombes;  ceux  d'Annonay  en  Vi- 
varais  se  sauvèrent  d'estre  pillez  en  luy  donnant  douze 
mil  escus;  et  eust  donné  de  la  peine  à  ceux  de  Cler- 
mont  en  Auvergne,  si  le  mareschal  d'Aumontqui  estoit 
en  Bourgongne  n'eust  faict  tourner  la  teste  à  son  armée 
pour  luy  aller  empescher  ses  progrez  en  ces  quartiers 
là.  Or,  durant  le  siège  de  Selles,  ledit  duc  de  Nemours 
avec  son  armée  assiegeoit  Sainct  Poursain,  à  cinq  lieues 
de  Moulins  enBourbonnois,  ce  qui  fut  cause  que  tous 
ceux  de  l'union,  tant  d'Orléans  qu  e  du  Berry ,  par  l'advis 
dudit  sieur  de  Comnene  qui  avoit  esté  nourry  en  la 
maison  de  Savoye,  luy  rescrivirent  pour  le  supplier 
de  leur  donner  secours  et  d'apporter  ce  bien  à  leur 
party;  mesmes  ledit  sieur  de  Comnene  luy  en  escrivit 
en   particulier,    cognoissant  que  ce  duc  estoit  assez 

convoiteux  de  gloire  pour  entreprendre  ce  secours. 
Sur  les  advis  particuliers  dudit  sieur  de  Gomnene  ledit 
sieur  duc  se  résolut  de  secourir  Selles  aussi  tost  qu'il 
auroit  pris  Sainct  Poursain  ,  ce  qu'il  fit  deux  jours 
après  ,  où  ayant  estably  un  gouverneur,  il  passa  du 
Bourbonnois  avec  toutes  ses  troupes  dans  le  Berry  , 
lequel  il  traversa,  et  vint  jusques  à  Viarzon,  là  où  ledit 
sieur  de  Gomnene  le  vint  trouver  avec  tout  ce  qu'il 
y  avoit  de  gens  de  guerre  au  gouvernement  d'Orléans; 
le  sieur  de  Richemont,  qui  conimandoit  aussi  au  Berry 
en  l'absence  du  sieur  de  La  Chastre ,  s'y  rendit  avec  le 
plus  de  troupes  qu'il  put ,  espérant  tous  faire  lever  le 
siège  de  Selles  audit  sieur  prince  de  Conty  ;  mais  il 
en  advint  tout  autrement ,  car,  le  jour  expiré  de  la  ca- 
pitulation, ledit  sieur  prince,  ayant  eu  advis  de  la  venue 
dudit  duc  de  Nemours  à  Viarzon  et  de  l'assemblée 
qu'il  y  faisoit,  fit  mettre  toute  son  armée  en  bataille ,  et, 
après  que  le  sieur  de  Lignerac.  et  tous  les  gens  de 
guerre  furent  sortis  de  Selles  et  conduits  en  lieu  de 
seureté,  et  que  M.  de  La  Rochepot ,  qui  faisoit  Testât 
de  mareschal  de  camp  en  ceste  armée ,  eut  mis,  par  la 
poterne  du  costé  de  Berry ,  dedans  le  chasteau  de  Selles 
le  sieur  de  Malerbe,  capitaine  des  gardes  dudit  sieur 
prince ,  pour  y  commander  avec  la  garnison  y  assignée , 
l'armée  royale  s'advança  de  deux  grandes  lieues  sur 
le  chemin  de  Viarzon  par  où  devoit  venir  le  duc  de 
Nemours,  lequel,  ayant  veu  arriver  ledit  Lignerac, 
fasché  que  son  voyage  ne  serviroit  de  rien ,  licentia  les 
troupes  qui  estoient  venues  d'Orléans  et  du  Berry ,  et 
luy  s'en  retourna  en  son  gouvernement  de  Lyonnois  : 
ce  qui  ne  se  fit  sans  faire  des  reproches  audit  Li- 
gnerac,  lequel  vérifia  qu'il  ne  pouvoit  faire  mieux 

pour  estre  fort  pressé  des  royaux,  et  qu'il  avoit  baille' 
sa  parole  et  ses  ostages  auparavant  que  de  pouvoir 
croire  que  ledit  duc  pust  venir  le  secourir;  mesmes 
que,  s'il  n'eust  composé,  lesroyauxl'eussentpeu  forcer 
auparavant  l'arrivée  d'aucun  secours. 

Ces  choses  passées  en  la  façon  que  dessus ,  peu  de 
jours  après,  M.  le  prince  lit  cheminer  son  armée  vers 
Menethou  sur  Cher,  à  six  lieues  de  Selles  et  à  quatre 
de  Viarzon;  la  ville  et  le  chasteau  se  rendirent  incon- 
tinent. M.  le  prince ,  voyant  qu'il  n'y  avoit  point  d'au- 
tres ennemis  à  battre  à  la  campagne,  et  que  c'estoit  la 
saison  del'hyver,  il  se  retira  à  Tours,  d'où  il  alla  sur 
le  printemps  de  l'an  suivant  assiéger  Craon,  ainsi  que 
nous  dirons. 

Quant  à  Selles,  il  ne  demeura  gueres  du  party  royal, 
car  le  sieur  de  Malerbe  estant  allé  à  Tours  solliciter 
l'establissement  du  payement  de  sa  garnison ,  et  aussi 
pour  avoir  des  munitions,  le  capitaine  du  Bois,  qui  y 
avoit,  comme  nous  avons  dit,  esté  tousjours  gouver- 
neur pour  l'union ,  par  sa  practique ,  le  surprint  la 
première  semaine  de  caresme ,  et  y  entra  par  le  chas- 
teau, duquel  il  se  rendit  maistre  et  de  la  ville  aussi. 
Voyons  les  préparatifs  du  siège  de  Rouen. 

Nous  avons  dit  que  durant  le  mois  de  juillet,  lors 
que  le  Roy  alla  assiéger  Noyon ,  le  duc  de  Mayenne 
fut  à  Rouen  pour  donner  ordre  à  quelques  remuemens 
qui  s'y  vouloient  faire,  là  où  il  laissa  pour  commander 
le  sieur  deVillars,  quiestoit  gouverneur  dans  Le  Havre 
de  Grâce,  et  le  lit  lieutenant  gênerai  au  gouverne- 
ment de  Normandie  pour  l'union,  ayant  pourveu  le 
prince  Henry  de  Lorraine  son  fils  du  tiltre  de  gouver- 
neur en  ceste  province.  Ce  seigneur  de  Villars  estoit 

de  la  maison  d'Oyse  en  Provence ,  descendu  de  la  fa- 
mille des  Brancas,  et  non  pas  de  celle  des  marquis  de 
Villars  qui  sont  descendus  de  Honoré,  bastard  de  Sa- 
voye.  Il  avoit  esté  mis  dedans  Le  Havre  de  Grâce  par 
le  feu  duc  de  Joyeuse,  auquel  il  estoit  parent,  quand 
ce  duc  fut  pourveu  du  gouvernement  de  Normandie 
parle  feu  roy Henry  III.  Il  avoit  pour  conseil  auprès  de 
luyPhilippes Desportes  (0,  abbé  de  Tyron,  docte  per- 
sonnage, qui  tenoit  sa  fortune  dudit  feu  sieur  Pioy.  Ce 
seigneur  de  Villars  estoit  un  gentil-homme  brave  et 
vaillant,  et  qui  desiroit  s'advancer  par  les  armes  aux 
plus  hauts  grades  militaires.  Il  avoit  tiré  de  grandes 
pensions  de  ceux  de  la  ligue  depuis  la  mort  du  duc  de 
Joyeuse  pour  demeurer  ferme  en  ce  party,  par  le 
moyen  desquelles  pensions  il  avoit  recherché  et  en- 
tretenu des  hommes.  Le  profit  des  butins  qu'il  avoit 
faicts  sur  mer  depuis  qu'il  estoit  au  Havre  de  Grâce  le 
faisoitpecunieux: tellement  que,  se  trouvant  hommes, 
argent  et  conseil,  il  se  résolut  de  poulser  sa  fortune 
plus  hautement.  M.  de  Mayenne  luy  ayant  accordé 
ceste  qualité  de  lieutenant  gênerai  en  ceste  province 
et  de  commander  dans  Roiien ,  il  s'estudia  en  tout  et 
par  tout  pour  l'estre  en  effect.  Un  bruit  sourd  courut 
que  le  P\oy,  ayant  receu  son  armée  d'AUemans,  assie- 
geroit  Rouen.  A  ce  bruit  il  ne  parla  plus  que  de  faire 
faire  des  fortifications ,  faire  entrer  des  compagnies  de 
gens  de  guerre  pour  la  seureté  de  la  ville ,  publier  des 
ordonnances  pour  y  conduire  des  vivres,  avec  injonc- 
tion aux  habitans  de  se  pourvoir  de  vivres  pour  en- 

(0  Philippes  Desportes.  Ses  poésies ,  très-célèbres  dans  leur  temps, 
ont  été  considérées  comme  ayant  contribué  puissamment  aux  progrés 
de  la  langue  française. 

durer  un  long  siège;  faict  abbattre  les  faux-bourgs, 
met  des  gens  à  sa  dévotion  aux  lieux  forts  ;  bref,  il 
s'establit  et  se  rendit  maistre  de  Rouen.  Il  fit  le  sieur 
de  LaLonde,  qui  estoit  maire,  son  lieutenant,  le  sieur 
du  Mesnil  Bauquemare,  capitaine  du  vieil  palais,  et 
laissa  le  sieur  de  Gessens  dans  le  fort  de  l'abbaye  Saincte 
Catherine,  après  la  mort  duquel^  qui  advint  durant  le 
siège,  il  y  mit  le  capitaine  Boniface  ,  homme  qui  luy 
estoit  fort  affidé.  Quelques-uns  ont  escrit  que,  cepen- 
dant qu'il  faisoit  ces  préparatifs  ,  il  ne  laissoit  de  faire 
entretenir  M.  le  cardinal  de  Bourbon  qui  presidoit  au 
conseil  du  Roy  (lequel  estoit  en  ce  temps  là,  tantost  à 
Chartres ,  tantost  à  Mante) ,  et  ce  par  le  moyen  dudit 
sieur  Desportes  qui  en  conféra  avec  le  docteur  Beran- 
ger,  jacobin,  abbé  de  Sainct  Augustin,  et  en  furent  les 
paroles  si  avant,  qu'il  fut  parle'  audit  conseil  de  donner 
mainlevée  des  abbayes  et  bénéfices  dudit  sieur  Des- 
portes  occupées  par  les  royaux  :  mais  ceux  qui  en 
jouyssoient  firent  rejetter  ceste  proposition  si  loing 
que  ceste  practique  fut  rompue,  avec  mespris  dudit 
sieur  Desportes,  lequel  depuis  monstra  que  peut  un 
homme  de  conseil  quand  il  rencontre  un  homme 
d'exécution. 

M.  le  mareschal  de  Biron  ,  après  avoir  levé  le  siège 
de  devant  Pierrefons,  ainsi  que  nous  avons  dit,  s'ache- 
mina avec  l'armée  du  Roy  pour  aller  joindre  les  An- 
glois  qu'avoit  amenez  le  comte  d'Essex  ;  ce  qu'ayant 
fait,  plusieurs  de  la  cavalerie  françoise  et  angloise 
s'approchèrent  de  Rouen ,  et  vindrent  sur  le  mont  aux 
Malades  devant  la  porte  Cauchoise  avec  une  coule- 
vrine,  dont  ils  tirèrent  trois  coups  sur  la  ville  affin  de 
voir  la  contenance  des  gens  de  guerre  qui  estoient  de- 

dans.  Ce  bruit  en  fît  sortir  nombre  avec  plusieurs 
bourgeois  conduits  par  le  sieur  de  La  Londe,  lesquels 
en  escarmouchant  tuèrent  le  comte  de  Dreux,  nepveu 
du  comte  d'Essex,  et  plusieurs  autres.  Ceux  de  Rouen 
en  ceste  escarmouche  perdirent  peu  de  gens.  Les  royaux 
se  retirèrent  à  Pavilly ,  à  trois  lieues  de  Rouen ,  d'où 
ledit  sieur  mareschal,  afiin  de  ne  laisser  rien  derrière 
qui  pust  incommoder  au  siège  que  le  Roy  desiroit  mettre 
devant  Rouen,  alla  attaquer  Gournay  qui  luy  fut  in- 
continent rendu.  De  là  il  alla  aussi  à  Caudebec  que  le 
sieur  de  Courcy ,  lequel  ledict  sieur  de  Villars  avoit  mis 
dedans,  rendit  incontinent.  Ceste  ville  est  entre  Rouen 
et  Le  Havre  de  Grâce  sur  la  rivière  de  Seine,  laquelle 
durant  ces  troubles  a  esté  prise  et  reprise  beaucoup 
de  fois,  tant  d'un  party  que  d'autre,  pour  n'estre  def- 
fensable. 

Le  sieur  de  Villars ,  voyant  que  ledit  sieur  mareschal 
de  Birons'estoit  saisy  de  ces  deux  villes,  jugea  lors  que 
l'intention  du  Roy  estoit  d'attaquer  Rouen,  quelque 
bruit  que  l'on  fist  courir  qu'il  en  vouloit  à  Reims  :  ce 
fut  lors  qu'aydé  de  son  conseil,  il  fit  mettre  première- 
ment dehors  de  Rouen  ceux  qu'il  pensoit  y  favori- 
ser le  party  royal,  et,  faisant  réitérer  les  ordonnances 
sur  la  provision  de  vivres,  il  fît  une  telle  diligence 
pour  faire  entrer  dans  ceste  ville  des  munitions  et 
des  gens  de  guerre,  qu'en  moins  de  quinze  jours  il  y 
fît  venir  cinquante  pièces  d'artillerie ,  tant  de  fonte  que 
de  fer,  et  nombre  de  pouldres  et  balles,  avec  tant  de 
gens  de  guerre,  qu'ilse  trouva,  oultre  le  grand  nombre 
des  habitans,  six  cents  cuirasses,  trois  cents  argoulets 
à  cheval,  douze  cents  hommes  de  pied  françois,  trois 
cents  lansquenets,  parmy  lesquelles  troupes  il  y  avoit 
4o.  23 

nombre  de  noblesse,  entr'autres  les  sieurs  chevaliers 
d'Oyse,  de  Quitry ,  le  baron  de  Nonant,  de  Mathon- 
ville,  de  Morgny,  de  Sainct  Arnoul,  le  capitaine 
Perdrier,  le  capitaine  Jacques ,  et  autres  bons  capi- 
taines de  cavalerie.  Parmy  l'infanterie  estoit  le  cheva- 
lier Picard  avec  son  régiment,  le  capitaine  Boniface 
avec  le  sien,  ledit  capitaine  Jacques  avec  son  régiment, 
le  chevalier  d'Oignon,  le  capitaine  Boirozé,  et  plusieurs 
autres.  Toutes  ces  troupes  furent  logées  par  quartiers 
sur  chacun  bourgeois  pour  les  nourri? ,  payer  et  lo  - 
ger  :  ce  que  ledit  sieur  de  Villars  fît  avec  tel  ordre ,  tel 
apparat  et  puissance  absolue,  que  la  ville  de  Rouen  se 
vid  incontinent  réduite  sous  sa  volonté,  sans  qu'au- 
cun habitant,  quelque  affectionné  royal  eust-ilpu  estre, 
eust  osé  se  descouvrir.  Ainsi,  ayant  pourveu  aux  gardes 
delà  ville,  tant  de  nuict  que  du  jour,  où  il  faisoit 
assister  nombre  de  gentils-hommes  et  gens  de  toutes 
qualitez,  tant  de  la  ville  que  des  réfugiez,  il  mit  dans 
le  fort  du  bout  du  pont  le  capitaine  Marc,  et  ordonna 
que  le  capitaine  Anquetil  commandèrent  sur  le  pont 
et  à  tout  ce  qui  se  feroit  sur  la  rivière,  le  comman- 
deur de  Bourgoult  dans  la  galère,  et  le  capitaine 
Bontemps  aux  petites  barques  de  guerre. 

Ainsi  le  sieur  de  Villars  se  prépara  pour  defFendre 
Rouen  ;  et  le  mareschal  deBiron,  ayant  receu  le  com- 
mandement du  Roy ,  alla  le  jour  de  la  Sainct  Martin 
l'investir.  Sur  les  huict  heures  du  matin  l'armée  royale 
se  présenta  sur  le  mont  de  la  Justice ,  regardant  la 
porte  Beauvoisine.  Le  sieur  de  Villars,  la  voyant  si 
proche ,  fit  une  sortie ,  et  là  y  eut  bien  escarmouche 
de  part  et  d'autre  jusques  sur  les  unze  heures,  que, 
les  quartiers  de  l'armée  faicts ,  ledit  sieur  mareschal 

se  logea  à  Dernetal,  et  chacun  se  retira  en  son  quartier. 
Ledit  sieur  mareschal  commença  ce  siège  en  vou- 
lant oster  aux  assiégez  la  commodité  des  fontaines  et 
des  rivières  qui  faisoient  moudre  les  moulins  dans 
Rouen;  il  fit  couper  la  rivière  de  Robec,  sur  laquelle 
tournoient  unze  moulins  dans  la  ville,  qu'il  rendit 
inutiles  ;  mais  il  ne  put  destourner  le  cours  de  celle 
d'Aubette,  ny  de  quelques  fontaines.  Aussi  le  sieur  de 
Villars,  se  doutant  de  cela ,  avoit  fait  faire  grand  nom- 
bre de  moulins  à  bras  par  tous  les  quartiers;  et,  dési- 
rant en  ce  siège  acquérir  de  l'honneur  en  la  deffence , 
il  se  résolut  d'attraper  les  royaux ,  tant  par  doubles 
practiques  et  intelligences ,  ainsi  que  nous  dirons  cy 
après ,  que  par  escarmouches  et  sorties,  où  les  siens , 
estans  bien  conduits  ,  endommageoient  souvent  les 
assiegeans.  Le  quinziesmede  novembre,  ceux  du  vieil 
fort  Saincte  Catherine  firent  une  sortie  sur  ceux  qui 
estoient  logez  et  barricadez  dans  la  ferme  du  Plant,  et 
leur  firent  quitter  leur  logis  ,  butinèrent  quatre-vingts 
chevaux ,  et  mirent  le  feu  dans  une  grange ,  où  ceux 
qui  s'y  estoient  retirez  furent  br usiez  ou  tuez.  G'estoit 
l'exercice  en  laquelle  s'employ oient  les  assiégez  jour- 
nellement. 

Villars ,  qui  desiroit  se  faire  signaler  par  ce  siège  (sur 
quelques  lettres  qu'avoit  escrit  le  comte  d'Essex  au 
chevalier  Picard ,  portant  que,  hors  mis  la  cause  qu'il 
soustenoit,  il  luy  estoit  amy  pour  l'avoir  cogneu  avec 
M.  de  Marchemont  en  Angleterre ,  mais  qu'en  ceste 
guerre  il  seroit  très  -ay se  de  le  trouver  à  la  teste  de 
son  régiment  la  picque  au  poing  ) ,  manda  pour  res- 
ponce  au  comte  d'Essex  qu'il  trouvèrent  tousjours  prest 
le  chevalier  Picard  pour  luy  en  faire  passer  l'envie 

23. 

seul  à  seul,  ou  avec  tel  nombre  qu'il  seroit  arresté, 
et  qu'il  s'ofFroit  de  faire  ceste  partie  pour  luy.  A  la- 
quelle offre  le  comte  d'Essex  respondit  :  «  Quant  est 
de  vostre  offre  de  faire  une  partie  pour  moy,  je  res- 
ponds  que  j'ay  commandement  d'une  armée  en  laquelle 
se  trouvent  beaucoup  de  la  qualité  du  chevalier  Pi- 
card, et  suis  lieutenant  d'un  souverain  absolu.  Mais  si 
vous  voulez  combattre  vous-mesmes  à  cheval  ou  à 
pied,  armé  ou  en  pourpoint,  je  maintiendray  que  la 
querelle  du  Roy  est  plus  juste  que  celle  de  la  ligue, 
que  je  suis  meilleur  que  vous,  et  que  ma  maistresse 
est  plus  belle  que  la  vostre  ;  que  si  vous  refusez  de 
venir  seul  je  meneray  avec  moy  vingt ,  le  pire  des- 
quels sera  une  partie  digne  d'un  colonel,  ou  soixante, 
le  moindre  estant  capitaine.  Signé  Essex.  » 

A  ceste  lettre  le  sieur  de  Villars  respondit  :  «  Pour 
venir  à  l'article  de  vostre  lettre  par  laquelle  'vous  me 
desiiez  au  combat,  vous  sçavez  assez  qu'il  n'est  en  ma 
puissance  de  l'accepter  pour  le  présent,  et  que  la 
charge  où  je  suis  employé  m'oste  la  liberté  de  pou- 
voir particulièrement  disposer  de  moy.  Mais,  lors  que 
M.  le  duc  de  Mayenne  sera  par  deçà,  je  l'accepte  très- 
volontiers,  et  vous  combattray  à  cheval  avec  armes 
accoustumées  aux  gentils-hommes,  ne  voulant  cepen- 
dant faillir  de  respondre  à  la  conclusion  de  vostredite 
lettre  par  laquelle  vous  voulez  maintenir  que  vous 
estes  meilleur  que  moy;  surquoy  je  vous  diray  que 
vous  en  avez  menty,  et  mentirez  toutes  les  fois  que 
vous  le  voudrez  maintenir,  aussi  bien  que  vous  men- 
tirez lors  que  vous  voudrez  dire  que  la  querelle  que  je 
soustiens  pour  la  deffense  de  ma  religion  ne  soit  meil- 
leure que  de  ceux  qui  s'efforcent  de  la  destruire.  Et 

quand  à  la  comparaison  de  vostre  maistresse  à  la 
mienne,  je  veux  croire  que  vous  n'estes  non  plus  vé- 
ritable en  cet  article  qu'aux  deux  autres  :  toutesfois, 
ce  n'est  pas  chose  qui  me  travaille  fort  pour  le  pré- 
sent. Signé  Villars.  » 

Ces  lettres  coururent  de  main  et  main  en  ce  temps 
là,  sur  lesquelles  plusieurs  firent  divers  jugements, 
selon  l'affection  des  partis  qu'ils  tenoient  :  on  remar- 
quoit  en  l'une  le  naturel  ancien  des  vieux  chevaliers 
anglois  qui  couroient  le  monde  pour  maintenir  la 
beauté  de  leurs  maistresses;  et  en  l'autre,  un  dementy 
donné  promptement,  pour  lequel  maintenir  on  s'ex- 
cusoit  surj'absence  de  M.  de  Mayenne.  Aussi  toutes 
ces  choses  ne  furent  que  des  paroles. 

Cependant  le  Roy,  que  nous  avons  laissé  au  com- 
mencement de  ce  mois  en  Picardie ,  s'achemina  avec 
son  armée  d'Allemans  pour  venir  au  siège  de  Rouen. 
Ayant  fait  un  tour  jusques  à  Noyon,  il  passa  par  Cor- 
bie,  et  revint  joindre  l'armée  à  Foleville  le  i5  dudit 
mois  de  novembre,  et,  passant  par  Blanc-Fossé,  Cre- 
vecœur  et  Granvilier,  il  arriva  le  21  à  Oisemont,  où 
il  receut  nouvelles  asseurées  que  M.  de  Rubempré 
estoit  venu  à  bout  de  l'entreprise  qu'il  avoit  fait  sur 
Sainct  Esprit  de  Rue,  et  qu'il  estoit  maistre  de  la 
citadelle  et  de  la  ville  qu'il  avoit  surprise  justement 
à  la  diane  avec  beaucoup  de  péril,  les  siens  ayans 
esté  contraincts,  pour  faire ceste  surprise,  de  se  mettre 
en  l'eau  jusques  au  dessous  des  aisselles  pour  s'ap- 
.procher  des  murailles.  Les  surpreneurs  s'accommodè- 
rent du  pillage  de  ceste  ville ,  et  leur  servit  bien  pen- 
dant le  long  siège  de  Rouen ,  011  le  Roy  arriva  le  24 
dudit  mois  à  Dernetal ,  grand  bourg   qui  estoit  de 

quinze  cents  feux,  à  demie  lieue  de  Rouen,  et  proche 
du  fort  Saincte  Catherine,  sans  toutesfois  qu'il  y  pust 
estre  incommodé,  ny  du  fort  ny  de  la  ville,  pour  estre 
en  un  vallon  et  couvert  de  tous  costez  de  hautes  mon- 
tagnes. M.  le  comte  de  Soissons  arriva  le  lendemain 
avec  ses  troupes,  et  fut  logé  de  là  l'eau  à  Sainct  Es- 
tienne.  Les  Anglois  estoient  logez  au  mont  aux  Ma- 
lades. M.  du  Hallot  avoit  ses  troupes  logées  un  peu  au 
dessus  de  Croisset,  où  se  logea  M.  le  duc  de  Montpen- 
sier  et  les  troupes  qu'il  amena  en  ce  siège,  et  n'y  vint 
qu'au  mois  de  janvier,  après  qu'il  eut  pris  en  y  venant 
le  chasteau  de  Harcourt.  Voylà  ce  qui  tenoit  la  ville 
assiégée.  Quant  au  fort,  les  regimensdeBoësse,  Pilles, 
Verdun  et  Vignolles,  en  estoient  logez  à  un  demy  quart 
de  lieue,  à  Bouville,  et  les  Suisses  au  Mesnil;  et  aux 
villages  au  de  là,  en  tirant  au  Pont  de  Larche,  estoient 
logez  la  cornette  du  Roy  et  autre  cavalerie.  Les  lans- 
quenets que  le  Roy  avoit  laissez  à  Granvilier  pour 
venir  en  ce  siège  à  petites  journées  sous  la  conduite 
du  sieur  de  La  Bastide,  en  passant  près Blainville,  chas- 
teau appartenant  à  M.  d'Allègre,  duquel  ceux  de  l'union 
s'estoient  emparez,  Sa  Majesté  voulut  qu'ils  prissent  ce 
chasteau,  et  envoya  M.  de  Rieux  pour  commander  à 
ce  siège,  lequel  après  avoir  faict  tirer  deux  cents 
coups  de  canon,  les  assiégez  luy  rendirent  la  place  à 
condition  qu'ils  sortiroient,  sçavoir  les  capitaines  mon- 
tez sur  des  bidets,  et  les  soldats  avec  l'espée  ;  mais,  es- 
tans  sortis  à  demy  lieue  de  là,  les  lansquenets  les  tail- 
lèrent en  pièces  ;  et ,  quoy  que  c'est  une  chose  belle 
que  de  garder  la  foy  promise,  pource  que  c'estoient 
tous  gens  cognus  pays  qui  surprenoient  tousjours  quel- 
que place, puis  voloient  les  environs,  on  estima  que  la 

mort  de  telles  gens  estoit  plustost  profit  que  dommage. 
Après  ce   siège,  les  lansquenets  du  régiment  de 
Lanty  vindrent  loger  à  Neufvillette,  et  celuy  d'Huicq 
à  La  My-voye.  Le  régiment  des  gardes  du  Roy  estoit 
aux  Chartreux,  qui  sont  justement  au  pied  du  mont 
Sainte  Catherine;  depuis  on  y  logea  les  Anglois,  et 
les  gardes  allèrent  loger  au  bois  Guillaume.  M.  de  La 
Trimouille  fut  logé  à  Martinglise,   et  le  mareschal 
d'Aumont  et  ses  troupes  prit  son  logis  à  Blainville. 
Voylà  comme  l'armée  royale  fut  logée  aux  environs 
de  Rouen.  Devant  que  de  dire  ce  qui  se  passa  en  ce 
siège,  voyons  comme  M.  de  Mayenne  (qui  donnoit 
ordre  aux  villes  de  Picardie  et  de  Champagne,  affin 
que  le  Roy  avec  son  armée  estrangeren'en  attaquast 
quelqu'une  à  despourveu  en  son  passage,  et  solicitoit 
aussi  les  ministres  d'Espagne  et  le  duc  de  Parme  pour 
avoir  du  secours)  fut  contrainct  en  ce  mois  de  no- 
vembre de  courir  en  diligence  à  Paris  pour  donner 
ordre   aux  exécutions  tragiques  que  les  Seize   firent 
de  M.  le  président  Brisson ,  de  Larcher,  conseiller  au 
parlement,  et  de  Tardif,  conseiller  au  chastelet. 

M.  de  Mayenne,  comme  estant  chef  du  party  de 
l'union,  se  vouloit  maintenir  en  son  authorité,  et  vou- 
loit  ordonner  absolument  de  tout  ce  qui  dependoit  de 
l'Estat,  et  ne  permettre  qu'il  fust  empiété  sur  luy  par 
qui  que  ce  fust.  Ceste  volonté  s'augmenta  en  luy  sur 
l'advenement  de  deux  occasions,  ainsi  que  plusieurs 
ont  escrit  :  l'une,  à  cause  de  la  liberté  de  son  nepveu  le 
duc  de  Guise,  que  les  Seize  vouloient  de  toute  leur 
affection  porter  au  throsne  royal,  tant  pour  la  mémoire 
de  feu  son  père,  que  pour  la  haine  qu'ils  avoient  con- 
ceue  contre  ledit  duc  de  Mayenne,  qui  n'a  voit  tenu 

compte  de  leurs  mémoires  et  requestes  qu'ils  luy 
avoient  présentez,  ainsi  que  nous  avons  dit  cy-dessus; 
l'autre,  à  cause  des  entreprises  desdits  Seize,  lesquels, 
par  une  lettre  qu'ils  escrivoient  par  le  père  Mathieu 
au  roy  d'Espagne  (laquelle  luy  fut  surprise  par  le 
sieur  de  Chazeron,  gouverneur  pour  le  Roy  au  Bour- 
bonnois,  qui  l'envoya  au  Roy,  et  le  Roy  au  duc  de 
Mayenne),  luy  mandoient  qu'ils  le  desiroientpour  leur 
roy,  sinon  qu'il  y  establist  quelqu'un  de  sa  postérité, 
(entendans  l'Infante  sa  fille),  et  qu'il  se  choisist  un 
gendre  (entendans  M.  de  Guise)  auquel  ils  obeyroient, 
et  le  recevroient  pour  roy.  Voicy  la  teneur  de  ceste 
lettre,  où  leur  intention  se  pourra  mieux  cognoistre. 

«  Si  Vostre  Majesté  Catholique  nous  ayant  esté 
tant  bénigne  que  de  nous  avoir  fait  entendre  par  le 
très-religieux  et  révérend  père  Mathieu,  non  seule- 
ment ses  sainctes  intentions  au  gênerai  de  la  religion, 
mais  particulièrement  ses  bonnes  affections  et  faveurs 
envers  ceste  cité  de  Paris,  nous  espérons  en  bref  que 
les  armes  de  Sa  Saincteté  et  de  Vostre  Majesté  Ca- 
tholique joinctes  nous  délivreront  des  oppressions  de 
nostre  ennemy,  lequel  nous  a  jusques  à  présent,  et 
depuis  un  an  et  demy,  bloquez  de  toutes  parts,  sans 
que  rien  puisse  entrer  en  ceste  cité  qu'avec  hazard,  ou 
par  la  force  des  armes,  et  s'esforceroit  de  passer  outre 
s'il  ne  redoutoit  les  garnisons  qu'il  a  pieu  à  Vostre 
Majesté  Catholique  nous  ordonner.  Nous  pouvons 
certainement  asseurer  Vostre  Majesté  Catholique  que 
les  vœus  et  souhaits  de  tous  les  catholiques  sont  de 
voir  Vostre  Majesté  Catholique  tenir  le  sceptre  de  ceste 
couronne  et  régner  sur  nous,  comme  nous  nous  jettons 
très-volontiers  entre  ses  bras,  ainsi  que  nostre  père, 

où  bien  qu'elle  y  establisse  quelqu'un  de  sa  postérité. 
Que  si  elle  nous  en  veut  donner  un  autre  qu'elle 
mesme,  il  luy  soit  agréable  qu'elle  se  choisisse  un 
gendre,  lequel,  avec  toutes  les  meilleures  affections 
et  toute  la  dévotion  et  obeyssance  que  peut  apporter 
un  bon  et  fidelle  peuple,  nous  recevrons  pour  roy; 
car  nous  espérons  tant  'de  la  bénédiction  de  Dieu  sur 
ceste  alliance,  que  ce  que  jadis  nous  avons  receu  de 
ceste  très-grande  et  très-chrestienne  princesse  Blanche 
de  Castille ,  mère  de  nostre  très-chrestien  et  très-reli- 
gieux roy  sainct  Loys,  nous  le  recevrons,  voire  au 
double,  de  ceste  grande  et  vertueuse  princesse  fille  de 
Vostre  Majesté  Catholique,  laquelle  par  ses  rares 
vertus  arreste  tous  les  yeux  à  son  object,  pour  en 
alliance  perpétuelle  fraterniser  ces  deux  grandes  mo- 
narchies sous  leur  règne  à  l'advancement  de  la  gloire 
de  nostre  Seigneur  #esus-Christ ,  splendeur  de  son 
Eglise,  et  union  de  tous  les  habitans  de  la  terre  sous 
les  enseignes  du  christianisme,  comme  Vostre  Majesté 
Catholique,  avec  tant  de  signalées  et  triomphantes 
victoires,  sous  la  faveur  divine,  et  par  ses  armes,  a  faict 
de  très-grands  progrez  et  advancemens,  lesquels  nous 
supplions  Dieu,  qui  est  le  Seigneur  des  batailles  ,  con- 
tinuer avec  tel  accomplissement  que  l'œuvre  en  soit 
foien-tost  accomply,  et  pour  ce  faire  prolonger  à  Vostre 
Majesté  Catholique  en  parfaicte  santé  la  vie  très- 
heureuse  ,  comblée  de  victoires  et  triomphes  de  tous 
ses  ennemis.  De  Paris,  ce  deuxiesme  jour  de  sep- 
tembre 1 5gi.  Et  plus  bas  à  coslé  :  Le  révérend  père 
Mathieu,  présent  porteur,  lequel  nous  a  beaucoup 
ediffiez  et  bien  instruit  de  nos  affaires,  suppléera  au 
défaut  de  nos  lettres  envers  Vostre  Majesté  Catholique , 

laquelle  nous  prions  bien  humblement  adjouster  foy  à 
ce  qu'il  luy  en  rapportera.  »  Ceste  lettre  estoit  sous- 
signée de  huict  des  principaux  des  Seize ,  entr'autres 
des  docteurs  Genebrard  et  Martin. 

Il  advint  en  ce  mesme  temps  que  Brigard  (qui  avoit 
esté  dez  les  Barricades  commis  par  feu  M.  de  Guise 
pour  exercer  l'office  de  procureur  du  Roy  de  l'Hostel 
de  la  ville  de  Paris ,  et  confirmé  en  ceste  commission 
par  le  vingt-cinquiesme  article  des  articles  secrets  de 
l'edict  d'union  faict  en  juillet  i585,  ainsi  que  nous 
avons  dit)  envoyoit  par  son  lacquais  une  lettre  à  Sainct 
Denis,  laquelle  estoit  en  mots  obscurs  (ainsi  que  les 
amis  d'un  et  d'autre  party  s'entr'escrivoient  en  ce 
temps  là) ,  pour  bailler  à  un  sien  oncle  qui  estoit  du 
party  royal,  laquelle  fut  descouverte  par  aucuns  de 
ceste  faction  des  Seize  lesquels  esJ;oient  lors  en  garde 
à  la  porte  Sainct  Denis,  qui  ^restèrent  ce  laquais 
ainsi  qu'il  passoit  par  ceste  porte  tenant  une  bouteille 
en  sa  main;  auquel,  après  avoir  demandé  où  il  alloit, 
et  leur  ayant  respondu  qu'il  alloit  quérir  du  vin  dans 
le  faux-bourg,  ils  commencèrent  à  douter  de  luy,  et 
jugèrent  qu'il  portoit  quelques  lettres  à  Sainct  Denis: 
estant  fouillé,  et  ne  luy  estant  rien  trouvé  sur  luy,  on 
cassa  sa  bouteille,  et  fut  trouvé  au  milieu  du  bouchon, 
qui  estoit  d'estoupes,  la  lettre  dudit  Brigard.  A  ceste 
descouverte,  on  alla  prendre  Brigard,  et  fut  mené  pri- 
sonnier à  la  Conciergerie.  Toute  la  faction  des  Seize 
s'empescha  lors  contre  luy,  et  solicitèrent  à  ce  qu'il 
fust  puny  de  mort,  pour  ce  qu'ils  l'avoient  tousjours 
tenu  pour  estre  un  des  premiers  de  leur  faction.  Mais 
la  cour,  ayant  cognu  que  ce  n'estoit  qu'une  certaine 
animosité  entr'eux,  déclara  par  arrest  Brigard  absous, 

et  sortit  de  prison  :   ce  qui  fut  cause  que  les  Seize 
firent  une  infinité  d'assemblées  particulières  entr'eux. 

En  celle  qui  se  tint  le  deuxiesme  de  novembre  en 
la  maison  de  Boursier,  rue  de  la  Vieille  Monnoye,  où 
de  Launay  presidoit,  qui  fit  quelques  propositions 
pour  s'opposer  à  certaines  daces  et  imposts  que  le  duc 
de  Mayenne  vouloit  faire  lever  à  Paris ,  Cromé ,  pre- 
mier opinant,  dit  :  «  Il  ne  faut  point  s'arrester  à  choses 
si  légères,  vous  disputez  de  lana  caprina  ;  il  se  pré- 
sente à  présent  des  oàoses  de  plus  grande  importance 
ausquelles  il  est  besoin  de  remédier,  car  vous  sçavez 
l'injustice  qui  a  esté  faicte  au  procès  de  Brigard  que 
la  cour  de  parlement  a  absous  en  haine  de  ceste  com- 
pagnie et  pour  leur  faire  despit,  et  ont  dit  que  c'estoit 
pour  éviter  à  l'importunité  que  l'on  leur  faisoit.  »  Après 
ces  paroles  chacun  commença  à  en  dire  son  opinion, 
comme  il  advient  d'ordinaire  en  telles  assemblées  de 
peuple,  les  uns  voulans  que  l'on  resolust  sur  le  champ 
ce  que  l'on  feroit  de  cest  affaire  ,  les  autres  disans 
qu'il  failloit  en  délibérer  plus  amplement  avec  quel- 
ques-uns de  leur  compagnie  qui  estoient  absens,  que 
l'on  advertiroit  de  se  trouver  en  l'assemblée  prochaine 
qui  se  feroit  le  cinquiesme  dudit  mois. 

Pelletier,  curé  de  Sainct  Jacques,  voyant  que  l'on 
ne  vouloit  rien  resouldre,  prit  la  parole,  et  dit  :  «  Mes- 
sieurs, c'est  assez  connivé,  il  ne  faut  pas  jamais  es- 
pérer d'avoir  justice  ny  raison  de  la  cour  de  parle- 
ment :  c'est  trop  enduré,  il  faut  jouer  des  cousteaux.  » 
Ausquelles  paroles  les  deux  tiers  de  ceste  assemblée  se 
teurent.  Durant  ce  silence  Gourlin  se  leva  de  sa  place 
et  alla  parler  à  l'aureille  dudit  curé  de  Sainct  Jacques, 
puis  ,  retourné  en  sa  place,  ledit  curé  se  leva,  et  dit 

encores  :  «  Messieurs,  je  suis  adverty  qu'il  y  a  des 
traistres  en  ceste  compagnie,  il  faut  les  chasser  et  en 
jetter  à  la  rivière.  »  Quelques-uns  s'estans  trouvez 
scandalizez  de  ces  paroles ,  ceste  assemble'e  se  despartit, 
et  la  délibération  pour  le  faict  de  Brigard  fut  remise  à 
un  autre  fois. 

Cependant  Cromé,  qui  avoit  ceste  affaire  à  cœur, 
travailloit  à  faire  imprimer  le  faict  du  procez  de  Bri- 
gard afin  de  faire  esmouvoir  d'avantage  ceux  de  ceste 
faction  des  Seize  en  le  voyant  imprime'  ;  mais  M.  Mole, 
qui  exerçoit  la  charge  de  procureur  gênerai  au  parle- 
ment, en  estant  adverty,  envoya  deux  huissiers  pour 
faire  saisir  ce  qui  s'imprimoit.  Cromé,  survenant  dans 
l'imprimerie,  leur  arracha  de  leurs  mains  la  copie 
qu'ils  en  avoient  prise,  et  les  huissiers  de  la  cour 
furent  contraints  de  s'en  retourner  sans  l'emporter ,  et 
se  contenter  de  faire  leur  procès  verbal  de  ceste  ré- 
bellion; et  Cromé,  continuant  en  ses  hardiesses,  alla 
quérir  quelques  harquebuziers  et  hallebardiers  de  la 
compagnie  de  Crucé,  lesquels  il  mit  en  garde  dans  la 
maison  de  l'imprimeur,  et  fit  achever  d'imprimer  ce 
qu'il  vouloit. 

Le  cinquiesme  dudit  mois  l'assemblée  des  Seize  se 
tint  au  logis  de  La  Bruiere  le  père  (0,  et  s'y  trou- 
vèrent bien  soixante  de  ceste  faction.  Launay,  conti- 
nuant sur  ce  qui  avoit  esté  proposé  du  faict  de  Brigard , 
dit  :  «  Messieurs,  il  nous  faut  délibérer  sur  deux 
points  très-nécessaires  :  le  premier,  d'eslire  dix  bour- 
geois de  ceste  compagnie,  bien  asseurez  et  affidez,  pour 
le  conseil  secret,  desquels  l'on  advouera  les  actions  et 

(0    La  Bruiere  le  père.  Il  fut  l'aïeul  du  célèbre  La  Bruyère,  auteur 
des  Caractères. 

deportemens,  après  toutesfois  les  avoir  communiquez 
à  la  compagnie  si  besoin  en  est.  L'autre  point  est  do 
réitérer  le  serment  de  l'union  plus  que  jamais,  attendu 
la  nécessité  des  affaires  et  le  nombre  effréné  des 
traistres  desquels  le  parlement  fait  si  peu  de  cas  de 
faire  justice,  tesmoin  le  gouverneur  de  ceste  ville  au- 
quel l'on  devroit  avoir  toute  fiance ,  et  lequel  neant- 
moins ,  à  la  dernière  sortie  qui  fut  vers  Sainct  Denis , 
en  la  présence  de  tous  les  estrangers ,  alla  embrasser 
le  sieur  de  Grillon  en  plaine  campagne,  recognu 
toutesfois  ennemy  capital  de  ceste  ville,  ainsi  qu'il  le 
fit  paroistre  le  jour  des  Barricades.  » 

Ces  propositions  font  assez  cognoistre  la  passion  des 
principaux  de  ceste  faction.  A  quel  propos  blasmer  de 
trahison  le  sieur  de  Belin  leur  gouverneur,  pour 
avoir  en  plaine  campagne  embrassé  M.  de  Grillon 
son  ancien  amy,  joyeux  de  le  voir  bien  porter  et  guary 
de  ceste  grande  harquebusade  qu'il  avoit  receuë  au 
travers  du  corps  aux  faux-bourgs  de  Tours ,  quand  le 
duc  de  Mayenne  les  print ,  car  ledit  sieur  de  Belin,  du 
vivant  du  feu  Roy,  avoit  esté  capitaine  des  gardes 
dont  ledit  sieur  de  Grillon  estoit  maistre  de  camp?  De 
vouloir  faire  mourir  Brigard  pour  avoir  rescrit  à  son 
oncle,  quelle  apparence  y  avoit  il  que  ce  ne  fust  une 
injustice  de  le  faire?  «  Mais,  disoient  les  Seize,  tous 
bons  catholiques  (un  de  leur  faction)  ne  doivent  traicter, 
conférer,  ny  avoir  aucune  intelligence  ny  fréquenta- 
tion à  ceux  qui  se  sont  opposez  à  la  ligue,  ains  les 
poursuivre  et  travailler  comme  ennemis  de  Dieu  et  de 
son  Eglise ,  fussent  ils  leurs  propres  frères  et  leurs 
propres  enfans ,  ainsi  que  le  serment  de  la  ligue  le  por- 
toit,  et  que  ceux  d'entr'eux  qui  avoient  juré  leurdite 

ligue  lesquels  faisoient  le  contraire  estoient  refrac- 
taires,  et  comme  tels,  suyvant  le  sixiesme  article  de 
leur  ligue ,  dévoient  estre  offensez  en  leurs  corps  et 
biens  en  toutes  sortes  qu'on  se  pourroit  adviser.  » 
Quelles  paches  de  ligue!  Si  ce  serment  estoit  équi- 
table, j'en  laisseray  le  jugement  au  lecteur. 

Or,  sur  les  deux  propositions  de  de  Launay,  il  fut 
résolu  sur  la  dernière  que  le  serment  de  l'union  seroit 
réitéré  en  la  façon  accoustumée,  et  plus  estroictement 
si  faire  se  pouvoit,  et  qu'à  ce  faire  tous  ceux  de  leur 
confédération  y  seroient  invitez. 

Quant  au  premier,  touchant  l'eslection  des  dix  pour 
le  conseil  secret,  ils  résolurent  d'y  procéder  par  balo- 
tage,  et  qu'à  ceste  fin  le  lendemain  chacun  d'eux  ap- 
porteroit  son  billet ,  auquel  il  escriroit  les  dix  qu'il 
esliroit  pour  estre  de  ce  conseil  secret. 

Le  lendemain  l'assemblée  se  fit  en  la  maison  de 
Bourcier,  sur  Taprès-disnée,  où  chacun  apporta  son 
billet.  En  ceste  assemblée  de  Launay  et  Martin  y  fai- 
soient les  présidents.  Il  en  fut  député  un  d'entre-eux 
pour  controoller  les  billets,  lesquels  estans  ouverts  et 
rédigez  par  escrit  par  un  nommé  Lochon  qui  leur  servoit 
de  greffier,  il  fut  trouvé  que  Sainction,  Le  Gresle,  du 
Bois,  Hameline,  Louchard,  Thuault,  Borderel  Rosny, 
Durideau,  Bainsant  et  Besanson,  eurent  le  plus  de 
voix.  Ce  faict,  l'affaire  de  Brigard  fut  mise  en  avant 
par  ledit  de  Launay  ;  mais,  sur  la  diversité  qu'un  cha- 
cun d'eux  en  parloit,  ils  résolurent  que  les  dix  du 
conseil  secret  adviseroient  comme  on  pourroit  tirer 
raison  du  procez  de  Brigard  à  l'encontre  de  la  cour 
de  parlement,  et  qu'ils  en  advertiroient  la  compagnie 
si  besoin   estoit  ;   et   d'abondant,  qu'oultre   ces    dix 

csleus,  que  Cromé,  qui  estoit  plainement  instruict  de 
l'affaire  dudit  Brigard,  les  assisteroit,  comme  aussi 
feroient  lesdits  de  Launay,  Martin,  S...,  et  les  curez 
de  Sainct  Jacques  et  de  Sainct  Cosme,  si  bon  leur 
sembloit.  Et  sur  ce  que  quelques-uns  dirent  qu'il  fail- 
loit  procéder  en  cest  affaire  avec  les  plus  douces  voyes 
que  l'on  pourroit ,  «  Non,  non,  ne  craignons  point, 
dit  Cromé,  nous  avons  de  bons  bras  et  de  bonnes  mains 
pour  venger  l'injustice  que  l'on  nous  a  faicte  au  procès 
de  Brigard.  » 

Pour  faire  derechef  le  serment  de  l'union,  ils  arres- 
terent  qu'il  se  feroit  au  logis  dudit  La  Bruiere  le  père, 
là  où  ils  s'assembleroient  le  vendredy  huictiesme  du- 
dit mois,  et  que  chacun  d'eux  y  appelleroît  le  plus  de 
ceux  de  leur  confédération  qu'ils  pourroient  :  ce  qu'ils 
firent  sur  les  unze  heures  du  matin,  où  se  trouva  Bussy 
Le  Clerc  avec  sa  compagnie  ordinaire,  assisté  de  Ha- 
milton,  curé  de  Sainct  Cosme.  Le  serment  de  l'union 
mis  derechef  en  délibération,  tous  s'accordèrent  de  le 
jurer  et  de  le  signer.  Sur  cest  accord,  Bussy,  assisté  de 
dix  de  ceste  assemblée,  estant  monté  en  la  chambre 
haute  dudit  La  Bruiere  pour,  comme  il  disoit,  rédiger 
par  escrit  les  articles  dudit  serment,  peu  après  redes- 
sendit  tenant  un  grand  papier  blanc,  et  dit  :  «  Mes- 
sieurs, nous  serions  trop  long  temps  à  rédiger  par 
escrit  les  articles  du  serment,  et  craindrions  que  la 
compagnie  s'ennuiast;  mais,  s'il  vous  plaist  signer  ce 
papier  après  moy  et  plusieurs  autres  gens  de  bien  qui 
signeront  les  premiers  tout  présentement,  ce  sera 
autant  de  temps  gaigné.  Nous  laisserons  de  l'espace 
par  dessus  les  signatures,  où  après  nous  rédigerons  les 
articles  dudit  serment.  » 

Plusieurs  s'y  accordèrent,  et  à  l'instant  de  Launay 
pressa  un  chacun  de  signer  :  un  seul  d'entre-eux  dit 
qu'il  seroit  raisonnable  que  ce  que  l'on  entendoit  signer 
fust  escrit  auparavant,  que  cela  n'estoit  point  si  pressé 
que  l'on  n'attendist  bien  encores  un  jour,  et  que  de- 
dans deux  heures  les  articles  pourroient  estre  escrits; 
auquel  de  Launay  respondit  :  «  Si  vous  avez  peur 
et  entrez  en  desfiance,  ne  signez  pas  ;  toutesfois  vous 
n'en  devez  faire  difficulté  après  tant  de  gens  de  bien.  » 
Aussi-tost  les  dix  du  conseil  secret  firent  mettre  deux 
hommes  à  la  porte  de  la  sale  pour  empescher  qu'au- 
cun ne  sortist  qu'il  n'eust  signé.  Et  pour  donner  à  en- 
tendre que  tout  ne  se  faisoit  que  pour  le  serment  de 
l'union,  La  Bruiere  apporta  sur  la  table  un  Messel 
pour  jurer  sur  iceluy.  Et  ainsi  chacun  se  prépara  à 
signer.  De  Launay  faisoit  mettre  la  main  sur  l'Evan- 
gile, disant  ces  mots  :  «  Vous  jurez  et  promettez  à  Dieu 
le  Créateur  de  garder  et  observer  inviolablement  les 
articles  que  vous  allez  présentement  signer  pour  la 
conservation  de  la  religion  catholique ,  apostolique 
et  romaine.  » 

Mais  d'autant  que  ceste  assemblée  ne  sembloit 
encor  assez  grande  aux  dix  du  conseil  secret,  ils  la 
remirent  au  dimanche  ensuyvant,  en  la  maison  d'un 
chanoine  de  Nostre  Dame ,  auquel  lieu  Bussy  Le 
Clerc,  avec  sa  compagnie  d'ordinaire,  garny  de  son 
grand  papier  auquel  il  n'y  avoit  encore  rien  d'escrit 
que  les  signatures ,  se  présenta  avec  un  Messel  à  un 
bon  nombre  de  bourgeois  qui  n'en  avoient  ouy  par- 
ler, lesquels  signèrent  tous  en  voyant  tant  d'autres 
qui  avoient  signé  auparavant  eux  :  ce  que  fait,  il  serra 
le  papier  en  son  sein.  Surquoy  aucuns  de  ceux  qui 

avoient  signé  dez  la  première  assemblée,  voyant  que 
le  papier  n'estoit  pas  remply,  soupçonnèrent  quel- 
que chose  de  mal  là  dessus,  et  un  d'entr'eux  dit  tout 
haut  :  «  M.  de  Bussy  nous  vient  voir  à  ceste  heure  en 
nostre  compagnie  bien  souvent,  il  a  la  réitération  du 
serment  de  l'union  en  recommandation;  mais  nous 
trouvons  fort  estrange  que  l'on  nous  faict  signer  un 
papier  sans  savoir  ce  que  c'est.  » 

Bussy,  ayant  tant  de  signatures,  fut  l'api  ès-disnée 
au  conseil  secret  des  dix,  lequel  se  tint  chez  de  Lau- 
nay ,  là  où  Cromé  et  les  autres  quatre  esleus  avec  luy 
se  trouvèrent.  Lochon  y  servoit  encor  de  greffier.  Il 
fut  discouru  de  la  manière  et  comment  on  se  saisiroit 
du  président  Brisson  et  autres  gens  de  justice,  comme 
on  les  feroit  mourir,  des  accidents  qui  en  pourroient 
advenir,  de  l'ordre  qu'il  faudroit  tenir  en  leur  entre- 
prise; ce  qu'ils  ne  purent  resouldre  que  le  lendemain, 
aux  conseils  qu'ils  tindrent  encor  au  mesme  lieu  le 
matin  et  l'après-disnée. 

Le  mardy  douziesme ,  l'assemblée  des  Seize  se 
trouva  chez  ledit  La  Bruiere,  où  il  fut  proposé  gene- 
rallement  qu'il  se  falloit  bien  unir  les  uns  avec  les  au- 
tres. Bussi,  assisté  tousjours  du  curé  de  Sainct  Cosme 
et  autres  ses  adherans,  présenta  encor  son  papier  à 
signer.  Un  nommé  Morin,  nouveau  commis  pour  pro- 
cureur de  la  ville  en  la  place  de  Brigard  ,  s'y  trouva 
avec  plusieurs  autres  qui  signèrent  tous  encor  le  pa- 
pier dudit  Bussy.  Cest  office  de  procureur  de  ville 
avoit  esté  fort  brigué  par  les  Seize  affin  qu'il  n'y  en 
eust  point  d'autre  en  ceste  charge  que  de  leur  faction; 
et  mesmes,  à  l'eslection  des  eschevins  qui  se  font  à  la 
JNostre  Dame  en  aoust,  ils  avoient  fort  désiré  que  le 
4o.  24 

commissaire  Louchard  qu'ils  avoient  esleu  y  demeu- 
rast.  Mais  M.  de  Mayenne,  qui  s'estoit  réservé  l'ag- 
greation  de  l'eslection  desdits  eschevins  (  ainsi  que 
fonl  les  roys  de  France  ) ,  ayma  mieux  que  Roland 
fust  encor  continué  eschevin  que  d'y  mettre  ledit 
Louchait  :  ce  qui  augmenta  de  beaucoup  la  haine  des 
Seize  contre  ledit  sieur  duc,  et  les  divisions  entr'eux 
s'en  augmentèrent  fort;  car  ils  attribuèrent  ce  faict  à 
la  practique  du  sieur  de  La  Chappelle  Marteau,  secré- 
taire d'Estat  de  la  ligue,  et  audit  esleu  Roland,  aussi 
grand  audiencier  de  la  ligue,  et  publièrent  par  escrit 
que  tous  deux  adheroient  à  la  volonté  et  aux  conseils 
du  duc  de  Mayenne  pour  ruiner  les  Seize,  et  qu'ils 
n'avoient  jamais  tendu  qu'à  faire  leurs  affaires  aux 
despens  de  la  ligue;  que  tous  deux  s'estimoient  comme 
chefs  de  la  ligue,  et  avoir  plus  de  conseil  et  de  cer- 
velle que  tout  le  reste  des  ligueurs,  mesprisoient  le 
conseil  des  prédicateurs,  se  mocquoient  d'eux,  et  ten- 
doient  à  la  ruyne  de  leur  party.  Nous  avons  dit  cy 
dessus  comme  lesdits  La  Chapelle  et  Roland  avoient 
esté  des  premiers  à  faire  bastir  la  ligue  ou  faction  des 
Seize,  et  comme  ils  se  firent  introduire  aux  plus 
grandes  charges  de  la  ville  de  Paris  ;  et  voicy  qu'aussi- 
tost  qu'ils  virent  que  le  duc  de  Mayenne  eut  cassé  le 
conseil  de  l'union  pour  se  conserver  son  authorité , 
comme  nous  avons  dit  ,  non  seulement  lesdits  La 
Chapelle  et  Roland ,  mais  toutes  les  grandes  familles 
commencèrent  à  se  retirer  de  ceste  faction  des  Seize, 
et  voulurent  despendre  de  la  volonté  dudit  sieur  duc, 
et  du  conseil  qu'il  avoit  estably  près  de  luy,  où  ils 
eurent  tous  des  charges.  Voylà  comme  et  pourquoy 
ils  se  divisèrent.  Aussi,  pour  revenir  à  l'histoire  de  ce 

qui  se  passoit  ez  assemblées  des  Seize,  en  celle  qui  fut 
tenue  le  jeudy  i4  au  logis  dudit  La   Bruiere  père  , 
sur  ce  qu'ils  résolurent  de  donner  tous  leurs  voix  à 
Borderel  pour  estre   receveur  de  la  ville,  Bussy  y 
estant  arrive',  à  la  proposition  que  l'on  fit  de  députer 
deux  personnes  de  ceste  assemblée  pour  aller  supplier 
le  lieutenant  La  Bruiere  de   favoriser  ledit  Borderel 
en  l'eslection  qui  se  feroit  d'un  receveur  de  la  ville  , 
il  dit  ces  mots  :  «  Messieurs,  nous  deussions  souhaitter 
que  ceux  de  ceste  compagnie  eussent  les  principales 
charges  de  la  ville;  ce  seroit  un  grand  bien  et  grand 
advancement  pour  nostre  religion.  »   A  quoy  Hame- 
line  répliqua  ces  mots  :  «  Je  pense  que  je  n'ay  point 
receu  tant  de  grâces  de  Dieu  au  jour  de  mon  bap- 
tesme  comme   je  reçois  d'avoir  cest  honneur  d'estre 
de  ceste  compagnie;  et,  partant,  messieurs,  je  prie 
un  chacun  d'estre  ferme  et  stable  à  la   manutention 
d'icelle,  à  nous  entre-secourir  les  uns  les  autres,  et 
Dieu  nous  fera  sentir  le  fruit  de  ses  bénédictions.  » 
Plusieurs  de  ceste  assemblée  préjugèrent  lors  qu'il  se 
feroit  quelque  chose  d'extraordinaire  qui  appoi  teroit 
du  mal-heur,  voyant  ledit  Bussy  Le  Clerc,  suivy  du 
curé  de  Saint  Gosme, de Crucé,  Nicolas,  LeNormant, 
Drouart,  Mongeot  et  le  peuple,  qui  ne  faisoient  qu'al- 
ler et  venir,  tantost  montans  en  haut  à  la  chambre 
dudit  La  Bruiere,  puis  descendans,  se  chuchetoient 
aux  aureilles  les  uns  aux  autres  :  ce  qu'ils  avoient  fait 
pareillement  aux  assemblées  du  mardy  et  mercredy 
auparavant. 

Quant  au  conseil  secret  des  dix,  il  se  tenoit  tous  les 
matins  à  la  chambre  de  de  Launay,  et  se  tint  encor 
ceste  matinée,  au  sortir  duquel  ledict  de  Launay  alla 

24.    " 

disner  chez  le  lieutenant  La  Bruiere,  où  on  tient  qu'il 
luy  communiqua  l'entreprise. 

Toutes  ces  assemblées  ne  se  faisoient  point  si  se- 
crettement  que  le  président  Brisson  n'en  fust  adverty, 
car  du  commencement ,  audit  conseil  secret,  ils  avoient 
résolu  de  le  faire  tuer  dans  sa  maison,  et  de  faire  aussi 
tuer  dans  leurs  maisons  cinq  des  principaux  de  la 
cour  par  quelques  soldats  déterminez  que  l'on  gai- 
gneroit  pour  de  l'argent.  Suivant  ceste  resolution  un 
d'entr'eux  practiqua  un  nommé  L'Evesque,  luy  fit  de 
belles  promesses  s'il  vouloit  entreprendre  de  tuer 
ceux  que  l'on  luy  diroit.  Ce  L'Evesque  estoit  un  bon 
soldat  qui  avoit  esté  pris  et  repris  plusieurs  fois  aux 
Porcherons,  ayant  tous  jours  esté  du  party  royal,  mais 
ruiné  tout  à  faict  de  sa  dernière  prise.  Si  tost  que  l'on 
luy  eut  fait  ceste  proposition ,  il  dit  qu'il  l'entrepren- 
droit,  et  qu'il  en  viendroit  à  bout,  ne  demandant  qu'à 
gaigner.  Il  fit  de  prime  abord  tant  de  belles  pro- 
messes, que  l'on  luy  nomma  ceux  que  l'on  vouloit 
faire  tuer 3  mais  luy,  qui  ne  demandoit  qu'à  sortir  de 
Paris  et  se  retirer  à  Sainct  Denis,  alla  chez  son  pro- 
cureur nommé  Le  Merquant,  et  luy  donna  charge 
d'advertir  ledit  sieur  président  de  toute  ceste  entre- 
prise :  ce  que  ledit  Merquant  fit  faire  par  un  greffier 
de  la  cour,  familier  dudit  sieur  président.  Sur  cest 
advis  ledit  sieur  président  voulut  mesmes  parler  au- 
dit L'Evesque,  lequel  alla  le  trouver  de  nuict  en  sa 
maison,  et  l'asseura  que  ce  qu'on  luy  avoit  dit  estoit 
vray,  et  luy  raconta  sa  dernière  prise,  et  comme  on 
l'avoit  tiré  de  nuict  de  la  prison  de  Sainct  Eloy  pour 
le  poignarder  et  jetter  dans  la  rivière,  comme  il  avoit 
entrepris  de  le  tuer,  et  avoit  eu  du  depuis  liberté  d'en- 

trer  et  sortir  dans  Paris,  entretenant  les  Seize, et  leur 
disant  qu'il  attendoit  quelques  soldats  déterminez  en 
qui  il  se  fioit  pour  l'assister  en  ceste  entreprise.  Après 
quelques  paroles  que  luy  dit  ledit  sieur  président  sur 
la  haine  que  luy  portoient  les  Seize,  L'Evesque  luy 
dit:  «  Monsieur,  croyez  moy,  sortez  de  Paris,  et  vous 
ferez  bien  :  pour  moy,  si  vous  voulez,  j'entreprens 
sur  ma  vie  de  vous  rendre  dans  Sainct  Denis.  —  Je 
vous  remercie  de  vostre  advis  et  de  vostre  bonne  af- 
fection, luy  dit  le  président,  mais  cela  ne  se  peut 
faire  pour  beaucoup  de  raisons.  »  L'Evesque ,  ayant 
pris  congé  dudit  sieur  président,  dez  le  lendemain  ma- 
tin sortit  de  Paris,  et  se  retira  dans  Sainct  Denis,  et  est 
encores  à  présent  en  vie.  , 

Aussi  ledit  jour  de  jeudy  ,  quatorziesme  de  ce 
mois,  ledict  sieur  président  estant  allé  au  collège  de 
Navarre,  à  la  grande  ordinaire  que  faisoit  le  jeune 
Benoist  de  Limoges,  M.  l'abbé  de  Saincte  Geneviefve, 
qui  y  estoit,  luy  dit:  «  Monsieur,  songez  à  vous;  Po- 
quart,  en  disnant  avec  moy,  m'a  asseuré  que  l'on  en- 
treprenoit  sur  vostre  vie.  »  Mais  ledit  sieur  président 
négligea  tellement  tous  ces  advis,  et  en  tint  si  peu  de 
compte,  que  le  lendemain  ses  ennemis  n'eurent  au- 
cune peine  de  le  prendre  et  de  le  faire  mourir. 

Toute  ceste  journée,  les  dix  du  conseil  secret  des 
Seize,  avec  Bussy,  Grucé  et  leur  suitte,  disposèrent  de 
l'ordre  de  leur  entreprise.  Crucé  et  Anroux  allèrent 
au  petit  Chastelet,  et  ayans  parlé  à  Dantan  qui  en 
estoit  geôlier,  et  lequel  estoit  de  leur  faction,  et  luy 
ayans  communiqué  leur  entreprise,  l'asseurei  ent  qu'ils 
le  feroient  geôlier  de  la  Conciergerie  du  Palais.  Sur 

l'espérance  de  ceste  recompense,  il  leur  promit  qu'il 
feroit  ce  qu'ils  voudroient. 

La  nuict  entre  le  jeudy  et  le  vendredy,  qui  estoit  le 
quinziesme  du  mois,  l'assemblée  se  tint  chez  le  curé 
Sainct  Jacques.  Oultre  tous  ceux  qui  estoient  en  con- 
seil, il  se  trouva  grand  nombre  de  personnes  du  menu 
peuple  qui  estoient  avec  leurs  espées  devant  ce  logis. 
A  la  pointe  du  jour,  ledit  curé  avec  La  Bruiere  le  père 
et  quelques  autres  en  sortirent,  et  allèrent  porter, tant 
aux  capitaines  des  Espagnols  que  des  Napolitains,  un 
papier  signé  de  Bussy,  Sainction,  Louchart,  Crucé  et 
Soly,  contenant  les  causes  pour  lesquelles  ils  pre- 
n oient  les  armes.  En  mesme  temps  Bussy,  Louchart, 
Le  Normant  et  Anroux,  suivis  de  plusieurs  autres, 
se  rendirent  au  bout  du  pont  Sainct  Michel,  où,  si  tost 
qu'ils  virent  venir  le  président  Brisson  qui  alloit  au 
Palais ,  Le  Normant  et  Anroux  luy  mirent  la  main 
sur  le  collet,  puis  le  firent  destourner  par  le  Marché- 
Neuf,  et  le  menèrent  dans  le  petit  Chastelet,  où, 
ayant  veu  à  la  porte  du  Boys  (qui  estoit  un  peintre, 
lequel  estoit  dès  quatre  heures  du  matin  entré  dans 
le  petit  Chastelet  avec  Crucé  pour  faire  apprester  tout 
ce  qui  estoit  de  besoin  à  leur  entreprise),  luy  dit 
ces  mots  :  «  Monsieur  du  Bois,  je  me  recommande 
à  vous,  vous  représentez  M.  Oudineau  ;  je  ne  sçay 
pourquoy  l'on  m'a  amené  icy.  »  Ce  du  Bois  ne  fit  sem- 
blant de  l'ouyr. 

Ledit  sieur  président  fut  incontinent  mené  à  la 
chambre  du  conseil  par  un  des  guichetiers ,  où  un 
nommé  Cochery  faisoit  le  juge.  Cromé  luy  fit  quel- 
ques interrogations,  sçavoir,  premièrement,  s'il  n'a- 
voit  pas  escrit  depuis  peu  de  temps  au  roy  de  Navarre: 

à  laquelle  demande  ledit  sieur  président  respondit 
que  non  ;  secondement ,  s'il  ne  luy  avoit  pas  baillé  sa 
vaisselle  d'argent  :  à  quoy  il  dit  que  non ,  et  qu'elle 
luy  avoit  esté  volée;  tiercement,  pourquoy  c'est  qu'il 
n'avoit  pasfaict  mourir  Brigard  :  «  Je  n'ay  pas  esté  son 
juge,  dit  le  président;  il  a  esté  envoyé  absous  par 
arrest  de  la  cour.  » 

Alors  Hameline  (qui  avoit  un  roquet  de  toile  noire 
sur  lequel  il  y  avoit  une  grande  croix  rouge,  comme 
aussi  avoient  ceste  journée  plusieurs  de  ceste  faction) 
alla  frapper  sur  l'espaule  dudit  sieur  président,  et  luy 
dit  ces  mots  :  «  Le  Seigneur  t'a  aujourd'huy  touché  de 
luy  rendre  l'ame,  et  as  une  grande  faveur  que  tu  ne 
mourras  point  en  public  comme  traistre  à  la  ville.  » 

Cependant  que  l'on  faisoit  ces  demandes  audit  sieur 
président,  Choulier,  qui  se  disoit  lieutenant  du  grand 
prevost  de  l'union,  et  n'estoit  que  clerc  du  greffe  de 
la  cour  des  aydes,  suivy  d'une  troupe  de  factieux  qui 
avoient  des  pistoles  sous  leurs  manteaux, print  M.  Lar- 
cher,  l'un  des  conseillers  de  la  cour,  ainsi  qu'il  entroit 
dans  la  court  du  Palais,  et  l'amena  aussi  audit  petit 
Chastelet. 

En  mesme  temps  le  curé  de  Saint  Gosme,  suivy  de 
quelques  prestres  et  autres  gens  de  faction,  allèrent 
au  logis  du  sieur  Tardif,  conseiller  au  Chastelet,  où  ils 
le  prindrent,  et  l'amenèrent  aussi  audit  petit  Chastelet. 

Crucé  cependant  envoya  quérir  l'exécuteur  de  jus- 
tice, et  s'empara  des  clefs  de  la  porte,  et  y  mit  quatre 
hallebardiers  de  sa  compagnie  les  plus  affidez  qu'il 
eust,  et  leur  deiïendit  de  ne  laisser  entrer  personne. 
L'exécuteur  Jean  Rozeau  venu,  le  geôlier  le  fit  mon- 
ter au  lieu  destiné  pour  faire  mourir  lesdits  sie  urs 

président  et  conseillers;  mais  Jean  Bozeau  luy  ayant 
demandé  que  c'estoit  qu'on  vouloit  exécuter  là  dedans, 
attendu  que  ce  n'estoit  pas  la  forme  de  justice  de  faire 
des  exécutions  dans  une  prison,  luy  dit  :  «  Viens  avec 
moy,  et  tu  le  verras  :  regarde  seulement  si  ceste  place 
est  commode  pour  faire  une  exécution  et  y  pendre 
trois  hommes.  » 

Le  geôlier  ayant  mené  l'exécuteur  à  la  chambre  du 
conseil,  où  estaient  Cromé,Hameline,  Cochery, Le Nor- 
mant,  du  Bois,  Crucé,  Sainctyon,  Anroux,  et  autres 
leurs  complices,  et  leur  ayant  dit  que  la  place  estoit 
commode  pour  y  faire  une  exécution ,  Cromé  luy  dit  : 
«  Allez  donc  prendre  dans  ceste  chambre  le  président 
Brisson,  et  l'y  allez  pendre. — Je  ne  lesçaurois  faire,  luy 
dit  l'exécuteur,  si  vous  ne  me  monstrez  un  jugement  ou 
ordonnance  de  justice.  »  Sur  laquelle  response  on  luy 
dit  :  «  Si  tu  ne  le  fais  promptement ,  on  te  pendra 
toy-mesme.  »  L'exécuteur  voyant  que  c'estoit  un  faire 
le  faut,  leur  dit  :  «  Je  n'ay  point  de  cordes  ,  il  faut 
que  j'en  aille  quérir.  — Va,  luy  clit-on,  et  n'arreste 
point.  »  Mais,  ainsi  qu'il  estoit  prest  à  sortir  le  guichet, 
le  geôlier  dit  a  Crucé  :  «  Il  vaut  mieux  retenir  cest  exé- 
cuteur, et  luy  fournir  de  cordes;  »  ce  qui  fut  cause 
que  Crucé  l'arresta,  et  luy  dit  :  «  Tu  ne  sortiras  point 
de  céans,  je  te  fourniray  de  cordes.  »  Crucé  ayant  de- 
mandé et  commandé  à  son  caporal,  qui  s'estoit  rendu 
à  son  mandement  avec  ses  armes  dans  le  petit  Chas- 
telet  avec  quelques  hommes  de  sa  compagnie,  de  luy 
bailler  sa  mesche,  il  la  luy  refusa  :  surquoy  le  geôlier 
bailla  de  l'argent  à  un  guichetier  pour  aller  acheter 
des  cordes,  ce  qu'il  fit  incontinent,  et  les  alla  porter 
droict  au  lieu  où  se  devoit  faire  ce  massacre.  Cepen- 

dant  on  alla  dire  audit  sieur  président  qu'il  failoit 
qu'il  descendist.  Ce  fut  lors  qu'il  appréhenda  la  mort, 
car,  advisant  dans  la  petite  salette  où  on  fait  les  es- 
croûes  des  prisonniers  plusieurs  personnes  qui  avoient 
leurs  manteaux  à  l'entour  de  leur  nez,  «  Helas,  mes 
amis,  dit-il  en  parlant  à  Gochery  qui,  le  suyvant,  fai- 
soit  le  juge,  où  me  voulez-vous  mener?  Laissez-moy 
en  la  chambre  où  j'estois,  et  me  baillez  des  gardes  à 
mes  despens  si  vous  avez  peur  que  je  m'envoise  ;  je 
n'ay  garde,  je  ne  me  sens  coulpable  de  rien.  » 

Mais  sa  mort  estant  conjurée,  l'on  le  fit  monter 
viste  en  la  chambre  où  on  le  vouloit  faire  mourir. 
L'exécuteur  s'estant  saisy  de  luy,  l'ayant  lié,  luy  pré- 
senta une  croix  de  bois  que  l'on  a  accoustumé  de 
bailler  aux  patiens  que  l'on  meine  au  gibet,  laquelle  il 
refusa  de  prendre ,  et  luy  dit  :  «  Ceste  croix  est  pour 
des  malfaicteurs,  ouvre  moy  mes  boutons,  j'ay  une 
croix  pendue  à  mon  col,  qui  est  contre  ma  chair,  la- 
quelle est  de  la  vraye  croix  que  j'adore  :  c'est  celle-là 
que  je  veux  baiser.  »  L'exécuteur,  luy  ayant  destaché 
quatre  boutons,  la  trouva  et  la  luy  bailla,  et  la  baisa 
par  plusieurs  fois.  Il  demanda  fort  à  parler  à  un  ad- 
vocat  nommé  d'Alançon  qu'il  tenoit  en  son  logis  pour 
scngner  à  l'impression  de  ses  œuvres  ;  mais,  voyant  que 
l'on  ne  luy  faisoit  que  dire  plusieurs  calomnies  et  le 
pressoit-on  de  mourir,  il  dit  :  «  Je  vous  prie  donc  de 
luy  dire  que  mon  livre  que  j'ay  commencé  ne  soit 
point  brouillé,  qui  est  une  tant  belle  œuvre,  »  L'exé- 
cuteur, aydé  par  un  guichetier  et  par  Logereau,  pos- 
tulant à  la  justice  du  prevost  Oudineau,  qui  se  trou- 
vèrent là,  ayant  pendu  ledit  sieur  président  à  une 
poutre ,  on  alla  quérir  ledit   sieur  Lai  cher,  lequel , 

s'estant  trouvé  mal,  on  avoit  fait  desjeuner.  Il  avoit 
donné  au  geôlier  un  anneau  qu'il  avoit  au  doigt,  le 
priant  de  le  bien  traicter,  et  pensoit  n'estre  que  pri- 
sonnier; mais  quand  il  fut  monté,  et  qu'il  eut  veu 
ledit  sieur  président  mort,  il  leur  dit  :  «  Despeschez, 
bourreaux,  je  n'ay  point  regret  de  mourir  puisque  je 
vois  le  plus  grand  homme  du  monde  mort  innocent.  » 
Après  qu'ils  l'eurent  pendu,  ils  allèrent  quérir  ledit 
sieur  Tardif  (0,  qu'ils  firent  aussi  mourir  de  la  mesme 
mort. 

Tandis  que  les  principaux  des  Seize  faisoient  ceste 
tragédie,  aucuns  d'entr'eux  se  mirent  en  armes.  Du- 
chesne  assembla  sa  compagnie,  et  fit  un  corps  de 
garde  proche  le  petit  Chastelet.  Ce  n'estoient  qu'allées 
et  venues,  que  mots  à  l'aureille  que  l'on  se  disoit  les 
uns  aux  autres.  Les  uns  prejugeoient  le  mal-heur  qui 
leur  adviendroit,  et,  quoy  qu'ils  fussent  affectionnez  au 
party  de  l'union,  ils  detestoient  ceste  entreprise.  Plu- 
sieurs bonnes  familles  parisiennes,  au  premier  bruit  qui 
courut  de  la  mort  de  ces  personnages,  pensèrent  que  le 
dessein  des  Seize  tendoitau  sac  de  leur  ville  .-beaucoup 
en  particulier  rescrivirent  à  M.  de  Mayenne  qui  estoit 
à  Laon,  et  le  supplièrent  de  venir  en  diligence  mettre 
ordre  à  ceste  sédition.  Bref,  ceux  que  l'on  estimoit 
politiques  et  royaux  dedans  Paris  eurent  en  ceste 
journée  de  la  peur.  Le  fils  dudit  sieur  Larcher  fut 
aussi  amené  prisonnier  audit  petit  Chastelet ,  et  quel- 
ques autres.  Les  quatre  hallebardiers  que  nous  avons 

(*)  Ledit  sieur  Tardif.  Au  moment  où  Tardif  fut  arrêté ,  il  étoit  ma- 
lade, et  venoit  d'être  saigné.  On  le  porta  au  petit  Châtelct,  et  il  s'é- 
vanouit en  voyant  les  cadavres  de  Brisson  et  de  Larcher.  On  l'cxécui.» 
sans  lui  donner  le  temps  de  reprendre  ses  sens. 

dit  que  Crucé  y  avoït  mis  à  la  garde  de  la  porte  pri- 
rent la  robbe  dudit  sieur  président,  et  le  frippier 
Poteau,  qui  estoit  l'un  des  quatre,  l'acheta,  et  firent 
bonne  chère  de  ceste  vente.  Le  sieur  Picart ,  maistre 
des  comptes,  et  Bechu ,  audiencier  du  Chastellet,.et 
autres,  furent  amenez  par  quelques-uns  des  Seize 
dans  la  chambre  où  estoient  les  corps  morts,  ausquels 
on  disoit  à  chacun  d'eux  en  particulier  :  «  Regarde, 
l'on  ne  t'en  fera  pas  moins  qu'à  ceux-là ,  pense  à  toy, 
car  tu  es  mort  ;  que  nous  veux-tu  donner?  »  Ainsi  ils 
tirèrent  quelque  argent  de  ceux-cy  et  les  laissèrent 
aller,  attendans  tous  le  lendemain  de  faire  mieux 
leurs  affaires.  Ceux  qui  demeurèrent  en  garde  audit 
petit  Ghastelet  se  mirent  à  faire  bonne  chère  ;  et ,  sur 
la  resolution  que  le  conseil  secret  des  Seize  prit  de 
faire  pendre  les  trois  corps  morts  à  la  place  de  Grève 
le  lendemain  matin,  après  qu'ils  eurent  soupe,  Charles 
du  Sur,  espicier,  dit  Jambe  de  Bois,  de  la  compagnie 
de  Crucé,  fit  des  escriteaux  où  estoient  en  grosses  let- 
tres éscrits  les  noms  desdits  trois  sieurs  morts. 

Le  samedy  matin,  sur  les  quatre  heures,  deux  cents 
de  ceste  faction  des  Seize  se  rendirent  au  petit  Chas- 
telet.  Crucé  ayant  faict  venir  trois  crocheteurs  avec 
leurs  crochets,  l'exécuteur  mit  sur  chacun  d'eux  un 
desdits  sieurs  morts,  tout  debout,  nuds  en  chemise, 
ayans  chacun  leur  escriteau  pendu  au  col.  Ceux  qui 
virent  ceste  action  la  trouvèrent  merveilleusement 
piteuse  et  espouvantable.  Sur  toutes  les  advenues  des 
rués,  depuis  le  petit  Chastelet  jusques  à  la  Grève,  ils 
avoient  mis  des  gardes.  Premièrement  marchoient  quel- 
que centaine  de  personnes,  les  uns  avec  des  hallebar- 
des,  les  autres  avec  harquebuses,  et  aucuns  n' ayans 

que  leurs  espées  avec  leurs  manteaux  dont  ils  se  bous- 
choient  le  nez,  et  nombre  de  lanternes  sourdes.  A 
quinze  pas  de  ceste  troupe,  sans  aucune  lumière,  sui- 
voient  les  trois  crocheteurs  qui  portaient,  ainsi  qu'il 
est  dit  cy-dessus,  les  trois  corps  morts  desdits  sieurs 
que  l'exécuteur  et  ses  valets  accompagnoient;  et  quinze 
pas  après,  suivoit  une  autre  troupe  de  cent  personnes 
armez  comme  la  première  ,  avec  force  lanternes  sour- 
des. En  ceste  façon  ils  allèrent  faire  mettre  lesdits 
sieurs  en  une  potence  en  la  place  de  Grève. 

Les  principaux  des  Seize  pensoient  que  ce  spectacle 
feroit  esmouvoir  le  peuple;  mais  ny  les  Espagnols  ny 
le  peuple  ne  s'en  esmeurent  point  :  chacun  alloit  les 
voir,  aucuns  haulsoient  les  espaules  sans  dire  mot, 
d'autres  blasmoient  ceste  acte,  tellement  que,  sans  y 
avoir  eu  aucun  remuement,  la  nuict  du  dix-septiesme 
de  ce  mois ,  l'exécuteur  osta  les  corps ,  les  vendit  aux 
vefves  et  aux  enfans  desdicts  sieurs  morts  pour  les  faire 
enterrer;  ce  qui  fut  cause  en  partie  que  depuis  ledict 
exécuteur  fut  pendu,  comme  nous  dirons  en  son  lieu. 

Aucuns  ont  escrit  (0  que  la  garnison  espagnole 
abhorra  ce  faict,  et  que  si  les  ministres  d'Espagne  l'eus- 
sent approuvé,  qu'ils  se  fussent  pu  rendre  maistres  de 
Paris,  mais,  au  contraire,  que  Diego  de  Ibarra  réécri- 
vit au  roy  d'Espagne  en  ce  temps-là  en  ces  mots  : 
a  La  faute  si  grande  de  faire  justice,  de  leur  authorité, 
de  ce  président  et  conseillers,  est  procede'e  d'ailleurs 
que  des  ministres  de  Vostre  Majesté'.  » 

v1)  Aucuns  ont  escrit.  Presque  tous  les  Mémoires  contemporains  s'ac- 
cordent au  contraire  à  dire  que  les  ministres  espagnols  poussèrent  les 
Seize  à  cet  attentat ,  qui  fut  commis  sous  la  protection  des  soldats  de 
leur  nation  qu'ils  avoient  fait  entrer  à  Paris  quelques  mois  auparavant. 


DE  PALMA    CAYET.    [l5()l]  38l 

Or  le  duc  de  Mayenne,  ayant  receu  les  nouvelles 
de  ces  tragédies,  partit  incontinent  de  Laon,  et  à 
grandes  traittes  s'en  vint  à  Paris,  et  amena  avec  luy 
le  sieur  de  Vitry  et  sa  compagnie,  et  quelque  peu  de 
forces  estrangeres.  Il  arriva  par  la  porte  Sainct  Anthoine. 
Quand  les  Seize  sceurent  qu'il  venoit  ils  s'assemblèrent. 
Le  docteur  Boucher  estoit  revenu  de  Soissons  où  il  es- 
toit  allé,  et  n'avoit  point  de  part  à  ce  qu'avoient  faict 
les  Seize  en  son  absence.  Us  se  doutèrent  bien  que  le- 
dit sieur  duc  ne  venoit  à  Paris  que  pour  ceste  occasion  ; 
ce  fut  pourquoy  la  plus-part  des  Seize  avec  ledit  doc- 
teur Boucher,  qui  devoit  porter  la  parole ,  furent  au  de- 
vant dudit  sieur  duc  jusques  au  petit  Sainct  Anthoine, 
où  ils  avoient  envie  de  luy  faire  une  remonstrance  sur 
ce  qui  s'estoit  passé.  Mais,  aussi-tost  que  Boucher  eut 
dit  au  duc  qu'il  desiroit  luy  parler,  au  nom  de  plusieurs 
bons  bourgeois ,  sur  ce  qui  s'estoit  passé  le  1 5  de  no- 
vembre à  Paris,  ledict  sieur  duc  luy  dit  :  «  Monsieur 
nostre  maistre,  ce  sera  pour  une  autre  fois,  adieu  ;  »  et 
ainsi  passa  viste  et  entra  dans  Paris.  Les  Seize  cognu- 
rent  lors  à  son  visage  qu'il  estoit  fasché  contr'eux,  car 
on  luy  avoit  rapporté  qu'ils  s'estoient  assemblez  dans 
la  chambre  dudit  Boucher,  où  on  avoit  proposé  s'il  le 
failloit  laisser  entrer  dans  Paris ,  et  des  moyens  de  luy 
fermer  les  portes ,  et  qu'en  fin  ils  avoient  résolu  de  le 
poignarder,  et  qu'un  d'entr'eux  avoit  dit  qu'il  vouloit 
avoir  l'honneur  de  luy  bailler  le  premier  coup. 
'  Le  duc  à  son  arrivée  trouva  les  choses  fort  douteuses, 
pour  l'apparence  qu'il  y  avoit  que  les  Seize  et  le  menu 
peuple ,  qui  estoit  de  ceste  faction ,  ne  fussent  favorisez 
des  garnisons  espagnoles.  Patientant  pour  quelques 
jours,  il  escouta  un  chacun,  et  descouvrit  le  cœur  de 

plusieurs  qui  estoient  mal-contents  des  desportements 
furieux  des  Seize.  On  a  escrit  que  les  quatre  frères  de 
la  maison  des  Hennequins,  le  président  d'Orcey,  le 
conseiller  d'Amours,  le  colonel  d'Aubray,  et  plusieurs 
autres,  luy  dirent  qu'il  failloit  exterminer  trois  sortes 
de  gens  dans  Paris,  sçavoir  :  les  prédicateurs  de  la  fac- 
tion des  Seize,  qui  ne  preschoient  que  la  guerre;  les 
principaux  des  Seize,  qui  estoient  des  voleurs  et  san- 
guinaires, lesquels  ne  demandoient  qu'à  ruyner  les 
bonnes  familles  de  Paris;  et  les  garnisons  d'Espagnols, 
qui  ne  venoient  en  Fiance  que  pour  piller  et  ravager, 
comme  ennemis  de  toute  ancienneté  ;  ce  qui  seroit  aysé 
a  faire  audit  sieur  duc  s'il  vouloit  y  interposer  son  au- 
thorité,  et  qu'il  seroit  assisté  de  toutes  les  cours  souve- 
raines et  de  toutes  les  bonnes  familles. 

En  fin  le  duc  résolut  de  faire  chastier  les  principaux 
des  Seize.  Il  eustbien  désiré  avoir  Bussy  Le  Clerc,  mais 
il  ne  sortoit  plus  de  la  Bastille.  Enl'assemblée  générale 
qui  se  fit  en  l'Hostel  de  Ville,  où  tous  les  principaux 
des  Seize  se  trouvèrent,  sur  la  proposition  qui  fut  faicte 
d'appaiser  ce  qui  s'estoit  passé  en  la  mort  du  président 
Brisson,  ledit  sieur  duc  en  demanda  advis  mesmes  à 
ceux  qu'il  cognoissoit  estre  de  ceste  faction,  les  tançant 
seulement  de  ce  qu'ils  l'avoient  faict,  et  qu'il  n'y  falloit 
plus  retourner.  Eux  luy  respondirent  diversement, 
chacun  selon  leur  passion;  mais  plusieurs  des  bonnes 
familles  de  Paris  qui  se  trouvèrent  en  ceste  assemblée 
le  supplièrent  que  ce  faict  ne  demeurast  point  impuny; 
Les  principaux  des  Seize  recevoient  divers  advis  de 
leurs  amis  que  l'on  devoit  entreprendre  contr'eux  et 
en  pendre  d'aucuns;  mais  la  bonne  face  que  leur  mons- 
tra  en  ceste  assemblée  ledit  sieur  duc  leur  fît  oster 

toute  sinistre  opinion;  mesmes  aucuns  furent  soupper 
avec  luy,  et  ne  tint  on  en  soupant  que  des  devis  et  pa- 
roles joyeuses,  tellement  qu'ils  se  retirèrent  ce  soir 
chacun  chez  eux,  fort  contents  dudit  sieur  duc. 

Le  duc ,  qui  avoit  résolu  de  faire  punir  nombre  de 
ces  factieux,  jugea  que  l'exécution  ne  luy  en  seroit  si 
difficile  que  Ton  luy  avoit  proposé.  Le  sieur  de  Vitry 
ayant  entrepris  d'en  prendre  les  plus  mutins,  on  résolut 
de  les  faire  pendre  dans  le  Louvre.  On  va  quérir  l'exé- 
cuteur cependant  que  sur  les  quatre  heures  au  matin 
le  sieur  de  Vitry  va  reveiller  Anroux,  Emonot  et  Ha- 
meline,  lesquels,  amenez  au  Louvre,  furent  incontinent 
pendus.  Le  sieur  de  Congis,  ayant  fait  esveiller  Lou- 
chart  et  monté  en  sa  chambre,  luy  dit  que  M.  de 
Mayenne  vouloit  parler  à  luy  pour  une  affaire  de 
conséquence ,  et  qu'il  s'habillast  vistement  ;  sa  cons- 
cience le  jugeant,  à  chasque  coup  il  deinandoit  :  «  Mais 
que  me  veut-il?  »  Habillé,  sa  femme  luy  donna  un  mou- 
chouè'r,  et  luy,  la  baisant,  luy  dit  :  «  Adieu,  ma  femme,  je 
doute  de  ne  te  revoir  jamais.  »  Ledit  sieur  de  Gongis  alors 
le  consola,  et  l'asseura  que  M.  de  Mayenne  vouloit 
seulement  parler  à  luy  ;  mais,  passez  qu'ils  furent  l'hos- 
tel  de  la  Royne  où  ledit  sieur  duc  estoit  logé,  et  Lou- 
chart  ayant  recognu  qu'aux  advenues  des  rues  il  y  avoit 
des  gens  de  guerre,  il  dit  :  «  Monsieur,  vous  me  me- 
nez à  la  mort.  —  Je  vous  meine,  luy  dit  le  sieur  de 
Gongis,  parler  à  M.  de  Mayenne  qui  est  au  Louvre,  » 
où,  estans  arrivez  et  entrez  dans  la  basse  salle,  iladvisa 
les  trois  autres  pendus  à  une  grosse  solive.  M.  de  Vitry, 
qui  estoit  là  ,  commanda  incontinent  à  l'exécuteur  de 
se  saisir  de  luy.  Louchait  luy  dit  que  M.  de  Mayenne 
l'avoit  mandé  pour  parler  à  luy  et  non  pour  le  faire 

mourir.  L'exécuteur  et  son  valet  voulans  se  saisir  de 
luy,  il  commença  à  se  deffendre  tellement  d'eux  qu'ils 
tumberent  à  terre  les  uns  sur  les  autres ,  sans  qu'il  fust 
possible  à  Jean  Rozeau  de  luy  mettre  la  corde  au  col, 
ny  de  le  lier.  M.  de  Vitry,  voyant  que  l'exécuteur 
n'en  pouvoit  venir  à  bout,  luy  dit  :  «  A  quoy  vous  sert 
ceste  résistance?  il  vous  faut  mourir.  —  Ha  !  monsieur 
de  Vitry,  luy  dit  Louchait,  je  ne  crois  point  que  M.  de 
Mayenne  vueille  que  je  meure;  je  vous  prie  de  sçavoir 
encor  de  luy  sa  volonté,  et  luy  dire  que  je  le  prie  que 
l'on  ne  me  face  point  mourir.  —  Bien,  dit  le  sieur  de 
Vitry ,  j'y  vay  ;  mais  s'il  dit  qu'il  le  veut  il  faudra  que 
vous  y  obeyssiez.  —  J'y  obeyray,  dit  Louchart.  »  Le 
sieur  de  Vitry  estant  sorty  et  demeuré  un  bon  demy 
quart  d'heure  à  revenir,  il  luy  dit  :  «  M.  de  Mayenne 
commande  que  Ton  vous  face  mourir.  »  A  ces  mots, 
Louchart,  gémissant  et  n'en  pouvant  plus  mesmes,  se 
laissa  saisir  à  l'exécuteur  qui  le  pendit  auprès  jdes 
trois  autres. 

De  Launay,  Cromé  et  Cochery  furent  bien  cherchez  : 
advertis,  ils  se  sauvèrent  en  Flandres,  d'où  ils  n'ont 
bougé  du  despuis.  Crucé  fut  prins  ;  mais  le  docteur 
Boucher  fit  tant  envers  M.  de  Mayenne,  qu'il  se  con- 
tenta de  ce  qu'Anroux,  qui  estoit  son  lieutenant,  avoit 
esté  pendu.  Le  chanoine  Sanguin,  Thierée,  Poteau, 
Régis,  La  Mothe,  Renault  et  quelques  autres,  furent 
aussi  emprisonnez.  Bref,  les  principaux  de  ceste  fac- 
tion, qui  avoient  assisté  ou  consenty  à  la  mort  ignomi- 
nieuse desdits  sieurs  président  et  conseillers,  fuient  en 
ceste  journée  bien  recerchez. 

Bussy  Le  Clerc ,  qui  faisoit  le  fendant  dans  la  Bastille , 
et  qui  s'y  devoit  faire  enterrer  pour  ceux  de  sa  faction , 

à  la  première  sommation  que  ledit  sieur  duc  de  Mayenne 
luy  fit  faire  de  luy  rendre  ceste  place,  comme  il  estoit 
homme  né  parmy  le  peuple ,  ayant  sceu  la  mort  de  ses 
confederez,  ne  songea  qu'à  demander  sa  vie  au  duc, 
et  permission  de  faire  sortir  ses  biens  meubles  de  de- 
dans la  Bastille,  ce  qui  luy  fut  accordé;  mais,  en  ayant 
faict  sortir  tout  ce  qu'il  y  avoit,  et  les  ayant  mis  à  un 
logis  proche  de  la  Bastille,  aussi -tost  que  le  duc  eut 
mis  la  garnison  qu'il  desiroit  dans  ceste  place  et  que 
Bussy  en  fut  sorty ,  plusieurs  gens  de  guerre  entrèrent 
dans  ce  logis,  pillèrent  tous  ses  biens  et  tout  ce  qu'il 
ayoit  volé  et  rançonné  depuis  les  Barricades  jusques  au 
commencement  de  ce  mois;  tellement  que  tout  ce  qu'il 
put  faire  fut  de  se  sauver  de  peur  d'estre  tué,  sortir  de 
France  et  gaigner  Bruxelles ,  là  où  depuis  il  a  vescu 
fort  misérablement,  gaignant  sa  vie  à  estre  prevost  de 
sale,  se  nourrissant  des  bien-venues  qu'il  pouvoit  at- 
trapper  des  escoliers  qui  vouloient  apprendre  à  tirer 
des  armes  ;  et  sa  femme,  qui  fit  tenir  si  long  temps 
prisonnier  à  la  Bastille  l'abbé  de  Fayoles,  chanoine  de 
la  Saincte  Chappelle,  pour  avoir  une  bague  de  quinze 
mil  escus  qu'il  avoit  en  despost  d'une  dame  sienne  pa- 
rente, s'est  veue  bien  changée  de  condition.  Ce  sont 
des  jugements  de  Dieu  très-grands.  Je  diray  encor  sur 
ce  subject  que  non  seulement  ledict  Bussy,  mais  tous 
ceux  du  peuple  qui  se  sont  meslez  durant  ces  derniers 
troubles  d'emprisonner  ou  tuer  les  présidents  et  con- 
seillers des  autres  parlements,  sont  tous  péris  miséra- 
blement. L'exemple  est  mémorable  d'un  capitaine 
Desarpens,  que  l'on  a  veu  à  Paris,  à  l'Escole  Sainct- 
Germain,  s'espouiller  sur  le  bord  d'un  batteau,  et  ne 
vivre  d'autre  chose  que  de  ce  que  l'on  luy  donnoit  pour 
4o.  25 

y  prendre  garde,  après  avoir,  au  commencement  de 
ces  troubles,  fait  tant  des  siennes  dans  Rouen,  où  il  ne 
cheminoit  qu'avec  gardes  par  la  ville,  somptueusement 
vestu,  rançonnant  les  officiers  royaux  selon  sa  volonté. 
L'autheur  du  livre  du  Manant  et  du  Maheustre  dit 
que  M.  de  Mayenne  fit  pendre  ces  factieux  pour  le 
seul  subject  d'avoir  communique'  avec  l'Espagnol,  sous 
un  prétexte  qu'il  emprunta,  encores  que  la  vérité'  fust 
que  la  vraye  occasion  estoit  la  lettre  que  les  Seize 
avoient  escrite  au  roy  d'Espagne  comme  à  leur  vray 
roy  (la  copie  de  laquelle  nous  avons  mise  cy-dessus), 
ainsi  que  madame  de  Montpensier  le  sceut  bien  dire 
le  lendemain  de  l'exécution,  le  jour  de  laquelle,  dit 
cest  autheur,  l'on  faisoit  courir  un  bruit  contre  les 
Seize  qu'ils  avoient  voulu  attenter  à  la  personne  du 
duc  de  Mayenne,  le  second  jour  que  c'estoit  parce 
qu'ils  estoient  espagnols,  et  à  ceste  fin  la  dame  de 
Montpensier  représenta  une  coppie  de  ladite  lettre 
envoyée  par  les  Seize  au  roy  d'Espagne,  qu'elle  mons- 
tra  à  toutes  personnes  pour  les  animer  contre  les  Seize, 
et  en  despit  des  Espagnols;  et  le  troisiesme  jour  on  fit 
courir  le  bruit  que  c'estoit  à  cause  de  la  mort  du  pré- 
sident Brisson  et  ses  deux  compagnons  :  de  sorte  qu'en 
trois  jours  l'on  fît  courir  trois  divers  subjects  contre  les 
Seize;  mais  le  second  estoit  le  plus  véritable,  comme 
mesmement  le  duc  de  Mayenne  ne  put  se  retenir 
qu'il  ne  le  dist  à  l'ambassadeur  d'Espagne,  que  l'on 
vouloit  porter  la  couronne  de  France  à  son  maistre 
par  les  membres,  mais  qu'il  luy  failloit  porter  par  les 
chefs;  joint  que  par  plusieurs  fois  le  duc  de  Mayenne 
a  dit  que  les  Seize  luy  avoient  gasté  ses  affaires,  mais 
qu'il  s'en  vengeroit,  et  l'a  rescrit  à  tous  les  gouverneurs 

de  l'union  pour  leur  faire  trouver  bon  l'exécution 
qu'il  avoit  faict  faire  contre  les  Seize,  les  appellans, 
par  ses  lettres,  gens  turbulens  et  violens  ausquels  il 
ne  se  fieroit  plus,  et  qu'il  se  remettroit  du  tout  à  la 
volonté  et  bon  conseil  du  parlement  de  Paris. 

Voylà  l'opinion  de  Tautheur  de  ce  livre.  Il  estoit  de 
la  faction  des  Seize.  Il  dit  cela  affîn  de  faire  croire 
que  ceste  journée  du  quatriesme  décembre  avoit  esté 
seulement  faicte  en  haine  des  Espagnols ,  concluant 
que  ledit  sieur  duc  de  Mayenne  ne  soufFriroit  jamais 
aucune  intelligence  entre  le  peuple  et  l'Espagnol.  Mais, 
quoy  que  ce  livre  ait  esté  escrit  plus  d'un  an  après 
ceste  journée,  si  est-ce  que  ledit  sieur  duc,  bien  qu'il 
eust  pu  faire  punir  tous  ceux  de  la  faction  des  Seize, 
tant  pour  avoir  consenty  à  la  mort  dudit  sieur  prési- 
dent Brisson,  que  pour  leurs  autres  attentats,  il  fut  con- 
seillé que  puis  que  la  justice  avoit  eu  quelque  cours 
en  l'exécution  de  quelques-uns,  de  faire  une  abolition 
générale  de  tout  ce  qu'ils  avoient  faict,  et,  par  icelle, 
les  empescher  seulement  que  d'oresnavant  par  assem- 
blées ils  pussent  faire  pareilles  entreprises.  Son  inten- 
tion se  pourra  mieux  cognoistre  par  la  lecture  de  ceste 
abolition  que  par  ce  que  l'on  en  pourroit  escrire.  En 
voicy  la  teneur. 

«  Charles  de  Lorraine,  duc  de  Mayenne,  lieutenant 
gênerai  de  l'Estat  et  couronne  de  France ,  à  tous  pre- 
sens  et  à  venir,  salut.  Comme  en  la. capture  et  empri- 
sonnement injurieux,  meurtres  et  assassinats  commis, 
en  ceste  ville  de  Paris,  es  personnes  des  deffuncts  les 
sieurs  Brisson,  président  en  la  cour  de  parlement, 
Larcher,  conseiller  en  icelle,  et  Tardif,  conseiller  au 

25» 

chastelet,  le  quinziesme  jour  de  novembre  dernier 
passé,  et  exposition  ignominieuse  de  leurs  corps  faicte 
en  place  publique  le  seiziesme  et  dix-septiesme  dudit 
mois,  deux  sortes  de  personnes  se  sont  trouvées  coul- 
pables,  les  uns,  poussez  de  mauvaise  volonté,  se  cou- 
vrant de  quelque  prétendue  entreprise  et  conspiration 
qu'ils  publioient  avoir  esté  faicte  sur  cestedite  ville,  et 
les  autres  s'y  estans  laissé  aller  par  simplicité  et  ardeur 
de  zèle,  estimans  bien  faire,  sans  sçavoir  au  vray  les 
causes  d'une  telle  violence;  en  quoy  les  loix  de  justice 
divine  et  humaine  ont  esté  violées,  au  grand  estonne- 
ment  des  gens  de  bien,  qui  craignoient  que  semblable 
chose  tollerée  ne  donnast  licence  à  chacun  d'entre- 
prendre ce  qu'il  voudroit  en  ceste  ville  capitale  du 
royaume  qui  doit  servir  de  lumière  et  de  guide  à  toutes 
les  autres,  et  de  seureté  et  de  repos  à  tous  ceux  qui  y 
résident  et  vivent  sous  l'obeyssance  des  loix  et  des  ma- 
gistrats. Ce  qu'estant  venu  à  nostre  cognoissance,  nous 
nous  y  serions  promptement  rendu,  tous  autres  affaires 
cessans,  pour  pourvoir  à  ce  mal  par  le  chastiment  des 
principaux  autheurs  d'iceluy  sur  lesquels  nous  avons 
advisé  de  restraindre  la  peine,  et,  usans  de  douceur 
à  l'endroit  des  autres,  les  contenir  en  devoir,  et  rele- 
ver la  justice,  l'un  des  principaux  liens  de  l'Estat,  qui 
sembloit  aucunement  altérée  par  un  si  funeste  accident 
advenu  en  la  personne  de  son  chef.  Sçavoir  faisons 
qu'après  avoir  faict  punir  le  commissaire  Louchait, 
Barthélémy  Anroux,  Nicolas  Hamelyne  et  Jean  Emon- 
not,  desirans  empescher  un  plus  grand  mal  et  pour- 
voir à  la  seureté  publique,  nous  avons,  pour  le  regard 
des  autres  qui  ont  participé  à  ceste  entreprise,  soit 
en  la  délibération  ou  exécution  d'icelle,  ou  qui  y  ont 

preste  conseil,  confort  et  aide,  en  quelque  sorte  et 
manière  que  ce  soit,  aboly  et  esteint,  abolissons  et 
esteignons  par  ces  présentes,  en  vertu  de  nostre  pou- 
voir, le  faict  et  cas  dessusdits.  Voulons  et  entendons 
que  tous  en  gênerai ,  et  chacun  d'eux  en  particulier, 
en  soient  et  demeurent  quittes  et  deschargez,  comme 
ayant  este  leur  simplicité  circonvenue  par  les  induc- 
tions et  artifices  des  autres,  et  ne  s'en  estans  entremis 
que  sur  la  crainte  du  péril  qu'ils  estimoient  présent, 
et  le  désir  qu'ils  avoient  de  se  conserver  en  ladite  ville, 
sans  qu'ores  ny  à  l'advenir  ils  en  puissent  estre  aucu- 
nement inquiétez,  travaillez  ny  recerchez;  et  quant 
à  ce,  avons  imposé  et  imposons  silence  perpétuel  au 
sieur  procureur  gênerai  et  à  tous  autres,  fors  et  excepté 
le  conseiller  Cromé,  Adiïan  Cocheri,  et  celuy  qui  a 
servi  de  greffier,  lesquels  nous  n'entendons  jouyr  de 
l'efFect  de  la  présente  abolition,  et  les  en  avons,  comme 
estans  principaux  autheurs  de  cest  attentat,  pour  plu- 
sieurs considérations  exceptez  et  reservez,  afin  que  la 
justice  en  soit  faicte.  Et  par  ce  que  le  mal  est  provenu 
des  assemblées  privées  qui  se  sont  cy- devant  faictes 
en  ceste  ville  sans  authorité  et  permission  des  magis- 
trats, et  que  tels  accidents  pourroient  encores  à  l'ad- 
venir produire  de  plus  dommageables  effects  s'il  estoit 
permis  aux  particuliers  de  ladite  ville  de  tenir  conseils 
et  faire  lesdites  assemblées,  nous  faisons  très-expresses 
inhibitions  et  defences  à  toutes  personnes,  de  quelque 
qualité  ou  condition  qu'elles  soient,  et  sous  quelque 
prétexte  ou  occasion  que  ce  soit,  mesmes  à  ceux  qui 
se  sont  cy-devant  voulu  nommer  le  conseil  des  Seize, 
de  faire  plus  aucunes  assemblées  pour  délibérer  ou 
traicter  d'affaire  quelconque,  à  peine  de  la  vie  et  de 

rasement  de  maisons  èsquelles  se  trouveront  lesdites 
assemblées  avoir  esté  faictes,  enjoignant  à  toutes  per- 
sonnes, sur  ladite  peine  de  la  vie,  qui  sçauront  les  lieux 
où  se  seront  faictes  lesdites  assemblées,  de  les  indiquer 
promptement  au  gouverneur,  procureur  gênerai,  ou 
prevost  des  marchands  et  eschevins  de  cestedite  ville  ; 
et  si  aucuns  des  habitans,  bourgeois,  ou  autres  parti- 
culiers habitans  de  ladite  ville,  ont  quelque  chose  à 
proposer  concernant  le  salut  et  repos  d'iceile  ville,  ils 
s'en  addresseront  audit  gouverneur,  procureur  gênerai, 
ou  prevost  des  marchands  et  eschevins,  ausquels  le  soin 
de  la  seureté  et  conservation  de  ladite  ville  doit  appar- 
tenir :  ce  que  nous  les  exhortons  de  faire,  avec  pro- 
messe de  les  recognoistre  de  tout  nostre  pouvoir,  selon 
le  mérite  de  leur  affection.  Aussi  deffendons,  sous  la 
mesme  peine,  à  toutes  personnes  de  ne  faire  cy  après 
aucune  mention  ny  reproche  les  uns  aux  autres  pour 
raison  des  choses  passées,  que  nous  voulons  demeurer  en 
perpétuel  oubly  comme  chose  non  faicte  ny  advenue  ; 
semblablement  de  ne  parler  au  mespris  et  desavantage 
de  ce  sainct  party,  ains  qua  l'encontre  de  toutes  per- 
sonnes généralement  quelconques  qui  voudront  trou- 
bler le  repos  et  seureté  publique,  et  semer  divisions 
entre  les  catholiques,  ou  qui  favorisent  les  hérétiques, 
il  soit  procédé  à  l'encontre  d'eux  par  les  rigueurs  de 
justice,  sans  exception  d'aucune  personne.  Si  prions 
messieurs  de  la  cour  de  parlement,  etc.  Donné  à  Pa- 
ris au  mois  de  décembre  i5o,i.  Signé  Charles  de  Lor- 
raine, et  sur  le  reply,  par  monseigneur,  Beaudouyn, 
et  à  costé  visa  et  scellée  de  cire  verde  sur  de  la  soye 
rouge  et  verde.  Leuë,  publiée  et  registrée,  ouy  sur  ce 
le  procureur  gênerai  du  Roy,  ce  requérant.  A  Paris, 

en  parlement ,  le  dixiesme  jour  de  décembre  1591 ,  et 
publie'  à  son  de  trompe  et  cry  public  par  les  carrefours 
de  ceste  ville  de  Paris  ledit  jour.  Signé  Boucher.  » 

Ainsi  ledit  sieur  duc  cassa  les  assemblées  du  conseil 
des  Seize  ;  toutefois  du  depuis  ils  ne  laissèrent  de  con- 
tinuè'r  sous  main  leurs  practiques  avec  l'Espagnol,  et 
leurs  prédicateurs  présentèrent  encores  quelques  re- 
questes  audit  sieur  de  Mayenne,  s'attribuans  le  nom 
de  la  Faculté  en  théologie,  comme  nous  dirons  au 
temps  qu'ils  les  présentèrent.  Ceste  abolition  deffen- 
doit  bien  de  semer  des  divisions  entre  les  catholiques, 
et  toutesfois  du  depuis  il  y  eut  tousjours  trois  partis 
formez  dans  Paris  jusqu'à  la  réduction  en  mars  i594 , 
sçavoir,  celuy  du  duc  de  Mayenne,  celuy  des  politi- 
ques ou  royaux  ,  et  celuy  des  Seize  et  Espagnols.  La 
suite  de  ceste  histoire  monstrera  comme  celuy  des 
Seize  et  des  Espagnols  fut  du  tout  ruyné,  comme  ce- 
luy du  duc  de  Mayenne  se  reunit  dans  le  royal ,  et 
comme  celuy  des  royaux  est  demeuré  le  maistre  des 
deux  autres. 

Le  parlement  de  Paris  estant  sans  président  en  la 
grand-chambre  parla  mort  du  président  Brisson,  les 
cinq  autres  présidents  estans  du  party  royal,  ou  à 
Tours,  ou  à  Chaalons ,  ledit  sieur  duc  en  pourveut 
quatre  de  ceste  dignité,  sçavoir  :  le  sieur  Chartier,  qui 
estoit  fort  vieil  et  le  plus  ancien  conseiller  de  la  cour, 
pour  premier  président,  mais  il  se  déporta  de  luy 
mesmes  d'exercer  ceste  charge ,  les  sieurs  de  Neuilly, 
de  Hacqueville  et  Le  Maistre.  Voylà  comment  les 
Seize,  par  leurs  violentes  et  sanglantes  tragédies,  pen- 
sans  s'instaler  aux  principales  charges  de  la  ville  de 

Paris,  n'en  ont  receu  que  de  la  désolation.  Quatre  ont 
esté  pendus,  aucuns  bannis,  et  le  reste  desauthorisez. 
M.  de  Vitry,  dans  son  manifeste,  dit  que  M.  le  duc  de 
Mayenne  n'a  jamais  faict  acte  si  généreux  et  honno- 
rable  pour  luy  que  celuy-là,  faisant  prendre  et  pendre 
ces  mutins  au  milieu  de  la  ville  de  Paris,  et  parmy 
leurs  amis. 

Il  fut  fait  plusieurs  vers  qui  coururent  en  ce  temps 
là  sur  ce  subject,  entr'autres  ceux-cy  : 

De  seize  ils  sont  réduits  à  douze , 
Et  faut  que  le  reste  se  houze, 
Pour  après  les  quatre  premiers 
Estre  perchez  comme  ramiers. 

Celuy  qui  composa  ces  vers  pensoit  qu'ils  ne  fussent 
en  tout  que  seize  factieux,  mais  il  se  trompoit,  car  ils 
estaient  plus  de  quatre  mil.  Un  autre  poète,  pensant 
mieux  dire  sur  ce  qu'il  avoit  veu  escrit  le  conseil  des 
seize  quartiers  de  la  ville  de  Paris,  fit  ces  vers,  pre- 
nant quarteniers  pour  quartiers: 

A  chacun  le  sien  c'est  justice  : 
A  Paris  seize  quarteniers, 
A  Montfaucon  seize  piliers , 
C'est  à  chacun  son  bénéfice. 

Celuy  cy  se  trompoit  fort,  car,  des  seize  quarteniers 
de  la  ville  de  Paris,  il  n'y  en  avoit  que  cinq  de  ceste 
faction,  comme  ils  le  monstrerent  bien  à  la  réduction 
de  la  ville  de  Paris;  mais  ce  dernier  rencontra  plus 
beureusement,  disant: 

Seize ,  Montfaucon  vous  appelle  ; 
A  demain,  crient  les  corbeaux  : 
Seize  piliers  de  sa  chapelle 
Vous  seront  autant  de  tombeaux. 

Les  faire  mourir  tous,  c'eust  esté  trop.  Aussi  M.  de 

Mayenne  ne  crut  qu'en  une  partie  ceux  qui  luy  avoient 
conseillé  de  ruiner  trois  sortes  de  personnes:  les  Seize, 
leurs  prédicateurs,  et  les  garnisons  d'Espagnols.  Pour 
les  prédicateurs,  il  n'a  jamais  voulu  que  l'on  touchast 
aux  ecclésiastiques  qui  avoient  practiques  et  intelli- 
gences avec  l'Espagnol,  ny  à  ceux  mesmes  qui  depuis 
furent  descouverts  estre  affectionnez  au  party  royal, 
et  qui  faisoient  des  practiques  dans  Paris  pour  Testa- 
blissement  du  Roy.  Quant  aux  Espagnols,  il  avoit  af- 
faire de  leur  secours  pour  desengager  Rouen  que  le 
Roy  tenoit  assiégée.  Aussi  il  n'y  avoit  point  d'appa- 
rence qu'il  suivist  ces  conseils. 

L'autheur  de  la  suitte  du  Manant  et  du  Maheustre, 
contre  toute  apparence  de  vérité,  veut  faire  accroire 
que  le  sieur  comte  de  Brissac  avoit  esté  envoyé  à  Paris 
par  ledit  sieur  duc  pour  advertir  M.  de  Belin  qu'il  se 
falloit  desfaire  dudit  président  et  ses  compagnons, 
voire  d'une  grande  partie  du  parlement,  pource  qu'ils 
traictoient  avec  le  Roy  et  promettoient  de  luy  donner 
entrée  dans  Paris,  et  qu'en  cas  que  ledit  sieur  de  Belin 
ne  voulust  l'entreprendre,  que  les  Seize  y  tinssent  la 
main  pour  l'exécuter-,  plus,  que  plusieurs  du  parle- 
ment en  estoient  consentans,  et  leur  avoient  requis 
main  forte  pour  ce  faire.  A  quel  propos  publier  toutes 
ces  menteries ,  puis  que  l'on  a  veu  le  duc  de  Mayenne, 
le  sieur  de  Belin  et  le  parlement,  pourchasser  leur  pu- 
nition pour  avoir  faict  mourir  ce  président,  estimé  un 
des  doctes  hommes  de  son  siècle?  Voicy  ce  qu'escrit 
Scevole  de  Saincte  Marthe  de  la  vie  de  ce  président. 

«  M.  le  président  Brisson  ,  natif  de  Fontenay  en 
Poictou ,  lieu  fort  fertile  à  produire  des  hommes 
d'excellent  esprit,  estoit  fils  d'un  père,  homme  honno- 

rable  et  riche,  lieutenant  dudit  Fontenay  qui  est  un 
très-beau  siège.  Par  le  moyen  et  conduite  de  son  père, 
il  fit  heureusement  le  cours  de  ses  estudes,  tellement 
qu'en  peu  de  temps  il  parvint  à  un  souverain  degré  de 
science  en  toutes  sortes,  et  en  acquit  un  los  non  ac- 
coustumé,  laquelle  science  il  ne  tint  pas  cachée  dans 
son  estude  pour  s'y  amuser  en  oysiveté,  mais  il  la  fit 
paroistre  à  descouvert,  avec  un  très-grand  lustre,  à  la 
veue  du  public,  parmy  les  grands  personnages,  car, 
presque  dès  sa  prime  jeunesse,  il  fit  une  très-belle 
monstre  de  son  sçavoir  au  barreau  de  la  cour  de  par- 
lement entre  les  advocats  les  plus  célèbres,  usant 
d'une  façon  de  parler  remplie  d'éloquence  et  toutes- 
fois  non  affectée,  mais  claire  et  facile,  d'un  langage 
pur  et  net,  fluide  comme  un  ruisseau  coulant  douce- 
ment. En  laquelle  profession  d'advocat  ayant  fait  de 
grands  progrez,  il  s'acquit  un  tel  bruit,  qu'il  fut  in- 
continent promeu  par  ce  grand  roy  Très  -  Chrestien 
Henry  troisiesme  de  pieuse  mémoire,  premièrement 
à  l'office  d'advocat  gênerai,  puis  après  de  conseiller 
d'Estat,  et  finalement  il  le  fit  président  de  ce  grand 
parlement,  sans  beaucoup  différer  d'un  temps  à  l'au- 
tre; et  lors  mesme  Sa  Majesté  luy  fit  tant  d'honneur 
de  dire  qu'il  n'y  avoit  prince  au  monde  qui  eust 
homme  à  luy  qu'il  pust  mettre  en  parangon  avec  ledit 
sieur  Brisson  ;  tellement  qu'il  l'envoya  en  ambassade 
en  Angleterre  pour  de  très-grandes  affaires.  Et  ayant 
Sa  Majesté  proposé  de  faire  un  recueil  de  tous  ses 
edicts  et  ordonnances  de  ses  prédécesseurs,  il  estima 
qu'il  estoit  l'unique  suffisant  de  luy  en  donner  con- 
tentement, veu  la  grandeur  de  l'œuvre  contenant  tout 
le  droict  par  lequel  la  France  se  gouverne  ;   lequel 

œuvre  ledit  sieur  Brisson  acheva  avec  une  diligence  et 
promptitude  admirable  et  incredible,  et  le  nomma,  du 
nom  de  Sa  Majesté',  le  code  Henry.  En  oultre  il  a 
escrit  un  grand  et  docte  volume  de  la  signification  des 
termes  du  droict  françois;  item,  un  autre  des  forma- 
litez  et  du  style  usité  au  droict  civil  entre  les  Romains, 
qu'on  appelle  droict  escrit,  et  plusieurs  autres  opus- 
cules, partie  desquels  il  a  mis  en  lumière,  et  d'autres 
qui  y  ont  esté  mises  après  sa  mort,  laquelle  le  prince 
et  chef  du  party  de  l'union  mesmes  n»'a  voulu  laisser 
impunie.  »  Voylà  ce  que  dit  Scevole  de  Saincte  Marthe 
de  la  vie  et  mort  de  ce  président. 

«  Si  ceste  mort  eust  esté  advouée  et  passée  sous  si- 
lence parle  duc  de  Mayenne,  dit  l'autheur  du  livre  du 
Manant  et  du  Maheustre,  le  Roy  n'eust  plus  eu  d'agens 
dans  Paris  pour  îuy,  et  eussent  tous  perdu  courage; 
mais  qu'après  la  journée  du  4  décembre  la  cour  de 
parlement  se  restablit  en  sa  première  authorité;  que 
ce  fut  un  coup  d'Estat  pour  l'establissement  du  Roy  ; 
que  ce  qui  advint  en  ceste  journée  authorisa  et  fortifia 
le  party  formé  en  la  cour  de  parlement  et  les  politi- 
ques de  Paris  contre  les  Seize  et  leurs  prédicateurs.  » 

Ce  mesme  autheur  dit  en  son  dialogue  plusieurs 
choses  sur  ceste  journée,  la  substance  desquelles  icy 
référées  feront  aysement  juger  comme  tout  s'est  passé 
en  ce  temps-là. 

«  C'est  la  maxime  des  princes,  dit-il,  de  se  servir  du 
peuple  au  commencement  de  leur  establissement;  mais 
estant  fait  il  n'en  faut  plus  parler.  Auparavant  les  Bar- 
ricades et  la  mort  des  duc  et  cardinal  de  Guise,  on 
trouvoit  bon  que  les  Seize  se  remuassent,  qu'ils  s'op- 
posassent et  servissent  de  rampait  contre  tous  les  efforts 

et  desseins  du  feu  Roy  et  des  siens,  exposans  leurs  vies 
et  biens  contre  la  puissance  de  Sa  Majesté',  et  de  là  est 
venu  ce  grand  changement  que  l'on  a  veu  en  France, 
car  alors  les  princes  communiquoient  avec  les  Seize, 
tout  se  faisoit  par  une  mutuelle  intelligence,  et  les 
princes  de  la  ligue  ne  faisoient  rien  sans  en  advertir  le- 
dit conseil  des  Seize,  et  en  fut  descouvert  plusieurs 
mémoires  et  missives  que  le  feu  duc  de  Guise  leur  en- 
voyoit.  Mais,  depuis  que  le  duc  de  Mayenne  a  esté 
estably,  et  que  Jes  Seize  luy  ont  donné  l'authorité  sur 
eux  et  le  souverain  commandement,  et  qu'il  a  gousté 
d'iceluy,  il  ne  l'a  voulu  depuis  démordre  aucunement, 
ains  s'en  est  accommodé  en  propriété,  encor  qu'il  n'eust 
ceste  authorité  qu'en  depost,  en  attendant  la  resolu- 
tion des  estats;  et  de  là,  dit-il,  est  venu  tout  malheur 
au  party  de  l'union  ;  car  le  duc  de  Mayenne,  sentant  la 
volonté  des  Seize  affectionnez  au  roy  d'Espagne  pour 
luy  oster  son  authorité,  les  a  eus  depuis  tellement  à 
contrecœur,  que  dèslors  leur  ruine  fut  complotée.  Il 
rompit  premièrement  l'authorité  du  conseil  gênerai 
de  l'union,  qui  estoit  l'establissement  et  conduite  des 
affaires  de  la  ligue,  et  en  fit  un  particulier  auprès  de 
luy,  qu'il  c&riposa  de  personnes  qui  luy  estaient  affi- 
dées,  qui  a  esté  le  plus  grand  traict  d'Estat  que  jamais 
ledict  sieur  duc  de  Mayenne  ait  faict  pour  son  parti- 
culier, ayant  par  ce  moyen  formé  son  establissement 
et  ruyné  les  Seize  et  leur  faction  ;  car,  par  la  rupture 
de  ce  conseil,  toutes  les  provinces  et  villes  de  la  ligue 
qui  se  trouvoient  joinctes  et  liguées  ensemblement , 
tant  du  vivant  du  duc  de  Guise  qu'après  sa  mort,  et 
qui  avoient  communication  avec  ledit  conseil  des 
Seize,  et  depuis  avec  ledict  conseil  gênerai  de  l'union 

(qui,  après  la  mort  dudit  duc  de  Guise,  fut  composé 
de  tous  ceux  qui  avoient  esté  dudit  conseil  des  Seize), 
se  trouvèrent  des-unies  sans  plus  conférer  ensemble,  et 
chasque  ville  advisa  lors  à  son  profit  particulier  ;  mes- 
mes  les  grands  qui  y  estoient  gouverneurs  pour  l'u- 
nion leur  osterent  en  plusieurs  endroicts  le  maniement 
des  affaires.  Et  par  ainsi  les  Seize  de  Paris  demeurè- 
rent seuls,  desnuez  de  moyens,  secours  et  intelligences. 
«  Plus ,  que  ladite  exécution  du  quatriesme  décembre 
despouilla  lesdits  Seize  de  toutes  forces,  authorité  et 
puissance,  jusques  à  n'oser  parler,  et  furent  dèslors 
abandonnez  de  plusieurs  des  grands  du  party  de  l'u- 
nion, entr'autres  du  duc  de  Guise,  luy  qui  auparavant 
leur  avoit  envoyé  le  sieur  de  Jauge  leur  porter  toute 
créance  d'assistance,  faveur  et  ayde,  qui  au  contraire 
se  mocqua  aussi  d'eux,  mesmes  que  le  simple  peuple, 
subject  à  vaciller,  les  commença  à  avoir  en  mespris,  et 
devindrent  en  horreur  à  toutes  les  provinces  et  villes 
de  l'union  à  cause  des  lettres  que  ledit  sieur  duc  de 
Mayenne  y  avoit  escrites  contr'eux,  lequel,  pour  es- 
tablir  son  authorité  et  s'asseurer  d'avantage  en  sa  qua- 
lité de  chef  de  l'union, fit  promettre  les  cinq  conditions 
suivantes  à  tous  les  grands  et  gouverneurs  de  ce  party  : 

I.  Ce  ne  l'abandonner  jamais,  ny  de  se  bander  con- 
tre luy  pour  quelque  occasion  que  ce  fust. 

II.  De  ne  favoriser  la  nomination  d'un  roy  que  par 
son  consentement. 

III.  De  consentir  tous  les  accords  qu'il  feroit  avec 
le  Roy  ou  autre. 

IV.  De  ne  favoriser  les  Espagnols  ny  conférer  avec 
eux  que  par  sa  licence  et  selon  son  instruction. 

V.  De  résister  et  contredire,  par  parole,  conseil  et 
effect,  contre  ceux  qui  favoriseroient  le  peuple  et  em- 
pescheroient  ses  desseins,  et  de  faire  en  sorte  que  l'au- 
thorité  entière  luy  demeurast  audit  party  de  l'union, 
pour  y  disposer  de  tout  selon  sa  volonté.  » 

Cest  autheur,  qui  estoit  un  des  principaux  desdits 
Seize,  après  avoir  dit  que  l'ordinaire  des  grands  est 
de  hayr  ceux  de  qui  ils  tiennent  leur  advancement  et 
ceux  qui  n'adhèrent  à  leur  volonté,  mesmes  que  le 
duc  de  Mayenne  avoit  introduit  aux  villes  de  leur 
party  ceux  qu'il  avoit  voulu,  et  en  avoit  osté  les  li- 
gueurs qui  luy  avoient  baillé  telle  authorité,  il  s'ex- 
clame et  dit  : 

«  Où  est  ce  nœud  d'union  d'entre  les  princes  de 
Lorraine  et  nous?  Où  est  ce  secours  mutuel  qu'ils  nous 
ont  juré  tant  de  fois  et  promis?  Où  est  ceste  amitié 
tant  de  fois  jurée  aux  Barricades  et  à  l'instant  d'i- 
celles?  Où  est  la  forme  de  nostre  union?  Où  est  l'in- 
telligence et  confédération  tant  belle  et  sérieuse  que 
nous  avions  practiquée  avec  les  principales  provinces 
et  villes  de  France,  qui,  à  nostre  sollicitation,  vigi- 
lance et  frais,  s'estoient  joinctes  à  nostre  party,  que  les 
princes  et  ceux  que  nous  avons  esleu  au  magistrat  nous 
ont  ravies  et  perdues  tout  ensemble?  Où  sont  les  agents 
des  provinces  qui  de  toutes  parts  nous  venoientvoiret 
prenoient  de  nos  mains  les  instructions  nécessaires 
pour  l'advancement  du  party  de  l'union?  Où  est  nos- 
tre retraicte?  Où  est  nostre  asseurance?  » 

Voylà  la  plainte  que  fait  cest  autheur  pour  les 
Seize.  Plus  il  dit  :  «  Je  sçay  pour  vray  que  le  duc  de 
Mayenne  n'a  cherché  qu'occasion  de  ruiner  les  Seize, 

ayant  à  ceste  fin  introduit  à  Paris  ses  agents  contre  les 
prédicateurs,  les  curez  et  les  Seize,  par  la  faveur  et 
support  d'aucunes  princesses,  spécialement  de  ma- 
dame de  Montpensier,  du  sieur  de  Belin,  gouverneur, 
du  prevost  des  marchands,  et  du  corps  de  la  cour  de 
parlement,  avec  le  support  des  politiques  qui  se  sont 
joincts  ensemble  à  cest  effect  à  la  ruyne  des  Seize; 
car,  encores  que  les  politiques  n'ayment  le  duc  de 
Mayenne,  et  au  contraire  ils  taschent  à  le  ruiner  pour 
introduire  le  Roy  dans  Paris,  si  est-ce  que,  pour  nuire 
et  destruire  les  prédicateurs,  et  les  Seize,  et  le  peuple, 
qui  résistent  resoluement  à  l'establissement  du  Roy, 
ils  se  sont  rengez  du  party  du  duc  de  Mayenne,  non 
pour  quelque  faveur  ou  amitié  qu'ils  luy  portent,  mais 
en  despit  des  autres,  et  pour  les  diviser  et  ruiner  l'un 
l'autre,  et  par  ce  moyen  faire  les  affaires  du  Roy  et  l'es- 
tablir.  En  une  assemblée  faicte  en  la  maison  de  d'Au- 
bray  (T),  où  le  conseiller  d'Amours  et  le  doyen  Seguier 
estoient,  à  la  fin  du  mois  de  décembre  i5g i,  il  fut  ad- 
visé  qu'il  failloit  faire  contenance  d'embrasser  le  party 
du  duc  de  Mayenne  en  indignation  du  duc  de  Guyse 
et  des  autres  princes,  affin  de  les  mettre  en  discord 
les  uns  envers  les  autres,  pour  sur  ceste  division  bastir 
les  affaires  du  Roy  ;  et  ont  tous  ces  corps  complotté  la 
ruine  des  prédicateurs,  des  Seize  et  des  estrangers: 
estant  la  vérité  que  le  duc  de  Mayenne,  au  partir  de 
Paris  audit  mois  de  décembre,  donna  charge  à  tous 
ces  corps  de  faire  du  pis  qu'ils  pourroient  contre  les 
prédicateurs,  les  Seize  et  les  Espagnols  ;  et  deux  jours 
après  qu'il  fut  party  pour  aller  à  Soissons,  et  de  là 

(0  Aubray.  C'était  F  un  des  royalistes  les  plus  zélés.  Il  joue  un  rôle 
trcs-noble  dans  la  satire  Menippée. 

à  Guise  pour  conférer  avec  le  duc  de  Parme  de  ce 
qu'ils  dévoient  faire  pour  le  secours  de  Rouen,  les  co- 
lonels de  Paris,  qui  estoient  politiques,  résolurent  de 
desarmer  les  Seize,  et  de  faire  deffendre  à  tous  bour- 
geois de  porter  armes  ou  les  prendre  sans  le  congé 
desdits  colonels  et  de  leurs  capitaines,  pour  quelque 
occasion  que  ce  fust  ;  mesmes  le  quatorziesme  jan- 
vier i5o,2,  de  la  part  de  la  cour  de  parlement,  de  la 
chambre  des  comptes,  de  la  cour  des  aydes,  des  géné- 
raux et  des  politiques,  il  se  fit  une  assemble'e  où  ils 
jurèrent  un  support  et  commun  ayde  entr'eux,  comme 
aussi  firent  lesdits  colonels  et  capitaines  de  la  ville  qui 
se  recognurent  ensemblement,  et  depuis  ruinèrent  le 
party  des  Seize,  et  firent  tout  ce  qu'il  leur  sembla  bon 
pour  le  service  du  Roy.  »  Bref,  cet  autheur  dit  que 
la  resolution  de  la  cour  et  de  la  chambre  des  comptes 
et  de  toutes  les  cours  souveraines  a  esté,  auparavant 
et  depuis  la  mort  du  feu  Roy,  de  se  rendre  les  sou- 
verains gouverneurs  de  l'Estat  pour  se  sousmettre  au 
Roy. 

Ceux  qui  escrivirent  contre  les  Seize  pour  M.  de 
Mayenne  disoient  que  ledit  sieur  duc  avoit  bien  faict 
de  punir  la  témérité  de  ces  Seize,  pource  que  cela 
estoit  sans  exemple  que  les  particuliers  eussent  mis  la 
main  sur  les  magistrats,  et  que  la  conséquence  en  es- 
toit  dangereuse;  qu'Aod,  Jehu,  Phinées  et  Mathatias, 
alléguez  par  les  Seize  en  leurs  deffences  d'avoir  mis 
les  mains  sur  les  magistrats,  sans  charge  ny  adveu, 
mais  poussez  seulement  de  l'honneur  de  Dieu,  n'es- 
toit  pas  à  propos,  car  Dieu  a  beny  les  nommez  cy- 
dessus  particuliers,  et  a  permis  que  leurs  actions  ayent 
profité  au  peuple  et  rendu  leur  liberté;  mais,  au  con- 

traire,  les  actions  des  Seize  n'avoient  de  rien  profité, 
ains  tout  estoit  tourné  à  la  perte  et  ruyne  de  leur 
party  et  d'eux- mesmes;  tellement  que  ce  faict  estoit 
abominable,  et  Dieu  ne  les  avoit  favorisez  et  advoùez; 
aussi  la  forme  dont  ils  avoient  usé  estoit  tellement  de 
conséquence,  que  si  ledit  sieur  duc  ne  l'eust  repri- 
mée ils  en  eussent  abusé  avec  violences.  J'ai  mis  icy 
ces  opinions  de  divers  escrivains,  affin  que  le  lecteur 
juge  mieux  de  Testât  des  affaires  de  ce  temps-là. 

Tandis  que  les  choses  cy  dessusdites  se  passoient  en 
France,  voyons  ce  qui  se  faisoit  aux  Pays-Bas.  Nous 
avons  dit  que  le  prince  Maurice  se  rendit  maistre  de 
Hulst  le  vingtiesme  de  septembre,  où,  ayant  laissé  le 
comte  de  Solms  pour  gouverneur,  et  assubjetty  tout 
le  pays  de  Vaës,  il  fit  rembarquer  toute  son  armée  sur 
cent  vaisseaux,  envoyant  sa  cavalerie  en  toute  dili- 
gence vers  le  pays  de  Gueldre,  où  il  avoit  résolu  de 
faire  voile  et  remonter  par  la  rivière  de  Vahal. 

Le  sieur  de  Mondragon,  gouverneur  de  la  citadelle 
d'Anvers,  entendant  la  perte  de  Hulst,  amassa  incon- 
tinent une  armée  de  quatre  mille  fantassins  et  mille 
chevaux,  à  laquelle  se  joignirent  les  Espagnols  mu^ 
tinez  qui  s'estoient  saisis  de  Diest,  Herental  et  Lieve, 
lesquels  l'on  avoit  appaisez  en  leur  donnant  quelques 
payes,  et  substituant  pour  leur  maistre  de  camp  Al- 
fonse  de  Mendozze  au  lieu  de  Vega.  Ceste  armée  s'a- 
cheminant  à  Hulst,  Mondragon  trouva  ceste  place  si 
bien  garnie  d'hommes  de  guerre  et  de  munitions,  et 
quelques  digues  rompues,  qu'il  fut  contraint  de  se 
retirer  après  avoir  faict  un  fort  proche  de  Hulst  pour 
empescher  les  courses  de  ceux  de  dedans. 

Le  prince  Maurice,  remontant  le  Vahal,  fit  desbar- 
4o.  26 

qwer  toute  son  armée  devant  Numeghe,  et  l'assiégea 
par  eau  et  par  terre,  ayant  fait  dresser  un  pont  sur  la 
rivière  pour  aller  d'un  quartier  à  l'autre  à  la  faveur 
du  fort  de  Knotzembourg.  Ceux  de  Numeghe  en  ce 
commencement  de  siège  se  monstrerent  très-coura- 
geux, et  tirèrent  fort  de  la  tour  Sainct  Hubert;  mes- 
mes  d'un  coup  de  coulevrine  ils  rompirent  ledit  pont, 
dont  le  prince  fut  contraint  de  le  faire  mettre  plus  bas 
qu'il  n'estoit.  Six  jours  s'estans  passez  à  faire  les  ap- 
proches et  les  tranchées,  et  à  dresser  quarante  deux 
pièces  de  canon  en  batterie  prestes  à  tirer,  plusieurs 
des  habitans  qui  avoient,  par  la  pi  actique  d'un  secré- 
taire des  Estats,  nommé  Christian  Hugues,  lequel  es- 
toit  prisonnier  de  guerre  dans  Numeghe,  esté  gaignez 
pour  le  party  des  Estats,  et  entr'autres  un  des  bour- 
guemaistres  qui  avoit  esté  jusques  à  La  Haye  commu- 
niquer de  leur  entreprise,  commencèrent  à  parler  de 
se  rendre,  et  donnèrent  tellement  la  peur  aux  autres 
habitans  du  grand  apparat  que  le  prince  faisoit  de  les 
assiéger  en  blasmant  les  desportements  et  gouverne- 
ment de  l'Espagnol ,  ainsi  que  l'on  faict  d'ordinaire-en 
telles  actions,  louant  le  bon  ordre  des  Estats,  que  tous 
d'une  voix  ils  ne  parlèrent  plus  que  de  se  rendre  et 
composer  avec  le  prince:  ce  qu'ils  disoient  devoir  faire 
promptement  avant  que  Verdugo  eust  jette  des  gens  de 
guerre  dans  leur  ville,  qui  pourroient  lors  les  con- 
traindre d'endurer  un  siège.  Ainsi  les  habitans  de  Nu- 
meghe, ayans  communiqué  leur  resolution  aux  chefs 
des  trois  compagnies  qu'ils  avoient  en  garnison,  en- 
voyèrent quatre  députez  vers  le  prince  Maurice,  et  fut 
tant  exploicté,  que  le  11  la  composition  fut  arrestée, 
et,  ce  mesme  jour,  le  prince  mit  dedans  la  ville  quatre 

cents  hommes,  et,  le  vingt-deuxiesme,  ]e  sieur  de  Ghe- 
leyn,  les  capitaines  Snater  et  Jean  de  Verden,  sortirent 
avec  leurs  compagnies,  les  enseignes  desployées,  avec 
leurs  hardes  et  bagages,  et  furent  conduits  jusques  au- 
près de  Grave.  Les  habitans,  qui  eurent  si  haste  de 
composer,  perdirent  l'exercice  libre  de  la  religion  ca- 
tholique-romaine, et  celle  des  calvinistes  ou  préten- 
due reformée  y  fut  establie.  Les  églises ,  qui  y  estoient 
très-belles  et  bien  ornées,  sévirent  incontinent  vuides 
d'images,  de  reliques  et  d'ornements. 

Le  comte  Philippe  de  Nassau  fut  mis  gouverneur 
dans  ceste  ville  avec  une  garnison  de  six  compagnies 
d'infanterie  et  de  deux  de  reistres.  Le  cadavre  du  co- 
lonel Martin  Scenck,  dont  nous  avons  parlé  cy  dessus 
en  l'an  i58o,,  et  dit  qu'après  s'estre  noyé  en  voulant 
surprendre  Numeghe  il  fut  mis  en  quatre  quartiers 
sur  les  ramparts  de  ceste  ville,  et  que  depuis  il  fut  mis 
en  une  bière  dans  une  tour,  à  la  requeste  du  marquis 
de  Varambon,  fut  après  ceste  réduction  enterré  dans 
la  grande  église.  En  la  pompe  funèbre  militaire  qui 
luy  fut  faicte,  le  prince  Maurice  y  assista,  suivy  de 
tous  les  colonels  et  capitaines  de  son  armée,  et  de  tous 
les  magistrats  de  la  ville  de  Numeghe.  La  reddition  de 
ceste  ville  fut  le  comble  des  heureux  succez  qu'eut  le 
prince  Maurice  en  ceste  année  ;  car,  après  qu'il  y  eut 
donné  l'ordre  requis,  il  s'en  retourna  avec  son  armée 
passer  les  froidures  de  l'hyver  en  Holande. 

Le  roy  d'Espagne,  qui  avoit  jette  tous  ses  desseins 
sur  la  France,  et  croyoit  estre  impossible  de  trouver 
une  si  belle  occasion  pour  s'en  pouvoir  rendre  le  mais- 
tre  qu'en  ce  temps-icy,  à  cause  de  la  division  des 
François ,  ne  laissa  rien  derrière  pour  prendre  ceste 

26. 

occasion  par  les  cheveux.  Nous  avons  dit  qu'il  avoit  fait 
lever  plusieurs  troupes  en  Italie,  qu'il  avoit  mandé  au 
duc  de  Parme  qu'il  entrast  en  France  avec  les  gens 
de  guerre  qu'il  avoit  en  Flandres,  et  qu'il  laissast  les 
Pays-Bas  avec  le  plus  de  seureté  qu'il  pourroit.  Outre 
ces  deux  choses,  il  avoit  encor  donné  ordre  à  deux 
autres  qui  ne  luy  réussirent  selon  son  désir.  La  pre- 
mière, il  avoit  fait  lever  en  Espagne  douze  mille  hom- 
mes de  pied  et  deux  mille  chevaux  sous  la  conduite 
d'Alonzo  de  Vargas,  qu'il  avoit  délibéré  d'envoyer  en 
France  par  la  Navarre  ;  mais  la  révolte  qui  fut  faicte 
en  Arragon  à  l'occasion  d'Antonio  Perez,  ainsi  que 
nous  dirons,  fit  que  ceste  armée  fut  employée  pour 
favoriser  l'exécution  qu'il  fit  faire  de  quelques  Arra- 
gonnois,  tellement  qu'elle  ne  vid  point  la  France.  La 
seconde  estoit  de  tascher  à  faire  la  paix  avec  le  prince 
Maurice  et  les  Holandois  ,  qu'il  appeloit  ses  rebelles, 
affin  que,  n'ayant  à  faire  qu'à  la  France,  il  luy  fust  plus 
aysé  de  venir  à  bout  de  son  dessein.  Son  ambassadeur 
près  l'Empereur,  qui  estoit  dom  Guillaume  de  Sainct 
Clément,  mena  ceste  practique,  et  fit  que  Sa  Majesté 
Impériale  envoya  en  ambassade,  aux  despens  du  Boy 
son  maistre,  les  seigneurs  Jean  Baron  de  Pernestein, 
les  comtes  d'îsenbruch  et  de  Lippe,  le  seigneur  de 
Bhede,  et  le  frère  de  l'evesque  de  Virtzembourg,  avec 
quelques  docteurs.  Ces  seigneurs  arrivèrent  à  Cologne 
au  mois  d'octobre,  et  de  là  ils  vindrent  à  Namur  où 
le  comte  d'Aremberg  les  fut  recevoir  par  le  comman- 
dement du  duc  de  Parme,  et  les  conduit  jusques  à 
Bruxelles  où  ils  arrivèrent  le  premier  jour  de  décem- 
bre, et  y  furent  receus  avec  toutes  sortes  de  carresses, 
^et  menez  au  logis  que  l'on  leur  avoit  appresté  de  la 

meilleure  forme  et  manière  que  l'on  avoit  peu.  Trois 
jours  après  le  duc  de  Parme  ,  qui  estoit  à  Valentienne 
et  y  faisoit  ses  apprestspour  entrer  en  France,  s'estant 
mis  en  un  coche  pour  ce  qu'il  estoit  empesché  de  ses 
goûtes  et  ne  se  trouvoit  gueres  mieux  de  sa  maladie 
pour  avoir  beu  des  eauè's  de  Spa,  se  rendit  aussi  à 
Bruxelles.  Et  le  cinq,  six  et  septiesme  de  ce  mois,  les- 
dits  duc  de  Parme,  ambassadeurs  de  l'Empereur,  et 
le  conseil  d'Estat,  résolurent  plusieurs  choses  entr'eux 
touchant  cest  affaire  ;  mais  lesdits  ambassadeurs  ayans 
envoyé  demander  un  passeport  pour  aller  à  La  Haye 
en  Hollande ,  les  estats  généraux  des  Provinces  Unies 
les  prièrent  de  vouloir  espargner  ce  travail ,  veu  qu'ils 
ne  trouvoient  nulle  asseurance  au  traicté  qu'ils  pour- 
roient  faire  avec  le  roy  d'Espagne,  ainsi  qu'il  se  pou- 
voit  ay sèment  juger  par  les  lettres  interceptées  que  ce 
Roy  escrivoit  audit  sieur  de  Sainct  Clément  son  am- 
bassadeur. Nonobstant  ceste  response,  lesdits  sei- 
gneurs ambassadeurs  ne  laissèrent  d'envoyer  un  d'en- 
tr'eux  ,  le  sieur  de  Rhede,  à  La  Haye,  où  il  arriva  sur 
la  fin  de  l'année,  et  y  fut  environ  trois  mois,  et  s'en 
retourna  avec  une  responce  par  escrit  que  luy  bail- 
lèrent lesdits  Sieurs  des  Estats,  contenant  les  causes 
pourquoy  ils  ne  pouvoient  traicter  avec  le  roy  d'Es- 
pagne ,  et  les  raisons  des  desfiances  qu'ils  avoient  de 
luy.  Ainsi  ceste  praticque  fut  sans  aucun  effect.  Quant 
au  duc  de  Parme,  ayant  demeuré  quatre  jours  à 
Bruxelles  à  conférer  avec  lesdicts  ambassadeurs,  il 
s'en  retourna  à  Landrecy  pour  s'acheminer  en  France. 
Pour  la  révolte  d'Arragon  à  l'occasion  d'Antonio 
Perez,  secrétaire  d'Estat  d'Espagne,  et  personne  de 
grande  authorité,où  fut  empeschée  l'armée  qu'avoit 

levée  don  Alonze  deVargas,  elle  advint,  ainsi  que  rap- 
portent les  historiens  espagnols,  à  cause  qu'Escovedo, 
secrétaire  de  dom  Jean  d'Austriche,  bastard  de  l'em- 
pereur Charles  le  Quint ,  mandé  de  Flandres  en  Es- 
pagne durant  le  vivant  de  son  maistre,  estant  ar- 
rivé à  Madrid,  fut  assassiné  de  nuict,  en  plaine  rue, 
par  Garzia  d'Arzes  et  autres  complices,  à  l'induction 
d'Antonio  Perez.  La  vefve  et  les  enfans  d'Escovedo 
ayans  accusé  Perez  de  cest  assassinat,  le  secrétaire 
Mathieu  Vasques  en  présenta  la  plainte,  et  souste- 
noient  que  Perez  et  la  princesse  d'Eboly  l'avoient 
faict  faire  pour  une  haine  particulière  qu'ils  avoient 
contre  Escovedo.  Perez ,  estant  mis  prisonnier,  et  crai- 
gnant d'estre  puny,  se  sauva  de  prison  et  s'enfuit  en 
Arragon,  où  il  fît  révolter  le  peuple  sous  un  faux 
donnée  entendre,  et  fut  cause  des  afflictions  que  re- 
ceurent  les  Arragonois  en  ceste  année. 

Ceux  qui  ont  escrit  en  la  défense  dudit  Perez  di- 
sent que  dom  Jean  d'Austriche,  désireux  de  parvenir 
à  une  grandeur  superlative,  à  ce  poulsé  par  un  sien 
secrétaire,  Jean  Soto,  se  promit  un  temps  de  se  pou- 
voir faire  roy  de  Tunes  en  Afrique.  Du  depuis ,  ce 
secrétaire  ayant  esté  rappelle  en  Espagne,  et  envoyé 
en  sa  place  ledit  Escovedo,  dom  Jean,  peu  après  es- 
tant pourveu  du  gouvernement  des  Pays-Bas,  eut  des- 
sein de  se  faire  roy  d'Angleterre  sans  le  sceu  du 
Boy  d'Espagne,  à  quoy  ledit  Escovedo  l'entretenoit 
et  faisoit  toutes  les  menées  et  practiques  secrettes  de  ce 
dessein;  mais,  tout  cela  n'ayant  rien  reûssy  pour  plu- 
sieurs occasions,  dom  Jean  fit  encores  plusieurs  prac- 
tiques, tant  en  Flandres  qu'avec  le  duc  de  Guise  en 
France,  sans  le  sceu  dudit  roy  d'Espagne,  dont  Jean 

de  Vargas,  ambassadeur  en  la  cour  de  France,  adver- 
tissoit  ledit  Perez  qui  le  rapportait  audit  Roy  ;  niesmes 
que  lesdits  dom  Jean  et  Escovedo  ayant  rescrit  plu- 
sieurs lettres  audit  Antonio  Perez  comme  à  leur  amy, 
touchant  le  mescontentement  dudit  dom  Jean,  il  en 
avoit  communiqué  aussi  les  secrets  au  Roy  ,  ce  qui 
fut  cause  qu'Escovedo  fut  mandé  en  Espagne,  et  fut 
résolu  par  le  Roy  de  s'en  despescher  par  poizon  ou 
autrement,  tant  à  cause  de  sa  grande  licence,  de  sa 
hardiesse  dont  il  usoit  en  escrivant,  et  d'aucunes  de 
ses  paroles  du  tout  desplaisantes  audit  roy  d'Espa- 
gne, que  pour  ses  menées  et  practiques.  Luy  semblant 
estre  dangereux  de  le  renvoyer  aux  Pays-Bas  près  de 
dom  Jean,  il  advisa,  avec  le  marquis  de  Vêlez  à  qui 
il  communiqua  son  dessein,  de  le  faire  tuer,  et  réso- 
lurent que  si  les  assassins  venoient  à  estre  prins,  que 
Perez  ,  prenant  seul  la  coulpe  pour  soy,  s'enfuyroit 
en  Arragon  où  le  roy  d'Espagne  le  pourroit  mieux 
garantir  qu'en  Castille. 

Escovedo  ayant  esté  assassiné,  sa  veufve  et  ses  en- 
fans  firent  informer  contre  Perez.  Le  roy  d'Espagne 
reçoit  leurs  plaintes  en  son  conseil  d'Estat,  et,  au  lieu 
de  les  renvoyer  devant  la  justice  ordinaire,  donna  luy- 
mesme  tout  le  faict  à  cognoistre  au  président  de  Cas- 
tille, avec  charge  de  parler  aux  enfans  d'Escovedo 
et  au  secrétaire  Vasques  affin  de  les  faire  taire;  mais 
toutes  les  admonitions  du  président  ne  firent  que  d'a- 
vantage les  aigrir  :  ce  qui  fut  l'occasion  que  Perez 
conseilla  au  Roy  de  laisser  venir  ce  faict  en  droict, 
avec  une  lente  poursuitte,  sans  neantmoins  y  foire 
rien  ordonner,  ou  bien  qu'il  luy  donnast  congé  de  se 
retirer  de  la  Cour.  Le  Roy  print  de  mauvaise  part 

ceste  demande  de  se  retirer  de  la  Cour,  et  promit  à 
Perez,  en  foy  de  cavalier,  de  ne  l'abandonner  jamais. 

Après  la  mort  du  marquis  de  Vêlez,  qui  estoit  le 
tesmoing  vif  et  cathegorique  de  toutes  ces  choses ,  la 
plainte  de  la  mort  d'Escovedo  s'augmenta,  et  fut  pré- 
sente' au  Roy  par  escrit  plusieurs  plaintes,  tant  con- 
tre la  princesse  d'Eboly  que  contre  Perez,sur  les- 
quelles le  Roy  n'ordonna  rien;  au  contraire,  il  com- 
manda à  son  confesseur  de  reconcilier  la  princesse  et 
Perez. avec  Vasques;  à  quoy  ladite  princesse  d'Eboly 
ne  voulut  entendre,  pource  que  Vasques,  disoit-elle, 
n'estoit  de  sa  qualité.  Perez  eust  bien  désiré  qu'elle 
l'eust  faict,  mais  il  ne  luy  en  oza  rien  dire,  et  fut 
contrainct,  sur  les  continuelles  plaintes  et  poursuittes 
que  Vasques  faisoit,  de  supplier  le  Roy  encore  une 
fois  de  luy  permettre  de  se  retirer. 

Le  Roy,  qui  se  sentit  offensé  de  ceste  demande  et 
de  la  princesse  d'Eboly  qui  n'avoit  voulu  se  recon- 
cilier avec  Vasques ,  ayant  pris  advis  de  son  confes- 
seur et  du  comte  de  Barayas,  président  de  Castille,  il 
les  fit  en  sa  présence  tous  deux  mettre  prisonniers, 
où  Perez  fut  quatre  mois,  durant  lesquels  il  fut  visité 
souvent  par  le  confesseur,  et  mesmes  le  Roy  envoya 
voir  la  femme  de  Perez  pour  la  reconforter,  et  luy 
fit  dire  qu'elle  ne  se  mist  en  peine  de  son  mary. 

Après  ceste  prison  de  quatre  mois,  Perez  fut  ren- 
voyé avec  gardes  en  sa  maison ,  et  fut  contraint , 
par  le  commandement  du  Roy,  de  donner  sa  pro- 
messe, en  foy  de  gentil-homme,  ez  mains  de  dom  Ro- 
drigo  Manuel,  qu'il  seroit  amy  de  Vasques;  et  ainsi 
demeura  en  sa  maison  depuis  l'an  i58ojusques  en  l'an 
j585  (supportant  les  frais  de  Testât  d'icelle  sans  re- 

cevoir  aucun  traictement  ny  gages  ),  qu'il  fut  mis  avec 
plusieurs  autres  secrétaires  à  la.  visita,  qui  sont  juges 
lesquels  recherchent  les  secrétaires  et  autres  qui  ont 
mal  versé  en  leurs  charges. 

Perez ,  voyant  que  Ton  l'interrogeoit  sur  une  accu- 
sation de  dix  mille  ducats,  en  advertit  le  confesseur, 
et  luy  monstra  pour  sa  descharge  Fescrit  propre  de 
la  main  du  Roy.  Sur  ce,  ledit  confesseur  luy  deffendit 
de  s'en  purger  par  l'escriture  du  Roy  :  à  quoy  Perez 
obéît  pour  ne  divulguer  les  secrets  de  son  prince,  et 
se  laissa  condamner  en  l'amende  de  trente  mil  ducats, 
suspension  de  son  office,  de  tenir  prison  deux  ans,  et 
d'estre  banny  huict  ans.  Perez  mené  de  sa  maison  au 
chasteau,  ce  jugement  luy  ayant  esté  insinué,  on  luy 
dit  qu'il  ne  se  mist  point  en  peine,  et  qu'il  ne  satis- 
feroit  à  ce  jugement;  mesmes  il  eut  main-levée  de  ses 
biens  saisis  auparavant,  et  ledit  Perez  bailla  entre  les 
mains  du  confesseur  le  billet  escrit  de  la  main  du 
Roy,  portant  descharge  desdits  dix  mille  ducats  dont 
il  estoit  accusé,  lequel  billet  ledit  confesseur  a  nyé 
depuis  luy  avoir  esté  baillé.  Plus,  on  demanda  à  Perez 
qu'il  delivrast  tous  les  papiers  et  escritures  que  le  Roy 
luy  avoit  escrits,  et  celles  qu'il  avoit  escrit  au  Roy. 
Perez  l'ayant  refusé,  on  vint  pour  exécuter  ledit  juge- 
ment, et  nonobstant  qu'il  se  fust  sauvé  en  une  église , 
on  ne  laissa  de  l'en  tirer:  mais  pour  ce  coup  l'exécu- 
tion fut  différée.  Toutesfois,  peu  de  jours  après,  le 
confesseur,  nommé  frère  Diego  Chaves,  voulant  avoir 
lesdits  papiers,  sçachant  de  combien  ils  importoient  à 
l'honneur  du  Roy,  Perez  fut  reprins  et  mené  au  chas- 
teau de  Turnegano,  là  où  il  fut  tenu  quatre-vingts  et 
dix  jours  prisonnier,  les  fers  aux  pieds, par  le  licentié 

Tories  d'Avila.  Sa  femme,  Jeanne  Cuello,  et  ses  en- 
fans ,  furent  aussi  mis  prisonniers  au  mesme  temps. 
Pendant  ceste  prison  l'on  demanda  à  ceste  femme 
qu'elle  eust  à  bailler  les  papiers  de  son  mary,  ce  qu'elle 
refusa.  Perez ,  de  l'autre  costé,  en  estoit  aussi  solicité, 
et  tellement  affligé,  qu'il  fut  contraint  d'escrire,  de  son 
sang  propre,  une  lettre  à  sa  femme,  luy  mandant 
qu'elle  eust  à  les  délivrer,  ce  qu'elle  fit  en  partie;  mais, 
comme  femme  advisée,  elle  en  retint  aucuns  ;  les  au- 
tres elle  les  envoya  audit  confesseur  (qui  estoit  lors 
en  la  ville  de  Mouson)  dans  deux  coffres  avec  les 
clefs,  lesquelles  furent  baillées  ez  mains  propres  du 
Roy.  Moyennant  la  délivrance  de  ces  papiers,  ladite 
Jeanne  Cuello  fut  mise  en  liberté,  et  son  mary  Perez 
fut  mis  dans  Madrid,  un  peu  plus  au  large,  l'espace 
de  quatre  mois,  ayant  congé  d'estre  visité  par  les 
siens  et  d'ouyr  messe. 

Peu  après  le  fils  d'Escovedo  estant  venu  renou- 
veller  ses  vieilles  plaintes  contre  Perez,  on  le  remena 
derechef  en  prison  au  chasteau,  et  tost  après  fut  mandé 
en  cour,  où,  estant  interrogé  sur  le  faict  d'Escovedo, 
il  ne  voulut  rien  déclarer  du  secret  du  Roy ,  et  fit  ad- 
venir Sa  Majesté  de  la  façon  que  l'on  procedoit  con- 
tre luy.  Perez,  n'ayant  eu  que  dix  jours  pour  respon- 
dre  sur  les  points  principaux  d'un  procès  qui  avoit 
duré  dix  ans ,  fut  conseillé  par  ledit  confesseur  de 
confesser  l'assassinat  d'Escovedo  sans  en  déclarer  les 
vrayes  raisons  :  ce  que  Perez  n'ayant  trouvé  bon,  s'ad- 
visa  d'accorder  avec  les  parties  interressées  en  leur 
baillant  vingt  mil  ducats,  qui  furent  payez  content. 

Le  président  Rodrigo  Vasques,  parent  d'Escovedo, 
après  cest  accord  ,  escrivit  au  Roy  qu'il  pesast  bien 

ceste  affaire  là,  pour  ce  qu'un  chacun  jugeroit  à  l'ad- 
venir  que  Sa  Majesté'  l'avoit  faict  faire,  et  qu'il  fail- 
loit  qu'il  fist  déclarer  à  Ferez  pourquoy  il  avoit  faict 
faire  cest  accord,  tant  affin  de  fermer  la  bouche  à  ceux 
qui  en  voudroient  parler  à  l'advenir,  que  mesmes 
pour  la  descharge  dudit  Perez.  Sur  ceste  lettre  le  Roy 
escrivit  un  billet  à  Perez  qu'il  eust  à  déclarer  les 
raisons  pour  lesquelles  il  avoit  par  son  commande- 
ment faict  tuer  Escovedo.  Ce  billet  fut  occasion  que 
plusieurs  dirent  dèslors  :  «  Si  le  Roy  luy  a  commandé 
de  faire  mourir  Escovedo,  quelle  raison  ou  quelle 
amende  en  pretend-il?  Est-il  temps,  au  bout  de  douze 
ans,  de  luy  faire  demander  les  raisons  pourquoy  Sa 
Majesté  le  luy  a  faict  faire?»  Quelques  grands  tindrent 
ces  paroles  audit  confesseur,  qui  leur  respondit  qu'ils 
s'en  tinssent  à  repos,  et  que  ce  qui  en  avoit  esté  faict 
n'estoit  que  pour  donner  contentement  audit  président 
Vasques,  et  que  tout  se  porteroit  bien.  Nonobstant, 
Perez  fut  peu  après  examiné  sur  le  billet  du  Roy,  sur 
lequel ,  ne  voulant  estre  estimé  d'avoir  creu  légère- 
ment, il  ne  voulut  rien  dire.  De  là  le  juge  print  occa- 
sion de  luy  faire  donner  la  question  ordinaire  et  ex- 
traordinaire jusques  à  effusion  de  sang.  Perez,  par  ces 
tourments  qu'il  enduroit,  jugea  que  sa  mort  estoit  ré- 
solue, et,  voulant  faire  paroistre  la  lumière  de  son 
innocence,  confessa  comme  le  faict  d'Escovedo  estoit 
passé  et  tout  ce  qui  a  esté  dit  cy-dessus,  produit  pour 
preuve  un  tesmoin  encor  vivant,  et  allégua  les  lettres 
originales  de  Sa  Majesté. 

Perez  ,  adverty  qu'il  y  alloit  de  sa  vie,  et  qu'en  son 
procès,  ny  le  billet  du  Roy,  ny  sa  dernière  déposi- 
tion, ny  aucune  chose  qui  servist  à  sa  justification, 

n'estoient  produits  au  procès,  ne  pensa  plus  à  avoir 
d'autre  recours  qu'à  s'eschapper  de  la  prison  et  se 
sauver  en  Arragon;  ce  qu'il  fit,  par  l'assistance  de  sa 
femme  et  de  Gilles  de  Mesa,*  gentil-homme  arrago- 
nois  et  son  parent,  la  nuict  du  jeudy  absolut,  et  cou- 
rut la  poste  trente  lieues  sans  se  reposer,  jusques  à 
ce  qu'il  fust  arrive'  aux  confins  d'Arragon  d'où  il  es- 
toit  natif,  où,  tout  cassé  et  rompu  qu'il  estoit  de  sa 
torture,  il  se  retira  dans  un  monastère  à  Callatajud. 
Le  Roy,  après  avoir  fait  mettre  la  femme  et  les  enfans 
de  Perez  prisonniers  avec  un  de  ses  amis,  manda  in- 
continent à  un  chevalier  du  pays  d'Arragon  de  se 
saisir  dudit  Perez  :  mais  les  religieux  de  ce  monastère 
s'y  estans  opposez ,  il  fut  laissé  dans  une  cellule  de  ce 
monastère  pour  prison. 

De  Callatajud  Perez  escrivit  au  P\oy  ;  mais  derechef, 
par  exprès  commandement  de  Sa  Majesté,  il  fut  en- 
levé de  ce  monastère,  quelque  résistance  que  les  re- 
ligieux et  le  peuple  fissent,  et  fut  mené  à  Sarragosse, 
où,  nonobstant  tout  ce  qu'il  escrivit  au  Roy,  cognois- 
sant  qu'il  y  alloit  de  sa  vie  (pour  ne  tomber  en  l'in- 
convénient que  Piso  fit,  lequel  ne  se  voulut  justifier 
de  la  mort  de  Germanique  par  le  commandement 
par  escrit  que  luy  en  avoit  fait  Tybere),  il  fit  un  re- 
cueil bien  ample  de  tout  ce  qui  est  dit  cy  dessus,  avec 
les  lettres  et  billets  du  Roy  servans  à  sa  justification , 
lesquels  par  l'industrie  de  sa  femme  luy  avoient 
esté  conservez,  et  en  forma  un  livre  qu'il  exhiba  en 
justice. 

Le  marquis  d'Almenare,  de  la  maison  de  Mendozze, 
que  le  Roy  avoit  envoyé  à  Sarragosse,  voyant  que 
la  justice  souveraine  d'Arragon  ne  procedoit  contre 

Perez  selon  l'intention  du  Roy,  voulut  que  ce  procès 
fust  traicté  devant  la  justice  des  enquestes  d'Arragon 
où  le  Roy  estoil  juge  et  partie.  Perez  y  fut  accusé  de  se 
vouloir  sauver  en  Hollande  ou  en  Bearn  ;  mais ,  nonobs- 
tant toutes  ces  procédures,  ladite  justice  des  dix-sept 
d'Arragon  ,  qui  est  la  souveraine  par  dessus  toutes  les 
autres,  déclara  que  la  justice  de  l'enqueste  ny  le  Roy 
n'avoient  nulle  action  contre  Perez.  Voylà  bien  des 
contradictions  de  justice  ;  ce  qui  fut  cause  de  la  grande 
révolte  qui  advint,  car  le  marquis  d'Almenare,  ayant 
veu  mesmes  que  le  salmedine  de  Sarragosse,  qui  est 
le  premier  juge  de  ceste  ville,  avoit  esté  mis  prisonnier 
par  l'ordonnance  de  ladite  justice  d'Arragon,  à  cause 
qu'il  avoit  receu  la  déposition  de  quelques  tesmoins 
qui  asseuroient  contre  Perez  qu'il  se  vouloit  sauver 
ausdits  pays  de  Hollande  ou  en  Bearn,  practiqua  les 
officiers  de  l'inquisition ,  lesquels,  le  vingt-cinquiesme 
de  may,  enlevèrent  Perez  de  la  prison  comme  estant 
tenu  de  respondre  devant  eux,  puis  qu'il  estoit  accusé 
de  s'estre  voulu  sauver  en  des  pays  tenus  par  hérétiques. 
Quatre  heures  après  que  Perez  fut  enlevé  par  ceux 
de  l'inquisition  en  leur  prison,  un  tumulte  populaire 
s'esmeut  dans  Sarragosse  à  l'instigation  des  amis  de 
Perez,  prenans  leur  prétexte  que  l'on  vouloit  rompre 
les  privilèges  d'Arragon.  En  ce  tumulte  ceux  de  l'in- 
quisition furent  contraints  de  remettre  Perez  en  la  pri- 
son d'où  ils  l'avoient  transporté.  Le  peuple,  non  assez 
satisfaict  à  leur  gré,  estant  en  fureur,  sçachant  que 
ledit  marquis  d'Almenare  estoit  celuy  qui  solicitoit 
dans  Sarragosse  contre  Perez,  alla  aussi  où  il  estoit 
logé,  et  commença  à  mettre  le  feu  en  quelques  mai- 
sons ;  mais  Jean  de  La  Nuça  le  vieil ,  qui  tenoit  la  qualité 

de  el  justicia,  alla  droict  au  logis  dudit  marquis,  et, 
pensant  le  sauver  de  la  furie  de  ce  peuple,  feignant  de 
le  mener  en  prison,  se  trouva  tellement  entouré,  que, 
quoy  qu'il  fust  accompagné  de  plusieurs  seigneurs  ar- 
ragonnois,  ledit  marquis,  après  avoir  esté  injurié  et 
battu  par  la  lie  du  peuple,  fut  tellement  blessé  qu'il 
mourut  huict  jours  après. 

Quoy  qu'en  ceste  première  esmotion  il  n'y  eust  que 
le  menu  peuple  qui  s'en  meslast,  si  est-ce  qu'ils  estoient 
soustenus  de  plusieurs  ecclésiastiques  et  de  la  noblesse, 
et  disoient  que  Perez  estant  fils  d'un  Arragonois,  il  ne 
pouvoit  estre  jugé  que  par  el  justicia ,  qui  est  juge 
souverain  d'Arragon  par  dessus  le  Roy,  puis  qu'il  es- 
toit  question,  suivant  la  loy  de  manifestation,  de  la 
conservation  du  droict  de  Perez  contre  les  oppressions 
que  luy  vouloit  faire  le  Roy. 

Les  Arragonnois,  s'estans  affranchis  des  Mores  qui 
occupèrent  l'Espagne  sept  cents  ans,  et  ayans  de- 
meuré quelque  temps  en  ceste  liberté,  désirèrent  d'a- 
voir un  roy,  et  en  demandèrent  l'advis  au  Pape,  qui 
leur  conseilla  ,  puis  qu'ils  en  vouloient  un,  de  luy 
prescrire  des  loix,  et  par  dessus  luy  un  juge  souve- 
rain avec  des  assesseurs ,  afin  qu'ils  ne  tumbassent  en 
quelque  tyrannie.  Croyans  ce  conseil,  premier  que 
d'eslire  un  roy  ils  érigèrent  la  dignité  de  el  justicia 
avec  dix-sept  députez,  et  firent  plusieurs  loix  pour  la 
manutention  desquelles  ils  en  firent  deux,  l'une  por- 
tant que  si  le  Roy  vouloit  rompre  leurs  loix  ils  se- 
roient  délivrez  de  leur  serment  et  en  pourroient  créer 
un  autre;  l'autre,  que  les  seigneurs  du  royaume  pour- 
roient faire  alliance  et  confédération  contre  leur  roy 
en  cas  d'oppression  ou   d'infraction  de  leurs  droic- 

tures.  Voylà  pourquoy  les  roys  d'Arragon,  à  leur  ad- 
venement  à  la  couronne,  se  mettent  de  genoux  devant 
le  juge  souverain  qui  est  el  justicia,  et,  à  teste  nue, 
jure  d'observer  toutes  les  loix  du  pays;  puis,  après 
qu'il  a  jure',  les  Arragonnois  luy  prestent  le  serinent 
de  fidélité'  et  luy  disent  :  «  Nous  qui  valons  autant 
comme  vous,  et  vous  autant  comme  nous,  nous  vous 
faisons  nostre  roy  à  condition  que  vous  garderez  nos 
privilèges  et  libertez;  si  vous  ne  le  faictes  nous  serons 
délivrez  de  nostre  serment.  »  C'est  pourquoy  l'on  dit 
que  les  roys  d'Arragon  sont  maistres  et  valets  tout 
ensemble.  Pour  plusieurs  raisons,  en  une  assemblée 
d'estats  durant  le  règne  de  dom  Pedro  au  poignard, 
les  quatre  membres  du  royaume  cassèrent  la  loy  d'es- 
lection ,  et  rendirent  le  royaume  successif  et  hérédi- 
taire, en  se  reservant  toutes  leurs  autres  loix  et  privi- 
lèges. Ce  que  ledit  roy  dom  Pedro  jura  de  maintenir, 
comme  ont  aussi  fait  tous  les  roys  ses  successeurs  jus- 
ques  à  présent  ;  mesmes  lesdits  privilèges  se  voyent 
encor  imprimez  par  permission  de  plusieurs  roys. 

Quand  le  Roy  eut  eu  advis  de  la  mort  du  marquis 
d'Almenare  ,  et  de  ce  qui  estoit  advenu  en  voulant 
mettre  Perez  à  l'inquisition,  il  manda  au  vice-roy 
d'Arragon  d'avoir  l'œil  que  ledit  Perez  ne  pust  s'es- 
chapper  hors  d'Arragon,  et  de  le  faire  soigneusement 
garder  en  une  prison  perpétuelle.  Le  vice-roy  ayant 
communiqué  la  volonté  du  Roy  à  la  justice  souveraine 
et  aux  dix-sept  députez  ou  assesseurs  d'Arragon,  ils 
trouvèrent  bon  le  commandement  du  Roy;  mais,  sous 
main ,  il  y  en  avoit  un  autre  de  trouver  moyen  de  tirer 
Perez  et  Jean  François  Majorini  de  la  prison  où  ils 
estoient ,  et  les  envoyer  en  Castille.  Jean  Loys  de  Mu- 

riano  solicitoit  pour  le  Roy,  tant  le  vice-roy  que  l'in- 
quisition, et  tous  ceux  qu'il  cognoissoit  luy  pouvoir 
ayder  en  ceste  affaire,  et  fit  tant  qu'il  gaigna  les  treize 
jurisconsultes  du  royaume,  qui  donnèrent  leur  advis 
que  Ferez  devoit  estre  livre'  à  l'inquisition.  Les  amis  de 
Perez,  advertis  que  son  affaire  alloit  mal,  donnèrent 
à  entendre  au  peuple  que  ce  n'estoit  que  par  ven- 
geance, haine  et  animosité  que  l'on  en  vouloit  à  Perez, 
et  qu'il  n'estoit  point  coulpable  :  tellement  que  ledit 
vice-roy  et  l'inquisition,  voulans  entreprendre  le 
20  d'aoust  de  s'emparer  de  Perez  et  de  Majorini,  ne 
l'osèrent  faire  sans  avoir  la  main  armée,  sur  les  pa- 
roles qu'un  chacun  tenoit  pour  la  deffence  de  Perez. 

Le  vingt-quatriesme  de  septembre,  ledit  vice-roy, 
suivy  de  Jean  de  La  Nuça  le  père ,  juge  souverain,  et 
de  plusieurs  seigneurs  et  chevaliers,  ayant  bien  as- 
semblé deux  mille  hommes  de  guerre,  et  les  ayant 
faict  renger  en  ordre  de  bataille  aux  places  de  la  ville, 
et  mis  plusieurs  hommes  armez  dans  les  maisons  voi- 
sines de  la  prison,  pensant  donner  une  crainte  au  peu- 
ple et  l'espouvanter,  affin  qu'ils  ne  sortissent  de  leurs 
maisons,  fit  faire  une  salve  d'harquebuzades  :  quel- 
ques-uns qui  se  voulurent  remuer  en  ce  commence- 
ment furent  empeschez;  le  vice-roy  en  blessa  mesmes 
quelques-uns.  A  l'heure  du  conseil,  les  inquisiteurs  y 
allèrent  demander  que  l'on  eust  à  leur  mettre  entre 
leurs  mains  Perez  et  Majorini  :  ce  que  le  conseil  leur 
accorda,  nonobstant  les  requestes  que  présentèrent 
aucuns  Arragonnois  affectionnez  au  party  de  Perez, 
et  obtmr  eut Jîat.  En  mesme  temps  plusieurs  seigneurs 
et  officiers  allèrent  en  la  prison  pour  y  recevoir  les 
inquisiteurs,  lesquels  y  vindrent  peu  après  avec  deux 


DE   PALMA  CAYET.     [l5()l]  4X7 

notaires  affin  que  toutes  choses  se  fissent  selon  l'or- 
dre de  la  justice  :  plusieurs  gens  de  guerre  aussi  les 
accompagnèrent  pour  tenir  main  forte;  mais,  cepen- 
dant qu'ils  faisoient  descendre  Perez,  et  voulans  ob- 
server toutes  les  cérémonies  sur  ce  qu'il  protestoit  de 
l'infraction  des  privilèges  d'Arragon,  et  tandis  que 
l'on  luy  mettoit  les  fers  aux  pieds  et  à  Majorini  aussi, 
en  un  instant  on  vid  accourir  tout  le  peuple  de  Sar- 
ragosse  à  grands  troupes  crians  :  Libertà!  libertà!  Ce 
n'estoit  du  commencement  que  quelques  gaigne-de- 
niers  et  la  menue  populace,  dont  peu  estoient  armez, 
qui  se  jetterent  en  la  place  de  Justicia.  A  ce  bruit 
toute  la  ville  se  mit  en  armes.  Le  sieur  Gilles  de  Meza, 
qui  avoit  aydé  à  sauver  Perez  du  chasteau  de  Madrid, 
estoit  lors  à  Sarragosse  :  requis  du  peuple  d'estre  leur 
chef  pour  maintenir  leur  liberté,  et  ayant  mis  quelque 
ordre  parmy  eux ,  avec  les  amis  de  Perez  et  les  siens 
il  attaqua  si  furieusement  la  cavalerie  du  viceroy, 
qu'il  mit  tout  ce  qui  se  voulut  opposer  devant  luy  en 
fuite.  Ledit  viceroy  et  autres  seigneurs,  s'estans  sau- 
vez dans  une  maison,  n'eurent  autre  loisir  que  de  s'en 
retirer  de  peur  d'y  estre  bruslez,  car,  sur  quelque  ré- 
sistance qu'ils  y  pensèrent  faire,  le  peuple  mit  le  feu 
dans  ceste  maison.  Les  mulets  des  coches  dans  les- 
quelles Perez  et  Majorini  dévoient  estre  menez  en 
Castille  furent  sur  le  champ  tuez  et  les  coches  bruslés. 
Ledit  Jean  Loys  de  Muriano  et  Pierre  Jerosme  de 
Baradix,  ennemis  de  Perez,  furent  aussi  tuez  et  quel- 
que soixante  personnes,  et  bien  autant  de  blessez.  Le 
peuple,  criant  sans  cesse  Libertà!  libertà l  alla  à  la 
prison  où  ils  trouvèrent  les  inquisiteurs  qui  avoient 
desjà  mis  les  fers  aux  pieds  à  Antonio  Perez,  lesquels 
4°-  27 

ils  luy  firent  oster  par  les  officiers  de  ladite  inquisi- 
tion, et  le  menèrent  au  logis  de  dom  Diego  d'Eredia, 
puis  allèrent  encor  tirer  de  prison  Majorini,  et  mirent 
plusieurs  autres  prisonniers  en  liberté. 

Perez  et  Meza  dez  le  soir  de  ceste  journée  sortirent 
de  Sarragosse,  et  furent  trois  jours  sur  une  montagne, 
où  advertis  que  le  viceroy  et  le  gouverneur  de  Sarra- 
gosse les  cherchoient,  ils  Centrèrent  dans  la  ville,  et  y 
furent  cachez  quarante  jours  chez  leurs  amis.  Pendant 
ce  temps  le  roy  d'Espagne,  fasché  de  ceste  révolte, 
manda  à  dom  Alonzo  de  Vargas  de  tourner  teste  avec 
son  armée  et  entrer  dans  l'Arragon.  Perez  et  Meza, 
avec  quelques  gentils-hommes  de  ses  amis,  entendans 
que  Vargas  s'acheminoit  à  Sarragosse ,  en  sortirent,  et 
cheminèrent  par  rochers  et  montagnes,  et  firent  tant 
qu'ils  arrivèrent  à  Sala ,  d'où  Perez  envoya  Meza  prier 
madame  Catherine ,  sœur  unique  du  roy  Très-Chres- 
tien,  et  gouvernante  pour  le  Pxoy  son  frère  en  Bearn , 
laquelle  estoit  à  Pau,  de  les  recevoir  sous  sa  protec- 
tion (0  et  sauvegarde.  Ceste  princesse,  qui  estoit  d'un 
bon  naturel,  luy  manda  qu'il  pouvoit  venir  asseure- 
ment  avec  ceux  de  sa  compagnie,  et  qu'il  trouveroit 
toute  seureté  et  franchise  en  son  endroict,  et  mesmes 
luy  envoya  quelques  chevaux  pour  l'amener  chez  elle. 

(0  De  les  recevoir  sous  sa  protection.  L'acharnement  de  Philippe  11 
contre  Antonio  Perez  venoit  de  ce  que  ce  dernier  avoit  été  bien  traité 
par  la  princesse  d'Eboli,  maîtresse  du  monarque;  et  Perez  avoit  fait 
assassiner  Escovedo,  parce  qu'il  le  soupçonnoit  d'avoir  éclairé  Philippe 
sur  celte  intrigue.  Ce  seigneur  arriva  à  Pau  le  26  novembre  i5o,i.  Il 
s'attacha  à  Henri  iv,  qui,  lorsqu'il  fut  affermi  sur  le  trône,  lui  donna  une 
pension.  Il  occupa  ses  loisirs  à  composer  des  Mémoires  sur  sa  vie,  Phi- 
lippe il  essaya  plus  d'une  fois  de  le  faire  assassiner.  Il  mourut  à  Paris  le 
3  novembre  i5i  1 ,  un  an  après  son  bienfaiteur. 

Les  Sarragossans,  voyans  Vargas  et  son  armée  en- 
trez dans  le  pays  d' Arragon ,  présentèrent  une  requeste 
à  Jean  de  La  Nuça  le  jeune  qui  avoit  nouvellement 
succédé  à  son  père  à  Testât  de  el  justicia,  contenant 
qu'il  n'estoit  point  permis  au  Roy  de  faire  entrer  une 
armée  dans  le  royaume  sans  le  consentement  des  estats, 
et  qu'il  eust  à  prendre  les  armes ,  suivant  leurs  privi- 
lèges, pour  repoulser  Vargas  et  son  armée.  Sur  ceste 
requeste,  par  un  décret  qu'ordonnèrent  les  dix-sept 
députez,  on  courut  aux  armes  pour  repoulser  Vargas. 
Les  prédicateurs  en  leurs  sermons  animèrent  le  peuple 
à  maintenir  leurs  libertez;  commission  fut  donnée  à 
dom  Jean  de  La  Nuça  pour  estre  gênerai  de  l'armée  , 
laquelle  commission  fut  signée  par  l'abbé  de  Piedra, 
Louys  Navarra,  Jean  Loys  de  Marcuello,  dom  Jean 
de  Luna ,  Hierosme  d'Oro  et  autres,  et  scellée  de  el 
justicia.  Incontinent  on  mit  l'estendart  Sainct  George 
au  vent.  Les  Arragonnois  sortirent  de  Sarragosse  envi- 
ron trois  ou  quatre  mille;  mais  aussi-tost  les  capitaines 
et  gens  de  guerre  qui  estoient  parmy  eux  se  retirèrent 
file  à  file ,  tellement  que  ceste  armée  fut  en  un  rien  de- 
venue à  néant.  Vargas  qui  la  vid  ainsi  fondue  par  le 
moyen  des  lettres  qu'il  avoit  escrites  aux  grands  sei- 
gneurs et  gens  de  guerre  qui  s'estoient  mis  avec  ce 
peuple ,  en  leur  mandant  que  Sa  Majesté  ne  se  vouloit 
ressouvenir  de  tout  ce  qui  s'estoit  passé,  et  qu'il  n'avoit 
charge  que  de  faire  tenir  un  chacun  en  paix;  mesmes, 
quand  on  luy  parloit  des  privilèges  d' Arragon,  il  leur 
disoit  :  «  Je  ne  pense  pas  qu'il  y  ayt  un  meilleur  Ar- 
ragonnois que  moy.  » 

Ces  lettres  et  ces  douces  paroles  firent  qu'il  entra , 
luy  et  son  armée,  dans  Sarragosse  sur  la  fin  de  ifoveni- 

27. 

bre.  Ayant  logé  ses  gens,  il  commença,  suyvantle  com- 
mandement du  Roy,  de  faire  faire  de  grandes  exécutions 
jusques  au  nombre  de  quatre  cents  de  toutes  qualitez, 
seigneurs,  chevaliers,  gentils-hommes,  advocats,  pro- 
cureurs et  marchands,  mesmes  sur  quelques  ecclésias- 
tiques et  officiers  de  la  sainte  inquisition  qui  s'estoient 
aussi  bandez  avec  les  autres  pour  la  liberté  d'Arragon. 
Plusieurs  dames ,  damoiselles  et  autres  femmes ,  furent 
prisonnières.  Plusieurs  juges  furent  dépossédez  de  leurs 
offices.  Mais  dom  Jean  de  La  Nuça  estant  pris,  on  luy 
monstra  ce  petit  billet  escrit  de  la  main  du  Roy  :  Lejda 
esta,  muera  Jùan  de  La  Nuça,  e  seale  cortada  la  ca- 
beza.  Yo  el Rej  {*). 

Ce  seigneur,  ayant  veu  ce  commandement,  se  prépara 
à  la  mort,  et  fut  à  la  mode  du  pays  esgouzillé,  luy  es- 
tant la  gorge  coupée  comme  à  un  mouton  :  ils  appellent 
ceste  mort  degollar,  qui  est  une  manière  de  supplice 
pour  les  grands.  Voylà  comme  le  roy  d'Espagne  fit 
mourir  ce  seigneur  qui  estoit  le  souverain  magistrat 
par  dessus  luy  comme  roy  d'Arragon,  et  qui  en  Arra- 
gon  estoit  assis  cinq  degrez  au  dessus  de  luy.  Après  que 
Ton  eut  ainsi  faict  mourir  les  plus  grands,  on  en  fit 
aussi  condamner  par  justice  plusieurs  des  petits  aux 
galleres.  Il  y  eut  bien  lors  des  rigueurs  exercées  contre 
les  Arragonnois.  Dom  Jean  de  La  Luna,  prince  arra- 
gonnois ,  se  sauva  aussi  pour  un  temps  en  Bearn,  comme 
fit  aussi  le  duc  de  Vilhermouza,  lesquels,  sur  une  prag- 
matique et  pardon  gênerai  que  fit  publier  Vargas  au 
nom  du  Roy,  s'en  retournèrent;  mais  ils  se  trouvèrent 
incontinent  enveloppez  et  exécutez  à   mort,  et  leurs 

(0  Qu'après  la  lecture  de  cette  lettre  Jean  de  La  Nuça  meure,  et 
que  la  tête  lui  soit  coupée.  Moi  le  Roi. 

corps  furent  mis  dans  la  Rache,  c'est  à  dire   limite 
d'Arragon  et  Castille. 

Martin  de  La  Nuça,  Diego  d'Heredia,  François 
d'Ayerbe,  et  autres  Arragonnois  qui  estoient  en  Bearn 
avec  Perez  durant  que  ces  exécutions  se  faisoient  à 
Sarragosse,  envoyèrent  un  d'entr'eux  monter  en  Arra- 
gon  pour  recognoistre  leurs  amis,  afin  de  leur  ayder  et 
recevoir  à  l'entrée  des  montagnes,  d'où  estant  revenu 
ils  se  présentèrent  à  Madame ,  sœur  du  roy  Très-Chres- 
tien,  et  en  toute  humilité  la  requirent  de  leur  vouloir 
donner  des  gens  pour  monter  en  Arragon,  luy  pro- 
mettans  faire  merveilles.  Madame,  par  son  conseil, 
ayant  pris  d'eux  le  serment  en  tel  cas  requis,  leur  donna 
cinq  cents  hommes  sous  la  conduite  de  quelques  ca- 
pitaines biarnois,  avec  promesse  de  plus,  selon  le  suc- 
cez  des  affaires.  Son  Altesse  fit  garder  le  droict  des  pa- 
zeries,  qui  est  que  d'une  terre  à  l'autre  les  habitans 
des  montagnes  s'entr'advertissent  de  la  guerre,  afin 
qu'ils  advertissent  le  prince,  si  bon  leur  semble,  et 
aussi  que  rien  ne  courre  risque  quant  à  eulx,  laissant 
cependant  faire  la  guerre  aux  gens  de  guerre.  Avec 
ces  cinq  cents  il  en  monta  beaucoup  d'autres.  Ils  pas- 
sèrent par  Jaque,  ville  première  au  dessus  d'Oleron, 
et  gaignerent  incontinent  toutes  les  montagnes,  chas- 
sèrent la  justice  d'Arragon,  c'est  à  dire  le  magistrat 
supérieur  au  Roy  mesme  dans  ce  pays-là ,  et  cestuy-cy 
n'estoit  que  substitut  du  gênerai  justice  d'Arragon- 
Ils  prirent  la  vallée  de  Tonte ,  riche  au  possible  en 
grains,  en  argent  et  en  bestail,  et  forte  d'advenues.  In- 
continent ils  renvoyèrent  vers  Son  Altesse,  et  la  sup- 
plièrent de  leur  envoyer  du  secours.  Par  son  conseil 
elle  ordonna  mille  bons  soldats,  le  tout  encor  sous  la 

conduitte  des  capitaines  de  Bearn.  Eslans  prests  à  mon- 
ter, le  sieur  de  Salettes,  gouverneur  d'Oleron,  qui  les 
devoit  conduire,  supplia  Son  Altesse  de  luy  permettre 
de  ne  partir  jusques  au  lundy  prochain  à  cause  d'un 
sien  enfant  à  baptiser  le  lendemain  qui  estoit  le  di- 
manche ;  mesmes  Son  Altesse  luy  fitcest  honneur  d'es- 
tre  la  marraine.  Or  il  advint  un  malheur  qu'une  pe- 
tite fille  se  noya,  niepce  dudit  sieur  de  Salettes,  ce 
qui  le  fît  demeurer  encor  deux  jours  à  Pau  :  tellement 
qu'à  ceste  occasion  ce  secours  ne  s'estant  advancé  il 
ne  put  passer,  car  ceux  de  Jaque  regaignerent  le  pas; 
et  d'ailleurs  en  la  valle'e  de  Tonte  y  eut  dissension 
entre  les  capitaines  arragonnois  etbiarnois,  d'autant 
que  les  uns  et  les  autres  vouloient  commander  absolu- 
ment, et  aussi  qu'il  arriva  qu'un  soldat  biarnois  des- 
roba  un  calice  dans  une  église,  qui  fut  cause  que  tous 
les  gens  de  la  vallée  leur  devindrent  ennemis  qui  au- 
paravant leur  estoient  amis;  tellement  que  les  cinq 
cents  Biarnois,  sous  la  conduite  du  capitaine  La  Vacque 
et  autres,  furent  contraints  de  s'évader,  avec  grand  peine 
et  difficulté,  par  dessus  le  pas  de  Saincte  Hélène,  au 
travers  des  neiges,  et  faillirent  à  se  ruiner  du  tout. 
Dom  Alonzo  de  Vargas  en  print  quelques-uns  qu'il 
renvoya  ayant  sceu  que  c' estoit  par  le  commandement 
du  prince,  et  manda  à  Son  Altesse  que  c'estoit  obra 
de  mugeres  ce  qu'elle  avoit  entrepris. 

Heredia,  d'Ayerbe,  et  les  Arragonois  qui  y  furent 
pris  en  vie  par  ledit  Vargas,  furent  exécutez  à  mort. 
Quand  à  Perez,  ne  l'ayant  peu  avoir,  l'inquisition  luy 
fit  son  procès  comme  à  un  hérétique,  et  le  condam- 
nèrent à  estre  bruslé.  Du  depuis  quelques  Espagnols 
ont  attenté  plusieurs  fois  à  sa  vie;  mais  Dieu  l'en  a 

tousjours  préservé  jusques  à  ce  jourd'huy.  Voylà  ce 
que  j'ay  peu  recueillir  en  diverses  relations  de  ce  qui 
s'est  passé  en  la  révolte  d'Arragon,  pour  laquelle  les 
Arragonois  perdirent  leurs  privilèges  en  voulant  cog- 
noistre  du  fait  d'Antonio  Perez  après  que  le  Roy 
leur  eut  mandé  que  la  cognoissance  de  ce  faict  luy  ap- 
partenoit  à  luy  seul ,  ou  à  ceux  à  qui  il  baillei  oit  com- 
mission d'en  cognoistre,  à  cause  de  l'importance  et 
des  secrets  dont  il  estoit  question;  que  l'accusation 
contre  Perez  n'estoit  point  un  fait  particulier  commis 
par  un  Arragonnois  dans  le  pays  d'Arragon,  mais  par 
un  de  ses  principaux  officiers  (bien  que  fils  d'un  Arra- 
gonois) en  sa  cour  à  Madril,  qui  n'est  pis  en  Arragon, 
mais  en  Castille  ;  que  non  seulement  luy,  mais  tous 
les  autres  rois  commettaient,  en  affaire  de  pareille 
conséquence,  tels  juges  qu'il  leur  plaisoit  pour  en 
cognoistre.  Aussi,  après  le  faict,  les  Arragonois  ne  de- 
meurèrent sans  se  repentir  de  s'estre  opiniastrez  con- 
tre la  volonté  de  leur  Boy. 

Au  mois  de  septembre  de  ceste  année,  don  Alonzo 
de  Baza,  frère  du  marquis  de  Saincte  Croix,  admirai 
de  la  ilote  qui  revenoit  des  Indes  Occidentales,  ren- 
contra six  grands  navires  anglois  dont  le  milord 
Thomas  Havard  estoit  admirai,  lequel,  aussi-tost  qu'il 
eut  veu  les  Espagnols  qui  estoient  bien  cinquante 
navires,  gaigna  le  vent  et  se  sauva  à  la  voile.  Son  vice- 
admiral  Richard  Grenevelt ,  estant  sur  un  navire  ap- 
pelle la  Revenge,  plus  près  que  luy  de  l'isle  de  La 
Fleur,  ne  le  pouvant  suivre ,  et  se  trouvant  entre  la 
flote  espagnole  et  l'isle ,  pensant  passer  par  force  au 
travers  des  Espagnols,  se  trouva  tellement  environné 
d'eux,  qu'ayant  combatu  quinze  heures  durant,  receu 

huict  cents  coups  de  canon,  et  tiré  toute  sa  poudre  à 
un  caque  près,  commanda  à  son  maistre  canonier, 
voyant  qu'il  estoit  prest  de  tomber  entre  les  mains 
des  Espagnols ,  de  percer  et  faire  enfoncer  son  navire 
qui  estoit  à  la  royne  d'Angleterre',  plustost  qu'il  tom- 
bast  en  la  puissance  de  ses  ennemis.  Mais  le  contre- 
maistre,  ayant  entendu  la  resolution  de  Grenevelt,  s'y 
opposa,  et  dit  qu'ayans  tous  faict  leur  devoir,  qu'il 
valloit  mieux  ayder  à  sauver  la  vie  aux  blessez  et  à 
ceux  qui  restoient  encor  sains;  puis  aussi  tost  se  mit  en 
l'esquif,  et  tira  vers  l'admirale  espagnole,  où  dom 
Alonzo,  l'ayant  escouté,  craignant  qu'à  l'extrémité'  les 
Anglois  ne  missent  le  feu  dans  leurs  pouldres,  ce  qui 
les  eust  pu  faire  voler  en  l'air  les  uns  et  les  autres,  ac- 
corda attdit  contre-maistre  que  les  matelots  anglois 
retourneroient  en  Angleterre,  que  les  autres  demeure- 
roient  prisonniers  et  seroient  mis  à  rançon ,  et  que  la 
navire  royale  luy  seroit  rendue  :  ce  qui  fut  faict.  Gre- 
nevelt, trois  jours  après,  mourut  des  playes  qu'il  avoifc 
receues  en  ce  combat.  Mais  ceste  ilote  espagnole  se 
voulant  refraischir  aux  isles  Açores,  elle  fut  agitée  de 
telles  tempestes  que  plusieurs  navires  y  périrent,  et 
entr'autres  ceste  viee-admirale  d'Angleterre.  Peu  après 
le  comte  de  Comberland,  anglois,  qui  s'estoit  mis  en 
mer  pour  butiner  sur  l'Espagnol,  rencontra  près  la 
Tercere  deux  navires  espagnols  qui  revenoient  des 
Indes  Orientales ,  l'un  desquels  fut  bruslé  après  avoir 
long  temps  combatu  ;  l'autre ,  appelle  Madré  di  Dios , 
du  port  de  quinze  cents  tonneaux,  fut  pris  et  mené  en 
Angleterre,  dans  laquelle  il  fut  trouvé  plus  d'un  milion 
d'or  vaillant. 

Lecinquiesme  d'octobre,  Christian,  duc  de  Saxe  et 

eslecteur,  aagé  seulement  de  trente-cinq  ans,  mourut 
à  Dresden,  et  laissa,  de  soy  et  de  Sophie  de  Brande- 
bourg sa  femme,  deux  masles,  assavoir,  Christian  et 
Jean  George,  le  premier  de  huictans,  et  l'autre  de  six. 
Les  obsèques  en  furent  faictes  au  commencement  de 
novembre  avec  une  grande  pompe,  premièrement  à 
Dresden ,  et  puis  à  Friberg  là  où  il  fut  ensevely  le 
cinquiesme  de  novembre.  Plusieurs  grands  princes 
furent  presens  à  ses  funérailles  pour  l'honorer,  partie 
personnellement,  partie  par  ambassadeurs,  assavoir  : 
Federic-Guillaume  de  Saxe,  arriere-nepveu  dudit 
deffunct  duc ,  comme  estant  fils  du  fils  de  Jean  Federic 
qui  fut  prisonnier  de  Charles  le  Quint  ;  Jean-George, 
électeur  de  Brandebourg,  son  beau-pere,  et  Jean  Ca- 
simir, palatin ,  Jean  Casimir  de  Saxe,  cousin  du  susdit 
Federic  Henry,  Jule,  duc  de  Brunsvic,  les  trois  lantd- 
graves  de  Hesse,  assavoir,  Guillaume,  Loys  et  George, 
et  Jean  Federic,  duc  de  Pomeranie.  Ledit  Federic 
Guillaume  fut  esleu  tuteur.  Depuis  il  chassa  les  cal- 
vinistes, lesquels  le  deffunct  duc  avoit  approchez  de 
luy  voulant  faire  quitter  à  son  peuple  le  luthéra- 
nisme, ce  qui  causa  une  grande  altération  dans  le 
pays,  tellement  que  le  chancelier  de  Saxe,  Paul  Grisle, 
fut  mis  prisonnier,  et  aussi  les  professeurs  du  calvi- 
nisme Urbain  Pierius  et  Christofle  Grunderman,  et 
autres  calvinistes.  Il  y  eut  aussi  à  Strasbourg  quelques 
remuements.  Les  habitans  de  ceste  ville  impériale  sont 
luthériens.  Il  y  avoit  encores  pioche  ceste  ville  un 
monastère  de  chartreux  là  où  quelques  religieux  fai- 
soient  le  service  divin  :  ils  résolurent  de  le  ruiner,  et 
prirent  un  prétexte  que  l'evesque  de  Strasbourg,  qui 
ne  leur  estoit  pas  amy,  avoit  esté  là  quelques  jours 

avec  le  fils  du  duc  de  Lorraine  comme  incognus,  et 
disoient  qu'ils  n'y  estoient  pas  venus  que  pour  entre- 
prendre contre  leur  ville  :  tellement  qu'ils  ruinèrent 
tout  ce  monastère.  La  bibliothèque ,  qui  y  estoit  très- 
belle,  fut  pillée,  et  plusieurs  choses  sacrées  et  pro- 
phanes. 

En  ce  mesme  temps  le  cardinal  Ratzivil  ,  estant 
envoyé  de  la  part  du  roy  de  Pologne,  arriva  à  Grat- 
zen  pour  espouser  au  nom  du  Roy  son  maistre  la 
fille  du  feu  archiduc  Charles  :  ce  qu'il  fit  au  désir 
dudit  Roy.  Les  Polonois  se  resjouïssoient  de  ceste  al- 
liance, mais  leur  resjouïssance  ne  dura  gueres  à  cause 
des  courses  des  Turcs,  lesquelles  ils  firent  de  nouveau 
dans  la  Pologne  ;  et ,  nonobstant  que  le  sieur  de  Crecviz 
eust  esté  expédié  par  l'Empereur  pour  porter  au  Turc 
le  présent  accoustumé  pour  le  royaume  d'Hongrie, 
selon  leurs  capitulations,  neantmoins  Sinan  bascha  ne 
laissa  point  de  molester  tous  les  confins  de  la  Hongrie 
et  Croatie,  tellement  que  plusieurs  villages  furent 
mis  à  feu  et  à  sang,  et  fut  faict  un  commencement  de 
guerre  fort  lamentable,  d'autant  que  quelques  lieux 
voisins  de  Canise  ayans  esté  fourragez  par  quinze 
mille  Turcs  qui  firent  diverses  courses  en  ce  pays  là , 
le  baron  de  Nadaste  et  le  comte  de  Sumuschi  amas- 
sèrent le  plus  de  gens  qu'ils  purent,  tant  de  pied  que 
cheval,  et  se  mirent  franchement  en  campagne  à  l'en- 
contre.  D'ailleurs  le  bascha  de  Rosne  et  les  Turcs  r'as- 
semblez  en  Ragnoluc  mirent  sur  la  rivière  de  Save 
deux  ponts  pour  passer  l'armée  et  trente  pièces  d'ar- 
tillerie ;  mais,  combien  qu'ils  fussent  plus  grand  n  ombre 
que  les  chrestiens,  neantmoins  tout  ce  qu'ils  purent 
faire  fut  de  faire  un  degast  à  l'entour  de  Canise  ,   et 

d'emmener  des  prisonniers  de  Croatie ,  Stirie  et  Carnie  : 
ce  qu'ils  ne  firent  sans  recevoir  plusieurs  chasses  et 
desroutes  par  le  seigneur  d'Uvan  et  par  les  barons 
Palfi  et  Nadaste. 

L'occasion  de  ceste  guerre  fut  que  le  bascha  Ferat, 
estant  retourné  de  Perse,  practiqua  la  paix  avec  le 
vieux  sultan  Mehemen  surnommé  Codoban,  qui  est 
un  puissant  prince  asien  qui  possède  plusieurs  pro- 
vinces le  long  de  l'Euphrate,  et  ce  par  le  moyen  du 
premier  visir  Sinan.  Affin  que  les  accords  de  ceste  paix 
s'observassent  mieux,  Codoban  envoya  à  Constanti- 
nople  un  petit  enfant  son  nepveu  d'environ  sept  ans. 
Ainsi,  la  guerre  de  ce  costé  là  finie,  et  la  paix  faicte  en 
Perse,  Sinan  conseilla  à  Amurath  d'envoyer  toute  son 
armée  en  quelque  guerre  qui  luy  fust  profitable. 
C'estoit  la  seule  cause  qu'il  avoit  lors  de  faire  la  guerre , 
ne  se  souciant  pas  mesmes  quand  il  eust  perdu  toute 
ceste  armée,  pourveu  qu'il  donnast  crainte  de  sa  gran- 
deur aux  princes  chrestiens,  d'autant  que,  pour  la  mul- 
titude de  femmes  permise  aux  Turcs,  il  trouveroit 
tousjours  assez  d'hommes  pour  remettre  sus  une  autre 
armée.  Suivant  le  conseil  de  Sinan,  Amurat  escrivitau 
roy  de  Pologne  qu'il  eust  à  luy  estre  subject  ou  à  luy 
payer  tribut,  autrement  qu'il  luy  declaroit  la  guerre, 
et,  sans  attendre  la  response,  fit  passer  Ibrahim,  be- 
glierbey  de  la  Grèce,  c'est  à  dire  lieutenant  gênerai, 
dans  le  pays  de  Silistrie,  qui  est  la  haute  Esclavonie, 
avec  bon  nombre  de  gens  de  guerre,  spachis  et  timars. 

Pietrasque,  despost  de  Bogdanie,  subject  du  Turc, 
qui  estoit  limitrophe  de  ces  deux  princes,  craignant 
d'estre  ruiné  par  telle  occasion  et  de  tomber  en  la 
puissance  de  l'un  ou  de  l'autre,  selon  que  la  victoire 

seroit  à  l'un  ou  à  l'autre ,  s'advisa  de  les  accorder,  qui 
fut  par  le  moyen  de  Barthélémy  Brutti  de  Dulcine, 
trucheman  de  Venise,  qui  fit  si  bien  qu'il  y  eut  pour- 
parler  de  capitulation  de  paix  entre  le  roy  de  Pologne 
et  le  Turc ,  sous  condition  que  le  Polonois  payeroit 
pour  cens  la  quantité  de  cent  cimbals  (c'est  à  dire 
quintals)  de  martes  sublines,  ce  qui  fut  comme  ac- 
cordé au  mois  de  juin.  Mais  depuis  le  Turc  voulant  en 
avoir  quatre  mille  par  an  d'ordinaire  tribut,  cela  em- 
pescha  l'exécution  dudit  accord,  si  bien  que  le  Turc 
fut  sur  le  point  de  vouloir  entier  par  armes  en  Po- 
logne :  ce  que  le  bogdan  voyant,  et  que  toutes  choses 
tournoient  à  la  guerre,  espouvanté  de  l'infelicité  de 
son  nepveu  le  prince  de  Valachie  qui  avoit  esté  con- 
traint de  se  faire  turc,  s'enfuit  avec  ce  qu'il  avoit  de 
plus  exquis  en  Allemagne. 

En  ce  temps  les  ambassadeurs  de  France  et  d'Angle- 
terre eussent  bien  désiré  qu'Amurath  eust  tourné  ses 
armes  contre  le  roy  d'Espagne,  leur  ennemy  commun , 
pour  laisser  en  paix  le  roy  de  Pologne,  et  fut. proposé 
à  Amurath  une  très-grande  facilité  d'emporter  les  Es- 
pagnols s'il  les  attaquoit  par  l'Andalouzie  et  le  Por- 
tugal; que  le  roy  de  Portugal  dom  Anthonio,  chassé 
dudit  Portugal,  luy  donneroit  entrée  dedans.  A  murât 
pi  estant  l'oreille  à  ceste  proposition,  et  se  fiant  aux 
prognostications  d'Assan,  astrologue,  ennemy  des 
chrestiens,  qui  luy  promettoit  grand  advantage,  il 
escrivit  de  sa  main  à  Sinan  bascha  qu'il  dressast  la 
plus  puissante  armée  qu'il  pourroit  par  mer,  et  qu'il 
armast  trois  cents  cinquante  galères  légères,  dix  huict 
maons ,  qui  sont  gros  vaisseaux  moitié  guerre  et 
moitié  marchandise,  et  trois  cents  tant  galions,  na- 

vires,  que  caramouschials,  qui  sont  pour  conduire  les 
munitions  (ce  sont  chaloupes).  Mais,  pource  que  ceste 
entreprise  requeroit  une  grande  despense,  il  consulta 
long  temps  comment  il  pourroit  faire  trouver  de  l'ar- 
gent sans  qu'il  en  sortist  rien  de  sa  bourse  ou  de  ses 
mains.  Pour  ce  faire  il  ordonna  donc  qu'on  mist  en 
reserve  les  payes  des  soldats  pour  fournir  à  ceste  armée  ; 
et  ainsi  prit  l'occasion  de  faire  deux  choses  :  l'une  de 
faire  son  profit  en  espargnant  la  despense,  l'autre  de 
mettre  son  Estât  en  repos,  parce  que  le  nombre  des 
janissaires  estoit  cru,  à  cause  de  la  guerre  de  Perse, 
jusques  à  vingt-trois  mil  hommes,  au  lieu  qu'en  tout 
temps  il  ne  passoit  pas  douze  mille  ;  car  pour  telles 
crues  jamais  les  payes  n'en  sont  augmentées,  ce  qui 
est  la  cause  que  souvent  les  janissaires  se  révoltent, 
comme  il  advint  lors  qu'Amurath  fit  mourir  le  susdit 
Ibraim ,  beglierbey  de  la  Grèce.  On  faisoit  estât  que 
par  ce  moyen  Amurath  profitoit  de  huict  cents  mil 
soltaninspar  an,  qui ,  par  succession  d'an  en  an,  monte- 
teroit  à  une  somme  très-importante  de  millions,  prin- 
cipalement pource  qu'il  fit  encore  doubler  certain  im- 
post  pour  chacune  teste  de  ses  subjects,  ce  qui  se 
faict  d'ordinaire  dans  Constantinople  quand  le  Turc 
veut  dresser  une  armée.  Item,  il  fit  revoir  les  comptes 
de  toutes  les  mosquées ,  et,  tant  des  pensions  que  quel- 
ques soldats  ont  sur  icelles ,  que  de  celles  qu'y  ont  les 
hommes  privez ,  il  print  tout  ce  qui  estoit  de  restant 
les  charges  payées  :  ce  qui  luy  revint  à  la  valeur  de 
cinq  cents  mille  ducats.  Il  fit  aussi  un  extraict  de  tous 
les  debteurs  du  public  en  tous  les  endroicts  de  son 
domaine ,  et  voulut  que  tous  les  baschas ,  sangiacs  et 
beys   des    lieux   où   lesdits    debteurs    demouroient, 

payassent  toute  ladite  somme  deue  de  leurs  deniers,  à 
la  charge  qu'ils  le  devroient  puis  après  reprendre  des 
particuliers  debteurs  avec  le  gain  de  dix  pour  cent: 
ce  qu'ils  acceptèrent  et  firent  promptement  ;  mais  ils 
avoient  intention  de  prendre  cent  pour  cent,  au  lieu 
de  dix  pour  cent.  Il  se  déclara  aussi  Tunique  héritier 
de  tous  ceux  qui  mouroient  à  la  Porte  (c'est  à  dire  à 
sa  cour  dans  Constantinople)  à  la  poursuitte  des  af- 
faires, et  que  cela  fust  observé  à  l'advenir  perpétuel- 
lement de  tous  les  biens  de  quiconque  mourroit  en  ceste 
condition ,  encore  que  les  mourans  eussent  des  enfans, 
et  que  tout  cela  revinst  de  bon,  tant  aux  soldats  qui 
seroient  lors  près  de  sa  personne,  que  pour  estre  em- 
ployez à  dresser  les  armées.  Ces  successions  se  mon- 
tèrent incontinent  à  une  somme  excessive  d'or,  pource 
que  cela  croissoit  de  jour  à  autre. 

Il  surchargea  aussi  le  bogdan  de  cinquante  mil  sol- 
tanins,  et  le  prince  de  Valacliie  d'autant,  avec  provi- 
sion d'envoyer  certaine  quantité  de  rouzine  de  pal- 
miers par  chacun  an.  Quant  à  l'impost  du  Transsil- 
vain,  il  le  doubla  assavoir  de  cent  mil  soltanins  et 
de  tous  les  canevas  qu'il  faudroit  pour  les  voiles  des 
vaisseaux  de  l'armée  qu'il  pretendoit  faire.  Plus  il  créa 
un  thresorier  exprès  (que  les  Turcs  appellent  tes- 
tandar)  pour  recevoir  tous  ces  deniers  là  et  payer 
son  armée.  Il  ordonna  aussi  que  tous  seigneurs,  tant 
le  long  de  la  mer  que  dans  la  terre ,  eussent  à  dresser 
galères  à  leurs  despens,  que  ceux  qui  seroient  pau- 
vres se  missent  deux  à  deux  pour  en  faire  une,  et  aux 
autres  qui  estoient  dans  le  plat  pays  il  leur  ordonna 
un  impost  de  six  mille  soltanins.  Pour  faire  observer 
tout  ce  que  dessus  il  bailla  charge  expresse  au  bascha 

Sinan  et  au  susdit  astrologue  Assan,  lequel  estoit 
beglierbey  de  la  Grèce,  et  au  capitaine  Assan,  véni- 
tien ,  qui  commandoit  à  la  mer.  Il  fît  semblablement 
entendre  aux  ambassadeurs  de  France  et  d'Angleterre, 
et  au  roy  dom  Anthoine  de  Portugal,  que  tout  cela 
estoit  pour  attaquer  l'Espagnol,  leur  ennemy  commun. 

11  s'estoit  eslevé  en  ce  temps-là  un  certain  nègre 
nommé  Marabut,  qui  sous  prétexte  de  religion  avoit 
faict  un  grand  amas  de  nègres,  et,  pour  le  réprimer, 
Amurath  commanda  au  bascha  Ferat  qui  estoit  à 
Tunis  qu'il  eust  à  le  prendre,  ce  qu'il  fit,  et,  estant 
escorché,  envoya  sa  peau  plaine  de  paille  à  Constan- 
tinople,  qui  fut  mise  en  la  place  publique  et  empalée, 
et  puis  enchaisnée ,  et  ainsi  laissée  en  spectacle  pour 
plus  grande  infamie. 

Cependant  l'armée  turquesque  s'advançoit  avec 
grand  diligence.  Les  bois  estoient  pris  des  forests  de  la 
mer  Ma  jour,  les  ferrures  tirées  des  mines  de  Xamaco 
près  de  Philipopoli,  là  où  il  y  a  force  mines  de  fer,  et 
aussi  sur  la  mer  Noire.  Plusieurs  vaisseaux  de  charge 
pleins  de  lames  de  fer  furent  amenez  à  Scheiri  vers 
Sinople,  et,  oultre  ce,  on  fit  fondre  plusieurs  pièces 
d'artillerie  dans  le  Tossan  devers  Galata,  vis  à  vis  de 
Constantinople.  Plus,  on  fit  venir  d'Alexandrie,  sur  six 
galères,  grande  quantité  de  sel  nitre  qui  se  tire  en 
Egypte  en  très -grande  abondance.  Bref,  les  Turcs 
faisoient  une  provision  très-grande  de  toutes  choses 
nécessaires  pour  une  grande  armée. 

Tous  les  potentats  chrestiens  craignoient  cet  appa- 
reil. Les  Vénitiens  doutoient  qu'ils  attaquassent  leur 
isle  de  Candie,  et  principalement  à  cause  que  le  capi- 
taine Assan,  vénitien,  ennemy  de  leur  republique, 

avoit  en  partie  la  charge  de  la  disposition  de  ceste 
armée.  L'empereur  Chrestien,  de  l'autre  costé,  avoit  eu 
advis  secret  de  Constantinople  que  l'on  avoit  délibéré 
d'assaillir  la  Croatie  pour  se  venger  des  corsaires 
usocchiens  qui,  contre  la  foy  des  princes  souverains, 
faisoient  une  infinité  de  pilleries  dans  le  goulfe  de  Ve- 
nise et  dans  les  rivières  de  Croatie,  dont  les  Turcs, 
les  marchands  juifs  et  les  Vénitiens  mesmes  faisoient 
une  infinité  de  plaintes,  et  se  retir oient  sur  les  terres 
d'Austriche,  et  que  quelque  bruit  que  l'on  fist  courir, 
que  l'on  en  vouloit  à  Vienne  en  Austriche,  qui  est 
maintenant  le  boulevard  de  la  chrestienté  de  ce  costé 
là.  Et  ce  qui  fit  croire  cela  à  l'Empereur,  ce  fut  que  les 
Turcs  ne  faisoient  provision  que  de  bois  de  maom,  qui 
est  plus  propre  à  faire  des  barques  de  passage  que 
des  vaisseaux  de  guerre.  L'Espagnol  et  les  princes 
d'Italie  craignoient  aussi  ce  preparatif  d'armée,  et 
disoient  que  le  roy  de  France  avoit  promis  aux  Turcs 
le  port  de  Toulon  en  Provence  pour  reposer,  refrais- 
chir  et  hyverner  leurs  vaisseaux  :  c'estoient  suspicions , 
car  l'Espagnol  traittoit  secrettement  pour  avoir  une 
suspension  d'armes  avec  le  Turc,  ce  qu'il  obtint  fort 
facilement  sur  les  nouvelles  qui  vindrent  à  Cons- 
tantinople de  ce  qui  se  passoit  en  Perse,  qui  furent 
telles  : 

Mehemet,  sophy  de  Perse,  se  sentant  vieux  et  cassé, 
céda  son  empire  entre  les  mains  de  son  fils  second 
nommé  Emirencé  Merise,  pource  que  les  enfans  de 
l'aisné  estoient  trop  jeunes.  Or  ce  Merise  estoit  un 
brave  prince,  lequel  estoit  révéré  de  tous  :  sa  pre- 
mière resolution  fut  d'attaquer  Usbec,  prince  de  plu- 
sieurs pays  sur  les  bords  de  la  mer  Caspie,  lequel 

avoit  entrepris  sur  les  Persans  durant  la  guerre  qu'ils 
avoient  eu  à  Fencontre  des  Turcs,  et  lequel  avoit  par- 
ticulièrement occupé  le  royaume  de  Corazan  ,  et  s'en 
estoit  faict  seigneur  de  la  plus  grande  partie  à  l'insti- 
gation du  Turc  et  de  ses  ambassadeurs.  Ce  fut  la  cause 
que  Merise  entreprit  de  luy  faire  la  guerre  pour  re- 
tirer le  royaume  de  Corazan.  Usbec,  se  voyant  attaque', 
demanda  secours  au  Turc,  qui  luy  refusa,  disant 
qu'il  n'avoit  rien  à  desmesler  avec  les  Perses  qui 
estoient  par  la  paix  devenus  subjects  de  l'empire  des 
Ottomans.  Usbec,  n'estant  secouru  du  Turc,  perdit  in- 
continent le  royaume  de  Corazan  sans  combattre,  à 
cause  que  tous  ses  peuples  se  remirent  volontairement 
à  Tobeyssance  du  Persan.  Ce  que  voyant  Usbec,  il 
pourveut  lors  à  sa  seureté  par  un  abouchement  qu'il  fit 
avec  ledit  Merise,  et  luy  rendit  tout  ce  qu'il  tenoit  du 
royaume  des  Perses,  et  espouza  une  sienne  sœur.  Par 
le  moyen  de  ceste  alliance,  Usbec,  devenu  amy  de  Me- 
rise, luy  monstra  la  lettre  du  Turc  par  laquelle  il  luy 
avoit  mandé  que  les  Perses  estoient  devenus  subjects 
des  Ottomans.  Ceste  lettre  anima  tellement  Merise, 
qu'il  se  résolut  de  faire  la  guerre  au  Turc  ,  mesmement 
sur  ce  que  Ton  luy  dist  que  Imacul,  ambassadeur  du 
Persan,  s'estoit  laissé  corrompre  au  bascha  Ferat  à  la 
paix  de  Cosbin ,  d'autant  qu'il  luy  avoit  accordé  que 
Tauris ,  Gengé,  Sirvan  et  Cars  (qui  sont  quatre  grandes 
villes  et  puissantes  forteresses)  demeureroient  entre  les 
mains  du  Turc  avec  forte  garnison,  et  tous  les  pays 
des  environs.  Merise,  désirant  de  ne  laisser  cest  honte 
aux  Perses,  assembla  promptement  une  armée  de  qua- 
tre-vingts mille  chevaux  ,  et  avec  Usbec  son  allié,  qui 
se  déclara  aussi  contre  le  Turc,  traversèrent  la  Perse, 
4o.  28^ 

et  vindrent  dans  Ardovil  au  mois  d'avril  (  qui  est  une  cité 
très-ancienne  de  Perse ,  et  où  sont  les  sepulchres  des  so- 
phis).  Meriséàson  arrivée  fit  tranchei  la  testeàlmacul, 
celuy  qui  avoit  faict  la  paix  avec  le  Turc,  nonobstant 
qu'il  fust  grand  seigneur  et  qu'il  alleguast  beaucoup 
d'excuses.  Puis  après  il  fitbrusler  tout  vif  un  sien  frère; 
et  quatorze  autres  grands  seigneurs  leursparens eurent 
la  teste  tranchée  pource  qu'ils  s'estoient  voulu  eslever 
contre  luy.  De  là  il  envoya  un  mandement  au  bascha 
Giaffer  dans  Tauris  (  chef  de  tous  les  begliei  beys  de 
Turquie  qui  estoient  dans  la  Perse)  à  ce  qu'il  eust  à 
luy  rendre  lesdites  quatre  places  susnommées,  sinon 
qu'il  luy  livroit  la  guerre  à  feu  et  à  sang,  et  qu'il  n'es- 
pargneroit  mesmes  les  mosquées.  Giaffer,  estonné  de  ce 
souslevement  de  guerre  si  subit,  luy  respondit  qu'il  ne 
le  pouvoit  faire  sans  en  avoir  le  commandement  du 
Grand  Seigneur;  et,  usant  de  belles  paroles  comme ad- 
visé  qu'il  estoit,  il  obtint  quelque  temps  pour  ce  faire, 
et  envoya  advertir  le  Turc  en  diligence  par  courriers 
exprès  qui  arrivèrent  à  Constantinople  à  la  my-may. 
Le  Grand  Seigneur  se  trouva  esbahy  de  ces  nou- 
velles. Or  il  n'avoit  sorty  de  son  serrai!  il  y  avoit  trois 
ans,  depuis  le  sédition  que  firent  les  spachis  pour  leur 
paye,  et  qu'ils  le  contraignirent  de  faire  mourir  Hi- 
braïm.  son  mignon,  à  cause  qu'Assan  l'astrologue  luy 
avoit  dit  qu'il  estoit  en  danger  d'estre  tué  d'un  Cous- 
teau la  première  fois  qu'il  en  sortiroit,  et  que  les  astres 
l'en  menacoient;  neantmoins  ceste  nouvelle  des  Perses 
l'en  fit  sortir,  et  alla  par  la  ville  gratifiant  le  peuple  le 
plus  qu'il  pouvoit,  et  leur  monstroit  bon  visage.  Peu 
après  les  spachis  et  tout  le  peuple  luy  firent  plaintes 
accoustumées,  qu'ils  appellent  entr'eux  arz  et  rocca 

en  leur  langue,  qui  est  de  se  pouvoir  plaindre  de  tous 
les  gouverneurs,  et  les  déposer  de  leurs  charges  :  telle- 
ment qu'  Amurath  s'en  alla  retirer  à  un  chiosque,  c'est 
à  dire  une  maison  de  plaisance  champestre  voisine 
de  la  mer,  où  il  fut  contraint  d'oster  plusieurs  gouver- 
neurs, et  mesme  de  chasser  Assan,  qui  fut  confine'  dans 
une  petite  ville  nommée  Chiourdouque,  près  de  Salli- 
nique.  Il  rescrivit  incontinent  au  bascha  Giaffer  à 
Tauris  à  ce  qu'il  eust  à  conserver  les  forts  qu'il  avoit 
en  charge  en  attendant  qu'il  luy  envoyeroit  du  se- 
cours. Il  rescrivit  aussi  au  bascha  Gigalla,  gênerai  en 
Caraemit ,  à  ce  qu'il  assemblast  en  toute  diligence  la  ca- 
valerie de  Bagadet  et  des  provinces  voisines  des  Perses , 
pour  au  premier  advis  se  rendre  où  il  luy  seroit  mandé. 
Amurath  fut  long  temps  mesmes  à  se  résoudre  s'il  de- 
vroit  aller  en  personne  à  la  guerre  contre  les  Perses,  ou 
s'il  y  devoit  envoyer  un  capitaine  gênerai.  Sa  resolution 
fut  longue  de  ce  qu'il  feroit,  et  cependant  Merise  avec 
ses  Perses  tuoit  tous  les  Turcs  qu'il  rencontroit  sortis  de 
leurs  forts,  et  fais*oit  de  grands  ravages  sur  eux  :  ce  qui  fit 
beaucoup  murmurer  à  Gonstantinople  contre  Amurat. 
Outre  ceste  guerre  des  Perses,  Amurath  receut  encor 
d'autres  advis  :  c'est  que  le  plus  jeune  fils  du  prince  de 
La  Mecque  (qui  est  un  prince  tributaire  des  Ottomans 
comme  est  le  prince  de  Valachie  et  de  Bogdanie  et 
autres,  lesquels  sont  subjects  à  estre  aggreez  par  le 
Turc,  et  ne  se  peuvent  qualifier  princes  de  leurs  pays 
qu'ils  n'ayent  receu  Testendart  turquesque)  avoit  faict 
une  grande  souslevation  d'armes  en  l'Arabie  Heu- 
reuse et  au  royaume  de  Gemen ,  désirant  emporter  la 
principauté  contre  son  frère  aisné  à  qui  le  prince  leur 
père  avoit  remis  ses  Estats  pour  sa  vieillesse.  Geste 

nouvelle  fascha  fort  Amurath,  sçachant  bien  que  tous 
peuples  sont  désireux  de  nouveauté. 

Ainsi  les  guerres  de  Perse  et  de  La  Mecque  firent 
qu'Amurath  changea  de  volonté'  d'envoyer  sa  grande 
armée  navalle  qu'il  faisoit  esquiper  pour  travailler 
l'Espagne,  et  fut  contraint  d'aviser  à  ce  qui  estoit  de 
besoin  pour  la  deffense  de  ses  Estats.  Toutesfois  les  bâ- 
chas dans  Constantinople  dissimulans,  affin  de  faire 
paroistre  la  grandeur  de  leur  prince,  faisoient  tous- 
jours  courir  le  bruit  qu'ils  ne  s'armoient  que  pour 
venir  en  Espagne.  Les  beglierbeys  qui  estoient  ez  con- 
fins des  terres  de  l'Empire,  de  Hongrie  et  de  Pologne, 
faisoient  une  infinité  de  courses  sur  les  chrestiens  affin 
de  tascher  de  les  faire  désirer  et  ratifier  de  payer  le 
cens  et  les  presens  ainsi  qu'ils  avoient  promis;  mais, 
nonobstant  toutes  ces  courses,  ny  les  Polonois  ny 
l'Empereur  ne  renvoyèrent  à  Constantinople. 

Assan  bascha ,  capitaine  de  la  mer,  envoya  aussi  quel- 
ques galères  dans  le  golfe  de  Venise  pour  recognoistre 
les  ports  de  la  Dalmatie  et  de  la  Poûille.  Ils  prirent 
quelques  vaisseaux  chargez  de  marchandises,  et  firent 
plusieurs  butins  sur  ceux  de  Raguze.  Mais  Assan  ne  put 
pas  se  resjouyr  des  heureux  succez  de  sesgaleres,»car  il 
mourut  au  commencement  du  mois  de  juillet,  non  sans 
soupçon  de  venin.  D'autres  asseurent  qu'il  mourut  du 
mal  de  Naples  qu'il  avoit  laissé  trop  enraciner  sur  luy. 

Cest  Assan  avoit  plusieurs  enfans,  tant  de  la  royne 
de  Fez  sa  femme,  que  de  plusieurs  autres  femmes  ses 
esclaves.  Ayant  laissé  dans  ses  coffres  trente  six  mille 
sequins  d'or,  Amurath ,  le  sçachant ,  les  envoya  saisir 
et  faire  apporter  en  son  serrail,  et  s'empara  mesmes 
de  tous  ses  autres  biens  sans  rien  laisser  à  tous  ses  en- 

fans.  Le  bascha  Sinan,  premier  visir,  estant  tombé  en 
discours  sur  cesubject  avec  Ferat  quiestoit  second  bas> 
cha ,  luy  dit  :  «  C'est  une  impieté  qu'Amurat  exerce  en- 
vers ses  fidelles  esclaves  d'oster  les  biens  à  leurs  enfaus 
après  leur  mort, puis  qu'ils  ont  toute  leur  vie  servy  fidel- 
lement  l'Islan,  »  c'est  à  dire  la  couronne  ou  l'empire. 
Le bascba  Ferat,  qui  aspiroit  il  y  avoit  si  long  temps 
après  Testât  de  premier  visir,  et  qui  en  avoit  offert  un 
million  d'or,  fit  son  profit  de  ses  paroles,  et  les  rap- 
porta à  Amurath,  lequel,  irrité,  sans  avoir  esgaTdque 
Sinan  avoit  exécuté  vingt -deux  entreprises  dont  la 
dernière  estoit  celle  de  La  Goulette,  et  qu'il  avoit  desjà 
si  long  temps  tenu  ceste  grande  et  souveraine  autho- 
rité  de  premier  visir  plus  grande  que  n'avoit  eu  le 
bascha  Mehemet  le  grand,  qui  après  avoir  servy  trois 
des  Ottomans  fut  finalement  tué  par  un  fol  dans  le 
divan  ;  ne  se  souvenant  point  aussi  que  ç'avoit  esté 
Sinan  qui  avoit  appaisé  la  mutinerie  des  spachis  en 
faisant  accroire  qu'Amurat  avoit  esté  trompé  par  cer- 
taines personnes  ;  bref,  sans  avoir  esgard  à  rien ,  il  le 
fit  soudain  masul ,  c'est  à  dire  homme  privé  et  sans 
charge,  et  par  ce  moyen  le  bascha  Ferat  fut  fait  le 
premier  visir,  et  le  bascha  Cigala  fut  fait  capitaine  de 
la  mer,  qui  est  ce  que  l'on  appelle  en  France  admirai, 
au  lieu  dudit  Assan  susnommé.  Ainsi  ces  deux  baschas 
devindrent  très-puissans,  et  gouvernèrent  l'empire  des 
Turcs,  faisants  de  grands  dons  à  chacun,  etfirentrompre 
toutes  les  délibérations  précédentes  pour  avoir  expéri- 
menté le  danger  des  guerres  loingtaines,etse  contentè- 
rent de  faire  la  guerre  aux  pays  voisins ,  comme  en  la 
Pologne,  Hongrie,  Croatie  et  autres  confins. 


TABLE  DES  MATIERES 


CONTENUES 


DANS  LE  QUARANTIÈME  VOLUME. 


SUITE  DE  LA  CHRONOLOGIE  NOVENAIRE  DE  CAYET. 

Livre  deuxiesmc. Page       r 

M.  de  Mayenne,  ayant  pris  le  chasteau  du  boisdeVincennes  et 
Pontoise,  assiégea  Meulan i 

Le  Roy,  estant  en  Normandie ,  print  par  assaut  Falaize.  Ver- 
neuil,  Lizieux,  Ponteaudemer  et  Honfleur  se  rendirent  à  luy  à 
composition 2 

Comment  le  Roy  vint  de  Honfleur  secourir  Meulan ,  entra  dans 
le  fort,  reprint  Poissy,  et  comme  le  duc  de  Mayenne  leva  son 
siège  de  devant  Meulan 3 

Comment  le  chasteau  de  Rouen  fut  surpris  par  les  royaux,  et 
repris  par  ceux  de  l'union. 6 

Déclaration  que  fit  le  roy  d'Espagne  sur  ce  qu'il  envoya  des 
gens  de  guerre  en  France ,  et  ce  que  les  royaux  respondirent  à 
ceste  déclaration 7 

Plaoart  du  duc  de  Parme  contre  la  ville  d'Aix  la  Chapelle.     .        1 2 

Berk  rendue  à  l'Espagnol,  et  Breda  surpris  pour  le  prince 
Maurice.  .     , 12 

Mariage  de  Jacques  roy  d'Escosse ,  avec  Anne  fille  du  roy  de 
Danncmarc 16 

Comment  le  duc  de  Mayenne,  ayant  joinct  les  gens  de  guerre 
que  luy  envoyoit  le  roy  d'Espagne,  passa  la  rivière  de  Seine  pour 
aller  faire  lever  le  siège  au  Roy  de  devant  Dreux 17 

Paroles  du  Roy  aux  princes  et  seigneurs  de  son  armée ,  et  comme 
ils  se  préparèrent  tous  à  la  bataille 1  & 

Exhortation  que  fit  le  duc  de  Mayenne  aux  princes  et  seigneurs 


DES    MATIERES.  4^9 

de  son  armée  après  qu'il  l'eut  mise  en  ordre  de  bataille.   .  Page       x5 

Bataille  d'Ivry,  où  le  duc  de  Mayenne  et  ceux  de  l'union  furent 
desfaicts,  et  comme  le  duc  de  Mayenne  se  sauva  dans  Mante.     .        27 

Comment  ceux  de  Vernon  et  de  Mante  se  rendirent  au  Roy 
après  que  le  duc  de  Mayenne  en  fut  sorty  pour  se  retirer  dans 

Sainct  Denis .     34 

Comment  la  ville  d'Issoire  en  Auvergne  fut  derechef  reprise 
par  les  royaux  ;  comme  ils  assiégèrent  la  citadelle,  au  secours  de 
laquelle  accourut  le  sieur  de  Randan  avec  ceux  de  l'union,  les- 
quels assiégèrent  les  royaux  dans  la  ville 41 

Comment  les  royaux  s'assemblèrent  à  Clermont,  et  allèrent 
donner  la  bataille  devant  Issoire  au  sieur  de  Randan,  en  laquelle 
ledit  sieur  de  Randan  fut  desfaict,  blessé  à  mort  et  pris  prison- 
nier, et  la  citadelle  dlssoire  rendue  aux  royaux.     .     ,     .     .     .       $î$ 

Des  conseils  et  resolutions  que  prit  le  duc  de  Mayenne  dans 
Sainct  Denis,  où  le  légat  Caétan,  l'ambassadeur  d'Espagne,  et 
autres  gens  de  conseil  l'allerent  trouver ?     •      .       5a 

Conférence  au  chasteau  de  Noisy  entre  le  légat  Caëtan  et  le 
mareschal  de  Biron 54 

Comment  le  Roy  print  Corbeil,  Lagny,  Melun,  Provins,  Bray 
et  Montereau- faut- Yonne  après  la  bataille  d'Ivry 56 

Comment  le  sieur  de  Lansac  se  remit  du  party  de  l'union,  et 
voulut  surprendre  Le  Mans.  Comment  ceux  de  l'union  surprirent 
la  ville  de  Sablé,  et  comme  les  royaux  la  reprindrent.     ...       59 

Le  sieur  de  Lansac,  ayant  pris  la  ville  de  Mayenne,  et  assiégé  le 
chasteau ,  fut  desfaict  avec  ses  troupes  par  les  royaux  qui  repri- 
rent la  ville  de  Mayenne 64 

Du  siège  que  mit  le  prince  de  Conty  devant  la  ville  de  La  Ferté 
Bernard,  et  comme  elle  luy  fut  rendue.     , 67 

Prise  de  Meun  et  Chasteaudun  par  le  sieur  de  La  Bourdaisiere.       69 

Chasteaudun  repris  par  M.  le  prince  de  Conty 72 

Comment  le  Roy  assiégea  Paris,  et  comme  le  duc  de  Nemours 
et  les  Parisiens  se  préparèrent  pour  se  deffendre 7 3 

Mort  du  cardinal  de  Bourbon  à  Fontenay-le-Comte  en  Poictou, 
et  pourquoy  il  s'estoit  faict  chef  des  princes  de  la  ligue.     ...       76 

Requeste  du  prevost  des  marchans  de  Paris  à  messieurs  de  la 
Faculté  de  théologie,  et  comme  ils  renouvellerent  leur  serment 
d'union  aux  Auqustins 80 

Monstre  en  armes  dans  Paris  faicte  par  aucuns  moines,  près- 


44°  TABLE 

très  et  religieux Page     83 

M.  de  Luxembourg  ouy  au  consistoire  par  son  orateur  maistre 

Hugues  de  Lestre 88 

Paroles  hautaines  du  comte  Olivarez ,  ambassadeur  d'Espagne  , 

au  Pape 88 

Escrits  contre  le  pape  publiez  sous  main  par  ceux  de  l'union.       89 
Mort  du  pape  Sixte  v.  Diverses  opinions  sur  sa  mort,  avec  un 

epitome  de  sa  vie 00 

Continuation  du  siège  de  Paris,  et  comme  plusieurs  ornements 
d'or  qui  estoient  aux  églises,  et  les  joyaux  de  la  couronne  de 
France,  furent  vendus  pour  payer  les  gens  de  guerre  qui  estoient 

dedans 0,4 

Comment  le  duc  de  Mayenne  alla  trouver  le  duc  de  Parme  à 

Condé.      .     .  06 

Quel  interest  le  roy  d'Espagne  avoit  de  secourir  Paris.      .     .       97 
Grande  famine  des  Parisiens,  et  comme  les  prédicateurs  les 

entretenoient  en  espérance  de  secours 99 

Sainct  Denis  rendu  au  Iloy 10 1 

Duel  entre  le  sieur  de  Montglas  et  le  baron  de  Contenant.     .     101 
Pourparler  entre  le  légat  Caëtan  et  le  marquis  de  Pisany.      .     102 

Journée  appellée  dans  Paris  du  Pain  ou  la  Paix io3 

Comment  le  cardinal  de  Gondy,  evesque  de  Paris,  et  d'Espi- 
nac,  archevesque  de  Lyon,  sortirent  de  Paris  et  allèrent  trouver 
le  Roy  à  Sainct  Anthoine  des  Champs  ;  et  de  ce  qui  se  passa  en 

ceste  conférence 1 06 

Comment  le  Roy  retira  son  armée  des  faux-bourgs  de  Paris 
pour  aller  au  devant  de  l'armée  des  ducs  de  Mayenne  et  de 

Parme 116 

Commentle  Roy  mit  son  armée  en  bataille  au  dessus  de  Chelles, 
et  comme  les  ducs  de  Mayenne  et  de  Parme  se  campèrent  dans 

un  marais I]7 

Prise  de  Lagny  par  les  ducs  de  Mayenne  et  de  Parme.     .     .     .     119 
Comment  les  royaux  voulureut  escalader  Paris  du  costé  de 

l'Université 120 

Comment  le  Roy  sépara  son  armée  voyant  que  les  ducs  de 

Mayenne  et  de  Parme  ne  vouloient  donner  bataille laa 

Corbeil  assiégé  par  les  ducs  de  Mayenne  et  de  Parme  ;  et 
comme  le  légat  Caëtan,  sorti  de  Paris,  les  alla  trouver  et  s'en 
retourna  en  Italie 124 


DES  MATIÈRES.  44l 
Mémoires  présentez  par  les  députez  du  conseil  des  Seize  au 

duc  de  Mayenne Page  127 

Corbeil  pris  d'assaut  par  les  ducs  de  Mayenne  et  de  Parme ,  et 

repris  par  les  royaux i3i 

Quel  ordre  les  ducs  de  Parme  et  de  Mayenne  donnèrent  pour 

entretenir  la  guerre  en  France i34 

Ce  qui  se  passa  en  la  retraicte  du  duc  de  Parme  en  Flandres.  i36 

Surprise  de  Corbie  par  les  royaux i38 

Ce  qui  s'est  passé  ez  Pais-Bas  depuis  la  prise  de  Breda  jusques 

à  la  fin  de  ceste  année i4o 

Urbain  vu,  esleu  pape,  meurt  treize  jours  après  son  eslection.  i5o 

Grégoire  xiv  esleu  pape i5i 

De  ce  qui  se  passa  ceste  année  entre  le  duc  de  Savoy e  et  ceux 

de  Genève i5i 

Le  duc  de  Savoye  s'empare  de  Montbenaut  prez  Grenoble.     .  157 

Le  colonel  Alfonse  d'Ornano  prisonnier  du  baron  de  Senescey.  1 57 

Trois  partis  en  Provence.  Frejus  surpris  par  le  duc  de  Savoye.  i58 
Desfaicte  du  duc  de  Savoye  près  Frejus.  Desfaicte  du  sieur 

de  Carses  par  le  sieur  de  La  Valette 1 5g 

.  Le  duc  de  Savoye  entre  en  Provence,  faict  son  entrée  à  Dra- 
guignan ,  est  receu  dans  Aix,  ville  capitale  de  ceste  province,  et 

est  déclaré  protecteur  de  la  Provence 160 

Le  prince  de  Conty  reprend  Laverdin ,  Montoire  et  Savigny, 

qu'il  lit  démanteler 162 

Prétentions  du  roy  d'Espagne  et  du  duc  de  Mercœur  sur  la 

Bretagne 164 

Le  Roy  déclare  la  guerre  au  duc  de  Lorraine.  Trefve  en  Lor- 
raine et  au  pays  Messin.  Surprise  de  Yillefranche  par  ceux  de 

Punion 164 

Estât  de  l'Allemagne  en  ceste  année 164 

Le  marquis  de  Baden  abjure  le  luthéranisme i65 

Mort  de  Charles,  archiduc  d'Austriche,  et  le  pourparler  de  ma- 
riage entre  sa  fille  aisnée  et  le  roy  de  Pologne 166 

Trefve  entre  le  sophy  et  le  Turc .  167 

Livre  troisiesme j68 

Le  chevalier  d'Auinalc  tué  dans  la  ville  Saint  Denis  en  la  pen- 
sant surprendre .  168 


442  TABLE 

De  la  journée  des  Farines.  De  cinq  festes  nouvelles  qui  furent 
establies  dans  Paris,  et  de  la  première  garnison  d'Espagnols  et 
Neapolitains  qui  y  fut  mise Page  170 

Requeste,  mémoires  et  instructions  présentez  par  le  conseil 
des  Seize  à  M.  de  Mayenne 1^3 

Lettre  du  conseil  des  Seize  au  pape  Grégoire  xiv ino 

Aubigny  assiégé  par  M.  de  La  Chastre,  et  comme  il  en  leva 
le  siège,  et  de  ce  qui  se  passa  en  Berry  au  commencement  de 
ceste  année 181 

Moleon  et  Chemillé  repris  sur  ceux  de  l'union  par  M.  le  prince 
de  Conty 1 8^ 

Comment  M.  le  prince  de  Conty  fit  passer  son  armée  en 
Poictou.  De  la  retraicte  du  vicomte  de  La  Guierche  dans  Poic- 
tiers,  ayant  levé  le  siège  de  devant  Belac.  Siège  et  prise  de  Mont- 
morillon  par  M.  le  prince  de  Conty,  où  toute  l'infanterie  du 
vicomte  de  La  Guierche  fut  taillée  en  pièces,  et  comme  Sainct 
Savin,Le  Bourg  Archambaut,  Le  Blanc  en  Berry  et  Angles,  se  ren- 
dirent audit  sieur  prince i85 

Comment  Chartres  fut  assiégé  par  le  Roy,  et  comme  ceste  ville 
se  rendit  à  luy  à  composition,  puis  Auneau  et  Dourdan.     ...      187 

Chasteau  Thierry  rendu  au  duc  de  Mayenne  par  le  vicomte 
Pinard 189 

Mort  de  M.  de  Chastillon  de  Colligny 191 

Lettre  de  M.  de  Luxembourg  au  pape  Grégoire  xiv.      .     .     .     192 

Paroles  que  le  pape  Grégoire  xiv  n'estant  que  cardinal  dit  à 
M.  de  Luxembourg 197 

Grenoble  rendue  par  composition  au  sieur  de  Desdiguieres.    .     199 

Comment  le  duc  de  Savoy c  fut  receu  dans  Marseille.  Du  voyage 
qu'il  fit  en  Espagne,  et  comme  son  armée  fut  desfaicte  à  Espar- 
ron  de  Pallieres  en  Provence 199 

Comment  le  sieur  de  Sancy,  que  le  Roy  avoit  envoyé  pour  faire 
une  levée  de  Suisses,  fit  surprendre  l'argent  et  les  pierreries  que 
le  roy  d'Espagne  envoyoit  en  Allemagne.  Comme  il  assembla  son 
armée  à  Genève,  reprit  les  bailliages  de  Thonon  et  Esvian  ;  et  de 
ce  qui  se  passa  entre  ceste  armée  et  celle  des  Savoyards  conduitte 
par  don  Amedée,  bastard  de  Savoye.   .     .  204 

De  la  grande  famine  dont  fut  affligée  l'Italie  en  ceste  année. 
Des  corsaires  et  bannis  d'Italie.  Pourquoy  le  Pape  confisqua  le 
comté  de  Montemarcian  sur  Alfonse  Picolomini.  Alfonse  Picolo- 


DES   MATIÈRES.  44^ 

mini  pris  et  décapité.  Comment  le  Pape  pourveut  les  Sfondrates 
ses  nepveux.  Des  cardinaux  que  créa  Sa  Saincteté.  Du  monitoite 
qu'il  fit  publier  contre  les  princes  et  seigneurs  catholiques  qui 
suivoient  le  Roy;  et  du  secours  qu'il  promit  à  ceux  de  l'union.  Page  212 

Comment  le  Pape  print  des  deniers  au  chasteau  Sainct  Ange 
pour  faire  la  guerre  en  France  ,  et  de  la  bulle  qu'il  envoya  pour 
response  à  la  lettre  du  conseil  des  Seize 217 

Plaintes  du  conseil  des  Seize  envoyées  par  escrit  à  M.  de 
Mayenne.  i     .....     . 224 

Le  neveu  du  pape  Grégoire  faict  duc  de  Montemarcian ,  et  gê- 
nerai pour  le  secours  que  Sa  Saincteté  envoyoit  à  ceux  de  l'union 
en  France 229 

De  la  levée  des  gens  de  guerre  qui  se  fit  en  Italie  pour  s'ache- 
miner en  France  et  en  Flandres 23o 

Du  voyage  que  fit  le  vicomte  de  Turenne  en  Angleterre,  en 
Hollande  et  en  Allemagne ,  et  comme  par  sa  diligence  les  princes 
allemans  levèrent  une  armée  pour  le  secours  du  Roy.    .    '.     .     .     23i 

Comment  le  duc  de  Mayenne  envoya  le  comte  de  Brissac  de- 
mander au  duc  de  Parme  secours  d'hommes  et  d'argent.     .     .     .     233 

Comment  le  prince  Maurice  surprint  le  fort  de  Zutphen,  et 
comme  les  villes  de  Zutphen,  Deventer,  et  la  forteresse  de  Delf- 
ziel ,  se  rendirent  à  luy 235 

Comment  le  duc  de  Parme,  ayant  assiégé  Knotzembourg,  fut 
contraint  par  le  prince  Maurice  d'en  lever  le  siège,  et  comme 
aussi  il  luy  desfit  sa  cavalerie  ;  et  de  la  reddition  de  Hulst  au 
prince  Maurice 238 

Le  marquis  de  Maignelay  assassiné  dans  La  Fere 243 

La  Fere  donnée  à  l'Espagnol  pour  sa  retraicte 243 

Voyage  du  duc  d'Espernon  au  Boulenois,  où  il  desfit  et  prit 
prisonnier  le  gouverneur  de  Monstrœil  5  puis  il  assiégea  Pierrefons 
où  il  fut  blessé 245 

Solemnité  de  l'ordre  du  Sainct  Esprit  faicte  à  Mante.  .     .     .     245 

De  la  surprise  de  Louviers  par  les  royaux 246 

De  deux  edits  faicts  par  le  Roy  :  l'un  pour  le  restablissement 
des  edicts  de  pacification 5  l'autre  portant  déclaration  qu'il  main- 
tiendroit  la  religion  catholique  et  les  libertez  de  l'Eglise  Galli- 
cane     .. 25j 

Arrest  de  la  cour  du  parlement  de  Tours  sur  les  bulles  moni- 
torialesdupape  Grégoire  xiv,  et  comme  les  copies  desdites  bulles 


444  TABLE 

furent  lasserées  et  bruslées Page  u5g 

Des  escrits  qui  furent  publiez  et  imprimez  par  les  royaux 
contre  lesdites  bulles 261 

Assemblée  du  clergé  de  France  en  la  ville  de  Chartres,  et 
les  raisons  qui  furent  publiées  pourquoy  ceste  assemblée  avoit 
déclaré  les  bulles  du  Pape  injustes 264 

Arrest  du  parlement  de  Paris  contre  celuy  de  Chaalons  tou- 
chant lesdites  bulles 2G8 

Estât  du  party  royal  en  France  en  ceste  présente  année.  .     .     5169 

Du  tiers-party,  et  comme  on  le  vouloit  faire  des  catholiques  qui 
estoient  avec  le  Roy 272 

Comment  le  Roy  alla  en  Picardie  et  fit  investir  Noyon.     .     .     27$ 

Desfaicte  des  troupes  du  vicomte  de  Tavannes,  et  comme  il 
fut  pris  prisonnier  voulant  mettre  du  secours  dans  Noyon.     .     .      277 

Desfaicte  du  secours  que  le  duc  d'Aumale  peusoit  aussi  faire 
entrer  dedans  Noyon.     . 277 

Comment  M.  de  Mayenne,  ayant  failly  une  entreprise  sur 
Mante,  s'en  alla  en  Picardie  pour  secourir  Noyon,  et  comme 
Noyon  fut  rendu  au  Roy 279 

Comment  le  comte  d'Essex  vint  trouver  le  Roy  au  siège  de 
Pierrefons 283 

Comment  le  duc  de  Guise  trouva  le  moyen  de  se  sauver  du 
chasteau  de  Tours  où  les  royaux  le  tenoient  prisonnier.     .     .     285 

Mort  de  M.  de  La  Noué  au  siège  de  Lambales  en  Bre- 
tagne  289 

Le  port  de  Blavet  en  Bretagne  mis  entre  les  mains  des  Espa- 
gnols par  M.  de  Mercœur 289 

Desfaicte  des  habitans  d'Orléans  auprès  de  La  Magdelaine.    .     2<j3 

Desfaicte  et  mort  du  vicomte  de  La  Guierche .296 

Ce  que  fit  M.  le  prince  de  Conty  en  Poictou;  comme  il  as- 
siégea et  prit  Mirebeau,  et  comme  le  gouverneur  qu'il  mil  de- 
dans pour  le  Roy  se  mit  peu  après  du  party  de  l'union.    .      .     .      298 

Berre  en  Provence  rendu  au  duc  de  Savoye 3oo 

Comment  le  secours  qu'envoyoil  le  Pape  à  ceux  de  l'union 
arriva  en  la  Franchecomté 3oo 

D'où  vint  le  mesconlenlement  qu'eut  la  comtesse  de  Saux  du 
duc  de  Savoye 3oo 

Comment  le  sieur  Desdiguieres,  ayant  pris  Lus  et  Corbon,  alla 
attaquer  l'armée  du  duc  de  Savoye ,  et  la  desfit  à  Pontchara.      .     3o4 


DES   MATIÈRES  44^ 

Comment  le  comte  de  Beljoyeuse  avec  deux  mil  Italiens,  s'es- 
tant  retiré  dans  le  chasteau  d'Avalon,  se  rendit  à  discrétion,  et 
comme  une  partie  d'iceux  fut  taillée  en  pièces,  et  le  reste  s'en 
retourna  en  leur  pays  avec  un  baston  blanc  au  poing.      .     Page  3o6 

Querelle  survenue  à  Lyon  le  Saunier  entre  le  duc  de  Monte- 
marcian  et  Pierre  Gaétan,  et  comme  ledit  Gaétan,  pensant  s'en 
retourner  en  Italie,  fut  arresté  au  pays  des  Suisses  pour  ce  qui 
leur  estoit  deu  par  l'union 307 

Comment  les  ducs  de  Lorraine  et  de  Mayenne  allèrent  à  trois 
lieues  de  Verdun  veoir  faire  la  monstre  du  secours  qu'envoyoit 
le  Pape  en  France.     . 3o8 

Siège  de  Pierrefons  levé  par  le  mareschal  de  Biron ,  et  comme 
le  capitaine  de  Rieux ,  qui  commandoit  dans  ce  chasteau ,  estant 
peu  après  pris  par  ceux  de  Compiegne,  fut  pendu 3o8 

Avranches  rendu  à  M.  de  Montpensier,  et  Honfleur  surpris  par 
ceux  de  l'union 3 10 

Comment  le  Roy  partit  deChauny  pour  aller  recevoir  son  armée 
d'AUemans  sur  la  frontière  5  et  comme  il  mit  un  gouverneur  dans 
Maubert-Fontaine ,  et  en  osta  les  trois  soldats  qui  avoient  tué 
celuy  qui  y  commandoit  pour  l'union 3 10 

Comment  M.  de  Nevers  donna  à  souper  au  Roy  et  aux  princes 
et  seigneurs  de  sa  suite  dans  La  Cassine .     3io 

Comment  le  Roy  arriva  à  Sedan,  et  de  la  réception  que  l'on 
luy  fit;  et  comme  ceux  de  Mouzon  demeurèrent  neutres  moyen- 
nant dix  mil  escus  qu'ils  donnèrent  au  Roy  5  et  de  ceux  d' Attigny 
qui  furent  pillez 3 1 1 

Comment  le  Roy  alla  voir  faire  monstre  à  son  armée  d'Alle- 
mans  aux  plaines  de  Vandy. 3i3 

Le  chasteau  d'Aumont  rendu  au  Roy 3i4 

Mariage  du  vicomte  de  Turenne  avec  la  duchesse  de  Bouillon , 
et  comme  il  prit  Stenay  le  jour  de  devant  ses  nopces.     .     .     .     3i5 

Le  vicomte  de  Turenne  faict  mareschal  de  France  et  appelle 
depuis  le  mareschal   de  Bouillon 3i5 

Vervins  pris  par  trois  fois  en  ceste  année 3i8 

Mutinerie  d'une  partie  des  lansquenets  de  l'armée  du  Roy.     .     3 18 

Histoire  esmerveillable  d'une  démoniaque  en  la  ville  de  Lou- 
viers ' 320 

Mort  du  pape  Grégoire  xiv .     .     3^2 

Innocent  ix  esleu  pape.  Sa  mort.  Faict  l'evesque  de  Plaisance 


44^  TABLE 

Sega ,  cardinal  et  légal  en  France Page  343 

De  deux  factions  qui  estoient  dans  Orléans,  sçavoir:  des  Poli- 
tiques et  du  Cordon 344 

Pourquoy  les  gouverneurs ,  durant  les  troubles ,  prenoient  le 
droict  du  quint  sur  les  rançons  et  butins 344 

Selles  assiégé  par  le  prince  de  Conty 346 

Ce  que  fit  le  duc  de  Nemours  en  ceste  année  5  comme  il  print 
Sainct  Poursain  en  Bourbonnois ,  et  s'achemina  pour  secourir 
Selles  en  Berry ,  et  comme  Selles  fut  rendu  au  prince  de  Çonty 
par  le  sieur  deLignerac,  et  Menethou  sur  Cher 348 

Comment  M.  de  Mayenne  fit  le  sieur  de  Villars  lieutenant  gê- 
nerai en  Normandie  pour  l'union ,  et  de  Tordre  qu'il  mit  dans 
Rouen ..    . 35o 

Mort  du  comte  de  Dreux,  anglois,  en  une  escarmouche  devant 
Rouen 352 

Comment  Rouen  fut  assiégé  ,  et  de  la  sortie  que  Ton  fit  du  vieil 
fortSainete  Catherine 354 

Cartels  de  desfi  entre  le  sieur  de  Villars  et  le  comte  d'Essex.      .     355 

Sainct  Esprit  sur  Rue  surpris  par  le  sieur  de  Rubempré.   .     .     357 

Comment  le  Roy  arriva  à  Dernetail,  et  comme  l'armée  royale 
fut  logée  devant  Rouen. 35; 

Blainville  assiégé  et  pris  par  les  royaux 357 

Comment  M.  de  Mayenne  alla  à  Paris  pour  reprimer  la  fac- 
tion des  Seize  qui  avoient  pendu  le  président  Brisson  et  les 
conseillers  Larcher  et  Tardif 359 

Lettres  du  conseil  des  Seize  au  roy  d'Espagne 36o 

De  ce  qui  se  passa  en  plusieurs  assemblées  que  firent  les  Seize 
pour  conspirer  la  mort  du  président  Brisson 363 

Des  brigues  que  faisoient  les  Seize  pour  avoir  les  principales 
charges  dans  Paris,  et  des  divisions  qui  s'engendrèrent  entr'eux.     369 

Advertissements  donner  au  président  Brisson  qu'on  attentoit 
sur  sa  vie 372 

Comment  le  président  Brisson  fut  pris  allant  au  Palais,  mené 
au  petit  Chastelet ,  et  sur  quels  points  il  fut  interrogé  par  Cromé.     374 

Comment  les  conseillers  Larcher  et  Tardif  furent  aussi  pris  et 
amenés  au  petit  Chastelet 375 

Dernières  paroles  du  président  Brisson  ;  comme  on  le  fit  mou- 
rir avec  les  conseillers  Larcher  et  Tardif,  et  comment  on  exposa 
ignominieusement  leurs  corps  en  la  place  de  Grève 377 


DES   MATIÈRES.  447 

Comment  M.  de  Mayenne  arriva  à  Paris  et  fit  pendre  quatre 
des  principaux  de  la  faction  des  Seize.  Combat  de  Louchart  con- 
tre l'exécuteur  qui  le  vouloit  pendre,  et  comme  Bussy  Le  Clerc 

fut  osté  de  la  Bastille ,  et  de  sa  misérable  vie Page  379 

Opinions  de  l'autheur  du  livre  du  Manant  et  du  Maheustre 

sur  ceste  exécution  que  fit  faire  M.  de  Mayenne 386 

Abolition  que  le  duc  de  Mayenne  fit  publier  pour  tous  ceux 
qui  avoient  faict  mourir  lesdits  président  et  conseillers ,  excepté 
à  Cromé  ,  à  Cochery  et  au  greffier  ;  et  comme  il  cassa  et  deffen- 

dit  toutes  les  assemblées  du  conseil  des  Seize 387 

Comment  le  duc  de   Mayenne  establit  quatre  présidents  au 

parlement  de  Paris 3pï 

Epitome  de  la  vie  du  président  Brisson. 393 

Des  divisions  advenues  entre  le  duc  de  Mayenne  et  les  Seize, 

et  des  trois  partys  qui  se  formèrent  dans  Paris 395 

Comment  Nuraeghe  se  rendit  à  composition  au  prince  Mau- 
rice  4°i 

De  l'ambassade  que  l'Empereur  envoya  aux  Pays  Bas  pour  faire 
une  ouverture  de  paix  entre  le  roy  d'Espagne  et  les  provinces 

confédérées  des  Pays  Bas.  ' ^o3 

De  la  révolte  d'Arragon;  et  comme  Escovedo,  secrétaire  de 
dom  Jean  d'Austriche ,  fut  assassiné  dans  Madrid  à  l'induction 

d'Antonio  Perez ^o5 

Antonio  Perez  et  la  princesse  d'Eboly  mis  prisonniers  par  le 

commandement  du  roy  d'Espagne 408 

Que  c'est  que  la  visita  en  Espagne.  Du  jugement  qui  y  fut 
donné  contre  Perez,  et  comme  il  s'échappa  des  prisons  de  Cas- 
tille  et  se  sauva  en  Arragon  où  il  fut  remis  prisonnier  dans 

Sarragosse 4°9 

Recueil  des  deffences  de  Perez  présentées  à  la  justice  souveraine 

d'Arragon 4 1 1 

Esmotion  populaire  dans  Sarragosse  pour  ce  que  l'on  avoit  mis 
Perez  à  l'inquisition ,  et  comme  le  peuple  le  remit  en  sa  première 
prison  et  tua  Indico  de  Mendozze ,  marquis  d'Almenarre.     .     .     412 
Quels  privilèges  ont  les  Arragonnois,  et  que  c'est  de  la  dignité 

de  el justicia. 4*4 

Seconde  esmotion  du  peuple  de  Sarragosse,  et  comme,  en  sa 
furie ,  il  mit  du  tout  hors  de  prison  Antonio  Perez  et  Majorini.     .     4 1& 
Comment  Perez  ste  sauva  en  Bearn ,  et  comme  Alonze  de  Vargas 


44$                                   TABLE  DES   MATIÈRES, 
entra  avec  l'armée  du  roy  d'Espagne  dans  Sarragosse,  et  des  exé- 
cutions à  mort  qu'il  fit  faire  des  Arragonnois ,  et  mesmes  de  celluy 
qui  tenoit  la  souveraine  justice  d'Arragon Page  4  U) 

Comment  madame  Catherine ,  sœur  unique  du  roy  Très-Chres- 
tien,  estant  à  Pau,  envoya  des  gens  de  guerre  sur  les  frontières 
d'Arragon,  et  ce  qui  en  advint 421 

Combats  sur  mer  entre  les  Espagnols  et  les  Anglois.     .     .     .     42^ 

Mort  de  l'eslecteur  Christian  duc  de  Saxe.  Le  calvinisme  chassé 
de  Saxe,  et  le  luthéranisme  remis 424 

Pourquoy  les  habitans  de  Strasbourg  ruynerent  et  pillèrent  un 
monastère  de  Chartreux  qui  estoit  proche  de  leur  ville.      .      .      .     424 

Le  cardinal  Radzivil  espouse  au  nom  du  roy  de  Pologne  la 
fille  du  feu  archiduc  Charles 42^ 

Courses  des  Turcs  es  confins  de  Pologne,  Hongrie  et  Croatie.     42^ 

Pourquoy  le  Turc  commença  la  guerre  contre  la  Hongrie,  et 
de  plusieurs  choses  qui  se  passèrent  en  Turquie,  en  Perse,  et  au- 
tres endroicts  de  l'Asie 427 


FIN  DU  QUARANTIEME  VOLUME, 


vJ 


Wersrttç 

IOTHECA 

OiUvieP*'1! 


La  Bibliothèque 
Université  c^Ottawa 
Echéance 


The  Lâbrary 
University  of  Ottawa 
Date  Due 


%yCJc*S^^S\ 


a39003     001  188316b 


DC  3  #     C    6    2  1819  V    4    0 


COLLECTION    CONPLETE    DE 


W& 


DC 

0003 

•C62  l«19  V0040 


COLLECTION  CCMPL 


1486302 


U  D'  /  OF  OTTAWA 


COLL  ROW  MODULE  SHELF   BOX  POS    C 
333    07       02        11       11     11    7 


<   oM 


r 

4*  tfLt  ft* 


■  V      s. 


I 


sa?     - 


•*'* 


